
Būna trijų rūšių scenų: vienos vadinamos tragiškomis, kitos komiško- 
mis, trečios satyrinėmis. Skiriasi jų dekoracijos ir struktūra. Tragiškas sce- 
nas pabrėžia kolonos, frontonai, statulos ir kiti su karaliais susiję objek- 
tai; komiškose scenose regimos privačios buveinės su balkonais ir langų 
eilėmis, siekiant sukurti įprastų namų atmosferą; satyrinės scenos puošia- 
mos medžiais, dideliais urvais, kalnais ir kitais natūraliais objektais, pri- 
menančiais gamtą. 


ViTRUVIjUS, De Architectura, apie teatrą, 
maždaug 27 metai prieš mūsų erą 

Nuosaikumas Kvailystė 
Didingumas Nelaimė 
Užgaida Skurdas 
Apsimestinė užuojauta Neviltis 
Klasta Išdaiga 

Viltis 

Žalos atlyginimas 

Apdairumas 

Ištvermingumas 

PIRMA DALIS 


Kito kranto link 
Patnis, 1500-ieji 


— Kelkis. 

Palaužtas, apsvaigintas ir nutildytas jis galiausiai parkrinta ir guli ant 
kiemo grindinio akmenų. Pažvelgia į šoną, akys nukrypsta vartų link, tarsi 
iš ten galėtų sulaukti pagalbos. Dabar jį pražudytų vienas tinkamai suduo- 
tas smūgis. 

Ant veido iš gilios galvos žaizdos, - tai pirmas jo tėvo bandymas, - 
varva kraujas. Kairė akis nieko nemato, bet smarkiai įtempęs dešiniąją regi, 
kad tėvo bato siūlė iširusi. Dirželis išlindęs, o būtent kietas jo mazgas ir 
prakirto jam antakį bei atvėrė senesnę žaizdą. 

— Nagi, kelkis! - kaukia Valteris ruošdamasis antram smūgiui. 

Jis šiek tiek kilsteli galvą ir mėgina pašliaužti į priekį neištiesęs rankų, 
kitaip Valteris tikrai ant jų užmins. 

— Ką - tu ungurys? - tyčiojasi tėvas. Paskui atsitraukia, įsibėgėja ir vėl 
smogia. 

Smūgis atima paskutines jėgas, jam atrodo, kad artėja galas. Galva vėl 
nusvyra ant grindinio, jis guli ir laukia, kada Valteris pradės jį talžyti. Užda- 
ryta daržinėje loja kalė Bela. Jam gaila, kad daugiau jos neišvys. Kieme tvyro 
alaus ir kraujo tvaikas. Žemiau, prie paupio, kažkas šaukia. Nieko neskauda, 
o gal skauda viską, nes negalima išskirti vienos skaudamos vietos. Vis dėlto 
skruostikaulyje jaučia šaltį, nes jis prispaustas prie grindinio akmenų. 

— Tik pažiūrėkite! - baubia Valteris striksėdamas ant vienos kojos, 
tarsi šokdamas. - Tik pažvelkite, ką aš padariau! Spardydamas tavo galvą 
susiplėšiau batą. 

Centimetras po centimetro. Centimetras po centimetro pirmyn. Tegu 
vadina unguriu, kirmėle ar gyvate. Galvą žemyn, kad tik dar labiau neįpyk- 
džius Valterio. Jo nosis pilna kraujo, tad norėdamas kvėpuoti turi prasi- 
žioti. Tėvo dėmesį trumpam atitraukia perplėštas naujas batas, todėl jis turi 
laiko išsivemti. 

— Na! - staugia Valteris. - Vemk, apvemk šiuos dailius akmenis, nagi, 
berniuk, kelkis! Šliaužiančio Kristaus vardan, stokis ant kojų! 

„Ką reiškia šliaužiantis Kristus? - svarsto jis. Galva nusvyra į šoną, 
plaukai tyso jo paties vėmaluose, šuo loja, Valteris rėkia, o nuo vandens 
sklinda varpų gausmas. Jis pajunta kažkokį judėjimą, tarsi purvinas grindi- 
nys būtų virtęs Temze. Žemė lyg banguoja, o jis sunkiai iškvepia ir iš pasku- 
tinių jėgų įkvepia. 

- Šį kartą pasiekei savo! - kažkas šaukia Valteriui. Jis užmerkia akis 
arba jas jam užmerkia Viešpats. Netrukus pasirodo, kad ima grimzti į tam- 
saus vandens gelmę. 


Paskui suvokia, kad yra vidurdienis, o jis stovi tarpduryje, primenan- 
čiame sparnuotą žirgą Pegasą. Iš virtuvės ateina jo sesuo Ketė, nešina karš- 
tais pyragėliais. Pamačiusi brolį vos jų neišmeta. Paskui gana drąsiai rėžia: 

— Tik pažvelk į save! 

- Kete, nešauk, nuo bet kokių žodžių man galva plyšta. 

Ji kviečia savo vyrą: 

— Morganai Viljamsai! 

Tada vietoje apsisuka ir žvelgia laukinėmis akimis, o žvilgsnį dar su- 
stiprina nuo krosnies karščio įraudęs veidas. 

— Paimk šį padėklą! Dieve mano, ir kur jūs visi pasidėjote? 

Jis dreba nuo galvos iki kojų, lygiai kaip ir Bela, kai buvo iškritusi iš 
valties. Įbėga tarnaitė. 

- Šeimininkas išvyko į miestą. 

- Žinau, kvaile, - pamačiusi tokį brolį staiga Ketė viską užmiršta, pa- 
dėklą įduoda tarnaitei ir griežtai prisako: - Padėk taip, kad katės nepasiektų. 
Jeigu ne, taip gausi nuo manęs, kad žiežirbos iš akių pasipils. 

Trumpam suneria rankas audringai maldai. 

— Vėl mėginai įrodyti savo vyriškumą ar tėvas taip tave pamokė? 

- Taip, - prabyla jis iš visų jėgų linktelėdamas, kad net kraujas vėl 
ima tikšti iš nosies. - Taip, - vėl kartoja tarsi sakydamas, kad čia buvo 
Valteris. 

Ketė šaukia, kad atneštų dubenį vandens, kad paduotų rankšluostį, kad 
nelabasis tučtuojau atsikeltų ir paimtų savo tarną Valterį pas save. 

- Sėskis, kol nepargriuvai. 

Jis mėgina paaiškinti, kad ką tik atsistojo ir atėjo iš kiemo. Tai buvo gal 
prieš valandą, o gal prieš dieną, tuomet šiandien jau yra rytoj. Bet jeigu tai 
būtų įvykę prieš dieną, būtų atėjęs Valteris ir nužudęs už tai, kad guli ant 
kelio. O žaizdos jau būtų kiek apkrešėjusios ir dabar jam maustų visą kū- 
ną, ir jis beveik negalėtų pasijudinti. Jis gerai pažįsta Valterio kumščius ir 
batus, todėl žino, kad antra diena gali būti blogesnė už pirmąją. 

— Sėsk ir nekalbėk, - paliepia Ketė. 

Kai atnešė dubenį, ji atsistojo virš jo ir iškart ėmėsi darbo. Iš pradžių 
švelniai nušluostė sužeistą akį, paskui ilgai valė odą palei plaukų liniją. Ji 
nelygiai kvėpuoja, o laisvoji jos ranka ilsisi ant brolio peties. Retkarčiais 
nusikeikia, paskui sušunka, patrina jam sprandą ir sušnabžda: „Na, ramiai, 
ramiai, tarsi jis verktų, o ne ji. Jam atrodo, kad kažkur plaukia, o Ketė 
spaudžia vyrą prie žemės; jis norėtų apkabinti seserį, paslėpti veidą už jo- 
sios prijuostės ir klausytis jos širdies plakimo. Bet nenori teplioti krauju 
švarių jos drabužių. 

Dėvėdamas gražų apsiaustą įeina Morganas Viljamsas. Iš veido matyti, 
kad jis pasiryžęs peštis, aišku, kad jau žino visas naujienas. Atsistoja šalia 
Ketės, kurį laiką tylėdamas spokso į vieną tašką, paskui sušunka: 

— Taigi! 

Tada sugniaužia kumštį ir tris kartus kažkam pagrūmoja: 

— Štai ką jis gaus! Valteris! To jis ir nusipelnė. Nuo manęs. 

— Nė negalvok, - pataria Ketė, - argi tau dar neužtenka Tomo kraujo 
ant savo londonietiško švarko? 

Morganas nuolankiai atsitraukia sutikdamas. 

— Man tai kas, tačiau pažvelk į save, mielasis. Sąžiningoje kovoje galė- 
tum nugalėti tą gyvulį. 

- Sąžiningų kovų nebūna, - atrėžia Ketė, - jis prisėlina iš nugaros, ar 
ne tiesa, Tomai? Ir smogia. 

- Šiuo atveju turbūt buvo stiklinis butelis, - svarsto Morganas Viljam- 
sas. - Atspėjau? 

Jis papurto galvą, o iš nosies vėl ima varvėti kraujas. 

— Nedaryk to, broli, - prašo Ketė šluostydamasi kraujo krešulius. Jos 
prijuostė visa kraujuota. Tikrai buvo galima paslėpti galvą po ja. 

— Nemanau, - tarsteli Morganas, - kad matei, ką jis turėjo rankoje, tiesa? 

— Dėl to ir prisėlina iš nugaros, - kartoja Ketė, - gerbiamasis teisėjau. 
Klausyk, Morganai, nori, papasakosiu tau apie savo tėvą? Jis griebia bet ką, 
kas tik papuola po ranka. Tiesa, kartais tai būna butelis. Mačiau, kaip muš- 
davo mano motiną. Net mažąją mūsų Betę. O kai to nematydavau, būdavo 
dar blogiau, nes tada jis daužydavo mane. 

— Keista, kaip galėjau imti žmoną iš tokios šeimos, - mąsto Morganas 
Viljamsas. Bet tai viso labo tušti plepalai. Kai kurie vyrai nuolat kalba pro 
nosį, kai kurioms moterims nuolat skauda galvą, o Morganas visados abe- 
joja dėl savo santuokos. Berniukas jo neklauso, tik galvoja: jeigu tėvas taip 
mušė seniai mirusią motiną, galbūt jis ją ir pribaigė? Ne, tada jį būtų su- 
ėmę. Patnyje įstatymų nepaisoma, bet nuo žmogžudystės čia neišsisuksi. 
Ketė jam kaip motina: verkia dėl jo, glosto sprandą. 

Jis užsimerkia, paskui mėgina vienodai atmerkti abi akis. 

— Kete, ar aš turiu akį, nieko ja nebematau? 

- Taip taip taip, - atsako sesuo, o Morganas Viljamsas ir toliau spėlioja. 
Anot jo, tai buvo kietas, gana sunkus, aštrus daiktas, bet greičiausiai ne 
butelis, kitaip Tomas būtų pastebėjęs rantytą jo briauną, kol Valteris taiky- 
damas į akį dar nespėjo praskelti jam antakio. Jis girdi, kaip Morganas toliau 
plėtoja savo teoriją, norėtų paaiškinti jam apie batą, mazgą, tačiau pajudinti 
liežuvį taip sunku, be to, net neverta. Apskritai jis pritaria Morganui ir nori 
gūžtelėti pečiais, bet juos persmelkia toks aštrus skausmas, kad ima galvoti, 
ar tik nebus lūžęs kaklas. 

— Nagi, - ragina Ketė, - geriau papasakok, kuo taip supykdei tėvą. Jeigu 
nėra jokios priežasties, paprastai jis be vakaro nepradeda. 

— Įdomu, - įsiterpia Morganas Viljamsas, - ar buvo kokia nors prie- 
žastis? 

— Vakar. Įsivėliau į muštynes. 

— Tu vakar mušeisi? Ir su kuo gi, vardan visų šventųjų? 

— Nežinau, - vardas, kaip ir pati muštynių priežastis, išgaravo jam 
iš galvos, bet jausmas toks, kad kartu nuskelta ir dalis kaukolės. Tomas 
kruopščiai pačiupinėja galvą. Butelis? Gali būti. 

— Ak, berniukai, - atsidūsta Ketė, - jie visada pešasi. Ten, prie upės. 

— Patikrinkime, ar teisingai viską supratau, - vėl įsiterpia Morganas. — 
Jis vakar grįžo namo suplėšytais drabužiais ir nubrozdintais krumpliais, o 
senis paklausė: „Ar vėl mušeisi?“ Laukė parą, paskui stvėrė butelį, parvertė 
jį kieme ant žemės, spardė ir daužė papuolusia po ranka lenta... 

— Ar taip ir nutiko? 

— Visi tai žino! Jie pradėjo šaukti dar prieš tai, kai mano valtis prisišvar- 
tavo prie kranto. Paklausyk, Morganai Viljamsai, tavo uošvis sumušė To- 
mą, jis beveik mirdamas atšliaužė pas seserį, jie pašaukė kunigą... Ar tu 
pašaukei kunigą? 

— Ak, tu, Viljamsai! - pasipiktina Ketė. - Manai esąs pasaulio bamba. 
Žmonės ateina į prieplauką pranešti tau naujienų. O kodėl? Ogi todėl, kad 
tu bet kuo tiki. 

- Bet tai teisybė! - rėkia Morganas. - Gryna teisybė, išskyrus dvasinin- 
ką. Ir Tomas vis dar gyvas. 

- Tu tikrai tapsi teisėju, - taria Ketė, - jeigu jau sugebėjai pastebėti 
skirtumą tarp lavono ir mano brolio. 

- Jeigu tapsiu teisėju, kuo greičiau įgrūsiu tavo tėvą į kalėjimą. Skirti 
jam piniginę baudą? Beprasmiška. Kam skirti baudą žmogui, kuris tuojau 
susigrąžins tuos pinigus pavogdamas ar apgaule išviliodamas juos iš nekal- 
to žmogaus, pasipainiojusio kelyje? - Morganas giliai atsidūsta mėginda- 
mas nepertraukti pokalbio. 

— Na na, - sušnabžda Ketė. 

— Teisėjams jau gerokai įkyrėjo tas Valteris, - tęsia Morganas. - Jeigu 
jis neskiedžia alaus vandeniu, tai gano gyvulius bendrose pievose, jeigu 
neapiplėšinėja žmonių, tai užpuola valstybės pareigūną, jeigu nėra truputį 
girtas, vadinasi, prisigėręs iki sąmonės netekimo, ir jeigu jis mirs sava mir- 
timi, tuomet pasaulyje nebėra teisybės. 

— Baigei? - klausia Ketė atsigręžusi į jį. - Tomai, geriau dabar pasilik 
su mumis. Morganai Viljamsai, ką manai? Pasveikęs jis galėtų nudirbti ne- 
mažai sunkių darbų. Arba padėti tau skaičiuoti ir... ką dar? Viskas gerai, 
nesijuok, kiekgi aš turėjau laiko mokytis, kai buvo toks tėvas? Jeigu galiu 
parašyti savo vardą, tai tik todėl, kad mane to išmokė Tomas. 

— Tėvui, - pralemena Tomas, - tai nepatiks, - jis gali kalbėti tik tokiais 
trumpais sakiniais. 

— Nepatiks? - nustemba Morganas. - Jis turėtų mažų mažiausiai gėdytis. 

— Kai Dievas kūrė mano tėvą, - paaiškina Ketė, - pamiršo gėdą. 

— Nes tik mylia... Jis gali nesunkiai... 

— Nesunkiai gali čionai ateiti? Tegu tik pabando, - ir Morganas vėl iš- 
kelia savo nervingą, velsietišką smūgiui paruoštą kumštį. 


Kai Ketė tamponu baigė valyti brolio kūną, o Morganas Viljamsas liovė- 
si girtis ir stengtis atkurti įvykių eigą, Tomas valandai kitai atsigulė pailsėti. 
Tuo metu prie namo durų atėjo Valteris su savo bendrais, rėkavo, spardė 
duris. Viduje garsai buvo girdėti gerokai prislopinti, todėl jis nežinojo, tai 
realybė ar sapnas. Jam nedavė ramybės viena mintis - ką daryti, nes Pat- 
nyje pasilikti negalima. Pamažu grįžo prisiminimai apie muštynes prieš 
dvi dienas, ten kažkur buvo peilis, ir jeigu peilis jo nelietė, galbūt jis ką nors 
sužeidė. Viskas kaip per miglą. Jam aiški tik viena mintis - dėl Valterio: 
„Jau gana. Jeigu Valteris dar kartą mane palies, aš jį užmušiu, o jeigu jį 
užmušiu, jie mane pakars, o jeigu jau lemta pakibti ant šakos, tebūnie tai 
rimtesnė priežastis.“ 

Žemai tai tyliau, tai garsiau šūkaujama. Tomas negali suprasti kiekvie- 
no žodžio. Morganas tvirtina, kad jau nutraukė ryšius su praeitimi, ir pra- 
deda nerimauti: 

— Valteris nuolat čia vaikščios, argi ne? O kur Tomas? Siųsk jį namo. 
Argi ne aš mokėjau prakeiktam kunigui, kad išmokytų jį rašyti ir skaityti? 
Būtent aš. O tu dabar tuo naudojiesi, kekše. 

Tomas lipa laiptais žemyn, o Morganas patenkintas taria: 

- Neblogai atrodai, turint omeny aplinkybes. 

Tiesa ta, kad Morganas Viljamsas - ir tai nė kiek netrukdo Tomui 
jo mylėti - niekada gyvenime nepakeltų rankos prieš savo uošvį, tokios 

mintys telieka mintimis. Iš tikrųjų jis bijo Valterio, kaip ir daugelis gerų 
žmonių Patnyje. Beje, dar ir Mortleike bei Vimbldone. 

— Tai aš jau eisiu, - prabyla Tomas. 

— Pernakvok pas mus, - prieštarauja Ketė, - juk žinai, kad antra diena 
pati blogiausia. 

- O kam tuomet jis smogs, jeigu manęs nebus? 

— Ne mūsų reikalas, - neatlyžta Ketė, - ačiū Dievui, Betė ištekėjusi ir 
yra toli nuo čia. 

Vėl prabyla Morganas Viljamsas: 

- Jeigu Valteris būtų mano tėvas, aš tikrai būčiau pabėgęs. 

Paskui kiek pagalvojęs priduria: 

— Mes surinkome tau truputį pinigų. 

Pauzė. 

— Aš atiduosiu. 

Morganas nusijuokia. 

- Ir kaipgi tau tai pavyks, Tomai? 

Jis nežino. Kvėpuoti sunku, bet tai dar nieko nereiškia, tai dėl kraujo 
krešulio nosyje. Atrodo, nosis sveika, jis atsargiai paliečia ją, o Ketė taip pat 
daug ramiau kalba persirengusi švariais drabužiais. Tramdydama skausmą 
šypsosi, nes nenori, kad brolis paliktų jų namus. Bet ji nedrįs prieštarauti 
Morganui Viljamsui, argi ne? Viljamsai - gana svarbūs žmonės Patnyje ir 
Vimbldone. Morganas ją beprotiškai myli, primena jai, kad yra tarnaičių, 
galinčių padėti kepti duoną ir raugti alų, o ji kaip tikra ponia tegu ramiai 
sėdi viršuje ir siuvinėja bei meldžiasi už jo sėkmę, kai apsivilkęs prabangiu 
apsiaustu jis išvyksta į Londoną tvarkyti savo reikalų. Du kartus per dieną 
šventiškai apsirengusi ji gali apvaikščioti „Pegasą“ ir įsidėmėti, kas ne 
taip, - tai jo idėja. Ir nors ji dabar dirba ne mažiau nei vaikystėje, kada nors 
Morganas įtikins ją mesti visus darbus ir tapti tikra ponia. 

— Aš grąžinsiu pinigus, - prižada Tomas, - galbūt man pavyks tapti ka- 
reiviu. Tuomet siųsiu jums po truputį pinigų ir dalelę savo grobio. 

— Bet juk dabar mes su niekuo nekariaujame, - stebisi Morganas. 

- Kur nors tuoj prasidės, - atkerta Ketė. 

— Arba galėčiau rasti darbo laive. Tik štai Bela. Kaip manote, ar man 
reikėtų grįžti ir ją pasiimti? Ji garsiai lojo, todėl tėvas ją uždarė. 

— Kad tik nenukandžiotų jam pirštų, - šmaikštauja Morganas. 

— Norėčiau, kad ji liktų su manimi. 

— Esu girdėjęs apie laivo katę, bet apie laivo šunį - niekados. 

— Ji mažytė. 

— Bet į katę nė kiek nepanaši, - juokiasi Morganas. - Bet kokiu atveju 
tu per didelis dirbti laive. Jie bėgioja takelažais kaip beždžionėlės. Ar esi 

matęs beždžionę, Tomai? Geriau jau būtum kareiviu. Tiesą pasakius, sūnus 
panašus į tėvą: tikrai ne paskutinis stovėjai eilėje, kai Dievas dalijo kumš- 
čius. 

— Gerai, - priduria Ketė, - patikrinkime, ar teisingai viską supratome. 
sėlino jam iš nugaros ir smogė kažkuo sunkiu, galbūt aštriu, Tomas par- 
krito, o tėvas vos neišdūrė jam akies, tada iš visų jėgų spardė sūnų, daužė 
jį po ranka papuolusia medine lenta, trenkė per veidą. Jeigu nebūčiau jo 
sesuo, vargu ar būčiau jį atpažinusi. O dabar mano vyras sako: „Eik, Tomai, 
pamėgink tapti kareiviu, surask kokį nepažįstamąjį, išlupk jam akį, sulau- 
žyk jam šonkaulius, tiesiog užmušk jį ir tau už tai sumokės.“ 

- Vis geriau nei muštis prie upės be jokio tikslo. Tik pažvelk į jį. 
Jeigu būtų mano valia, pradėčiau karą vien tam, kad Tomas taptų ka- 
reiviu. 

Morganas išsitraukia piniginę ir lėtai ima skaičiuoti monetas: dzingt, 
dzingt, dzingt. 

Tomas paliečia skruostikaulį. Jaučia sumušimą, nors jis nelūžęs. Bet 
kodėl toks šaltas? 

- Klausyk, - prabyla Ketė, - mes čia užaugome. Turbūt atsiras kas nors, 
galintis pagelbėti Tomui? 

Morganas žvelgia išraiškingai, tarsi klausdamas: „Ar daug pažįsti 
žmonių, pasiruošusių stoti skersai kelią Valteriui Kromveliui? Norinčių, 
kad jis laužtųsi į jų namus.“ O Ketė, tarsi girdėdama vyro mintis, atsako: 

— Ne. Galbūt. Galbūt, Tomai, taip būtų geriausia. Ką manai? 

Jis atsistoja, o ši kalba toliau: 

— Morganai, pažvelk į jį, juk jis negali dabar niekur eiti. 

— Man negalima pasilikti. Po valandos Valteris prisigers ir sugrįš. O 
jeigu žinos, kad esu čia, padegs namus. 

| Morganas klausia: 

— Ar turi viską, kas būtina kelionei? 

Jam norisi atsigręžti į seserį ir šūktelėti „ne“, bet ši nusisuka ir ima kūk- 
čioti. Ne dėl jo, nes niekas, jam atrodo, dėl jo niekada neverks, - taip jau 
nulėmė Dievas. Ji verkia dėl būsimo gyvenimo: sekmadienis po bažnyčios, 
visos seserys, brolienės, žmonos bučiuojasi, glosto viena kitos vaikus, mo- 
terys tauškia apie savo atžalas, o visi vyrai irgi susirenka kartu ir ima ap- 
tarinėti verslo reikalus, šneka apie vilną, siūlus, pristatymą, prakeiktus 
flamandus, žvejybos teises, alaus gamybą, metinę apyvartą, laiku gautą 
informaciją, apie paslaugą už paslaugą, nedidelius kyšius, rankpinigius ir 
panašiai... Būtent taip turėjo būti ištekėjus už Morgano Viljamso, bet kaž- 
kodėl taip nėra. Viską sugadino Valteris. 

Nors visas sustingęs, Tomas atsargiai išsitiesia. Dabar skauda kiekvie- 
ną kūno dalį. Ne taip blogai, kaip gali būti rytoj. O trečią dieną pasirodys 
mėlynės ir teks atsakinėti į žmonių klausimus, iš kur jos atsirado. Bet tada 
jis jau bus toli nuo čia ir greičiausiai niekas nieko neklaus, nes niekas jo 
nepažins ir niekas juo nesirūpins. Jie pamanys, kad jis visada būna toks. 

Tomas paima pinigus. 

- Hwyl, Morgan Williams. Diolch am yr arian. Dėkoju už pinigus. Go- 
falwch am Katheryn. Gofalwch am eich busnes. Wela i chi eto rhywbryd. 
me. 

Morganas Viljamsas įsistebeilija į Tomą. Jis net norėtų šyptelėti, nors 
šypsena gali praplėšti lūpą. Visas pastarąsias dienas Tomas bastėsi netoli 
Viljamsų namų, bet nejaugi jiems atrodo, kad jis atvykdavo tik pavalgyti? 

— Poblwc, - tarsteli Morganas. - Sėkmės. 

Jis klausia: 

— Ar gerai, jeigu eisiu palei upę? 

— O kur nori patekti? 

— Prie jūros. 

Kelias akimirkas Morganas Viljamsas lyg ir gailisi, kad taip viskas su- 
siklostė. Paskui guodžia: 

- Juk viskas bus gerai, Tomai, ar ne? Pažadu, jeigu Bela atbėgs tavęs 
ieškoti, nepaleisiu jos alkanos namo. Ketė duos jai pyrago. 


Pinigai jam rūpi mažiausiai. Galėtų kiek užsidirbti eidamas žemyn pa- 
lei srovę, bet bijo, kad jeigu kas nors pastebės, Valteris gali pagauti jį pasi- 
telkęs būrį savo draugų ir bendrų, pasiryžusių už gurkšnį viskio padaryti 
bet ką. Iš pradžių galvoja prasibrauti į vieną iš kontrabandininkų laivų, 
plaukiančių iš Tilberio. Bet paskui prisimena, kad Prancūzijoje dabar 
karas. Tai patvirtina visi nepažįstamieji, sutikti kelyje. Taigi į Doverį. 

Jeigu padedi pakrauti vežimą, tave dažniausiai pasiūlo pavežti. Tada 
Tomas prisiminė, kaip prastai žmonės krauna vežimus. Vyrai neša plačią 
medinę dėžę ir mėgina eiti tiesiai pro siaurus vartus, nors daugybės rūpes- 
čių būtų išvengta bent kiek pasisukus. O arkliai? Jis priprato prie arklių, 
net prie išgąsdintų. Kartais rytais Valteris pabusdavo neišsimiegojęs, nes 
būdavo prigėręs stipraus alaus, kurį laikydavo sau ir savo draugams, tuo- 
met imdavosi antro savo užsiėmimo - kalvio amato. Ar dėl nemalonaus 
alkoholio kvapo, ar dėl šiurkštaus Valterio balso, ar dėl jo elgesio net patys 
klusniausi arkliai imdavo purtyti galvas ir trauktis atgal nuo karščio. O 
kai jų kanopas pagriebdavo Valterio ranka, jie imdavo drebėti. Jis laiky- 
davo juos už galvų ir ramindavo, glostydavo tarp ausų šilko švelnumo 

odą, pasakodavo, kaip motinos kumelės juos mylėjusios ir vis dar juos pri- 
simena, o Valteris tuojau viską pabaigs. 


Kelias dienas jis nieko nevalgo, nes viską skauda. Bet pasiekus Doverį 
gili galvos žaizda užsitraukia, o pažeisti vidaus organai - inkstai, plaučiai 
ir širdis - irgi ima gyti. Iš žmonių žvilgsnių suvokia, kad veidas vis dar nu- 
sėtas mėlynėmis. Morganas Viljamsas prieš Tomui išvykstant kruopščiai 
buklą, viską mato. Dvi rankos, dvi kojos - ko daugiau bereikia? 

"Tomas vaikščioja po dokus ir klausinėja žmonių, kur dabar vyksta ka- 
ras. Kiekvienas taip užklaustas vyras įsistebeilija, kiek atsitraukia ir atkerta: 
„Geriau pats man pasakyk.“ Jie tokie patenkinti, taip kvatoja iš savo pokšto, 
kad jis vis klausinėja vien norėdamas suteikti žmonėms malonumo. 

Tomas suvokia, kad paliks Doverį turtingesnis, nei ką tik čia atvykęs. 
kortomis, ir pats ėmė kviesti norinčiuosius pamėginti. Jis dar berniukas, 
todėl žmonės noriai stabteli ir... pralošia. 

Tomas suskaičiuoja išlaidas ir pajamas. Nedidelę sumą atideda trum- 
pai pramogai su mergina. Tai nebūtų įmanoma Patnyje, Vimbldone ar 
Mortleike. Viljamsų šeima vis tiek apie tai sužinos ir apkalbės velsietiškai. 

Jis stebi tris pagyvenusius škotus, tempiančius daugybę ryšulių, ir sku- 
ba jiems padėti. Nešuliai minkšti ir išsipūtę, juose vilnonių audinių pavyz- 
džiai. Muitininkas uoste prisikabino dėl jų dokumentų ir garsiai šaukia. 
Apsimetęs kvaileliu Tomas užslenka už muitininko ir rodo pirkliams, kiek, 
jo manymu, reikėtų duoti. Vienas pirklių laužyta anglų kalba prabyla: 

— Ar nepriglaustumėte šių angliškų monetų? Aš jų turiu tikrai per 
daug. Prašau. 
lėję sumokėti gerokai daugiau. Lipdami į laivą priduria: 

— Berniukas su mumis. 

Laukdami, kol laivas atsišvartuos, jie klausia, kiek Tomui metų. Šis at- 
sako, kad aštuoniolika, bet jie tik kvatojasi. Tuomet sako, kad penkiolika, ir 
jie pasitarę nusprendžia, kad tiek tikrai gali būti. Iš tiesų jiems atrodo, kad 
jis gerokai jaunesnis, bet nenori užtraukti jam gėdos. Pirkliai klausia, kas 
nutiko jo veidui. Galima sumeluoti, bet jis sako tiesą. Tomas nenori, kad jį 
laikytų vagimi ar plėšiku. Jie kažką tarpusavyje pasitaria, paskui vienas jų, 
geriausiai mokantis anglų kalbą, atsisuka į Tomą ir sako: 

— Anglai gana žiaurūs savo vaikams. Ir kietaširdžiai. Jeigu į kambarį 
įeina tėvas, vaikas privalo atsistoti. Visuomet vaikas gana aiškiai į tėvą turi 
kreiptis „sere“, o į motiną - „ponia“. 

Tomas nustebęs. Argi yra pasaulyje žmonių, kurie nėra žiaurūs savo 
vaikams? Pirmą kartą širdį spaudžiantis sopulys ima slūgti. Jis pradeda 
galvoti, kad turi būti ir kitokių, geresnių, vietų. Įsikalba, pasakoja apie Belą, 
o pirkliai žvelgia su užuojauta ir nešneka jokių nesąmonių, pavyzdžiui, kad 
jis gali įsigyti kitą šunį. Toliau Tomas pasakoja apie „Pegasą, apie savo tėvo 
alaus daryklą ir kaip Valteris mažiausiai du kartus per metus gauna baudą 
dėl prasto alaus. Dar už tai, kad vagia medieną, kerta kitų žmonių medžius 
ir gano savo avis bendrose pievose. Jie įdėmiai klausosi, tuomet rodo vilnos 
pavyzdžius, aptaria jos svorį ir raštą, retkarčiais atsisuka į Tomą, norėdami 
įtraukti į pokalbį. Apie anglišką gelumbę jie nėra itin geros nuomonės, nors 
šie pavyzdžiai gali ją ir pakeisti... Paskui kalba nukrypsta apie kelionės į 
Kalė priežastis bei ten esančius pažįstamus ir Tomas vėl pameta pagrindinę 
pokalbio mintį. 

Jis pasakoja pirkliams apie savo tėvo kalvystės verslą, o angliškai kalban- 
tis škotas klausia, ar jis galįs pagaminti pasagą. Tomas įvairiausiais gestais 
ir mimika mėgina paaiškinti, ką tai reiškia - karštas metalas ir piktas tėvas 
ankštoje patalpoje. Jie juokiasi ir galvoja, kad su juo liūdna nebus. 

- Puikus pasakotojas, - giria vienas iš jų. 

Prieš įplaukiant į doką tyliausias iš škotų atsistoja ir ima rėžti keistoką 
oficialią kalbą, antras linkteli, o trečias išverčia: 

- Esame trys broliai. Čia mūsų gatvė. Jei kada nors lankysiesi mūsų 
mieste, visuomet turėsi nakvynę ir šilto maisto. 

Tomas atsisveikina: 

- Viso geriausio ir sėkmės. Hwyl, audinių pirkliai. Golfalwch eich bus- 
nes. 

Jis nesustos, kol nepasieks karo zonos. 

Lauke šaltoka, bet jūra visiškai rami. Ketė davė jam šventintą medalio- 
ną, Tomas jį pasikabinęs ant kaklo. Deja, metalas šaldo gerklę, tad nusimau- 
na jį, pabučiuoja ir sviedžia į vandenį. Atmintyje ilgam išliks atviros jūros 
vaizdas: raukšlėta pilka platybė, tarsi sapno likučiai. 


24 


Il 


Tėvystė 
1527-ieji 


Taigi - Stivenas Gardineris. Jie prasilenkia tarpduryje. Drėgna ir kaip 
balandžio naktį neįprastai šilta, bet Gardineris su kailiniais, panašiais į rie- 
baluotas ir tankias juodas plunksnas. Jis stovi, glosto juos ir primena an- 
gelą juodais sparnais. 

— Pavėlavote, - nepatenkintas prabyla ponas Stivenas. 

Jis nuobodus. 

- Ašarjūs, gerbiamasis? 

— Jūs, - laukia. 

— Prie upės visi girti. Valtininkai sako, kad šiandien vienos jų šventųjų 
globėjų dienos išvakarės. 

— Ar sukalbėjote jai maldą? 

— Melsčiausi bet kam, Stivenai, jeigu tik patekčiau į sausumą. 

— Keista, kad pats nesigriebiate irklo. Turbūt jaunystėje teko pairk- 
luoti. 

Stivenas visada gieda tą pačią giesmę: „Jūsų ištvirkęs tėvas. Jūsų žema 
kilmė.“ Manoma, kad Stivenas yra nesantuokinė karališkosios giminės at- 
žala, už tam tikrą mokestį išaugintas svetimų atsargių Žmonių mažame 
greičiau apie juos pamiršti. O kadangi Tomas pažįsta visus vilnos prekiau- 
tojus, taigi per daug žino ir apie Stiveno praeitį. Vargšas našlaitis. 

Ponas Stivenas viskuo nepatenkintas. Jam nepatinka, kad yra neteisėtas 
karaliaus pusbrolis. Nepatinka, kad jį įkišo į Bažnyčią, nors Bažnyčia daug 
dėl jo padarė. Nepatinka, kad kažkas naktimis kalbasi su kardinolu, nors 
jis pats yra patikimas kardinolo sekretorius. Nepatinka, kad yra vienas iš 
tų sudžiūvusių išstypėlių įdubusia krūtine. Taigi jeigu jie susitiktų naktį, 
turbūt Kromvelis pamanytų sutikęs patį velnią. 

— Telaimina jus Dievas, - taria Gardineris mėgaudamasis neįprastai 
šilta naktimi. 

— Dėkoju, - atsako Kromvelis. 

Kardinolas nepakeldamas akių nuo lapo popieriaus klausia: 

— Tomai? Ar vis dar lyja? O aš laukiau jūsų anksčiau. 

Valtininkas. Upė. Šventoji globėja. Jis keliavo nuo ankstyvo ryto, o dvi 
savaites praleido balne tvarkydamas kardinolo reikalus. Iš Jorkšyro vyko 
keliais etapais, beje, patyrė įvairiausių nuotykių. Aplankė jo raštininkus 
Grėjaus smuklėje ir pasiskolino lininių drabužių. Nukeliavo į rytinę miesto 
dalį norėdamas sužinoti, kokie laivai įplaukė į uostą, ir patikrinti, gal jau 
atgabentas laukiamas nedeklaruotas krovinys. Bet nespėjo nei pavalgyti, 
nei aplankyti namų. 

Kardinolas atsistoja, praveria duris ir šaukia aplinkui slampinėjantiems 
tarnams: 

— Vyšnių! Ką, nėra vyšnių? Balandis, sakote? Tik balandis? Tuomet 
svečiui į savo pusę palenkti reikės ko nors kito. 

Atsidūsta. 

- Atneškite, ką turite. Nors jam niekuo neįtiksi. Beje, kodėl mane taip 
prastai aptarnauja? 

Visi tarnai ima skubėti: vieni neša maistą, kiti vyną, treti prižiūri ugnį 
židiniuose. Vienas tarnas užjaučiamai murmėdamas padeda kardinolui 
nusivilkti drėgnus drabužius. Visi kardinolo namų ūkio tarnai yra tokie: 
ramūs, taktiški, pripratę prie nuolatinių šeimininko kaprizų ir nuolat atsi- 
prašinėjantys. Taip jie elgiasi ir su visais kardinolo svečiais. Net jeigu de- 
šimt metų kiekvieną naktį jį trukdytumėte ir sėdėtumėte paniuręs bei pik- 
tas, vis tiek liktumėte brangiu svečiu. 

Tarnai laikosi nuošaliai, o kardinolas klausia: 

— Ko dar pageidautumėte? 

— Kad pasirodytų saulė. 

— Taip vėlai? Reikalaujate iš manęs beveik neįmanomo. 

— Tiks ir aušra. 

Kardinolas palinksta prie tarnų ir gergždžiančiu balsu sako: „Tuo pasi- 
rūpinsiu pats.“ O tarnai tik sumurma ir pasišalina. 

Kardinolas suneria rankas, šypsodamasis giliai atsidūsta, tarsi leopar- 
das, įsitaisęs šiltoje vietelėje. Jis gerbia savo verslo partnerį, o verslo part- 
neris gerbia jį. 55-erių sulaukęs kardinolas vis dar patrauklus, tarsi pačia- 
me jėgų žydėjime. Šį vakarą jis apsivilkęs ne įprastais ryškiai raudonais 
apdarais, o rafinuotais tamsiai violetiniais drabužiais, kaip kuklus vysku- 
pas. Jo ūgis daro įspūdį, o pilvas, kuris iš tikrųjų labiau pritiktų gerokai 
sėslesniam žmogui, yra dar vienas jo didybės ženklas. Ant šio pilvo kar- 
dinolas dažnai sudeda savo didžiules baltas žiedais papuoštas rankas. Di- 
džiulė galva - greičiausiai duota Dievo didžiulei popiežiaus tiarai laikyti - 
tvirtai laikosi ant plačių pečių, o ant jų kabo (nors ir ne šią akimirką) di- 

džiulė Anglijos lordo kanclerio grandinė. Galva palinksta ir saldžiu balsu, 
pažįstamu nuo čia iki Vienos, kardinolas prabyla: 

— Papasakokite, kas naujo Jorkšyre. 

-— Purvas, - jis atsisėda, - oras, žmonės, manieros, elgesio normos. 

— Manau, savo nepasitenkinimą išsakėte tinkamoje vietoje. O dėl oro 
jau pasikalbėjau su Dievu. 

— O maistas? Penkios mylios nuo kranto ir jokios šviežios žuvies. 

- Citrinų, reikia manyti, irgi. Ką gi jie valgo? 

— Londoniečius, kai tik gali pagauti. Turbūt dar niekada neregėjote 
tokių stabmeldžių. Jie tokie aukšti, žemomis kaktomis. Gyvena urvuose, 
nors dedasi vietos diduomene, - jis, kardinolas, Jorko arkivyskupas, pats 
turėtų ten nuvykti ir apžiūrėti savo parapiją. - O dėl Jūsų Malonybės rei- 
kalų... 

- Įdėmiai klausau, - pabrėžia kardinolas, - tęskite, aš sužavėtas. 

Kardinolas įdėmiai klausosi ir jo veidas kiek susiraukšlėja. Retkarčiais 
užsirašo kokį nors ką tik išgirstą skaičių. Paskui gurkšteli ypač gero vyno 
ir klausia: 

- Tomai... Ką jūs ten pridirbote, baisusis tarne? Išprievartavote abatę? 
Dvi, tris abates? O gal... leiskite, atspėsiu, padegėte Vitbį vien dėl pramo- 
gos? 

Apie Kromvelį kardinolas pasakodavo du pokštus, kurie dažnai susi- 
liedavo į vieną. Pirmas - kad jis ieško vyšnių balandį ir salotų gruodį. Ant- 
ras - kad vaikštinėja kaime, krečia visokias šunybes, o paskui įrašo visa 
tai į kardinolo sąskaitą. Yra ir kitų pokštų, kuriuos kardinolas prisimena 
susiklosčius palankioms aplinkybėms. 

Laikrodis išmuša dešimtą valandą. Vaškinių žvakių liepsnelės tai 
pamaldžiai nusilenkia kardinolui, tai ir vėl išsitiesia. Lietus - lyja jau nuo 
pat rugsėjo - barbena į langų stiklus. Tomas taria: 

- Jorkšyre jūsų planams nepritaria. 

Kardinolo sumanymas: gavus popiežiaus leidimą apie trisdešimt nedi- 
delių, prastai tvarkomų vienuolynų ūkių prijungti prie didesniųjų, o iš jų 
gautą pelną skirti dviem savo įkurtiems koledžams - Kardinolo koledžui 
Oksforde ir koledžui gimtajame jo mieste Ipsviče, - ten jį vis dar puikiai 
prisimena kaip išsimokslinusį turtingo ir dievobaimingo mėsininko sūnų, 
šis buvęs gildijos nariu, valdęs didžiulę ir prabangią smuklę, skirtą patiems 
turtingiausiems keliautojams. Problema ta... Ne, yra keletas problemų. Kar- 
dinolas, penkiolikos metų įgijęs menų bakalauro, dvidešimties - teologijos 
bakalauro laipsnį, išmano teisę, bet nemėgsta vilkinimo. Jam nepriimtina, 
kad nekilnojamojo turto negalima pakeisti į pinigus taip greitai ir paprastai, 
kaip jis ostiją paverčia Kristaus kūnu. Kai kartą dėl įdomumo Kromvelis 

mėgino paaiškinti kardinolui vieną ne itin reikšmingą žemės nuosavybės 
įstatymo punktą, kardinolą išpylė prakaitas ir jis tarė: „Tomai, ką turėčiau 
jums duoti, kad niekada man daugiau to nepasakotumėte? Jeigu yra kliū- 
čių, apeikite jas.“ O išgirdęs, kad kažkoks menkysta tuo nepatenkintas, rė- 
žia: „Tomai, duokite jam pinigų ir tegu nešdinasi.“ 

Jis turi laiko apie tai pagalvoti, nes kardinolas spokso į savo rašomąjį 
stalą, ant kurio guli nebaigtas laiškas. Paskui pakelia galvą: 

— Tomai... Gerai, nesvarbu. Sakykite, ant ko taip pykstate. 

— Vietos Žmonės pasiruošę mane užmušti. 

— Tikrai? - kardinolo veide nuostaba ir nusivylimas. - Nejaugi taip ims 
ir užmuš? Ką“ 

Už kardinolo per visą sieną kabo gobelenas, kuriame karalius Saliamo- 
nas, ištiesęs į tamsą rankas, sveikina Šebos karalienę. 

— Man atrodo, jeigu jau ketini nužudyti žmogų, tai nužudyk. Nerašyk 
jam grasinančių ir gąsdinančių laiškų, nes jis gali tapti budrus ir atsargus, 
prabyla Tomas. 

— Kai nuspręsite nesisaugoti, praneškite man. Norėčiau tai išvysti. O 
ar žinote kas?.. Bet greičiausiai jie nepasirašo savo laiškų. Savo sumanymo 
neatsisakysiu. Aš pats labai kruopščiai atrinkau vienuolynus, o Jo Šventeny- 
bė patvirtino tai savo antspaudu. Tie, kurie nesutinka, paprasčiausiai nesu- 
pranta mano ketinimų. Niekas nesiruošia išmesti senų vienuolių į gatvę. 

Tai tiesa. Vienus perkels, kiti gaus pašalpas ar kompensacijas. Juk dėl 
visko galima susitarti, jeigu tik abi pusės to trokšta. Tomas ragina paklusti 
tam, kas neišvengiama. Gerbti kardinolą ir skaitytis su jo nuomone. At- 
sižvelgti į tėvišką jo globą ir tikėti, kad skvarbus jo protas sutelktas tik į 
Bažnyčios gerovę. Tai derybų frazės. Skurdas, skaistybė ir paklusnumas - 
būtent tai reikia pabrėžti, kai aiškini nukaršusiam priorui, ką daryti. 

— Viską jie supranta, - taria Tomas, - paprasčiausiai ir patys nori gauti 
pajamų. 

— Kai kitą kartą vyksite į šiaurę, pasirūpinkite ginkluota apsauga. 

Kardinolas tiki pasaulio pabaiga, todėl vienas skulptorius iš Florencijos 
jau yra padaręs jam antkapį. Jo palaikai ilsėsis po ištiestais angelų 
sparnais, porfyriniame sarkofage. Gyslotas akmuo bus jo paminklas, kai 
jo paties venas išdžiovins balzamavimo medžiaga, kūnas atšals ir sustings, 
o nuopelnus primins įrašas aukso raidėmis. Koledžai liks gyvaisiais jo 
paminklais, nes dirbs ir gyvuos dar ilgai po jo mirties: vargšai berniukai, 
vargšai mokytojai, turėsiantys supažindinti pasaulį su kardinolo sąmoju, 
polinkiu į grožį ir stebuklus, įgimtu padorumu ir subtilumu. Nenuostabu, 
kad Tomas purto galvą. Teisininkai juk nevažinėja su ginkluota apsauga. 
Kardinolas nepakenčia bet kokio galios demonstravimo. Jam atrodo, kad 

tai visiškai nesubtilu. Kartais kuris nors iš jo žmonių, pavyzdžiui, Stivenas 
Gardineris, ateina pranešti, kad aptiko mieste eretikų lizdą. Tuomet 
kardinolas užjaučiamai sako: „Vargšės paklydusios sielos. Melskis už jas, 
Stivenai, aš irgi už jas pasimelsiu, galbūt mums kartu pavyks nukreipti 
jas tolyn nuo paklydimo. Ir perduokite jiems, kad elgtųsi padoriau, kitaip 
Tomas Moras sugaus juos, įkiš į savo rūsį, o mes tegirdėsime baisius 
klyksmus.“ 

— Taigi, Tomai, - jis pažvelgia aukštyn, - ar kalbate ispaniškai? 

— Truputį. Temoku šiurkščią kareivių kalbą. 

— O man atrodė, kad tarnavote Ispanijos armijoje. 

— Prancūzijos. 

— Ak, taip. Ir nesusibroliavote su vietiniais? 

— Na ne. Kalbėdamas kastilietiškai galiu įžeisti žmones. 

- Turėsiu tai omeny, - taria kardinolas. - Gali būti, kad šių gebėjimų ir- 
gi prireiks. O dabar... pamaniau, kad būtų ne pro šalį turėti daugiau drau- 
gų karalienės aplinkoje. 

Šnipų, turi omenyje kardinolas. Juk įdomu, kaip ji reaguos į šias nau- 
jienas. Įdomu, ką karalienė Kotryna kalba privačioje aplinkoje, pasidavusi 
jausmų proveržiui arba pakliuvusi į diplomatinės lotynų kalbos pinkles, kai 
mėgina išlieti savo pyktį dėl to, kad karalius po dvidešimties bendro gyve- 
nimo metų sumanė vesti kitą moterį. Bet kurią moterį. Bet kurią turtingos 
šeimos princesę, kuri galėtų pagimdyti jam sūnų. 

Kardinolas paremia smakrą, patrina pirštais akis ir taria: 

— Šį rytą karalius pakvietė mane pas save. Gana anksti. 

— Ko gi jis norėjo? 

— Užuojautos. Bet taip anksti. Išklausiau su juo ankstyvąsias mišias, o 
jis visą laiką kalbėjo. Aš myliu karalių. Dievas žino, kaip jį myliu. Tačiau 
kartais mano užuojautos jau neužtenka, - jis pakelia akinius ir įsistebeilija į 
rėmelius. - Įsivaizduokite, Tomai. Esate maždaug trisdešimt penkerių me- 
tų vyras. Sveikata puiki, mėgstate sočiai pavalgyti, nevargina vidurių už- 
kietėjimas, sąnariai lankstūs, kaulai tvirti, be to, esate Anglijos karalius, - 
paskui papurto galvą. - Bet! Jeigu tik Jo Didenybė užsigeistų ko nors pa- 
prastesnio. Pavyzdžiui, filosofinio akmens, jaunystės eliksyro arba aukso 
pilnos skrynios, apie kurias kalbama pasakose. 

— Kuri vėl prisipildo, vos tik kas nors iš jos paimama? 

- Būtent. Tokią skrynią aš jau kur nors surasčiau, dėl eliksyro būtų dar 
mažiau bėdų. Bet kurgi man ieškoti sūnaus, galinčio paveldėti karalystę po 
jo mirties? 

Už kardinolo truputį judinamas skersvėjo karalius Saliamonas šiek 
tiek palinksta, o jo veidas pasislepia šešėlyje. Besišypsanti greitakojė Šebos 

karalienė primena Tomui jauną našlę, pas kurią gyveno Antverpene. Jie 
miegodavo vienoje lovoje, taigi ar jis turėtų ją vesti? Norint pasielgti garbin- 
gai, taip. Bet jeigu jis būtų vedęs Amzelmą, nebūtų galėjęs vesti Lizos, o jo 
vaikai būtų ne tie, kuriuos turi dabar. 

.- Jeigu negalite padėti karaliui dėl sūnaus, - pataria jis, - privalote rasti 
jam Biblijos ištrauką protui nuraminti. 

Kardinolas ima raustis po savo stalą. 

- Gerai, yra Pakartoto Įstatymo knyga. Ten patariama, kad vyras turėtų 
vesti neseniai mirusio brolio žmoną. Taip jis ir padarė, - kardinolas atsi- 
dūsta. - Bet jam nepatinka Pakartotas Įstatymas. 

Beprasmiška klausti kodėl. Beprasmiška patarinėti, kad jeigu Pakarto- 
tas Įstatymas liepia vesti savo brolio našlę, o Kunigų knyga draudžia tai da- 
ryti, nes kitaip neturėsi vaikų, reikia kažkaip su šiuo prieštaravimu susitai- 
kyti ir pripažinti: klausimą, kuris tekstas svarbesnis, prieš dvidešimt metų 
už tam tikrą sumą išsprendė aukščiausieji prelatai, o ypatinga malonė buvo 
patvirtinta popiežiaus antspaudu. 

— Nesuprantu, kodėl karalius taip garbina Kunigų knygą turėdamas 
dukterį. 

— Manau, savaime suprantama, kad Biblijoje žodis „vaikai“ reiškia „sū- 
nūs“. 

Kardinolas patvirtina savo teiginį hebrajiška citata, jo balsas skamba 
švelniai, raminamai. Jam patinka mokyti tuos, kurie nori mokytis. Jie pa- 
žįstami jau keletą metų, ir nors kardinolas nepaprastai svarbus asmuo, jų 
santykiai visai nėra formalūs. 

— Aš turiu sūnų. Jums, žinoma, tai nėra naujiena. Dieve, atleisk man. 
Kūno silpnybė. 

Kardinolo sūnus Tomas Vinteris yra linkęs į mokslus ir ramų gyveni- 
mą, nors jo tėvas turi kitų idėjų. Kardinolas dar turi jauną dukterį, kurios 
niekas niekada nėra matęs. Jis vadina ją Dorotėja, o tai reiškia „Dievo do- 
vana“. Ji gyvena vienuolyne, kur meldžiasi už savo tėvus. 

- Jūs irgi turite sūnų, - taria kardinolas. - Tiksliau sakant, turite vieną 
sūnų, kuriam davėte savo vardą. Bet įtariu, kad Temzės pakrantėmis bėgio- 
ja kur kas daugiau jūsų palikuonių, argi ne? 

- Jūs greičiausiai klystate. Kai pabėgau, man tebuvo penkiolika. 

Ši žinia Volsį kiek pradžiugina, nes jis nežino tikrojo savo pavaldinio 
amžiaus. Kardinolas mintyse nusileidžia į daug žemesnius už savo visuo- 
menės sluoksnius, kur nežinomą dieną neaiškiomis aplinkybėmis gimė jo 
tarnas Tomas Kromvelis. Jo tėvas, kai šis gimė, be abejonės, buvo girtas, o 
motina, savaime suprantama, sunerimusi. Sesuo Ketė padėjo jam išsiaiš- 
kinti savo gimimo datą, ir už tai jis jai be galo dėkingas. 

— Na, penkiolika, - tęsia kardinolas, - bet tokiame amžiuje juk jau galė- 
jote tai daryti. Aš tai tikrai galėjau. Ir štai dabar turiu sūnų, jūsų valtininkas 
turi sūnų, gatvės elgeta turi sūnų, būsimi jūsų žudikai iš Jorkšyro neabe- 
jotinai turi sūnus, kurie bus prisaikdinti persekioti jūsų palikuonis, o 
jūs pats, kaip jau išsiaiškinome, dovanojote gyvybę visam būriui paupio 
triukšmadarių. Vienintelis karalius neturi sūnaus. Ir kas dėl to kaltas? 

— Dievas? 

- Arčiau. 

— Karalienė? 

— Kas labiausiai už viską atsakingas? 

Kromvelis negali nulaikyti šypsenos: 

- Jūs, Jūsų Šviesybe. 

— Aš, Mano Šviesybė. Ir ką gi man dabar daryti? Klausiu tavęs, ką da- 
ryti? Galiu Stiveną pasiųsti į Romą pašniukštinėti kurijoje, bet man jo rei- 
kia čia... 

Volsis žiūri tiesiai jam į akis ir juokiasi. Ak, tie dėl menkniekio kivir- 
čytis linkę pavaldiniai. Jis puikiai žino, kad nepatenkinti savo tėvais jie da- 
ro viską, kad tik taptų mylimiausiais kardinolo vaikais. 

- Kad ir ką galvotumėte apie Stiveną, jis puikiai išmano kanonų teisę ir 
geba įtikinti, žinoma, jeigu nemėgina įtikinti jūsų. Pasakysiu jums... 

Staiga kardinolas nutraukia kalbą, palinksta į priekį ir paima liūto gal- 
vą, kurią būtų turėjęs nešioti popiežius, jeigu per praėjusius rinkimus tin- 
kamiems žmonėms būtų užmokėję tinkamą sumą. 

— Maldavau jį, - tęsia kardinolas, - Tomai, puoliau ant kelių ir klūpėda- 
mas mėginau atkalbėti jį. „Jūsų Didenybe, - sakiau, - paklausykite mano pata- 
rimo. Jeigu norite atsikratyti žmonos, patirsite didelių nemalonumų ir išlaidų. 

— O jis? 

— Iškėlė pirštą tarsi grasindamas ir tarė: „Niekada. Nevadinkite tos mo- 
ters mano žmona, kol neįrodysite, kad ji iš tiesų tokia yra ir gali toliau ja 
pasilikti. Iki tol vadinkite ją mano seserimi, brangiąja mano seserimi. Prieš 
ištekėdama už manęs ji iš tiesų buvo mano brolio žmona.“ 

Volsis niekada nieko nesakys prieš karalių. 

— Tai... - kardinolas ieško tinkamesnio žodžio, - tai, mano nuomone, 
absurdiška. Tegu tai lieka tarp mūsų, bet karalius per vėlai susigriebė. Ži- 
noma, toks žingsnis jau iš pat pradžių kai kam nepatiko, o laikui bėgant 
atsirado vis daugiau tokių, kurie atsargiai primindavo jam, kad jo santuoka 
nuodėminga, bet jis neklausydavo, nors, manau, viską girdėdavo ir supras- 
davo. Juk žinote, kad karalius buvo vienas paklusniausių sutuoktinių ir jo- 
kioms abejonėms nepasiduodavo, - kardinolas švelniai, bet tvirtai padeda 
ranką ant stalo, - bet kokios abejonės buvo nuolat slopinamos. 

O dabar Henrikas trokšta, kad jo santuoką pripažintų negaliojančia. 
Nori dokumento, kad tokios santuokos niekada ir nebuvo. 

— Aštuoniolika metų, - pabrėžia Volsis, - jis klydo. O nuodėmklausiui 
prisipažino, kad turi išpirkti savo kaltę. 

Kardinolas laukia pašnekovo nuostabos, bet šis ramiai Žiūri į jį, tarsi 
savaime suprantama, kad kardinolui panorėjus gali būti sulaužyta net iš- 
pažinties paslaptis. 

- Taigi jeigu Stiveną pasiųsite į Romą, karaliaus kaprizai, jeigu leisite 
taip... 

Kardinolas linkteli. 

— Karaliaus kaprizai gali iškilti viešumon? 

- Stivenas vyks neoficialiai, tarkim, norėdamas gauti asmenišką po- 
piežiaus palaiminimą. 

— Jūs nepažįstate Romos. 

Volsis negali jam prieštarauti. Kardinolas niekada nejautė tokio šiur- 
pulio, kuris verčia pažvelgti per petį, kai iš auksinės Tibro šviesos patenki 
į tamsų šešėlį. Pasislėpusi už nukritusios kolonos ar griuvėsių laukia kokia 
nors vyskupo meilužė, giminaičio giminaitė, koks nors turtingas kailiais 
apsisiautęs gundytojas. Gerai, kad jis paliko tą miestą dar būdamas švarios 
sielos. 

— Kalbėkime paprastai, - aiškina Tomas, - popiežiaus šnipai atspės Sti- 
veno kelionės tikslą, kai šis dar nebus spėjęs susipakuoti drabužių, o kardi- 
nolai ir sekretoriai turės laiko kainai nustatyti. Jeigu jau tikrai ketinate jį 
siųsti, duokite jam kuo daugiau pinigų. Kardinolai nemėgsta pažadų, jiems 
tegali įtikti duodamas krepšelį aukso, nes jau seniai išnaudojo visą savo 
kreditą ir tik auksu gali nuraminti bankininkus. 

— Nebloga idėja būtų pasiųsti jus, - džiugiai tęsia kardinolas, - pasiūly- 
tumėte popiežiui Klemensui paskolą. 

Kodėl gi ne? Kromvelis išmano apie pinigų rinką, šį reikalą galima su- 
tvarkyti. Jeigu jis būtų Klemensas, šiais metais pasiskolintų daugybę pinigų 
ir skirtų juos savo žemių apsaugai. Nors gal jau per vėlu, nes vasaros ko- 
voms naujokus reikia pradėti rinkti jau nuo Grabnyčių. 

Tomas klausia: 

— O ar nenorėtumėte karaliaus reikalo pradėti savo paties jurisdikcija? 
Tegu karalius pats žengia pirmuosius žingsnius ir pagalvoja, ar tikrai nori 
to, ko sakosi norįs. 

— Taip aš ir ketinu pasielgti. Ketinu sušaukti nedidelį teismą čia, Lon- 
done. Mes kuo griežčiau kreipsimės į Jo Didenybę: „Karaliau Henrikai, 
visus šiuos metus gyvenote pažeisdamas įstatymus, tai yra su moterimi, 
kuri nėra jūsų žmona.“ O karaliui nepatinka būti neteisiam, todėl čia ga- 

lime jį spustelėti. Galbūt jis pamirš, kad pats viską ir pradėjo. Galbūt mus 
apšauks ir pasipiktinęs nuskubės pas karalienę. O jeigu ne, tuomet atšauk- 
siu ypatingą malonę, čia arba Romoje, ir jeigu man pavyks atskirti jį nuo 
Kotrynos, priversiu vesti princesę iš Prancūzijos. 

Turi, ir ne vieną, o dvi ar net tris. Jis gyvena ne vienoje realybėje, o nuolat 
kintančioje, miglotoje diplomatinių galimybių raizgalynėje. Jis deda visas 
pastangas norėdamas išsaugoti Henriko ir Kotrynos santuoką bei ryšius 
su jos ispaniška gimine, bet maldaudamas Henriką pamiršti savo dvejo- 
nes planuoja ir kitą alternatyvą, jei į tokias dvejones būtų atkreiptas dera- 
mas dėmesys, o santuoka su Kotryna būtų pripažinta negaliojančia. Kai 
tik ypatinga malonė bus atšaukta, o popiežius savo antspaudu ištrins aš- 
tuoniolika nuodėmių ir kančių metų, jis vėl atkurs Europoje pusiausvyrą, 
Angliją sutaikys su Prancūzija ir taip sukurs galingą jėgą, galinčią priešintis 
jaunajam imperatoriui Karoliui, Kotrynos sūnėnui. Galimi patys įvairiausi 
variantai, viską įmanoma suvaldyti ir pasukti reikiama kryptimi. Malda ir 
spaudimas, spaudimas ir malda, viskas vyksta pagal Dievo planą, kurį gali 
truputį pareguliuoti kardinolas Volsis. Anksčiau jis sakydavo: „Karalius 
darys taip ir taip.“ Vėliau: „Mes darysime taip ir taip.“ O dabar kardinolas 
kartoja: „Štai taip aš darysiu.“ 

- Bet kas gi nutiks karalienei? - teiraujasi Kromvelis. - Jeigu karalius 
su ja išsiskirs, kurgi ji pasidės? 

— Yra nuostabių vienuolynų. 

— Galbūt ji vyks namo, į Ispaniją. 

— Nemanau. Dabar tai visai kita šalis. Praėjo... dvidešimt septyneri me- 
tai nuo tada, kai ji atvyko į Angliją, - kardinolas atsidūsta. - Puikiai viską 
prisimenu. Jos laivai vėlavo dėl prasto oro, net kelias dienas vėjas blaškė 
juos po Lamanšą. Senasis karalius išjojo jos pasitikti. Pakeliui į Londoną ji 
buvo apsistojusi Dogmersfilde, Bato vyskupo rūmuose. Buvo lapkritis, lijo. 
Prieš atvykstant karaliui jos palyda prašė laikytis ispaniškų papročių: iki 
pat vestuvių dienos princesė turėjo būti su šydu, bet juk prisimenate senąjį 
mūsų karalių. 

Žinoma, Tomas neprisimena. Jis gimė maždaug tais metais, kai senasis 
karalius, visą gyvenimą buvęs bėgliu ir išdaviku, pagaliau išsikovojo teisę 
į nieko gero nežadantį sostą. Volsis kalba taip, tarsi pats būtų viską matęs 
savo akimis. Tam tikra prasme taip ir yra, nes nesenos praeities įvykiai pa- 
tvirtina jo proto skvarbumą. Jis nusišypso ir pasakoja toliau: 

- Senasis karalius tuo metu ėmė niekuo nepasitikėti. Jis pristabdė arklį 
tarsi norėdamas pasitarti su savo palyda, nušoko nuo balno ir pareiškė is- 
panams, kad nori pamatyti princesę. Jis tarė: „Čia mano žemė ir galioja 

mano įstatymai, čia moterys nenešioja šydų. Kodėl negalima į ją pažvelgti? 
Gal mane apgavo, pakišo bjaurybę. Gal norite, kad mano sūnus Artūras 
vestų monstrą?“ 

Tomui atrodo, kad karalius elgėsi per daug velsietiškai. 

— Tuo tarpu tarnaitės buvo paguldžiusios princesę į lovą arba bent jau 
taip sakė, nes joms atrodė, kad lovoje princesė tikrai bus apsaugota nuo 
karaliaus. Bet jos apsiriko. Karalius Henrikas įsiveržė į rūmus ir ėmė taip 
uoliai jos ieškoti, tarsi būtų ketinęs ištraukti vargšelę iš po storiausių patalų. 
Tarnaitės vos spėjo ją aprengti, kai jis įžengė į kambarį. Pamatęs princesę 
staiga užmiršo lotynų kalbą ir ėmė mikčioti bei kuklintis kaip mažas ber- 
niukas, - kardinolas kikena. - O kaip ji pirmą kartą šoko rūmuose: vargšas 
princas Artūras šypsodamasis sėdėjo ant pakylos, o būsimajai nuotakai vi- 
sai nesinorėjo sėdėti - niekas nemokėjo ispaniškų šokių, todėl princesė 
pradėjo su savo freilina. Niekada neužmiršiu, kaip ji pasuko galvą ir nuo- 
stabūs rausvi plaukai uždengė vieną jos petį. Salėje turbūt nebuvo nė vieno 
vyro, kuris vaizduotėje... Nors šokis buvo gana ramus. O Dieve, tada jai 
tebuvo šešiolika. 

Kardinolas žvelgia į tolį, o Tomas taria: 

— Tegu Dievas jums atleidžia. 

— Teatleidžia Dievas mums visiems. Senasis karalius nuolat eidavo iš- 
pažinties. Princas Artūras mirė, netrukus ir karalienė. Tapęs našliu senasis 
karalius nusprendė, kad gali vesti Kotryną. Bet tada... - kardinolas trukteli 
pečiais, - jie nesusitarė dėl kraičio. Senas lapinas Ferdinandas, jos tėvas. 
Koks apsukrus buvo. O Mūsų Didenybė buvo dešimties metų berniukas, 
kai šoko savo brolio vestuvėse ir, man atrodo, būtent tada atkreipė dėmesį 
į nuotaką. 

Jie sėdėjo ir mąstė. Abu suprato, kad istorija liūdnoka. Senasis karalius 
nebenorėjo jos, tačiau laikė ją savo dvare, neketino išmokėti jai priklau- 
sančios kraičio dalies ir neleido jos namo. Bet įdomu, kad tuo metu jaunoji 
princesė sugebėjo užmegzti svarbių diplomatinių ryšių ir meistriškai kir- 
šinti priešininkus. Kai Henrikas ją vedė, jam tebuvo aštuoniolika. Vos tik 
mirė jo tėvas, Henrikas pareikalavo Kotrynos sau. Ji buvo už jį vyresnė, ne- 
rimo kupini metai ją kiek prablaivė ir pasendino. Tikroji karalienė nebuvo 
tokia patraukli, kaip jo mintyse išlikusi vizija, taigi jis pavydėjo to, ką turėjo 
vyresnysis jo brolis. Henrikas vis dar jautė švelnų jos rankos virpulį, kai ji 
palietė dešimties metų berniuko ranką. Ji tarsi patikėjo juo, tarsi - taip jis 
kalbėjo artimiems savo draugams - pripažino, kad širdyje niekada nebus 
Artūro žmona. Jos kūnas skirtas jam, antrajam sūnui, kuriam nuolat do- 
vanodavo savo nuostabių melsvai pilkų akių žvilgsnį ir nuolankią šypseną. 
Karalius tvirtina, kad ji visada jį mylėjo. Apie septynerius metus jiems 

nebuvo galima intymiai bendrauti, bet dabar jam nėra ko bijoti. Roma da- 
vė sutikimą. Visi dokumentai parengti. Sąjungos sudarytos. Karalius vedė 
nekaltą mergelę, nes vargšas jo brolis nebuvo prie jos net prisilietęs. Vedė ir 
dėl ryšių, jos ispaniškos giminės, bet visų pirma vedė iš meilės. 

O dabar? Viskas dingo. Arba beveik viskas. Pusę gyvenimo reikia iš- 
braukti, ištrinti iš atminties. 

— Ir kas gi bus? - atsidūsta kardinolas. - Karalius tikisi pasiekti savo 
tikslus, tačiau ji irgi nepėsčia. 

Yra dar viena, visiškai kitokia istorija apie Kotryną. Henrikas išvyko į 
Prancūziją kariauti ir paliko karalienę regente. Tada šalį užpuolė škotai, jie 
buvo sumušti, o ties Flodenu buvo nukirsta jų karaliaus galva. Ir Kotryna, 
šis šviesiai rausvas angelėlis, pasiūlė įdėti galvą į krepšį ir nusiųsti savo vy- 
rui pradžiuginti. Jie karalienę atkalbėjo tvirtindami, kad tai prieštarauja 
anglų papročiams. Vietoj galvos Kotryna išsiuntė laišką ir kartu su juo — 
sukietėjusį ir pajuodusį nuo kraujo apsiaustą, kurį vilkėdamas mirė škotų 
karalius. 

Ugnis židinyje prigeso, bet dar liko nesudegusių pliauskų. Paskendęs 
savo mintyse kardinolas pakyla nuo kėdės ir pats pažarsto dar likusias žari- 
jas. Stovi, sukinėja žiedus ant pirštų ir pameta mintį. Paskui pasipurto ir 
prataria: 

- Ilga diena. Važiuokite namo. Ir tik nesapnuokite jorkšyriečių. 

Tomas Kromvelis ne per seniausiai įkopė į penktą savo gyvenimo de- 
šimtį. Jis tvirto sudėjimo, neaukštas. Jo veido išraiškų daug, bet viena ypač 
lengvai perprantama - tai slopinama ironija. Plaukai tamsūs, tankūs ir 
banguojantys, o mažytės akys, puikiai viską matančios, pokalbio metu tarsi 
nušvinta. Apie tai netrukus papasakos Ispanijos pasiuntinys. Sakoma, kad 
jis moka atmintinai visą Naująjį Testamentą lotynų kalba ir visada gali pri- 
minti kardinolui reikiamą tekstą, jeigu abatai ima ginčytis. Kalba tyliai ir 
greitai, pasitiki savimi, visuomet jaučiasi kaip namuose, ar tai būtų teismo 
salė, uosto rajonas, vyskupo rūmai, ar smuklės kiemas. Jis gali sudaryti 
sutartį, išdresuoti sakalą, nupiešti žemėlapį, sustabdyti gatvės muštynes, 
apstatyti baldais namą ar papirkti prisiekusiuosius. Geba tinkamai progai 
pasitaikius pacituoti senovės autorius, nuo Platono iki Plauto ir atgal. Iš- 
mano šiuolaikinę poeziją ir gali padeklamuoti ją itališkai. Nuolat dirba, 
pirmas keliasi ir paskutinis gulasi. Jis daug uždirba ir daug iššvaisto. Dėl 
bet ko yra linkęs lažintis. 

Kromvelis keliasi išeiti ir sako: 

- Jeigu sutarsite su Dievu ir diena bus saulėta, karalius su savo palyda 
gali susiruošti pajodinėti. Jeigu bus ramesnis, jo dvasia atsipalaiduos, ma- 
žiau galvos apie Kunigų knygą, o jums dėl to irgi bus ramiau. 

- Jūs tik iš dalies pažįstate karalių. Teologija jam patinka ne mažiau už 
jodinėjimą. 

Tomui priėjus prie durų Volsis priduria: 

- Beje, dvaro rūmuose sklinda kalbų... Jo Malonybė Norfolko herco- 
gas skundžiasi, kad iškviečiau piktąsias dvasias ir paprašiau sekioti paskui 
jį. Taigi jeigu ką nors panašaus išgirsite... nekreipkite į tai dėmesio. 

Jis stovi tarpduryje ir nusišypso. Kardinolas irgi šypsosi, tarsi sakyda- 
mas: „Turiu išsaugojęs puikaus vyno, todėl mokėsiu jus pralinksminti, ar- 
gi ne?“ Paskui vėl panarina galvą virš savo popierių. Šiam Anglijos tarnui 
beveik nereikia miegoti. Tik keturios valandos poilsio, ir skambant Vest- 
minsterio varpams jis vėl žvalus, kai išaušta dar viena drėgna, padūmavusi, 
rūškana balandžio mėnesio diena. 

- Labos nakties, telaimina jus Dievas, Tomai. 

Lauke jau laukia jo žmonės, pasiruošę palydėti namo. Jis turi namus 
Stepnyje, bet šį vakarą ketina vykti į savo namus mieste. Staiga ant alkūnės 
pajunta kito žmogaus ranką. Tai Reifas Sadleris, lieknas jaunas vyras blyš- 
kiomis akimis. 

— Kaip sekėsi Jorkšyre? 

Vėjas blaško fakelo liepsną po lietingą miglą, Reifo šypsena tai pasiro- 
do, tai vėl pranyksta tamsoje. 

— Nenoriu apie tai kalbėti, kardinolas bijo, kad kitaip mus kankins bai- 
sūs sapnai. 

Reifas suraukia antakius. Per visus dvidešimt vienus savo gyvenimo 
metus jis nė karto nesapnavo baisių sapnų. Nuo tada, kai jam suėjo sep- 
tyneri, jis saugiai miega po Kromvelio stogu, iš pradžių Fenčerčo gatvėje, o 
dabar Ostin Frajerse. Jis gana šviesaus proto, todėl naktį nerimauja tik dėl 
žemiškų dalykų: vagių, palaidų šunų, duobių gatvėse. 

- Norfolko hercogas, - pradeda Tomas ir staiga nutyla, - gerai, nesvar- 
bu. Kas teiravosi manęs, kai buvau išvykęs? 

Šlapios gatvės visiškai tuščios, nuo upės kyla rūkas. Žvaigždes užstoja 
tankūs debesys. Mieste tvyro saldokas pūvančių vakarykščių nuodėmių 
kvapas. Kalendamas dantimis Norfolkas klūpo prie savo lovos, o vėlyva 
kardinolo plunksna vis krebžda, tarsi pelė po čiužiniu. Kol Reifas trumpai 
dėsto kanceliarijos naujienas, Tomas mintyse formuluoja atsakymo tekstą: 
„Jo Šventenybė kardinolas kategoriškai atmeta bet kokius kaltinimus dėl to, 
kad pasiuntė piktąsias dvasias sekioti paskui Norfolko hercogą. Jo Švente- 
nybė pačiais šiurkščiausiais žodžiais smerkia tokius kaltinimus. Jo Šven- 
tenybė kardinolas nesiuntė paskui Jo Didenybę hercogą nei begalvio ver- 
šelio, nei puolusio angelo pasiutusio šuns pavidalu, nei šliaužiojančios įka- 
pių drobulės, nei Lozoriaus ar judančio lavono ir neketina to daryti ateityje.“ 

Žemai, prie krantinės, kažkas šaukia. Valtininkai dainuoja. Tolumoje 
girdėti vandens teškenimas, gali būti, kad ką nors skandina. „Milordas 
kardinolas pateikia šį pareiškimą neapribodamas savo teisės trukdyti mi- 
lordą iš Norfolko bet kokiomis fantasmagorijomis, kurias pasirinks vado- 
vaudamasis tik savo išmintimi: bet kada, be išankstinio perspėjimo.“ 

Dėl tokio oro vėl ima skaudėti senas žaizdas, bet jis įžengia į namus 
taip, tarsi būtų vidurdienis, besišypsantis ir įsivaizduodamas drebantį Nor- 
folko hercogą. Pirma valanda nakties. Tomo mintyse hercogas vis dar klū- 
po, o juodaveidis velniūkštis bado trišakiu pritrintus jo kulnus. 

III 


Ostin Frajerse 
1527-ieji 


Liza dar nemiega. Išgirdusi, kad tarnai įleido vyrą vidun, ji išeina, lai- 
kydama rankose mažytį cypiantį ir pabėgti bandantį šunytį. 

— Ar užmiršai, kur tavo namai? 

Jis atsidūsta. 

- Kaip sekėsi Jorkšyre? 

Jis gūžteli pečiais. 

— O kardinolas? 

Jis linkteli. 

— Valgei? 

— Taip. 

— Pavargęs? 

- Nelabai. 

— Gėrei? 

— Taip. 

— Reino vyno? 

— Kodėl gi ne. 

Plokštės ką tik nudažytos. Tomas įeina į prislopintą žalios ir aukso 
spalvų erdvę. 

- Gregoris... 

— Laiškas? 

— Kažkas panašaus. 

Ji paduoda jam laišką ir šunį, o pati eina atnešti vyno. Paskui atsisėda 
šalia ir įsipila sau. 

- Jis sveikina mus. Maišo vienaskaitą su daugiskaita, rašo prasta lotynų 
kalba. 

— Ak, taip, - atsako ji. 

— Taigi klausyk. Jis tikisi, kad tau viskas gerai. Spėja, kad ir man viskas 
gerai. Kad mielosioms jo sesutėms Anei ir mažajai Greisei irgi viskas gerai. 
Jam viskas gerai. „Kadangi labai skubu, tuo ir baigsiu, paklusnus jūsų sūnus 
Gregoris Kromvelis.“ 

— Paklusnus? - pasitikslina Liza. - Ir viskas? 

— Jie taip išmokyti. 

Kalytė Bela kandžioja jo pirštų galiukus, jos apvalainos nekaltos akys 
spindi kaip tolimi mėnuliai. Liza puikiai atrodo, nors ir pavargo po ilgos 
dienos. Už jos nugaros stovi ilgos ir tiesios vaškinės žvakės. Ji pasipuošusi 
perlų ir granatų vėriniu, kurį Tomas dovanojo Naujųjų metų proga. 

— Į tave daug maloniau žiūrėti nei į kardinolą, - sako jis. 

— Tai pats šykščiausias komplimentas, kokio kada nors yra sulaukusi 
moteris. 

— O aš kūriau jį visą kelią nuo pat Jorkšyro, - papurto galvą. - Na, ge- 
rai! - pakelia Belą aukštyn, o ši iš džiaugsmo laižo jam kojas. - Kaip reika- 
lai? 

Liza kažką dirba su šilku. Daro virveles dokumentų antspaudams, gal- 
vos apdangalus rūmų damoms. Namuose turi dvi pagalbininkes mokines 
ir puikiai jaučia mados sroves. Bet nuolat skundžiasi tarpininkais ir siūlų 
kainomis. 

- Turime vykti į Genują, - siūlo jis, - išmokysiu tave žvelgti tarpininkui 
tiesiai į akis. 

— Su mielu noru. Bet tu juk negali palikti kardinolo. 

- Šį vakarą jis ragino mane arčiau susipažinti su karalienės aplinkos 
žmonėmis. Ispanais. 

— Oho. 

— Sakiau, kad ispaniškai kalbu gana prastai. 

— Prastai? - ji kvatoja. - Tik neišsisukinėk. 

- Jis neprivalo žinoti visko, ką Žinau aš. 

— Buvau svečiuose Čipsaide, - taria Liza. 

Ji ima pasakoti apie vieną savo draugę, juvelyro žmoną. 

- Ar nori naujienų? - tęsia. - Užsakė didelį smaragdą ir rėmelius žie- 
dui, moters žiedui, - ji rodo jam smaragdą, savo nykščio nago dydžio, - jo 
nekantriai laukėme kelias savaites, jį šlifavo Antverpene, - ji spragteli pirš- 
tais, — ir jis suskilo. 

— O kas padengs nuostolius? 

— Šlifuotojas sako, kad jį apgavo. Pakišo akmenį su nematomu įtrūki- 
mu ties pagrindu. O juvelyras teigia, kad jeigu jau trūkis buvo nematomas, 
kaipgi galėjo apie tai žinoti. Šlifuotojas tvirtina, kad reikia reikalauti pinigų 
iš to, kas pardavė akmenį. 

— Byla užtruks ilgai. O ar jie negali rasti kito akmens? 

- Jie mėgina. Manome, kad užsakovas yra karalius. Daugiau niekas 
Londone negalėtų įpirkti tokio dydžio brangakmenio. Taigi kam jis skirtas? 
Juk ne karalienei. 

Mažytė Bela dabar guli išsitiesusi jam ant rankų, jos akys mirksi, lėtai 
vizgina uodegą. Tomas paskendęs mintyse: „Įdomu, kaip viskas baigsis su 
smaragdu. Kardinolas man viską papasakos. Anot kardinolo, labai išmin- 
tinga neprisileisti karaliaus ir vilioti iš jo dovanas, bet šią vasarą jis su ja 
permiegos, o rudeniop bus nuo jos pavargęs ir išsiųs kuo toliau. O jeigu 
to nepadarys, aš tuo pasirūpinsiu. Jeigu Volsis ketina pristatyti vaisingą 
Prancūzijos princesę, juk nereikia, kad pirmosiomis savaitėmis jos buvimą 
temdytų pagiežos scenos su senesnėmis sugulovėmis. Volsis mano, kad ka- 
ralius su savo moterimis turi būti griežtesnis.“ 

Liza kiek palaukia ir pati tęsia pokalbį: 

- Pašnekėkime dabar apie Gregorį. Ateina vasara. Čia ar ten? 

Gregoriui greitai sueis trylika. Jis dabar Kembridže su savo privačiu 
mokytoju. Kartu su juo Tomas ten pasiuntė ir savo sūnėnus, sesers Betės 
sūnus. Jam malonu rūpintis giminaičiais. Vasarą vaikai atostogauja, nes 
mieste jiems nėra ką veikti. Gregoriui ne ypač patinka skaityti, bet jis 
mėgsta klausytis pasakojimų apie drakonus, žalius žmogeliukus, gyve- 
nančius miškuose. Jis gali puikiai atmintinai išmokti lotyniško teksto 
ištrauką, jeigu pažadėsi, kad kitame puslapyje bus jūrinė gyvatė ar vai- 
duoklis. Jam patinka vaikščioti po miškus ir laukus, mėgsta medžioti. 
Tik tegu auga, reikia tikėtis, kad bus aukštas vyras. Karaliaus senelis iš 
motinos pusės, tai žino visi senyvi žmonės, buvo šešių pėdų ir keturių 
colių. (Jo tėvas buvo Morgano Viljamso ūgio.) Karalius yra šešių pėdų 
ir dviejų colių, o kardinolas - beveik to paties ūgio. Karaliui patinka 
panašūs į jį žmonės, aukštaūgiai ir plačiapečiai, pavyzdžiui, jo svainis 
Čarlzas Brandonas. Aukštas žmogus yra retenybė užkampiuose, vadi- 
nasi, ir Jorkšyre. 

Tomas šypsosi: „Gerai, kad Gregoris ne toks, koks aš buvau jo amžiaus.“ 
O kai kas nors paklausia, koks gi buvęs Tomas, jis atsako, kad jam patikdavę 
pagąsdinti ką nors peiliu. Gregoris taip niekada nepasielgtų, todėl jis nė 
kiek nesijaudina - arba bent jau jaudinasi mažiau, nei galvoja aplinkiniai, - 
nebent dėl sūnaus negabumo įsiminti linksniuotes ir asmenuotes. Kai jam 
praneša, kad Gregoriui kas nors nepavyko, jis atkerta: „Berniukas auga.“ 
Jis supranta, kad vaikui reikia daug miegoti. Pats jis nuolat būdavo neišsi- 
miegojęs, nes šalia vis šlaistydavosi Valteris, o pabėgęs būdavo arba laive, 
arba kelyje, paskui ėmė tarnauti armijoje. Žmonės nesuvokia, kad armija 
didelę laiko dalį tik tuščiai švaisto laiką ir nieko neveikia. Reikia susirasti 
maisto, stovykla įrengiama toje vietoje, kur yra vandens, nes taip liepė kvai- 
lys kapitonas. Vidurnaktį tave netikėtai prikelia ir perkelia į tokią vietą, ku- 
rios neįmanoma apginti. Niekada nepavyksta gerai išsimiegoti, ginkluotė 
prastos kokybės, artilerininkams vis kas nors sprogsta, arbaletininkai būna 

girti arba meldžiasi: strėlės užsakytos, bet dar neatgabentos, o mintyse vien 
niršus nerimas, kad viskas baigsis blogai, nes eilinis šiandieną pulkui vado- 
vaujantis nevykėlis princas ar Jo Didenybė nelinkę mąstyti. Maždaug po 
kelių žiemų Tomas persikėlė į intendantūrą. Italijoje visada galima kariauti 
vasarą. Jeigu norisi pašėlti. 

— Užmigai? - klausia Liza. 

— Ne, tik užsisvajojau. 

— Atvežė Kastilijos muilo. Ir tavo knygą iš Vokietijos. Ji buvo įpakuota, 
kaip kitoks daiktas, todėl vos neišvariau berniuko iš namų. 

Jorkšyre, kuris smirdėjo nuo nesipraususių žmonių, dėvinčių avikailius 
ir prakaituojančių iš pykčio, jis svajojo apie Kastilijos muilą. 


Kiek patylėjusi Liza klausia: 

— Tai kas gi ta moteris? 

Sumišęs jis atitraukia ranką nuo gerai pažįstamos ir mielos kairiosios 
jos krūties. 

— Ką? - nejaugi ji mano, kad Jorkšyre jis turi kitą moterį? Jis persiverčia 
ant nugaros ir galvoja, kaip įtikinti ją, kad taip nėra. Jeigu reikės, kitą kartą 
paims ją su savimi, kad įsitikintų savo akimis. 

— Moteris su smaragdu, - patikslina Liza. - Klausiu todėl, kad žmonės 
kalba, jog karalius sumanė kažką labai keista. Negaliu tuo patikėti, bet apie 
tai tauškia visas miestas. 

Štai kaip? Per tas dvi savaites, praleistas šiaurėje tarp laukinių, gandai 
jau spėjo pasiekti ir rūmų sienas. 

- Jeigu karalius mėgins taip pasielgti, - aiškina ji, - prieš jį sukils pusė 
pasaulio. 

Jam ir kardinolui galvoje tik viena mintis - tokiu atveju prieš karalių 
stos imperatorius ir Ispanija. Tik imperatorius. Jis nusišypso, rankas laiky- 
damas už galvos. Neklausia Lizos, kokią pusę pasaulio ji turi omeny, ir lau- 
kia, kol ji pati pasakys. 

— Visos moterys, - taria ji, - visos Anglijos moterys, visos moterys, 
turinčios dukrą, bet neturinčios sūnaus. Visos moterys, netekusios vaiko. 
Visos moterys, netekusios vilties susilaukti kūdikio. Visos moterys, sulau- 
kusios keturiasdešimties. 

Ji padeda galvą jam ant peties. Abu pavargo kalbėti, guli vienas šalia ki- 
to ant plonų lininių paklodžių, užsikloję dygsniuota geltono turkiško atla- 
so antklode. Nuo jų sklinda silpnas saulės įkaitintų žolių aromatas. 

— Ar jau miegi? 

— Ne, galvoju. 

- Tomai, - prabyla ji tarsi išsigandusi, - jau trys valandos nakties. 

Ką tik išmušė šešias. Tomas sapnuoja, kad visos Anglijos moterys guli 
šalia jo, stumdosi ir spiria jį lauk. Jis atsikelia ir ima skaityti savo vokišką 
knygą, kol to dar nespėjo padaryti Liza. 

Liza nemėgsta bartis, nebent labai suerzinta sako: „Man užtenka ir 
savo maldaknygės.“ Ji iš tiesų skaito savo maldaknygę - išsiblaškiusi ima 
ją į rankas vidury dienos ir tik pusiau atsitraukusi nuo kasdienių dar- 
bų murma savo litanijas įterpdama į jas nurodymus tarnams. Tai pir- 
mo jos vyro vestuvinė dovana, Valandų knyga, kurios pirmame pusla- 
pyje buvęs vyras įrašė naują jos vardą - Elžbieta Viljams. Kartais apimtas 
pavydo Tomas nori ištrinti žodį Viljams ir įrašyti ką nors kita. Jis paži- 
nojo pirmą Lizos vyrą, bet tai dar nereiškia, kad jį mėgo. Jis ne kartą sa- 
kė: „Liza, čia, užrakintoje skrynioje, yra Tindeilo knyga, jo verstas Nau- 
jasis Testamentas, perskaityk jį. Čia raktas.“ O ji atsako: „Jeigu tau ji taip 
patinka, paskaityk ją man.“ O jis: „Liza, ši knyga angliškai, paskaityk ją 
pati, juk čia ir yra visas malonumas. Paskaityk ir pamatysi - ten rasi nuo- 
stabių dalykų.“ 

Jam atrodė, kad Liza susidomės, bet nieko panašaus. Jis negali įsivaiz- 
duoti savęs, skaitančio ką nors namiškiams, priešingai nei Tomas Moras, 
nevykęs kunigas ir pamokslininkas. Visada susitikęs su Moru, kito dan- 
gaus skliauto šviesuliu, jis nori paklausti, kas šiam nutiko. „O gal man kas 
nors negerai? Kodėl viskas, ką žinai ar ko išmokai, tik patvirtina, kuo ti- 
kėjai anksčiau? Bet mano atveju viskas, su kuo užaugau ir kuo tikėjau, pa- 
mažu praranda prasmę ir vertę. Kiekvieną mėnesį mano supratimas apie šį 
pasaulį darosi vis miglotesnis, beje, apie aną pasaulį irgi. Parodykite man, 
kur Biblijoje parašyta „skaistykla . Kur ten kalbama apie relikvijas, vienuo- 
lius, vienuoles? Parodykite, kur ten yra žodis „popiežius. 

Jis vėl grįžta prie savo vokiškos knygos. Karalius, padedamas Tomo 
Moro, parašė knygą prieš Liuterį. Už ją popiežius suteikė jam Tikėjimo 
Gynėjo vardą. Jis pats ne ypač mėgsta brolį Martyną - jie abu su kardinolu 
sutinka, kad būtų daug geriau, jeigu Liuteris visai nebūtų gimęs, arba dar 
geriau, jeigu būtų gimęs kiek subtilesnis. Tomas atidžiai seka, kas rašoma, 
kokia kontrabanda gabenama per Lamanšo uostus ir siauras Rytų Anglijos 
įlankėles, kur nedidelę valtelę su įtartinu kroviniu per potvynį galima 
užtraukti ant kranto, o sutemus vėl nuleisti į jūrą. Jis nuolat informuoja 
kardinolą, todėl kai įsiveržia Moras su savo dvasios draugužiais, spjaudy- 
damas pragaro ugnimi ant naujų eretikų, kardinolas rankos mostu juos 
nuramina ir taria: „Gerbiamieji, man apie tai jau pranešė.“ Volsis geriau 
sudegins knygas, bet ne žmones. Taip jis pasielgė tik praeitą spalį prie 
Šv. Pauliaus kryžiaus. Tai buvo anglų kalbos holokaustas. Sudegė tiek daug 
gero popieriaus, tiek daug juodo spaustuvinio rašalo. 

Skrynioje esantis Testamentas yra piratinis leidimas iš Antverpeno - jį 
daug lengviau gauti nei autentišką vokišką knygą. Kromvelis pažįsta Vil- 
jamą Tindeilą. Kai Londone pastarajam pasidarė gana pavojinga, šešiems 
mėnesiams jis apsistojo pas manufaktūros pirklį Hamfrį Monmutą Sityje. 
Viljamas - principingas, griežtas žmogus, Tomas Moras vadina jį gyvuliu. 
Niekas nėra matęs jo besijuokiančio, bet kokie gali būti juokai, jeigu esate 
priverstas bėgti iš gimtosios šalies. Jo Testamento formatas - aštuntadalis 
lanko, spausdinta ant šlykštaus ir pigaus popieriaus. Antraštiniame pusla- 
pyje, kur turėtų puikuotis spaustuvininko adresas ir ženklas, parašyta - 
IŠSPAUSDINTA UTOPIJjOJE. Jis tiki, kad Tomas Moras yra matęs tokių 
Biblijos leidimų. Norėtų parodyti jam tokį leidimą pasitaikius tinkamai 
progai, vien tam, kad pamatytų Moro veidą. 

Kromvelis užverčia naują savo knygą. Metas imtis dienos darbų. Jis ži- 
no, jog neturi laiko išversti šį tekstą į lotynų kalbą, kad šis galėtų slapta plisti 
per rankas, todėl reikės prašyti ko nors kito, dėl draugystės ar už pinigus. 
Stebėtina, kokia stipri šiais laikais draugystė tarp tų, kurie skaito vokiškai. 

Septintą valandą jis jau nusiskutęs, pavalgęs pusryčius ir apsirengęs 
nuostabiais lino bei aukštos kokybės tamsios vilnos drabužiais. Šiuo metu 
jis dažnai pasigenda Lizos tėvo, to geraširdžio senuko, kuris visuomet anks- 
ti atsikeldavo, padėdavo jam ranką ant galvos ir tardavo: „Tomai, mėgaukis 
šia diena dėl manęs.“ 

Jis mėgo senąjį Vaikisą. Pirmą kartą jie susitiko verslo reikalais. Tuo me- 
tu Tomui buvo 26 ar 27 metai. Jis buvo ką tik grįžęs iš užsienio, todėl dažnai 
pradėdavo sakinį viena kalba, o užbaigdavo kita. Vaikisas buvo apsukrus, pre- 
kiaudamas vilna susikrovė nemažus turtus. Jis gimė Patnyje, tačiau įdarbino 
Tomą ne todėl, o dėl to, kad pastarasis turėjo rekomendacijų ir nebrangiai 
siūlė savo paslaugas. Per pirmą jų susitikimą Vaikisas atsivertė dokumentus ir 
nekantraudamas tarė: „Tu juk Valterio sūnus, ar ne tiesa? Kas nutiko? Jaunys- 
tėje, kaip Dievą myliu, didesnio chuligano už tave tikrai mūsų mieste nebuvo.“ 

Jis būtų galėjęs paaiškinti, jeigu būtų žinojęs, koks paaiškinimas būtų 
tikęs Vaikisui. Sakyti, kad liovėsi mušęsis, nes gyvendamas Florencijoje 
kiekvieną dieną tyrinėdavo freskas? Bet Tomas atsakė: „Radau lengvesnį 
būdą gyventi.“ 

Pastaruoju metu Vaikisas pervargo ir apleido verslą. Jis vis dar siųsda- 
vo juodą vilnonį dvigubo pločio audinį į Šiaurės Vokietijos rinkas, bet nu- 
sprendė, kad šių dienų avių vilna yra per ilga, todėl netinkama dvigubo 
pločio audiniui austi, taigi geriau pereiti prie milo, lengvesnio audinio, ir 
eksportuoti jį per Antverpeną į Italiją. Kaip visada, įdėmiai išklausęs uoš- 
vio niurzgėjimo Tomas tarė: 

— Viskas keičiasi. Leiskite man šiais metais nuvežti jus į audinių mugę. 

Vaikisas žinojo, kad turėtų pasirodyti Antverpene ir Bergene prie Zo- 
mo, bet labai nemėgo plaukti per Lamanšą. Šeimininkei Tomas tarė: 

— Nesijaudinkite, su manimi jam viskas bus gerai. Pažįstu šeimą, pas 
kurią galime apsistoti. 

- Gerai, Tomai Kromveli, - atsakė šeimininkė, - bet įsidėmėkite, jokių 
stiprių olandiškų gėrimų, jokių moterų, jokių uždraustų pamokslininkų 
rūsiuose. Pažįstu jus, vyrus. 

- Nežinau, ar sugebėsiu atsispirti rūsių vilionėms. 

- Sutarėme. Gali nuvesti jį į pamokslą, svarbiausia, nevesk į viešuosius 
namus. 

Mersė, bent jau jam taip atrodo, kilusi iš šeimos, gerbiančios ir cituo- 
jančios Džono Viklifo kūrinius, skaitančios angliškai, kaupiančios knygas 
ir mintyse saugojančios uždraustą literatūrą. Šie dalykai perduodami iš 
kartos į kartą, kaip ir akys ar nosis, nuolankumas ar aistringumas, raumenų 
jėga ar polinkis rizikuoti. Jeigu reikia rizikuoti šiomis dienomis, geriau jau 
pamokslininkas nei kekšė, venkite mesjė Kaulų laužytojo, kurį Florencijoje 
vadina Neapolio karštlige, o Neapolyje - be abejonės, Florencijos puvėsiais. 
Sveikas protas ragina susilaikyti bet kokioje Europos vietoje, taip pat ir sa- 
lose. Mūsų gyvenimai gerokai suvaržyti, o to negalima pasakyti apie mūsų 
prosenelių gyvenimus. 

Laive Tomas dažnai girdėdavo įprastus keleivių skundus: tie šunsnu- 
kiai locmanai, jūrų kelias nepažymėtas, anglų monopolija. Hanzos pirkliai 
pageidautų, kad jų laivus iki Greivsendo vestų jų pačių žmonės, - vokiečiai 
yra vagių gauja, bet sugeba plukdyti laivą prieš srovę. Kai jie išplaukdavo 
į jūrą, senasis Vaikisas iškart imdavo vemti. Tomas pasilikdavo denyje ir 
stengdavosi kuo nors būti naudingas. Vienas jūreivis kartą paklausė, ar jis 
nėra buvęs junga. Antverpene jie iškart surado iškabą „Šventoji Dvasia“. 
Duris atvėręs tarnas sušuko: „Tomas vėl pas mus sugrįžo!“ Tarsi jis būtų 
prisikėlęs iš mirusiųjų. Paskui išėjo trys pagyvenę vyrai, trys broliai iš lai- 
vo, ir tarė: „Tomas, vargšas mūsų pamestinukas, mažasis sumuštas mūsų 
bėglys. Sveiki atvykę, eikite į vidų ir sušilkite!“ 

Niekur daugiau, tik čia jis vis dar laikomas bėgliu, mažu sumuštu ber- 
niuku. Jų žmonos, dukterys, šunys apipylė jį bučiniais. Senąjį Vaikisą paliko 
prie židinio - stebėtina, kokia tarptautinė yra senų žmonių kalba, kai jie ima 
dalytis patirtimi apie gydomuosius tepalus, reikšti užuojautą dėl kasdienių 
vargų ir aptarinėti savo žmonų užgaidas bei norus. Jauniausias brolis kaip 
visada vertėjauja, rimtu veidu, net kai kalba pakrypsta apie anatomiją. 

Jis išėjo girtauti su trimis trijų brolių sūnumis. Šie erzina jį: 

— Wat will je? Tikiesi perimti senio verslą? O gal jo žmoną, kai jis išeis 
iš šio pasaulio? 

— Ne, - atsako Tomas nustebęs, - manau, kad noriu jo dukters. 

— Jauna? 

— Našlė. Gana jauna. 

Sugrįžęs į Londoną jau žinojo, kad verslą teks keisti, bet reikėjo rūpin- 
tis ir kasdieniais reikalais. „Mačiau jūsų prekes, - praneša jis Vaikisui, — 
mačiau ataskaitas, o dabar parodykite man savo pardavėjus.“ 

Tai buvo raktas į verslą, žmonės visuomet yra raktas, užtenka pažvelgti 
jiems į veidą ir jau žinai, ar jie nuoširdūs ir tinkami dirbti. Jis atleido abe- 
jotiną pagrindinį pardavėją sakydamas: „Išeik tu arba mes eisime į teismą“, 
pakeitė jį mikčiojančiu jaunuoliu, kurį visi laikė kiek kvailoku. Bet jis te- 
buvo baikštus ir drovus, o Tomas tikrino jo darbą kiekvieną vakarą, ramiai 
ir be žodžių rodė jam kiekvieną klaidą, ko šis nepastebėjęs, todėl po ke- 
turių savaičių jaunuolis jau gana profesionaliai dirbo savo darbą, o į savo 
darbdavį žvelgė kaip šuniukas į šeimininką. Keturios savaitės mokymų ir 
kelios dienos dokuose siekiant išsiaiškinti, kas ima kyšius. Ir metų pabai- 
goje Vaikiso verslas vėl pelningas. 

Pamatęs skaičius senasis Vaikisas pašoka ir šaukia: 

- Liza, Liza, eikš čionai! 

Ji nusileidžia. 

- Sėskis. 

— Tu juk nori naujo vyro, ar ne? O šis tiks? 

Ji atsistoja, nužvelgia Tomą nuo galvos iki kojų. 

— Gerai, tėve. Juk parinkai jį ne dėl išvaizdos. 

Paskui kilstelėjusi antakius klausia Tomo: 

— O tau tikrai reikalinga žmona? 

— Gal aš jau eisiu, o jūs pasikalbėkite, - nusprendžia senasis Vaikisas. 
Atrodo sutrikęs - turbūt manė, kad jie turėtų tuojau pat atsisėsti ir pasira- 
šyti sutartį. 

Jie beveik taip ir padarė. Liza norėjo vaikų, o jis norėjo žmonos, turin- 
čios pažinčių Sityje ir kiek nors pinigų. Po kelių savaičių jie susituokė. Praė- 
jus metams gimė Gregoris. Jis paėmė iš lopšio kūdikį - klykiantį, stiprų, 
valandos amžiaus, pabučiavo pūkuotą vaiko viršugalvį ir tarė: „Būsiu tau 
toks švelnus, koks su manimi nebuvo mano tėvas.“ Kokia prasmė auginti 
vaikus, jeigu kita karta nėra tobulesnė už savo gimdytojus? 


Taigi atsikėlęs ankstų rytą ir mąstydamas apie tai, ką Liza pasakė praeitą 
vakarą, Tomas svarsto, kodėl jo žmona turėtų nerimauti dėl moterų, kurios 
neturi sūnų. Galbūt tai gali suprasti tik moterys, juk jos turbūt dažnai mė- 
gina įsivaizduoti, kaip jaučiasi jų draugė. 

Jam atrodo, kad iš to galima pasimokyti. 

Aštunta valanda. Liza jau triūsia po namus. Jos plaukai paslėpti po lini- 
niu kyku, o rankovės paraitotos. 

— Oi, Liza, - juokiasi Tomas, - atrodai kaip kepėjo žmona. 

— Elkis mandagiau, - atkerta ši, - smuklės padavėjau. 

Įeina Reifas ir klausia: 

— Iškart pas milordą kardinolą? 

— O kurgi daugiau, - taria jis ir renka reikalingus popierius. Paplekšnoja 
žmonai per nugarą, paglosto šunį ir išeina. Lauke dulksna, bet pamažu 
giedrijasi. Kai jie pasieks Jorko rūmus, taps aišku, kad kardinolas laikosi 
duoto žodžio. Upę užlieja saulės šviesa, blyški kaip citrinos minkštimas. 

ANTRA DALIS 


Svečiai 
1529-ieji 


Kardinolo namus jie verčia aukštyn kojomis. Kambarys po kambario - 
karaliaus vyrai meta lauk iš Jorko rūmų buvusio savininko daiktus. Renka 
rankraščius ir pergamentus, mišiolus, memorandumus ir asmeninius už- 
rašus, griebia net rašalą ir rašomąsias plunksnas. Plėšia nuo sienų lenteles 
su kardinolo herbu. 

Jie atvyko sekmadienį, du kerštingi didikai: skaisčių akių plėšrūnas Nor- 
folko hercogas ir ne mažiau grobio trokštantis Safolko hercogas. Jie pareiš- 
kė kardinolui, kad šis atleidžiamas iš lordo kanclerio pareigų, ir pareikalavo 
grąžinti didįjį Anglijos antspaudą. Tomas Kromvelis palietė kardinolo ranką 
ir kažką skubiai pasakė. Kardinolas atsisuko į juos mandagiai klausdamas: 

- Atrodo, reikalingas rašytinis karaliaus prašymas, ar jį turite? Pamiršote? 

Dabar ramiai kalbėti ypač sunku, bet kardinolas turi šią Dievo dovaną. 

— Nejaugi norite, kad dėl to popiergalio jotume atgal į Vindzorą? - ne- 
gali patikėti Čarlzas Brandonas. - Juk situacija gana paprasta. 

Toks yra Safolko hercogas. Jam atrodo, kad oficialus dokumentas tėra 
prabangos dalykas. Tomas vėl kažką pašnibžda kardinolui, o šis taria: 

— Ne, Tomai, geriau pasakykime jiems - vilkinti reikalo nėra jokios 
prasmės. Milorde, mano teisininkas sako, kad negaliu perduoti jums ant- 
spaudo net esant rašytiniam prašymui. Kalbant konkrečiau, turiu teisę per- 
duoti jį tik šalies archyvo viršininkui. Taigi atsiveskite ir jį, - kiek palaukęs 
ramiai priduria: - Džiaukitės, kad apie tai jums pranešėme, milorde. Kitaip 
turėtumėte joti tris kartus, argi ne? 

- Nepaprastai dėkingas, Jūsų Šventenybe. 

Jiems išvykus Volsis atsisuka ir stipriai apkabina Tomą, o jo veidas 
spindi džiaugsmu. Nors tai paskutinė jų pergalė ir jie tai žino, labai svarbu 
vadovautis išmone, o ne jausmais. 24 valandos nėra jau taip mažai, be to, 
karalius toks permainingas. O jiems tai patinka. Volsis stebisi: 

- Šalies archyvo viršininkas. Ar žinojote, ar pats sugalvojote? 

Pirmadienio rytą hercogai sugrįžta. Jiems nurodyta tą pačią dieną iš- 
kraustyti rūmų gyventojus, nes karalius nori kuo greičiau pasiųsti ten savo 
paties statybininkus ir baldžius, kad šie paruoštų rūmus ir perduotų juos 
ledi Anai, norinčiai turėti atskirus rūmus Londone. 

Kromvelis pasiruošęs ginčytis: „Kai ko čia nesuprantu. Juk šie rūmai 
priklauso Jorko arkivyskupijai. Nuo kada, leiskite paklausti, ledi Ana tapo 
vyskupe?“ 

Bet juos nuneša iš prieplaukos atskubėjusių žmonių srautas. Du herco- 
gai kažkur pranyko, taigi nebėra su kuo ginčytis. Kažkas sako: „Koks siau- 
bingas vaizdas. Ponui Kromveliui neleido kovoti. Kardinolas privalo iš- 
vykti, tačiau kur?“ 

Ant įprastos ryškiai raudonos mantijos Volsis užsimetęs kažkam kitam 
priklausantį kelioninį apsiaustą. Vienas po kito konfiskuojami jo apdarai: 
jeigu suspėsi ką pastverti, bus tavo. Jau ruduo, ir net tokiam tvirto sudėjimo 
vyrui šalta. 

Vyrai varto dėžes ir verčia lauk jų turinį. Ant žemės mėtosi popiežiaus, 
Europos teologų laiškai - iš Utrechto, Paryžiaus, Kompostelos Santjago, Er- 
furto, Strasbūro, Romos. Jie pakuoja evangelijas ir veža jas į karaliaus bib- 
liotekas. Tokias knygas sunku ir nepatogu laikyti rankose, tarsi jos kvėpuo- 
tų. Jų puslapiai padaryti iš negyvų atsivestų veršiukų odos, kuri tarsi atgijo 
išdailinta tamsiai mėlyna ir žalia profesionalaus iliustratoriaus spalva. 

Jie neša žemyn gobelenus ir palieka tuščias plikas sienas. Suvyniojo vil- 
nonius monarchus - Saliamoną ir Šebą, kurie dabar žvelgia vienas kitam 
akis į akį tiesiogine to žodžio prasme, o mažyčiai jų plaučiai kvėpuoja pilvų 
ir šlaunų pūkeliais. Žemyn nešami paveikslai su medžioklės ir pasaulietinių 
malonumų scenomis: tvenkiniuose pliuškenasi sportinio sudėjimo valstie- 
čiai, aptvare ganosi elniai, loja skalikai, spanieliai su šilkiniais pasaitais ir mas- 
tifai su aštriais antkakliais, medžiotojai su medžiokliniais diržais ir peiliais, 
damos ant arklių, pasipuošusios stilingomis kepuraitėmis, meldais apaugęs 
tvenkinys, ramiai besiganančios avys ir melsvos plunksnų pavidalo medžių 
viršūnės, pamažu ištirpstančios kalkinių stačių krantų ir balto dangaus fone. 

Kardinolas į karaliaus žmones žiūri tarsi į maisto atliekų ieškančius 
maitėdas ir klausia: „Ar turėsime kuo pavaišinti gerbiamus svečius?“ 

Dviejose didelėse menėse, kurios jungiasi su galerija, jie sustatė dvide- 
šimties pėdų ilgio ožius malkoms pjauti ir vis dar tempia naujus. Paauk- 
suotoje salėje išdėliojo kardinolo auksą ir brangakmenius, be to, ėmė sura- 
šinėti jo inventorių ir sverti sidabrinius valgomuosius įrankius bei indus. 
Tarybos posėdžių salėje sukrovė sidabrą ir iš vidaus paauksuotus indus. 
Sąraše yra viskas, iki menkiausios įlinkusios keptuvės. Po stalais pridėjo 
krepšių, kad galėtų mesti į juos bet kurį daiktą, kuris neturi patekti karaliui 

į akis. Iš vieno kambario į kitą bėgioja susirūpinęs kardinolo iždininkas 
Viljamas Gaskonė ir rodo karaliaus pavaldiniams kiekvieną kampą, spintą 
ar skrynią, kurią jie galėjo pražiopsoti. 

Už jo laksto Džordžas Kavendišas, kardinolo rūmų tvarkos prižiūrė- 
tojas, sunerimęs ir kupinas baimės. Jie neša bažnytinius kardinolo drabu- 
žius, arnotus. Kuo gražiausiai išsiuvinėti, papuošti perlais ir inkrustuoti 
brangakmeniais jie išties nemažai kainuoja. Įsilaužėliai meta juos ant že- 
mės, tarsi būtų parbloškę patį Tomą Beketą. Kiekvieną drabužį į kelioninį 
krepšį sviedžia taip, tarsi būtų ką privertę atsiklaupti ar sulaužę kam stu- 
burą. Kavendišas visas virpa iš skausmo. 

— Dėl Dievo meilės, ponai, išklokite šiuos krepšius dvigubu batistu. Juk 
nenorite suplėšyti šių meno kūrinių, kuriems vienuolės skyrė visą savo gy- 
venimą. 

Paskui atsisuka į kitą pusę: 

— Pone Kromveli, kaip manote, ar jie suspės viską baigti iki sutemų? 

— Nebent jiems padėsime. Jeigu jau taip nutiko, bent jau galime pasirū- 
pinti, kad darbas būtų atliekamas tinkamai. 

Gėdingas spektaklis - Angliją valdęs žmogus neteko visko. Jie išveža 
puikių drobių ritinius, aksomus ir rumbuotus audinius, pamušalinį šilką ir 
taftą, ištisus jardus raudonų bažnytinių drabužių audinių: ryškiai raudono 
šilko, skirto dėvėti per Londono vasaros karščius, tamsiai raudono brokato, 
šildančio kūną, kai Vestminsteryje pradeda snigti, o virš Temzės ima suktis 
šlapdribos verpetai. Viešumoje kardinolas rengiasi tik raudonus apdarus, 
bet visokio storio, faktūrų ir atspalvių. Visi jie pačios aukščiausios kokybės 
ir patys brangiausi. Neretai kardinolas norėdamas pasipuikuoti sakydavo: 

— Na, pone Kromveli, įvertinkite mano apdarus jardas po jardo. 

Tomas lėtai apeidavo kardinolą sakydamas: 

— Nagi, leiskite man... 

Ir čiupinėdavo rankovę smiliumi bei nykščiu, paskui kiek atsitraukdavo 
ir žiūrėdavo į jo liemenį - kardinolas metams bėgant vis pilnėdavo. Galiau- 
siai pasakydavo sumą, o kardinolas iš džiaugsmo net plodavo rankomis ir 
šaukdavo: 

— Tegu mato visi pavyduoliai! Tegu mato! 

Paskui formuodavo procesiją: sidabriniai kryžiai, apsauga su paauksuo- 
tomis alebardomis. Kardinolas viešumoje be procesijos nė nepasirodydavo. 

Taigi dienų dienas, kardinolo pageidavimu ir paprasčiausiai norėdamas 
jį pralinksminti, Tomas bandydavo įvertinti savo šeimininką. O dabar šiam 
darbui atlikti karalius pasiuntė visą armiją savo valdininkų. Jam taip norė- 
tųsi jėga išplėšti iš jų rankų plunksnakočius ir ant jų dėžių užrašyti: „Tomas 
Volsis neįkainojamas.“ 

— Ką gi, Tomai, - atsidūsta kardinolas plekšnodamas jam per petį, - 
viską, ką turiu, gavau iš karaliaus. Visa tai davė karalius, ir jeigu jam jau 
taip norisi atgauti Jorko rūmus, rasime ir kitų nuosavų namų, kitų pastogių 
prisiglausti. Juk žinai, čia ne Patnis, - kardinolas ima kalbėti griežtesniu 
balsu, - todėl draudžiu jums užgaulioti kitus žmones, - prispaudžia Tomo 
rankas prie šonų ir šypsosi, bet jo pirštai dreba. 

Įeina iždininkas Gaskonė ir sako: 

— Girdėjau, kad Jūsų Šventenybė vyks tiesiai į Tauerį. 

— Negali būti, - stebisi kardinolas, - kas jums taip sakė? Ir kodėl, anot 
jūsų, karalius turėtų siųsti mane į Tauerį? 

- Jūs labai mėgstate, - kreipiasi Tomas į Gaskonę, - perpasakoti kiek- 
vieną išgirstą žodį. Ar tik tokiais kvailais gandais sugebate paguosti Jo 
Šventenybę? Niekas nevyksta į Tauerį. Mes vykstame... — visi sulaikę kvė- 
pavimą laukia, ką jis pasakys, - į Išerį. O jūsų pareiga, - jis nesusilaiko ir 
švelniai stumteli Gaskonę, - neatitraukti akių nuo šių keistuolių ir stebėti, 
kad tai, kas iš čia išnešama, patektų ten, kur ir turi patekti, kad niekas ne- 
pasimestų kelyje. Priešingu atveju pats prašysitės į Tauerį norėdamas pasi- 
slėpti nuo manęs. 

Kambario gale pasigirsta keistas triukšmas, tarsi slopinami džiaugsmo 
šūksniai. Toks jausmas, lyg būtų vaidinama pjesė „Kardinolas ir jo tarnai . 
Tai tragedija. 

Susijaudinęs ir suprakaitavęs Kavendišas timpteli Tomą už rankovės ir 
skundžiasi: 

— Bet, pone Kromveli, namas Išeryje tuščias. Ten nėra nei puodo, nei 
peilio ar iešmo. O kur milordas kardinolas miegos? Abejoju, ar ten bus tin- 
kama lova, be to, neturime nei lininių baltinių, nei malkų, nei... o kaipgi 
mes tenai nukeliausime? 

— Pone Viljamai, - ramina kardinolas Gaskonę, - nepykite ant pono 
Kromvelio, nors jis gal ir per šiurkščiai ką pasakė. Geriau ramiai apsvarsty- 
kite jo žodžius. Kadangi viską esu gavęs iš karaliaus, viskas privalo būti 
tvarkingai grąžinta, - jis nusisuka, lūpos virpčioja. Volsis visą mėnesį nesi- 
šypsojo, išskyrus vakar, kai erzino abu hercogus. 

— Tomai, - prabyla kardinolas, - metų metus mokiau jus taip nekalbėti. 

Kavendišas taria Kromveliui: 

- Jie dar nekonfiskavo milordo kardinolo barko ir arklių. 

- Net - Tomas uždeda ranką ant Kavendišo peties. - Vadinasi, plauk- 
sime prieš srovę - kiek tik tilps barke. Arkliai gali laukti mūsų Patnyje, o 
tada mes... ką nors išsinuomosime. Nagi, Džordžai Kavendišai, daugiau 
išmonės - pastaraisiais metais susidorojome su kur kas sudėtingesnėmis 
užduotimis nei persikelti į Išerį. 

Ar tai tiesa? Jis niekada nekreipė dėmesio į Kavendišą, gana jautrų vy- 
rą, daug kalbantį apie servetėles. Bet dabar Tomas mėgina įkvėpti jam ko- 
vos dvasią, o geriausias būdas tai pasiekti - įrodyti, kad jie yra senų kampa- 
nijų bendražygiai. 

— Taip, taip, - pritaria Kavendišas, - mes sutvarkysime barką. 

— Gerai, - linkteli Tomas. 

Kardinolas juokdamasis klausia: 

— Ką, Patnis? 

Paskui kiek palaukia ir kreipiasi į Tomą: 

— Puiku, pone Kromveli, pagaliau įtikinote Gaskonę. Tas žmogus man 
nuo seno kažkuo nepatinka. 

— Tuomet kodėl jo neatleidote? 

- Na, taip jau išėjo, - po nedidelės pauzės priduria: - Vadinasi, Patnis? 

Tomas aiškina: 

— Kad ir kas lauktų mūsų kelio pabaigoje, mes neužmiršime, kaip prieš 
devynerius metus Jūsų Šventenybė dviejų karalių susitikimo proga drėg- 
nuose Pikardijos laukuose įkūrė aukso miestą. Nuo tada Jūsų Šventenybės 
išmintis ir karaliaus pagarba jums nuolat augo. 

Tomas kalba taip, kad visi girdėtų. Tuomet bent jau teoriškai susitiki- 
mas buvo skirtas taikai sudaryti, o dabar yra pirma ilgos ar trumpos kam- 
panijos diena, todėl geriau apsikasti apkasuose ir tikėtis, kad priešas neper- 
kirs tiekimo kelių. 

— Manau, kad sugebėsime rasti židinio įrankių, puodų sriubai virti 
ir visa tai, kas, anot Džordžo Kavendišo, yra mums būtina. Neužmiršau, 
kad Jūsų Šventenybė kitados aprūpino maistu didžiules karaliaus armijas, 
vykstančias kovoti į Prancūziją. 

— Taip, - prabyla kardinolas, - ir visi prisimename jūsų nuomonę apie 
mūsų kampanijas. 

— Ką? - nustemba Kavendišas. 

Kardinolas aiškina: 

- Džordžai, nejaugi neprisimenate, ką mano tarnas Kromvelis prieš 
penkerius metus pasakė Bendruomenių rūmuose, kai prašėme pinigų nau- 
jam karui? 

- Bet jis kalbėjo prieš Jūsų Šventenybę! 

Įsiterpia ir Gaskonė, gaudantis kiekvieną pokalbio žodį: 

— Neitin gerai pasirodėte, gerbiamasis, kalbėdamas prieš karalių ir mi- 
lordą kardinolą. Gerai prisimenu jūsų žodžius ir kartu su kitais užtikrinu, 
kad palankumo sau tikrai nepelnėte. 

Tomas gūžteli pečiais. 

— Aš neieškojau palankumo. Mes ne tokie kaip jūs, Gaskone. Norėjau, 

kad Bendruomenių rūmai mintimis grįžtų į praeitį ir iš jos pasimokytų. 

— Sakėte, kad pralaimėsime. 

— Sakiau, kad bankrutuosime, bet noriu jus patikinti, kad mūsų karai 
be milordo kardinolo paramos būtų baigęsi daug blogiau. 

- 1523 metais, - taria Gaskonė. 

- Ar turime iš naujo kovoti? - klausia kardinolas. 

- Safolko hercogas tebuvo už penkiasdešimties mylių nuo Paryžiaus. 

- Taip, - linkteli Kromvelis, - oar žinote, ką žiemą reiškia penkiasdešimt 
mylių pusbadžiu gyvenančiam pėstininkui, kuris miega ant drėgnos žemės 
ir prabunda sustiręs nuo šalčio? Ar žinote, kas yra penkiasdešimt mylių 
įrangos gurguolei, kai ratai iki pat ašių grimzta į purvą? O dėl 1513 metų 
pergalių - tesaugo mus Dievas. 

- Turnė, Teruanas! - šaukia Gaskonė. - Gal akli, nematote? Paimti du 
Prancūzijos miestai! Karalius kovos lauke yra tikras karžygys! 

„Būtum dabar kovos lauke, - mąsto Tomas, - spjaučiau tau po kojomis. 

- Jeigu taip mylite karalių, eikite ir tarnaukite jam. O gal jau tarnaujate? 

Kardinolas tyliai atsikosti. 

- Visi mes jam tarnaujame, - atkerta Kavendišas. 

Kardinolas pritaria: 

— Tomai, visi esame jo rankų kūriniai. 


Jie sėdasi į kardinolo barką, virš kurio plevėsuoja jo vėliavos - Tiudorų 
rožė ir Kornvalio kuosos. Kavendišas išplečia akis. 

— Pažvelkite į šias mažytes valtelės, zujančias pirmyn atgal. 

Šią akimirką kardinolas galvoja, kad Londono gyventojai išėjo su juo 
atsisveikinti. Bet jam įlipus į barką iš valčių pasigirsta nepasitenkinimo 
šūksniai. Prieplaukoje prisirinko minios žioplių, ir nors kardinolo žmonės 
mėgina juos sulaikyti, jų ketinimai gana aiškūs. Kai irkluotojai pradeda 
irkluoti prieš srovę, o ne pasroviui Tauerio link, pasigirsta dejonės ir gra- 
sinimai. 

Ir čia kardinolas palūžta, krinta į savo krėslą ir kalba nesustodamas iki 
pat Patnio: 

— Arjie tikrai manęs taip neapkenčia? Juk viso labo rėmiau jų verslą ir 
buvau jiems geranoriškas. O gal sėjau neapykantą? Ne. Nieko nepersekiojau. 
Kasmet gelbėdavau, kai derlius būdavo menkas. O kai imdavo maištauti 
pameistriai, klaupdavausi prieš karalių ir su ašaromis akyse maldaudavau 
pasigailėti skriaudikų, kai jie jau stovėdavo su kilpomis ant kaklo. 

— Dauguma, - aiškina Kavendišas, - visuomet trokšta permainų. Maty- 
dami, kaip didis žmogus daug pasiekė, jie nori jį nuversti žemėn vien dėl 
malonumo ir naujovių. 

- Penkiolika metų kancleriu. Dvidešimt metų tarnystės karaliui, prieš 
tai jo tėvui. Niekada negailėjau savęs, keldavausi anksti ir dirbdavau iki 
vėlyvo vakaro... 

- Štai ką reiškia tarnauti valdovui, - tęsia Kavendišas, - reikėtų nepa- 
miršti jų nuotaikos svyravimo. 

— Valdovai neprivalo būti pastovūs, - patikslina Kromvelis, o pats mąs- 
to: „Užsimiršęs galėčiau pasilenkti ir išmesti tave už borto.“ 

Kardinolas mintyse persikelia į laikus prieš dvidešimt metų, kai jauna- 
sis karalius ką tik buvo įžengęs į sostą. 

— Kai kurie patarinėjo: „Priverskite jį dirbti.“ Bet aš to nenorėjau, juk jis 
dar gana jaunas. Sakiau, tegu pamedžioja, išmėgina jėgas riterių dvikovose, 
leidžia sakalus. 

— Ir groja įvairiais instrumentais, - priduria Kavendišas, - jis visuomet 
skambindavo liutnia ar mandolina. Ir dainuodavo. 

— Atrodo, kalbate apie Romos imperatorių Neroną. 

— Neroną? - pašoka Kavendišas. - Taip nesakiau. 

- Pats ramiausias ir išmintingiausias valdovas krikščioniškajame pa- 
saulyje, - aukština kardinolas, - niekada negirdėjau apie jį kokio blogo 
žodžio. 

- Ir neišgirsite, - rėžia Kavendišas. 

— Bet ką galiu dėl jo padaryti? Perplaukti Lamanšą taip lengvai, kaip ki- 
tas žmogus peržengia šlapimo srovelę? - kardinolas papurto galvą. - Dvi- 
dešimt metų dieną naktį, balne ir kalbant rožinį... 

— Ar tai kaip nors siejasi su anglišku charakteriu? - rimtu veidu klausia 
Kavendišas. Jis vis dar negali pamiršti šurmulio prieplaukoje prieš jiems 
įlipant į laivą. Netgi šiais laikais žmonės vis dar bėgioja palei krantą šūkau- 
dami įvairiausias nešvankybes ir švilpaudami. 

Paskui vėl klausia: | 

— Sakykite, pone Kromveli, ar esate buvęs užsienyje? Ar anglai tikrai 
yra nedėkinga tauta? Man atrodo, jie mėgsta pokyčius dėl pačių pokyčių. 

— Nemanau, kad tai anglų bruožas. Bet kuris žmogus turi šį polinkį. Jie 
visada tikisi, kad bus geriau. 

- Bet ką jie gaus iš tų pokyčių? - atkakliai savo nuomonės laikosi Ka- 
vendišas. - Vienas mėsos prisirijęs šuo pakeičiamas alkanesniu šunimi, 
kandančiu arčiau kaulo. Išpuikusį riebų žmogų keičia alkanas ir liesas. 

Tomas užsimerkia. Laivą ramiai supa upė. Jos vandenyje atsispindi 
blyški figūra, tarsi Fortūnos alegorija. Centre sėdi nuversta Didybė. Ka- 
vendišas, palinkęs į dešinę tarsi doras tarybos narys, murma kažkokius 
nereikalingus ir pavėluotus žodžius, kurių mėgina klausytis apgailėtinas 
magnatas. Kromvelis tarsi Gundytojas sėdi kairėje, o kardinolo ranka, 

išpuošta granatais ir turmalinais, skausmingai spaudžia jo ranką. Džordžas 
seniai būtų buvęs išmestas už borto, bet jo teiginiai, kad ir kokie banalūs, 
turi krislelį tiesos. O kodėl? Greičiausiai dėl Stiveno Gardinerio. Nepadoru 
vadinti kardinolą nutukusiu šunimi, bet Stivenas tikrai alkanas ir sublogęs. 
Neseniai karalius paskyrė Stiveną asmeniniu savo sekretoriumi. Ne nau- 
jiena, kad kardinolo žmonės ima tarnauti karaliaus rūmuose baigę rimtą 
Volsio gudrybių ir uolumo mokyklą. Bet Stivenas, jeigu tik jam pavyksta 
deramai atlikti savo pareigas, yra nepaprastai arti karaliaus, išskyrus ne- 
bent žmogų, patarnaujantį karaliui prie jo naktipuodžio su raštuotos dro- 
bės gabalėliu rankoje. „Visai neprieštaraučiau, - mąsto Tomas, - jeigu ir šį 
darbą pavestų Stivenui.“ 

Kardinolas užsimerkia. Pro akių vokus sunkiasi ašaros. 

— Tiesą sakant, - tauškia Kavendišas, - laimė yra nepastovi, permaininga. 

Kol kardinolas sėdi užsimerkęs, Kromvelis pirštais suspaudžia sau 
gerklę. Kavendišas teisingai supranta užuominą ir nutyla. Tada abu suglu- 
mę žvelgia vienas į kitą. Vienas per daug prišnekėjo, kitas per daug prisi- 
galvojo. Sunku rasti aukso vidurį. Tomas akimis tyrinėja Temzės pakrantes. 
Kardinolas vis dar verkia ir laikosi įsikibęs jo rankos. 

Jiems plaukiant prieš srovę pakrantės šurmulys slopsta. Ne todėl, kad 
Patnyje anglai yra pastovesni. Paprasčiausiai jie dar nieko nežino. 


Arkliai jau laukia. Kardinolas, kaip dera Dievo tarnui, visuomet joja 
ant didžiulio ir stipraus mulo. Jis jau dvidešimt metų medžioja kartu su ka- 
raliumi, o jo arkliai kelia pavydą kiekvienam didikui. Čia stovintis mulas 
karpo ausimis, papuoštas įprastais ryškiai raudonais atributais, o šalia kar- 
dinolo - juokdarys Sekstonas. 

— Ką, dėl Dievo meilės, jis čia veikia? - klausia Tomas Kavendišo. 

Sekstonas išeina į priekį ir kažką pašnibžda kardinolui, o šis ima juoktis 
ir sako: 

— Puiku, o dabar būk gerutis ir padėk man užsėsti ant arklio. 

Bet juokdariui Sekstonui nesiseka. Kardinolas atrodo pavargęs, ir Seks- 
tonui jis lyg pasunkėjęs. Tada nuo balno nušoka Kromvelis ir linkteli trims 
apkūniems tarnams. 

- Juokdary, palaikyk Kristupo galvą. 

O kai Sekstonas apsimeta nežinąs, kad Kristupas yra mulas, ir griebia 
arčiausiai esantį tarną, Tomas rėžia: 

— Sekstonai, po perkūnais, nešdinkis iš čia, arba įgrūsiu tave į maišą ir 
įmesiu į upę. 

Tarnas, kuriam juokdarys vos nenusuko galvos, atsistoja, pasitrina kak- 
lą dėkodamas: „Ačiū, pone Kromveli“, tuomet nušlubavęs prie mulo ima jį 


56 


už apynasrio. O Kromvelis kartu su dviem kitais tarnais užkelia kardinolą 
ant balno. Kardinolas atrodo susigėdęs. Jis tyliai nusijuokia: „Ačiū, Tomai.“ 

Jie jau pasiruošę joti, Kavendišas pakelia akis ir prataria: 

- Tesaugo mus visi šventieji. 

Nuo kalvos link jų greitai leidžiasi raitelis. 

- Jo Šventenybę nori areštuoti. 

— Vienas žmogus? 

— Tai raitininkas, lydintis ekipažą, - aiškina Kavendišas. 

O jis sako: 

- Žinoma, Patnis nėra saugiausia vieta pasaulyje, tačiau žvalgų siųsti 
tikrai nebūtina. 

Paskui kažkas sušunka: 

- Juk tai Haris Norisas! 

Haris nušoka nuo arklio. Kad ir kur jotų, jo arklys visada apsiputojęs. 
Haris Norisas yra vienas artimiausių karaliaus draugų, tiksliau sakant, pa- 
tarnautojas prie naktipuodžio. 

Volsis iškart supranta, kad karalius negalėjo pasiųsti Hario, kad šis jį 
suimtų. 

— Na, pone Hari, nusiraminkite. Kur taip skubate? 

Norisas mandagiai atsiprašo milordo kardinolo, nusiima plunksnuotą 
kepurę, ranka nusišluosto prakaitą ir itin meiliai išsišiepia. Tada kuo man- 
dagiau sako kardinolui, kad karalius liepė jam pavyti kardinolą, nuraminti 
jį ir perduoti šį žiedą, kurį Jo Šventenybė gerai pažįsta. Ir ištiesia ranką 
kardinolui su žiedu. 

Kardinolas nusiropščia nuo mulo, atsiklaupęs paima žiedą ir prispaudžia 
prie lūpų. Jis meldžiasi. Meldžiasi, dėkoja Norisui ir laimina savo valdovą. 

-— Nieko negaliu jam pasiųsti. Nieko vertingo, kas tiktų karaliui, - apsi- 
žvalgo, tarsi ieškodamas akimis tinkamos dovanos. Medis? Norisas mėgina 
pakelti kardinolą, bet galiausiai pats suklumpa šalia. Toks tvarkingas ir Ža- 
vus vyras Patnio purve. Norisas sako, kad karalius tik dedasi esąs nepa- 
tenkintas, bet iš tiesų taip nėra. Jis žino, kad kardinolas turi priešų, ir jis 
pats, Henricus Rex, nėra vienas iš jų. Savo galią jis demonstruoja tik norė- 
damas pamaloninti tuos priešus. Viskas, kas buvo iš kardinolo atimta, bus 
atlyginta dvigubai. 

Kardinolas pravirksta. Pradeda lyti, o vėjas lietaus lašus teškia tiesiai 
jiems į veidus. Kardinolas kalba su Norisu greitai, žemu balsu, paskui nu- 
siima nuo kaklo grandinėlę ir nori užkabinti ją ant kaklo Norisui, bet ji su- 
sinarplioja tarp jo kelioninio apsiausto sagų. Pribėga keli tarnai ir mėgina 
pagelbėti, bet jiems nepavyksta, o Norisas atsikelia ir ima viena pirštine 
valyti nuo savęs purvą, kita tvirtai laiko suspaudęs grandinėlę. 

- Nešiok ją, - maldauja kardinolas, - o žiūrėdamas į ją prisimink mane 
ir pagirk mane karaliui. 

Visai arti prijoja Kavendišas, nuliūdęs, susijaudinęs: 

- Jo relikvinė! Atsisakyti tokios brangenybės! Juk tai dalelė tikro Kry- 
žiaus! 

— Mes jam surasime kitą. Žinau žmogų Pizoje, parduodantį 10 tokių už 
5 florinus arba apie tuziną, jeigu moki iš anksto. Be to, jis duoda sertifikatą 
su šv. Petro nykščio atspaudu, įrodančiu, kad grandinėlės tikros. 

- Gėdykitės! - surinka Kavendišas ir trūkteli vadeles. 

Norisas irgi atsitraukia. Jis viską perdavė, ką liepė karalius, o kardino- 
14 vėl sodina į balną. Šį kartą reikalo imasi keturi tvirto sudėjimo tarnai, 
tarsi tai jau būtų darę tūkstančius kartų. Drama virto prastos kokybės ko- 
medija, dėl to, anot jo, čia ir pasirodė juokdarys. Tomas prijoja ir iš aukštai 
klausia: 

— Norisai, ar galima visa tai gauti raštu? 

Norisas nusijuokia ir atkerta: 

- Vargu, pone Kromveli, tai konfidencialus pranešimas milordui kardi- 
nolui. Mano valdovo žodžiai skirti tik jam. 

— O kaip bus dėl žadėto atlygio? 

Norisas kaip visada juokiasi norėdamas sušvelninti priešiškumą ir pa- 
šnibžda: 

- Tai gali būti perkeltine prasme. 

- Aš irgi taip manau, - padvigubinti kardinolo turtą? Henrikas tikrai 
tiek neturi. - Atiduokite bent tai, ką paėmėte. Daugiau mums nereikia. 

Norisas paliečia grandinėlę, kabančią ant savo kaklo. 

- Viską gavote iš karaliaus, vagyste to nevadinkite. 

— Aš taip ir nesakiau. 

Norisas iškalbingai linkteli. 

- Žinoma, nesakėte. 

- Jie neturėjo imti bažnytinių drabužių. Tai priklauso milordui kaip 
dvasininkui. Be to, ko dar jie griebsis? Jo beneficijų? 

- Išeris - kaip supratau, ten link ir traukiate - yra viena iš valdų, pri- 
klausančių Jo Šventenybei kaip Vinčesterio vyskupui. 

— Irė 

- Jis kurį laiką pabus ten, bet... kaip čia pasakius... Karalius dar nepri- 
ėmė galutinio sprendimo. Juk žinote, kad milordas kardinolas kaltinamas 
piktnaudžiavimu valdžia ir mėginimu pritaikyti Anglijos žemėje kitų šalių 
teismingumą. 

- Tik nemokykite manęs teisės. 

Norisas nulenkia galvą. 

Tomas svarsto, kad nuo praeito pavasario, kai tik reikalai ėmė šlyti, rei- 
kėjo įtikinti Jo Šventenybę kardinolą savo pajamas tvarkyti pavesti jam ir 
leisti dalį pinigų pervesti į užsienį, iš kur visada būtų galima juos atsiimti. 
Bet tada kardinolas nebūtų patikėjęs, kad kas nors yra negerai. Ir kodėl To- 
mas leido jam būti tokiam išsiblaškiusiam? 

Norisas laiko ranką ant savo arklio apynasrio ir taria: 

- Visada žavėjausi jūsų globėju ir tikiuosi, kad esant tokiai nepalankiai 
padėčiai jis tai prisimins. 

— O man atrodė, kad jokios bėdos nėra. Anot jūsų. 

Kaip būtų paprasta, jeigu Tomas galėtų nuversti Norisą nuo arklio ir 
išgauti iš jo visus atsakymus. Bet nėra taip paprasta. To jį išmokė pasaulis 
ir kardinolas. „Kristau, - mąsto jis, - sulaukęs tokio amžiaus turėčiau ži- 
noti. Sėkmę pelnysi ne originalumu, ne protu ir ne pasitelkęs jėgą. Sėkme 
džiaugiasi subtilūs apgavikai.“ Toks, bent jam taip atrodo, ir yra Norisas. 
Jis jaučia, kad kyla protu nesuvokiama antipatija. Tomas bando nuginti šį 
jausmą, nes nemėgsta jokių nepaaiškinamų dalykų, bet situacija, šiaip ar 
taip, nėra paprasta: kardinolas purve, žeminančios peštynės siekiant įso- 
dinti jį į balną, nesibaigiančios kalbos laive ir, dar blogiau, nesibaigiančios 
kalbos klūpant, tarsi Volsis kaip siūlų kamuolys būtų galėjęs išsivynioti į 
skaisčiai raudoną giją, vedančią į skaisčiai raudoną labirintą, kurio centre 
guli gaištanti pabaisa. 

— Pone Kromveli? - vėl įsikiša Norisas. 

Jis negali tiksliai pasakyti, apie ką galvojo, todėl atsisuka į Norisą ir kiek 
šyptelėjęs prataria: 

— Dėkoju už paguodą. 

- Apsaugokite milordą kardinolą nuo šio lietaus. Aš papasakosiu ka- 
raliui, kur ir kaip jį radau. 

- Pasakykite, kaip kartu klūpojote purve. Jam tikrai patiks. 

- Taip, - Norisas atrodo nuliūdęs, - niekada negali žinoti, kaip jis rea- 
guos. 

Ir štai juokdarys ima verkti. Atrodo, kardinolas ieškojo dovanos ir 
nusprendė atiduoti jį karaliui. Dažnai sakoma, kad juokdarys vertas tūks- 
tančio svarų. Jis važiuos su Norisu, dabar pats tinkamiausias metas. Keturi 
kardinolo tarnai mėgina priversti juokdarį važiuoti, šis atkakliai priešinasi, 
kandžiojasi, kumščiuojasi ir spardosi, bet vis tiek užverčiamas ant laisvo 
mulo. Paskui ima raudoti ir žagsėti, jo šonkauliai kilojasi, kreivos kojos 
tabaluoja, apsiaustas suplėšytas, skrybėlės plunksna nulaužta. 

— Nagi, juokdary, - prabyla kardinolas, - brangus mano drauge. Mes 
dažnai matysimės, kai tik vėl su karaliumi rasime bendrą kalbą. Brangus 
mano drauge, parašysiu tau laišką, tau asmeniškai. Parašysiu jį šį vakarą, 

pažadu, ir uždėsiu ant jo savo didžiulį antspaudą. Karalius pamils tave, jis 
yra pati tyriausia siela visame krikščioniškajame pasaulyje. 

Juokdarys cypia vieną aukštą natą, tarsi būtų pagautas turkų ir pamau- 
tas ant baslio. 

- Juokdarys, - aiškina Tomas Kavendišui, - tik apsimetė kvailiu. Jis ne- 
turėjo atkreipti į save dėmesio. 


Išeris. Kardinolas nulipa nuo arklio didžiulės pilies šešėlyje. Ją vaini- 
kuoja keturi aštuonkampiai bokštai, anksčiau ji priklausiusi senajam vys- 
kupui Veinflitui. Vartai sujungti su apsaugine siena, kurios viršuje eina ta- 
kas. Iš pirmo žvilgsnio pilis atrodo rūstokai, bet pastatyta iš gražių inkrus- 
tuotų plytų. 

— Jos neįmanoma įtvirtinti, - taria Tomas, o Kavendišas tyli. - Džor- 
džai, juk norite pasakyti, kad jos ir nereikia tvirtinti, argi ne? 

Kardinolas nebuvo čia nuo tada, kai pastatė Hamptono rūmus. Jie daž- 
nai siųsdavo žinią, bet argi kas nors pasikeitė? 

- Įkurdinkite Jo Šventenybę kuo patogiau, - nurodo jis, — ir eikite tie- 
siai į virtuves. 

Hamptono rūmų virtuvėse yra tekančio vandens, o čia niekas nete- 
ka, išskyrus nebent virėjų nosis. Kavendišas teisus. Iš esmės čia daug blo- 
giau, nei jam atrodė. Maisto sandėliukai tušti, tarsi viskas būtų išgrobstyta. 
Miltuose kandys. Ten, kur turėtų būti minkoma tešla, pilna musių išmatų. 
Artėja Šv. Martyno diena, o jie net nepradėjo sūdyti jautienos. Į virtuvės 
reikmenis baisu žiūrėti, puodas stipriam sultiniui virti ir laikyti apipelijęs. 
Prie židinio sėdi būrys jaunų berniukų, už nedidelį atlygį pasiryžusių vis- 
ką šveisti ir grandyti. Vaikams patinka naujovės, o idėja viską iššveisti yra 
jiems didžiulė naujiena. 

— Milordas, - prataria Kromvelis, - turi kuo greičiau pavalgyti ir numal- 
šinti troškulį, be to, jam reikės valgyti ir gerti... neaišku kiek. Virtuvę teks 
sutvarkyti artėjančiai žiemai. 

Jis randa žmogų, mokantį rašyti, ir diktuoja nurodymus. Akimis nepa- 
leidžia virtuvės tarno. Kaire ranka skaičiuoja būtinus atlikti darbus, dešine 
traiško kiaušinius ir gana profesionaliai atskiria lipnius baltymus nuo trynių. 

— Kiek laiko šiam kiaušiniui? Keisk tiekėją. Man reikia muskato. Ar 
turite muskato, šafrano? 

Tarnai žiūri į jį taip, tarsi jis kalbėtų graikiškai. Ausyse vis dar skamba 
šaižus juokdario cypimas. Tomas grįžta į salę, iš viršaus jį stebi dulkėti an- 
gelai. 

Jau sutemus jiems pavyksta paguldyti kardinolą į lovos vardo vertą 
gultą. O kurgi jo dvaro ūkvedys? Kur rūmų viršininkas? Jam jau atrodo, lyg 

jie su Kavendišu būtų ilgos kampanijos veteranai. Kurį laiką lieka su Ka- 
vendišu - vis tiek lovų nėra - ir ima pildyti būtinų daiktų sąrašą, kad kar- 
dinolui suteiktų bent minimalų komfortą. Reikia sidabrinių lėkščių, kitaip 
Jo Šventenybei teks pietauti iš įdubusių alavinių indų, reikia paklodžių, li- 
ninių stalo užtiesalų, malkų. 

- Pasiųsiu kelis žmones, - taria Tomas, - valyti virtuvių. Tai bus italai. 
Iš pradžių bus kiek netvarkos, bet po trijų savaičių viskas susitvarkys. 

Trys savaitės? Reikia priversti tuos vaikus iššveisti varinius indus. 

— Ar galima gauti citrinų? - klausia jis. 

O Kavendišas tuo pat metu klausia: 

— Tai kas dabar bus kancleris? 

Įdomu, svarsto Kromvelis, ar čia yra žiurkių, o Kavendišas tęsia: 

- Prisiminkite Jo Šventenybę iš Kenterberio. 

Praėjo jau 15 metų, kai kardinolas išstūmė jį iš šių pareigų. Ne, Varha- 
mas per senas. Ir per daug užsispyręs bei mėgstantis pasiginčyti su kara- 
liumi. Ir ne Safolko hercogas, nes nė kiek nėra protingesnis už mulą Kristu- 
pą, nors kaunasi ir atrodo už gyvulį tikrai geriau. Tik ne jis, nes Norfolko 
hercogas to tikrai nepakęstų. 

- Ir atvirkščiai, - linkteli Kavendišas, - vyskupas Tanstolas? 

— Ne, Tomas Moras. 

— Pasaulietis ir prasčiokas? Kuris, beje, taip priešinasi naujoms kara- 
liaus vedyboms. 

Jis linkteli. Taip, tai bus Moras. Karalius dažnai savo sąžinę patikėda- 
vo aukščiausios kainos siūlytojui. Galbūt taip jis tikisi išsigelbėti pats nuo 
savęs. 

- Jeigu karalius ir pasiūlys, - o taip tikrai gali būti, - Tomas Moras juk 
atsisakys? 

— Ne, jis neatsisakys. 

— Lažinkimės, - siūlo Kavendišas. 

Jie aptaria lažybų sąlygas ir paspaudžia vienas kitam ranką. Tai bent 
trumpam atitraukia juos nuo problemų, kurias reikia neatidėliotinai iš- 
spręsti: žiurkių, šalčio ir kaip iš Vestminsterio į Išerį perkelti kelis šimtus 
tarnų. Tai kardinolo tarnai - įskaitant pagrindines rezidencijas, pradedant 
kunigais bei teisininkais ir baigiant grindų šlavėjais bei skalbėjomis, iš viso 
yra apie šeši šimtai sielų. Jie tikisi, kad trys šimtai tuojau atvyks. 

- Atrodo, kad esant tokiai padėčiai dalį jų teks atleisti, - spėja Kaven- 
dišas, - bet mes neturime pinigų, kad išmokėtume jiems algas. 

- Būsiu prakeiktas, jeigu paleisime juos neatsiskaitę, - tvirtina Tomas. 

Kavendišas priduria: 

— Manau, jau esate prakeiktas po to, ką pasakėte apie relikvijas. 

Jis ima spoksoti tiesiai Džordžui į akis ir abu pradeda kvatoti. Bent jau 
yra ko išgerti. Rūsiai pilni, ir tai, anot Kavendišo, puiku, nes gerti dar reikės 
ne vieną savaitę. 

— Kaip manote, ką turėjo omeny Norisas? - teiraujasi Džordžas. - Kaip 
gali karalius taip svyruoti? Kaip jis galėjo atleisti milordą kardinolą, jeigu 
nenorėjo to daryti? Kaip gali karalius nusileisti mūsų globėjo priešams? 
Argi karalius nėra aukštesnis už visus priešus? 

— Norėtųsi tikėti. 

— O gal tai ji? Greičiausiai ji. Juk žinote, jis jos bijo. Ji ragana. 

— Nebūkite vaikiškas. 

- Tiksliai ragana, - patvirtina Džordžas. - Taip sako ir jos dėdė, Nor- 
folko hercogas, jam geriau žinoti. 

Dvi valandos, paskui muša tris. Apima keista ramybė - nereikia eiti 
miegoti, nes nėra lovų. Jam nereikia galvoti apie grįžimą namo, nes nėra 
nei namų, nei šeimos. Daug geriau gerti su Kavendišu čia, didžiulės salės 
kampe Išeryje, sušalusiam, pavargusiam ir besibaiminančiam dėl ateities, 
nei galvoti apie šeimą ir tai, ką jis prarado. 

— Rytoj, - aiškina Tomas, - iš Londono čionai atvyks mano tarnai ir 
mes pamėginsime išsiaiškinti, kas dar milordui kardinolui liko. Tai nebus 
lengva, ypač jeigu jie išsivežė visą kanceliariją. Jo kreditoriai nebus linkę 
duoti pinigų, kai sužinos, kas nutiko. Tiesa, Prancūzijos karalius moka kar- 
dinolui pensiją, bet gerokai vėluoja. Galbūt jis norėtų atsiųsti aukso maišelį 
ir laukti kardinolo sugrįžimo. O jūs - jūs galite paplėšikauti. 


Vis dėlto prašvitus apsimiegojęs Kavendišas jau sėdi ant paruošto arklio. 

— Gaukite mums bent ką nors ir priminkite žmonėms apie milordo 
kardinolo suteiktas malones. Vargu ar karalystėje rastume bent vieną žmo- 
gų, kuris nėra ko nors skolingas mūsų globėjui. 

Jau spalio pabaiga, saulė nedaug tepakyla virš horizonto. 

— Neleiskite jam liūdėti, - susirūpinęs Kavendišas, - kalbėkite su juo, 
kuo daugiau kalbėkite. Pasakokite tai, ką pasakojo Haris Norisas... 

'—- Važiuokite. Jeigu pamatysite anglis, ant kurių buvo deginamas šv. Lau- 
rynas, paimkite jas. Mums jų čia gali prireikti. 

— Nereikia, - maldauja Kavendišas. Po vakarykštės dienos jis drąsiai 
gali juokauti apie šventuosius kankinius, tačiau vakar vakare per daug pri- 
sigėrė, todėl juokiantis skauda visą kūną. Bet nesijuokti irgi skausminga. 

Džordžo galva nusvyra, jo arklys pasipurto. Akys suglumusios. 

— Kaip tai galėjo nutikti? - klausia jis. - Mano viešpats kardinolas klū- 
pantis purve. Nejaugi tai ne sapnas? 

O Kromvelis diktuoja: 

- Šafranas, razinos, obuoliai. Ir kačių, didelių ir badaujančių. Nežinau, 
Džordžai, iš kur jos atsiranda. O, palauk. Ar galime gauti kurapkų? Jeigu 
gautume kurapkų, supjaustytume jų krūtinėles ir patroškintume čia pat 
prie stalo. Reikia, kad maistą ruoštų šalia mūsų, ir jeigu gerai pasistengsime, 
tuomet mūsų milordo kardinolo tikrai nenunuodys. 

Slaptoji Britanijos istorija 
1521-1529 


Seniai seniai, neatmenamais laikais, gyveno Graikijoje karalius ir turėjo 
trisdešimt tris dukteris. Visos jos sukilo ir nužudė savo vyrus. Liūdėdamas 
dėl vaikų poelgio, bet nenorėdamas žudyti savo paties kūno ir kraujo, 
karalius susodino visas dukteris į laivą be vairo ir paleido į jūros bangas. 

Maisto jos turėjo šešiems mėnesiams. Baigiantis šeštajam vėjai ir ban- 
gos atplukdė jas prie kažkokios rūke paskendusios žemės. Ji neturėjo var- 
do, todėl vyriausioji iš seserų davė salai savo vardą - Albina. 

Išlipusios į krantą seserys buvo alkanos ir ištroškusios vyriškų kūnų. 
Bet ten vyrų nebuvo, saloje gyveno tik demonai. 

Trisdešimt trys princesės susiporavo su demonais ir taip pradėjo mil- 
žinų rasę, o šie vėliau susiporavo su savo motinomis. Taip demonai pa- 
sklido po visą Britanijos žemę. Nebuvo jokių kunigų, jokių bažnyčių ir 
įstatymų. Nebuvo net būdo laikui skaičiuoti. 

Po aštuonių valdymo šimtmečių juos nugalėjo Brutas iš Trojos. Enėjo 
prosūnaitis Brutas gimė Italijoje, motina mirė jį gimdydama, o tėvą jis ne- 
tyčia pervėręs strėle. Vėliau jis pabėgo iš savo gimtinės ir tapo Trojos vergų 
vedliu. Jie kartu išplaukė laivu į šiaurę, bet vėjas ir bangos nuplukdė juos 
į Albinos pakrantę, kur prieš šimtmečius buvo išsilaipinusios seserys. Vos 
išlipę į krantą jie buvo priversti susigrumti su milžinais, vadovaujamais 
Gogmagogo. Milžinai buvo nugalėti, o jų vadas įmestas į jūrą. 

Kad ir kaip žvelgtum, viskas prasideda nuo skerdynių. Brutas iš Trojos 
ir jo įpėdiniai valdė salą iki atvykstant romėnams. Prieš tapdamas Ludo 
miestu, Londonas buvo vadinamas Naująja Troja. Taigi esame trojiečiai. 

Kai kurie tvirtina, kad Tiudorai nepatenka į šią kruviną ir demonišką 
istoriją, nes yra kilę iš Bruto per britės šv. Elenos sūnaus Konstantino liniją. 
O didysis Anglijos karalius Artūras buvo Konstantino anūkas. Jis buvo vedęs 
tris moteris, visas jas vadino Gvineverėmis. Jo kapas yra Glastonberyje, bet 
reikia suprasti, kad jis nemirė, o tik laukia tinkamos progos sugrįžti. 

1486-aisiais gimė palaimintas jo palikuonis, Anglijos princas Artūras, 
vyriausias Henriko sūnus, pirmasis Tiudorų karalius. Jis vedė princesę 

Kotryną Aragonietę, mirė sulaukęs penkiolikos metų ir yra palaidotas 
Vusterio katedroje. Jeigu dabar jis būtų gyvas, būtų Anglijos karaliumi. 
Jaunesnysis jo brolis Henrikas greičiausiai būtų Kenterberio arkivyskupu ir 
nelakstytų (bent jau mes tuo nuoširdžiai tikime) paskui moterį, apie kurią 
kardinolas nėra girdėjęs nieko gero. Tai moteris, į kurią jis turėjo atkreipti 
dėmesį dar prieš tai, kai atžygiavo hercogai norėdami jį apiplėšti, moteris, 
kurios istoriją jam reikėjo perprasti dar prieš ateinant pražūčiai. 
Kiekviena istorija slepia kitą istoriją. 


Minėta dama rūmuose pasirodė per 1521 metų Kalėdas ir šoko ten 
pasipuošusi geltona suknele. Jai tada buvo apie dvidešimt metų. Tai diplo- 
mato Tomo Boėlino duktė, nuo pat vaikystės auginta burgundiškuose rū- 
muose Mechelene ir Briuselyje, vėliau su karalienės svita važinėjosi po 
dailias Luaros pilis. Dabar savo gimtąja kalba ji šneka su vos pastebimu 
akcentu, o kai apsimeta, kad negali prisiminti angliškai, savo sakinius pa- 
gražina prancūziškais žodeliais. Per Užgavėnes ji šoka rūmų puotoje. Da- 
mos persirengusios Dorybėmis, o ji vaidina Atkaklumą. Šoka grakščiai, 
bet gana gyvai. Veidas viskuo patenkintas, šalta išdidi šypsena. Netrukus 
aplink ją pradeda sukiotis keli nereikšmingi džentelmenai, o vienas ne toks 
jau ir nereikšmingas. Žmonės kalba, kad ji nori ištekėti už Hario Persio, 
Nortumberlando grafo palikuonio. 

Kardinolas pasikviečia jos tėvą. 

— Sere Tomai Bolinai, pasikalbėkite su savo dukra arba su ja paben- 
drausiu aš. Mes atvežėme ją iš Prancūzijos norėdami ištekinti į Airiją už 
Batlerių įpėdinio. Kodėl ji delsia? 

— Batleriai... - pradeda seras Tomas. 

— Ką Batleriai? - pertraukia kardinolas. - Jeigu turite dėl jų problemų, 
aš jas išspręsiu. O dabar noriu žinoti, ar tai jūs leidote jai susidėti su tuo 
kvailu berniūkščiu? Sakau atvirai, sere Tomai, aš to nepakęsiu. Karalius ir- 
gi. Tai turi pagaliau baigtis. 

— Pastaraisiais mėnesiais beveik nebuvau Anglijoje. Jūsų Šventenybė 
neturėtų galvoti, kad esu kaip nors su tuo susijęs. 

— Ne? Aš geriau Žinau, ką turėčiau galvoti. O ar tai vienintelis jūsų pasi- 
teisinimas? Kad negalite suvaldyti savų vaikų? 

Seras Tomas dirbtinai išsiviepia ir skėsteli rankomis. Jis jau nori sakyti, 
kad jaunimas šiomis dienomis... Bet jį vėl pertraukia kardinolas. Jis įtaria - 
ir savo įtarimus išsako balsu - kad jaunoji panelė ne itin domisi Kilkenio 
pilimi ir kuklia jos prabanga bei visuomeniniu gyvenimu, jeigu retkarčiais 
tektų lėtai joti purvinais keliais į Dubliną. 

— Kas ten? - klausia Bolinas. - Ten, kampe? 

Kardinolas numoja ranka. 

— Paprasčiausiai vienas mano patarėjų. 

— Tegu jis išeina. 

Kardinolas atsidūsta. 

— Arjis užrašinėja mūsų pokalbį? 

— Tomai, ar jūs užrašinėjate mūsų pokalbį? - klausia kardinolas. - Jeigu 
taip, tučtuojau liaukitės. 

Pusę visų vyrų Anglijoje vadina Tomais. Vėliau Bolinas tikrai neprisi- 
mins, ar tai buvo jis. 

- Paklausykite, milorde, - Bolinas kaip diplomatas pasitelkia visą savo 
balso diapazoną. Jis nuoširdus žmogus, pasaulio pilietis, šypsosi ir tarsi 
nori pasakyti: „Nagi, Volsi, jūs esate lygiai toks pats, kaip ir aš.“ - Jie dar 
jauni, - mosteli ranka pabrėždamas nuoširdumą, - berniukas atkreipė į ją 
dėmesį. Tai natūralu. Teko su ja rimtai pakalbėti. Ji suvokia, kad tai negali 
ilgai tęstis, ir žino savo vietą. 

— Puiku, - taria kardinolas, - nes jos vieta apačioje, - paskui priduria: - 
Turiu omeny dinastiją, o ne tai, kas vyksta šiltą vasaros naktį ant šieno ku- 
petos. 

— Vaikinas to nepripažįsta. Jam norėjo įpiršti Merę Tolbot, tačiau... - 
Bolinas nuoširdžiai nusijuokia, - jis to nenori. Jam atrodo, kad pats gali 
išsirinkti žmoną. 

- Išsirinkti žmoną! - sušunka kardinolas. - Nieko panašaus nesu girdė- 
jęs. Juk jis nėra artojas, o žmogus, turėsiantis saugoti mūsų šiaurę. Jeigu jis 
nesuvokia savo padėties šiame pasaulyje, tuomet tegu arba ateina į protą, 
arba atsisveikina su palikimu. Šrusberio duktė jam pati tinkamiausia pora, 
kurią suradau aš, ir dėl to pritaria karalius. O Šrusberio grafas, sakau jums 
atvirai, nežiūrės pro pirštus į kvailystes vaikino, pažadėto jo dukteriai. 

— Problema ta... - Bolinas daro diplomatinę pauzę. - Manau, kad Ha- 
ris Persis ir mano duktė jau kiek per toli nuėjo. 

— Ką? Argi jau kalbame apie šieno kupetą ir šiltą vasaros naktį? 

Šešėlyje esančiam ir viską stebinčiam Kromveliui atrodo, kad Bolinas 
yra pats ramiausias žmogus, kokį jam kada nors teko matyti. 

- Jeigu teisingai supratau, jie prisiekė dalyvaujant liudininkams. Taigi 
neįsivaizduoju, kaip visa tai atšaukti. 

Kardinolas trenkia kumščiu į stalą. 

— Aš pasakysiu kaip. Iškviesiu jo tėvą nuo pasienio, ir jeigu sūnus palai- 
dūnas nepaklausys tėvo, matys palikimą kaip savo palaidūniškas ausis. 
Grafas turi ir daugiau sūnų, ir neką blogesnių. Taigi jeigu nenorite, kad 
Batleris atsisakytų jūsų dukters ir kad niekam nereikalinga ji šlaistytųsi 
Sasekse bei sėdėtų jums ant sprando visą likusį gyvenimą, pamirškite bet 

kokias priesaikas ir liudininkus. Žinau tuos liudininkus. Kai tik jų prirei- 
kia, visi jie kažkur dingsta. Nenoriu daugiau nieko apie tai girdėti. Pažadai. 
Liudininkai. Sutartys. Dieve švenčiausias! 

Bolinas vis dar šypsosi. Jis ramus, šaltakraujiškas žmogus. Šypsenai pa- 
laikyti įtempia kiekvieną, net ir patį menkiausią savo kūno raumenį. 

— Aš neklausiu, - griežtai taria Volsis, - ar šiuo klausimu tarėtės su savo 
giminaičiais iš Hovardų šeimos. Nenorėčiau galvoti, kad šios avantiūros 
ėmėtės sulaukęs jų pritarimo. Labai supykčiau, jeigu paaiškėtų, kad jai pri- 
tarė ir Norfolko hercogas. Tikrai labai supykčiau. Taigi daugiau apie tai 
nepasakokite, gerai? Eikite ir paprašykite savo giminaičių išties gero pata- 
rimo. Ištekinkite dukterį į Airiją, kol Batleriai dar nespėjo sužinoti, kad ji 
sugadinta prekė. Aš taip nekalbėčiau, bet rūmų liežuvautojams nenurodysi. 

Ant Tomo Bolino skruostų atsirado du raudoni pykčio taškeliai. 

— Ar baigėte, milorde kardinole? 

— Taip, eikite. 

Bolinas apsisuka tamsaus šilko fone. Nejaugi jo akyse blizga pykčio 
ašaros? Menėje blanku, bet Kromvelio regėjimas ypač aštrus. 

— Minutėlę, Tomai, - prabyla kardinolas, jo balsas pasklinda kambary 
ir grąžina auką atgal. - Sere Tomai, nepamirškite savo kilmės. Manau, kad 
Persių šeima yra viena kilmingiausių šalyje. Žinoma, jums pasisekė gauti 
žmoną iš Hovardų šeimos, bet Bolinai anksčiau irgi vertėsi prekyba, argi 
ne? Jeigu neklystu, jūsų bendravardis buvo Londono lordas meras. O gal aš 
supainiojau jūsų liniją su kitais, garsesniais, Bolinais? 

Sero Tomo veidas sustingo, raudoni taškeliai skruostuose pranyko, iš 
pykčio jis vos nenualpo. Išeidamas iš salės sušnabžda: „Mėsininko sūnus", 
o praeidamas pro raštininką, kurio raumeninga ranka tingiai guli ant stalo, 
rėžia: „Mėsininko šuo.“ 


Trinktelėjus durims kardinolas priduria: 

— Eik eik, šunie. 

Jo Šventenybė sėdi parėmęs galvą ir juokiasi. Paskui sako: 

- Žiūrėkite ir mokykitės. Jūs niekada nepakeisite savo kilmės ir, Tomai, 
Dievas žino, kad jūsų luomas dar gėdingesnis už manąjį. Visa gudrybė - tai 
priversti juos gyventi pagal savo luomo standartus. Jie prigalvojo taisyklių 
ir tegu nesiskundžia, kai griežtai reikalauju jų laikytis. Persiai aukščiau už 
Bolinus. Kas jis dedasi esąs? 

- Argi išmintinga pykdyti žmones? 

- Žinoma, kad ne, bet nuo įtempto darbo dažnai pervargstu ir man 
kartais reikia pasilinksminti, - kardinolas meiliai žvilgteli į Kromvelį, 
ir šis ima įtarti, kad gali tapti kita kardinolo auka, kai tik Bolinas buvo 

sudraskytas į skutelius ir numestas ant žemės tarsi apelsino žievelė. - Kam 
reikia rodyti pagarbą? Persiams, Stafordams, Hovardams, Tolbotams? 
Taip. Jeigu norite juos išbudinti, imkite kuo didesnę lazdą. O Bolinas... 
karaliui jis patinka, be to, gabus vyras. Štai kodėl jau daugelį metų atplėšiu 
visus jo laiškus. 

— Tokiu atveju Jūsų Šviesybei bus žinoma... Ne, atleiskite, tos kalbos 
ne jums. 

— Kas? - suklūsta kardinolas. 

- Tai tik paskalos. Nenorėčiau klaidinti Jūsų Šventenybės. 

— Negalite kalbėti ir kartu nekalbėti. Sakykite tiesiai. 

- Paprasčiausiai moterys kalba. Šilkininkės ir pirklių audiniais žmo- 
nos, - jis nutyla ir šypsosi. - Nemanau, kad Jūsų Šviesybė susidomės mote- 
rų skleidžiamais gandais. 

Juokdamasis kardinolas atsistoja. Kartu su juo pakyla jo šešėlis ir de- 
gant židiniui šokinėja ant sienos tarsi medžio lapai pučiant stipriam vėjui. 
Jo ranka lyg Dievo pirštas lėtai tiesiasi pirmyn. Šešėlis dar ramiai plazda, 
kol pagaliau nurimsta. Jo kvėpavimas banguoja, galva nusvyra. Apgaubtas 
šviesos sustoja ir žvelgia į tamsą. Paskui išskečia didžiulės, židinio apšvies- 
tos rankos pirštus. Atsiremia į stalą ir ranka pradingsta, susilieja su damas- 
to audiniu. Vėl atsisėda ir nuleidžia galvą. 

Jis, Tomas, Tomosas, Tomazas ir Tomesas Kromvelis, - tai visos jo pra- 
eities tapatybės, - ramiai grįžta į pradinę vietą. Vienišas jo šešėlis slysta 
sienos paviršiumi - svečias neužtikrintas, kad yra pageidaujamas. Kuris 
iš šių Tomasų pastebėjo į jį nukreiptą smūgį? Būna, kai kūnas veikia pagal 
atmintį. Tu atšoki, pasilenki ir imi bėgti, arba praeitis sugniaužia kumštį ir 
smogia nepaisydama valios. O jeigu rankoje laikote peilį? Taip ir įvyksta 
žmogžudystės. 

Jis kažką sako, kardinolas kažką atsako. Paskui pokalbis staiga nutrūks- 
ta, kardinolas atsisėda. Tomas trumpai dvejoja, tuomet irgi sėdasi. Kardi- 
nolas prabyla: 

— Aš tikrai norėčiau išgirsti Londono paskalas, bet jokiu būdu nenoriu 
jūsų spausti. 

Kardinolas nulenkia galvą ir piktai žiūri į popierius, gulinčius ant stalo. 
Kiek palaukia, kol pyktis atslūgs, o kai pradeda kalbėti, jo balsas vėl visiš- 
kai ramus ir pakantus, tarsi žmogaus, po sočios vakarienės pasakojančio 
anekdotą. 

— Kai buvau vaikas, mano tėvas turėjo rausvo veido draugą, tiksliau 
sakant, klientą, - kaip pavyzdį rodo ryškiai raudoną savo rankovę. - Jis 
buvo Revelas, Mailsas Revelas, - kardinolo ranka delnu žemyn vėl lėtai nu- 
slenka ant juosvo damasto. - Kažkodėl galvodavau... nors jis tikrai buvo 

sąžiningas pilietis, tik retkarčiais mėgdavo išgerti reinvynio... galvodavau, 
kad jis gerdavo kraują. Nežinau, galbūt buvau girdėjęs panašią pasaką iš 
savo auklės ar kokio kvailo berniūkščio. Ir kai apie tai sužinojo tėvo pa- 
meistriai, - dėl to, kad buvau užtektinai kvailas ir pradėdavau inkšti bei 
verkšlenti, - jie imdavo man šaukti: „Bėk, Tomai Volsi, gelbėkis, nes čionai 
vėl ateina kraujo ištroškęs Revelas!“ Aš lėkdavau į kitą prekyvietės galą, tarsi 
paskui mane būtų bėgęs pats velnias. Stebėtina, kaip nepapuoliau po veži- 
mu. Skuosdavau visai nesidairydamas. Net ir šiandien, - kardinolas paima 
nuo stalo vaškinį antspaudą, apverčia ir vėl padeda atgal, - net šiandien 
matydamas stamboką rausvo veido vyrą, pavyzdžiui, Safolko hercogą, vos 
nepravirkstu, - jis nutyla, o žvilgsnis sustingsta, paskui vėl paima antspau- 
dą, pavarto tarp pirštų, nukreipia akis į šalį ir pradeda šmaikštauti: - Ar 
vyskupas jus trikdo? Ar parapijos tarnautojas jus baugina? O diakonas gal 
nervina“ 

— O kaip tai vadinama, neprisimenu angliško žodžio... estoc... 

Galbūt ir nėra angliško žodžio trumpų ašmenų peiliui, kurį smeigia 
tarp šonkaulių, pavadinti. 

Kardinolas tęsia: 

- Tai buvo... 

Tai nutiko prieš dvidešimt metų. Ta pamoka išmokta visam gyvenimui. 
Naktis, ledas, nurimusi Europos širdis. Miškas, žiemos žvaigždžių nušvies- 
tas sidabro spalvos ežeras. Kambarys, židinio šviesa, siena slenkantis šešė- 
lis. Jis nematė savo žudiko, bet pastebėjo judantį jo šešėlį. 

— Nepaisant to... - pasakoja kardinolas, - jau keturiasdešimt metų ne- 
mačiau pono Revelo. Manau, kad jo jau seniai nėra tarp gyvųjų. O tavo 
žudikas? - jis dvejoja. - Irgi anapus? 

- Norėčiau manyti, kad dega pragare. Jeigu taip tinka Jūsų Šviesybei. 

Volsis šypsosi. Ne dėl to, kad buvo paminėtas pragaras, bet todėl, kad 
buvo pripažintos beribės jo galios. 

- Vadinasi, jeigu užpuolėte jaunąjį Kromvelį, nugarmėsite tiesiai į pra- 
garą“ 

— Kad būtumėt jį matęs, milorde. Jis buvo per daug purvinas skaistyk- 
lai. Mus mokė, kad Dievo Avinėlio kraujas nepaprastų galių, bet abejoju, ar 
jis būtų galėjęs nors kiek nuskaistinti to vyruko sielą. 

- Aš tik už tyrą pasaulį, be nuodėmių ir nuodėmingųjų, - taria Volsis, 
nors atrodo gana liūdnas. - Beje, ar atlikote išpažintį? 

- Tai buvo gana seniai. 

— Ar atlikote išpažintį? 

- Jūsų Šviesybe, buvau kareivis. 

— Kareiviai juk tikisi patekti į rojų? 

Kromvelis žvilgteli į kardinolą. Visiškai neaišku, kuo jis išties tiki. 

- Visi trokštame ten patekti. Kareiviai, elgetos, jūreiviai, karaliai. 

- Taigi jaunystėje buvote tikras mušeika, - kalba kardinolas ir trumpai 
užsisvajoja, - na, nesvarbu. O tas purvinas tipas, kuris jus užpuolė... juk jis 
nebuvo dvasininkas? 

Tomas nusišypso. 

- Taip ir nesuspėjau paklausti. 

- Taip, žmogaus atmintis pateikia įvairiausių išdaigų, - tęsia kardino- 
las. - Tomai, pasistengsiu nejudėti neperspėjęs ir viskas bus gerai. 

Ir vis dėlto Volsis įdėmiai spokso į Tomą, nes vis dar yra gerokai suglu- 
męs. Jie susipažino gana neseniai, tad kardinolas dar nevisiškai perprato 
Kromvelį ir galbūt tik šį vakarą ėmė svarstyti apie jo charakterį. Vėliau Vol- 
sis sakys: „Dažnai galvoju apie vienuolių pašaukimą, ypač jaunų žmonių. 
Pavyzdžiui, mano tarnas Kromvelis jaunystėje gyveno atsiskyręs, dažnai 
pasninkaudavo, melsdavosi ir studijuodavo Bažnyčios tėvų raštus. Štai ko- 
dėl dabar yra toks pašėlęs.“ 

Pašnekovai, prisiminę nepaprastai diskretišką žmogų, nustebę paklaus: 
„Jūsų tarnas Kromvelis? Negali būti!“ Tuomet kardinolas papurtys galvą ir 
atsakys: „Žinoma, mėginu pataisyti reikalus. Kai jis išdaužia langą, kvie- 
čiame stiklių ir mokame grynaisiais. O dėl jaunų moterų, patekusių į bė- 
dą... Vargšelės, moku joms iš savo kišenės...“ 

Bet dabar kardinolas užsiėmęs kitais reikalais, jo sunertos rankos guli 
ant stalo, tarsi mėgintų sulaikyti slenkantį vakarą. 

- Ateikite, Tomai, juk norėjote pasidalyti su manimi Londono paskalomis. 

— Iš užsakymų šilko pirkliams moterys sprendžia, kad karalius turi 
naują... - jis nutyla ir po pauzės sako: - Milorde kardinole, kaip vadinate 
kekšę, jeigu ji yra riterio duktė? 

— Ak, - atsidūsta kardinolas supratęs, apie ką kalbama, - tiesiai į akis 
sakau „mano ponia, o už akių... O kuo ji vardu? Kurio riterio? 

Jis linkteli į tą pusę, kur prieš dešimt minučių stovėjo Bolinas. Susi- 
rūpinęs kardinolas klausia Kromvelio: 

— Kodėl iškart man nepasakėte? 

— Kaipgi būčiau galėjęs apie tai kalbėti? 

Kardinolas linkteli suprasdamas, kad tai gana subtilus klausimas. 

— Bet tai ne ta Bolin, kuri draugauja su Hariu Persiu. Tai jos sesuo. 

— Štai kaip, - kardinolas vėl krinta į krėslą, - žinoma. 

Merė Bolin yra maža mielą blondinė, kuri, bent jau taip žmonės kalba, 
prieš atvykdama čionai permiegojo su visais Prancūzijos dvaro vyrais. Čia 
ji irgi nepaprastai geranoriška, ne taip kaip nuolat iš paskos slankiojanti 
susiraukusi jos mažoji sesutė. 

— Taip, aš akylai stebėjau, į ką nukreiptas Jo Didenybės žvilgsnis, — 
šnabžda kardinolas ir linkteli pats sau. - Ar jie dabar artimi? Ar karalienė 
apie tai žino? O gal nieko negalite pasakyti? 

Jis linkteli, ir kardinolas atsidusęs tęsia: 

- Kotryna yra šventoji. Beje, jeigu būčiau šventoji ir dar karalienė, grei- 
čiausiai dėl Merės Bolin nesukčiau galvos. Vadinasi, dovanos? Kokio mas- 
to? Sakote, ne itin prabangios? Žinote, man jos gaila. Ji turėtų pasinaudoti 
palankia padėtimi, kol reikalai nepakrypo į blogąją pusę. Karalius jau ne- 
sidomi rizikingomis avantiūromis, nors žmonės kalba... Žmonės kalba, 
kad kai Jo Didenybė buvo jaunas, dar ne karalius, būtent Bolino žmona iš 
skaistuolio pavertė jį tikru vyru. 

- Elžbieta Bolin? - ne taip dažnai nustemba Kromvelis. - Ar tai tos 
merginos motina? 

— Ta pati. Turbūt karaliui trūksta vaizduotės šiuo klausimu. Beje, tais 
gandais nelabai tikiu... Jeigu būtume kitoje pusėje, - jis pamoja Doverio 
link, - net nebandytume skaičiuoti karaliaus moterų. Pasakojama, kad ma- 
no draugas karalius Pranciškus kartą priėjęs prie damos, su kuria ką tik 
buvo praleidęs linksmą naktelę, pabučiavęs jai ranką, paklausęs jos vardo 
ir išreiškęs viltį, kad jie tapsią gerais draugais, - jis linkteli patenkintas, kad 
ši istorija padarė įspūdį. - Beje, Merė Bolin tikrai nesukels jokių problemų. 
Ji paklusni. Karalius galėjo išsirinkti daug blogesnę. 

— Bet jos šeima norės už tai ką nors gauti. Ką jie gavo anksčiau? 

— Galimybę būti naudingi, - Volsis staiga nutraukia kalbą ir kažką užsi- 
rašo. Nesunku atspėti žinutės turinį: ką gaus Bolinas, jeigu gražiai paprašys. 

Kardinolas pažvelgia aukštyn. 

— Ar kalbėdamas su seru Bolinu turėjau būti... kaip čia pasakius... 
ramesnis“ 

— Nemanau, kad galėjote elgtis dar švelniau. Mačiau, koks buvo Tomo 
veidas, kai jis išėjo iš čia. Dangiško pasitenkinimo įsikūnijimas. 

— Tomai, jeigu tik išgirsite kokias nors Londono paskalas, - kardinolas 
paliečia damastą, - tučtuojau viską perduokite man. Nekreipkite dėmesio į jų 
šaltinį. Tebūnie tai mano reikalas. O aš pažadu neatakuoti jūsų. Garbės žodis. 

— Aš jau pamiršau. 

— Abejoju, nes visus tuos metus nepamiršote gautos pamokos, - kardi- 
nolas vėl atsisėda ir tęsia pokalbį: - Merė Bolin ištekėjusi, todėl jeigu apsi- 
vaikuos, karalius gali pripažinti vaiką arba jo nepripažinti. Džono Blaunto 
duktė pagimdė jam sūnų, daugiau jis ne itin pageidauja. 

Per daug nesantuokinių palikuonių gali tapti našta karaliui. Istorijos ir ki- 
tų tautų pavyzdžiai rodo, kad jų motinos ima kovoti dėl padėties ir iš visų jė- 
gų mėgina užtikrinti savo vaikiščiams paveldėjimo teisę. Henriko pripažintas 

sūnus yra Henrikas Ficrojus, gražus šviesiaplaukis berniukas, tiksli savo tėvo 
kopija. Tėvas skyrė jam Somerseto hercogo ir Riėmondo hercogo titulus. Dar 
dešimties metų neturintis vaikas tapo vienu svarbiausių didikų Anglijoje. 

Karalienė Kotryna, kurios visi berniukai mirė, apsišarvavo kantrybe. 
Tiksliau sakant, ji nepaprastai kenčia. 


Palikęs kardinolą Kromvelis jaučiasi liūdnas ir supykęs. Prisimena savo 
vaikystės dienas - leisgyviam berniukui, gulinčiam ant grindinio akmenų 
Patnyje, jis nejaučia jokios meilės, tik švelnų apmaudą, - kodėl jis nesikelia? 
Jaunuoliui, vis dar linkusiam įsivelti į peštynes arba bent jau patekti ten, 
kur jos gali įsiplieksti, jis jaučia kažką panašaus į panieką, taip pat slogų 
nerimą. Toks buvo pasaulis: peilis tamsoje, akies krašteliu pastebėtas ju- 
desys, daugybė perspėjimų, įaugusių į kraują. Jis šokiravo kardinolą, o tai 
neįeina į jo pareigas. Jo darbas, kaip pats jį šiuo metu apibūdina, - tai pa- 
teikti kardinolui informaciją, nuraminti jį įsiplieskus pykčiui, suprasti jį 
ir pritarti jo pokštams. O jeigu kas nutiko ne taip, tai tik dėl netinkamai 
pasirinkto laiko. Jeigu kardinolas nebūtų judėjęs taip greitai, jeigu jis pats 
nebūtų toks įsitempęs, nes nežinojo, kaip duoti kardinolui ženklą nesielgti 
su Bolinu taip despotiškai... Jam atrodo, kad viena iš Anglijos bėdų ta, jog 
čia per mažai gestikuliuojama. Reikėtų sukurti signalą, kuris reikštų - „pa- 
sitrauk, mūsų princas smaginasi su šio vyro dukra“. Stebina, kodėl iki šiol 
tokio ženklo nesukūrė italai. O gal ir sukūrė, tik jis apie tai nežino. 


1529 metais, kai milordas kardinolas bus patekęs į karaliaus nemalonę, 
jis prisimins šį vakarą. 

Jis Išeryje, naktis be šviesos ir ugnies, didis žmogus guli (greičiausiai drėg- 
noje) savo lovoje, o ūpą palaikyti padeda tik Džordžas Kavendišas. Kromvelis 
klausia Džordžo, o kaipgi susiklostė Hario Persio ir Anos Bolin istorija. 

Šią istoriją jam trumpai pasakojo kardinolas. Džordžas taria: 

— Papasakosiu, kaip viskas buvo. O dabar atsistokite, pone Kromveli, - 
jis atsistoja, - truputį į kairę. Sakykite, kuo norite būti - milordų kardinolu 
ar jaunuoju paveldėtoju? 

- Ak, tai mes mėginsime viską suvaidinti? Jūs būkite kardinolas. Šis 
vaidmuo ne mano jėgoms. 

Kavendišas liepia Tomui truputį atsitraukti nuo lango, už kurio žvelgia 
naktis ir pliki medžiai. Jis žiūri į kambario tamsą, tarsi regėtų praeitį - mig- 
lotas tamsiame kambaryje judančias figūras. 

- Ar galite apsimesti, kad esate susijaudinęs? - klausia Džordžas. - Tarsi 
būtumėte paruošęs maištingą kalbą, bet neturite drąsos pradėti. Ne, ne, ne 
taip. Esate jaunatviškas, nevikrus, žiūrite į grindis ir esate visas išraudęs, - 

Kavendišas atsidūsta. - Man atrodo, pone Kromveli, kad gyvenime niekada 
neraudonavote. Štai, žiūrėkite, - Kavendišas švelniai paima jį už pečių, - 
apsikeiskime vaidmenimis. Sėskitės čia. Būsite kardinolas. 

Ir Džordžas akimirksniu pasikeičia. Jo kūnas trūkčioja, jis apgraibomis 
kažko ieško, ima raudoti. Jis pavirto tikru drebančiu Hariu Persiu, įsimy- 
lėjusiu jaunuoliu. 

— Kodėl negaliu jos vesti?! - šaukia jis. - Nors ji ir paprasta mergina... 

— Paprasta mergina? - stebisi Tomas. 

Džordžas rūsčiai žvelgia į jį: 

— Kardinolas niekada taip nebūtų pasakęs! 

— Tada nebūtų pasakęs, sutinku. 

— Dabar vėl esu Haris Persis: „Nors ji ir paprasta mergina, o jos tėvas 
paprastas riteris, jų giminė patikima.“ 

- Ji juk karaliaus pusseserė, argi ne? 

— Pusseserė? - Kavendišas pasipiktinęs meta vaidmenį. - Mano kardi- 
nolas matytų prieš save visą heroldų sudarytą jų kilmę. 

— Tai ką man dabar daryti? 

— Apsimesti. „Taigi jos protėviai ne tokios jau žemos kilmės", - įrodinėja 
jaunasis Persis. Tačiau kuo daugiau jis ginčijasi, tuo labiau pyksta milordas 
kardinolas. Vaikinas sako, kad pasirašė santuokos sutartį, atitinkančią tik- 
ras vedybas... 

— Ar tai tiesa? Turiu omeny, ar jie tikrai pasirašė tokią sutartį? 

— Taip, čia ir yra įdomiausia, kad ji atitinka tikras vedybas. 

— O kaip į tai reagavo mūsų kardinolas? 

- Jis tarė: „Brangusis, ką gi aš girdžiu? Jeigu tikrai sudarėte kokią taria- 
mą sutartį, apie tai reikia pranešti karaliui. Pakviesiu jūsų tėvą ir kartu ką 
nors sugalvosime, kaip šią kvailystę atšaukti.“ 

— O ką atsakė Haris Persis? 

— Nieko, tik nulenkė galvą. 

- Įdomu, ar mergina bent kiek jį gerbė? 

— Nė kiek. Jai patiko jo titulas. 

- Suprantu. 

- Taigi kuo norėsite būti sugrįžus iš šiaurės Hario Persio tėvui - grafu 
ar jaunuoliu? 

- Jaunuoliu. Žinau, kaip suvaidinti šį vaidmenį. 

Tomas vikriai pašoka ir vaidina atgailaujantį. Atrodo, kad grafas ir kar- 
dinolas ilgai kalbėjosi ilgoje galerijoje, paskui išgėrė po taurę vyno. Regis, 
gana stipraus. Grafas kurį laiką vaikščiojo pirmyn atgal, paskui atsisėdo ant 
suolelio, kur per trumpas pertraukėles mėgdavo pailsėti tarnai. Pasikvietė 
savo įpėdinį ir stebint tarnams išplūdo. 

- „Sere, - prabyla Kavendišas, - tu visados buvai išdidus, arogantiškas, 
niekinamas ir gana išlaidus švaistūnas.“ Puiki pradžia, ar ne? 

— Man patinka, kad atsimenate kiekvieną pokalbio žodelį. Gal visą 
tekstą užsirašėte? O gal leidote sau šiek tiek nukrypti nuo normų? 

Kavendišas žaismingai taria: 

— Ojūsų atmintis peržengia bet kokias ribas. Užtenka milordui kardi- 
nolui paprašyti kokių nors tikslių duomenų ir jūs iškart pateikiate skaičius. 

- Galbūt aš viską išgalvoju. 

- Na ne, - prieštarauja Kavendišas, - tokios gudrybės greitai išaiškėtų. 

— Tai įsiminimo būdas, kurį išmokau Italijoje. 

- Yra žmonių, mūsų ūkyje ir kitur, kurie daug ką atiduotų už visas Ita- 
lijoje jūsų išmoktas pamokas. 

Jis linkteli. Žinoma, kad atiduotų. 

— Bet kurgi mes baigėme? Sakote, kad Haris Persis, iš esmės susituokęs 
su Ana Bolin, stovi prieš savo tėvą, kuris sako... 

- Sako, kad jeigu nedėkingas sūnus paveldės titulą, tai bus mirtis garsiai 
jų giminei, nes taps paskutiniu Nortumberlando grafu. „Ir, dėkui Dievui, - 
priduria tėvas, - turiu ir daugiau sūnų.“ Grafas išeina, o sūnus pravirksta. 
Jo širdis priklauso ledi Anai, bet milordas kardinolas apvesdino jį su Mere 
Tolbot, todėl jo gyvenimas toks apgailėtinas, kaip Pelenų dienos rytas. O 
ledi Ana pasakė, - na, tuomet ir kvatojomės, - ji pasakė, kad jeigu tik galės 
kaip nors supykdyti kardinolą, būtinai tai padarys. Ar galite įsivaizduoti, 
kaip tada kvatojomės? Kažkokia pageltusi mergiūkštė, riterio duktė, drįsta 
grasinti mūsų kardinolui. Tik pamanykite, ji pasipiktinusi, kad jai neleido 
ištekėti už grafo. Bet negalėjome žinoti, kad ji pasieks vis daugiau. 

Kromvelis šypsosi. 

- Sakykite, - klausia Kavendišas, - kur suklydome? Palaukite, mėginsiu 
atspėti. Nuo pat pradžių buvome klaidinami: kardinolas, jaunasis Haris 
Persis, jo tėvas, jūs, aš. Nes kai karalius pasakė, kad ponia Ana neturi nute- 

— Kadangi buvo artimas Merei, ėmė galvoti apie jos seserį Aną? 

— Taip, būtent! 

— Įdomu, - svarsto Kromvelis, - kaip taip galėjo nutikti, juk visi šie 
žmonės mano žinantys karaliaus pomėgius, o karalius kiekviename žings- 
nyje sutinka pasipriešinimą. 

Kaskart trukdomas, siutinamas ir nuviliamas. Ledi Ana, kurią jis iš- 
sirinko pasilinksminimams, kol atsikratys dabartinės žmonos ir sulauks 
naujosios, atsisako linksminti karalių. Kaip ji drįsta? Niekas nežino. 

Kavendišas atrodo nusiminęs, nes jiems nepavyko suvaidinti pjesės iki galo. 

- Jūs greičiausiai pavargote? 

— Ne, tiesiog galvoju. Kaipgi milordas kardinolas... - nori sakyti, nepa- 
stebėjo tokio triuko, bet taip netinka kalbėti apie kardinolą. Jis pažvelgia 
aukštyn. - Taigi kas nutiko vėliau? 


1527 metų gegužę sunkumų varginamas ir piktas kardinolas Jorko 
rūmuose skelbia tardymo komisijos darbo pradžią - ketinama svarstyti 
karaliaus vedybų teisėtumą. Tai slaptas teismas, karalienės nėra, nepagei- 
daujami net jos atstovai. Manoma, kad ji nieko nežino, nors apie tai kalba 
visa Europa. Į teismą nurodyta atvykti Henrikui ir pateikti malonės prašy- 
mą, leidusį vesti savo brolio našlę. Jis atvyksta ir yra įsitikinęs, kad teismas 
dėl vienokių ar kitokių priežasčių pripažins dokumentą negaliojančiu. Vol- 
sis pasiryžęs pareikšti, kad karaliaus vedybos yra abejotinos. O Henrikui 
sako, kad legatų teismas gali atlikti tik parengiamuosius veiksmus, nes Ko- 
tryna greičiausiai kreipsis į Romą. 

Manoma, kad Kotryna ir karalius tikėjosi susilaukti įpėdinio šešis kartus. 

- Prisimenu žiemą gimusį vaikelį, - pasakoja Volsis. - Jūsų, Tomai, 
kaip suprantu, tada dar nebuvo Anglijoje. Gimdymo kančios prasidėjo ka- 
ralienei per anksti, o neišnešiotas princas gimė kaip tik vienų metų pabai- 
goje ir kitų pradžioje. Kai nuo jo gimimo nebuvo praėjusi nė valanda, lai- 
kiau jį savo rankose, už lango krito šlapdriba, kambarys buvo nušviestas 
židinio ugnies. Trečią valandą jau buvo tamsu, ryte visi paukščių ir Žvė- 
rių pėdsakai buvo užpustyti sniegu, o kartu su jais liko praeityje ir mū- 
sų vargai. Pavadinome jį Naujųjų metų princu. Manėme, kad jis bus pats 
turtingiausias, nuostabiausias, pats ištikimiausias. Visas Londonas džiū- 
gavo, gatvėse degė laužai. Jis išgyveno penkiasdešimt dvi dienas, ir aš gerai 
prisimenu kiekvieną iš jų. Jeigu būtų gyvenęs, mūsų karalius būtų buvęs... 
negaliu sakyti, geresnis karalius, nes tai vargu ar įmanoma, bet laimin- 
gesnis krikščionis. 

Vėliau gimė berniukas ir mirė nepraėjus nė valandai nuo gimimo. 
1516 metais gimė princesė Marija, mažytė, bet labai guvi. Po metų karalienė 
persileido. Kita mažytė princesė išgyveno vos kelias dienas, ją pavadino 
Elžbieta, karaliaus motinos garbei. 

— Kartais, - kalba kardinolas, - karalius prisimena savo motiną, Elž- 
bietą Plantagenet, ir jo akyse ima tvenktis ašaros. Juk žinote, kad ji buvo 
nepaprastai graži ir rami, kantriai sutikdavo jai siųstas Dievo negandas. Ji 
ir senasis karalius susilaukė daugybės vaikų, kai kurie jų mirė. „Tačiau, - 
tvirtina karalius, - mano brolis Artūras gimė praėjus metams nuo tėvų 
vedybų, o netrukus gimė ir kitas sūnus - aš. Tai kodėl po dvidešimties ve- 
dybų metų aš teturiu vieną silpną dukrelę, kurią gali pražudyti bet koks 
stipresnis vėjas?“ 

Dabar ši pora, tiek laiko išgyvenusi kartu, yra valdoma nuodėmės. Kai 
kurie žmonės sako, kad skyrybos galbūt tikrai būtų protingiausia išeitis. 

— Abejoju, ar taip galvoja ir Kotryna, - tęsia kardinolas. - Jeigu karalie- 
Bet tam gali prireikti dar dvidešimties metų. 

„Kuo aš nusidėjau? - klausia kardinolo karalius. - Kuo nusikaltau, kuo 
nusikalto ji, kuo nusikaltome mes abu?“ Kardinolas negali atsakyti, nors 
visa širdimi užjaučia geriausiąjį iš karalių. Jis negali atsakyti, tuo labiau 
kad pats klausimas nėra nuoširdus. Volsiui atrodo, nors tai pasakyti gali 
tik už uždarų durų savo patikėtiniui, kad nė vienas sveikai mąstantis žmo- 
gus negali garbinti kerštingo Dievo, o karalius, bent taip jam atrodo, yra 
sveikai mąstantis. 

— Paimkite kad ir Diną Koletą, - prisimena kardinolas, - tą garsų moks- 
lininką. Jis turėjo dvidešimt vieną brolį ir seserį, ir visi jie mirė ankstyvoje 
vaikystėje. Būtų galima pamanyti, kad seras Henris Koletas ir jo žmona 
buvo blogio įsikūnijimai, viso krikščioniškojo pasaulio gėda, nes Dievas 
juos taip žiauriai nubaudė. Bet seras Henris buvo Londono lordas meras. 

— Du kartus. 

— Ir susikrovė nemažus turtus. Vadinasi, Visagalis tikrai jo neaplenkė, 
net priešingai - Henris kiekviename žingsnyje yra apgaubtas dieviškosios 
malonės. 

Mūsų vaikus žudo ne Dievo ranka. Tai ligos, badas ir karas, žiurkių 
įkandimai ir užterštas oras, garai iš maro duobių. Tai prastas derlius, pa- 
vyzdžiui, šių ir praėjusių metų, ir nerūpestingos auklės. 

Tomas klausia kardinolo: 

— O kiek dabar karalienei metų? 

- Jeigu neklystu, greitai bus keturiasdešimt dveji. 

- Ir karalius sako, kad ji daugiau negali susilaukti vaikų? Kai aš gimiau, 
mano motinai buvo penkiasdešimt dveji. 

Kardinolas suglumęs įsistebeilija į Kromvelį: 

— Ar esate tuo įsitikinęs? 

Paskui prapliumpa juoktis, džiugiai ir nuoširdžiai kvatoja. Peršasi min- 
tis, kad neblogai būti Bažnyčios valdovu. 

- Taigi, per penkiasdešimt, - jis nedaug ką žinojo apie Kromvelio šei- 
mą. - Arji išgyveno po gimdymo? Išgyveno? Tuomet sveikinu jus abu. Bet 
apie tai niekam nepasakokite, gerai? 

Vienintelis karalienės nėštumo rezultatas - mažytė Marija. Ne visa 
princesė, o greičiau du trečdaliai jos. Tomas matė ją, kai buvo rūmuose 
kartu su kardinolu, ir pagalvojo, kad ji panašaus ūgio kaip ir jo duktė Anė, 
kuri dvejais ar trejais metais jaunesnė. 

Anė Kromvel yra ryžtinga maža mergaitė. Pusryčiams galėtų suvalgyti 
pačią princesę. Kaip ir šv. Pauliaus Dievui, jai visi lygūs, o jos akys, mažytės 
ir ramios, kaip ir jos tėvo, šaltai nužvelgia tuos, kurie mėgina jai trukdyti. 
Šeima juokais sako, kas bus, kai Anė taps lordu meru. Marija Tiudor yra 
išblyškusi, protinga raudonplaukė lėlytė, kalbanti daug oriau ir rimčiau nei 
eilinis vyskupas. Jai tebuvo dešimt metų, kai tėvas ją, kaip Velso princesę, 
išsiuntė į Ladlou surengti priėmimo dvare. Ten Kotryna atvyko kaip nuo- 
taka, ten mirė jos vyras Artūras, ten ji pati vos nemirė užėjus epidemijai 
ir buvo beveik palikta likimo valiai, kol senojo karaliaus žmona už savo 
pinigus liepė neštuvais atgabenti ją atgal į Londoną. Kotryna nuslėpė (kaip 
ir daugelį kitų dalykų) išsiskyrimo su dukterimi skausmą. Ji pati yra vieš- 
pataujančios karalienės duktė. Kodėl Marija negali valdyti Anglijos? Ji tai 
suprato kaip ženklą, kad karalius yra patenkintas. 

Bet dabar žino, kad klydo. 


Kai tik slaptas teismo posėdis pradedamas, Kotryna ryžtasi išsakyti vi- 
sas per ilgą laiką susikaupusias nuoskaudas. Anot jos, visa ko kaltininkas 
yra kardinolas. „Aš jums sakiau, - teigia Volsis, - perspėjau, kad taip bus. 
Įtarti čia kuo nors prisidėjus karalių? Ne, to ji tikrai nesiekia, nes karalius, 
jos manymu, yra nepriekaištingas.“ 

Karalienė tvirtina, jog vos pradėjęs tarnauti karaliui Volsis ėmė iš visų 
jėgų stengtis išstumti ją, kad ji nebebūtų artima Henriko draugė ir patarėja. 
Anot jos, kardinolas darė viską, kad ji kuo mažiau žinotų apie karaliaus 
planus ir kad jis pats galėtų viskam vadovauti: „Jis neleido man susitikti 
su Ispanijos pasiuntiniu. Apsupo mane savo šnipais - jam šnipinėjo visos 
mano tarnaitės.“ 

O kardinolas atkakliai tvirtina, kad niekada neteikė pirmenybės nei 
prancūzams, nei imperatoriui, tik taikai: „Netrukdžiau jai susitikti su Ispa- 
nijos pasiuntiniu, tik protingai patariau nebendrauti su juo akis į akį, kad 
galėčiau patikrinti, ar pasiuntinys nerezga kokios klastos. Jos namų ūkio 
tarnaitės yra Anglijos damos, turinčios teisę patarnauti savo karalienei. 
Kam tuomet pragyvenus Anglijoje trisdešimt metų būti apsuptai vien ispa- 
nių? Be to, kaipgi galėjau neleisti jai žinoti karaliaus planų? Visus metus tik 
ir tegirdėdavau: „Tai reikia parodyti karalienei“ arba „Kotrynai būtų įdomu 
tai išgirsti, eime tučtuojau pas ją . Jokia kita moteris taip gerai nežinojo 
savo vyro poreikių. 

Ji ir dabar juos žino, tik pirmą kartą gyvenime nenori jiems paklusti. 

Ar moteris turi paklusti savo, kaip žmonos, pareigoms, jeigu tai dary- 
dama gali netekti žmonos statuso? Kromvelį Kotryna nepaprastai Žavi: jam 
patinka stebėti, kaip ji vaikštinėja karaliaus rūmuose, didinga, stamboka, 

pasipuošusi ilga suknele, ant kurios tiek daug brangakmenių, tarsi jie būtų 
skirti ne grožiui, o apsiginti nuo kalavijo smūgių. Tamsiai rudi jos plaukai 
jau seniai išbluko ir truputį žilstelėjo, o išsikišę iš po gobtuvo atrodo lyg 
menki žvirblio sparneliai. Po suknele ji dėvi pranciškonų vienuolės abitą. 
Volsis sako, kad visada reikia mėginti išsiaiškinti, ką žmonės vilki po išo- 
riniais drabužiais. Jaunystėje tokie žodžiai būtų jį nustebinę, nes jam at- 
rodė, kad po drabužiais žmonės dėvi savo odą. 


Yra daugybė precedentų, kaip sako kardinolas, galinčių padėti kara- 
liui išspręsti dabartines problemas. Karaliui Liudvikui XII leido anuliuoti 
santuoką su pirmąja žmona. O žiūrint arčiau, Henriko sesuo Margarita, 
kuri iš pradžių buvo ištekėjusi už Škotijos karaliaus, išsiskyrė su antru vyru 
ir ištekėjo dar kartą. Geras karaliaus draugas Čarlzas Brandonas, dabar ve- 
dęs jauniausią jo seserį Mariją, ankstesnę savo santuoką nutraukė taip, kad 
geriau apie tai nekalbėti. 

Bet tai viso labo išimtys, Bažnyčia nėra linkusi anuliuoti teisėtų san- 
tuokų ar pripažinti jų metu gimusių vaikų nesantuokiniais. Jeigu ypatinga 
malonė buvo klaida, kodėl negalima suteikti kitos malonės? Bent jau taip, 
anot Volsio, galvoja popiežius Klemensas. 

Jam taip pasakius karalius pradeda šaukti. Riksmą galima iškęsti. Krom- 
velis stebi, kaip elgiasi kardinolas susitelkus virš jo galvos audros debesims. 
Kiek šypsodamasis, mandagus ir kupinas gailesčio jis laukia, kol viskas nu- 
rims. Bet Volsis jau pavargo laukti, kol Bolino duktė - ne vyresnioji, o jaunes- 
nioji, plokščiakrūtė, - liausis koketavusi ir pamalonins karalių. Tada Henrikas 
imtų ramiau Žiūrėti į gyvenimą ir mažiau kalbėtų apie savo sąžinę - juk įsimy- 
lėjėlių mintys kitur. Vis dėlto kai kurie teigia, kad ji derasi su karaliumi, anot 
kitų, nori tapti jo naująja žmona. Volsis tvirtina, kad tai juokinga, bet kara- 
liui Ana tikrai apsukusi galvą, todėl greičiausiai jai neprieštarauja. Kromvelis 
klausia, ar kardinolas matė smaragdinį žiedą, kurį šiuo metu nešioja ledi Ana, 
ir pasakoja apie jo kilmę bei kainą. Kardinolas atrodo priblokštas. 

Po skandalo su Hariu Persiu Volsis liepė išsiųsti Aną į jos šeimos namus 
Heveryje, bet ji kažkokiu būdu vėl grįžo į rūmus, į karalienės damų būrį, ir 
dabar vienas Dievas težino, kur ji yra ir ar nesugalvos karalius lakstyti po 
visą šalį paskui savo mylimąją. Kardinolas ketina dar kartą pasikviesti jos 
tėvą, serą Tomą, ir vėl jį išbarti, bet kaip paaiškinti žmogui, net neminint 
senų gandų apie Henriką ir ledi Bolin, kad jeigu vyriausia jo duktė buvo 
kekšė, tai ir jaunesnioji greičiausiai bus tokia? Tarsi seras Tomas tik ir lau- 
kia, kada galės pakišti savo dukterį karaliui. 

- Bolinas nėra turtingas, - atkreipia dėmesį Kromvelis, - su juo galima 
susitarti. 

— Ak, taip, - pritaria kardinolas, - tačiau jūs - praktinių sprendimų 
meistras, o aš kaip dvasininkas negaliu atvirai skatinti, kad mano valdovas 
būtų neištikimas, - jis pajudina ant stalo gulinčias rašymo plunksnas, pake- 
lia popierių šūsnį. - Tomai, jeigu kada nors... kaip čia geriau pasakius... 

Kromvelis neįsivaizduoja, ką ketina pasakyti kardinolas. 

- Jeigu kada nors būsite artimas karaliui, o manęs galbūt jau nebus... 
sunku kalbėti apie nebūtį, net jeigu jau esate užsisakęs antkapį, Volsis ne- 
gali įsivaizduoti pasaulio be Volsio. - Ak, taip. Juk žinote, kad labai norė- 
čiau matyti jus šalia karaliaus ir nedaryčiau tam jokių kliūčių, bet problema 
ta... 

Jis turi omeny Patnį. Tai akivaizdus faktas. O kadangi Tomas nėra dva- 
sininkas, jokie bažnytiniai titulai negali tos aplinkybės sušvelninti, kaip su- 
švelninta akivaizdi aplinkybė dėl Ipsvičo. 

— Įdomu, - svarsto Volsis, - ar jums užtektų kantrybės tarnauti mūsų 
valdovui. Kai vidurnaktį jis vis dar geria ir kikena su Brandonu arba dai- 
nuoja, o dienos dokumentai dar nepasirašyti. O kai jam apie tai primenate, 
jis sako: „Einu miegoti, rytoj laukia medžioklė.“ Taigi jeigu teks jam tar- 
nauti, turėsite priimti jį tokį, koks yra, tai reiškia malonumus mėgstantį 
karalių. Jis irgi turės priimti jus tokį, koks esate, tai yra tarsi tą kampuotą 
kovos šunį, kurį pririštą už virvės prasčiokai tamposi paskui. Nors jums ir 
nesvetimas laikinumo žavesys, Tomai. 

Idėja, kad jis arba kas nors kitas gali užimti Volsio vietą šalia karaliaus, 
prilygtų pokštui, kad Anė Kromvel gali tapti lordu meru. Beje, kas žino. 
Juk buvo Žana d'Ark, vadinasi, ne viskas baigiasi liepsnomis. 

Jis eina namo ir pasakoja Lizai apie kovojančius šunis. Jai irgi atrodo, 
kad palyginimas gana vykęs. Tomas nieko nesako apie laikinumo žavesį, 
jeigu paaiškėtų, kad jį regi tik vienas kardinolas. 


Tardymo komisija jau ketina baigti darbą ir atidėti problemos spren- 
dimą, bet iš Romos ateina žinia, kad imperatoriui pavaldi ispanų ir vokie- 
čių kariuomenė, ištisus mėnesius negavusi atlygio, sukilo ir ėmė siaubti 
šventąjį miestą. Jie grobia iždines ir griauna meno kūrinius. Satyriškai per- 
sirengę pagrobtais drabužiais prievartauja Romos gyventojų žmonas ir ne- 
kaltas mergeles, verčia ant žemės statulas ir vienuoles, daužo jų galvas į gat- 
vių grindinį. Paprastas kareivis pavogė galvutę ieties, pervėrusios Kristų, 
ir prisuko prie savo žudikiško ginklo koto. Jo draugai išplėšė antikines ka- 
pavietes ir paleido pavėjui žmonių pelenus. Tiberyje pilna lavonų, į krantą 
jis vis išmeta persmeigtas ir uždusintas aukas. Liūdniausia naujiena ta, kad 
popiežius paimtas į nelaisvę. Kadangi kariuomenei vadovauja jaunasis im- 
peratorius Karolis, kuris greičiausiai pasinaudos susiklosčiusia padėtimi 

ir mėgins įteisinti savo valdžią, karaliaus Henriko vedybų klausimą teks 
kuriam laikui atidėti. Karolis yra karalienės Kotrynos sūnėnas, o kadangi 
jis imperatoriaus rankose, vargu ar popiežius Klemensas galės patenkinti 
prašymus, gautus iš Anglijos legato. 

Tomas Moras tvirtina, kad imperatoriaus kariuomenė linksmindamasi 
ant iešmų kepė gyvus kūdikius. 

„Na, tik jis taip ir gali pasakyti, - teigia Tomas Kromvelis. - Klausykite, 
kareiviams ne tas galvoje, jie ir taip nespėja panešti visko, ką būtų galima 
paversti grynais pinigais.“ 

Visi žino, kad po drabužiais Moras dėvi berankovį švarkelį iš arklio 
ašutų. Jis plaka save mažu rimbu, kokį naudoja kai kurie vienuolių ordinai. 
Tomo Kromvelio niekaip neapleidžia mintis, kad kažkas šiuos kankinimo 
įrankius gamina. Kažkas ašutus šukuoja, suriša į šiurkščius kuokštus ir nu- 
kerta galus žinodamas, kad jų paskirtis - prakirsti odą ir atverti žaizdas. 
Gal juos gamina vienuoliai, riša ir karpo pagauti doros svaigulio, ir tyliai 
kikena įsivaizduodami, kokį skausmą šie įrankiai sukels nežinomiems as- 
menims? O gal paprasti kaimo žmonės ilgais žiemos vakarais riša rimbus 
su vaškuotais mazgais ir parduoda juos po tuziną? Ar gavę pinigus už gerai 
atliktą darbą šie žmonės pagalvoja apie rankas, į kurias pateks jų gaminys? 

Tomas svarsto, kad nereikia dirbtinai kelti skausmo. Jis ir taip laukia 
mūsų ir vėliau ar anksčiau ateis. Tegu paklausia nekaltų Romos mergelių. 
Jam dar atrodo, kad verčiau jau tie žmonės rastų sau geresnį darbą. 


„Pažvelkime į situaciją iš šalies, - pataria kardinolas. Jis išties suneri- 
męs, jam visada buvo aišku, kad viena iš Europos stabilumo sąlygų yra ne- 
priklausoma popiežiaus valdžia, nepriklausoma nei nuo Prancūzijos, nei 
nuo imperatoriaus. Vis dėlto lankstus jo protas jau ieško būdų, kaip situaci- 
ją pakreipti Henriko naudai. 

„Tarkime, - svarsto jis, - kai tokia kritiška padėtis, popiežius Klemen- 
sas tikisi, kad už krikščioniškojo pasaulio tvarką būsiu atsakingas aš: kad 
perplauksiu Lamanšą, trumpam sustosiu Kalė, nuraminsiu čia savo žmones 
ir paneigsiu bet kokius nenaudingus gandus, tuomet keliausiu į Prancūziją 
ir akis į akį pasikalbėsiu su jos karaliumi, vėliau nuvyksiu į Avinjoną, - ten 
žmonės žino, kaip priimti popiežiaus pasiuntinius, mėsininkai ir kepėjai, 
žvakidžių gamintojai ir smuklių savininkai, net kekšės ten gyvena vien vil- 
timi. Pakviesiu į susitikimą kardinolus ir surengsiu pasitarimą Bažnyčios 
valdymo klausimu, kol Jo Šventenybė kenčia būdamas imperatoriaus svečiu. 
Ir jeigu vienas iš klausimų bus asmeninis mūsų karaliaus gyvenimas, nieko 
baisaus. Argi gali krikščionių valdovas laukti karinių veiksmų pabaigos 
Italijoje? O kodėl negalime valdyti mes? Juk žmogus ar angelas tikrai gali 

nusiųsti žinią popiežiui, tegu ir laikomam nelaisvėje, ir atsiųsti jo atsakymą, 
kuriuo, be abejonės, būtų pritarta mūsų vadovavimui. O kai laikui bėgant - 
mes juk taip lauksime tos dienos - popiežius Klemensas vėl bus laisvas, jis 
bus nepaprastai dėkingas už Europoje palaikytą tvarką, liks tik parašų ir 
antspaudų formalumai. Ir... Anglijos karalius vėl bus viengungis.“ 


Bet iš pradžių karalius turi pasikalbėti su Kotryna. Jis negali nuolat 
būti medžioklėje, kol ši, kantri ir nepermaldaujama, jo laukia privačioje 
savo salėje šalia dviem asmenims vakarienei padengto stalo. 1527 metų 
birželis, nusiskutęs ir susišukavęs, aukštas ir visomis prasmėmis sveikas, 
pasipuošęs balto šilko apdarais karalius įžengia į savo žmonos kambarius. 
Jį gaubia stiprus rožių esencijos kvapas, tarsi jam priklausytų visos pasaulio 
rožės, visos vasaros naktys. 

Jo balsas žemas, ramus, įtikinantis ir kupinas gailesčio. Jeigu jis būtų 
laisvas ir nepasitaikytų jokių kliūčių, savo žmona pasirinktų tik ją. Ir visiškai 
nesvarbu, kad nėra vyriškosios lyties paveldėtojų, viskas Dievo valioje. Jis 
nieko daugiau nenori, tik vesti ją vėl, šį kartą pagal visus įstatymus. Deja, 
tai neįmanoma, nes ji buvo jo brolio žmona. Jų santuoka pažeidė dieviškąjį 
įstatymą. 

Puikiai girdėti, ką sako Kotryna. Iš šio vargano kūno, viso suraišioto ir 
suveržto korsetu, sklinda balsas, girdimas net iki Kalė. Jis skamba nuo čia 
iki Paryžiaus, Madrido ir Romos. Ji kovoja už savo padėtį, už savo teises, 
langai barška nuo čia iki pat Konstantinopolio. 

„Ir kas ji per moteris? - tyliai šnabžda pats sau Tomas Kromvelis ispa- 
niškai. 


Liepos viduryje kardinolas ruošiasi kelionei per Lamanšą. Atšilus orui 
Londone kilo prakaitavimo epidemija, todėl miestas nepaliaujamai tuštėja. 
Keli jau atgulė, o daugelis įsivaizduoja, kad yra užsikrėtę, skundžiasi galvos 
skausmais ir diegliais galūnėse. Parduotuvėse tik ir kalbama apie piliules ir 
vaistažolių užpilus, o vienuoliai gatvėse gana sėkmingai pardavinėja šven- 
tintus medalionus. Šis maras buvo užėjęs 1485 metais kartu su pirmojo 
Henriko Tiudoro armija ir dabar kas keleri metai kapines gausiai papildo 
nauji kapai. Tokia liga pražudo žmogų per vieną dieną. Sakoma, linksmas 
per pusryčius, negyvas per pietus. 

Taigi kardinolas su džiaugsmu palieka Londoną, nors ir negali išvykti be 
palydos, deramos Bažnyčios valdovui. Jis privalo įtikinti karalių Pranciškų, 
kad ryžtųsi jėga išlaisvinti popiežių Klemensą Italijoje, ir užtikrinti, kad 
Anglijos karalius ketina visokeriopai remti brolį iš Prancūzijos, bet negali 
pažadėti nei kareivių, nei pinigų. Jeigu Dievas lems palankų vėją, kardinolas 

parveš ne tik santuokos anuliavimo dokumentą, bet ir savitarpio pagalbos 
sutartį tarp Anglijos ir Prancūzijos, - jaunajam imperatoriui dėl jos turėtų 
sudrebėti smakras, o siaurose Habsburgų akytėse pasirodytų ašaros. 

Bet kardinolas kažkodėl nedžiūgauja. Jis plačiais žingsniais vaikštinėja 
po privačius savo kambarius Jorko rūmuose, paskui klausia Tomo: „Ir 
kas iš to, Kromveli, jeigu pavyks pasiekti viską, ko tikiuosi? Karalienė, 
kuri manęs nemėgsta, bus išmesta iš rūmų, o jeigu karalius ir toliau bus 
užsispyręs, jos vietą užims Bolinai, kurie irgi manęs nemėgsta: mergina 
griežia dantį ant manęs, jos tėvą aš kvailinu jau ne vienus metus, o jos dėdė 
Norfolkas mintyse jau regi mane gulintį negyvą kokiame nors griovyje. 
Kaip manote, ar šis maras jau bus pasibaigęs man sugrįžus? Sakoma, kad 
visos šios negandos ateina iš Dievo, bet negaliu apsimesti žinantis Visagalio 
ketinimus. Kol manęs nebus, keliaukite kuo toliau nuo šio miesto.“ 

Tomas atsidūsta. Galima pamanyti, kad kardinolas yra vienintelis jo 
klientas. Ne, jis tik globėjas, atimantis daugiausia laiko. Darbo daugėja. Kai 
jis dirba kardinolui, Londone ar kur kitur, apmoka visas savo išlaidas ir tų 
žmonių, kuriuos siunčia kardinolo reikalais. Volsis pataria atsiimti išlaidas 
ir nepamiršti procentų. Ir jis neišsisukinėja, nes kas gerai Tomui Krom- 
veliui, gerai ir Tomui Volsiui, ir atvirkščiai. Kaip teisininkas, jis pamažu 
kyla karjeros laiptais, už procentus gali paskolinti pinigų, padeda susitarti 
dėl didesnių paskolų tarptautinėje rinkoje ir ima už tai tarpininko mokestį. 
Rinka nuolat keičiasi: geros naujienos iš Italijos po dienos virsta blogo- 
mis, bet kaip vieni žmonės geba iš pirmo žvilgsnio įvertinti arklieną ar nu- 
penėtus galvijus, taip Kromvelis iškart įvertina riziką. Jam įsiskolinę dau- 
gybė didikų, ne tik už tarpininkavimą gaunant paskolą, bet ir už didesnes 
pajamas iš savo turto. Tai ne pinigų išieškojimas iš nuomininkų - pirmiau- 
sia reikia žemvaldžiui pateikti tikslias ataskaitas dėl žemės vertės, javų der- 
liaus, vandens tiekimo, naujų statinių ir kokį visa tai gali duoti pelną; ant- 
ra, reikia pasirūpinti, kad turto tvarkytojais būtų paskirti gabūs žmonės, 
sukurti tokią apskaitą, kuri būtų suprantama, ir nuolat ją tikrinti. Miesto 
pirkliai klausia jo patarimo, su kuriais užjūrio partneriais galima pradėti 
prekybą. Dar jis padeda spręsti arbitražo ginčus, daugiausia komercinio 
pobūdžio, o jo gebėjimas įvertinti faktus ir Žaibiškai pateikti objektyvų 
sprendimą vertinamas čia, Kalė ir Antverpene. Jeigu jūsų ir priešininko 
nuomonės sutampa bent jau dėl to, kad neverta gaišti laiko ir leisti pinigų 
teismams, tuomet eikite tiesiai pas Kromvelį, - jis kainuos kur kas mažiau, 
be to, jis paprastai randa sprendimą, tenkinantį abi puses. 

Dabar Tomui palankus metas, jis gali laimėti kiekvienos dienos kovą. 

„Kaip matau, vis dar garbinate savo hebrajų Dievą, - pareiškia seras To- 
mas Moras, - turiu omeny jūsų stabą Lupikavimą. Bet kai visoje Europoje 

garbinamas teologas Moras pabunda Čelsyje ir pradeda lotyniškai kalbėti 
ryto maldas, Kromvelio Viešpats prabyla skubia rinkos prekeivių kalba, 
o kai Moras ima save plakti rimbu, Kromvelis bėga su Reifu į Lombardo 
gatvę sužinoti dienos valiutos kurso. Jis nebėgioja, nes kartkartėmis vėl at- 
sinaujina skausmai. Kai Tomas pavargsta, pėda pasisuka vidun, tarsi eitų 
atgal link paties savęs. Žmonės kalba, kad tai su Čezare Bordža praleistos 
vasaros pasekmė. Jam patinka, kai žmonės apie jį pasakoja legendas. O 
kurgi Čezarė dabar? Jis nebegyvas. 

„Tomas Kromvelis, - kalba žmonės, - va čia tai sumanumas. Ar žinote, 
kad jis atmintinai moka visą Naująjį Testamentą? Niekas geriau už jį neiš- 
sprendžia ginčo apie Dievą. Būtent jis pateiks jūsų nuomininkams dvylika 
priežasčių, kad jų nuompinigiai nėra per dideli. Tik jis išnarplios jus iš 
pinklių, iš kurių nesugeba išsipainioti jau trys šeimos kartos, arba įkalbės 
sniaukrojančią jūsų dukrytę tekėti už žmogaus, į kurį ji ir pažiūrėti nenori. 
Su gyvūnais, moterimis ir bailiais ieškovais jis elgiasi ramiai ir mandagiai, 
bet geba pravirkdyti jūsų kreditorius. Gali įdomiai papasakoti apie Romos 
imperatorius ar už priimtiną kainą gauti Venecijos stiklo dirbinių. Niekas 
negali pertraukti jo kalbos, jeigu tik jis nori kalbėti. Niekas nesugeba išlikti 
tokio blaivaus proto, kai rinkos griūva, o gatvėse apsiverkę vyrai drasko 
paskolų dokumentus.“ 

- Liza, - prabyla jis vieną vakarą, - manau, kad po metų ar kelerių bū- 
sime turtingi. 

Ji juodu ant balto siuvinėja marškinėlius Gregoriui. Lygiai taip pat siu- 
vinėja ir karalienė, nes ji pati siuva marškinius karaliui. 

- Jeigu būčiau Kotrynos vietoje, palikčiau juose adatą, - pareiškia To- 
mas. 

Ji nusišypso. 

— Nė kiek neabejoju. 

Kai Tomas ėmė pasakoti Lizai apie karaliaus pokalbį su Kotryna, ji nu- 
tilo ir ėmė niauktis. Henrikas sakė karalienei, kad laukdami teismo spren- 
dimo dėl savo santuokos jie turi gyventi atskirai, galbūt jai geriau išvykti 
iš rūmų. Kotryna griežtai atsisakė tvirtindama, kad tai neįmanoma, ir pri- 
dūrė, kad prašys patarimo kanonų teisininkų ir kad jam pačiam derėtų 
pasiieškoti geresnių teisininkų ir geresnių kunigų. O kai šauksmai nurimo, 
žmonės priglaudė ausis prie menės sienų ir išgirdo karalienę verkiant. Ka- 
raliui tai nepatiko. 

- Vyrai sako, - Liza siekia paimti žirklių, - jie sako, kad negali pakęsti 
moters ašarų. Lygiai kaip Žmonės, negalintys pakęsti drėgno oro. Tarsi aša- 
ros tekėtų pačios savaime ir vyrai čia būtų niekuo dėti. 

— Bet aš juk niekada nepriverčiau tavęs verkti, argi ne? 


83 


— Nebent nuo stipraus juoko. 

Pokalbis pamažu nutyla, Liza siuvinėja savo mintis, o Tomas galvoja, 
ką daryti su pinigais. Jis remia du Kembridžo studentus, ne gimines, nes 
galiausiai būtent aukotojas gauna didžiausią naudą. Jis svarsto, kad galėtų 
dar padidinti aukas. 

— Manau, turėčiau surašyti testamentą, - prataria Tomas. 

Liza paliečia jam ranką. 

- Tomai, nemirk. 

— Dieve švenčiausias, aš ir neketinu to daryti. 

Kromveliui atrodo, kad jis dar nėra turtingas, bet jau laimingas: „Manęs 
nepražudė nei Valterio batai, nei vasara su Čezare, nei daugybė naktų, pra- 
leistų tamsiuose skersgatviuose.“ Manoma, kad vyrai nori perduoti savo 
išmintį sūnums, bet Kromvelis daug ką atiduotų, kad tik apsaugotų sūnų 
nuo savo žinių. Iš kurgi toks Gregorio švelnumas? Galbūt tai jo motinos 
maldų pasekmė. Ričardas Viljamsas, Ketės sūnus, yra protingas, guvus ir 
siekiantis užsibrėžto tikslo. Kristoferis, jo sesers Betės berniukas, irgi pro- 
tingas ir darbštus. Bet Tomas dar turi Reifą Sadlerį, kuriuo pasitiki kaip 
tikru sūnumi. Anot jo, tai dar ne dinastija, bet gera pradžia. Tokios aki- 
mirkos retai pasitaiko, nes jo namai kiekvieną dieną pilni žmonių, norin- 
čių pamatyti kardinolą. Arba menininkų, ieškančių įkvėpimo. Pasipūtusių 
mokslininkų iš Olandijos, pasikišusių po pažastimi knygas, ir pirklių iš 
Liubeko, smulkiai pasakojančių sunkiai suprantamus vokiškus pokštus. 
Dar keliaujančių muzikantų, derinančių keistus instrumentus, ir triukš- 
mingų Italijos bankų atstovų, alchemikų, siūlančių receptų, ir palankų 
likimą žadančių astrologų, vienišų prekiautojų kailiais iš Lenkijos, ieškan- 
čių, gal kas nors kalba jų kalba. Spaustuvininkų, graverių, vertėjų ir šifruo- 
tojų, poetų, sodo architektų, kabalistų ir geometrų. Bet kur jie visi dabar? 

- Ša, - sako Liza, - įsiklausyk. 

Iš pradžių jis negirdi nieko. Paskui girgžteli medinės sijos. Kaminuose 
čirškia perintys paukščiai. Nuo upės papučia švelnus vėjelis ir truputį 
užkabina medžių viršūnes. Jie girdi kituose kambariuose miegančių vaikų 
alsavimą. 

— Eime miegoti, - taria Tomas. 

Karalius negali taip pasakyti savo žmonai. Ar moteriai, kurią myli. 


Daugybė kardinolo ryšulių jau paruošti kelionei į Prancūziją, jo paly- 
da savo prabanga nedaug nusileidžia tai, su kuria kardinolas prieš septy- 
nerius metus atvyko į Auksinių drobių lauką. Skubėti jam nėra kur, trims 
keturioms dienoms jis sustos Dartforde, Ročesteryje, Faveršame, Kenter- 
beryje, melsis prie Beketo kapo. 

— Taigi, Tomai, - duoda nurodymus kardinolas, - jeigu sužinosite, kad 
karalius jau turi Aną, parašykite man tą pačią dieną. Patikėsiu tik tada, jei- 
gu gausiu žinią iš jūsų. O kaip sužinoti, ar tai nutiko? Manau, bus galima 
atspėti iš karaliaus veido. O jeigu nepavyks jo pamatyti? Geras klausimas. 
Reikėjo man jus pristatyti, kol dar buvo galimybė. 

- Jeigu karalius greitai nepavargs nuo Anos, - taria jis kardinolui, - neį- 
sivaizduoju, ką galėtumėte pakeisti. Juk žinome, kad valdovai mėgsta pra- 
mogas, bet jų veiksmus dažnai galima pateisinti. O kuo galima pateisinti 
Bolino dukterį? Ką ji gali duoti karaliui? Jokios sutarties. Jokios žemės. 
Jokių pinigų. Ar galėsite pristatyti ją kaip deramą porą? 

Volsis sėdi alkūnėmis atsirėmęs į stalą, pirštai vos liečia užmerktas 
akis. Jis giliai įkvepia ir pradeda kalbėti, kalbėti apie Angliją. 

„Niekada nesuprasite Albiono, jeigu nepersikelsite mintimis į tuos lai- 
kus, kai apie jį niekas nė negalvojo. Turite persikelti į Cezario legionų laikus, 
kai ten, kur vėliau bus pastatytas Londonas, ant žemės mėtėsi milžiniškų 
gyvūnų ir žmonių kaulai. Turite sugrįžti į naujosios Trojos ir naujosios Je- 
ruzalės laikus, prisiminti nuodėmes ir nusikaltimus karalių, kurie kovojo 
su apdriskusiomis Artūro vėliavomis ir vedė moteris, atėjusias iš jūros ar 
prasikalusias iš kiaušinio, moteris su žvynais, pelekais ir plunksnomis. Tai- 
gi, - sako jis, - prisiminus tai Ana neatrodo jau tokia keista. Tai seni pasa- 
kojimai, bet nepamirškime, kad kai kurie žmonės vis dar jais tiki.“ 

Volsis pasakoja apie karalių mirtis, apie tai, kaip Ričardas II dingo Pon- 
tefrakto pilyje ir buvo ten nužudytas ar mirė iš bado, kaip Henrikas IV, 
uzurpatorius, mirė nuo raupsų, - jo kūnas buvo taip išraižytas randų, kad 
atrodė kaip vaiko ar manekeno. Pasakoja apie Henriko V pergales Prancū- 
zijoje ir ne piniginę kainą, kurią teko sumokėti už Aženkūrą, apie Pran- 
cūzijos princesę, kurią tas didis valdovas vedė. Ji buvo maloni moteris, bet 
jos tėvas buvo psichiškai nesveikas ir tikėjo, kad yra padarytas iš stiklo. 
Iš šios Henriko V ir stiklo princesės santuokos gimė kitas Henrikas - jis 
valdęs Angliją, tamsią kaip žiema, šaltą, nualintą ir nelaimingą. Eduardas 
Plantagenetas, Jorko hercogo sūnus, atėjo su pirmaisiais pavasario ženklais, 
jis gimė Saulei keliaujant po Avino žvaigždyną, o tai ženklas, kuriam esant 
buvo sukurtas visas pasaulis. 

Kai Eduardui suėjo aštuoniolika, jis užgrobė karūną, nes gavo ženklą. 
Jo kariuomenė pavargo nuo mūšių ir tai buvo pats niūriausias metas iš vi- 
sų niūriausių Dievo metų, o jis ką tik gavo žinią, kuri jį galutinai palaužė: jo 
tėvą ir jauniausią brolį pagavo, iš jų išsityčiojo ir juos nužudė Lankasterių 
pajėgos. Buvo Grabnyčios, ankštoje savo palapinėje jis meldėsi su savo ge- 
nerolais už pražudytųjų sielas. Paskui atėjo Šv. Blažiejaus diena, vasario tre- 
čioji, tamsi ir šalta. Dešimtą ryto danguje pasirodė trys saulės - trys migloti 

sidabriniai diskai, blizgantys ir dėl speigo sunkiau įžiūrimi. Jų šviesa apgaubė 
tuščius, permirkusius pasienio su Velsu miškus, pakrikusią ir atlygio nega- 
vusią kariuomenę. Jo vyrai suklupo melstis ant sušalusios žemės. Riteriai 
tiesė rankas į dangų. Visas jo gyvenimas tarsi nusklendė, įgavęs sparnus, žvil- 
gančios šviesos tėkmėje jis pamatė savo ateitį. Išvydo tai, ko neregėjo niekas 
daugiau, o tai ir reiškia būti karaliumi. Mūšyje prie Mortimerio kryžiaus jis 
paėmė į nelaisvę Oveną Tiudorą. Nukirto jam galvą Herefordo turgavietė- 
je ir pamovė pūti ant josios kryžiaus. Nepažįstama moteris atnešė vandens 
ąsotį ir nuplovė nukirstą galvą, sušukavo krauju permirkusius plaukus. 

Nuo tada - Šv. Blažiejaus dienos ir trijų saulių - kiekvienas mūšis atneš- 
davo Eduardui pergalę. Po trijų mėnesių Londone jis buvo karūnuotas, bet 
daugiau niekada neregėjo ateities taip aiškiai, kaip tais metais. Eduardas 
karaliavo tarsi apsvaigęs, buvo visiškai priklausomas nuo astrologų, prana- 
šautojų ir fantazuotojų. Jis nevedė, kaip derėjo, užjūrio princesės, tik pri- 
žarstė daugybę pusiau rimtų pažadų nesuskaičiuojamai daugybei moterų. 
Viena jų buvo niekuo neypatinga Tolbotų mergina Eleonora. Sakoma, per 
motinos liniją ji yra kilusi iš gulbės. Ir kodėl jis galiausiai pasirinko Lankas- 
terių riterio našlę? Nejaugi, kaip tvirtina kai kurie, šaltas blondinės žavesys 
įkaitino jam kraują? Ne visai taip. Ji tvirtino, kad yra kilusi iš moters gyva- 
tės Meliuzinos, kurią galima pamatyti senuose pergamentuose apsiviju- 
sią aplink pažinimo medį ir vadovaujančią Saulės bei Mėnulio sąjungai. 
Meliuzina apsimetinėdavo paprasta mirtinga princese, bet kartą jos vyras, 
pamatęs ją nuogą, pastebėjo gyvatės uodegą. Ištrūkusi iš vyro gniaužtų ji 
išpranašavo, kad jos vaikai duos pradžią dinastijai, valdysiančiai amžinai 
ir gausiančiai iš velnio neribotas galias. Kardinolas sako, kad ji pranyko ir 
niekas niekados jos daugiau nematė. 

Daugelis žvakių jau sudegė, o Volsis nepaprašė atnešti naujų. 

- Taigi dabar matote, - taria jis, - kad karaliaus Eduardo patarėjai ke- 
tino apvesdinti jį su prancūzų princese, o tai... o tai ketinau ir aš pats. Ir 
pažiūrėkite, kas iš viso to išėjo. Ką jis pasirinko? 

— Kiek laiko praėjo, kaip dingo Meliuzina? 

Jau vėlu, visi Jorko rūmai nutilo, miestas miega, upė lėtai vinguriuoja 
kanaluose nešdama į krantus dumblą. Šiais klausimais, sako kardinolas, 
laikas nebetenka prasmės, šios būtybės jau daugelį šimtmečių išslysta 
mums iš rankų, klastingos, permainingos, gudrios. 

- Bet moteris, kurią vedė Eduardas, tarsi turėjo teisių į Kastilijos sostą? 
Labai senų, labai miglotų. 

Kardinolas linkteli. 

- Tai ir buvo trijų saulių prasmė. Anglijos sostas, Prancūzijos sostas, 
Kastilijos sostas. Taigi kai dabartinis mūsų karalius vedė Kotryną, tarsi 

priartėjo prie to, kas pagal senąsias teises jam priklauso. Aišku, ar kas būtų 
išdrįsęs atvirai visa tai išdėstyti karalienei Izabelei ir karaliui Ferdinandui? 
Vis dėlto verta prisiminti ir retkarčiais priminti, kad mūsų karalius yra tri- 
jų karalysčių valdovas. 

— Remiantis jūsų pasakojimu, milorde, mūsų karaliaus senelis Planta- 
genetas nukirto galvą jo proseneliui Tiudorui. 

— To irgi nereikėtų pamiršti, bet garsiai sakyti nederėtų. 

— O Bolinai? Maniau, jie buvo pirkliai, bet turėjau žinoti, kad jie turi 
gyvatės geluonį ar sparnus. 

- Jūs juokiatės iš manęs, pone Kromveli. 

— Iš tikrųjų ne. Bet turėčiau kuo tiksliau viską žinoti, jeigu norite mane 
palikti tvarkyti jūsų reikalų. 

Paskui kardinolas ima kalbėti apie žudymus ir nuodėmes, kurias rei- 
kia atpirkti. Pasakoja apie karalių Henriką VI, nužudytą Taueryje, karalių 
Ričardą, gimusį Saulei esant Skorpiono žvaigždyne. Šis ženklas simboli- 
zuoja slaptus sandėrius, sunkius išmėginimus ir ydas. Bosvorte, kur ir žu- 
vo Skorpionas, buvo priimti netinkami sprendimai, Norfolko hercogas ko- 
vojo pralaimėjusioje pusėje, jo paveldėtojai prarado hercogystę. O kol ją 
susigrąžino, paaukojo daug jėgų ir laiko. Taigi ar reikia stebėtis, sako jis, 
kad Norfolkas kartais ima drebėti, jeigu karalius dėl ko nors supyksta. Jam 
atrodo, kad dėl pikto žmogaus užgaidų vėl viską praras. 

Kardinolas mato, kad jo tarnas stengiasi viską įsiminti, ir toliau pasa- 
koja apie kaulus, besimėtančius ant grindinio šalia Tauerio, kurie buvo 
vėliau įmūryti į laiptus arba sumaišyti su Temzės dumblu daržams tręšti. 
Apie du dingusius karaliaus Eduardo sūnus, kurių jaunesnis buvo linkęs 
nuolat prisikelti ir vos neišmetė Henriko Tiudoro iš jo karalystės. Jis kalba 
apie monetas, kurias kalė kažkoks apsimetėlis, turintis žinią Tiudorų kara- 
liui: „Tavo dienos suskaičiuotos. Esi sveriamas ant svarstyklių, o tavo svoris 
artimas nuliui.“ 

Kardinolas pasakoja apie baimę grįžus iš pilietinio karo. Kotryną buvo 
numatyta ištekinti į Angliją. Jau nuo trejų metų ją imta vadinti Velso prin- 
cese, bet jos šeima leido jai išvykti iš Korunjos tik tada, kai išsireikalavo di- 
džiulę kainą. Jie paprašė Henriko atkreipti dėmesį į pagrindinį Plantagenetų 
pretendentą, karaliaus Eduardo ir niršaus karaliaus Ričardo sūnėną, kurį 
jie laikė Taueryje nuo tada, kai jam sukako dešimt metų. Kiek paspaustas 
karalius Henrikas nusileido, o dvidešimt ketverių baltąją rožę išvedė 
į Dievo šviesą bei tyrą orą ir nukirto jam galvą. Bet visada atsiras antra 
baltoji rožė, nes Plantagenetai, nors ir nėra palikti be priežiūros, nuolat 
dauginasi. Visada atsiras poreikis žudyti, tvirtina kardinolas, visados bus 
tam apetitas. Nors jis visada blogai jaučiasi mirties bausmės akivaizdoje. 

Kardinolas meldžiasi už juos, už tuos seniai mirusius žmones. Kartais net 
už piktąjį karalių Ričardą, nors Tomas Moras sako, kad jis jau dega pragare. 

Volsis pažvelgia žemyn į savo rankas, pasukioja ant pirštų esančius žie- 
dus. 

— Įdomu... įdomu, kuris iš jų. 

Pavyduoliai pliauškia, kad kardinolas turi žiedą, leidžiantį jam skraidy- 
ti ir naikinti savo priešus. Jis aptinka nuodus, sutramdo laukinius gyvūnus, 
užtikrina valdovų malonę ir gelbėja skęstant. 

— Manau, kiti žmonės tai žino, milorde, nes moka pinigus burtinin- 
kams, kad šie padarytų jo kopiją. 

- Jeigu žinočiau, pats padaryčiau jo kopijų ir vieną padovanočiau jums. 

— Kartą Italijoje paėmiau į rankas gyvatę. 

— Kodėl? 

— Buvau susilažinęs. 

— Arji buvo nuodinga? 

— To nežinojome, dėl to ir lažinomės. 

- Arji jums įgėlė? 

- Žinoma. 

— Kodėl „žinoma“? 

- Kitu atveju nebūtų apie ką pasakoti, argi ne? Jeigu būčiau tik palaikęs 
ją ir paleidęs. 

Kardinolas nenoromis ima kvatoti. 

— Ir ką be jūsų darysiu tarp tų melagių prancūzų? 


Namuose Ostin Frajerse Liza jau miega, bet gulėdama vartosi. Ji pusiau 
prabunda, ištaria jo vardą ir prisiglaudžia. O Tomas pabučiuoja jai plaukus. 

— Mūsų karaliaus senelis buvo vedęs gyvatę. 

Liza sumurma: 

— Miegu aš ar nemiegu? 

Ir po akimirksnio vėl išslysta, apsiverčia lovoje ir atmeta ranką. Jam įdo- 
mu, ką ji dabar sapnuoja. Tomas atsigula visiškai budrus ir mąsto. Viskas, 
ką nuveikė Eduardas, - jo kovos ir pergalės, - buvo padaryta Medičių pi- 
nigais. Jų laiškai dėl paskolų yra daug svarbesni už bet kokius ženklus ir 
stebuklus. Jeigu karalius Eduardas, kaip sako žmonės, nebūtų savo tėvo 
sūnus, ne Jorko hercogo sūnus, jeigu karaliaus Eduardo motina, kaip daug 
kas tiki, pradėjo jį su doru Anglijos kareiviu, lankininku Bleiburnu, ir jei- 
gu Eduardas vedė moterį-gyvatę, tuomet jo palikuonys turėtų būti... į 
galvą ateina tik vienas žodis - nepatikimi. Jeigu patikėsime visais senais 
pasakojimais, o kai kurie žmonės vis dar jais tiki, tuomet mūsų karalius 
yra pusiau lankininkas, pusiau slapta gyvatė, pusiau velsietis, o visas kar- 

tu prasiskolinęs Italijos bankams. Tomą irgi ima traukti miegas, lapus su 
skaičiais pamažu keičia nepažįstami paslaptingi pasauliai. Kardinolas sako, 
kad visada reikia mėginti išsiaiškinti, ką žmonės dėvi po išoriniais drabu- 
žiais, nes ten ne vien oda. Jeigu pavyktų išversti karalių iš vidaus į išorę, tuo- 
met tikrai pamatytume žvynuotus jo protėvius - šiltą, vientisą gyvatės kūną. 

Kai Italijoje susilažinęs Tomas paėmė į rankas gyvatę, turėjo laikyti ją, 
kol buvo skaičiuojama iki dešimties. O skaičiavo gana lėtai, kitomis kal- 
bomis: eins, zwei, drei... Ties ketvirtu skaičiumi išsigandusi gyvatė staiga 
pasuko galvą ir įgėlė. Tarp keturių ir penkių jis stipriau suspaudė kumš- 
čius. Kai kurie ėmė šaukti: „Dėl Dievo meilės, mesk ją!“ Vieni meldėsi, kiti 
keikėsi, o likusieji toliau skaičiavo. Gyvatė atrodė išsekusi. Kai visi suskai- 
čiavo iki dešimties, Tomas ramiai padėjo gyvatę ant žemės ir ji nušliaužė 
tolyn. 

Nebuvo jokio skausmo, bet aiškiai matėsi durtinė žaizda. Iš įpročio 
jis palaižė žaizdą, vos neįsikando į riešą. Paskui susidomėjęs stebėjo baltą, 
anglišką savo paties mėsą, matė siauras mėlynai žalias venas, į kurias gyvatė 
įpurškė nuodų. 

Jis laimėjo lažybas, bet vos nenumirė. Užtat tapo stipresnis, vikresnis, 
apsukresnis. Jo negalėjo perrėkti nė vienas Milano viršila, joks papirktas 
Berno kapitonas nenorėjo turėti reikalų su žmogumi, kurio rankos sutep- 
tos krauju ir kuris mėgsta derėtis. Šį vakarą šilta, liepa, jis užmigo ir sap- 
nuoja. Kažkur Italijoje gyvatė atsivedė vaikų ir pavadino juos Tomais. Regi 
mintyse Temzės vaizdus, dumblėtus seklius krantus, neužliejamus net per 
potvynį. 

Kai kitą rytą prabunda, Liza dar miega. Paklodės visiškai drėgnos, ji 
visa karšta ir raudona, veidas lygus tarsi jaunos mergaitės. Pabučiuoja jai 
kaktą, jaučia druskos skonį. Ji sušnibžda: 

— Pasakyk, kada grįši. 

- Liza, aš niekur neinu, - atsako Tomas, - aš nevykstu su Volsiu. 

Jis trumpam pasitraukia, nes atėjo kirpėjas jo nuskusti. Blizgančiame 
veidrodyje mato savo paties akis. Jos gyvos, tarsi gyvatės. „Koks keistas 
sapnas“, - sako pats sau. 

Lipant laiptais žemyn jam atrodo, tarsi Liza išėjo jo išlydėti. Lyg viršuje 
šmėkštelėjo balta jos kepurė. Jis atsisuka ir sako: „Liza, eik gulti...“ Bet ten 
jos nėra. Jis suklydo. Paima savo popierius ir eina į Grėjaus smuklę. 


Pertrauka. Susitikimas slaptas, kalbama apie tekstus ir Tindeilo buvi- 
mo vietą (kažkur Vokietijoje), o viena svarbiausių problemų yra kolega 
teisininkas (kas gali garantuoti, kad jo nėra Grėjaus smuklėje?) Tomas Bil- 
nis, kunigas ir Švč. Trejybės salės narys. Dėl nedidelio ūgio ir landumo jį 

vadina Mažuoju Bilniu. Jis sukinėjasi sėdėdamas ant suoliuko ir kalba apie 
darbą su raupsuotaisiais. 

— Šventasis Raštas man yra tarsi medus, - taria Mažasis Bilnis sukioda- 
mas menką savo užpakaliuką ir mataruodamas sulysusiomis kojytėmis, - 
esu apsvaigęs nuo Dievo žodžio. 

— Dėl Dievo meilės, žmogau, - atkerta Kromvelis, - nemanykite, kad 
galite išlįsti iš savo urvo todėl, kad nėra kardinolo. Dabar Londono vysku- 
po rankos laisvos, ką jau kalbėti apie mūsų draugą Čelsyje. 

- Mišios, pasninkavimas, vigilijos, indulgencijos... visa tai nereikalin- 
ga, - aiškina Bilnis, - man tai apreikšta. Belieka tik vykti į Romą ir paben- 
drauti su Jo Šventenybe. Esu įsitikinęs, kad jis pritars mano požiūriui. 

— Manote, jūsų požiūris originalus? - paniuręs klausia Kromvelis. — 
Tiesa, jeigu manote, kad popiežius apsidžiaugs jūsų patarimais šiuo klau- 
simu, tai tikrai originalu, tėve Bilni. 

Išeidamas priduria: 

— Štai žmogus, dėl gero pasiūlymo pasiryžęs šokti į ugnį. Būkite atsar- 
gūs, ponai. 


Reifo į šiuos susitikimus jis neima. Nė vieno iš namiškių nenori įtraukti 
į pavojingą kompaniją. Kromvelio namiškiai, kaip ir dera Londono gyvento- 
jams, yra ortodoksiški ir pamaldūs. Anot Tomo, jie turi būti nepriekaištingi. 

Likusi diena niekuo neypatinga. Būtų grįžęs į namus gerokai anksčiau, 
jeigu vokiečių kvartale Stiljarde nebūtų sutaręs susitikti su žmogumi iš Ros- 
toko, atvykusiu su draugu iš Ščecino. Pastarasis siūlėsi pamokyti lenkų kalbos. 

„Lenkų kalba sunkesnė už Velso, - pabrėžia jis baigiantis vakarui. - Rei- 
kia daug mokytis. Užeikite į svečius, o jei perspėsite iš anksto, pasūdysime 
silkės, jei ne, vaišinsime tuo, ką turėsime.“ 


Kai grįžti namo sutemus, o žibintai dar dega, supranti, kad kažkas nege- 
rai. Oras nepaprastai gaivus, eidamas gatve jautiesi jaunas, bebaimis, bet įžen- 
gęs į namus pastebi nerimo perkreiptus veidus. Tave pamatę visi nusigręžia. 

Prie jo prieina Mersė. 

- Sakyk, kas nutiko, - meldžia jis, o ši tik nusuka galvą ir tyli. 

Jis mano, kad kažkas atsitiko Gregoriui, galbūt mirė. Paskui ima su- 
prasti, nes nemato Lizos. Klausia maldaujančiu balsu: 

— Kas atsitiko? 

- Ieškojome tavęs. Liepėme Reifui bėgti ir pažiūrėti, ar tavęs nėra Grė- 
jaus smuklėje, ir kuo greičiau atvesti tave, bet vartų sargai tvirtino, kad ne- 
matė tavęs visą dieną. Reifas užtikrino, kad suras tave, išlakstė visą miestą, 
bet taip ir nerado. 

Tomas prisimena tą rytą: šlapios paklodės, drėgna jos kakta. „Liza, 
galvoja jis, - ar bandei kovoti? Jeigu būčiau pastebėjęs artėjančią tavo mirtį, 
būčiau pagavęs ją ir prilupęs. Būčiau nukryžiavęs ją ant sienos.“ 

Mergaitės dar nemiega, nors kažkas aprengė jas naktiniais marškinė- 
liais, tarsi tai būtų eilinė naktis. Jų kojos ir pėdos plikos, o naktinės kepu- 
raitės, apvalainos ir motinos apkraštuotos, kažkieno kruopščiai parištos po 
smakru. Anės veidas kaip akmeninis. Suspaudusi kumštyje ji laiko Greisės 
delną. O Greisė nekaltomis akytėmis žvelgia į jį. Ji niekada jo nemato, tad 
kodėl dabar jis čia? Bet ji pasitiki juo ir leidžiasi paimama ant rankų. Atsi- 
rėmusi į tėvo petį iškart užmiega, rankos apsivyniojusios apie jo kaklą, pa- 
kaušis palindęs po jo smakru. 

— Ane, - prabyla Tomas, - turime nunešti Greisę į lovytę, nes ji dar 
maža. Žinau, tau dar per anksti gultis, bet turi būti su ja, nes ji gali prabusti 
ir sušalti. 

- Aširgi galiu sušalti, - atsako Anė. 

Į vaikų kambarį paskui jį įeina Mersė. Jis paguldo miegančią Greisę į 
lovytę. Anė verkia, tačiau tylomis. 

— Aš su jomis pabūsiu, - taria Mersė. 

— Aš pats, - sako jis ir palaukia, kol Anė nustos ašaroti ir atpalaiduos 
jo delne savo ranką. 

Taip nutinka, bet ne mums. 

— O dabar leiskite man pamatyti Lizą, - prašo Tomas. 

Kambarys, kuris šį rytą dar buvo jų miegamasis, dabar kupinas žolelių 
kvapo, - jos padeda užkirsti kelią infekcijai. Prie Lizos galvos ir kojų dega 
žvakės. Smakrą surišo lininio audinio gabalėliu, taigi ji jau visai nepanaši 
į save. Labiau panaši į lavoną, atrodo bebaimė, tarsi galėtų tuojau pat tave 
teisti. Ji dar negyvesnė už tuos lavonus, kuriuos jam teko matyti gulinčius 
su išverstais viduriais mūšio lauke. 


Tomas nusileidžia žemyn išklausyti ataskaitos apie jos mirtį ir pasitar- 
ti su namiškiais. Mersė pasakoja, kad dešimtą valandą ryto ji atsisėdo ir 
tarė: „Jėzau, aš tokia pavargusi dienos vidury, su manim taip nebūna, argi 
ne?“ 

- Nebūna, atsakiau. Uždėjau savo ranką jai ant kaktos ir paprašiau: 
„Liza, brangioji, eik gultis, tu visa suprakaitavusi. “ O ji atsakė: „Duokite 
man kelias minutes, esu tik apsvaigusi, galbūt reikia ko nors užvalgyti , bet 
kai atsisėdome prie stalo, ji nustūmė maistą šalin... 

Tomas norėtų, kad Mersė kalbėtų kuo trumpiau, bet supranta jos norą 
išsipasakoti, išsakyti viską balsu. Tarsi pakuotų žodžius į ryšulėlį ir perduo- 
tų jam - „dabar tai tavo“. 

— Vidurdienį Liza atsigulė. Visa drebėjo, nors oda tiesiog degė. „Ar 
Reifas namuose? - paklausė ji. - Liepkite jam eiti ir surasti Tomą.“ Ir Reifas 
išbėgo, dar daugybė žmonių paskui jį, bet tavęs niekur nerado. 

Pusę pirmos ji paprašė perduoti Tomui, kad pasirūpintų vaikais. 

— O paskui? 

- Pasiskundė, kad skauda galvą. 

— O man nieko, jokios žinios? 

— Ne, tik sakė, kad yra ištroškusi. 

Na taip, ji niekada per daug nekalbėdavo. 

- Pirmą valandą paprašė pakviesti kunigą. Antrą valandą atliko išpa- 
žintį. Sakė, kad kartą Italijoje paėmė į rankas gyvatę. Kunigas tvirtino, kad 
tai karštligė kalba už ją. Jis davė jai išrišimą ir greitai išdūmė lauk, - rapor- 
tuoja Mersė, - nes bijojo, kad gali užsikrėsti ir mirti. 

Trečią valandą ji prarado sąmonę, o ketvirtą visam laikui paliko šio 
gyvenimo vargus. 

— Manau, - garsiai svarsto Kromvelis, - ji norėtų būti palaidota šalia 
pirmo savo vyro. 

— Kodėl tau taip atrodo? 

— Nes pasirodžiau vėliau, - jis nueina. 

Nėra prasmės aiškinti apie gedulo drabužius, raudotojus, žvakes. Lizą, 
kaip ir visus kitus palaužtus šios ligos, reikės laidoti greitai. Jis nespės pa- 
kviesti Gregorio ar sušaukti visos šeimos. Namiškiai tokiu atveju privalo 
lauke virš durų kaip infekcijos ženklą pakabinti šiaudų ryšulėlį ir keturias- 
dešimt dienų kiek įmanoma nieko iš namų neišleisti ir neįleisti. 

Įžengia Mersė. 

— Tai galėjo būti bet koks uždegimas. Jeigu visi užsidarysime namuose, 
gyvenimas Londone visiškai sustos. 

— Ne, - prieštarauja Tomas, - privalome laikytis taisyklių. Jas sugalvojo 
milordas kardinolas, turiu jų paisyti. 

— Kur vis dėlto buvai? 

Jis žvelgia jai į akis. 

— Ar pažįstate Mažąjį Bilnį? Buvau su juo ir jį perspėjau, kad nešoktų į 
ugnį. O vėliau? Vėliau mokiausi lenkų kalbos. 

— Taip, Žinoma. 

Ji net nemėgina suvokti, o jis ir nemėgina suvokti geriau nei dabar. To- 
mas atmintinai moka visą Naująjį Testamentą, bet pamėgink rasti tekstą 
tokia proga. 

Vėliau, prisiminęs tą rytą, jis nori susigrąžinti aną akimirką, kai viršuje 
tarsi šmėkštelėjo balta Lizos kepuraitė. Nors kai atsisuko, ten nieko nebuvo. 
Nori matyti ją apsuptą nuolat triūsiančių nuoširdžių namiškių, stovinčią 

tarpduryje ir sakančią: „Pasakyk, kada žadi grįžti.“ Bet tegali įsivaizduoti 
ją vieną prie durų, už kurių tik dykynė, apgaubta šaltai mėlynos šviesos. 
Prisimena savo vestuvių naktį, ilgą jos suknelę iš taftos ir tai, kaip ji 
atsargiai apglėbdavo save per alkūnes. Kitą dieną ji tarė: „Štai ir puiku.“ Ir 
nusišypsojo. Štai ir viskas, ką ji jam paliko. Liza nemėgo daug kalbėti. 


Kromvelis jau visą mėnesį namuose, nemažai skaito. Skaito savo Tes- 
tamentą, nors ir žino, kas ten parašyta. Skaito itin mėgstamą Frančeską 
Petrarką, apie tai, kaip jis nepakluso gydytojams. Jie buvo palikę jį mirti 
nuo karštligės, bet atėję ryte rado sėdintį ir rašantį. Nuo tada poetas nepa- 
sitikėjo nė vienu gydytoju, o Liza iš viso nesulaukė gydytojo patarimo, 
gero ar blogo, nesulaukė vaistininko su kasija, ilgąja viksvuole, karčiuoju 
kiečiu ar lapeliais sau maldomis. 

Jis turi Nikolo Makiavelio knygą „Valdovas“. Tai lotyniškas leidimas, 
prastai išspausdintas Neapolyje ir perleistas per daugybę rankų. Mąsto apie 
Makiavelį mūšio lauke, kankinimo kameroje. Tomas ir pats jaučiasi tarsi 
kankinimo kameroje, nors žino, kad vieną dieną ras išėjimą, nes turi raktą. 
Kažkas klausia, kas toje jo knygelėje, o jis atsako: „Keli aforizmai, kelios 
nuvalkiotos tiesos, nieko to, ko nebūtume žinoję.“ 

Kad ir kada pakeltų nuo knygos akis, šalia sėdi Reifas Sadleris. Tai ne- 
didelis berniukas, labai mėgstantis, kai kiti apsimeta jo nematą ir klausia: 
„Įdomu, kur yra Reifas?“ Ričardas ir kiti berniukai tuomet juokiasi kaip 
trimečiai. Reifas mėlynakis, jo plaukai smėlio spalvos, iškart matyti, kad 
ne Kromvelis. Bet charakteriu labai panašus į globėją - atkaklus, pašaipus, 
greitai reaguojantis. 

Tomas su Reifu skaito knygą apie šachmatus. Knyga buvo išspausdinta 
dar prieš jam gimstant, bet ten yra paveikslėlių. Tyrinėja pavyzdžius, tobu- 
lina savo žinias. Kartais kelias valandas nė vienas nepadaro jokio ėjimo. 

— Buvau kvailys, - prataria Reifas uždėjęs smilių ant pėstininko galvu- 
tės, - privalėjau jus rasti. Kai man pasakė, kad jūsų nėra Grėjaus smuklėje, 
turėjau susivokti, kur esate. 

— Iš kur galėjai žinoti? Juk ne visada esu ten, kur turėčiau būti. O tu eisi 
pėstininku ar tik glostyti jį visą valandą? 

— Palauksiu, - Reifas atitraukia ranką. 

Ilgą laiką jie sėdi ir spokso į savo figūras bei jų išsidėstymą ir suvokia, 
kad patas neišvengiamas. 

— Esame per geri vienas kitam. 

— Galbūt reikėtų pažaisti su kitais žaidėjais? 

— Vėliau. Kai būsime pasiruošę nugalėti bet kurį atvirų varžybų da- 
lyvį. 

— Palaukite! - sušunka Reifas, čiumpa savo žirgą ir perstato į kitą vietą. 
Paskui su pasibaisėjimu žvelgia, koks ėjimo rezultatas. 

- Pakliuvai, Reifai. 

— Nebūtinai, - pasikaso kaktą, - jūs dar galite suklysti. 

— Teisingai. Nereikia prarasti vilties. 

Pasigirsta balsai, pro langus ima skverbtis saulės šviesa. Tomas jaučia, 
kad beveik galėtų eiti miegoti, bet jam užmigus vėl sugrįš Liza Vaikis, 
linksma ir energinga, o prabudus vėl reikės priprasti, kad jos nėra. 

Tolimame kambaryje verkia vaikas. Viršuje girdėti kažkieno žingsniai. 
Verkimas liaujasi. Tomas paima karalių ir žiūri į jo apačią, tarsi jam būtų 
įdomu, kaip jis padarytas. Paskui sušnabžda: „Palauksiu“, vėl padėdamas 
jį į vietą. 


Lauke lyja. Šalia jo sėdi Anė Kromvel ir rašo sąsiuvinyje lotyniškus žo- 
džius. Per Jonines ji jau moka visus pagrindinius veiksmažodžius. Mokosi 
greičiau už savo brolį, šis irgi tai patvirtina. 

— Duok pažiūrėti, - prašo jis. Pasirodo, visą puslapį ji užpildė tik savo 
vardu ir pavarde - Anė Kromvel, Anė Kromvel... 

Iš Prancūzijos ateina žinių apie kardinolo pergales, procesijas, viešas 
mišias ir lotyniškai improvizuotas kalbas. Atrodo, kad išlipęs į krantą jis 
stabtelėjo prie kiekvieno svarbesnio altoriaus Pikardijoje ir visiems maldi- 
ninkams atleido jų nuodėmes. Taigi keli tūkstančiai prancūzų vėl viską gali 
pradėti iš naujo. 

Karalius daugiausia būna Boljė. Tai namai Esekse, kuriuos neseniai nu- 
sipirko iš sero Tomo Bolino, dabar jau vikonto Ročtordo. Jis ištisai medžioja, 
kad ir prastas oras. O vakarais linksminasi. Dažnai pavakarieniauti prisi- 
deda Safolko hercogas, Norfolko hercogas ir naujasis vikontas. Safolko her- 
cogas yra jo senas draugas, ir jeigu karalius paprašys padaryti jam sparnus, 
kad galėtų skristi, šis paklaus, kokios spalvos. O Norfolko hercogas yra 
vyriausias Hovardų šeimos narys ir Bolino svainis - stiprus mažas ne- 
nuorama, visada ieškantis sau naudos. 

Tomas nerašo kardinolui apie tai, kad visi Anglijoje kalba, jog karalius 
ketina vesti Aną Bolin. Jis neturi žinių, kurių nori kardinolas, todėl apskritai 
nieko nerašo. O savo pavaldiniams liepia pranešti kardinolui apie teisinius 
ir finansinius jo reikalus. „Praneškite, - sako, - kad mums čia viskas gerai. 
Perduokite, kad esu nuolankus ir ištikimas jo tarnas. Parašykite, kad labai 
laukiame jo grįžtančio.“ 

Daugiau niekas iš namiškių nesusirgo. Šiais metais Londonas lengvai 
išsisuko, bent jau taip kalba žmonės. Miesto bažnyčiose aukojamos pa- 
dėkos pamaldos, tiksliau sakant, nusiraminimo. Slaptuose naktiniuose 

pasitarimuose nagrinėjami Dievo ketinimai. Londonas žino, kad yra nusi- 
dėjęs. Biblijoje rašoma: „Pirkliui labai sunku išvengti nuodėmės“ arba „Tas, 
kuris skuba praturtėti, nėra tyras“. Įprotis cituoti yra klaidžiojančio proto 
ženklas. Ką Dievas myli, tą ir baudžia. 

Rugsėjo pradžioje maro epidemija gerokai aprimo, visa šeima susirinko 
pasimelsti už Lizos sielą. Dabar jis gali imtis apeigų, kurių nesuspėjo atlik- 
ti anksčiau, nes Liza paliko juos taip netikėtai. Dvylika vargšų parapijie- 
čių gavo juodus švarkus, tie patys raudotojai, kurie ėjo paskui jos karstą, o 
kiekvienas šeimos narys septyneriems metams užpirko mišias už jos sielos 
ramybę. Paskirtą dieną dangus trumpam pragiedrėja, bet lauke gana žvar- 
bu. Pjūtis jau praėjo, vasara baigėsi, o mes vis dar neišgelbėti. 

Mažytė Greisė prabunda naktį ir pasakoja, kad matė mamą su įkapė- 
mis. Ji neverkia kaip vaikas, garsiai ir žagsėdama, bet kaip suaugusi moteris 
lėtai lieja ašaras. 

Visos upės teka į jūras, bet jūros netvinsta. 


Morganas Viljamsas kiekvienais metais vis labiau silpsta. Šiandien jis 
atrodo ypač mažytis, žilas ir išvargęs. Jis paima Tomo ranką ir sako: „Ko- 
dėl paimami geriausieji? Na, kodėl jie? Žinau, kad su ja buvai laimingas, 
Tomai.“ 

Jie vėl sugrįžo į namus Ostin Frajerse. Čia daugybė moterų ir vaikų, 
buhalterių ir verslo tarpininkų, dar tvirtų vyrų, kurių gedulo drabužiai var- 
gu ar daug kuo skiriasi nuo įprastų juodos spalvos teisininkų ir pirklių ap- 
darų. Čia ir jo sesuo Betė Velifed, du jos berniukai ir dukrytė Alisa, sesuo 
Ketė. Seserys tariasi, kuriai iš jų teks čionai persikraustyti ir padėti Mersei 
prižiūrėti mergaites, kol, anot jų, Tomas susiras kitą žmoną. 

Jo dukterėčios, dvi geros mažos mergytės, įdėmiai spokso į savo roži- 
nių rutuliukus ir nežino, ką turi su jais daryti. Žmonės kalba nekreipdami 
į jas dėmesio, o jos atsiremia į sieną ir žiūri viena į kitą. Paskui labai lėtai 
pritupia, kol pasidaro dvimečių vaikų ūgio. Kažkas sušunka: „Alisa, Džo- 
ana", ir jos vėl rimtais veidais lėtai pakyla. Prie jų prieina Greisė, šios su- 
griebia ją, nuima kepuraitę, suvelia baltus jos plaukus ir ima pinti. Svainiai 
kalbasi apie kardinolo viešnagę Prancūzijoje, o jis stebi dukterį. Kai pus- 
seserės stipriai suveržia Greisei plaukus, jos akys iš siaubo išsiplečia, o bur- 
na tyliai prasiveria tarsi žuvies žiotys. Ji kartą cypteli, ir Lizos sesuo Džoana 
pribėga ir paima ją ant rankų. Stebėdamas Džoaną Tomas galvoja, kokios 
panašios yra seserys. Buvo panašios. 

Jo duktė Anė nusisuka nuo moterų ir paima už rankos dėdę. Šis taria 
jai: 

— Mes dabar kalbame apie prekybą su Olandija. 

- Galiu garantuoti, dėde, Antverpene neapsidžiaugs, jeigu Volsis pasi- 
rašys sutartį su Prancūzija. 

- Tą patį sakome ir tavo tėtei, bet jis atkakliai gina kardinolą. Nagi, To- 
mai! Juk prancūzus tu myli ne labiau už mus? 

Jie nežino, o jis puikiai suvokia, kaip kardinolui reikia draugystės su 
karaliumi Pranciškumi, nes kaipgi pavyks karaliui išsiskirti, jei nepalaiko 
viena didžiausių galių Europoje? 

- Amžinos taikos sutartis? Pagalvokime, kada gi turėjome amžiną taiką? 
Dedu galvą, kad ši netruks ilgiau nei tris mėnesius, - kalba juokdamasis jo 
svainis Velifedas, o Džoanos vyras Džonas Viljamsonas siūlo lažintis: trys 
mėnesiai, šeši mėnesiai? Paskui prisimena, kad susirinko gedulinga proga. 

— Atsiprašau, Tomai, - išlemena jis ir ima nesustodamas kosėti. 

Į pokalbį įsiterpia Džoana: 

- Jeigu senas kortuotojas ir toliau taip kosės, žiemos jis nesulauks, tuo- 
met ištekėsiu už tavęs, Tomai. 

-— Nejaugi? 

- Žinoma. Kai tik gausiu iš Romos reikiamą popierėlį. 

Susirinkusieji mėgina nuslėpti šypsenas. Reikšmingai susižvalgo. Gre- 
goris klausia, o kas čia juokingo. Juk negalima vesti savo žmonos sesers? 
Jis su savo pusbroliais pasitraukia į kampą pasikalbėti savais reikalais: su 
Betės sūnumis Kristoferiu ir Vilu, Ketės sūnumis Ričardu ir Valteriu. Ir ko- 
dėl jie tą berniuką pavadino Valteriu? Nejaugi nori, kad tėvas ir po mirties 
primindamas apie save neleistų būti per daug laimingiems? Žinoma, To- 
mas turėtų būti švelnesnis savo tėvui, bet jo švelnumas apsiriboja pinigine 
auka mišioms už jo sielą. 

Likus metams, kai galutinai grįžo į Angliją, Kromvelis ne kartą perplau- 
kė jūrą nežinodamas, ką pasirinkti. Turėjo daugybę draugų Antverpene, ką 
jau kalbėti apie prekybos ryšius, o kasmet besiplečiantis miestas vis labiau 
atitiko jo poreikius. Jeigu ko nors ilgėjosi, tai tik Italijos: šviesos, kalbos ir 
Tomazo (taip jį ten vadindavo). Venecija išgydė jį nuo bet kokios Temzės 
krantų nostalgijos. Florencija ir Milanas išmokė mąstyti daug lanksčiau, 
nei įprasta anglams. Vis dėlto kažkas traukė jį atgal: smalsumas, kas mirė 
ir kas gimė, noras dar kartą pamatyti savo seseris ir pasijuokti iš jų auklėji- 
mo. Parašė Morganui Viljamsui, kad nori grįžti į Londoną. Bet prašė jokiu 
būdu nieko nesakyti tėvui. 

Pirmaisiais mėnesiais jie įkalbinėjo jį aplankyti tėvą, neva Valteris ap- 
rimo, jį sunku atpažinti. Metė gerti, na, suprato, kad taip ilgai neištemps. 
Laikosi įstatymų. Netgi atėjus jo eilei atidirbo Bažnyčios seniūnu. 

- Nejaugi? - neteko žado Tomas. - Ir neprisigėrė Bažnyčios vyno? Ne- 
paspruko su žvakėms skirtais pinigais? 

Niekas negalėjo jo įkalbėti nuvykti į Patnį. Jis laukė daugiau nei metus, 
kol vedė ir tapo tėvu. Tada nusprendė, kad jau galima vykti. 

Anglijoje jo nebuvo daugiau kaip dvylika metų. Grįžęs ypač stebėjosi 
pasikeitusiais žmonėmis. Tomas paliko juos jaunus, o dabar jie jau gerokai 
pagyvenę. Vikruoliai sudžiūvo ir sublogo, apkūnieji virto tikrais storuliais. 
Gražūs bruožai išbluko ar pradingo. Giedros akys aptemo. Buvo žmonių, 
kurių jis apskritai nepažino, ne tik iš pirmo žvilgsnio. 

Vis dėlto Valterį būtų pažinęs bet kokiu atveju. Žvelgdamas į besiarti- 
nantį tėvą pamanė, kad mato save patį po 20-30 metų, jeigu Dievas duos 
tiek gyventi. Pasakojo, kad alkoholis vos nenuvarė Valterio į kapus, bet jis 
neatrodė prastai. Atrodė taip, kaip visuomet atrodė - tarsi galėtų vienu 
smūgiu partrenkti tave ant žemės ir, jeigu panorės, partrenks. Neaukštas ir 
stiprus jo kūnas praplatėjo ir tapo grubesnis, tankiuose garbanotuose plau- 
kuose nematyti nė vieno žilo plaukelio. Žvilgsnis liko veriantis, akys mažos, 
šviesios, gelsvai rusvos spalvos. Mėgdavo sakyti, kad kalvėje reikalingos 
geros akys. Gerų akių reikia visur, kitaip tave nurengs nuo galvos iki kojų. 

— Kur buvai? - klausia Valteris. 

Anksčiau šie žodžiai būtų nuskambėję grėsmingai, o dabar jis viso labo 
tik bambėjo. Tarsi būtų išsiuntęs sūnų su reikalais į Mortleiką, o šis per il- 
gai užsibuvo. 

— Na, šen bei ten. 

— Atrodai kaip užsienietis. 

— Aš ir esu užsienietis. 

— Ką ten veikei? 

Įsivaizduoja sakantis „šį bei tą“. Taip ir atsakė. 

— O ką iš to šio bei to darai dabar? 

— Studijuoju teisę. 

- Teisę! — sušunka Valteris. - Jeigu nebūtų vadinamosios teisės, visi 
būtume lordais. Dvaro savininkais. Visų aplink esančių dvarų. : 

Įdomi mintis, mąsto Tomas. Jeigu lordu galima tapti kovojant, rėkiant, 
rodant savo galią, įžūlumą ir begėdiškumą, tuomet Valteris tikrai yra lor- 
das. Bet yra dar blogiau, nes Valteriui atrodo, kad jis ir turi šį titulą. Tomas 
tai girdėjo nuo pat vaikystės: Kromveliai kitados buvo turtinga šeima, turė- 
jo daugybę dvarų. 

— Kada, kur? - klausia vaikas. 

— Kažkur šiaurėje, kažkur ten! - aiškina Valteris ir pataria nesiginčyti. 
Jis niršdavo, kai juo netikėdavo, net jeigu akivaizdžiai meluodavo. 

— Tuomet kodėl tapome skurdžiais? - toliau kamantinėja Tomas, o 
Valteris atsako, kad tai dėl teisininkų, apgavysčių, dėl nuolat apgaudinė- 
jančių teisininkų, vagiančių žemę iš teisėtų jų savininkų. 

— Suprask, jei gali, - tęsia Valteris, - nes aš nesuprantu, nors ir nesu 
kvailys. Kaip jie drįsta kviesti mane į teismą ir skirti baudą už ganomus 
gyvulius bendroje žemėje? Jeigu visi turėtų nuosavos žemės, ši būtų mano. 
tai greičiausias būdas gauti pamoką Valterio kumščiu. Bet Tomas neatlyžta: 

— O pinigai, kur jie pradingo? 

Kartą, būdamas blaivus, Valteris pasakė kažką panašaus į tiesą: 

— Manau... manau, kad juos iššvaistėme. Kas nuplaukė, to nesugrąžinsi. 
Taigi jei jau prašvilpei turtą, matysi jį kaip savo ausis. 

Tomas mąstė apie tai visus dvylika metų ir sugrįžęs į Patnį paklausė 
tėvo: 

- Jeigu kitados Kromveliai buvo turtingi, o aš sugrąžinsiu tai, kas pra- 
rasta, ar būsi patenkintas? 

Jis kalbėjo labai ramiai, bet Valterį sunku palenkti savo pusėn. 

— Ak, taip, grąžinsi ir padalysi? Tu ir tas prakeiktas Morganas, prie ku- 
rio esi taip prilipęs. Tai mano pinigai, nebent turėti nuosavų pinigų būtų 
neįmanoma. 

— Tai bus šeimos pinigai, - tarė Tomas ir paskui pagalvojo: „Ką gi mes 
čia veikiame? Penkias minutes ginčijamės dėl neegzistuojančių turtų.“ — 
Dabar tu turi anūką, - ir mintyse pridūrė: „Bet tu jo nepamatysi.“ 

- Aš jau seniai jų turiu. Anūkų. O kas ji? Olandė? 

Jis papasakojo tėvui apie Lizą Vaikis ir taip prisipažino, kad išvykęs į 
Angliją spėjo vesti ir susilaukti sūnaus. 

- Nutvėrei turtingą našlę, - kikena Valteris, - manau, tai buvo svarbiau 
nei aplankyti tėvą. Žinoma, pagalvojai, kad esu nebegyvas. Teisininkas, sa- 
kai? Nuo pat vaikystės buvai plepys. Joks antausis negalėjo tavęs nutildyti. 

— Bet Dievas regi, kad mėginai. 

— Dabar turbūt neprisipažįsti, kad dirbai kalvėje? Arba padėdavai savo 
dėdei Džonui ir miegodavai tarp ropių lupenų. 

— Dieve mano, tėve, - stebisi jis, - kokios ropės Lambeto rūmuose? 
Kardinolas Mortonas valgo ropes! Ką čia nusišneki? 

Kai jis buvo mažas berniukas, o jo dėdė Džonas dirbo virėju pas didį 
žmogų, Tomas dažnai bėgiodavo į Lambetą, nes ten buvo galima sočiai 
pavalgyti. Paprastai jis lūkuriuodavo prie įėjimo, šalia upės, - tada Mor- 
tonas dar nebuvo pastatęs didžiųjų vartų, - stebėdavo įeinančius ir išeinan- 
čius žmones, klausinėdavo, kas jie tokie, ir kitą kartą atpažindavo juos iš 
drabužių spalvos, ant jų skydų išpieštų gyvūnų ir kitų objektų. „Nestovėk 
kaip stuobrys! - šaukdavo jam. - Užsiimk kuo nors naudingu!“ 

Kiti berniukai ką nors dirbdavo virtuvėje: paduodavo ir nunešdavo, 
mažyčiais piršteliais pešiodavo paukščius giesmininkus ir lupdavo braškes. 

Kiekvieną dieną prieš pietus šalia virtuvės esančiuose koridoriuose tarnai 
išsirikiuodavo į eilę ir iškilmingai įnešdavo staltieses bei didžiulę druskinę. 
Jo dėdė Džonas išmatuodavo kepalus ir, jeigu šie nebuvo reikiamo dydžio, 
sumesdavo į krepšį tarnams, o tinkamus jiems įėjus kruopščiai perskai- 
čiuodavo. Tomas stovėdavo šalia ir apsimesdavo esąs dėdės padėjėjas, taip 
pats išmoko skaičiuoti. Vėliau į salę ant arkivyskupo stalo - tada jis dar 
nebuvo kardinolas - imdavo nešti mėsos patiekalus ir sūrius, cukruotus 
vaisius ir meduolius. Maisto likučiai keliaudavo atgal į virtuvę, kur juos 
padalydavo. Geriausi kąsneliai atitekdavo virėjams, visa kita - prieglaudai, 
ligoninei ir galiausiai vargšams. O tai, kas netiko net vargšams, atiduodavo 
vaikams ir kiaulėms. 

Berniukai užsidirbdavo pragyvenimui kiekvieną rytą ir vakarą laks- 
tydami laiptais su duona ir alumi, kuriuos dėjo į spintas jauniems džen- 
telmenams, tarnaujantiems pas kardinolą pažais. Pažai buvo iš gerų šeimų. 
Jie patarnaudavo prie stalo ir taip susipažindavo su žymiais žmonėmis, klau- 
sydavosi jų kalbų ir mokydavosi. O laisvu metu semdavosi žinių iš muzikos 
ir kitų dalykų mokytojų - šie vaikščiodavo po rūmus su prisegtomis prie 
drabužių gėlių puokštelėmis ir dėžutėmis su sausais kvepalais ir kalbėjo 
graikiškai. Jam sakė atkreipti dėmesį į vieną pažą, Tomą Morą, - pats arki- 
vyskupas buvo pasakęs, kad Moro laukia didžio žmogaus gyvenimas. Jau 
tuomet jis buvo itin apsiskaitęs ir nuovokus. 

Vieną dieną Tomas atnešė kvietinės duonos kepalą, padėjo į spintą ir 
truputį užsibuvo, o Tomas Moras paklausė: „Ko lauki?“ Bet nieko į jį ne- 
metė. Tada Kromvelis paklausė: „Kas yra toje didelėje knygoje?“ Tomas 
Moras juokdamasis atsakė: „Žodžiai, žodžiai, tik žodžiai.“ 

Morui šiemet sukaks keturiolika ir jis ketina vykti į Oksfordą. Krom- 
velis nežino, kur yra Oksfordas, be to, ar Moras nori ten vykti, ar jį papras- 
čiausiai siunčia. Berniuką galima išsiųsti, o Moras dabar toks ir yra. 

Keturiolika yra dukart septyni. | 

— Ar man septyneri? - teiraujasi Kromvelis. - Nesakykite „taip , atsaky- 
kite, ar tikrai taip yra? 

Ojo tėvas šaukia: 

- Dėl Dievo meilės, Kete, sugalvok jam gimtadienį, pasakyk bet ką, 
tegu tik apsiramina! 

Kai tėvas sako „dink kuo greičiau man iš akių“, jis palieka Patnį ir du- 
mia į Lambetą. O kai dėdė Džonas sako „šią savaitę turime pakankamai 
berniukų“ ir „velnias ras darbo laisvoms rankoms“, jis vėl grįžta į Patnį. 
Kartais dėdė duoda kokią dovanėlę. Tai gali būti balandžių porelė surišto- 
mis kojomis ir atvirais kraujuojančiais snapais. Jis eina upės pakrante suk- 
damas juos aplink galvą. Atrodo, tarsi jie skraidytų, kol kas nors sušunka, 

kad tuojau pat liautųsi. Kad ir ką Tomas darytų, kas nors ima ant jo šaukti. 
„Nieko nuostabaus, - taria Džonas, - kad nuolat įsiveli į visokias pikta- 
darybes. Esi linkęs šiurkščiai atsikirsti ir nuolat esi ten, kur tavęs neturėtų 
būti. 

Mažame šaltame kambaryje šalia virtuvės sėdi moteris vardu Izabelė. 
Ji gamina iš marcipano figūrėles, kuriomis mėgsta po vakarienės pažaisti 
arkivyskupas su draugais. Kartais tai būna žinomi žmonės, pavyzdžiui, 
karalius Aleksandras ar Cezaris. Kartais šventieji. Pavyzdžiui, šiandien 
ji lipdo šv. Tomą. Kitą dieną gamina gyvūnus ir paduoda jam liūtą. „Gali 
jį suvalgyti“, - taria ji, bet jis mieliau figūrėlę pasilaikytų, nors Izabelė ir 
sako, kad greitai ji subyrės į gabaliukus. Paskui klausia: „Ar neturi ma- 
mos?“ 

Tomas mokosi skaityti iš paskubomis prirašytų lapelių, skirtų maisto 
sandėliui: reikia kvietinių miltų ar pupelių, miežių ir ančių kiaušinių. Val- 
teriui mokėjimas skaityti visų pirma yra galimybė pasirodyti prieš tuos, 
kurie to nemoka. Tam tinka ir rašymas. Dėl to tėvas siunčia jį pas kunigą. 
Ir vėl jis viską daro ne taip, nes kunigai reikalauja laikytis kažkokių keistų 
taisyklių: į pamokas reikia ateiti individualiai, o ne pakeliui iš kur nors bė- 
gant, krepšyje negalima nešiotis rupūžių ar peilių, kuriuos reikia pagaląsti, 
šiukštu ateiti apsidraskius ar įsitaisius mėlynių. Kunigas šaukia ir pamiršta 
jį pamaitinti, todėl jis ir vėl skuodžia į Lambetą. 

Kai Tomas grįžta į Patnį, tėvas klausia, kur jį velniai nešiojo, jeigu tik 
nesismagina viršuje su viena iš daugybės pamočių. Kai kurios pamotės il- 
gai neužsibūna, nes tėvas, gavęs, ko nori, išspiria jas lauk, o Tomas apie jas 
sužino tik pamatęs klykiančias iš juoko seseris. Kartą, kai jis grįžo į namus 
purvinas ir šlapias, tos dienos pamotė paklausė: „O kieno šis berniukas?“ 
Norėjo išmesti jį lauk. 

Vieną dieną netoli namų jis randa pirmą Belą. Ši tyso gatvėje niekam 
nereikalinga. Ne didesnė už nedidelę žiurkę ir taip išsigandusi bei sušalusi, 
kad net nebando loti. Vienoje rankoje jis neša šuniuką į namus, o kitoje 
laiko nedidelį sūrio gabalėlį, įvyniotą į šalavijo lapus. 

Šuo nudvesia. Jo sesuo Betė sako, kad galima gauti kitą. Jis žiūri į gatvę, 
bet jokio kito šuns nematyti. Yra šunų, bet jie turi šeimininkus. 

Kelias į Patnį iš Lambeto ilgas, todėl kartais jis suvalgo dovaną, jeigu 
tai ne žalia mėsa ar kas nors panašaus. O jei gauna tik kopūstą, spardo tol, 
kol iš jo nieko nelieka. 

Lambete Tomas slankioja iš paskos ūkvedžiams ir įsimena kiekvieną 
jų pasakytą skaičių. Žmonės sako: „Jeigu neturi laiko užsirašyti, pasakyk 
Džono sūnėnui. Jis gali iš pirmo žvilgsnio nustatyti maišo svorį ir perspėti 
dėdę, jeigu jo per mažai.“ 

Vėlai vakare Lambete, kai dar šviesu ir visi puodai iššveisti, berniu- 
kai eina į lauką ir ant grindinio akmenų ima žaisti futbolą. Ore pasklinda 
jų balsai, vaikai keikiasi ir stumdosi, kol kas nors juos sutramdo, kartais 
paleidžia į darbą kumščius ar net kandžiojasi. O pro atdarus viršuje langus 
girdėti, kaip jauni džentelmenai aukštais balsais dainuoja nurodytą voka- 
linį kūrinį. | 

Kartais pasirodo Tomo Moro veidas. Kromvelis pamoja jam, bet ponas 
Moras nekreipia jokio dėmesio į žaidžiančius vaikus. Dirbtinai nusišypso 
ir balta ranka, nemačiusia jokio darbo, užveria langines. Pateka mėnulis. 
Pažai eina į savo loveles su ratukais. Virtuvės berniukai įsisupa į maišinį 
audeklą ir gulasi prie židinio. 

Jis prisimena vieną vasaros naktį, kai futbolininkai staiga nutilo ir pa- 
kėlė akis aukštyn. Buvo prieblanda. Ore suskambo aukštas ir skvarbus išil- 
ginės fleitos garsas. Ją pagavo juodasis strazdas ir ėmė čiulbėti iš krūmų, 
esančių prie uždorio. Upėje sušvilpė valtininkas. 


1527 metai. Iš Prancūzijos grįžo kardinolas ir iškart liepė organizuoti 
kviestinius pietus. Laukiama Prancūzijos pasiuntinių, turinčių uždėti ant- 
spaudą ant jo konkordato. „Šiems džentelmenams niekuo, niekuo nejįtik- 
si“, - tvirtina jis. 

Rugpjūčio 27-ąją dvariškiai palieka Boljė. Netrukus Henrikas susitinka 
su neseniai grįžusiu kardinolu, pirmą kartą akis į akį nuo birželio pradžios. 

- Žmonės kalba, kad karalius priėmė mane gana šaltai, - prataria Vol- 
sis, — bet iš tiesų taip nebuvo. Ji - ledi Ana - irgi dalyvavo... tai tiesa. 

Sprendžiant iš pirmo žvilgsnio, jo misija nebuvo sėkminga. Kardinolai 
nesusitiko su juo Avinjone aiškindami, kad nenori vykti į pietų karštį. 

- Bet dabar, - tęsia jis, - turiu geresnį planą. Paprašysiu popiežiaus at- 
siųsti man savo atstovą ir pamėginsiu karaliaus reikalus sutvarkyti Anglijoje. 

- Kol buvote Prancūzijoje, - prabyla Kromvelis, - mirė mano žmona Liza. 

Kardinolas pakelia galvą, griebiasi už širdies, o dešine ranka siekia Nu- 
kryžiuotojo, kabančio sau ant kaklo. Klausia, kaip tai nutiko, o nykščiu ne- 
paliaujamai glosto nukankintą Kristaus kūną, tarsi tai būtų įprastas metalo 
gabalas. Paskui nulenkia galvą ir šnabžda: „Ką Viešpats myli...“ Tada abu 
kurį laiką sėdi tylėdami, o norėdamas nutraukti tylą Kromvelis pradeda 
uždavinėti kardinolui nereikšmingų klausimų. 

Vargu ar jam reikia ataskaitos apie ką tik praėjusios vasaros planus. 
Kardinolas pažadėjo pinigais paremti prancūzų armiją, kuri vyks į Italiją 
ir mėgins išvaryti imperatorių. Tokiu atveju popiežius, praradęs ne tik Va- 
tikaną, bet ir savo valdas ir matantis, kaip jo gimines Medičius veja lauk 
iš Florencijos, bus labai dėkingas karaliui Henrikui. Tačiau jis, Kromvelis, 

kaip ir bet kuriuo atveju, kai su Prancūzija atkuriami ilgalaikiai draugiški 
ryšiai, mėgina paskleisti Sityje savo draugų skepticizmą. Jeigu esate buvę 
Paryžiaus ar Ruano gatvėse ir matę, kaip motina timpteli savo vaiką ir sa- 
ko: „Baik klykti, nes kitaip pakviesiu anglą“, imsite tikėti, kad bet koks su- 
sitarimas tarp šalių yra formalus ir trumpalaikis. Anglams niekada nebus 
atleista už destrukciją, kurios jie visada imdavosi išsilaipinę kitoje šalyje. 
Anglų armijos palikdavo už savęs visiškas dykynes. Jos nuolat pažeisdavo 
riteriškumo taisykles ir nepaisydavo jokių karo taisyklių. Apie mūšius ne- 
kalbama, svarbiausia, ką jie darė tarp mūšių. Plėšė kaimus ir prievartavo 
moteris keturiasdešimties mylių spinduliu. Degino augančius javus ir na- 
mus su juose esančiais žmonėmis. Imdavo kyšius pinigais ir natūra, O įsi- 
rengę stovyklą priversdavo vietinius mokėti duoklę už kiekvieną ramybės 
dieną. Žudė kunigus ir korė juos nuogus turgaus aikštėse. Tarsi bedieviai 
plėšdavo bažnyčias, grobdavo taures, iš brangių knygų kurdavo laužus ir 
ant jų ugnies virdavo maistą, daužydavo relikvijas, draskydavo altorius. 
Rasdavo mirusiųjų šeimas ir reikalaudavo išpirkos už lavonus, o jeigu šei- 
ma neturėdavo pinigų, prie jos akių padegdavo kūnus be jokių ceremonijų, 
jokių maldų, tarsi nesveikų galvijų skerdieną. 

Gal karaliai ir gali vienas kitam už tai atleisti, bet paprasti žmonės jokiu 
būdu. Tomas to nesako Volsiui, kurio ir taip laukia nemažai blogų žinių. 
Kardinolui išvykus į Prancūziją karalius išsiuntė savo pasiuntinius į Romą 
slaptų derybų. Kardinolas apie tai sužinojo ir iš to, žinoma, nieko neišėjo. 

— Bet jeigu karalius nėra su manimi visiškai atviras, tuomet nieko ne- 
pasieksime. 

Volsis dar niekada nebuvo susidūręs su tokiu veidmainiavimu. Proble- 
ma ta, kad karalius žino, jog jo bylą sunku laimėti remiantis įstatymais. Jis 
tai žino, bet kartu nenori apie tai nieko girdėti. Henrikas kažkaip įtikino 
save, kad niekada nebuvo vedęs, todėl gali laisvai rinktis porą. Sakykime, 
karaliaus valia įtikinta, bet tik ne sąžinė. Jis išmano kanonų teisę, o jeigu ko 
nors ir nežinojo, dabar tapo puikiu šios srities specialistu. Henrikas, kaip 
jaunesnis brolis, buvo auklėjamas ir ruošiamas Bažnyčiai, kad galėtų eiti 
pačias aukščiausias jos pareigas. 

- Jeigu tik būtų gyvas Jo Didenybės brolis Artūras, - atsidūsta Volsis, - 
tuomet Jo Didenybė, o ne aš būtų kardinolas. Nors, gerai pagalvojus... Ži- 
note, Tomai, aš juk neturėjau laisvos minutėlės nuo tada... nuo tada, kai 
sėdau į laivą. Nuo tada, kai susirgau jūrlige prie Doverio. 

Kartą jie drauge plaukė per Lamanšą. Kardinolas atsigulė apačioje ir 
ėmė melstis Dievui, o Tomas, pripratęs prie kelionių, visą laiką buvo de- 
nyje: piešė bures ir laivavirves, abstrakčius laivus su abstrakčiomis laiva- 
virvėmis. Paskui paprašė kapitono: 

— Neužpykite, bet ar nebūtų galima plaukti greičiau? 

Kapitonas susimąstė. 

- Kai plauksite nuosavu prekybiniu laivu, galėsite taip ir padaryti. Žino- 
ma, bet kurio krikščioniško laivo įgula pamanys, kad esate piratas, todėl 
nesitikėkite pagalbos patekęs į bėdą. Jūreiviai nemėgsta jokių naujovių. 

— Niekas nemėgsta naujovių, - patikino jį Tomas, - bent jau man taip 
atrodo. 

Anglijoje negali būti jokių naujovių. Galima tik naujoviškai pateikti 
senus dalykus arba naujus dalykus įvilkti į senovės rūbą. Norėdami, kad 
jais tikėtų, nauji Žmonės turi susigalvoti genealoginį medį, pavyzdžiui, 
Valteris, arba pradėti tarnauti nuo seno žinomoms šeimoms. Nemėginkite 
veikti vienas, nes jus palaikys piratu. 

Šią vasarą sugrįžus kardinolui Tomas prisimena tą kelionę ir laukia, kol 
priešas prieis kuo arčiau, kad galėtų pradėti kirstynes. 

Bet dabar leidžiasi į virtuves patikrinti, kaip vyksta darbai ruošiantis 
nustebinti prancūzų pasiuntinius. Virėjai jau pritvirtino smailę prie cuk- 
rinės Šv. Pauliaus katedros, bet dar nespėjo padaryti rutulio ir kryžiaus. Jis 
sako: „Pagaminkite marcipaninių liūtukų, jų nori kardinolas.“ O virėjai tik 
varto akis ir galvoja, kada visa tai baigsis. 

Sugrįžęs iš Prancūzijos Jo Šviesybė neįprastai paniuręs. Bambėti kardi- 
nolą verčia ne tik akivaizdžios nesėkmės, bet ir jam už akių vykstantys 
negražūs dalykėliai. Prispausdinta daugybė jį šmeižiančių pamfletų - vos 
spėjai visus supirkti, gatvėje vėl pasirodo naujas jų pluoštas. Atrodo, jo 
liepė dieną naktį saugoti auksinius savo indus, pastebėjo berniuką, kuris 
bėgiojo laiptais aukštyn žemyn ir padavinėjo indus suaugusiam bendrui. 

— Kas nutiko toliau? Ar jį pagavote? 

— Vyresnysis buvo pastatytas prie gėdos stulpo, o berniukas pabėgo. 
Paskui vieną naktį kažkoks piktadarys prasmuko į mano kambarį ir prie 
lango išdrožė tokį... 

O kitą rytą kylančios saulės spinduliai, prasiskverbę pro rūką ir lietų, 
apšvietė kartuves, ant kurių tabalavo kardinolo kepurė. 


Ir ši vasara buvo drėgna. Tomas gali prisiekti, kad nepasitaikė nė vie- 
nos giedros dienos. Derliaus nebus. Karalius ir kardinolas apsikeičia piliu- 
lių gamybos paslaptimis. Henrikas vos nusičiaudėjęs atideda į šalį valsty- 
bės reikalus ir pasiskiria poilsio dieną - muzikuoja arba, jei lietus aprimsta, 
eina pasivaikščioti po savo sodus. Po pietų jis su Ana ilsisi, tai jų priva- 
tus metas. Liežuvautojai pliauškia, kad ji leidžiasi nurengiama. Vakarais 
nusiraminti padeda geras vynas, o Ana, skaitanti Bibliją, giria karalių 

ištraukomis iš Šventraščio. Po vakarienės jis pradeda mąstyti, sako, kad iš 
jo juokiasi Prancūzijos karalius, galbūt net imperatorius. Sutemus karalių 
pykina vien mintis apie meilę. Jis melancholiškas, kartais nepasiekiamas. 
Daug geria ir kietai miega, miega vienas. Kadangi dar yra stiprus ir jaunas, 
prabunda kupinas optimizmo, šviesia galva, pasiruošęs naujai dienai. Die- 
nos šviesa suteikia viltį palankiai išspręsti bylą. 

Kardinolas dirba net sirgdamas: sėdi prie stalo, čiaudi, skundžiasi 
skausmais. 

Žvelgiant į praeitį nesunku suprasti, kada prasidėjo kardinolo nuosmu- 
kis, bet tuomet tai pastebėti nebuvo paprasta. Atsigręžk ir prisiminsi, kai 
buvai jūroje. Horizontas ėmė svyruoti, o kranto linija pranyko iš akių. 

Atėjus spaliui Tomo seserys su Merse ir Džoana ima mirusios jo žmo- 
nos drabužius ir kruopščiai išardo, kad pasiūtų naujus. Nieko neišmetama. 
Kiekvienas geras audinio gabalėlis tiks kam kitam. 

Per Kalėdas rūmuose dainuoja: 


Žaliuoja bugienis 
Vasarą ir žiemą, 

Taip ir aš, tyros širdies, 
Ištikimas tau vienai. 


Žaliuoja bugienis, kartu ir gebenė. 
Nors žiemos šuorai pusto kaip patrakę. 


Žaliuoja bugienis, 

Kartu ir gebenė. 

Kai gėlių nematyti, 

O miško medžių lapai nukritę, 
Žaliuoja bugienis. 


1528-ųjų pavasaris. Lėtai prieina Tomas Moras, atrodo gerai nusitei- 
kęs, apskuręs. 

— Jūsų man kaip tik ir reikia, Tomai, Tomai Kromveli. Būtent jūsų ir 
ieškojau. 

Jis nuoširdus, visuomet nuoširdus, jo marškinių apykaklė purvina. 

— Ar šiais metais vyksite į Frankfurtą, pone Kromveli? Ne? Pamaniau, 
kad kardinolas siųs jus į mugę pasivaikščioti tarp eretiškų knygų pardavėjų. 
Jis išleidžia nemažai pinigų pirkdamas jų raštus, bet purvo nuo to nemažėja. 

Moras savo pamfletuose prieš Liuterį vadina vokiečius šikniais. Jis sa- 
ko, kad Liuterio burna yra tarsi pasaulio išangė. Sunku įsivaizduoti, kad 

tokius žodžius pasakė Tomas Moras, bet tai tiesa. Niekas tokiais žodžiais 
nesutepė lotynų kalbos labiau nei jis. 

- Eretikų knygos - ne visai mano sritis, - prabyla Kromvelis, - užsie- 
nio eretikus teisia užsienyje. Bažnyčia yra universali. 

— Taip, bet kai tik šie Biblijos žinovai pasiekia Antverpeną, patys ži- 
note... Ir kas tai per miestas! Jokio vyskupo, jokio universiteto, jokios pa- 
dorios mokymosi vietos, jokios valdžios, kuri galėtų imtis priemonių, kad 
nebeplistų tie vadinamieji vertimai, Šventraščio vertimai, - jie, mano nuo- 
mone, yra piktavališki ir sąmoningai klaidinantys... Žinoma, tai jums ne 
naujiena, nes ten praleidote keletą metų. O dabar sako, kad Tindeilą matė 
Hamburge. Ar atpažintumėte jį sutikęs gatvėje? 

— Jį atpažintų ir Londono vyskupas. Galbūt ir jūs pats. 

- Taip taip, - Moras mąsto ir kramto lūpą, - jūs tvirtinate, kad ne teisi- 
ninko reikalas lakstyti paskui melagingus vertimus. Bet aš manau, kad ra- 
siu būdų iškelti bylą broliams už antibažnytinę veiklą, kaip manote? - žodis 
„broliai“ nuskamba kupinas paniekos. - Jeigu nusikalstama valstybei, iškart 
prisimenamos tarptautinės sutartys ir aš galiu reikalauti ekstradicijos. Bet 
tegu dar atsiskaito ir rimtesniam teismui. 

— Ar aptikote antibažnytinės agitacijos Tindeilo raštuose? 

— Ak, pone Kromveli! - Moras trina rankomis. - Man jūs patinkate, 
garbės žodis. Jaučiuosi kaip tarkuojamas muskato riešutas. 

Paprastas žmogus arba paprastas teisininkas pasakytų: „Skaičiau Tin- 
deilo raštus ir nieko įtartino ten neradau.“ Bet nuo Kromvelio klausimo 
taip lengvai neišsisuksi. Jis vėl kamantinėja: 

- Ar jūs skaitėte Tindeilą? 

— Turiu pripažinti, kad skaičiau. Ištyrinėjau vadinamuosius jo vertimus 
raidę po raidės. Žinoma, skaičiau Tindeilą. Gavęs vyskupo leidimą. 

- Siracido knygoje rašoma: „Tas, kuris palies dervą, bus susitepęs.“ Ne- 
bent jo vardas yra Tomas Moras. | 

- Žinau, kad atidžiai skaitote Bibliją. Bet jeigu kunigas klauso išpažin- 
ties apie ištvirkavimą, ar gali jis pats tapti ištvirkėliu? - Moras nusiima ke- 
purę ir nekreipdamas į ją dėmesio suglamžo, šviesios ir pavargusios jo akys 
žvalgosi į visas puses, tarsi iš visų pusių girdėtų priešininkų priekaištus. — 
Manau, kad Jorko kardinolas pats leido jauniesiems teologams Kardinolo 
koledže skaityti sektantiškus pamfletus. Galbūt savo įsitikinimais užkrėtė 
ir jus, tiesa“ 

Būtų keista įsitikinimus brukti savo teisininkui, tai apskritai neturi su 
teisininkais nieko bendro. 

— Mes apėjome ratą ir vėl grįžome ten pat. 

Moras džiugiai šypsosi. 

— Na, juk dabar pavasaris. Greitai šoksime aplink gegužės medį. Neblo- 
gas oras keliauti jūra. Puiki proga jums prekiauti vilna, o gal dabar kailį lu- 
pate tik žmonėms? Jeigu kardinolas paprašytų vykti į Frankfurtą, juk vyk- 
tumėte? Kai jis taip trokšta nugriauti kokį nedidelį vienuolyną, nes mano, 
kad jo vienuoliai, Dieve laimink juos, yra per seni ir kiek kvaištelėję, klėtys 
yra pilnos, o tvenkiniuose gausu žuvų, galvijai nupenėti, o abatas senas ir 
sulinkęs... jūs, Tomai Kromveli, išvykstate, į šiaurę, pietus, rytus ar vaka- 
rus. Jūs su savo mokiniais. 

Jeigu taip būtų kalbėjęs kitas žmogus, Tomas turbūt būtų paleidęs į 
darbą kumščius. Bet kai kalba Tomas Moras, tai gali būti kvietimas vakarie- 
niauti. 

- Užsukite į Čelsį, - taria Moras, - visuomet įdomiai bendraujame, 
todėl mielai į savo kompaniją priimtume ir jus. Mūsų maistas paprastas, 
bet geras. 

Tindeilas sako, kad virtuvėje indus plaunantis berniukas yra ne ma- 
žiau mielas Dievui nei sakykloje stovintis pamokslininkas ar apaštalas prie 
Galilėjos krantų. Galbūt, mąsto Kromvelis, bet minėti Tindeilo nuomonės 
nederėtų. 

Moras paplekšnoja jam per petį. 

— Ar negalvojate dar kartą vesti, Tomai? Ne? Gal ir išmintinga. Mano 
tėvas nuolat kartoja, kad ieškoti tinkamos žmonos yra tas pats, kas kišti 
ranką į maišą, kur vienam unguriui tenka šešios gyvatės. Kokia tikimybė, 
kad ištrauksite ungurį? 

— Kiek kartų buvo vedęs jūsų tėvas, tris? 

— Keturis, - nuoširdžiai šypsosi, o akių kampučiuose pasirodo raukš- 
lės. - Meldžiuosi už jus, Tomai, - taria ir lėtai nueina. 

Kai mirė pirmoji Moro žmona, antroji atsirado dar nespėjus atšalti pir- 
mosios kūnui. Moras būtų galėjęs tapti kunigu, bet kūnas reikalavo savų 
malonumų. Jis nenorėjo būti blogu kunigu, todėl tapo sutuoktiniu. Įsimy- 
lėjo šešiolikos metų mergaitę, bet septyniolikos metų jos sesuo irgi nebuvo 
ištekėjusi, todėl vedė vyresniąją nenorėdamas jos įžeisti. Jis jos nemylėjo, ši 
nemokėjusi nei skaityti, nei rašyti. Moras manė, kad laikui bėgant pramoks, 
bet veltui. Mėgino išmokyti iš atminties sakyti pamokslus, bet ji ėmė bam- 
bėti, buvo užsispyrusi ir kvaila. Tada Moras nuvedė ją pas jos tėvą, o šis 
pasiūlė pamokyti ją rimbu. Mergina taip išsigandusi, kad pažadėjo daugiau 
nesiskųsti. „Ir nesiskundė, - vėliau pasakojo Moras, - nors ir neišmoko 
jokių pamokslų.“ Greičiausiai toks rezultatas jam pasirodė patenkinamas, 
nes nė vieno garbė nebuvo įžeista. Užsispyrusi žmona gimdė vaikus, o kai 
sulaukusi dvidešimt ketverių mirė, jis vedė našlę, dar vyresnę ir dar labiau 
užsispyrusią. Beje, ji irgi nemokėjo skaityti. Taigi jeigu nuolaidžiaujate sa- 

vo kūnui ir būtinai norite gyventi su moterimi, savo sielos labui rinkitės 
tokią, kurios nemėgstate. 

Kardinolas Kampedžas, kurį popiežius siunčia į Angliją Volsio prašy- 
mu, prieš tapdamas kunigu buvo vedęs. Jis ypač tinkamas padėti Volsiui, 
neturinčiam patirties sprendžiant šeimines problemas, - atkalbėti karalių 
vesti savo širdies damą. Nors imperatoriaus armija atsitraukė nuo Romos, 
pavasarinės derybos nedavė jokių teigiamų rezultatų. Romoje su kardinolo 
laišku apsilankė Stivenas Gardineris, jis gyrė ledi Aną ir mėgino įtikinti 
popiežių, kad karalius nėra užsispyręs ir aikštingas rinkdamasis žmoną. 
Kardinolas ilgai sėdėjo ties šiuo laišku mėgindamas surašyti kuo daugiau 
jos dorybių. 

— Moteriškas kuklumas... skaistybė... Ar galiu rašyti „skaistybė“? 

— Būtinai parašykite. 

Kardinolas pakelia galvą. 

— Ką nors žinote? - paskui kiek palaukia ir grįžta prie laiško. - Tinka- 
ma vaikams gimdyti? Na, jos šeima gana gausi. Mylinti ir ištikima Bažny- 
čios dukra... Galbūt šiek tiek perdėta... Sako, kad savo kambaryje ji laiko 
šventraščius, parašytus prancūzų kalba, ir leidžia savo tarnaitėms juos 
skaityti, bet galiu ir klysti... 

— Karalius Pranciškus juk leidžia skaityti Bibliją prancūziškai. Manau, 
ledi Ana šventraščius pradėjo skaityti dar Prancūzijoje. 

— Taip, bet moterys, pats suprantate. Bibliją skaitančios moterys yra 
dar vienas ginčų šaltinis. Ar ji žino, ką brolis Martynas galvoja apie moters 
vietą? Anot jo, neturime raudoti, jeigu žmona ar duktė miršta gimdyda- 
ma, - ji viso labo atliko tai, ką jai skyrė Dievas. Brolis Martynas yra labai 
šiurkštus, sunkiai sukalbamas. O gal ji neskaito Biblijos, gal tai tik šmeižtas. 
Galbūt ji jau neteko kantrybės bendrauti su dvasininkais. Labai norėčiau, 
kad dėl savo problemų nepradėtų kaltinti manęs. Kad nekaltintų taip įnir- 
tingai. | 

Ledi Ana siunčia kardinolui draugiškas žinutes, bet jam atrodo, kad jos 
nėra nuoširdžios. 

- Jeigu, - taria Volsis, - karaliaus santuoką būtų galima panaikinti, 
pats nuvykčiau į Vatikaną ir savo venos krauju surašyčiau visus reikiamus 
dokumentus. Kaip manote, jeigu Ana tai žinotų, ar būtų patenkinta? Ne, 
taip nemanau, bet jei pamatysite ką nors iš Bolinų, perduokite mano pa- 
siūlymą. Beje, turbūt pažįstate Hamfrį Monmutą. Jis šešis mėnesius savo 
namuose slėpė Tindeilą, paskui kažkur pabėgo. Sako, jis Tindeilui vis dar 
siunčia pinigų, bet taip negali būti, nes kaip jis gali žinoti, kur juos siųsti? 
Monmutas... tik paminėjau jo vardą. Nes... iš tiesų kodėl? - kardinolas 
užsimerkia. - Nes tik paminėjau jo vardą. 

Londono vyskupas jau užpildė savo kalėjimus. Liuterio šalininkus 
ir sektantus jis laiko Naujųjų Vartų kalėjime ir Laivyno gatvėje kartu su 
įprastais nusikaltėliais. Laiko tol, kol šie išsižada savų pažiūrų ir viešai iš- 
perka nuodėmes. Jeigu juos pagauna antrą kartą, be ceremonijų sudegina. 

Atliekant kratą Monmuto namuose nerandama jokių uždraustų raš- 
tų. Tarsi kas jį būtų perspėjęs. Nėra jokių knygų ar laiškų, siejančių jį su 
Tindeilu ar jo draugais. Vis dėlto ir jį veža į Tauerį. Jo šeima įbauginta. 
Monmutas yra ramus ir tėviškas, manufaktūros pirklys, mėgstamas visų 
gildijos narių ir apskritai miestiečių. Jis remia vargšus, o net esant prastai 
prekybai perka audinius, kad palaikytų audėjų darbą. Neabejotina, kad 
įkalinus siekiama sužlugdyti jo verslą. Dėl įrodymų stokos turės jį paleisti, 
nes pelenų krūvelė židinyje dar nėra įrodymas. 

Jeigu būtų Tomo Moro valia, pats Monmutas taptų krūva pelenų. 

„Taip ir neaplankėte mūsų, pone Kromveli, - sako jis, - vis dar rūsiuose 
laužote sausą duoną? Baikite, mano liežuvis aštresnis, nei manote. Geriau 
likime draugais, ar ne?“ 

Skamba grėsmingai. Moras pasitraukia purtydamas galvą. Geriau likti 
draugais. 

Pelenai, sausa duona. Anot kardinolo, Anglija visada buvo skurdi šalis, 
žemė atstumtųjų ir paniekintųjų, lėtai einančių išsigelbėjimo link ir ap- 
dovanotų sunkiais Dievo išbandymais. Jeigu Anglija tikrai yra Dievo pra- 
keikta ar užkerėta blogio jėgų, kurį laiką atrodė, kad kerus panaikino kar- 
dinolas ir karalius. Bet aukso metai prabėgo, šią žiemą jūra užšals ir tie, 
kurie tai pamatys, prisimins visą likusį gyvenimą. 


Džoana su savo vyru Džonu Viljamsonu ir dukryte Džoana persikėlė 
į Ostin Frajersą. Dukrą vaikai dar vadina Džo manydami, kad ji per maža 
turėti nesutrumpintą vardą. Džonas Viljamsonas reikalingas Kromveliui 
prekybos reikalais. 

— Tomai, - klausia Džoana, - kuo būtent dabar užsiimi? 

Taip ji mėgina pratęsti pokalbį. 

— Mūsų verslo tikslas - padaryti žmones turtingus. O tam yra daugybė 
būdų ir Džonas padės man juos įgyvendinti. 

— Bet Džonui juk neteks bendrauti su milordu kardinolu? 

Kalbama, kad įtakingi žmonės pasiskundė karaliui, o šis - Volsiui dėl 
pastarojo uždaromų vienuolynų. Jie negalvoja apie palankias investicijas ga- 
vus pinigų už vienuolynų turtą, negalvoja apie kardinolo koledžus, kad bus 
remiami mokslininkai, steigiamos bibliotekos. Jiems terūpi pasilinksminti 
ir apšmeižti kardinolą. O kadangi jie prarado verslą, apsimeta tikį, kad 
nuogi ir raudantys vienuoliai buvo palikti gatvėje. Bet taip nebuvo. Juos 

perkėlė kitur, į didesnius ir geriau prižiūrimus vienuolynus. Jauniausius, 
jaučiančius pasaulietiško gyvenimo potraukį, paleido. Klausinėdamas jų 
dažnai susiduri su visišku bukumu, o tai paneigia abatijų pretenzijas, esą 
jos yra mokslo šviesos šaltiniai. Berniukai gali su klaidomis išlementi lo- 
tynišką maldą, bet klausimas apie jos prasmę iškart išmuša juos iš vėžių. 
Jiems atrodo, tarsi žodžio prasmė prie žodžio būtų pririšta ploniausia vir- 
vute, kuri trūksta nuo mažiausio timptelėjimo. 

— Nesijaudink dėl to, ką kalba žmonės, - aiškina Tomas Džoanai, - už 
viską atsakau aš pats. 

Kardinolas išdidžiai išklausė skundų, niūriu veidu susirašė nepaten- 
kintųjų vardus ir perdavė sąrašą savo tarnui Kromveliui. Jam dabar labiau- 
siai rūpi nauji jo pastatai, plevėsuojančios vėliavos su jo herbu arba ant plytų 
iškaltas herbas, jo remiami Oksfordo mokslininkai arba iš Kembridžo į 
Kardinolo koledžą pervilioti šviesiausi protai. Prieš Velykas buvo rūpesčių, 
kai dekanas pas šešis naujus studentus rado uždraustų knygų. Volsis patarė 
uždaryti juos ir mėginti perkalbėti. Jeigu oras nebus per karštas ar per 
drėgnas, kardinolas pats atvyksiąs ir pasikalbėsiąs su jais. 

Beprasmiška visa tai aiškinti Džoanai. Ji tik nori įsitikinti, kad vyro 
nepalies apie kardinolą skleidžiamas šmeižtas. 

- Manau, žinai, ką darai, - jos akys bėgioja po kambarį. - Bet kokiu 
atveju, Tomai, tu visada toks buvai. 

Jos balsas, žingsniai, pakelti antakiai ir šypsena primena jam Lizą. Kar- 
tais jis atsigręžia galvodamas, kad į kambarį įėjo Liza. 


Greisė visai susipainiojo tarp giminaičių. Ji žino, kad pirmas jos ma- 
mos vyras buvo Tomas Viljamsas, jo vardą mini per šeimos maldas. 

— O dėdė Viljamsonas yra jo sūnus? - klausia ji. 

Džoana mėgina paaiškinti. 

— Liaukis tuščiai kalbėjusi, - atkerta Anė, plonais piršteliais barbenda- 
ma į nedidelius perlus, išsiuvinėtus ant kepurės, - ji per daug kvaila. 

Vėliau Kromvelis sako jai: 

— Greisė nėra kvaila, tik dar labai jauna. 

— Sulaukusi jos metų nebuvau tokia kvaila. 

— Visi jie kvaili, išskyrus mus, tiesa? 

Sprendžiant iš veido, Anė daugmaž su tuo sutinka. 

— O kodėl žmonės tuokiasi? 

— Kad susilauktų vaikučių. 

- Arkliai juk nesituokia, bet yra kumeliukų. 

- Daugelis žmonių mano, - tęsia jis, - kad susituokę yra laimingesni. 

— Na taip, - pritaria Anė. - Ar galiu tuomet išsirinkti vyrą? 

- Žinoma, tam tikra prasme. 

— Tuomet renkuosi Reifą. 

Minutę ar kelias Tomui atrodo, kad jo gyvenimas gali pagerėti. Paskui 
mąsto, kaipgi įtikinti Reifą palaukti. Jam irgi reikia sukurti savo gyvenimą, 
bet net po penkerių metų Anė bus per jauna nuotaka. 

- Žinau, - pritaria ji, - o laikas slenka taip lėtai. 

Tai tiesa, rodos, žmogus nuolat ko nors laukia. 

— Man regis, viską gerai apgalvojai, - priduria Tomas. 

Anei nereikia aiškinti, kad būtų kuklesnė. Ji pati žino, kada kalbėti, o 
kada patylėti. Bendraujant su šia mergaite nereikia imtis jokių gudrybių ar 
prieštaravimų, kurių paprastai trokšta dauguma moterų. Ji nepanaši į gėlę 
ar lakštingalą, ji... greičiau primena nuotykių ieškantį pirklį. Užtenka ati- 
daus žvilgsnio tavo ketinimams įspėti ir sandoris sudarytas. 

Ji nusiima kepuraitę, pasukioja tarp pirštų perliukus, tampo juodų sa- 
vo plaukų sruogą, paskui ištiesia ją per visą ilgį. Likusius plaukus susuka ir 
apsivynioja aplink kaklą. 

— Galėčiau apsivynioti du kartus, - taria Anė, - jeigu tik kaklas būtų 
kiek plonesnis, - balsas darosi irzlus. - Greisei atrodo, kad negaliu ištekėti 
už Reifo, nes esame giminės. Ji mano, kad visi gyvenantys viename name 
yra pusbroliai ir pusseserės. 

- Tu nesi Reifo pusseserė. 

- Tikrai? 

- Tikrai. Ane... užsidėk kepurę. Ką pasakys tavo teta? 

Ji ima vaipytis ir bando mėgdžioti tetą Džoaną: „Ak, Tomai, tu visuomet 
toks pasitikintis savimi!“ | 

Jis prisidengia ranka burną, kad nuslėptų šypseną. Trumpam Džoana 
aprimsta. 

— Užsidėk kepurę, - ramiai primena. 

Ji užsimaukšlina kepurę. Anė dar tokia maža, mąsto Tomas, bet jai 
daug labiau tiktų šalmas. 

— O kaip čia atsirado Reifas? - teiraujasi ji. 


Reifas atsirado iš Esekso, nes būtent ten tuo metu buvo jo tėvas. Tėvas 
Henris buvo sero Edvardo Belknapo ūkvedys, o pastarasis - Grėjų šeimos 
giminaitis, taigi susijęs su Dorseto markizu. Šis markizas buvo Volsio glo- 
bėjas, kai pastarasis mokėsi Oksforde. Taigi giminystė čia, šiaip ar taip, turi 
nemažą vaidmenį. Išbuvęs Anglijoje vienus ar dvejus metus Kromvelis jau 
tam tikra prasme tapo artimas kardinolui, nors dar nebuvo jo matęs savo 
akimis. Jis dirbo Dorsetams, nagrinėjo itin painias jų bylas, o senai mar- 
kizei ieškodavo tai lovos užtiesalo, tai kilimo: „Atsiųsk tą. Būk ten.“ Jai 

visas pasaulis buvo vien juodadarbiai. Jeigu markizė užsigeisdavo omaro 
ar eršketo, juos ir užsakydavo, lygiai taip pat užsakydavo gerą skonį. Ji glos- 
tydavo Florencijos šilkus ir cypdavo iš džiaugsmo. „Nuostabus pirkinys, 
pone Kromveli, - tardavo, - o dabar pagalvokite, kuo už jį atsilyginsime.“ 

Kartą, paklydęs savo užduočių ir įsipareigojimų labirinte, Tomas pama- 
tė Henrį Sadlerį ir sutiko priimti į savo namus jo sūnų. „Išmokyk jį visko, 
ko gali, - nedrąsiai paprašė Henris. Tomas prižadėjo paimti Reifą, kai 
sutvarkys savo reikalus toje šalies dalyje, bet pasirinko prastą dieną: pur- 
vas ir smarkus lietus, vėjas nuo pakrantės pūtė į sausumą debesis. Kai To- 
mas vargais negalais priklampojo prie namo durų, buvo šiek tiek po dviejų, 
bet jau temo. Henris Sadleris tarė: „Pasilikite čia, nes vis tiek nesuspėsite 
į Londoną prieš užveriant vartus.“ Bet Tomas turėjo grįžti namo, nes kitą 
dieną privalėjo dalyvauti teisme, be to, reikėjo susitikti su ledi Dorset skolų 
išieškotojais. Juk jie žino, kaip viskas vyksta... Ponia Sadler neramiai dirs- 
telėjo pro langą, paskui pažvelgė į sūnų, su kuriuo dabar turi atsisveikinti, - 
septynerių berniuką ji išleisianti tokiu baisiu oru, kai purvini keliai. 

Nieko ypatingo, įprasta situacija, bet Reifas buvo dar visai mažas, todėl 
Tomas pasijuto beširdis. Vaikiškos garbanos buvo neseniai nukirptos, vir- 
šugalvyje styrojo rausvai gelsvi jo plaukai. Tėvas ir motina atsiklaupė ir 
paglostė sūnų. Berniuką taip įsupo į šiltas medžiagas ir taip surišo, kad jis 
tapo panašus į nedidelę statinaitę. Tomas pažvelgė į vaiką, tuomet į lau- 
ke pliaupiantį lietų ir pagalvojo, kad ir jis galėtų kaip kiti žmonės sėdėti 
dabar sau šiltai ir sausai. Ponia Sadler atsiklaupė, apkabino vaiko galvą ir 
sušnabždėjo: 

- Atsimink viską, ko tave mokėme. Melskis. Pone Kromveli, prižiūrė- 
kite, kad jis laiku kalbėtų maldas. 

Motina pakėlė ašarų pritvinkusias akis ir Tomas suprato, kad berniu- 
kas to neištvers. Jis visas drebėjo ir nedaug trūko, kad pradėtų bliauti. To- 
mas greitai užsimetė apsiaustą, nuo šio nuvarvėjo keli lietaus lašai, ir taip 
pašventino vietą. 

— Na, Reifai, ką manai? Jeigu esi tikras vyras... - ištiesė savo pirštinėtą 
ranką, o vaikas akimirksniu ją suspaudė. - Pažiūrėkime, kiek galime nujoti. 

„Išeisime taip greitai, kad nespėsi nė atsigręžti , - pamanė jis. Vėjas 
ir lietus neleido tėvams ilgai užsibūti prie atvirų durų. Jis įsodino Reifą į 
balną. Lietus lijo beveik horizontaliai. Londono pakraštyje vėjas kiek ap- 
rimo. Tuo metu Tomas gyveno Fenčerčo gatvėje. Prie durų tarnas ištiesė 
rankas norėdamas paimti Reifą, bet Tomas atkirto: 

— Skęstantieji turi laikytis vienas kito. 

Vaikas ant jo rankų tapo tikra našta, susitraukęs kūnelis po septyniais 
permirkusios vilnos sluoksniais. Tomas pastatė Reifą prie ugnies, nuo jo 

ėmė kilti garai. Prabudęs šiltoje patalpoje berniukas sušalusiais piršteliais 
ėmė nedrąsiai vynioti nuo savęs vilną. 

— Kas tai per vieta? - paklausė jis visai kitokiu, mandagiu balsu. 

— Londonas, Fenčerčo gatvė. Namai. 

Tomas paėmė lininį rankšluostį ir nušluostė berniukui veidą, patrynė 
galvą, dėl to Reifo plaukai pasišiaušė tarsi nupjauti javai. Įėjo Liza. 

— Dieve mano, tai berniukas ar ežiukas? 

Reifas atsisuko į ją, nusišypsojo ir užmigo stovėdamas. 


1528 metų vasarą prakaitavimo epidemija sugrįžo. Žmonės kalbėjo, 
kad jeigu apie ją negalvosi, nesusirgsi. Bet kaipgi galima negalvoti? Tomas 
išsiuntė mergaites iš Londono, iš pradžių į Stepnį, paskui dar toliau. Šį kar- 
tą užsikrėtė ir dvaras. Henrikas mėgino išvengti ligos jodinėdamas nuo 
vieno medžiotojų namelio prie kito. Aną išsiuntė į Heverį. Liga neaplenkė 
ir Bolinų - pirmas susirgo ledi tėvas, bet liko gyvas, tačiau mirė jos sesers 
Merės vyras. Ana irgi susirgo, bet per 24 valandas pakilo iš patalo. Tiesa, ši 
liga gali sugadinti moters išvaizdą. 

— Niekada nežinai, - prataria Tomas kardinolui, - ko prašyti meldžian- 
tis. 

Volsis atsako: 

— Aš meldžiuosi už karalienę Kotryną... ir už ledi Aną. Meldžiuosi 
už karaliaus Pranciškaus armijos pergalę Italijoje, bet ir kad nepamirštų, 
jog jiems reikalinga karaliaus Henriko draugystė bei parama. Meldžiuosi 
už karalių ir visus jo tarybos narius, už miško gyvūnus, Šventąjį Tėvą ir jo 
kuriją, tegu Dievas vadovauja jiems priimant sprendimus. Meldžiuosi už 
Martyną Liuterį ir visus užsikrėtusius jo erezija, visus su juo kovojančius, 
ypač už Lankasterio hercogystės kanclerį, mūsų gerą draugą Tomą Morą. 
Nesvarbu, ką mato mano akys, meldžiuosi už gerą derlių ir kad liautųsi 
lietus. Meldžiuosi už visus, meldžiuosi už viską. Tai ir reiškia būti kardi- 
nolu. Kai sakau Viešpačiui: „O dabar dėl Tomo Kromvelio, Viešpats atsako: 
„Volsi, ką tau sakiau? Nejaugi nežinai, kada reikia sustoti?“ 

Epidemijai pasiekus Hamptono rūmus kardinolas visiškai užsidaro. Su 
juo gali bendrauti tik keturi tarnai. O kai iš ten išeina, atrodo taip, tarsi iš 
tiesų jis vien meldėsi. 

Vasaros pabaigoje į Londoną grįžusios mergaitės atrodo paaugusios, o 
Greisės plaukai pabalę nuo saulės. Ji vengia tėvo, o šis galvoja: „Nejaugi 
žiūrėdama į mane ji prisimena tą naktį, kai nešiau ją ant rankų į lovą?“ Anė 
sako, kad kitą vasarą, kad ir kas nutiktų, nori likti su juo. Epidemija pasitrau- 
kė iš miesto, bet kardinolo maldos daugiau nedavė naudos. Derlius prastas, 
prancūzų armija Italijoje nuolat pralaimi, o jos vadas mirė nuo maro. 

Ateina ruduo. Gregoris nenoromis vėl vyksta pas savo mokytoją, o tė- 
vas nedaug ką žino apie sūnų. 

— Kas yra“ - teiraujasi jis. - Kas negerai? 

Berniukas nenori sakyti. Su kitais žmonėmis jis linksmas ir guvus, bet 
su tėvu bendrauja atsargiai ir mandagiai, tarsi norėdamas išlaikyti pagarbų 
atstumą. 

Tomas klausia Džoanos: 

— Nejaugi Gregoris bijo manęs? 

Džoanos liežuvis aštresnis už adatą, žodžius ji tiesiog beria. 

— Jis ne vienuolis, matyt, turi priežastį, - paskui nusiramina. - Tomai, 
kodėl jis turėtų tavęs bijoti? Esi puikus tėvas, netgi per geras. 

- Jeigu jis nenori grįžti pas savo mokytoją, galiu išsiųsti jį į Antverpeną 
pas savo draugą Stiveną Voeną. 

— Gregoris niekada netaps prekybininku. 

- Taip, sunku įsivaizduoti Gregorį derantis dėl procentų su Fugerių 
tarpininkais ar kikenančiu Medičių atstovu. Taigi ką man su juo daryti? 

— Pasakysiu tau, ką daryti. Kai paaugs, rask jam gerą žmoną. Gregoris 
yra džentelmenas, tai akivaizdu. 

Anė nori pradėti mokytis graikiškai. Tomas galvoja, ką pakviesti moky- 
toju, klausinėja pažįstamų. Nori gero, protingo ir jauno mokytojo, kuris 
apsigyventų jų namuose ir su kuriuo būtų galima maloniai pabendrauti 
vakarieniaujant prie stalo. Sūnui ir sūnėnui nenusisekė su mokytoju, bet 
dabar jau per vėlu ką nors keisti. Tai gana priekabus vyras, be to, kartą vie- 
nas iš berniukų netyčia uždegė namus, nes skaitė lovoje su žvake. „Bet tai 
buvo ne Gregoris, ar ne?“ - paklausė tada Tomas, o mokytojas suprato tai 
kaip pokštą. Ir vis dar siunčia sąskaitas, kurios jau seniai apmokėtos. Jam 
reikia namų buhalterio. 

Tomas sėdi prie stalo, užsivertęs brėžiniais ir planais iš Ipsvičo ir Kar- 
dinolo koledžų, nagrinėja meistrų skaičiavimus ir būsimų Volsio sodų sąs- 
kaitas. Žiūri į savo randą delne, seną nudegimo žymę, primenančią virvės 
gabalėlį. Galvoja apie Patnį, apie Valterį. Pamena nervingą nirtaus arklio 
žingsnį į šoną, alaus daryklos kvapą, Lambeto virtuvę ir šviesiaplaukį ber- 
niuką, atnešdavusį ungurių. Prisimena, kaip sugriebė tą berniuką už plau- 
kų, panardino galvą į pilną vandens kubilą ir laikė. „Argi aš tikrai tai da- 
riau? — netiki jis. - Kodėl? Kardinolas turbūt teisus sakydamas, kad esu 
nepataisomas. Randą kartais niežti, jis kietas kaip kaulo išsišakojimas. Rei- 
kia buhalterio, reikia graikų kalbos mokytojo. Reikia Džoanos, tačiau kas 
gali garantuoti, kad gausiu viską, ko noriu?“ 

Kromvelis atplėšia laišką nuo kunigo vardu Tomas Berdas. Jam trūksta 
pinigų, o kardinolas yra jam kiek skolingas. Tomas užsirašo, kad reikia 

patikrinti ir sumokėti, paskui vėl ima laišką į rankas. Ten minimi du vyrai, 
du studentai - Klarkas ir Samneris. Šie vardai jam žinomi. Jie yra iš tų šešių 
Oksfordo studentų, pas kuriuos rado liuteroniškų knygų. Kardinolas liepė 
juos užrakinti ir mėginti perkalbėti. Tomas laiko laišką ir pažvelgia į šoną. 
Žino, kad artėja kažkas negero, per sieną perbėga šešėlis. 

Jis skaito. Klarkas ir Samneris negyvi. Reikėtų apie tai pranešti kardi- 
nolui, rašo laiško autorius. Neturėdamas geresnės vietos dekanas uždarė 
juos giliuose šaltuose koledžo rūsiuose, skirtuose žuviai laikyti. Ir net toje 
ramioje, slaptoje ir šaltoje vietoje juos surado vasarinės epidemijos užkra- 
tas. Jie mirė tamsoje, be kunigo. 

„Visą vasarą meldėmės, bet, matyt, nepakankamai. Nejaugi kardinolas 
paprasčiausiai užmiršo savo eretikus? Turiu eiti ir pranešti jam, - svarsto 
Tomas. 

Pirma rugsėjo savaitė. Slopinamas sielvartas virto pykčiu. Bet kokia iš 
jo nauda? Jį irgi reikia nuslopinti. 

Metų pabaigoje kardinolas paklausia: 

— Tomai, ką galėčiau padovanoti jums Naujųjų metų proga? 

— Padovanokite man Mažąjį Bilnį, - ir nelaukdamas kardinolo atsaky- 
mo priduria: - Milorde, jis jau ištisus metus Taueryje. Ši vieta įbaugintų bet 
ką, o Bilnis yra baikštus ir silpnas žmogus. Bijau, kad jį laiko gana griežtai. 
Be to, Jūsų Šviesybe, juk prisimenate Klarką ir Samnerį, ir tai, kaip jie mirė. 
Labai prašau, milorde. Pasinaudokite savo galiomis, parašykite laišką, pra- 
šymą karaliui. Paleiskite jį. 

Volsis išsitiesia ir sukabina pirštų galiukus. 

- Tomai, mano brangusis Tomai Kromveli. Labai gerai. Bet tėvas Bilnis 
privalo grįžti atgal į Kembridžą. Jis turi atsisakyti savo planų vykti į Romą 
ir mėginti pakreipti popiežiaus mąstymą teisinga linkme. Po Vatikanu yra 
labai gilių požemių, o mano ranka ten jo jau nepasieks. 

Tomas vos susilaikė neištaręs: „Jūs negalite pasiekti net savo koledžo 
rūsių.“ Bet susilaikė. Erezija - prisilietimas prie jos - yra silpnybė, kurią 
dar toleruoja kardinolas. Jis visuomet mielai perverčia naujausias gražiai 
įrištas eretikų knygas ir išklauso visas paskalas iš Stiljardo, vokiečių pirklių 
gyvenamojo rajono. Jam patinka perskaityti vieną kitą tekstą ir aptarti po 
vakarienės. Bet kokią ginčytiną temą kardinolui reikia pateikti apraizgytą 
tankiausiu žodžių voratinkliu. Bet kokią pavojingą nuomonę reikia išsakyti 
tiek prižarsčius šmaikščių atsiprašymų, kad ši atrodytų kaip stora ir ne- 
kenksminga pagalvė. Kai milordui kardinolui pranešė apie mirtis rūsyje, 
jis apsiverkė: „Kaipgi apie tai nežinojau? Tie puikūs jaunuoliai.“ 

Pastaraisiais mėnesiais jis dažnai pravirksta, nors tai dar nereiškia, kad 
jo ašaros nėra nuoširdžios. Štai ir dabar Jo Šviesybė braukia ašarą, nes žino 

visą istoriją: Mažasis Bilnis Grėjaus smuklėje, lenkiškai kalbantis vyras, ne- 
rimti pasiuntiniai, apstulbę vaikai, Lizos Kromvel veidas, suakmenėjęs ne- 
išvengiamos mirties akivaizdoje. Jis palinksta prie stalo ir sako: „Tomai, tik 
nepulkite į neviltį. Prašau. Juk turite vaikų. O vėliau gal vėl norėsite vesti.“ 

„Aš ir esu vaikas, - mąsto jis, - kurio negalima paguosti.“ Kardinolas 
uždeda savo ranką jam ant rankos. Apšviesti sužvilga brangakmeniai ir 
atveria paslaptingas savo gelmes: į kraujo lašelį panašus granatas, kaip 
sidabras blizgantis turkis, gelsvai pilkas tarsi katės akis mirksintis deimantas. 

Jis niekada nepasakos kardinolui apie Merę Bolin, kad ir kaip norėtųsi. 
Volsis gali juoktis, bet gali ir pasipiktinti. Reikia kažkaip persakyti turinį 
bendrais bruožais be konteksto. 


1528-ųjų ruduo. Tomas rūmuose, tvarko kardinolo reikalus. Link jo 
prilaikydama sijoną bėga Merė, matyti žalio šilko kojinės. Ar ją vejasi se- 
suo Ana? Jis laukia norėdamas išsiaiškinti. 

Kromvelis staiga sustoja. 

— A, tai jūs! 

Jis ir negalvojo, kad Merė Bolin jį pažįsta. Viena ranka ji atsiremia į 
plokščių apkalą, sulaiko kvėpavimą, o kitą uždeda jam ant peties, tarsi jis 
būtų neatskiriama sienos dalis. Merė vis dar stulbinamai graži, linksma, 
švelnių bruožų. 

— Mano dėdė... šį rytą, - beria žodžius, - mano dėdė Norfolkas. Plūdo 
jus riaumodamas tarsi liūtas. Paklausiau sesers, kas tas baisus vyras, o ji 
atsakė, kad tas, kurio neatskirsi nuo sienos. 

Merė atitraukia ranką. Ji juokiasi, rausta, mėgina atgauti kvapą, bet 
krūtinė vis dar kilnojasi. 

— Tai kuo gi buvo nepatenkintas milordas Norfolkas? 

— Na... - ima mojuoti ranka norėdama atsivėdinti. - Jis sakė: „Kardi- 
nolai, legatai, Anglijoje nėra gyvenimo nuo tada, kai tarp mūsų gyvena kar- 
dinolas.“ Jis sako, kad Jorko kardinolas apiplėšinėja kilmingųjų namus, sa- 
ko, kad reikia pačiam perimti valdymą, o lordai tegu bijo, kad jų neišplaktų 
kaip mokyklos mokinių. Bet nepriimkite mano žodžių per daug rimtai... 

Ji atrodo gana trapi, vis dar uždususi, bet Tomo akys meldžia kalbėti 
toliau. Ji nusijuokia ir vėl pasakoja: 

— Mano brolis Džordžas irgi buvo labai supykęs. Jis sakė, kad Jorko 
kardinolas gimė benamių ligoninėje ir įdarbino žmogų, gimusį griovyje 
šalia kelio. O mano tėvas tarė: „Brangus mano berniuk, būdamas tikslus ir 
kruopštus nieko neprarasi, nereiks nei griovio, nei aludario kiemo, nes jis 
joks džentelmenas“, - Merė žengia žingsnį atgal. - Jūs atrodote kaip tikras 
džentelmenas. Man patinka pilkas jūsų aksomas, kur tokį gavote? 

- Italijoje. 

Dabar jis jau ne siena, o kažkas geriau. Merės ranka vėl lėtai atsiduria 
Tomui ant peties ir ramiai jį glosto. 

— Gal galėtumėte ir man truputėlį gauti? Nors spalva gal ir per rami 
moteriai. 

„Bet tik ne našlei“, - svarsto jis. Mintis, matyt, atsispindėjo jo veide, nes 
Merė priduria: 

- Taip, žinoma. Viljamas Keris nebegyvas. 

Jis nulenkia galvą ir elgiasi ypač korektiškai, nes Merė kelia jam nerimą. 

— Rūmai gedi jo. Kaip ir jūs. 

Merė atsidūsta. 

- Jis buvo geras, turint omeny aplinkybes. 

— Jums turbūt sunku. 

— Kai karalius savo dėmesį nukreipė į Aną, jam atrodė, kad bus kaip 
Prancūzijoje. Ji sutiks... sutiks užimti rūmuose tam tikrą padėtį. Ir jo šir- 
dyje, bent jam taip atrodė. Jis žadėjo atsisakyti visų kitų meilužių. Laiškai, 
kuriuos rašė savo ranka... 

- Tikrai? 

Kardinolas sako, kad niekada nepriversi karaliaus parašyti laiško savo 
ranka. Netgi kitam karaliui. Net popiežiui. Net jeigu nuo to priklauso rei- 
kalo sėkmė. 

— Taip, nuo praeitos vasaros. Jis rašo, o ten, kur turėtų būti antspaudas 
su Henricus Rex, - ji paima jo ranką ir vedžioja smiliumi per delną, - ten 
jis nupiešia širdį ir įrašo joje savo inicialus. Ak, tik nesijuokite, - pati vos 
laikosi nenusišypsojusi, - jis sako, kad labai kenčia. 

Kromvelis nori pasakyti: „Mere, tie laiškai, ar galėtum man juos at- 
nešti?“ 

- Mano sesuo sako: „Čia ne Prancūzija ir aš ne tokia kvaila kaip tu, 
Mere.“ Ji žino, kad buvau Henriko meilužė, ir mato, kad jis mane paliko. 
Tai jai gera pamoka. 

Tomas klausosi sulaikęs kvėpavimą, bet ji atsipalaidavo ir kalbės tol, 
kol išsikalbės. 

— Užtikrinu jus, jie susituoks, kad ir kas nutiktų. Prisiekė viens kitam. 
Ana sako, kad būtinai už jo ištekės ir jai visai nerūpi, jeigu Kotryna ir visi 
jos ispanai išplauktų į jūrą ir nuskęstų. Henrikas gaus, ko nori, taip pat ir 
Ana, patikėkite, aš juos abu puikiai pažįstu, - jos akyse sublizga ašaros. — 
Štai kodėl man taip trūksta Viljamo Kerio, nes dabar ji yra viskas, o mane 
išmes tarsi trupinius po vakarienės. Dabar esu be vyro, todėl gali kalbėti 
apie mane bet ką. Mano tėvas sako, kad esu išlaikytinė, o dėdė Norfolkas - 
kad esu kekšė. 


116 


Tarsi ne dėl jo kaltės taip nutiko. 

— Gal jums trūksta pinigų? 

— Na taip! - sušunka ji. - Taip, taip, taip, ir niekam tai nerūpi. Niekas 
manęs prieš tai net nepaklausė. Juk žinote, turiu vaikų. Man reikia... - ji 
prispaudžia pirštus prie lūpų, kad tos nevirpėtų. - Ar esate matęs mano 
sūnų?.. Kaip manote, kodėl pavadinau jį Henriku? Karalius galėtų pripa- 
žinti jį sūnumi, kaip pripažino Ričmondą, bet mano sesuo griežtai už- 
draudė tai daryti. Jis daro viską, ko ji paprašo. Ji nori pati pagimdyti jam 
princą ir nenori, kad šalia būtų manasis. 

Kardinolui jau pranešta, kad Merės Bolin kūdikis yra sveikas berniu- 
kas, rausvai geltonų plaukų ir turintis gerą apetitą. Yra ir vyresnė Merės 
duktė, bet šiuo atveju dukterys nieko nedomina. 

Kromvelis teiraujasi: 

— Kiek metų jūsų berniukui, ledi Keri? 

— Kovą sueis treji. O dukteriai Kotrynai - penkeri, - išsigandusi ji vėl 
paliečia lūpas. - Visai užmiršau, kad jūsų žmona mirė... Kaip galėjau pa- 
miršti? 

Iš kur ji žino, galvoja Tomas, bet į nebylų klausimą atsako ji pati: 

- Ana žino viską apie žmones, dirbančius kardinolui. Ji uždavinėja klausi- 
mus, o atsakymus užsirašo į knygutę, - pažvelgia į Tomą. - Ojūs turite vaikų? 

- Taip... Žinote, niekas manęs to anksčiau niekada neklausė. 

Vieną petį jis atremia į sieną, Merė prieina arčiau, jų veidai atrodo kiek 
švelnesni, greičiausiai dėl abiejų patirto praradimo skausmo. 

- Turiu suaugusį sūnų, - taria Tomas, - jis mokosi Kembridže su pri- 
vačiu mokytoju. Dar turiu mažą dukrytę Greisę, ji nuostabi ir, kitaip nei aš, 
šviesiaplaukė. Mano žmona nebuvo gražuolė, o aš toks, kokį mane matote. 
Dar turiu Ang, ji nori mokytis graikų kalbos. 

— Viešpatie! - neslepia nuostabos Merė. - Moteriai tai, na žinote... 

— Taip, bet ji sako: „Kodėl Tomo Moro dukra gali, o aš ne?“ Ji žino dau- 
gybę prasmingų žodžių ir visus juos vartoja. 

— Arją labiausiai mylite? 

— Su mumis gyvena jos močiutė ir mano žmonos sesuo, bet tai nėra... 
tai nėra geriausia aplinka Anei. Galėčiau atiduoti ją į kitus namus, bet ta- 
da... na, graikų kalba... ir apskritai ją retai matau, - jam atrodo, kad jau se- 
niai taip ilgai nekalbėjo, nebent su Volsiu. - Jūsų tėvas turėtų deramai jumis 
pasirūpinti. Paprašysiu kardinolo, kad su juo pakalbėtų, - jam atrodo, kad 
kardinolui toks pokalbis tikrai patiktų. 

— Man reikia naujo vyro, kad pagaliau liautųsi vadinę mane visokiau- 
siais žodžiais. Ar gali kardinolas surasti moteriai vyrą? 

— Kardinolas gali viską. Kokio vyro pageidaujate? 

Ji galvoja. 

— Tokio, kuris pasirūpintų mano vaikais. Kuris galėtų pasipriešinti ma- 
no šeimos nariams, kuris nemirtų, - ji sudeda rankas. 

— Dar nepasakėte - jauno ir gražaus. Neprašysi - negausi. 

— Tikrai? Buvau auklėjama kitaip. 

„Jeigu taip, jus su seserimi auklėjo skirtingai , - mąsto jis. 

— Ar prisimenate maską Jorko rūmuose... vaidinote Grožį ar Gerumą? 

- Ak, - nusišypso ji, - tai vyko greičiausiai prieš septynerius metus, jau 
nepamenu. Tiek daug kartų ką nors vaidinau. 

- Žinoma, jūs vis dar ir graži, ir gera. 

— Tuomet tik ir tegalvodavau, kaip gražiau apsirengti. O štai Aną pri- 
simenu, ji vaidino Atkaklumą. 

Tomas svarsto: „Šią jos savybę dar reikėtų patikrinti.“ 

Iš Romos atvyko kardinolas Kampedžas, jam duotas nurodymas temp- 
ti laiką. Tempti ir laukti - daryti bet ką, tik nepriimti galutinių sprendimų. 

— Ana nuolat rašo laiškus arba ką nors žymisi savo knygelėje. Ir vis 
vaikšto, aukštyn žemyn, aukštyn žemyn. Pamačiusi Šventąjį Tėvą ji pakelia 
ranką, neva „nebandykite manęs kalbinti, o pamačiusi mane žnybteli. 
Taip, - Merė kairės rankos pirštais rodo ore, kaip tai būna, - va taip, - dešinės 
rankos pirštais braukia sau per gerklę, kol pasiekia virš raktikaulio esančią 
pulsuojančią duobutę, - čia. Kartais lieka mėlynių. Ji nori subjauroti mane. 

— Pakalbėsiu su kardinolu, - pažada Tomas. 

- Pakalbėkite, - Merė laukia. 

Jam reikia eiti, nes turi atlikti daugybę darbų. 

— Daugiau nenoriu būti Bolin ar Hovard. Jeigu karalius pripažintų 
mano sūnų, būtų viskas kitaip, o dabar nenoriu jokių maskų, vaidinimų ar 
persirenginėjimo dorybėmis. Jie neturi jokių dorybių, viskas tėra šou, pa- 
sipuikavimas. Jeigu jie nenori matyti manęs, ir aš nenoriu jų matyti, geriau 
jau tapsiu elgeta. 

— Tikrai... taip neturi būti, ledi Keri. 

— Ar žinote, ko noriu? Noriu vyro, kuris priverstų juos drebėti. Noriu 
ištekėti už to, kuris įbaugintų juos. 

Mėlynose jos akyse sublizga vilties spindulėlis. Vieną savo pirštelį ji 
uždeda ant pilko aksomo, kuriuo taip žavisi, ir tyliai sako: „Neprašysi - ne- 
gausi.“ 

Kad Tomas Hovardas būtų dėdė, Tomas Bolinas - tėvas, o karalius — 
brolis? 

- Jie jus pražudys, - taria jis jausdamas, kad nieko daugiau aiškinti 
nereikia. 

Ji juokiasi, paskui kramto lūpą. 

- Žinoma, žinoma, jie tai padarys. Ką aš galvoju? Bet kokiu atveju esu 
dėkinga už tai, ką dėl manęs padarėte. Už šį rytą dovanotą ramybės aki- 
mirką, nes kai rėkia ant jūsų, nerėkia ant manęs. Vieną dieną su jumis no- 
rės pabendrauti Ana. Ji pasikvies jus ir ims pataikauti. Paprašys patarimo 
ar atlikti kokį menką darbelį. O prieš tai paklausykite mano patarimo: ap- 
sisukite ir kuo greičiau eikite į kitą pusę. 

Ji pabučiuoja savo smiliaus galiuką ir priliečia jam prie lūpų. 

Kardinolui šį vakarą jo nereikia, todėl jis vyksta į namus Ostin Frajerse. 
Jaučia, kad reikia atokiau laikytis nuo visų Bolinų, nors ir kiek jų būtų. Yra 
vyrų, kuriuos žavėtų moteris, miegojusi su dviem karaliais, bet tik ne jį. 
Jis mąsto apie seserį Aną, kodėl ji turėtų juo domėtis? Galbūt ji turi infor- 
macijos apie tai, ką Tomas Moras vadina „jūsų evangeliška brolija“, nors ga- 
na keista, nes Bolinai - ne ta šeima, kuri ypač rūpintųsi savo sielomis. Dė- 
dė Norfolkas tam tikslui turi dvasininkų. Jis nepakenčia jokių naujų min- 
čių ir niekada neskaito knygų. Brolį Džordžą domina moterys, medžioklė, 
apdarai, juvelyriniai dirbiniai ir tenisas. Seras Tomas Bolinas yra nuostabus 
diplomatas, domisi tik savimi. 

Kromvelis norėtų kam nors papasakoti apie susitikimą su Mere, bet 
niekam sakyti negalima, todėl jis pasakoja Reifui. 

— Jūs greičiausiai ne taip supratote, - griežtai taria Reifas. 

Išklausęs pasakojimo apie širdį su inicialais jis išplečia blyškias savo akis, 
bet net nenusišypso. Istorija apie siūlomas vedybas jam atrodo neįtikėtina. 

- Ji greičiausiai turėjo omeny ką kita. 

Tomas gūžteli pečiais, nes ką gi dar ji galėjo turėti omenyje. 

— Norfolko hercogas užpuls mus kaip vilkų gauja, - priduria Reifas, - 
atjos ir padegs mūsų namus. 

— O žnybtelėjimai? Kaip nuo jų apsisaugoti? 

- Žinoma, apsišarvuoti, - atsako Reifas. 

— Gali prasidėti paskalos. 

— Niekas dabar į Merę nekreipia dėmesio, - ir kaltinamu tonu pridu- 
ria: - Išskyrus jus. 

Atvykus į Londoną popiežiaus legatui tariamai karališkas Anos Bolin 
dvaras žlunga. Karalius nenori painiavos, kardinolas Kampedžas atvyko 
išsakyti savo nuogąstavimų dėl jo vedybų su Kotryna - šios niekuo nesu- 
sijusios, kaip primygtinai įrodinėja Henrikas, su jo jausmais ledi Anai. Ji iš- 
vyksta į Heverį, kartu ir jos sesuo. Londone sklinda gandų, kad Merė nėš- 
čia. Reifas sako: „Šeimininke, nenoriu jūsų įžeisti, bet ar jūs tikrai tik prie 
sienos prisilietėte?“ Mirusio vyro giminaičiai tvirtina, kad tai ne jo vaikas, 
karalius irgi to nepripažįsta. Liūdna, kad daugelis taip greitai ima kaltinti 
karalių melavimu. O kaip į visa tai sureagavo Ana? Ji turės užtektinai laiko 

pykti, nes apsigyvens nuošalioje vietoje. „O Merę visiškai sužnaibys“, - pri- 
duria Reifas. 

Visi mieste liežuvauja nežinodami, kaip Tomą tai domina. Jam liūdna 
ir įtartina dėl Bolinų. Viską, kas įvyko tarp jo ir Merės, dabar jis suvokia vi- 
siškai kitaip. Visas kūnas pagaugais eina pagalvojus, kad jeigu tuomet būtų 
pasidavęs meilikavimui ir taręs „taip , greitai būtų tapęs tėvu vaiko, visiškai 
nepanašaus į Kromvelius, bet panašaus į Tiudorus. Žinoma, gudrybė gana 
žavi. Merė gali atrodyti kaip lėlė, bet ji nėra kvaila. Bėgdama žemyn ir ro- 
dydama žalias savo kojines ji jau ieškojo aukos. Kiti žmonės Bolinams yra 
viso labo daiktai, kuriuos galima panaudoti ir išmesti. Jiems nerūpi kitų 
jausmai, reputacija, jų šeimos garbė. 

Tomas šypsosi pagalvojęs, kad Kromveliai turi gerą vardą. Ar reputaci- 
ją, kurią reikia ginti. 

Kad ir kas buvo, nieko rimto nenutiko. Galbūt Merė suklydo, o gal pa- 
prasčiausiai norėjo išlieti savo pagiežą. Dievas žino, kad Bolinai nusipelnė 
neapykantos. Galbūt ji buvo nėščia, bet persileido. Kalbos pamažu tyla. 
Nėra jokio vaiko. Tai panašu į vieną iš keistų kardinolo pasakų, kur gamta 
yra iškreipta, o moterys gyvatės kada panorėjusios tai pradingsta, tai 
vėl pasirodo. 

Kotryna irgi prarado vaiką. Pirmaisiais santuokos su Henriku metais 
ji persileido, gydytojai buvo pasakę, kad ji laukiasi dvynukų. Kardinolas 
gerai prisimena ją rūmuose su atlaisvinta liemenėle ir paslaptinga šypsena 
veide. Vėliau Kotryna užsidarė, ruošdamasi gimdyti, bet po kiek laiko 
pasirodė suveržtu korsetu, be pilvo ir be vaiko. > 

Galbūt tai būdingas Tiudorų bruožas. 

Kiek vėliau jis nugirdo, kad Ana ėmė globoti savo sesers sūnų Henriką 
Kerį. Įdomu, ar ji neketina nunuodyti savo giminaičio. Arba suvalgyti jo. 


1529-ieji. Naujieji metai. Stivenas Gardineris Romoje grasina popie- 
žiui Klemensui karaliaus vardu. Kardinolas grasinimų turinio nežino. Kle- 
mensas ir ramiais laikais buvo gana bailus, tad nenuostabu, kad kai po- 
nas Stivenas kvėpuoja jam į ausis siera, jis suserga. Sakoma, kad popiežius 
jau prie mirties slenksčio, o kardinolo agentai visoje Europoje tiria dirvą, 
skaičiuoja galimus kandidatus ir garsiai žvangina pinigines. Jeigu Volsis 
būtų popiežius, karaliaus problema būtų greitai išspręsta. Kardinolas tru- 
putį bamba, nes myli savo šalį, jam patinka gegužės gėlių kilimai, švelnus 
paukščių čiulbesys. O kaip didžiausią košmarą regi tupinčius ir besispjau- 
dančius italus, kartuvių miškus, lavonais nuklotas pievas. 

— Noriu, kad vyktumėte su manimi, Tomai. Būsite šalia ir greitai rea- 
guosite, jeigu kuris nors kardinolas mėgins mane persmeigti. 


120 


Tomas įsivaizduoja savo globėją, subadytą peiliais, kaip šv. Sebastijo- 
nas buvo suvarpytas strėlėmis. 

— O kodėl popiežius turi gyventi Romoje? Kur tai parašyta? 

Kardinolo veidą nušviečia šypsena. 

- Pernešti Šventąjį Sostą čionai? Kodėl gi ne? - jam patinka drąsūs pla- 
nai. - Į Londoną greičiausiai nepavyktų. Jeigu būčiau Kenterberio vysku- 
pas, galėčiau popiežiaus dvarą įkurdinti Lambeto rūmuose... Bet senasis 
Varhamas vis dar nepaprastai gajus ir nuolat spyriojasi. 

- Jūsų Šviesybė gali persikelti į savo paties sostą. 

— Jorkas per daug toli. O jeigu pontifikatas būtų Vinčesteryje, ką ma- 
note? Senojoje Anglijos sostinėje? Arčiau karaliaus. 

Tai būtų išties neįprasta situacija. Karalius vakarieniauja su popiežiumi, 
kuris kartu yra ir jo lordas kancleris... Ar turėtų karalius tokiu atveju pa- 
duoti popiežiui servetėlę? 

Pasigirdus žinioms apie sveikstantį Klemensą kardinolas nė kiek nenu- 
simena. Jis sako: 

— Tomai, ką gi mums daryti? Reikia imtis legatų teismo, daugiau laukti 
negalima. Eikite ir suraskite man žmogų vardu Antonis Poinsas. 

Kromvelis stovi sukryžiavęs rankas ir laukia tolesnių bei tikslesnių nu- 
rodymų. 

— Greičiausiai jis Vaito saloje. Ir dar atveskite man serą Viljamą Tomą, 
kurį turbūt rasite Karmardene. Jis senyvas, tad liepkite savo žmonėms va- 
žiuoti neskubant. 

— Nesamdau lėtų žmonių, - linkteli, - bet kokiu atveju supratau. Ne- 
nužudyti liudininkų. 

Artėja karaliui svarbus teismo procesas. Henrikas nori įrodyti, kad iš- 
tekėjusi už jo karalienė Kotryna jau nebuvo nekalta mergelė, todėl jos san- 
tuoka su jo broliu Artūru buvusi tikra. Tam jis kviečia dvariškius, kurie 
buvo susitikę su karališkąja pora po jos vedybų Bainardo pilyje, vėliau Vin- 
dzore, į kurį tais metais persikėlė karaliaus dvaras. Dar vėliau Ladlou, kur 
jaunieji vaidino Velso princą ir princesę. 

„Artūras, - taria Volsis, - dabar būtų maždaug jūsų amžiaus, Tomai, 
jeigu būtų gyvas.“ 

Patarnaujantys asmenys ir liudininkai yra mažų mažiausiai viena karta 
vyresni. Nuo to laiko prabėgo tiek daug metų - dvidešimt aštuoneri. Ką jie 
gali prisiminti? 

Nereikėjo taip viešai ir nemandagiai apie visa tai kalbėti. Kardinolas Kam- 
pedžas maldavo Kotryną nusilenkti karaliaus valiai, pripažinti, kad santuo- 
ka neturi juridinės galios, ir pasitraukti į vienuolyną. „Žinoma, - sako ji, - aš 
pasitrauksiu į vienuolyną ir tapsiu vienuole, jeigu tik karalius taps vienuoliu. 

O dabar ji mėgina įrodyti, kad legatų teismas neturėtų nagrinėti šios 
bylos. Pirma, byla vis dar nagrinėjama Romoje. Antra, kaip tvirtina kara- 
lienė, ji yra svetima svetimoje šalyje. Taip sakydama ji ignoruoja kelis de- 
šimtmečius, kai Anglijos politikoje nieko neįvyko jai nedalyvaujant. Ko- 
tryna tvirtina, kad teisėjai yra nusistatę prieš ją, ir ji šiuo atveju teisi. Kam- 
pedžas deda ranką prie širdies ir dievagojasi, kad teis sąžiningai, net jeigu 
grėstų pavojus jo gyvybei. O Kotrynai atrodo, kad jis per daug artimas su 
savuoju legatu. Bet kas, anot jos, praleidęs nemažai laiko su Volsiu, daugiau 
nežino, kas yra sąžinė. 

Kas pataria Kotrynai? Džonas Fišeris, Ročesterio vyskupas. 

„Ar žinote, už ką negaliu jo pakęsti? - tvirtina kardinolas. - Jis tėra 
gyvi griaučiai, tik oda ir kaulai. Nekenčiu tokių prelatų. Šalia jo visi kiti 
atrodo per daug žemiški.“ 

Kai karalius ir karalienė kviečiami pas du kardinolus į Blakfrajersą, 
Volsis jų laukia demonstruodamas visą savo žemišką galią, apsivilkęs gra- 
žiausiais raudonais apdarais. Visi manė, kad Kotryna atsiųs savo įgaliotinį, 
bet ji atvyko pati. Susirinko visi vyskupai. Karalius atsakinėja garsiai, jo 
balsas aidi sklisdamas iš didelės, brangakmeniais nusagstytos krūtinės. 
Kromvelis patartų teisėjams atsakinėti tyliai, panarinus galvą. Anot jo, per 
didelis kuklumas dažniausiai būna apsimestinis, bet būtent apsimetėliai 
neretai laimi. 

Salė sausakimša. Jis su Reifu viską stebi iš toli. Kai pasibaigia karalienės 
kalba, pravirkdžiusi kelis vyrus, jie išeina į lauką. Reifas taria: 

- Jeigu būtume buvę arčiau, būtume matę, ar karalius drįso pažvelgti 
jai į akis. 

— Taip, ne tau vienam tai įdomu. 

— Labai atsiprašau, tačiau aš tikiu Kotryna. 

- Ša, netikėk niekuo. 

Kažkas užstoja šviesą. Tai Stivenas Gardineris, juodas ir piktas. Kelionė 
į Romą jo nė kiek nepakeitė. 

— Pone Stivenai! - šaukia Tomas. - Kaip sekėsi kelionė atgal? Na taip, 
žinau, nemalonu grįžti tuščiomis. Man labai gaila. Manau, padarėte viską, 
ką galėjote. 

Gardinerio pyktis dar sustiprėja. 

- Jeigu šis teismas neduos karaliui to, ko jis nori, jūsų globėjui galas. Ir 
tuomet aš jūsų gailėsiuosi. 

- Bet jūs nesigailėsite. 

— Nesigailėsiu, - pritaria Gardineris ir nueina. 

Kotryna nedalyvauja antroje niekingoje teismo dalyje. Jai atstovauja 
jos advokatai, ji atskleidė nuodėmklausiui, kad Artūras jų santuokos metu 

net nebuvo prie jos prisilietęs, o dabar leido nuodėmklausiui atskleisti 
išpažinties paslaptį. Ji kalbėjo prieš patį aukščiausią teismą, Dievo teismą, 
todėl meluodama tik pasmerktų savo sielą prakeiksmui. 

Yra dar vienas svarbus dalykas, kurio niekas nepamiršo. Mirus Artū- 
rui Kotryna buvo ne kartą pristatyta potencialiems jaunikiams - senajam 
karaliui ir jaunam princui Henrikui. Jie galėjo pakviesti gydytoją, kad šis 
ją apžiūrėtų. Ji būtų išsigandusi, apsiverkusi, bet būtų turėjusi paklusti. 
Galbūt dabar ji ir gailisi, kad taip nenutiko, kad svetimas žmogus šaltomis 
rankomis taip ir neatėjo. Bet jie niekada neprašė jos įrodyti savo teiginių, 
turbūt tada žmonės dar turėjo gėdos jausmą. Leidimas tuoktis su Henriku 
nepaneigė nė vieno atvejo: ji galėjo būti tiek nekalta mergelė, tiek atvirkščiai. 
Ispaniški dokumentai skiriasi nuo angliškų. Tuo dabar ir reikėtų užsiimti — 
tyrinėti papunkčius ir dokumentų tekstą, o ne kivirčytis dėl menkniekių, 
tai yra odos gabaliukų ar kraujo dėmelių ant lininių paklodžių. 

Jeigu jis būtų Kotrynos patarėjas, laikytų ją teisme tiek, kiek reikėtų, kad 
ir kaip ji priešintųsi. Ar išdrįstų liudininkai pasakyti į akis tai, ką kalbėjo jai 
už nugaros? Jai būtų gėda žiūrėti į juos, užsispyrusius, pražilusius ir visiš- 
kai neabejojančius savo atmintimi praėjus tiek daug laiko, bet jis įtikintų 
elgtis mandagiai, pasiteirauti, kaip gyvena jų anūkai, ar vasaros karštis kiek 
palengvino jų skausmus. Jie būtų jautę dar didesnę gėdą ir gali būti, kad 
neatlaikę nuoširdžių jos akių žvilgsnio imtų dvejoti ir užsikirsti kalbėdami. 

Be Kotrynos teismo procesas virto nepadoriu pasilinksminimu. Prieš 
teisėjus stovi Šrusberio grafas, kovojęs su senuoju karaliumi prie Bosvorto. 
Jis pasakoja apie pirmą savo vedybinę naktį, kai dar tebuvo penkiolikos 
metų berniukas, anksčiau nepažinęs moterų, tačiau atliko savo pareigą 
kaip vyras. Artūro vedybų naktį jis su Oksfordo grafu palydėjo karalių į 
Kotrynos kambarius. „Taip, - prisipažįsta Dorseto markizas, - aš irgi ten 
buvau, Kotryna gulėjo užsiklojusi antklode, karalius atsigulė šalia.“ 

„Nė vienas nenori prisiekti, kad atsigulė kartu su jais, - sušnibžda Rei- 
fas. - Įdomu, ar dar tokio nerado.“ 

Teismas turi atkreipti dėmesį ir į tai, kas buvo pasakyta kitą rytą. Iš 
karalienės apartamentų išėjęs karalius pareiškė, kad yra ištroškęs, ir papra- 
šė sero Antonio Viloubio atnešti bokalą alaus. „Šį vakarą pabuvau Ispani- 
joje“, - tarė jis. Paprastą berniuko pokštą vėl iškėlė į dienos šviesą, nors tas 
berniukas jau tris dešimtmečius guli kapuose. Kaip liūdna mirti jaunam 
ir eiti į tamsą be jokių draugų. O dabar jau nebėra nei šv. Moriso Džono, 
besiilsinčio Vusterio katedros rūsiuose, nei pono Kromerio ir Viljamo Vuda- 
lo, nė vieno, girdėjusio karalių sakant: „Ponai, išties malonu turėti žmoną.“ 

Išklausę visas kalbas jie išeina pakvėpuoti grynu oru, o Tomui kažko- 
dėl darosi šalta. Jis prideda ranką prie veido, paliečia skruostikaulį. 

Reifas prataria: 

- Ar rasite jaunikį, kuris išeis ryte ir tars: „Labas rytas, ponai, nieko 
neįvyko!“ Karalius norėjo pasipuikuoti, argi ne? Štai ir viskas. Jie pamiršo, 
ką reiškia būti penkiolikmečiu. 

Vykstant teismui karalius Pranciškus Italijoje pralaimi dar vieną mūšį. 
Popiežius Klemensas ruošiasi pasirašyti naują susitarimą su imperatoriu- 
mi, karalienės Kotrynos sūnėnu. 

Apie tai dar nežinodamas Tomas sako Reifui: 

- Prasta diena. Jeigu norime tapti Europai pajuokos objektu, mums tai 
pavyko. 

Jis žiūri šonu į Reifą, kuris niekaip negali suvokti, kad penkiolikmetis 
berniukas galėjo permiegoti su Kotryna. Tai panašu į poravimąsi su statula. 
Žinoma, Reifas nežino kardinolo nuomonės apie buvusį Kotrynos žavesį. 

- Na, aš susilaikau nuo galutinio vertinimo. Ir teisėjai susilaikys, nes 
neturės kitos išeities, - taria Tomas. - Reifai, tu šiuo atveju gali daugiau už 
mus pasakyti. Aš jau neprisimenu, kada buvau penkiolikos. 

- Tikrai? Argi ne penkiolikos atvykote į Prancūziją? 

— Taip, tikriausiai penkiolikos. 

Tomas prisimena Volsio žodžius: „Artūras dabar būtų maždaug jūsų 
amžiaus, Tomai, jeigu būtų gyvas.“ Jis prisimeną moterį Doveryje, atsirė- 
musią į sieną, jos mažyčius trapius kaulelius, jos jauną, mirtinai išblyškusį 
veidą. Ima truputį nervintis ir pajunta kažką panašaus į netektį. O jeigu 
kardinolo pokštas nebuvo pokštas ir pasaulyje pilna jo vaikų, kuriais jis nė 
kiek nesirūpina? Vienintelis doras veiksmas, kurį gali padaryti, tai pasirū- 
pinti savo vaikais. 

- Reifai, - prataria jis, - ar žinai, kad dar neparašiau testamento? Žadė- 
jau, bet niekaip nerandu laiko. Manau, reikėtų vykti namo ir parašyti. 

- Bet kodėl dabar? - žiūri nustebęs Reifas. - Juk jūsų laukia kardinolas. 

— Važiuokime namo, - paima Reifą už peties ir jaučia, kaip prie kairės 
rankos prisiliečia nematomi pirštai. Tai vaiduoklis, rimtas ir išblyškęs ka- 
ralius Artūras. 

„Karaliau Henrikai, - svarsto jis, - tu jį prikėlei, tu jį ir grąžink.“ 


1529-yjų liepa. Tomas Kromvelis iš Londono, džentelmenas. Tvirto su- 
dėjimo ir puikios atminties. Jo sūnui Gregoriui - šeši šimtai šešiasdešimt šeši 
svarai trylika šilingų ir keturi pensai. Patalai, pagalvės ir geltono turkiško 
atlaso užtiesalai, Flandrijos meistrų gaminta lova, iš medžio raižyta spinta ir 
bufetai, sidabras, paauksuotas sidabras ir dvylika sidabrinių šaukštelių. Tes- 
tamento vykdytojai turės nuomoti jam ūkius, kol jis sulauks pilnametystės, o 
sulaukęs dar gaus du šimtus svarų auksu. Pinigai testamento vykdytojams, 

skirti jo dukters Anės ir mažytės dukrytės Greisės auklėjimui ir vedyboms. 
Dalis jo dukterėčios Alisos Velifed vedyboms; chalatai, švarkai ir liemenės 
jo sūnėnams; Mersei įvairiausi namų rakandai, truputis sidabro ir dar kas 
nors testamento vykdytojų nuožiūra. Testamente nurodytas palikimas miru- 
sios mano žmonos seseriai Džoanai ir jos vyrui Džonui Viljamsonui, dalis 
jų dukteriai, irgi vardu Džoana. Pinigai jos tarnams. Keturiasdešimt sva- 
rų padalyti keturiasdešimčiai neturtingų merginų jų vestuvių dieną. Dvi- 
dešimt svarų keliams taisyti. Dešimt svarų vargšams kaliniams Londono ka- 
lėjimuose pamaitinti. 

Jo kūną palaidoti toje parapijoje, kur mirs, arba testamento vykdytojų 
nurodymu. 

Likusią turto dalį paaukoti mišioms už jo tėvus. 

Sielg atiduoti Dievui. Knygas - Reifui Sadleriui. 


Vėl prasidėjus vasaros ligoms jis klausia Mersės ir Džoanos, ar nereikė- 
tų išvežti vaikų iš miesto. „O kur?“ - Džoana neprieštarauja, bet nori žinoti. 

Mersė klausia, argi galima nuo jos pabėgti. Kadangi infekcija praeitais 
metais pražudė daugybę Žmonių, jie guodžiasi, kad gal šiais metais ji bus 
ne tokia nuožmi. Tomui atrodo, tai nebūtinai tiesa, kad jie priskiria ligai 
žmonių ar net gyvūnų logiką: vilkas įsitaiso avidėje, bet ne tada, kai ten jo 
laukia vyrai su šunimis. O gal jie galvoja, kad liga slepia ne žmogaus, o Die- 
vo valią ir protu nesuvokiamas jo gudrybes. Išgirdęs blogas žinias iš Ita- 
lijos apie naują Klemenso sutartį su imperatoriumi Volsis nulenkia galvą ir 
sako: „Mano ponas kaprizingas.“ Jis turėjo omeny ne karalių. 

Paskutinę liepos dieną kardinolas Kampedžas trumpam sustabdo lega- 
tų teismo posėdį. Jis sako, kad dabar Romoje atostogos. Žmonės kalba, kad 
Safolko hercogas, geras karaliaus draugas, trenkė kumščiu į stalą ir grasino 
Volsiui. Visi supranta, kad teismas daugiau nesusirinks. Visiems aišku, kad 
kardinolas pralaimėjo. 

Tą vakarą pirmą kartą Tomui tapo akivaizdu, kad kardinolo galioms atėjo 
galas. Jis galvoja: „Kardinolo pralaimėjimas yra ir mano pralaimėjimas.“ Jo 
reputacija prasta. Atrodo, tarsi kardinolo pokštas būtų tiesa — tarsi jis iš tie- 
sų bristų per kraujo upelius, palikdamas už savęs sudužusius stiklus ir ruse- 
nančias anglis, būrį našlių ir našlaičių. Žmonės šneka, kad Kromvelis - blogas 
žmogus. Kardinolas nekalba, kas vyksta Italijoje arba kas nutiko legatų teisme. 

— Epidemija sugrįžo, - baiminasi Volsis. - Ką gi daryti? Ar aš mirsiu? 
Juk jau sirgau keturis kartus. Kelintais metais?.. Manau, tai buvo 1518-ieji... 
Jūs turbūt juoksitės, bet ligos pabaigoje atrodžiau kaip vyskupas Fišeris. 
Liko vien oda ir kaulai. Dievas paėmė mane už pakarpos ir taip pakratė, 
kad dantys subarškėjo. 

- Jūsų Šviesybė neteko svorio? - klausia Tomas mėgindamas nusišyp- 
soti. - Reikėjo tada pasikviesti portretistą. 

Prieš pat prasidedant atostogoms Romoje vyskupas Fišeris teisme pa- 
sakė, kad jokia galia, žmogiška ar dieviška, negali nutraukti karaliaus ir ka- 
ralienės santuokos. Kromvelis norėtų pasakyti Fišeriui, kad nepiktnaudžiau- 
tų hiperbolėmis. Jo manymu, vyskupas ne iki galo suvokia įstatymo galią. 

Iki dabar, kiekvieną dieną iki šios dienos, kiekvieną vakarą iki šio va- 
karo, Volsis tik juokdavosi išgirdęs, kad kas nors neįmanoma. Bet šį vakarą, 
kai galiausiai pavyksta pakreipti pokalbį šia tema, Volsis sako: 

— Mano draugas karalius Pranciškus sumuštas, sumuštas esu ir aš. Ne- 
žinau, ką toliau daryti. Maras ar ne maras, vis tiek mirsiu. 

— Turiu vykti į namus, - prabyla Tomas, - ar palaiminsite mane? 

Jis atsiklaupia prieš kardinolą. Volsis pakelia ranką ir tarsi užmiršęs, ką 
daro, sustingsta. 

— Tomai, nesu pasiruošęs susitikti su Dievu. 

Tomas pažvelgia aukštyn ir nusišypsojęs taria: 

— O gal Dievas nėra pasiruošęs sutikti jūsų? 

— Viliuosi, kad būsite šalia mano mirties valandą. 

— Bet iki to dar labai toli. 

Jis papurto galvą. " 

- Jeigu būtumėte matęs, kaip Safolkas šiandien mane puolė. Jis, Norfol- 
kas, Tomas Bolinas, lordas Tomas Darsis - visi jie tik ir laukė mano pralai- 
mėjimo teisme. O dabar sudaro kaltinimų sąrašą, kaip naikinau aukštuo- 
menę ir taip toliau. Jie rengia knygą, kuri vadinasi... Kaipgi ji vadinasi? 
„Dvidešimt įžeidimų ir užgauliojimų metų . Užkaitė didžiulį puodą, į kurį 
meta kiekvieną mano ištartą nepagarbų žodį, ir tai jie vadina tiesa, kurią 
jiems brukau... 

Jis giliai įkvepia ir pažvelgia į lubas, kur iškalta Tiudorų rožė. 

— Jūsų Šviesybės virtuvėje tokio puodo nebus, - prataria Tomas, atsi- 
stoja ir žiūrėdamas į kardinolą galvoja tik apie darbus, kuriuos dar teks 
nuveikti. 


- Liza Vaikis nebūtų norėjusi, - kalba Mersė, - kad jos mergaites išvež- 
tų į kaimą. Tuo labiau kad Anė ima verkti, kai tavęs nėra. 

— Anė? - negali atsistebėti Tomas. - Ji verkia? 

— O ką tu manai? - šiurkštokai atkerta Mersė. - Ar manai, kad tavo 
vaikai tavęs nemyli? 

Nuspręsti jis leidžia Mersei. Mergaitės lieka namie. Kaip paaiškėjo, vel- 
tui. Lauke virš durų Mersė kabina ženklą, kad namuose infekcija. „Kaipgi 
taip nutiko? - klausia ji. - Mes šveičiame, plauname grindis, turbūt visame 

Londone nerasite švaresnių namų už mūsų. Mes meldžiamės. Niekada nema- 
čiau, kad koks vaikas melstųsi taip, kaip Anė. Ji meldžiasi, tarsi eitų į mūšį.“ 

Anė suserga pirma. Mersė ir Džoana šaukia ant jos ir ją purto, kad tik 
neužmigtų. Gydytojai sako, kad jeigu užmigs, mirs. Bet liga stipresnė už 
tetos ir močiutės riksmą. Išsekusi ji krinta į lovą, iš visų jėgų gaudo orą ir 
vis giliau grimzta į juodąją ramybę, tik pirštus tai sugniaužia, tai ištiesia. 
Tomas paima Anės ranką ir bando nuraminti, bet jos ranka tarsi kareivio, 
besiveržiančio į kovą. 

Vėliau ji atmerkia akis ir kviečia mamą. Prašo atnešti sąsiuvinį, ku- 
riame užrašė jos vardą. Apyaušriu karštis atslūgsta. Džoana iš džiaugsmo 
pravirksta, o Mersė siunčia ją miegoti. Anė mėgina atsisėsti, atpažįsta To- 
mą, nusišypso ir ištaria jo vardą. Jos atneša dubenį vandens su rožių la- 
peliais, nuprausia jai veidą; ji labai atsargiai bando panardinti lapelius, to- 
dėl kiekvienas jų virsta laivu, puodeliu ar kvepiančia Gralio taure. 

Saulei pakilus karštis vėl ima stiprėti. Jis neleidžia moterims pradėti 
visko iš naujo - žnaibyti, kumščiuoti, purtyti. Tomas atiduoda Anę į Dievo 
rankas ir prašo, kad Viešpats būtų jai geras. Kalbasi su ja, tačiau neaišku, ar 
ji girdi. Pats nebijo užsikrėsti: „Jeigu jau kardinolas keturis kartus nugalėjo 
šią ligą, tuomet ir man pavojus negresia, o jeigu ir mirsiu, bent jau surašiau 
testamentą.“ Sėdi šalia ir stebi, kaip duktė kovoja ir pralaimi. Kai ji miršta, 
Tomo nėra šalia, nes suserga Greisė, ir jis žiūri, kaip ją guldo į lovą. Jį šaukia 
pas Anę, jis įeina ir mato, kad rūstus jos veidelis jau sušvelnėjęs. Ji pasyvi, 
rami, jos ranka tapo tokia sunki, kad vos galima nulaikyti. 

Tomas išeina iš kambario. 

— Ji jau buvo pradėjusi mokytis graikiškai, - prabyla jis. 

- Žinoma, - patvirtina Mersė, - ji buvo nuostabus vaikas ir tikra tavo 
duktė. 

Ji prisiglaudžia prie jo peties ir pravirksta, paskui tęsia: 

— Ji buvo gera, protinga ir savaip Žavi. 

Tomas norėjo pasakyti, kad Anė mokėsi graikiškai, galbūt dabar ji jau 
išmoko. 

Greisė miršta ant jo rankų, miršta lengvai ir paprastai, kaip ir gimė. To- 
mas paguldo ją atgal ant šlapių paklodžių. Neįsivaizduojamo grožio vaikas 
ištiestais tarsi ploni medžio lapeliai pirštais. „Visai jos nepažinojau, - mąs- 
to, - niekada nežinojau, kad ją turiu.“ Sunku patikėti, kad tai jis, jis su Li- 
za davė jai gyvybę vieną iš daugybės niekuo neypatingų naktų. Jeigu būtų 
gimęs berniukas, būtų pavadinę jį Henriku, o mergaitei buvo parinkę Ko- 
trynos vardą karalienės ir Tomo sesers Ketės garbei. Bet kai jis pamatė ją su- 
vystytą, tokią gražią ir tobulą, sugalvojo visai kitą vardą ir Liza sutiko. Var- 
das Greisė reiškia palankumą, malonę. Ji duodama kaip dovana, nepelnytai. 

Tomas klausia kunigo, ar laidojant vyresniąją dukterį galima kartu įdė- 
ti jos sąsiuvinį, kuriame ji užrašiusi savo vardą - Anė Kromvel. Kunigas 
nustebęs, nes dar nieko panašaus nėra girdėjęs. Tomas per daug pavargęs 
ir neturi jėgų kovoti. 

Dabar jo dukterys skaistykloje, lėtai degančių laužų ir ledinių keterų 
šalyje. Kur Evangelijoje parašyta „skaistykla“ 

Tindeilas sako, kad reikia puoselėti tikėjimą, viltį ir meilę, bet labiausiai 
meilę. O Tomui Morui atrodo, kad tai šiurkšti vertimo klaida, jam labiau 
patiktų žodis „geraširdiškumas“ Už vertimo klaidą Moras gali surakinti 
grandinėmis, o už netaisyklingą graikų kalbą - sudeginti ant laužo. 

Kromvelis galvoja, ar reikalingi vertimai mirusiesiems. Galbūt tą aki- 
mirką, kai pereina į kitą pasaulį, jie sužino viską, ką turi žinoti. Tindeilas 
sako: „Meilė niekada nesilpsta.“ 


Ateina spalis. Volsis, kaip įprasta, pirmininkauja karaliaus tarybos 
susitikimuose. O teismuose, prasidėjus Mykolinėms, nagrinėjamos bylos 
prieš kardinolą. Jis kaltinamas prikaupęs daugybę turtų. Kaltinamas pikt- 
naudžiavęs valdžia ir ypač taikęs užsienio teisę Anglijos žemėje, tai yra tuo, 
kad apsimetinėjo popiežiaus legatu. Iš esmės jie nori pasakyti, kad jis yra 
alter rex. Jis valdingesnis už karalių, beje, toks visada ir buvo. Ir jeigu tai 
nusikaltimas, kardinolas yra kaltas. Le 

Ir štai jie pasipūtę įžengia į Jorko rūmus, du galingi karalystės lordai: 
Safolko hercogas ir Norfolko hercogas. Safolkas su pražilusia barzda pri- 
mena kiaulę tarp trumų. Tai rausvo veido žmogus, šalia kurio milordas 
kardinolas visuomet pasijusdavo prastai. Norfolkas atrodo susirūpinęs, nes 
akivaizdu, kad rausdamasis po kardinolo daiktus tikisi rasti vaškinių figū- 
rėlių, galbūt net su jo paties atvaizdu, subadytu adatomis. Norfolkas įsi- 
tikinęs, kad kardinolas sudarė sutartį su velniu. 

Kromvelis veja juos šalin. Jie sugrįžta. Grįžta turėdami naujus, tiksles- 
nius įgaliojimus ir parašus, kartu atsiveža šalies archyvo viršininką. Iš mi- 
lordo kardinolo atima karališkąjį antspaudą. 

Norfolkas žiūri į Tomą iš šono ir akimirksnį kaip šeškas išsišiepia. Ir 
kam to reikia? 

— Užsukite kada nors pas mane, - prabyla hercogas. 

— Kodėl, milorde? 

Atsakymo taip ir nesulaukia. Hercogas nemėgsta aiškinti. 

— Kada? 

— Neskubėkite, - taria Norfolkas, - atvykite, kai išmoksite padoriai elgtis. 

1529 metų spalio 19 diena. 

III 


Kas bus, tas bus 
Visų šventųjų diena, 1529-ieji 


Visų šventųjų dienos išvakarės: pasaulis pūliuoja ir kraujuoja. Tai me- 
tas, kai skaistyklos „buhalteriai“, tarnai ir prižiūrėtojai klausosi gyvųjų 
maldų už mirusiuosius. 

Šiuo metu Tomas ir Liza kartu su savo parapijiečiais budėdavo bažny- 
čioje, melsdavosi už Lizos tėvą Henrį Vaikisą, už jos pirmą vyrą Tomą Vil- 
jamsą, už Valterį Kromvelį ir tolimus giminaičius. Už seniai mirusias įse- 
seres ir prarastus povaikius. 

Praeitą naktį jis budėjo vienas, gulėjo atmerktomis akimis ir galvojo 
apie Lizą. Laukė, kada ji ateis ir atsiguls šalia. Taip, jis Išeryje su kardinolu, 
o ne namuose Ostin Frajerse, bet įsitikinęs, kad jai nebus sunku jį surasti. 
Tarp daugybės pasaulių ji aptiks Volsį pagal smilkalų kvapą ir žvakių švie- 
są. Kad ir kur būtų kardinolas, ten bus ir jis. 

Kelias akimirkas jis greičiausiai užmigo. Patekėjus saulei kambaryje 
buvo taip tuščia, kad atrodė, jog čia nėra net ir jo. 


Visų šventųjų diena. Pasaulis kupinas širdgėlos ir sielvarto, grasinančio 
parblokšti ir sumaigyti. Tomas netiki, kad mirusieji grįžta, tačiau vis tiek 
jaučia, kaip pečius liečia jų pirštų ir sparnų galiukai. Nuo praeitos nakties 
jie beveik prarado savo formas, susiliejo į vieną tvirtą masę. Jie'stumdosi ir 
trinasi vienas į kitą, primena jūros pabaisas, o veidai spindi nesveiku po- 
vandeniniu žvilgesiu. 

Dabar Kromvelis stovi prie lango ir laiko rankoje Lizos maldaknygę. Ją 
mėgdavo vartyti dukra Greisė, dar ir šiandien jis jaučia mažų jos pirštelių 
atspaudus. Tai Dievo Motinos maldos kanoninėmis valandomis, puslapiai 
išpuošti balandžiais ir vazomis su lelijomis. Rytmetinės pamaldos. Marija 
klūpi ant grafuotų langelių grindų. Ją sveikina angelas, ant ritinio popie- 
riaus užrašyti jo sveikinimo žodžiai. Popierius skleidžiasi jo rankose, tarsi 
kalbėtų jo delnai. Jo sparnai nudažyti mėlyna dangaus spalva. 

Tomas verčia kitą lapą. Pirmoji pamaldų valanda. Paveikslėlyje Mariją 
su gražiu mažu pilvuku sveikina taip pat nėščia giminaitė šv. Elžbieta. Jų 


129 


kaktos aukštos, antakiai išpešioti, atrodo nustebusios, ir tai natūralu, nes 
viena iš jų yra nekalta mergelė, o kita - jau senyvo amžiaus. Prie jų kojų 
žydi pavasario gėlės, abi užsidėjusios nedidelį vainiką, padarytą iš plauko 
storumo paauksuotos vielos. 

Verčia dar vieną lapą. Kartu su juo lapą verčia ir tyli mažytė Greisė. 
Antroji pamaldų valanda. Paveikslėlyje Kristaus gimimas. Mažytis baltas 
Jėzus guli įvyniotas į savo motinos apsiaustą. Šeštoji pamaldų valanda. Iš- 
minčiai iš Rytų šalies dovanoja brangakmeniais nusagstytų indų, už jų ma- 
tyti miestas ant kalvos, miestas Italijoje su varpine, aukštyn vedančiomis 
gatvelėmis ir miglota medžių linija. Devinta pamaldų valanda. Juozapas 
neša į bažnyčią pintinę su balandžiais. Vakarinės pamaldos. Erodo durklas 
perveria sumišusio kūdikio kūną. Moteris pakelia rankas protestuodama 
ar melsdamasi - iškalbingas, bejėges rankas. Ant kūdikio lavono trys krau- 
jo lašai, visi ašaros formos ir ryškiai raudonos spalvos. 

Tomas pažvelgia aukštyn, bet akyse vis dar regi kraujo ašaras, nors 
vaizdas jau ne toks ryškus. Jis mirkteli, kažkas eina link jo. Tai Džordžas 
Kavendišas, rankos sunertos, veide nerimas. 

„Kad tik jis neimtų manęs kalbinti, - meldžia Tomas, - kad tik praeitų 
pro šalį.“ 

— Pone Kromveli, - prataria Džordžas, - atrodo, kad verkiate. Kas nuti- 
ko? Ar yra blogų žinių dėl mūsų globėjo? k 

Jis nori užversti Lizos knygą, bet Kavendišas jau ištiesė ranką link 
jos. 

- Ar meldžiatės? - atrodo nustebęs. 

Kavendišas nemato, kad puslapius liečia ir Tomo dukters pirštai, o 
knygą laiko Lizos rankos. Džordžas paprasčiausiai žiūri į paveikslėlius, ap- 
verstus aukštyn kojomis, paskui giliai įkvepia. 

— Tomai?.. 

— Verkiu dėl savęs, - prabyla Tomas. - Prarasiu viską, ko pasiekiau per 
visą gyvenimą, nes pralaimėsiu kartu su kardinolu. Ne, Džordžai, neper- 
traukite manęs - dariau viską, ko jis prašė, buvau jo draugas ir dešinioji 
ranka. Jeigu būčiau dirbęs savo darbą Sityje, užuot lakstęs po šalį ir įsigijęs 
priešų, dabar būčiau turtingas ir galėčiau pasikviesti jus, Džordžai, į naujus 
savo užmiesčio namus, paprašyčiau jūsų patarimo dėl baldų ir gėlių lysvių. 
O dabar, pažvelkite į mane! Aš žuvęs. 

Džordžas mėgina kažką sakyti, bet viso labo pralemena kažkokius pa- 
guodos žodžius. 

— Nebent, - tęsia jis, - nebent, Džordžai. Ką manote? Išsiųsčiau savo 
berniuką Reifą į Vestminsterį. 


—- O kąjis ten veiktų? 

Jis vėl pravirksta. Aplinkui prisirinko vaiduoklių, jam šalta, jo padėtis 
nepataisoma. Italijoje jis mokęsis įsiminimo meno, todėl gali atsiminti 
kiekvieną savo karjeros žingsnį. 

— Manau, - tęsia Tomas, - turėčiau vykti kartu su juo. 

- Prašom, - taria Kavendišas. - Tik nelikite be pietų. 

— Ne? 

- Nes reikia pagalvoti, kaip atsilyginti milordo kardinolo tarnams. 

Kelias minutes įsivyrauja tyla. Kromvelis vėl atverčia maldaknygę ir 
laiko priešais save. Kavendišas davė tai, ko jam ir reikėjo, - buhalterinę 
užduotį. 

- Džordžai, juk žinote, kad čionai suvažiavo mūsų kardinolo kapelionai 
irvisijie dėlkardinolo dosnumo gauna... ką? Po šimtą ar du šimtus svarų per 
metus. Taigi, manau... Reikia priversti kapelionus sumokėti tarnams, nes 
matau, kad tarnai daug labiau myli milordą kardinolą negu jo kapelionai. 
Po pietų aš juos sugėdysiu, priversiu atverti pinigines ir sumokėti. Reikia 
atlyginti tarnams bent jau už tris mėnesius ir duoti rankpinigių. Iki tos die- 
nos, kol milordui bus grąžintos senos pareigos. 

— Gerai, - sutinka Džordžas, - tai tik jūsų jėgoms. 

Tomas šypsosi. Galbūt tai dirbtinė šypsena, bet šiandien jis nė nesitikė- 
jo šypsotis. 

- Atlikęs šią užduotį paliksiu jus, o sugrįšiu, kai tik gausiu vietą parla- 
mente, - pareiškia Tomas. 

- Bet parlamentas renkasi už dviejų dienų... Kaip ten pateksite? 

— Nežinau, bet kas nors juk turi apginti kardinolą. Arba jie jį nužudys. 

Tomas suvokia, kokie skausmingi ir pribloškiantys jo žodžiai. Norėtų 
atsiimti juos, bet tai tiesa. 

— Aš pamėginsiu. Kas bus, tas bus, - priduria jis. 

Džordžo linktelėjimas panašesnis į nusilenkimą. 

— Kas bus, tas bus, - sušnabžda Tomas. - Tai visada buvo mėgstamiau- 
sias jūsų posakis. 

Kavendišas vaikšto po namus ir kartoja: „Tomas Kromvelis skaitė mal- 
daknygę. Tomas Kromvelis verkė. Tik dabar Džordžas Kavendišas ima su- 
prasti, kokie prasti reikalai. 


Kartą Tesalijoje gyveno poetas vardu Simonidas. Turtuolis Skopas pa- 
sikvietė jį į puotą paskaityti šventės šeimininką šlovinančių eilėraščių. Po- 
etai kartais turi keistų užgaidų, o Simonidas į programą įtraukė eilėraščių, 
garbinančių dangaus dvynius Kastorą ir Poluksą. Skopas buvo nepaten- 
kintas ir tarė, kad mokės poetui tik pusę žadėto atlygio, o kitą pusę tepasi- 
ima iš dvynių. 

Vėliau į salę įėjo tarnas ir pašnibždėjo Simonidui, kad lauke jo laukia 
du jauni vyrai. Jis pakilo ir išėjo jų pasitikti, bet, kad ir kaip atidžiai žvalgėsi, 
lauke nieko nebuvo. Poetas jau norėjo grįžti, bet išgirdo baisų triukšmą, 
byrančius ir trupančius akmenis. Girdėjo šauksmus mirštančių žmonių, 
nes įgriuvo namo stogas. Iš visų puotos dalyvių tik jis vienas liko gyvas. 

Kūnai buvo taip sudarkyti, kad giminaičiai negalėjo jų atpažinti. Bet Si- 
monidas buvo nepaprastas žmogus. Ką vieną kartą pamatydavo, tas visam 
laikui įstrigdavo jo atmintin. Jis vedžiojo giminaičius po griuvėsius ir rodė 
tuos, kurių jie ieškojo, nes gerai atsiminė, kur kas buvo puotos metu. 

Šią istoriją papasakojo Ciceronas. Tą dieną Simonidas sukūrė įsimini- 
mo meną. Jis atsiminė vardus ir veidus, vieni buvo surūgę ir išpampę, kiti 
džiaugsmingi, treti apimti nuobodulio. Jis gerai atsiminė, kur kas sėdėjo 
tada, kai įgriuvo stogas. 

TREČIA DALIS 


Trijų kortų gudrybė 
1529-yjų žiema-1530-yjų pavasaris 


Džoana: 

— Tu sakai: „Eik, Reifai, ir surask man vietą naujame parlamente.“ Ir jis 
eina tarsi mergaitė, kuriai liepta sunešti skalbinius. 

— Tai buvo gerokai sunkiau, - taria Reifas. 

— Iš kur tu Žinai? 

Vietos parlamente paprastai duodamos ponams, vyskupams ir pačiam 
karaliui. Nedidelė saujelė rinkėjų dažniausiai balsuoja taip, kaip nurodoma 
iš aukščiau. 

Reifas gavo Kromveliui Tontono, Volsio apylinkės, vietą. Be karaliaus 
ir Tomo Hovardo pritarimo nebūtų jo įleidę. Jis išsiuntė Reifą į Londoną iš- 
tirti hercogo ketinimų ir išsiaiškinti, ką slepia jo šeškiška šypsena ir žodžiai: 
„Nepaprastai dėkingas, pone.“ 

Dabar jis žino. 

- Norfolko hercogas, - praneša Reifas, - įsitikinęs, kad milordas kardi- 
nolas užkasė lobį, o jūs žinote, kur jis paslėptas. 


Jie kalbasi akis į akį. 

— Hercogas greičiausiai prašys atvykti ir jam tarnauti, - taria Reifas. 

- Taip, ir be jokio gražbyliavimo. | 

Svarstydamas, kaip geriau pasielgti, Tomas stebi Reifo veidą. Nortol- 
kas jau yra garsiausias šalies didikas, atmetus nesantuokinį karaliaus sūnų. 

- Įtikinau jį, - tęsia Reifas, - kad gerbiate jį, kad trokštate kuo greičiau 
paklusti jo... 

- Įsakymams? 

— Panašiai. 

- Ir ką gi jis atsakė? 

- Sakė „hmm. 

Tomas juokiasi. 

- Tokiu tonu? 

— Taip, tokiu. 

— O pabaigoje ar linktelėjo susiraukęs? 

— Taip. 

Puiku. Tomas šluostosi ašaras, likusias dar nuo Visų šventųjų dienos. 
Sėdi su kardinolu prie židinio Išeryje. „Ar milordas neprieštaraus, jeigu jį 
paliksiu? - svarsto jis. - Surasiu žmogų, kuris pasirūpins kaminais ir židi- 
niais. Duosiu jam visus nurodymus. Joju į Londoną, į Blakfrajersą. Die- 
na ūkanota, Šv. Huberto diena. Norfolkas jau laukia norėdamas mane pa- 
tikinti, kad bus man geras šeimininkas.“ 


Hercogui jau apie šešiasdešimt, bet senatvės jis nepripažįsta. Kieto su- 
dėjimo ir skvarbių akių Norfolkas liesas kaip apgraužtas kaulas ir šaltas 
kaip kirvapentė. Jo galūnės atrodo tarsi prisiūtos grandinėmis, ir tikrai jam 
einant kažkas barška. Iš tiesų drabužiuose jis nešiojasi daugybę relikvijų: 
mažytėse brangakmeniais papuoštose dėžutėse yra odos ir plaukų gabalė- 
lių, o medalionuose laiko kankinių kaulų nuotrupas. „Dievo Motina, prisie- 
kiu šventomis mišiomis!“ - šaukia jis ir retkarčiais iš pačių netikėčiausių 
vietų išsitraukia vieną iš daugybės amuletų, aistringai jį bučiuoja ir prašo 
kurio nors šventojo ar kankinio numalšinti jo pyktį ir padaryti jį geresnį. 
„Šventasis Judai, duok man kantrybės!“ — prašo hercogas, greičiausiai su- 
maišęs vardus ir norėjęs prašyti Jobo, kurio vardą pirmą kartą išgirdo dar 
būdamas berniukas, sėdėdamas kunigui ant kelių. Sunku įsivaizduoti, kad 
hercogas kitados buvo mažas berniukas arba tiesiog jaunesnis ir kitoks, 
nei yra dabar. Jis mano, kad Biblija nereikalinga pasauliečiams, nors ir su- 
pranta, kad dvasininkams ji tikrai naudinga. Jam atrodo, kad knygų skai- 
tymas yra tik maivymasis, ir kuo mažiau jų bus rūmuose, tuo geriau. Jo 
dukterėčia Ana Bolin skaito nuolat, galbūt todėl sulaukusi dvidešimt aš- 
tuonerių dar netekėjusi. Jam nesuvokiama, kodėl dvariškiai turi rašyti laiš- 
kus, juk tam yra raštininkai. 

Dabar ugnimi liepsnojančias akis jis nukreipia į Kromvelį. 

— Tomai, malonu, kad užsitikrinote vietą parlamente. 

Jis nulenkia galvą ir sako: 

- Milorde. 

— Kalbėjau apie jus su karaliumi, jis irgi tuo patenkintas. Jo ir mano 
nurodymus gausite Bendruomenių rūmuose. 

- Ar jie skiriasi, milorde? 

Hercogas susiraukia, nervingai vaikšto po kambarį ir galiausiai pra- 
trūksta: 

— Po velnių, Kromveli, kodėl jūs toks? Ne toks, koks turėtumėte būti. 

Kromvelis laukia ir šypsosi. Jis žino, ką hercogas turi omenyje. Jis žino, 
kaip prasmukti į kambarį nepastebėtam, bet tos dienos jau praėjo. 

- Ir baikite vaipytis, - tęsia hercogas, - Volsio namai yra gyvačių lizdas. 
Nenoriu sakyti, kad... - jis paliečia medalioną ir krūpteli. - Atleisk man, 
Viešpatie, turėčiau... 

Palyginti bažnyčios tarną su gyvate. Hercogas trokšta kardinolo pini- 
gų, jo vietos prie karaliaus, bet nenori degti pragare. Jis vaikšto po kambarį, 
pliaukši delnais, trina rankas, paskui atsigręžia ir taria: 

- Karalius nori jus išbarti, gerbiamasis. Na taip, jis ras laiko pasikalbėti 
su jumis, kad sužinotų kardinolo ketinimus, bet saugokitės, nes jo atmintis 
ypač gera. Henrikas prisimena, kaip praeitą kartą parlamente rėžėte kalbą 
prieš karą. 

— Tikiuosi, karalius neketina dar kartą pulti Prancūzijos. 

— Prakeikimas! Juk to trokšta kiekvienas anglas. Prancūzija priklauso 
mums. Tereikia ją atsiimti. 

Norfolko skruosto raumuo timpčioja, sunerimęs jis ima vaikščioti, 
paskui atsisuka, pasitrina žandą, trūkčiojimas liaujasi ir sausu balsu pri- 
duria: 

- Jūs, deja, teisus. 

Tomas laukia. 

- Negalime laimėti, - tęsia hercogas, - bet turime kovoti taip, tarsi galė- 
tume. Ir velniai griebtų tas išlaidas: pinigai, žmonės, arkliai, laivai. Žinote, 
kuo man nepatinka Volsis? Visuomet nori susitarti draugiškai. Argi gali 
mėsininko sūnus suprasti... 

- Kas yra šlovė? 

— Ar jūs mėsininko sūnus? 

— Kalvio. 

- Tikrai? Galite pakaustyti arklį? 

Jis trukteli pečiais. 

— Jeigu prireiks. Bet, milorde, negaliu įsivaizduoti... 

- Negalite įsivaizduoti? O ką galite? Kovos lauką, stovyklą, naktį prieš 
mūšį - ar galite tai įsivaizduoti? 

- Pats buvau kareivis. 

— Nejaugi? Galiu lažintis, ne anglų armijoje, - hercogas be jokio pykčio 
išsiviepia. - Jaučiau, kad kažkas su jumis negerai. Žinojau, kad nemėgstu 

jūsų, bet nežinojau kodėl. Kur tarnavote? 

- Prie Gariljano. 

— Su kuo? 

— Su prancūzais. 

Hercogas švilpčioja. 

— Prastai, vaikine. 

- Supratau savo klaidą. 

— Su prancūzais, - kikena Norfolkas, - su prancūzais. Ir kaip jums pa- 
vyko laiku pasitraukti? 

— Patraukiau į šiaurę. Nusprendžiau užsidirbti... — jis norėjo sakyti 
„teikdamas paskolas“, bet hercogas nesupras, kaip iš pinigų galima padaryti 
pinigus. - Nutariau prekiauti audiniais, daugiausia šilku. Juk Žinote, karei- 
vis visuomet turi ką parduoti. 

— Dieve švenčiausias, žinoma! Džonis Frilansas visuomet viską nešasi 
su savimi. Ak, tie šveicarai! Kaip tikri komediantai. Nėriniai, dryžiai, mas- 
karadinės skrybėlės. Lengvas taikinys, štai ir viskas. Šaudėte iš lanko? 

— Kartais, - šypsosi, - ūgio pritrūko. 

— Man tas pats. Dabar Henrikas tempia lanko templę. Puiku, jam už- 
tenka ir ūgio, ir rankų jėgos. Ir vis dėlto mūsų šlovė jau praeityje. 

— Argi būtina grumtis? Derybos, milorde, yra gerokai pigesnės. 

- Ojjūs drąsus, Kromveli, čionai atvykęs. 

— Milorde, juk pats mane kvietėte. 

- Nejaugi? - Norfolkas atrodo sunerimęs. - Nejaugi tai tiesa? 


Karaliaus patarėjai parengė mažiausiai keturiasdešimt keturis kaltini- 
mus kardinolui. Pradedant kitos šalies teismingumo taikymu Anglijoje ir 
baigiant jautienos pirkimu už tą pačią kainą, kaip ir karalius, pradedant 
finansiniais nusikaltimais ir baigiant negebėjimu užgniaužti liuteronų ere- 
zijos plitimą. 

Įstatymas dėl kitos šalies teismingumo taikymo pirmą kartą buvo pri- 
imtas kitoje šalyje. Nė vienas iš gyvųjų iki galo nesupranta, ką jis reiškia, 
bet apie jį kalba kiekvienoje Europos parduotuvėje. O milordas kardinolas 
tuo tarpu sėdi, kažką murma po nosimi ir kartais sušunka: „Tomai, mano 
koledžai! Kad ir kas man nutiktų, koledžus reikia išsaugoti. Eikite pas ka- 
ralių. Jis gali kiek nori keršyti man už tariamus prasižengimus, bet negali 
sunaikinti mokslo šviesos židinių.“ 

Išeryje kardinolas nervingai vaikšto po kambarį. Šis didis protas, nese- 
niai tvarkęs visos Europos reikalus, dabar mėgina suvokti, ką padarė ne 
taip. Saulei nusileidus panyra į tylą ir apmąstymus. Kavendišas maldauja: 

— Dėl Dievo meilės, Tomai, nesakykite, kad atvažiuosite, jeigu turite 
kitų planų. 

- Oašir nežadu, - atkerta Tomas, - bet kartais paprasčiausiai užsibūnu. 
Parlamento rūmai posėdžiauja iki vėlumos, o prieš palikdamas Vestminsterį 
turiu dar surinkti laiškus ir prašymus, skirtus milordui kardinolui, ir pasi- 
kalbėti su visais žmonėmis, norinčiais palikti žinią, bet nemokančiais rašyti. 

- Suprantu, - tęsia Kavendišas, - bet, Tomai, jis juk kenčia, jūs negalite 
įsivaizduoti, ką reiškia būti čia, Išeryje. Milordas kardinolas nuolat klau- 

sinėja: „Kiek dabar valandų? O kada atvyks Kromvelis?“ Po valandos vėl 
tas pats: „Kavendišai, kiek valandų?“ Siuntinėja mus su žibintais Žiūrėti 
oro, tarsi jus, Tomai, galėtų sustabdyti audra su kruša ar plikledis. Paskui 
klausia: „O jeigu Kromveliui kelyje nutiko kas blogo? Kelias iš Londono 
pilnas banditų, tai dykvietės ir viržynai, sutemus ten knibždėte knibžda 
piktadarių.“ 

O tai jau beveik prilygsta sakymui, kad pasaulyje pilna žabangų ir ap- 
gaulių, kurių neišvengė ir jis, vargšas nusidėjėlis. 

Kai Kromvelis galiausiai nusimeta savo jojimo apsiaustą ir krinta į 
krėslą šalia židinio, kardinolas jau čia, apipila klausimais ir neleidžia nė 
atsikvėpti. 

— Ką sakė milordas Safolkas? O kaip atrodė milordas Norfolkas? O ka- 
ralius, ar matėte jį, ar kalbėjote su juo? O ledi Ana, gyva ir sveika? Ar sugal- 
vojote, kaip jai įtikti? Juk žinote, turime jai kažkaip įtikti. 

Tomas atsako: 

- Yra tik vienas būdas įtikti šiai damai - tai karūnuoti ją karaliene. 

Jis prispaudžia pirštus prie lūpų ir nieko daugiau nenori kalbėti apie 
ledi Aną. Merė Bolin tvirtina, kad sesuo jį pastebėjo, bet iki šiol apie tai 
neprasitarė. Jos akys ignoruoja Kromvelį ir sustoja ties įdomesniais objek- 
tais. Anos akys tamsios ir kiek iššokusios, blizgančios tarsi skaitytuvų ru- 
tuliukai, blizga ir nuolat laksto, tarsi skaičiuotų savo pranašumus. Dėdė 
Norfolkas greičiausiai pasakė jai: „Štai ateina žmogus, žinantis kardinolo 
paslaptis, nes vos pamačiusi Kromvelį ji ištiesia kaklą, juodi rutuliukai 
spragsi, tirdami jį nuo galvos iki kojų, ir šeimininkė galvoja, kokią naudą 
galima iš jo išpešti. Ji išties gerai atrodo, metams artėjant į pabaigą nekosti 
ir nešlubuoja kaip raiša kumelė. „Turbūt tikrai geras laimikis, - svarsto To- 
mas, - jei jums tokios prie širdies.“ 

Vieną vakarą, kaip tik prieš Kalėdas, jis vėlai atvyksta į Išerį ir randa 
kardinolą besėdintį vieną ir besiklausantį liutnia grojančio berniuko. 
Kardinolas prataria: „Ačiū, Markai, gali eiti. Berniukas nusilenkia kardi- 
nolui, o pastarasis atsakydamas kiek linkteli, kaip linktelėdavo miestiečių 
atstovams parlamente. Vaikiui išėjus kardinolas pasakoja: 

— Markas - labai gabus ir mielas berniukas, Jorko rūmuose buvo vienas 
iš mano choristų. Kokia prasmė laikyti jį čia? Reikėtų išsiųsti jį pas karalių. 
Arba ledi Aną, galbūt jai patiktų? 

Markas prie durų sustoja ir godžiai geria jam skirtas pagyras. Bet nuož- 
mus Kromvelio žvilgsnis, prilygstantis spyriui, neleidžia užsibūti. Tomas 
visai nenori spėlioti, kas patiktų ar nepatiktų ledi Anai. 

— Ar lordas kancleris Moras prašė ką nors man perduoti? - teiraujasi 
kardinolas. 

Tomas paskleidžia ant stalo šūsnį popierių. 

- Jūs turbūt sergate, milorde. 

— Taip, Tomai. Ką gi mums daryti? 

— Mes papirksime žmones ir netaupysime. Juk jūs dar turite nemažai 
turto, parapijų ir žemės. Klausykite, milorde, jeigu karalius atims viską, 
ką turite, žmonės paklaus, ar gali karalius dovanoti tai, kas priklauso kar- 
dinolui. Be jūsų pritarimo bet koks titulas nebus teisėtas. Taigi, milorde, 
daugelis kortų jūsų rankose. 

- Bet jeigu vis dėlto jis apkaltins mane išdavyste... - jo balsas trūkčio- 
ja, - jeigu... 

- Jeigu jis būtų norėjęs apkaltinti jus išdavyste, jau seniai būtumėt sė- 
dėjęs Taueryje. 

- Iš tiesų, kokia iš manęs būtų nauda - galva vienoje vietoje, kūnas ki- 
toje. Sakau jums, kad žemindamas mane karalius nori pamokyti popiežių 
ir parodyti, jog jis Anglijoje šeimininkas. Bet ar tikrai jis? O gal ledi Ana ar 
Tomas Bolinas? Tokius klausimus uždavinėti pavojinga, ypač už šio kam- 
bario ribų. 

Mūšio tikslas - aptikti karalių vieną, atskleisti jo ketinimus, jeigu tik jis 
pats juos žino, ir sudaryti sandorį. Kardinolui verkiant reikia grynųjų pini- 
gų, tai pirmas susirėmimas. Kiekvieną dieną Kromvelis laukia susitikimo. 
Karalius ištiesia ranką, paima laiškus ir nužvelgia kardinolo antspaudą. Į 
Tomą nežiūri, tik šaltai padėkoja. Bet vieną dieną karalius pakels akis ir tars: 
„Pone Kromveli, hmm... Negaliu kalbėti apie kardinolą.“ O kai Kromvelis 
jau norės pradėti kalbą, sakys: „Argi nesuprantate? Negaliu apie jį kalbėti.“ 
Jo balsas ramus, kiek suglumęs: „Kitą kartą pasikviesiu jus, pažadu.“ 

Kardinolui paklausus, kaip šiandieną atrodė karalius, Tomas sako: 

— Atrodo taip, tarsi visai nemiegotų. 

Kardinolas juokiasi. 

- Jeigu jis nemiega, tai tik dėl to, kad nemedžioja. Ledinis paviršius yra 
per kietas skalikų letenoms. Viskas dėl tyro oro stokos, Tomai, jo sąžinė čia 
niekuo dėta. 

Vėliau jis ne kartą prisimins šią gruodžio pabaigos naktį, kai rado 
kardinolą besiklausantį muzikos, mintimis ne kartą čionai sugrįš. 

Palikęs kardinolą ir galvodamas apie būsimą naktinę kelionę netikėtai 
už pusiau pravertų durų išgirsta berniuko balsą. Kalba liutnininkas Mar- 
kas: „Ir už mano gebėjimus žadėjo išsiųsti mane pas ledi Aną. Aš tuo labai 
patenkintas, nes kokia čia iš manęs nauda, jeigu bet kurią dieną karalius 
gali nukirsti galvą senam savo bičiuliui? Manau, taip ir reikia pasielgti, nes 
kardinolas per daug pasipūtęs. Šiandien pirma diena, kai išgirdau iš jo gerą 
žodį.“ 

Pauzė. Kažkas kalba prislopintu balsu, tačiau neaišku kas. Paskui vėl 
aiškiai girdėti berniuko balsas: „Žinoma, jis atsives advokatą, bet kas jis? 
Niekas nežino. Sako, savo rankomis yra nužudęs ne vieną žmogų, bet per 
išpažintį neprisipažino. Dažniausiai tokie drąsuoliai vos tik pamatę budelį 
braukia ašarą.“ 

Neabejotina, kad Markas kalba apie Tomo egzekuciją. Už sienos ber- 
niukas rėžia toliau. „Jeigu tik pateksiu pas ledi Aną, ji tikrai mane pastebės 
ir apipils dovanomis, - kikena, - man nebus sunku pelnyti jos malonę, ar 
ne? Kas žino, kaip viskas pasisuks, jeigu ji ir toliau vengs karaliaus. Juk ji 
tai jau tikrai ne skaistuolė.“ 

Tarnų pokalbiai gali išversti iš koto. Markas tęsia: „Nejaugi manai, kad 
ji gali būti nekalta mergelė, tiek metų išgyvenusi prancūziškuose rūmuose? 
Tokia pati ir jos sesutė. Merė buvo kiekvieno vyro jojamasis arklys.“ 

Tomas nusivylęs. Jam reikia konkrečios informacijos, o ne plepalų. Bet 
jis dar dvejoja ir kažko laukia. 

„Beje, Kente visi žino, kad ji miegojo su Tomu Vajatu, - tęsia liutninin- 
kas. - Kartą teko būti su kardinolu Penshurste, šalia Heverio, kur gyvena 
ledi šeima, o nuo ten Vajatų namai visai netoli.“ 

Ar yra liudininkų, konkrečių datų? 

Bet nematomas žmogus sako „ša“ ir vėl kažkas kikena. 

Ir ką gi daryti? Atidėti geresniems laikams? Be to, kalba flamandiškai, 
tai gimtoji Marko kalba. 


Ateina Kalėdos. Karalius su karaliene Kotryna sutinka jas Grinviče. 
Ana Jorko rūmuose, karalius, norėdamas ją aplankyti, turi plaukti upe prieš 
srovę. Moterys kalba, kad jos kompanija griežta, o karaliaus apsilankymai 
trumpi, reti ir slapti. 

Išeryje kardinolas ilgą laiką guli lovoje. To niekada anksčiau nebūdavo, 
bet jis taip prastai atrodo, kad nieko tai nestebina. Jo Šviesybė sako: „Nieko 
nenutiks, kol karalius ir ledi Ana dalijasi Naujųjų metų bučiniais. Iki dvy- 
liktos nakties esame visiškai saugūs.“ Padeda galvą ant pagalvės ir prataria: 
„Kūne Kristaus, Kromveli, eikite namo.“ 

Namai Ostin Frajerse papuošti bugienių ir gebenių vainikais, laurų la- 
pais ir kukmedžio šakelėmis. Virtuvėje verda darbas, nes reikia pamaitin- 
ti gyvuosius, bet šiais metais be įprastų giesmių ir kalėdinių žaidimų. Nė 
vieni metai nebuvo tokie siaubingi. Sesuo Ketė ir jos vyras Morganas Vil- 
jamsas buvo išplėšti iš šio pasaulio taip greitai, kaip ir jo dukterys. Vieną 
dieną vaikščiojo ir kalbėjo, kitą jau buvo šalti kaip akmenys ir gulėjo kars- 
tuose prie Temzės krantų, nepasiekiami upės potvynių ir vandens kvapų. 
Kurti įtrūkusio Patnio varpo skambesiui, neužuodžiantys šviežio rašalo, 

apynių, vilnos gniutulų ir salyklo kvapo, abejingi rudeniniams pušų sakų, 
obuolinių žvakių ir kepamų naminių pyragų kvapams. Metų pabaigoje jo 
namuose atsirado du našlaičiai, Ričardas ir mažytis Valteris. Morganas Vil- 
jamsas nors ir mėgo paplepėti, bet buvo gana apsukrus ir iš visos širdies 
dirbo savo šeimai. O Ketė, na, pastaruoju metu ji suprasdavo brolį ne dau- 
giau kaip žvaigždžių judėjimą. „Aš tavęs nesuprantu, Tomai“, - rėždavo ji 
pirklio sąskaitą. 

Jeigu galėtų per Kalėdas duoti sau patarimą, tai sakytų kuo greičiau 
palikti kardinolą, kitaip vėl teks užsidirbti gatvėje žaidžiant trijų kortų žai- 
dimą. Bet ar verta patarinėti tiems, kurie to patarimo neklauso? 

Ostin Frajerse jie turėjo didžiulę paauksuotą žvaigždę, kurią Naujųjų 
metų išvakarėse kabindavo didžiojoje savo namų salėje. Visą savaitę iki pat 
Trijų karalių ši spindėdavo ir savo spinduliais sveikindavo svečius. Nuo 
pat vasaros Tomas su Liza jau pradėdavo galvoti apie kostiumus Trijų ka- 
ralių šventei, kaupė ir saugojo bet kokio keistesnio audinio skiauteles ar 
nuokarpas. Nuo spalio Liza slapta siūdavo, taisydavo praeitų metų drabu- 
žius, lopydavo naujais blizgančiais įsiuvais, dygsniuodavo ir apsiūlėdavo, 
kiekvienais metais sukurdavo fantastiškų naujų karūnų. O jo pareiga buvo 
parinkti dovanas, kurias karaliai nešiodavo savo dėžėse. Kartą karalius nu- 
metė savo dėžę išsigandęs, kai joje ėmė kažkas dainuoti. 

Šiais metais niekas nepakabino žvaigždės, kurią Tomas rado tamsiame 
sandėlyje. Nuima brezentines rankoves, saugančias jos spindulius, ir pati- 
krina, ar jie nesudužę ir neišblukę. Bus ir geresnių metų, kai vėl ją paka- 
bins, nors ir neįsivaizduoja kada. Tomas vėl užmauna brezentines rankoves 
ir stebisi, kaip meistriškai jos pasiūtos ir kaip puikiai tinka žvaigždės 
spinduliams. Supakuoti Trijų Karalių drabužiai ir avikailiai vaikams gu- 
li skrynioje. Piemenukų lazdos atremtos į sieną, ant gembės kabo ange- 
lo sparnai. Paliečia juos, ant pirštų lieka dulkės. Paskui baimindamasis 
atitraukia žvakę, nukelia juos nuo gembės ir papurto. Jie keistai sušnara, 
ore pasklinda silpnas dervos kvapas. Pakabina atgal ant gembės, paglosto 
norėdamas nuraminti, bet jie vis dar virpa. Paima žvakę, išeina ir uždaro 
duris. Užgesina žvakę, užrakina sandėlį ir atiduoda raktą Džoanai. Paskui 
taria jai: 

— Mums reikia kūdikio, jau taip ilgai šiuose namuose niekas negimė. 

— Nežiūrėk į mane, - atkerta Džoana. 

Bet jis žiūri ir sako: 

- Ar Džonas Viljamsonas liovėsi atlikinėti savo pareigas? 

—- Mano malonumas nėra jo pareigos. 

Nueidamas Tomas galvoja, kad veltui pradėjo šį pokalbį. 

Naujųjų metų vakarą sėdi prie rašomojo stalo ir rašo laiškus kardino- 
lui, kartais prieina prie skaičiavimo lentos ir perstumia figūrėles. Atrodo, 
už prisipažinimą kaltu dėl savo galių viršijimo karalius dovanos kardinolui 
gyvybę ir saikingą laisvę, bet kad ir kiek pinigų jis paliktų kardinolui, tai tik 
lašas jūroje, palyginti su ankstesnėmis pajamomis. Jorko rūmus jau atėmė, 
Hamptono rūmų jau seniai nėra, o karalius dar svarsto, kaip apmokestinti 
ir apiplėšti turtingą Vinčesterio vyskupystę. 

Įeina Gregoris. 

— Atnešiau žvakių. Teta Džoana liepė eiti pas tave. 

Gregoris atsisėda ir laukia, tačiau nenustygsta vienoje vietoje. Atsidūsta, 
atsistoja, prieina prie tėvo skaičiavimo lentos ir stabteli nežinodamas, ką 
daryti toliau. Paskui, tarsi kas būtų jam pašnibždėjęs „nestovėk, daryk ką 
nors“, nedrąsiai ištiesia ranką ir ima tvarkyti popierius. 

Tomas pažvelgia į sūnų, palinkusį ties krūva popierių, ir pirmą kartą 
atkreipia dėmesį į jo rankas - tai ne vaikiškos rankytės, o didžiulės baltos 
darbo nemačiusios džentelmeno sūnaus rankos. Ką daro Gregoris? Deda 
dokumentus į krūvą. Įdomu, pagal ką juos rūšiuoja? Perskaityti dokumentų 
jis negali, be to, jie sumesti kaip papuola. Pagal turinį? Neįmanoma. Pagal 
datą? Dėl Dievo meilės, ką jis ten daro? 

Tomui reikia baigti sakinį, kur daugybė gyvybiškai svarbių papunkčių. 
Dar kartą pakelia akis ir įsižiūri į Gregorio darbą. Šventasis paprastume! 
Storesnhi laiškai apačioje, plonesni viršuje. 

— Tėve... - prabyla Gregoris ir atsidūsta. Eina prie skaičiavimo lentos 
ir smiliumi lėtai stumdo figūrėles. Paskui išima jas ir sudeda į tvarkingą 
krūvelę. 

Tomas žvelgia į sūnų. 

— Beje, su skaičiavimo lenta aš kai ką skaičiavau, figūrėlės nebuvo bet 
kaip išmėtytos. 

— Atsiprašau, - mandagiai taria Gregoris, atsisėda prie židinio ir sten- 
giasi kvėpuoti kuo tyliau. 

Netgi ramiausios akys gali būti įsakmios. Gregoris įdėmiai spokso į 
tėvą, todėl Tomas klausia: 

— Kas yra? 

— Ar gali nors trumpam liautis rašęs? 

- Minutėlę, - sako Tomas laikydamas iškeltą ranką. Pasirašo laiško 
pabaigoje kaip įprastai: „Jūsų ištikimas draugas Tomas Kromvelis.“ Jeigu 
Gregoris nori pasakyti, kad kas nors namuose mirtinai serga arba jis, Gre- 
goris, ketina vesti skalbėją, arba sugriuvo Londono tiltas, jis turi priimti 
viską kaip tikras vyras. Bet iš pradžių reikia užantspauduoti laiškus. Ga- 
liausiai pakelia akis. 

— Na? 

Gregoris nusisuka. Arjis verkia? Beje, čia nieko nuostabaus, nes ir jis pats 
neseniai verkė viešumoje. Pereina kambarį ir atsisėda šalia sūnaus prie ži- 
dinio. Nuima sūnaus velvetinę kepurę ir perbraukia ranka jam per plaukus. 

Ilgą laiką abu tyli. Tomas žvelgia žemyn į storus savo pirštus, delnuose 
paslėptus randus ir nudegimo žymes. „Džentelmenas, sakai? - svarsto jis. — 
Taip vadini save, bet ką tuo nori apgauti? Gal žmones, kurie niekados tavęs 
nematė, ar tuos, kurie iš mandagumo laikosi per atstumą, gal klientus ir 
kolegas iš Bendruomenių rūmų, draugus iš Grėjaus smuklės, dvariškių tar- 
nus ar pačius dvariškius...“ Mintyse ima dėlioti kito laiško tekstą. Gregoris 
silpnu balsu, tarsi būtų nugrimzdęs į praeitį, prataria: 

- Ar atsimeni Kalėdas, kai procesijoje buvo milžinas? 

— Čia, parapijoje? Atsimenu. 

— Jis sakė: „Esu milžinas vardu Marlinspaikas.“ Jie kalbėjo, kad jis 
aukštas kaip Kornhilo gegužės medis. O kas yra Kornhilo gegužės medis? 

- Jį nuėmė, kai vyko riaušės. Tada buvai dar visai mažytis. 

— O kur dabar gegužės medis? 

- Miesto valdžia laiko jį geresniems laikams. 

— Ar per kitas Kalėdas kabinsime žvaigždę? 

- Jeigu mums nusišypsos laimė. 

- Ar nuvertus kardinolą tapsime skurdžiai? 

- Ne. 

Gregoris įdėmiai stebi šokinėjančias ir blykčiojančias žvakių liepsneles. 

— Ar prisimeni tuos metus, kai išsitepiau veidą juodai ir apsisiaučiau 
juoda veršiuko oda? Ir kai vaidinau velnią kalėdiniame žaidime? 

- Prisimenu, - Tomo veidas tampa švelnesnis, - aiškiai prisimenu. 

Anė norėjo, kad išpaišytų ją, bet motina sakė, kad tai nedera mažai 
mergaitei. Kodėl jis tada nepasiūlė Anei suvaidinti parapijos angelo? Net 
jeigu tamsoje jai būtų reikėję užsivilkti vieną iš megztų geltonų sparnų su 
nuimamais šonais arba būtų paslydusi stebint visiems vaikams. 

Kai angelą vaidino Greisė, jos sparnai buvo padaryti iš povo plunksnų. 
Tomas pats taip buvo sugalvojęs. Kitos mažos mergytės, palyginti su Grei- 
se, atrodė kaip neskoningai aprengtos naivuolės, jų sparnai krisdavo vos 
užkliuvę už namo kampo. Greisė atrodė puikiai, į plaukus buvo įpinta si- 
dabro siūlų, pečiai spindėjo didybe, o nuo sparnų šnarantis oras maloniai 
kvepėjo. Liza tuomet pasakė: „Tomai, tavo talentas beribis. Tokių nuostabių 
sparnų šis miestas dar nėra regėjęs.“ 

Gregoris atsistoja ir prieina prie tėvo palinkėti labos nakties. Akimirką 
prisiglaudžia prie Tomo, tarsi būtų dar vaikas arba lyg būtų apsvaigęs nuo 
praeities - ugnyje degančių paveikslų. 

Sūnus išeina miegoti, ir Kromvelis išsklaido Gregorio tvarkingai sudė- 
tus laiškus. Atideda tuos, kurie paruošti išsiųsti. Prisimena tą dieną, kai 
vyko neramumai. Gregoris nepaklausė, kodėl vyko riaušės. Jos buvo su- 
rengtos prieš užsieniečius. Tada jis ką tik buvo grįžęs į Angliją. 


Prasidėjus 1530 metams jie nerengia Trijų karalių puotos, nes daugelis 
žmonių, užjaučiančių į nemalonę patekusį kardinolą, būtų priversti atsi- 
sakyti kvietimo. Vietoj to Tomas sušaukia jaunus vyrus į Grėjaus smuklę 
Dvyliktos nakties linksmybėms ir beveik iškart ima dėl to gailėtis. Šiais 
metais jie daug triukšmingesni ir nešvankesni nei anksčiau. 

Teisės studentai vaidina pjesę apie kardinolą. Priverčia jį bėgti iš Jorko 
rūmų ir su savo barku plaukti Temze. Kai kurie studentai plaiksto dažytas 
paklodes norėdami pavaizduoti upės vandenis, o kiti retkarčiais apipila juos 
vandeniu iš odinių kibirėlių. Kai kardinolas įsiropščia į barką, pasigirsta 
varovų šauksmai, o vienas nakties užkluptas kvailys įbėga į salę su pora 
prie saito pririštų šunų ūdroms gaudyti. Kiti su tinklais ir meškerykočiais 
traukia kardinolo barką į krantą. 

Kitoje scenoje kardinolas kepurnėjasi iš purvo Patnyje pakeliui į savo 
slėptuvę Išeryje. Studentai šūkčioja ir ūkauja, kai kardinolas rauda iškė- 
lęs maldai rankas. Kuris tos scenos liudininkas nusprendė paversti ją ko- 
medija? Jeigu žinotų ar bent įtartų, šiam geruoju nesibaigtų. 

Kardinolas guli ant nugaros ir primena tamsiai raudoną kalną, mosi- 
kuoja rankomis ir siūlo Vinčesterio parapiją tam, kas užkels jį ant mulo. Ke- 
letas studentų, pasislėpusių po asilo kailiais, vaidina mulą, kuris sukinėjasi, 
pokštauja lotyniškai ir bezda kardinolui į veidą. Čia daug žodžių žaismo apie 
vyskupystę ir vyskupus. Tai visai tiktų gatvės šlavėjams, bet teisės studentai, 
anot Tomo, galėtų sugalvoti ką nors subtilesnio. Nepatenkintas Kromvelis 
atsistoja, 0 jo namiškiai neturi kito pasirinkimo, kaip eiti paskui jį. 

Jis stabteli norėdamas pasikalbėti su teisininkų korporacijos seniū- 
nais - kas leido statyti tokią nešvankybę? Jorko kardinolas serga, gali ne- 
trukus mirti, kaip paskui su savo studentais jie galės pažvelgti Dievui į 
akis? Kaip auklėja jaunimą, kas šie drąsuoliai, dergiantys tokį didį žmogų, 
kurio malonės dar prieš keletą savaičių atsiklaupę maldavo? 

Seniūnai eina paskui jį ir atsiprašinėja, bet jų balsus slopina iš salės 
sklindantis juokas. Jaunieji jo namiškiai sulėtina žingsnį, žvilgčioja atgal. 
Kardinolas keturiasdešimties savo nekaltų mergelių haremą siūlo tam, ku- 
ris padės atsisėsti ant asilo. Jis sėdi ant žemės ir dejuoja, o iš jo mantijos ima 
lįsti kreiva gyvatė, numegzta iš raudonos vilnos. 

Lediniame ore vos vos dega fakelai. 

— Namo, - nurodo jis. 

Girdi šnabždant Gregorį: 

— Galime juoktis tik tada, jeigu jis leidžia. 

— Kad ir kaip būtų, - aiškina Reifas, - jis čia svarbiausias. 

Tomas sulėtina žingsnį norėdamas su jais pakalbėti: 

- Beje, keturiasdešimties moterų haremą turėjo ne kardinolas, o nedo- 
ras popiežius Aleksandras. Ir patikėkite, nė viena nebuvo nekalta mergelė. 

Reifas paliečia jam petį. Ričardas eina iš kairės. 

— Manęs nereikia prilaikyti, - kalba Tomas draugiškai. - Nesu kardino- 
las, - sustoja, nusijuokia ir sako: - Manau, kad vaidinimas buvo... 

— Taip, gana linksmas, - taria Ričardas, - Jo Šviesybės liemens apimtis 
buvo kokių penkių pėdų. 

Tamsoje triukšmą kelia barškučiai iš kaulų, visur dega fakelai. Šalia ei- 
na procesija su mediniais arkliukais, ant kai kurių raitelių galvų puikuojasi 
elnio ragai, pririšti prie kulnų skamba varpeliai. Visai netoli namų voliojasi 
berniukas, persirengęs apelsinu, šalia jo draugas citrina. 

— Gregori Kromveli! - šaukia jie ir kaip vyresniam vietoj skrybėlių man- 
dagiai kelia viršutinę žievės dalį. - Teatsiunčia jums Dievas gerus metus. 

- Ir jums gerų metų, - atsako šis. 

O citrinai priduria: 

— Perduok tėvui, kad ateitų pasikalbėti dėl nuomos Čipsaide. 

Visi grįžta į namus. Ž 

- Eikite miegoti, - sako Tomas, - jau vėlu. 

Jausdamas, kad ką nors dar reikia pridurti, taria: 

— Telaimina jus Dievas. 

Vaikai išeina, o Tomas sėdasi prie darbo stalo. Prisimena Greisę, persi- 
rengusią angelu: stovi židinio šviesoje, veidas baltas nuo pervargimo, akys 
blizga, o jos povo plunksnos, apšviestos ugnies, žėri kaip paauksuoti topazai. 

- Eik toliau nuo ugnies, mažyte, nes gali sudegti sparnai, - tuomet tarė 
Liza. 

Dukrytė pasitraukė į šešėlį, o kai priėjo prie laiptų, sparnai atrodė pe- 
lenų ir žarijų spalvos. 

— Greise, ar taip ir eisi miegoti su sparnais? - paklausė Tomas. 

— Kol sukalbėsiu maldas, - atsakė ji žiūrėdama per petį. 

Tomas nuėjo iš paskos bijodamas ugnies ir kitokių pavojų, net nežino- 
damas kokių. Šlamėdama plunksnomis ji užlipo laiptais ir susiliejo su tamsa. 

„Viešpatie, - svarsto jis, - bent jau niekada nereikės jos niekam atiduo- 
ti.“ Ji mirusi, todėl nereikės atiduoti kokiam pinigų besivaikančiam džen- 
telmenui, trokštančiam jos kraičio. Greisė turbūt būtų norėjusi turėti titulą. 
Ji buvo išties žavi, tad būtų troškusi, kad tėvas pakratytų kišenes ir nupirktų 
jai titulą - ledi Greisė. „Norėčiau, kad čia būtų mano duktė Anė, - mąsto 

jis, - būčiau ištekinęs ją už Reifo. Jeigu tik Anė būtų vyresnė. Arba Reifas 
jaunesnis. Jeigu Anė būtų gyva.“ 

Jis vėl palinksta ties kardinolo laiškais. Volsis rašo Europos valdovams, 
prašo palaikyti ir padėti apginti jo teises. Jis, Tomas Kromvelis, norėtų, 
kad kardinolas taip nerašytų arba kad jo prašymai būtų subtilesni. Argi 
nėra išdavikiška raginti juos nepaisyti karaliaus valios? Neabejotina, kad 
Henrikas taip ir pagalvos. Kardinolas neprašo pradėti karo su Henriku jo 
vardu, jis tik prašo, kad jie nepalaikytų karaliaus, kuris taip mėgsta būti 
mėgstamas. 

Jis sėdi atsilošęs, ranka pridengia burną, tarsi norėtų nuslėpti savo 
nuomonę nuo paties savęs. „Džiaugiuosi, - mąsto Kromvelis, - kad myliu 
milordą kardinolą, nes jeigu būčiau jo priešas, tarkime, Safolkas, Norfolkas 
ar karalius, kitą savaitę būčiau pradėjęs prieš jį teismo procesą.“ 

Atsiveria durys. 

— Ričardai? Negali užmigti? Na, žinau, spektaklis išties buvo nepaprastas. 

Dabar jau galima šypsotis, bet Ričardas nesišypso, jo veidas šešėlyje. 

— Pone, norėčiau kai ko paklausti. Mūsų tėtis mirė, dabar jūs būsite 
mums tėtis. 

Ričardas Viljamsas ir Valteris (pavadintas Tomo tėvo garbei) Viljamsas 
dabar yra jo sūnūs. 

- Sėskis. 

— Ar leisite pasikeisti pavardę ir tapti Kromveliu? 

- Tu mane stebini. Sprendžiant iš mano reikalų, daugelis Kromvelių 
turbūt norėtų pasikeisti pavardę į Viljamsų. 

- Jeigu turėčiau jūsų pavardę, niekada jos neišsižadėčiau. 

— Ar tai patiktų jūsų tėvui? Juk žinai, jam atrodė, kad jis yra kilęs iš 
Velso karalių giminės. 

— Ak, taip. Išgėręs sakydavo: „Kas duos bent šilingą už Velso hercogystę?“ 

- Tebūnie, bet kai kas teigia, kad tarp tavo protėvių yra ir Tiudorų. 

— Nereikia, - maldauja Ričardas, - mane ima pilti prakaitas. 

— Kam taip baisiai? - juokiasi Tomas. - Klausyk. Senasis karalius turėjo 
dėdę Džasperį Tiudorą. Pastarasis turėjo dvi nesantuokines dukteris - 
Džoaną ir Eleną. Elena buvo Gardinerio motina. Džoana, kuri yra tavo 
senelė, ištekėjo už Viljamo ap Evano. 

- Ir tai viskas? Ar dėl to mano tėvui reikėjo kelti tokį triukšmą? Bet jeigu 
būčiau karaliaus pusbrolis, - Ričardas dvejoja, - ir Stiveno Gardinerio... 
kas man iš to? Mes ne dvariškiai ir vargu ar jais tapsime, o dar kardino- 
las... - Ričardas nusisuka. - Pone, ar keliaudami kada pagalvojote, kad 
galite mirti? 

— Taip, Žinoma. 

Ričardas žvelgia tiesiai jam į akis. 

— Ir ką jautėte? 

— Jaučiausi supykęs, viskas atrodė beprasmiška. Nusibastyti taip toli, 
perplaukti jūrą ir mirti dėl... - jis gūžteli pečiais, - Dievas težino dėl ko. 

— Kiekvieną dieną uždegu žvakę už savo tėvą, - atsidūsta Ričardas. 

— Ar padeda? 

— Ne, tiesiog taip darau. 

— Arjis žino, kad taip darai? 

— Negaliu įsivaizduoti, ką jis žino. Tik žinau, kad gyvieji turi paguosti 
vienas kitą. 

— Tavo žodžiai tikrai mane guodžia, Ričardai Kromveli. 

Ričardas pakyla, bučiuoja jam į skruostą ir linki labos nakties. 

Gero miego. Tai įprastas palinkėjimas namiškiams. Tėvams, broliams. 
Svarbu, kokį vardą renkamės ir ką reiškia tas vardas. Žmonės netenka vardo 
žuvę mūšio lauke - paprasti lavonai, neturintys jokios giminystės linijos, jų 
neieško jokie šaukliai, už juos nekalbamos jokios maldos. Morgano kraujo 
linija nebus prarasta, nors jis mirė juodais Londonui metais, kai mirtis 
ypač atkakliai darbavosi Anglijos sostinėje. 

Tomas paliečia savo gerklę, kur turėtų kaboti Ketės jam dovanotas me- 
dalionas. Bet jo ten nėra. Pirmą kartą suvokia, kodėl jį nusiėmė ir išmetė 
į jūrą. Todėl, kad joks kitas gyvasis jo neturėtų. Jį pašiglemžė bangos ir tik 
bangos jį teturi. 


Kaminas Išeryje vis dar rūksta. Tomas vyksta pas Norfolko hercogą, 
kuris visada pasiruošęs jį priimti, ir klausia, ką daryti su kardinolo tarnais. 

Šiuo atveju gali padėti abu hercogai. 

— Nėra nieko blogiau, - taria Norfolkas, - kaip tarnai be šeimininko. 
Nieko nėra pavojingesnio. Kad ir ką kalbėčiau apie Jorko kardinolą, jis tu- 
rėjo puikius tarnus. Atsiųskite juos man, rasiu jiems darbo. 

Hercogas klausiamai žvelgia į Kromvelį, šis nusigręžia. Norfolkas su- 
vokia savo pranašumą ir žvelgia kaip turtinga paveldėtoja - šelmiškai, klas- 
tingai, šaltai. 

Tomas ruošia hercogui paskolą, nors jo užsienio partneriai kažko del- 
sia. Kardinolas užsitraukė valdovo nemalonę, o hercogas pamažu kyla kaip 
rytmečio saulė ir sėdi Henriko dešinėje. „Tomazai, - klausia jie, - ar tikrai 
gali duoti rimtų garantijų? Kiti seni hercogai sako, kad jis lengvai suerzi- 
namas. Argi hercogystė gali būti garantija barbariškoje jūsų saloje, kur ne- 
retai įsiplieskia pilietinis karas? Be to, artėja naujas karas, o kas bus, jei už- 
sispyręs jūsų karalius nekreips dėmesio į imperatoriaus tetulę ir savo kekšę 
karūnuos karaliene?“ 

Nieko baisaus, jis ras būdų, kaip viską suderinti. 

Čarlzas Brandonas kalba: 

- Jūs ir vėl čia, pone Kromveli, su savo vardų sąrašu? Ar norite man ką 
nors rekomenduoti? 

— Taip, bet bijau, kad jis žemos kilmės, todėl ar ne geriau pakalbėti su 
virtuvės šeimininku? 

— Ne, iš pradžių su manimi, - atsako hercogas, nes negali tverti neži- 
nios. 

- Tai tik židinių ir kaminų meistras, vargu ar sudomins Jūsų Malo- 
nybę... 

— Labai gerai, man jo kaip tik ir reikia, - sako Čarlzas Brandonas, — 
mėgstu tikrą ugnį. 

Lordas kancleris Tomas Moras pirmas pasirašo visus kaltinimus Vol- 
siui. Moro įsakymu sukurtas dar vienas keistas pareiškimas teismui. Kardi- 
nolas kaltinamas šnabždėjęs karaliui į ausį ir kvėpavęs tiesiai jam į veidą. 
Kadangi jis serga sifiliu, taip norėjęs užkrėsti karalių. 

Išgirdęs tai Kromvelis mąsto, ir kas gi dedasi to žmogaus galvoje. Su- 
rašyti tokį kaltinimą ir nunešti spaustuvininkui, paskleisti šias paskalas 
rūmuose ir visoje karalystėje, tarp kvailų piemenų ir Tindeilo pasekėjų, 
tarp keliaujančių elgetų ir kantrių gyvulių tvartuose ar arklidėse. Paskleisti 
pasaulyje, kur pučia žvarbūs žiemos vėjai, danguje šviečia blanki saulė, o 
Londono soduose skleidžiasi snieguolės. 


Rūškanas rytas, žemai plaukia tiršti debesys. Pro stiklą vos prasiskver- 
bia išblukusio alavo spalvos šviesa. Bet kaip ryškiai apsitaisęs karalius, tarsi 
iš naujos kortų malkos, kokios mažytės atrodo tuščios mėlynos jo akys. 

Aplink Henriką Tiudorą susispietusi minia dvariškių, jie sąmoningai 
nekreipia dėmesio į Kromvelį. Tik Haris Norisas šypsosi ir mandagiai pa- 
sisveikina. Gavę karaliaus ženklą dvariškiai atsitraukia. Apsirengę ryškiais 
drabužiais - šiandien medžioklės diena - jie bėginėja, šmižinėja, susispie- 
čia mažais būreliais, kažką šnabžda vieni kitiems ir palaiko pokalbį linksė- 
dami bei gūžčiodami. 

Karalius pažvelgia pro langą ir klausia: 

- Taigi kaip laikosi?.. 

Aiškiai nenori ištarti kardinolo vardo. 

- Jis nepasitaisys, kol neatgaus Jūsų Šviesybės malonės. 

- Keturiasdešimt keturi kaltinimai, keturiasdešimt keturi, gerbiamasis. 

— Su visa derama pagarba drįstu pranešti, kad kiekvienam kaltinimui 
turime atsakymus, kuriuos pateiksime teisme. 

- O gal tučtuojau? 


149 


- Jeigu Jūsų Didenybė leis prisėsti. 

- Girdėjau, kad esate pasirengęs viskam ir visada. 

- Nejaugi galėčiau vykti pas karalių nepasiruošęs? 

Jis kalba beveik nemąstydamas. Karalius šypsosi. Tas vos pastebimas 
raudonų lūpų vingis. Henriko burna graži, beveik moteriška, nelabai tin- 
kanti jo veidui. 

- Kitą kartą išbandysiu jus, dabar manęs laukia milordas Safolkas. 
Kaip manote, ar debesys išsisklaidys? Nesinorėtų sėdėti čia iki pat mišių. 

— Manau, išsisklaidys, išties nebloga diena medžioklei. 

— Pone Kromveli? - karalius atsigręžia ir nustebęs žvelgia tiesiai jam į 
akis. - Jūs juk nepritariate Tomo Moro nuomonei? 

Jis laukia. Negali įsivaizduoti, ką karalius nori tuo pasakyti. 

— Medžioklę jis laiko barbarišku užsiėmimu. 

— Na taip. Jūsų Didenybe, aš pritariu bet kuriam sportui, pigesniam už 
mūšį. Tik... - kaip čia geriau pasakius, - kitose šalyse medžioja meškas, 
vilkus ir šernus. Kadaise šie žvėrys gyveno ir tankiuose Anglijos miškuose. 

— Mano giminaitis iš Prancūzijos medžioja šernus. Vis žada, kad atsiųs 
man šernų laivu. Bet, man atrodo... 

Jam atrodo, kad Pranciškus iš jo tyčiojasi? 

— Mes, dvariškiai, - karalius žiūri jam tiesiai į akis, - taigi mes, dvariš- 
kiai, paprastai sakome, kad medžioklė paruošia mtis karui. O tada kyla 
keblus klausimas, pone Kromveli. 

- Klausimas išties keblus, - mandagiai taria Tomas. 

- Parlamente prieš šešerius metus sakėte, kad karas ne mano kišenei. 

Tai nutiko prieš septynerius metus, 1523-iaisiais. Kiek truko jo kalba? 
Septynias minutes? Užteko ir septynių. Atsitrauksi - ir Henrikas nudės ta- 
ve kaip zuikį. Eisi nieko nepaisydamas - ir jis gali imti klupinėti. 

Kromvelis prabyla: 

— Nė vienas valdovas per visą pasaulio istoriją neturėjo užtektinai pini- 
gų karui. Karai apskritai yra per brangus malonumas. Nė vienas valdovas 
negalėtų pasakyti: „Štai mano biudžetas, jo kaip tik užteks nedideliam ka- 
rui.“ Pradedate karą ir jis suėda visus jūsų pinigus, paskui jus sužlugdo ir 
sukelia bankrotą. 

— Kai nužygiavau į Prancūziją ir 1513 metais užgrobiau Teruaną, kurį 
pavadinote... 

- Šuns būda, Jūsų Didenybe. 

- Šuns būda, - pakartoja karalius, - kodėl taip pasakėte? 

Jis gūžteli pečiais. 

— Nes esu ten buvęs. 

Karalius užsiplieskia: 

— Aš irgi, savo kariuomenės priešakyje. Klausykite, pone Kromveli, jūs 
tvirtinate, kad man nereikėtų kovoti, nes mokesčiai gali pražudyti šalį, bet 
kam reikalinga šalis, nepalaikanti savo valdovo sumanymų? 

— Su visa derama pagarba Jūsų Didenybei sakiau, jog mes neturime 
tiek aukso, kad būtų galima užbaigti metų kampaniją. Karas surytų visus 
šalies aukso lydinius. Skaičiau, kad neturėdami metalinių monetų senovėje 
žmonės naudodavo odos gabalėlius. Štai ir pasakiau, kad galime grįžti į 
tuos laikus. 

— Minėjote, kad negaliu vadovauti savo kariuomenei. Sakėte, jeigu ma- 
ne paims į nelaisvę, šalis negalės sumokėti išpirkos. Ko iš tikrųjų siekiate? 
Norite, kad karalius nekovotų? Ar norite, kad tupėčiau rūmuose kaip pa- 
liegusi mergelė? 

- Iždui tai būtų idealu. 

Karalius giliai įkvepia. Jis ką tik šaukė, o dabar nusprendžia pasijuokti. 

— Jūs vertinate taupumą. Taupumas - dorybė, bet valdovai turi ir kitų 
dorybių. 

— Dar yra dvasios tvirtybė. 

— Taip, sutinku. 

- Bet ji neprilygsta drąsai kovos metu. 

— Ar norite mane pamokyti? 

— Dvasios tvirtybė yra nepaliaujamas užsibrėžtų tikslų siekimas, ištver- 
mė, drąsa susitaikyti su tuo, ko negalite pakeisti. 

Henrikas ima žingsniuoti po kambarį. Tvirtai stato koją ant grindų ir 
yra pasiruošęs medžioklei. Lėtai pasisuka tarsi demonstruodamas savo di- 
dybę - galingas, plačiapetis, trykštantis sveikata. 

- Ir ko gi aš negaliu pakeisti? 

- Atstumų, - vardija Tomas, - uostų, reljefo, žmonių. Žiemos lietaus ir 
purvo. Kai Jūsų Didenybės protėviai kovėsi Prancūzijoje, ištisos provincijos 
ten priklausė Anglijai. Iš ten gaudavome maisto ir kitokių būtinų atsargų. 
O dabar, kai teturime tik Kalė, kaip galime išmaitinti armiją? 

Karalius įsistebeilija į sidabrinį rytą, kandžioja lūpą. Nejaugi iš pykčio 
taip įkais, kad net užvirs? Paskui atsisuka ir linksmai nusišypso. 

- Žinau, - sako, - kai kitą kartą įsiveršime į Prancūziją, mums prireiks 
pajūrio. 

Žinoma, užimsime Normandiją arba Bretanę. Štai ir viskas. 

- Išties pagrįsta ir racionalu, - tęsia karalius, - jaučiu, kad jūsų žodžiuo- 
se nėra jokios piktos valios. Tik manau, kad neturite patirties dalyvauti 
politikoje ar karinėse kampanijose. 

Jis papurto galvą - jokios. 

— Tuomet parlamente sakėte, kad šalyje yra milijonas svarų aukso. 

- Suapvalinau. 

- Bet iš kur gavote tą skaičių? 

— Mokiausi Florencijos ir Venecijos bankuose. 

Karalius negali atsitokėti. 

— Hovardas minėjo, kad buvote paprastas kareivis. 

— Tai irgi tiesa. 

— Ką dar sugebate? 

— O ko Jūsų Didenybei reikia? 

Karalius žiūri įsmeigęs į jį akis, o tai retai pasitaiko. Paskui iš įpročio 
pažvelgia atgal. 

— Pone Kromveli, jūsų reputacija gana prasta. 

Jis nulenkia galvą. 

- Jūs nesiginate“ 

— Jūsų Didenybė galite pats išsiaiškinti. 

— Taip, ir išsiaiškinsiu. 

Prie durų sargybiniai atitraukia ietis, dvariškiai traukiasi į šalį ir len- 
kiasi, į priekį įžengia Safolko hercogas. Čarlzas Brandonas su savo jojimo 
drabužiais atrodo gerokai įkaitęs. 

- Ar esate pasiruošęs? - klausia jis karaliaus. - Ak, Kromvelis, - išsi- 
šiepia. - Kaip laikosi jūsų storulis dvasininkas? 

Karalius rausta iš pykčio, bet Brandonui tai nė motais. 

- Žinote, - pliauškia kikendamas, - pasakojama, kad kartą kardinolas 
išjojo su savo tarnu pajodinėti, slėnio gale sustabdė arklį ir apačioje pamatė 
nemažą bažnyčią su derlingomis žemėmis aplink. „Robinai, - paklausė 
kardinolas savo tarno, - kam ji priklauso? Norėčiau, kad ten būtų mano 
parapija. Robinas atsakė: „Bet ji ir yra jūsų, milorde.“ 

Pasakojimas nesukelia jokio susidomėjimo, bet Čarlzas juokiasi pats iš 
savęs. Kromvelis taria: 

- Milorde, šį pasakojimą galite išgirsti bet kurioje Italijos vietoje. Apie 
vieną ar kitą kardinolą. 

Brandono veidas surimtėja. 

— Ką, tą pačią istoriją“ 

— Mutatis mutandis. Beje, tarnas buvo ne Robinas. 

Karalius pagauna jo žvilgsnį ir šypsosi. Žengdamas link išėjimo Krom- 
velis praeina pro dvariškius ir netikėtai sutinka karaliaus sekretorių. 

- Labas rytas, labas rytas! - sušunka Tomas. Paprastai jis nekartoja du 
kartus, bet situacija verčia pakartoti. 

Gardineris trina dideles pamėlynavusias rankas. 

- Šalta, ar ne? - klausia Tomas. 

- Kaip sekėsi, Kromveli? Turbūt gavote pylos nuo karaliaus. 

— Atvirkščiai. Beje, jis dabar bendrauja su Safolku, taigi teks palaukti, - 
nueina, bet po akimirkos sugrįžta. Krūtinę kažko raižo silpnas skausmas. 
— Gardineri, ar negalima to sustabdyti? 

— Ne, - atsako šis nepakeldamas akių, - ne, nemanau. 

— Puiku, - taria Tomas ir eina link durų. 

„Palauk, - svarsto jis. - Metai ar dveji ir tu už tai sumokėsi, palauk.“ 


Išeris, po dviejų dienų. Vos jam įžengus pro vartus atlekia Kavendišas 
ir šaukia: 

— Pone Kromveli! Vakar karalius... 

— Ramiai, Džordžai, - prašo Tomas. 

— ...vakar jis atsiuntė mums keturis pilnus vežimus įvairiausių nau- 
dingų dalykėlių, ateikite, pažiūrėkite! Gobelenai, sidabriniai indai, lovų už- 
tiesalai. Ar tai jūsų nuopelnas? 

Kas žino. Jis nieko atvirai neprašė. O jeigu ir būtų prašęs, nebūtų pasi- 
kuklinęs. 

— Ne šių, bet tų užtiesalų, kuriuos mėgsta milordas kardinolas. Jam 
labiau patinka deivės, o ne mergelės kankinės, taigi patraukite šv. Agnietę 
ir palikite giraitėje besiilsinčią Venerą. Milordui patinka Venecijos stiklo 
dirbiniai, išneškite šias apdaužytas sidabrines taures. 

Tomas nepatenkintas žiūri į atsiųstus daiktus. 

— Visa geriausia jums, driskiai iš Patnio, - prataria Volsis. Paskui be- 
veik atsiprašinėdamas priduria: - Daiktus galėjo pakeisti. Kas žino, per 
kiek rankų jie perėjo. 

— Visiškai įmanoma, - pritaria Kromvelis. 

— Vis dėlto, kad ir kokie jie būtų, tikrai palengvins mums gyvenimą. 

— Problema ta, - taria Kavendišas, - kad reikės persikraustyti. Šiuos 
namus reikia išvalyti ir išvėdinti. 

— Teisingai, - pritaria kardinolas, - šių išviečių kvapas išvers iš kojų 
šv. Agnietę, telaimina Viešpats tyrą jos sielą. 

— Ar ketinate kreiptis į karaliaus tarybą? 

Kardinolas atsidūsta. 

— Džordžai, kokia prasmė? Klausykite, aš nekalbu su Tomu Hovardu, 
nekalbu su Brandonu, kalbu su juo. 

Kardinolas šypsosi plačia tėviška šypsena. 


Aptariant finansines kardinolo apgyvendinimo problemas Tomas ste- 
bisi, kaip greitai Henrikas pagauna pokalbio esmę. Volsis visada sakyda- 
vo, kad karaliaus protas skvarbus, kaip ir jo tėvo, bet gerokai daugiau api- 
mantis. Į gyvenimo galą senasis karalius tapo labai smulkmeniškas. Valdė 

Angliją geležine ranka, nebuvo nė vieno didiko, neprasiskolinusio jam. 
Nenori mylėti - tegu bijo. Henriko prigimtis kitokia, bet kokia ji? Volsis 
juokiasi ir žada parašyti bendravimo su karaliumi vadovėlį. Jie vaikštinėja 
sode prie namelio Ričmonde, kur karalius leido apsigyventi kardinolui, pa- 
niuręs Volsis kalba apie pranašystes ir žlugusius Anglijos kunigus. Anot jo, 
tai jau nulemta ir tuoj išsipildys. 

Net jeigu netikite pranašingais ženklais, - o Kromvelis jais netiki, - 
negalima nepastebėti to, kas akivaizdu. Jeigu kardinolas kaltas dėl to, kad 
vykdė savo, kaip popiežiaus atstovo, įgaliojimus, tuomet kalti visi dvasinin- 
kai, vyskupai ir žemesnio rango atstovai, paklusę kardinolo valdžiai. Taip 
galvoja ne jis vienas, bet jo priešams horizontą užstoja didžiulė ryškiai rau- 
dona figūra, kuri gali vėl grįžti į valdžią ir atkeršyti nepaklusniesiems. 

„Pasipūtusių prelatų laikai praėjo, - sako Brandonas. Jis gerai nusiteikęs, 
švilpauja ir vaizduoja drąsuolį. - Šioje šalyje nereikia jokių kardinolų.“ 

- Ir taip kalba Brandonas! - šaukia įtūžęs kardinolas. - Vedęs karaliaus 
seserį pirmosiomis jos našlystės dienomis, žinodamas, kad karalius buvo 
numatęs ją kitam monarchui. Jeigu aš, paprastas kardinolas, nebūčiau jo 
užtaręs valdovui, jo galva seniai būtų buvusi atskirta nuo kūno. 

„Aš, paprastas kardinolas.“ 

- O kokį pasiteisinimą jis sugalvojo! - nenurimsta Volsis. - „Ak, Jūsų 
Didenybe, jūsų sesuo Marija verkia. Verkia ir prašo manęs ją vesti. Niekada 
nemačiau, kad moteris taip raudotų!“ Štai jis ir nušluostė jai ašaras bei ga- 
vo už tai hercogystę. O dabar svaičioja, kad šis titulas jam priklauso nuo 
Edeno laikų. Klausykite, Tomai, jeigu pas mane atvyktų išsimokslinę ir 
gerai nusiteikę vyrai, pavyzdžiui, vyskupas Tanstolas ar Tomas Moras, ir 
paprašytų reformuoti Bažnyčią, mielai juos išklausyčiau. Bet Brandonas! 
Kalbėti niekus apie pasipūtusius prelatus? Kas jis toks? Karaliaus arklių 
prižiūrėtojas! Nemažai arklių už jį patį protingesni. 

- Milorde, - maldauja Kavendišas, - būkite santūresnis. O Čarlzas 
Brandonas kilęs iš kilmingos šeimos. 

- Kilmingos šeimos? Pasipūtęs pagyrūnas, štai kas jis, - išsekęs kardi- 
nolas prisėda, - skauda galvą. Kromveli, važiuokite į rūmus ir atvežkite 
džiugesnių naujienų. 

Gavęs Volsio nurodymus Ričmonde, diena iš dienos Kromvelis važiuo- 
ja pas Henriką. Pamažu jis ima vertinti karalių kaip nežinomą teritoriją, 
kurią reikia užkariauti, net ir neturint užtektinai atsargų. 

Jis supranta, ko iš kardinolo išmoko Henrikas - lanksčios diplomatijos 
ir dviprasmybių meno. Mato, kaip karalius pritaikė šiuos gebėjimus lėtai, 
be pėdsakų žlugdydamas savo ministrą. Žiaurumas, naujas kaltinimas ar 
konfiskavimas - visa tai lydi kiekvieną Henriko malonę. 

Kardinolas dejuoja: „Noriu iš čia išvažiuoti.“ 

- Vinčesteris, - siūlo Tomas hercogams, - milordas kardinolas nori 
persikelti į savo rūmus Vinčesteryje. 

— Ką, taip arti karaliaus? - stebisi Brandonas. - Neleisime mūsų kvai- 
linti, pone Kromveli. 

Kadangi jis, kardinolo žmogus, taip dažnai susitikinėja su Henriku, po 
visą Europą pasklido kalbų, kad Volsis ruošiasi grįžti į valdžią. Žmonės sako, 
kad karalius nori už Volsio grįžimą gauti Bažnyčios turtus. Ir iš tarybos bei 
Jo Didenybės apartamentų sklinda gandų, kad karaliui nepatinka nauja jo 
aplinka. Norfolkas per kvailas, o Safolkas nuolat erzinamai kvatoja. 

— Milordas nekeliaus į šiaurę, - nenusileidžia Kromvelis, - jis tam ne- 
pasiruošęs. 

- Oaš noriu, kad iškeliautų, - taria Hovardas. - Pasakykite, kad Norfol- 
kas prašo jo nešdintis iš čia kuo greičiau ir kuo toliau. Kitaip Norfolkas su- 
ras jį bet kur ir suės gyvą. 

- Milorde, - nusilenkia, - ar galiu žodį „suės“ pakeisti žodžiu „sukan- 
džios'? 

Prie jo prieina Norfolkas, akys pasruvusios krauju, kiekvienas raumuo 
virpa. 

— Nedrįsk man prieštarauti, tu niekam tikęs stuobry, - hercogas įsmei- 
gia smilių jam į kaktą, - tu... pragaro išpera, niekingas driskiau, prakeiktas 
teisininke. 

Norfolkas stovi įrėmęs pirštą Kromveliui į kaktą, tarsi kepėjas, spaudy- 
damas duobutes į nedidelius duonos kepaliukus. Kromvelio kūnas tvirtas, 
hercogo pirštas prieš jį bejėgis. 

Prieš išvykdamas iš Išerio Tomas sužino, kad viena iš kačių, atvežta 
čionai gaudyti pelių, atsivedė kačiukų pačiuose kardinolo kambariuose. 
Kas per gyvūno įžūlumas! Bet palaukite - nauja gyvybė kardinolo aparta- 
mentuose. Gal tai pranašiškas ženklas? Bet jis bijo kitokių ženklų - kurią 
nors dieną negyvas paukščiukas įkris per kaminą ir tada - o vargas mums -— 
kardinolo vargams nebus galo. 

Vis dėlto šiuo metu kardinolas linksmas, kačiukai guli ant pagalvės 
didžiulėje atviroje skrynioje, o Jo Šviesybė stebi, kaip jie auga. Vienas jų 
yra juodas ir alkanas, į vilną panašiu kailiuku ir geltonomis akytėmis. Kai 
kačiukas jau gali gyventi be motinos, Tomas pasiima jį ir nešasi į namus. 
Ištraukia iš po apsiausto, kur gyvūnėlis susirangęs miegojo jam ant peties. 

— Gregori, žiūrėk, - ištiesia jį sūnui. - „Esu milžinas vardu Marlinspai- 
kas.“ 

Gregoris žiūri į jį nedrąsiai, kiek suglumęs. Atitraukia ranką ir taria: 

- Ilgai neišgyvens, šunys sudraskys. 

Marlinspaikas bėga žemyn į virtuvę semtis jėgų ir gyventi pagal savo 
katinišką prigimtį. Artėja vasara, nors malonumų vargu ar verta tikėtis. 
Kartais vaikščiodamas po sodą mato paaugusį kačiuką, budriai drybsantį 
ant obels šakos ar knarkiantį saulėkaitoje. 


1530-ųjų pavasaris. Pirklys Antonijus Bonvizis kviečia jį pavakarie- 
niauti prabangiuose savo namuose Bišopsgeite. „Aš nevėluosiu“, - sako 
Tomas Ričardui tikėdamasis, kad jo laukia įprastas nuobodus susitikimas 
su piktais ir alkanais svečiais. Net turtingas italas, galintis pasigirti nuo- 
stabia virtuve, vargu ar ras naujų būdų unguriams rūkyti ar menkėms sū- 
dyti. Per gavėnią pirkliai ypač pasigenda avienos ir sauso vyno, naktinio 
paišdykavimo minkštuose pataluose su žmona ar meiluže. Iki pat Pelenų 
trečiadienio jie pasiryžę perpjauti vienas kitam gerklę ir išpešti iš to dar 
materialinės naudos. 

Bet šį kartą ypatinga proga. Čia ir lordas kancleris, kurį supa teisininkai 
ir oldermanai. Hamfris Monmutas, kurį Moras kadaise buvo įgrūdęs į kalė- 
jimą, sėdi toliau nuo didžio žmogaus. Moras gerai nusiteikęs, linksmina 
kompaniją pasakodamas apie brangų savo draugą, didį mokslininką Eraz- 
mą. Bet kai pakelia akis ir pamato Kromvelį, nutyla vidury sakinio, nudel- 
bia akis, veidas patamsėja ir suakmenėja. 

— Norėjote pakalbėti apie mane? - klausia Tomas. - Nesidrovėkite, lor- 
de kancleri, kalbėkite, kol esu čia. Mano kieta oda, - išmaukia stiklinę vyno 
ir juokiasi. - Ar Žinote, ką apie mane kalba Brandonas? Jam niekaip nepa- 
vyksta į visumą sulipdyti visų mano gyvenimo detalių ir kelionių. Vakar jis 
išvadino mane Žydų išgama. 

— Tiesiai į akis? - mandagiai klausia šeimininkas. 

— Ne, karalius pasakojo. O milordas kardinolas išvadino Brandoną ark- 
lių prižiūrėtoju. 

Hamfris Monmutas įsiterpia: 

- Pastaruoju metu dažnokai lankotės pas karalių, Tomai. Nejaugi jau 
tapote dvariškiu? 

Visi šypsosi. Pati idėja atrodo absurdiška, o situacija laikina. Moro 
kompanija yra paprasti miestiečiai, tarp jų nėra jokių didikų, bet pats jis 
retas paukštis, itin protingas ir išsimokslinęs. Moras taria: 

- Galbūt nederėtų daryti spaudimo. Čia sprendžiami subtilūs klausi- 
mai, todėl metas patylėti. 

Manufaktūros pirklių gildijos seniūnas palinksta prie Kromvelio ir su- 
šnibžda: 

- Tomas Moras sakė, kad prie stalo nekalbės nei apie kardinolą, nei 
apie ledi. 

Kromvelis apžvelgia sėdinčią kompaniją, tuomet prabyla: 

— Vis dėlto karalius mane stebina. Turiu omeny, kad jis tikriausiai pakęs. 

— Jus? - klausia Moras. 

— Ne, Brandoną. Jie ketino vykti į medžioklę, o jis įeina ir šaukia: „Ar 
jau pasiruošęs?" 

— Jūsų šeimininkas kardinolas nesiliovė su tuo kovoti, - sako Bonvi- 
zis, - ypač pirmaisiais savo viešpatavimo metais. Norėjo atpratinti karaliaus 
draugus nuo perdėto familiarumo. 

— Norėjo, kad familiarumas būtų leidžiamas tik jam vienam, - tyčiojasi 
Moras. 

— Žinoma, karalius gali suteikti išskirtinių teisių kam tik panorėjęs. 

- Iki tam tikros ribos, Tomai, - taria Bonvizis, kiti juokiasi. 

— Net karaliui reikia draugų, kas čia blogo? 

— Nejaugi iš jūsų lūpų girdžiu pagyros žodį, pone Kromveli? 

— Nieko nuostabaus, - sako Monmutas, - visi žino, kad ponas Kromvelis 
dėl draugų padarytų viską. 

— Manau... - Moras stabteli ir pažvelgia žemyn. - Nesu tikras, kad kas 
nors savo valdovą gali laikyti draugu. 

— Jums geriau matyti, - taria Bonvizis, - juk pažįstate karalių nuo pat 
jo vaikystės. 

— Taip, bet draugystė neturėtų būti tokia varginanti... Ji turėtų raminti 
ir suteikti jėgų. Ne tokia kaip... - Moras pirmą kartą atsisuka į Kromvelį, 
tarsi kviesdamas pareikšti savo nuomonę. - Kartais atrodo, kad tokia drau- 
gystė panaši į Jokūbo imtynes su angelu. 

— Ir kas žino, - sako Tomas, - dėl ko jie kovojo. 

— Taip, apie tai Biblijoje nutylima. Kaip ir apie Kainą su Abeliu. Kas 
žino“ 

Kromvelis jaučia, kad kompanija prie stalo pradėjo nerimti: ėmė krutė- 
ti patys pamaldžiausieji ir apkūniausieji, o gal atėjo metas keisti patiekalus. 
Kas ten? Žuvis? 

— Kai kalbate su Henriku, - pareiškia Moras, - maldauju, kreipkitės į jo 
širdį, o ne į valios tvirtybę. 

Kromvelis norėtų pratęsti pokalbį, bet pagyvenęs manufaktūros pirk- 
lys moja, kad atneštų daugiau vyno, ir klausia: „Kaip laikosi jūsų draugas 
Stivenas Voenas? Kas naujo Antverpene? Prasideda pokalbis apie preky- 
bą, laivais gabenamus krovinius, palūkanų normas, bet tai tik apgaulinga 
išorė. Jeigu įeinate į kambarį ir pareiškiate, kad štai apie tai ir tai šiandien 
nekalbėsime, tai visą vakarą tik apie tai ir bus šnekama. Jeigu lordo kancle- 
rio čia nebūtų, visi ramiai aptarinėtų importo muitus bei muitinės sandė- 
lius ir net negalvotų apie ryškiai raudoną figūrą, o išalkę nuo gavėnios 

protai nesijaudintų dėl karaliaus pirštų, glostančių besipriešinančią, greitai 
kvėpuojančią nekaltos mergelės krūtinę. 

Kromvelis atsilošia ir įsistebeilija į Tomą Morą. Kalbos kurį laiką sa- 
vaime prityla, bet po ketvirčio valandos visą tą laiką tylėjęs lordas kanc- 
leris neiškenčia ir spoksodamas į maisto likučius žemu bei piktu balsu 
pareiškia: 

- Jorko kardinolas turi nenumaldomą aistrą vadovauti kitiems. 

— Lorde kancleri, - taria Bonvizis, - į savo silkę žiūrite taip, tarsi jos 
nekęstumėte. 

- Silkė čia niekuo dėta, - atsako maloningas svečias. 

Kromvelis palinksta į priekį, neketindamas įžeidimo praleisti pro ausis 
ir pasiruošęs kovai. 

— Kardinolas yra visuomenės veikėjas, kaip ir jūs. Taigi ar reikia jam 
laikytis šešėlyje? 

— Taip, - Moras pakelia akis, - taip, iki tam tikros ribos. Jam derėtų 
sumažinti apetitą. 

— Per vėlu, - prabyla Monmutas, - mokyti kardinolą kuklumo. 

— Tikri jo draugai jau seniai kalba jam apie kuklumą, bet viskas veltui. 

— Ar laikote save jo draugu? - Kromvelis atsilošia, suneria rankas. — 
Perduosiu jam, lorde kancleri, ir, prisiekiu Kristaus krauju, ši žinia tikrai 
nuramins tremtyje gyvenantį kardinolą, kuris niekaip nesupranta, kodėl jį 
taip šmeižiate karaliui. 2 

— Ponai... - atsistoja suirzęs Bonvizis. 

— Ne, sėdėkite, - taria Kromvelis, - pakalbėkime atvirai. Tomas Moras 
pasakys, kad norėjo tapti paprastu vienuoliu, bet tėvas privertė jį studijuoti 
teisę. Jeigu būtų galėjęs, būtų visą gyvenimą praleidęs bažnyčioje. Juk ži- 
note, kad jis abejingas turtams, atsidavęs tik sielos reikalams. Pasaulio šlo- 
vė jam nieko nereiškia, - jis apžvelgia sėdinčiuosius. - Kaipgi tuomet jis 
tapo lordu kancleriu? Atsitiktinai? 

Durys atsiveria, Bonvizis pašoka, veidą nušviečia palaima. 

— Sveiki atvykę. Ponai, tai imperatoriaus pasiuntinys. 

Eustachijus Šapui įžengia kaip tik tada, kai ima nešti desertus. Naujas 
pasiuntinys, taip jį vadina, nors savo pareigas eina jau nuo rudens. Jis delsia 
ant slenksčio, tad svečiai turi galimybę jį apžiūrėti: mažas susikūprinęs 
vyras, dėvintis pūstą mėlyno ir juodo atlaso liemenę, iš po kurios kyšo iš- 
tįsusios mažytės juodos kojos. 

- Atleiskite, ponai, kad pavėlavau, - taria jis ir droviai nusišypso. - 
Skubūs pranešimai nuolat neduoda ramybės. 

- Toks pasiuntinio gyvenimas, - apsižvalgo ir šypsosi, - Tomas Krom- 
velis, amžinai klajojantis žydas! 

Pasiuntinys iškart atsiprašo nesiliaudamas šypsotis, tarsi apsvaigęs dėl 
savo pokšto sėkmės. 

— Sėskitės, sėskitės, - siūlo Bonvizis. Tarnai bėgioja, keičia staltieses. 
Svečiams tenka susispausti, išskyrus lordą kanclerį, kuris sėdi kaip sėdėjęs. 
Atneša konservuotų rudens vaisių ir prieskoniais pagardinto vyno. Šapui 
kaip garbus svečias sėdasi prie Moro. 

— Kalbėsime prancūziškai, ponai, - pareiškia Bonvizis. 

Prancūzų yra imperatoriaus ir Ispanijos pasiuntinių kalba. Šapui, kaip 
ir kiti diplomatai, net nemėgina mokytis angliškai, nes persikėlus į kitą šalį 
iš jos nebus jokios naudos. 

— Dėkoju, dėkoju, - taria pasiuntinys, atsisėdęs į raižytą krėslą taip, 
kad kojos vos siekia grindis. Moras tarsi prabunda ir ima šnekučiuotis su 
pasiuntiniu. Jis visus stebi, o jie atsako apmaudo kupinais, bet nepiktais 
žvilgsniais. 

Trumpam visi nutyla, tad Kromveliui pavyksta įsiterpti į pokalbį. 

— Tamsta Šapui? Žinote, apie tai neseniai kalbėjausi su karaliumi. 
Apgailestaujame, kad jūsų valdovo kariuomenė nuniokojo šventąjį miestą. 
Ar negalėtumėte informuoti mūsų, nes iki šiol taip ir nežinome, kas gi ten 
įvyko? 

Šapui papurto galvą. 

- Išties liūdni įvykiai. 

- Tomas Moras teigia, kad dėl visko kalti uždari musulmonai - ak, 
taip, ir mano klajojanti žydų tauta. Anksčiau jis tvirtino, kad dėl visko kalti 
vokiečiai, Liuterio pasekėjai, prievartavę nekaltas mergeles ir niekinę šven- 
toves. Bet kokiu atveju, anot lordo kanclerio, imperatorius gali kaltinti pats 
save, bet kaip elgtis mums? Ar galite ką nors patarti? 

— Brangusis lorde kancleri, - priblokštas pasiuntinys įdėmiai žvelgia į 
Tomą Morą, - ar tikrai taip kalbėjote apie mano imperatorių? - staiga pa- 
žvelgęs per petį Šapui ima kalbėti lotyniškai. 

Svečiai, neblogai mokantys lotynų kalbą, sėdi, žiūri į pasiuntinį ir šyp- 
sosi. Kromvelis sako: 

- Jeigu norite ką nors nuslėpti, kalbėkite graikiškai. Nagi, pone Šapui, 
pirmyn! Lordas kancleris jus tikrai supras. 

Kompanija netrukus išsiskirsto vos atsistojus lordui kancleriui, bet 
prieš tai Moras dar spėja pareikšti svečiams angliškai: 

— Pono Kromvelio padėtis labai pažeidžiama, bent man taip atrodo. Vi- 
siems aišku, kad jis nėra Bažnyčios draugas, o tik vieno dvasininko bičiulis. 
O tas dvasininkas labiausiai ištvirkęs visame krikščioniškajame pasaulyje. 

Dirbtinai linktelėjęs Moras išeina. Netgi Šapui jam nė motais. Pasiun- 
tinys sutrikęs žiūri šiam įkandin ir kramto lūpą, tarsi norėdamas pasakyti, 

kad tikėjosi daugiau pagalbos ir draugiškumo. Kromvelis pastebi, kad pa- 
siuntinys elgiasi tarsi aktorius. Galvodamas nudelbia akis ir įremia du pirš- 
tus į kaktą. Liūdėdamas dūsauja. Suglumęs judina smakrą ir vos šypsosi. 
Jis primena į komiką, netyčia patekusį į pjesę ir nusprendusį pasilikti ten 
ir apsidairyti. 


Vakarienė baigėsi, svečiai vos pradėjus temti skirstosi. 

— Per anksti, nei norėtųsi? - klausia Kromvelis Bonvizio. 

— Tomas Moras yra senas mano draugas. Nereikėjo jo taip erzinti. 

— Nejaugi sugadinau vakarienę? O Monmuto apsilankymas nė kiek jo 
nesuerzino? 

— Ne, Hamfris Monmutas irgi mano draugas. 

— O aš? 

- Žinoma. 

Jie nepastebimai ima kalbėtis itališkai. 

— Papasakokite ką nors apie Tomą Vajatą, - prašo Kromvelis. 

Vajatą prieš trejus metus staiga išsiuntė į diplomatinę misiją Italijoje. 
Ten jam nebuvo lengva, bet apie tai kitą vakarą. Įdomiausia tai, kodėl jis 
taip greitai pabėgo iš Anglijos dvaro. 

— Ak, Vajatas ir ledi Ana, - kalba Bonvizis, - sena istorija. 

— Gali būti, - sutinka Kromvelis ir pasakoja Bonviziui apie liutnininką 
Marką, kuris įsitikinęs, kad Vajatas miegojo su Ana/jeigu apie tai šnabžda- 
si visos Europos tarnai ir liokajai, tuomet apie tai turėtų žinoti ir karalius. 

— Manau, kad viena iš valdymo meno paslapčių - žinoti, kada užsi- 
kimšti ausis. O Vajatas gražuolis, - atkreipia dėmesį Bonvizis, - žinoma, 
angliško stiliaus. Jis aukštas, šviesiaplaukis, mano tėvynainiai į jį atsižiūrėti 
negali. Iš kur tokių imate? Toks pasitikintis savimi ir dar poetas! 

Tomas juokiasi iš savo draugo, nes būdamas italu tas negali ištarti var- 
do Vajatas, jam išeina Gajatas ar kažkas panašaus. Kartą Esekse gyveno 
riteris vardu Hokvudas. Riterių klestėjimo laikais jis Italijoje prievartavo 
moteris, degino namus ir žudė. Italai praminė jį Akuto, Adata. 

- Taip, bet Ana... - Kromveliui atrodo, kad ji ne iš tų moterų, pasiduo- 
dančių tokiam nepastoviam dalykui kaip grožis. - Pastaraisiais metais jai 
tikrai labiau už viską reikėjo vyro, tai yra vardo, padėties ir vietos, lei- 
džiančių derėtis su karaliumi. Dabar Vajatas vedė, taigi ką gali jai pasiūlyti? 

- Poeziją? - stebisi pirklys. - Iš Anglijos jis išvyko ne vien dėl diplo- 
matinės karjeros. Ana jį visiškai nukamavo. Jis daugiau nedrįso likti su ja 
viename kambaryje, toje pačioje pilyje, toje pačioje šalyje, - purto galvą, - 
keisti tie anglai. 

— Kur jau ten. 

- Jums derėtų pasisaugoti, nes jos šeima jau peržengė ribas. Jie sako, 
kam gi laukti popiežiaus, argi negalima sudaryti vedybų sutarties be jo? 

— Gal tai padės išjudinti problemą iš mirties taško? 

— Paragaukite cukruotų migdolų. 

Tomas šypsosi, o Bonvizis kalba toliau: 

— Tomazai, ar galiu duoti jums patarimą? Su kardinolu viskas baigta. 

— Nebūkite toks įsitikinęs. 

- Taip, jeigu jo taip nemylėtumėte, patikėtumėte mano žodžiais. 

— Kardinolas visą laiką buvo man geras ir nuoširdus. 

— Bet jis turi vykti į šiaurę. 

— Pasaulis neduos jam ramybės. Paklauskite pasiuntinių. Paklauskite 
Šapui arba tų, kuriems jie perduoda informaciją. Jų yra Išeryje, Riėmonde. 
Vis tie skubūs pranešimai. O ten apie mus. 

— Bet tik pagalvokite, kuo jis kaltinamas! Neteisėtu valdymu. 

- Žinau, - atsidūsta Kromvelis. 

- Ir ką apie tai manote? 

— Gal paprašysiu, kad būtų kuklesnis? 

Bonvizis juokiasi. 

— Ak, Tomai. Juk puikiai suprantate, kad kardinolui išvykus į šiaurę 
liksite be šeimininko. Štai kur šuo pakastas. Susitikinėjate su karaliumi, 
bet tik dabar, nes esate reikalingas jam kaip derybininkas atsiskaityti su 
kardinolu. O paskui? 

Kromvelis dvejoja. 

— Karalius mėgsta mane. 

— Karalius - neištikimas meilužis. 

— Tik ne Anai. 

— Va čia ir norėčiau jus perspėti. O ne, ne dėl Gajato... ir ne dėl viso- 
kiausių paskalų, bet dėl to, kad greitai viskas baigsis. Ji nusileis jam, nes 
tėra paprasta moteris... Pagalvokite, koks kvailas turėtų būti vyras, savo 
laimę susiejęs su jos seserimi. 

— Taip, tikrai. 

Kromvelis apsižvalgo. Štai ten sėdėjo lordas kancleris, jo kairėje alkani 
pirkliai, o dešinėje naujas pasiuntinys. Čia eretikas Hamfris Monmutas. Ten 
Antonijus Bonvizis. Čia Tomas Kromvelis, o štai ten rezervuotos vietos vai- 
duokliams - stambiam ir nuobodžiam Safolko hercogui ir Norfolkui, žvan- 
ginančiam savo šventus medalionus ir rėkiančiam: „Prisiekiu šventomis 
mišiomis!“ Yra vieta karaliui ir mažai drąsiai karalienei, atgailaujančiai ir 
badaujančiai taip, kad pilvas dreba po storais lyg šarvai drabužiais. Yra vie- 
ta ledi Anai, nuolat kažko ieškančiai juodomis nenustygstančiomis akimis, 
nieko nevalgančiai, bet viską matančiai ir nuolat tampančiai perlų vėrinį 

ant laibo kaklo. Yra vieta Viljamui Tindeilui ir viena popiežiui. Klemensas 
žiūri į stambiai pjaustytus cukruotus svarainius ir patempia Medičių 
giminės lūpą. O čia sėdi riebus brolis Martynas Liuteris, rūsčiai žvelgia į 
visus ir spjaudo ašakas. 

Įeina tarnas. 

— Pone, jūsų teiraujasi du jauni džentelmenai. 

Jis pakelia akis. 

— Taip? 

— Ponas Ričardas Kromvelis ir ponas Reifas su tarnais. Jie nori palydėti 
jus į namus. 

Tomas supranta, kad vakarienė buvo perspėjimas, perspėjimas atsi- 
traukti. Jis dar prisimins šį lemtingą išdėstymą, jeigu jis išties lemtingas. 
Tas tylus akmenų šnypštimas ir šnabždesys, tolumoje griūvančios sienos ir 
byrantis tinkas, žmonėms ant galvų krintančios nuolaužos. Taip žmonėms 
ant galvų griūva krikščioniškojo pasaulio stogas. 

Bonvizis taria: 

- Čia juk visa armija, Tomazai. Manau, atsargumas jums nepamaišys. 

— Juk žinote, kad visada esu budrus, - akimis paskutinį kartą permeta 
kambarį, - labos nakties. Buvo puiki vakarienė. Mėgstu ungurius. Gal atsių- 
site savo virėją pas manąjį? Galiu pasiūlyti naują pikantišką padažą, terei- 
kia muskato kevalo miltelių, imbiero, sutrintų džiovintų mėtų lapelių... 

Jo draugas kartoja: v 

— Maldauju, būkite atsargus. 

- Tik trupučio imbiero... 

— Kai kitą kartą pietausite, meldžiu. Nemėginkite... 

- Ir duonos trupinių saujelę... 

— Nemėginkite sėstis šalia Bolinų. 

II 


Mylimasis Kromvelis 
1530-yjų pavasaris-gruodis 


Jis anksti atvyksta į Jorko rūmus. Narveliuose uždaryti kirai skundžiasi 
laisviems savo broliams, kurie suka ratus virš upės ir nardo ties pilies sie- 
nomis. Vežikai tempia aukštyn laivais atvežtas prekes, o iš rūmų sklinda 
kepamos duonos kvapas. Vaikai traukia iš upės ką tik nupjautų meldų ry- 
šulius ir sveikina jį vardu. Už mandagumą Tomas duoda kiekvienam po 
monetą ir šie tučtuojau nutyla. 

— Susiruošėte pas piktadarę? Ar žinote, kad ji užbūrė karalių? Ar turite 
medalioną ar kokią relikviją, kad padėtų apsisaugoti nuo jos kerų? 

- Turėjau medalioną, bet praradau. 

- Paprašykite kardinolo, - pataria vienas vaikas, - jis duos kitą. 

Tvyro aštrus meldų kvapas, išaušo nuostabus rytas. Jorko rūmų salės 
jam gerai pažįstamos. Eidamas link vidinių kambarių jis netikėtai pastebi 
pusiau užmirštą veidą ir sušunka: 

— Markai?! 

Berniukas prieina arčiau. 

- Anksti atsikėlei. Kaip laikaisi? 

Markas nenoriai gūžteli pečiais. 

- Turbūt keista grįžti į Jorko rūmus, kai pasaulis taip pasikeitęs? 

— Ne. 

- Argi nepasiilgstate milordo kardinolo? 

— Ne. 

— Ar esate laimingas? 

- Taip. 

— Milordui bus malonu girdėti. | 

Nuėjęs sau mintyse sako: „Markai, gali dėl manęs nesirūpinti, bet 
mes tave prisiminsime. Bent jau aš nepamiršiu, kad pavadinai mane 
nusikaltėliu ir išpranašavai man mirtį. Kardinolas teisus sakydamas, 
kad pasaulyje nėra saugių vietų ir sandarių sienų. Išsakyti savo nuodė- 
mes Anglijos kunigui yra tas pats, kas šūkauti apie jas visam Čipsaidui. 
Bet kai pasakojau kardinolui apie žudymus, kai mačiau siena slenkantį 

šešėlį, liudininkų nebuvo. Markas laiko mane žudiku tik dėl to, kad esu 
į tokį panašus.“ 


Paskutiniame iš aštuonių kambarių, kuriuose anksčiau gyveno kardi- 
nolas, jis randa Aną Bolin. O štai ir seni pažįstami, Saliamonas ir Šeba, vėl 
kartu kabo ant sienos. Skersvėjis judina drobę ir atrodo, kad raudonskruostė 
karalienė eina link jo. Tomas ją atpažįsta: „Anzelma, valdove mano, jau ne- 
sitikėjau jūsų išvysti.“ 

Kromvelis slapta užklausė Antverpeno ir gavo iš Stiveno Voeno atsaky- 
mą, kad Anzelma ištekėjo už jaunesnio vyro, bankininko. Jeigu šis nuskęs 
ar nutiks kas nors panašaus, pasakė Kromvelis, tegu jam praneša. Voenas 
nustebęs rašo: „Tomai, nejaugi Anglijoje dingo visos našlės ir gražios jau- 
nos merginos? 

Šebos atvaizdas neguodžia išblyškusios ir negrabios Anos. Ji stovi prie 
lango ir pešioja rozmarino lapelius. Pamačiusi jį liaujasi ir slepia rankas 
ilgose rankovėse. 

Gruodį karalius rengia puotą jos tėvo, naujojo Viltšyro grafo, garbei. 
Kotrynos nėra, todėl Ana sėdasi į jos vietą. Grindys įšalusios, šalta ir ore. 
Visada suirzusi Norfolko hercogienė tiesiog įsiuto, kad jos dukterėčia sėdi 
aukščiau už ją. O Safolko hercogienė, Henriko sesuo, atsisako valgyti. Abi 
šios damos ignoruoja Aną ir nesikalba su ja. Nepaisant to, Ana užėmė pir- 
mos karalystės damos vietą. < 

Jau gavėnios pabaiga ir Henrikas grįžta pas žmoną. Sąžinė jam nelei- 
džia Didžiosios savaitės praleisti sugulovės glėbyje. Anos tėvas užsienyje 
diplomatiniais reikalais, nėra ir jos brolio Džordžo, dabar lordo Ročtordo, 
ir poeto Tomo Vajato, kurį ji kankina. Vieniša ir nuliūdusi ji sėdi Jorko 
rūmuose, todėl dažnai kviečiasi Tomą Kromvelį tikėdamasi bent mažiausios 
pramogos. 

Iš po jos padurkų išlenda trys maži šunyčiai ir amsėdami lekia link jo. 

— Neleiskite jiems pabėgti, - taria Ana, ir Tomas meistriškai vieną po 
kito sugaudo. Jie labai panašūs į Belą, gauruotomis ausimis ir pūkuotomis 
uodegytėmis. Tokius turi visos pirklių žmonos kitoje Lamanšo pusėje. Kol 
laiko šuniukus rankose, jie spėja apkramtyti jo pirštus ir apsiaustą, laižo 
jam veidą ir neatitraukia nuo jo savo išpūstų akių, tarsi seniai būtų laukę 
šio susitikimo. 

Du šuniukus švelniai padeda ant grindų, o mažiausiąjį duoda Anai. 

- Jūs labai mielas, žiūrėkite, kaip šie mažyčiai jus pamėgo. Žinote, man 
nepatinka beždžionės, kurias laiko Kotryna. Jos gyvena nelaisvėje. Ak, tos 
letenėlės ir laibi kaklai, surakinti grandinėmis. O mano mažyčiai myli ma- 
ne iš visos širdies. 

Ji tokia smulki, kauleliai trapūs, o liemuo toks siauras - kaip du teisės 
studentai vaidino vieną kardinolą, taip dvi Anos galėtų vaidinti Kotryną. 
Šalia ant mažų kėdučių sėdi jos tarnaitės ir siuva arba apsimeta siuvančios. 
Viena sėdi panarinusi galvą, tai Merė Bolin. Kita Bolin pusseserė Merė Šel- 
ton, kraujas ir pienas, neatitraukia nuo jo akių ir akivaizdžiai galvoja: „Die- 
ve mano, nejaugi ledi Keri negalėjo rasti nieko geriau?“ Toliau šešėlyje sėdi 
kita mergina, mėginanti nuslėpti veidą. Jis nežino, kas ji, bet suvokia, kodėl 
žiūri vien į grindis. Viskas dėl Anos. Jis perduoda šuniukus rūmų šeimi- 
ninkei ir pats sėdasi. 

- Taigi, - ramiai prabyla Ana, - nepatikėsite, ką tik apie jus kalbėjome. 
Karalius nuolat cituoja poną Kromvelį, - taria jo vardą prancūziškai, Kre- 
muelis. - „Jis visada teisus, visada tikslus... Be to, ponas Kremuelis dar 
moka ir pralinksminti.“ 

— Karalius mėgsta retkarčiais pasijuokti. O jūs, madam? Esant tokiai 
padėčiai? 

Ji piktai pažvelgia per petį. 

— Retai. Juokiuosi. Jeigu užsigalvoju. Bet mėginu negalvoti. 

- Pastaruoju metu gyvenimas jūsų nelepina. 

Ana žvelgia pro langą į brėkštantį rytą. 

— Leiskite pasakyti kitaip, - priduria jis. - Ar daug pasiekėte nuo tada, 
milordas kardinolas neteko karaliaus malonės? 

— Nieko. 

— Niekas nepažįsta krikščioniškų šalių taip gerai, kaip jis. Nė vienas nė- 
ra toks artimas karaliams, kaip jis. Pagalvokite, ledi Ana, koks dėkingas bū- 

tų kardinolas, jeigu padėtumėte pašalinti visus nesusipratimus ir užtartu- 
mėte jį karaliui. | 

Ji neatsako. 

— Pagalvokite, - tęsia Kromvelis, - jis vienintelis Anglijoje žmogus, ga- 
lintis gauti tai, ko jums reikia. 

— Nuostabu. Pateikite visus argumentus. Turite penkias minutes. 

— Juk matau, kaip esate užsiėmusi. 

Ana žvilgteli nepatenkinta ir ima kalbėti prancūziškai: 

- Iš kur žinote, kuo esu užsiėmusi? 

- Miledi, kalbame angliškai ar prancūziškai? Rinktis jums, bet apsi- 
spręskite, gerai? 

Akies krašteliu regi, kaip pusiau pasislėpusi mergina pakelia akis. Ne- 
graži ir išblyškusi, atrodo priblokšta. 

— Ojums tas pats? - klausia Ana. 

— Tas pats. 

- Gerai, kalbėkime prancūziškai. 

Tomas vėl kartoja, kad kardinolas - vienintelis žmogus, galintis gauti 
lemiamą popiežiaus sprendimą. Vienintelis žmogus, gebantis nuraminti 
karaliaus sąžinę. 

Ji klausosi. Jis visada stebėdavosi, kaip moterys geba girdėti iš po savo 
šydų ir gobtuvų, bet atrodo, kad Ana tikrai girdi, ką jis sako. Ji išklauso iki 
galo ir nepertraukinėja. Galiausiai drįsta įsiterpti: 

- Jeigu to nori karalius, jeigu to nori ir kardinolas, anksčiau buvęs vie- 
nas svarbiausių karalystės veikėjų, tuomet man atrodo, pone Kremueli, kad 
šis klausimas dar negreit bus sprendžiamas. 

— Ojji nejaunėja, - vos girdimu balsu iš kampo prabyla jos sesuo. 

Nuo tos akimirkos, kai jis įėjo į kambarį, moterys nepadarė nė vieno 
dygsnio. 

- Ar galiu tęsti? - prašydamas klausia Kromvelis. - Ar man liko bent 
viena minutė? 

— Na taip, bet tik viena, per gavėnią nenoriu bandyti savo kantrybės. 

Jis prašo nekreipti dėmesio į šmeižikus, tvirtinančius, kad kardinolas 
trukdo jos planams. Pasakoja, kaip sielvartauja kardinolas dėl to, kad ka- 
ralius negali įgyvendinti savo širdies svajonių, nes tai yra ir kardinolo sva- 
jonės. Sako, kad visi karaliaus pavaldiniai deda į ją daug vilčių, nes trokšta 
matyti sosto įpėdinį, taip pat ir jis pats. Primena Anai apie daugybę anks- 
čiau jos rašytų laiškų kardinolui. Jo Šviesybė nepamiršo nė vieno. 

- Puiku, - taria ji, kai Tomas liaujasi kalbėjęs, - puiku, pone Kremueli, 
bet manęs nejįtikinote. Iš kardinolo buvo prašoma vieno dalyko, vieno pa- 
prasto dalyko, kurio jis nepanoro padaryti. 

- Juk žinote, kad tai anaiptol nebuvo paprasta. 

- Galbūt esu per daug paprastas žmogus, - sako Ana. - Kaip manote? 

— Galbūt, jūsų beveik nepažįstu. 

Toks atsakymas ją įsiutina. Jis mato, kaip jos sesuo ima kvailai šypsotis. 

— Galite eiti, - nurodo Ana, o Merė pašoka ir nuskuba paskui jį. 


Ir vėl Merės skruostai rausta, burna truputį pražiota. Kartu nešasi ir 
siuvinį, kuris, anot jo, keistokas. Bet jeigu jį paliktų, Ana ištraukytų visas 
siūles. 

— Vėl vos atgaunate kvapą, ledi Keri? 

— Pagalvojome, kad ji pašoks ir skels jums antausį. Ar dar atvyksite? 
Šelton ir aš negalime laukti. 

— Nieko, pakentėsite, - sako jis, o Merė sutinka, kad jos sesutė mėgsta 
susigrumti su panašaus lygio priešininku. 

— Ką čia siuvinėjate? - klausia Tomas, ir Merė rodo jam naująjį Anos 


herbą. 

— Ant visko? - klausia Tomas nustebęs. 

Merė plačiai nusišypso. 

— Na taip, ant apatinių sijonų, jos nosinaičių, kepuraičių ir šydų. Ji turi 
drabužių, kurių niekas anksčiau nėra dėvėjęs. Visur turi būti išsiuvinėtas 
jos herbas, ką jau kalbėti apie užuolaidas ir servetėles. 

— Kaip laikotės? 

Ji droviai žvelgia žemyn ir suka akis į šoną. 

- Išvargusi, išsekusi, Kalėdos buvo... 

- Jie pykosi, viską girdėjau. 

— Iš pradžių jis susipyko su Kotryna, tada atėjo čia ieškoti paguodos. 
O Ana: „Ką! Juk prašiau nesiginčyti su Kotryna, nes ji laimi bet kokius 
ginčus.“ Nebūtų jis karalius, - pasigardžiuodama tęsia Merė, - bet kas jo 
gailėtųsi. Ir kas per šuniškas gyvenimas? 

— Sklinda kalbų, kad Ana... 

— Jokiu būdu, būčiau sužinojusi apie tai pirma. Jeigu pastambėtų bent 
per colį, siūčiau jai naujus drabužius. Beje, taip negali būti, nes tarp jų nie- 
ko nebuvo. 

— Manote, Ana jums pasakytų? 

- Žinoma, iš pykčio! — Merė vis dar nedrįsta pažvelgti jam į akis, bet 
jaučia, kad privalo perduoti svarbią žinią. - Kai jie lieka vieni, Ana leidžia 
jam atrišti savo liemenę. 

- Bet karalius juk neprašo jūsų pagalbos. 

- Jis pakelia jos marškinius ir bučiuoja krūtis. 

— Dieve mano, nejaugi ten dar slepiasi kokios krūtys? 

Merė juokiasi, audringai ir pavydžiai, visai ne taip, kaip derėtų seseriai. 
Gali būti, kad juoką girdi ir Ana, nes tuo metu prasiveria durys ir prie jų 
pribėga mažytė tarnaitė. Veidas rimtas ir santūrus, oda tokia švelni, tarsi 
permatoma. Ji sako: „Ledi Keri, jus kviečia ledi Ana.“ 

Taria jų vardus, tarsi kalbėtų apie du tarakonus. 

Nepatenkinta Merė apsisuka ir profesionaliu rankos mostu pagriebia 
suknelės šleifą. Jo nuostabai, išblyškusi tarnaitė pagauna jo žvilgsnį ir už 
Merės Bolin nugaros pakelia akis į dangų. 


Eidamas atgal - aštuoni kambariai skiria jį nuo įprastų kasdienių dar- 
bų - jis jau žino, kad Ana atsistojo prie lango tam, kad jis galėtų gerai ją 
apžiūrėti. Vis dar prisimena rytmečio šviesos nušviestą jos kaklo vingį, 
plonus antakius, jos šypseną ir galvos pasisukimą ant ilgo laibo kaklo. Regi 
jos greitį, protą ir rūstumą. Vargu ar ji linkusi padėti kardinolui, bet pasi- 
teiravęs jis nieko neprarado. „Tai pirmas mano pasiūlymas, - svarsto jis, — 
bet tikrai ne paskutinis.“ 

Tik vieną akimirką Ana nukreipė į jį veriantį juodų akių žvilgsnį. Ka- 
ralius irgi moka taip žiūrėti, mėlynų jo akių švelnumas apgaulingas. Ar taip 
ir žiūri vienas į kitą? O gal kitaip? Trumpam jis tarsi supranta, bet tik trum- 
pam. Stovi prie lango ir stebi, kaip tarp storų juodų pliko medžio pumpu- 
rų čirškia varnėnų būrys. Staiga, lyg pumpurai būtų pradėję skleistis, pa- 
kelia sparnus, ima skraidžioti ir triukšmauti. Atrodo, viskas pradeda judėti: 
sparnai, oras, medžiai. Tomas žvelgia į paukščius ir džiaugiasi, kad šie maži 
padarėliai pirmieji sveikina pavasarį. Liūdnai galvoja apie artėjančias Vely- 
kas, gavėnios pasninkas ir atgaila baigėsi. Anapus šio niūraus pasaulio turėtų 
būti kitas pasaulis. Pasaulis, kur viskas įmanoma. Pasaulis, kur Ana galėtų 
tapti karaliene, o jis - likti Tomu Kromveliu. Trumpam jis regi tą pasaulį, 
paskui vėl viskas pradingsta. Įžvalgų negalima nei pamiršti, nei susigrąžinti. 


Net per gavėnią galima rasti mėsiainkų, pardavinėjančių žalią mėsą, 
jeigu tik žinote, kur juos rasti. Ostin Frajerse jis nusileidžia žemyn į virtuvę 
ir sako savo vyriausiajam virėjui: 

— Kardinolas serga, taigi gavo leidimą nepasninkauti. 

Virėjas nusiima kepurę. 

- Popiežiaus leidimą? 

— Mano, - apžvelgia peilių eiles ir kapokles kaulams skaldyti. Paima 
vieną, žiūri į atšipusius jo ašmenis ir klausia: - Kaip manote, ar aš panašus 
į žudiką? Tik sakykit atvirai. v 

Minutėlę patylėjęs Terstonas taria: 

— Pone, šiuo metu turėčiau pasakyti... 

— Aišku, bet įsivaizduokite, kad einu į Grėjaus smuklę... Ar galite įsi- 
vaizduoti? Su krūva popierių ir rašalo ragu. 

— Manau, šiuos daiktus turi nešti raštininkas. 

— Bet ar galite įsivaizduoti? 

Terstonas vėl nusiima kepurę ir išverčia ją. Jis žiūri taip, lyg viduje galė- 
tų būti jo smegenys arba bent užuomina, ką sakyti toliau. 

— Manau, kad esate panašus į teisininką, bet tik ne į žudiką, ne. Bet jei- 
gu man atleisite, pone, visada atrodėte panašus į tą, kuris puikiai pjausto 
skerdeną. 

Tomas liepė virtuvei paruošti jautienos su alyvomis, įdarytos šalavijais 
ir mairūnais. Ji supjaustyta lygiais gabaliukais ir sudėta ant padėklo, tad 
kardinolo virėjui Riėmonde belieka tik kepti. Parodykite, kur Biblijoje pa- 
rašyta, kad kovo mėnesį negalima valgyti jautienos su alyvomis. 

Kromvelis galvoja apie ledi Aną ir nenumalšinamą jos norą kovoti, apie 
liūdnas šalia sėdinčias damas. Toms damoms siunčia krepšelius vaisinių 
pyragaičių su konservuotais apelsinais ir medumi. O Anai asmeniškai — 

lėkštę migdolų kremo. Jis apšlakstytas rožių vandeniu ir papuoštas cukruo- 
tais rožių ir žibuoklių lapeliais. Tomas pats nevežioja maisto po šalį, bet 
artėja link to. Nedaug praėjo metų nuo tada, kai tarnavo Freskobaldžio 
virtuvėje Florencijoje, o jei kiek ir praėjo, tai jis viską puikiai atsimena. 
Tada gamino veršiukų kojų šaltieną ir šnekučiavosi prancūzų, Toskanos ir 
Patnio kalbų mišiniu, kai kažkas sušuko: „Tomazai, tavęs laukia viršuje!“ 
Jis ramiai linktelėjo berniukui iš virtuvės, atnešusiam dubenį vandens. Nu- 
siplovė rankas ir nusišluostė lininiu rankšluosčiu, nusirišo prijuostę ir pa- 
kabino ant gembės. Gali būti, kad ji ten kabo iki šiol. 
Už jį mažesnis berniukas atsiklaupęs šveitė laiptus ir dainavo: 


Scaramella va alla guerra 
Colla lancia et la rotella 

La zombero bbro borombetta, 
La boro borombo... 


- Pasislink, Džakomai, - paprašė jis. 

Beniukas pasitraukė ir atlaisvino praėjimą. Su šviesos spinduliu išblėso 
visas smalsumas, jo praeitis pasiliko praeityje ir atvėrė kelią ateičiai. 

„Skaramela eina į karą... Betgi aš jau buvau kare“, - galvoja. 

Tomas užlipo aukštyn, ausyse skambėjo būgnai. Jis užlipo aukštyn ir 
niekada daugiau nenusileido. Freskobaldžio kontoros kampelyje jam jau 
buvo paruoštas stalas. Dainuodamas „Skaramela vyksta į šventę“ jis pradėjo 
dirbti. Iš pradžių pasmailino plunksną, o galvoje maišėsi Toskanos, Patnio 
ir Kastilijos keiksmažodžiai. Bet kai sutelkė mintis į darbą, jos išsiliejo ant 
popieriaus sklandžia lotynų kalba. 


Ostin Frajerse Tomas dar nespėjo pakilti iš virtuvės, o moterys jau Ži- 
no, kad jis ką tik buvo aplankęs Aną. | 

— Sakyk, - klausia Džoana, - aukšta ar žema? 

— Nei tokia, nei anokia. 

— Girdėjau, labai aukšta ir išblyškusi. 

— Taip, išblyškusi. 

— Kalbama, kad ji gana grakšti ir puikiai šoka. 

— Mes nešokome. 

Mersė klausia: 

— Kaip manai, ar ji evangelikė? 

Jis gūžteli pečiais. 

— Mes nesimeldėme. 

Alisa, jo mažoji dukterėčia: 

— O kaip ji buvo apsirengusi? 

O štai aprangą jis gali smulkiai nupasakoti: pradedant gobtuvu ir bai- 
giant suknelės siūlėmis, pradedant pėdomis ir baigiant pirštų galiukais. 
Apskritas prancūziško stiliaus galvos apdangalas puikiai pabrėžia gražius 
jos skruostikaulius. Jo pasakojimas moterims nepatinka, nors jis kalba ra- 
miai ir smulkmeniškai. 

- Jūs jos nemėgstate, argi ne? - pasitikslina Alisa. 

— Patiko ar nepatiko, ne man spręsti. Ir tau, Alisa, nepatariu, - taria 
Tomas stipriai ją apkabindamas ir ši ima kikenti. 

— Mūsų šeimininkas geros nuotaikos, - atkreipia dėmesį mažoji Džo. 

— O kaip ta voveriška apdaila? - teiraujasi Mersė. 

— Kalabriška, - sako jis. 

— Ak, kalabriška? - suraukia nosį Alisa. 

— Tu buvai visai arti jos, - priduria Džoana. 

- Arjos dantys geri? - klausia Mersė. 

— Dėl Dievo meilės, moterie. Kai suleis tuos dantis į mane, tuojau pat 
pranešiu. 


Kai kardinolas išgirdo, kad Norfolko hercogas pasiryžęs atvykti į Rič- 
mondą ir sudraskyti jį dantimis, nusijuokė: „Švenčiausioji Mergele! Tomai, 
jeigu jau taip, metas vykti.“ 

Bet kelionei į šiaurę reikia pinigų. Problema išdėstoma karaliaus tary- 
bai, kuri neranda bendro sutarimo ir ginčijasi net posėdžių metu. 

- Juk negalima leisti, - aiškina Čarlzas Brandonas, - kad arkivyskupas 
į būsimą sostą šliaužtų kaip šaukštus pavogęs tarnas. 

- Jis ne tik pavogė šaukštus, - užsiplieskia Norfolkas, - jis apvalgė visą 
Angliją, nukniaukė staltiesę ir, Dieve mano, išmaukė visus rūsio vynus. 

Henrikas moka išsisukinėti. Kartą turėjęs susitikti su karaliumi Krom- 
velis privalėjo tenkintis asmeninio jo sekretoriaus kompanija. 

- Sėskitės, - taria Gardineris, - sėskitės ir klausykitės. Be to, apsišarvuo- 
kite kantrybe, nes sužinosite kelias itin svarbias naujienas. 

Jis stebi, kaip Gardineris, tas vidurdienio velnias, vaikšto po kambarį. 
Kaulai braška, o kiekviena kūno linija spinduliuoja pavojų. Rankos didelės 
ir plaukuotos, o kai sugniaužia kumštį ir suspaudžia kitos rankos delnu, 
traška pirštų sąnariai. 

Kromvelis išeina jausdamas dalelę pavojaus ir gavęs žinių. Tarpduryje 
stabteli ir prabyla: 

- Jūsų giminaitis perduoda linkėjimų. 

Gardineris suglumęs spokso į jį. Antakiai pasišiaušę kaip šuns kaklo 
gaurai. Jam atrodo, kad Kromvelis... 

— Ne, ne karalius, - ramindamas sako Tomas, - ne Jo Didenybė. Turėjau 
omeny jūsų giminaitį Ričardą Viljamsą. 

Gardineris priblokštas. 

- Sena pasaka, joks jis man ne giminaitis. 

— Nagi, - prieštarauja Tomas, - būti karaliaus pavainikiu visai nėra gė- 
dinga. Bent jau taip svarsto mano šeima. 

— Jūsų šeima? Ką jūs suprantate apie padorumą? Tas piemuo manęs nė 
kiek nedomina, neturiu su juo jokių giminystės ryšių ir neketinu niekuo 
jam padėti. 

- Žinoma, padėti ir nereikia. Dabar jis yra Ričardas Kromvelis, - ir 
šį kartą jau tikrai palikdamas Gardinerį priduria: - Nesikankinkite dėl 
to, Stivenai, aš juo pasirūpinsiu. Jam gal ir esate giminaitis, bet tik ne 
man. 

Tomas šypsosi, bet viduje dega iš pykčio, tarsi kraujas būtų ypač skys- 
tas ir pilnas nuodų, kaip nespalvotas gyvatės kraujas. Vos atvykęs į namus 
Ostin Frajerse stipriai apkabina Reifą Sadlerį ir suvelia jam plaukus. 

— Nesuprantu, čia berniukas ar ežiukas? Reifai, Ričardai, esu atgailau- 
jantis nusidėjėlis. 

— Tam ir yra pasninkas, - taria Reifas. 

— Norėčiau būti visiškai ramus, - aiškina Tomas, - noriu išmokti įsi- 
brauti į vištidę nepalietęs nė vienos plunksnelės. Noriu būti mažiau pa- 
našus į dėdę Norfolką ir daugiau į Marlinspaiką. 

Ilgai ir ramiai kalbasi su Ričardu velsietiškai, o Ričardas juokiasi iš jo, 
nes senus žodžius jis jau primiršo, todėl mėgina angliškus žodžius tarti Vel- 
so maniera su vos pastebimu pasienio sričių akcentu. Mažosioms dukterė- 
čioms dovanoja apyrankių su perlais ir koralais, kokias buvo nupirkęs 
jau prieš kelias savaites, bet pamiršo paduoti. Leidžiasi žemyn į virtuvę ir 
linksmas duoda nurodymus. 

Paskui sukviečia visus tarnus: „Turime viską iš anksto suplanuoti, kad 
kardinolo kelionė į šiaurę būtų kuo patogesnė. Jis nori vykti lėtai, kad žmo- 
nės galėtų juo pasigėrėti. Piterbore turi pasirodyti dar neprasidėjus Di- 
džiajai savaitei, iš ten vyks į Sautvelą, paskui planuosime kelionę toliau į 
Jorką. Arkivyskupo rūmų Sautvele kambariai puikiai tinka gyventi, bet gali 
tekti samdytis statybininkų...“ 

Džordžas Kavendišas sako, kad kardinolas daug laiko meldžiasi kartu 
su keliais Ričmondo vienuoliais. Jie nuolat aiškina Jo Šventenybei kūną du- 
riančių dyglių ir druskos žaizdoje naudą, pasakoja apie duonos bei van- 
dens skonį ir apie niūrius saviplakos džiaugsmus. 

„Gana, mano kantrybė jau išseko, - taria Tomas supykęs, - kuo greičiau 
kardinolas pasieks Jorkšyrą, tuo geriau.“ 

Vėliau kreipiasi į Norfolką: „Na, milorde, ar tikrai norite, kad kardino- 
las išvyktų? Taip? Tuomet eikime abu pas karalių.“ 

Norfolkas nepatenkintas niurna. Karaliaus jau teiraujasi dėl susitiki- 
mo ir po dienos kitos jie jau laukia rūmų prieškambaryje. Hercogas nenu- 
stygsta vietoje. „Šventasis Judai! - šaukia jis. - Čia galima uždusti. O gal 
teisininkai apsieina be oro?“ 

Jie išeina į sodą, bet hercogas sunkiai žengia ir šnopuoja. „Ir kam čia 
tos gėlės? - piktinasi hercogas. - Kai buvau berniukas, gėlių neauginome. 
O šį šlamštą čia užveisė Bakingamas. Išpaikimas, nieko daugiau.“ 

Bakingamo hercogui, aistringam sodininkui, nukirto galvą dėl išdavys- 
tės. Tai nutiko 1521 metais, mažiau nei prieš 10 metų. Sunku neprisiminti 
jo artėjant pavasariui, kai iš kiekvieno krūmo, nuo kiekvienos medžio ša- 
kos sklinda paukščių ulbėjimas. 

Kvietimas gautas. Hercogas spyriojasi ir bamba, varto akis, šnervės iš- 
pūstos, kvėpavimas greitesnis. Kai hercogas uždeda ranką jam ant peties, 
Tomas priverstas sulėtinti žingsnį. Jie eina vos pavilkdami kojas kaip du 
karo veteranai elgetų procesijoje. Skaramela eina į karą... Norfolko ranka 
dreba. 

Ir tik jiems atvykus pas karalių Tomas galutinai suvokia, kaip nejau- 
kiai jaučiasi hercogas būdamas viename kambaryje su Henriku Tiudoru. 
Stovėdamas prieš auksu spindintį Jo Didenybę jis visas susigūžia. Henrikas 
juos nuoširdžiai pasveikina. Sako, kad šiandien nuostabi diena, o pasaulis 
išties gražus. Vaikšto po kambarį išskėstomis rankomis ir deklamuoja savo 
kūrybos eiles. Pasiryžęs kalbėti apie bet ką, tik ne apie kardinolą. Nortolkas 
išrausta ir ima bambėti. Susitikimas baigtas, jie privalo eiti. 

— Palaukite, Kromveli, - prabyla Henrikas. 

Jis su hercogu susižvalgo. 

— Prisiekiu šventomis mišiomis... - murma Norfolkas. 

"Tomas už nugaros pamoja hercogui. 
“- Eikite, tuoj jus pasivysiu. 

Henrikas stovi sukryžiavęs rankas, nudelbęs akis. Ir tik kai Tomas pri- 
eina visiškai arti karaliaus, pašnibždomis pasako: 

— Tūkstančio svarų užteks? 

Jam taip norisi atsakyti: „Pirmo iš dešimties, kuriuos, kaip man žino- 
ma, pasiskolinote iš Jorko kardinolo prieš dešimt metų.“ 

Žinoma, jis nieko nesako. Tokiomis akimirkomis Henrikas tikisi, kad 
pulsite prieš jį ant kelių, ir visiškai nesvarbu, kas esate: hercogas, grafas ar 
prasčiokas, storulis ar paliegėlis, senas ar jaunas. Taip ir daroma. Randus 
maudžia, nes tik nedaugelis, sulaukę keturiasdešimties, neturi žaizdų. 

Karalius duoda ženklą, kad galima keltis, ir smalsiu balsu priduria: 

— O Norfolko hercogas labai jums draugiškas ir paslaugus. 

Ranka ant peties, prisimena Tomas. Laikinas hercogo delno virpesys 
ant prasčioko raumenų ir kaulų. 

— Hercogas visada prisimena savo vietą ir niekada neperžengia ribų, - 
su palengvėjimu taria Henrikas. 

Staiga į galvą ateina nelaukta mintis: „Kas būtų, Henrikai Tiudorai, jei- 
gu dabar apalptumėte ir kristumėte man po kojomis? Turėčiau teisę jus 
pakelti ar privalėčiau kviesti grafą? O gal vyskupą?“ 

Karalius jau ketina eiti, bet kažką atsiminęs atsisuka ir tyliu balsu pra- 
byla: 

— Kasdien ilgiuosi Jorko kardinolo. 

Paskui po pauzės sušnabžda: 

- Imkite pinigus su mano palaiminimu, tik nieko nesakykite hercogui. 
Nesakykite niekam. Paprašykite savo globėjo pasimelsti už mane. Perduo- 
kite, kad padariau viską, ką galėjau. 

Tomas vis dar klūpėdamas iškalbingai dėkoja, o Henrikas žvelgia į jį 
nuliūdęs. 

— Dieve mano, pone Kromveli, o jūs tikras oratorius. 
pat ausų jis išeina. Skaramela eina į šventę... „Kasdien ilgiuosi Jorko kardi- 
nolo.“ 

- Ką, ką jis pasakė? - klausia Norfolkas. 

— Nieko svarbaus, tik keletą šiurkščių žodžių, kuriuos turiu perduoti 
kardinolui. 


Kelionės maršrutas jau apgalvotas. Kardinolo daiktai kraunami į laivą, 
juos teks gabenti iki Halo, o iš ten sausuma. Jis numuša valtininkų siūlomą 
kainą, paskui sako Ričardui: 

— Žinoma, tūkstantis svarų nėra daug, kai reikia perkraustyti kardi- 
nolą. | 

Ričardas klausia: 

— O kiek čia pražuvo jūsų paties pinigų? 

— Yra skolų, kurių neįmanoma suskaičiuoti, - atsako jis. - Prisimenu 
tuos, kurie man skolingi, bet, Dievas mato, nepamirštu ir savų skolų. 

— Kiek tarnų jis paėmė? - klausia Tomas Kavendišo. 

- Tik šimtą šešiasdešimt. 

- Tik, - linkteli, - gerai. 

Hendonas. Roistonas. Hantingdonas. Piterboras. Ten išsiunčia pasiun- 
tinius duodamas labai tikslius nurodymus. 

Paskutinį vakarą prieš kelionę Volsis įteikia jam ryšulį. Viduje nedide- 
lis ir kietas objektas, antspaudas arba žiedas. 

— Atrišk jį, kai iškeliausiu pas Viešpatį. 

Žmonės įeina ir išeina, neša skrynias ir popierių šūsnis. Kavendišas 
vaikštinėja neišmanydamas, kur padėti sidabrinę monstranciją. 

- Jūs nevykstate į šiaurę? - klausia kardinolas. 

- Atvyksiu jūsų pasiimti, kai tik karalius pašauks jus atgal, - jis ir tiki, 
ir kartu netiki, kad taip nutiks. 

Kardinolas atsistoja. Akimirka slegianti. Kromvelis atsiklaupia, kad 
priimtų palaiminimą, o kardinolas ištiesia ranką bučiniui. Tomas pastebi, 
kad turkio žiedo ant jo rankos nebėra. Volsis uždeda ranką išskėstais pirš- 
tais jam ant peties, nykštį laiko raktikaulio duobutėje. 

Metas. Viskas jau seniai išsakyta, jokių papildomų nurodymų nereikia. 
Nėra prasmės ir prisiminti bendrus reikalus ar moralizuoti. Apsikabinti 
proga irgi netinkama. Ir jeigu kardinolas neturi daugiau ką pasakyti, jis tuo 
labiau. Tomui priėjus prie kambario durų kardinolas grįžta prie židinio. 
Pastumia kėdę arčiau ugnies ir pakelia ranką prisidengdamas veidą, bet 
Volsio ranka ne tarp jo ir ugnies, o tarp jo ir uždaromų durų. 

Kromvelis išeina į kiemą, pasislepia tamsioje nišoje, kur niekada neuž- 
klysta saulės šviesa, atsiremia į sieną. Jis verkia ir galvoja, kad tik Džordžas 
Kavendišas jo nepamatytų, neužrašytų ir nepadarytų iš to spektaklio. 

Jis visomis žinomomis kalbomis keikia gyvenimą jy pats save dėl savo 
silpnybių. Netoliese laksto tarnai ir šūkauja: „Pono Kromvelio arklys jau 
paruoštas! Pono Kromvelio palyda jau prie vartų! Jis palaukia, kol nurims, 
išeina ir padalija monetas. 

Grįžus į namus tarnai klausia, ar reikia uždažyti kardinolo herbą. „Ne, 
jokiu būdu, - užgina Tomas. - Atvirkščiai, perpieškite iš naujo, - paeina to- 
lyn ir žiūri į herbą. - Raudonsnapės kuosos turi būti ryškesnės. Ir daugiau 
raudonos spalvos skrybėlei.“ 

Tomas beveik nemiega. Sapnuoja Lizą ir galvoja, ar ši pažintų jį tokį, 
koks jis nori tapti - nepalaužiamas, švelnaus būdo karaliaus ramybės sau- 
gotojas. 


Auštant jam kiek pavyksta nusnūsti. Prabunda galvodamas, kad dabar 
kardinolas jau sėdasi ant arklio, o kodėl jo nėra šalia? Balandžio 5 diena. 
Džoana sutinka jį ant laiptų ir nekaltai pabučiuoja į skruostą. 

— Kodėl Dievas mus nuolat bando? 

Jis sušnabžda: 

- Bijau, kad galime neatlaikyti. 

- Turbūt teks į Sautvelą vykti pačiam, - priduria Tomas. 


174 


- Aš galiu nuvažiuoti, - siūlosi Reifas. 

— Tuomet pažiūrėk, kad arkivyskupo rūmus kruopščiai iššveistų, mi- 
lordas lovą atsiveš. Virtuvės darbininkus pasamdyk „Karaliaus herbe“. Pa- 
tikrink arklides. Paieškok muzikantų. Praeitą kartą eidamas prie rūmų sie- 
nų pastebėjau kiaulides. Surask jų savininką, užmokėk jam ir mesk lauk. 
Negerk „Karūnoje“, ten alus prastesnis net už mano tėvo. 

— Pone... ar ne metas palikti kardinolą? - svarsto Ričardas. 

— Tai taktinis pasitraukimas, o ne bėgimas. 

Reifas su Ričardu mano, kad jis išėjo, bet jis viso labo ėmė rausti popie- 
rius gretimame kambaryje. Girdi Ričardą sakant: 

- Jis širdies žmogus. 

— Tai patyrusi širdis. 

— Bet ar gali generolas organizuoti atsitraukimą, jeigu nežino, kur yra 
priešas? Karalius toks dviprasmiškas, kai tik kalba pasisuka apie kardinolą. 

— Atsitraukti galima tiesiai į jo rankas. 

- Jėzau. Nejaugi manai, kad mūsų šeimininkas irgi dviprasmiškas? 

— Mažų mažiausiai triprasmiškas, - užtikrina Reifas. - Kokia jam nauda 
mesti seną žmogų ir pelnyti parsidavėlio vardą? Galbūt giliai įklimpęs ką 
nors gaus. Mums visiems. 

- Eik šalin, kiaule. Ar kas nors, be jo, būtų pagalvojęs apie kiaulidės? 
Pavyzdžiui, Tomui Morui jos būtų nė motais. 

— Moras greičiausiai būtų suradęs kiaulidžių prižiūrėtoją, geras žmo- 
gus. Artėja Velykos... Ar pasiruošei priimti komuniją? - juokiasi Reifas. - 
Beje, Ričardai, ar esi pasiruošęs? 

— Duonos riekę galiu suvalgyti kada tik panorėjęs. 


Didžiąją savaitę iš Piterboro ateina žinia: tokios minios, susirinkusios 
pažvelgti į kardinolą, miestas dar niekada nebuvo regėjęs. Volsis juda į 
šiaurę, o Kromvelis seka jį pagal savo galvoje esantį žemėlapį. Stamfordas, 
Grantamas, Niuarkas, į Sautvelą kardinolas su palyda atvyksta balandžio 28 
dieną. Kromvelis rašo Volsiui norėdamas jį nuraminti ir įspėti. Jis bijo, kad 
Bolinai, Norfolkas ar abu kartu galėjo įkišti į kardinolo kompaniją šnipą. 

Pasiuntinys Šapui, išėjęs iš karaliaus apartamentų, paima Tomą už ran- 
kovės ir pasiveda į šoną. 

— Pone Kremueli, jau norėjau užsukti pas jus į namus. Juk esame 
kaimynai, ar žinote? 

— Būčiau labai laimingas matydamas jus savo namuose. 

- Žmonės pasakoja, kad dažnai lankotės pas karalių. Puiku, argi ne? 
O kardinolas rašo man kiekvieną savaitę. Jis labai nerimauja dėl karalienės 
sveikatos. Klausia, kaip ji laikosi, ir meldžia ją patikėti, kad ši netrukus vėl 

ras savo vietą karaliaus širdyje. Ir lovoje, - Šapui patenkintas savimi šyp- 
sosi. - Sugulovė jam nepagelbės. Žinome, kad bandėte su ja kalbėtis, bet 
viskas nuėjo perniek. Dabar jo žvilgsnis vėl nukrypęs į karalienę. 

Jis priverstas paklausti: 

— O ką sako karalienė? 

- Ji sako, kad tiki Dievo malone ir viliasi, jog Jis atleis kardinolui, nes ji 
niekada neatleis, - Šapui laukia ir nekalba. Po pauzės tęsia: - Manau, kad 
suvokiate, kas jūsų laukia, jeigu Jo Šviesybė, savo noru ar kieno nors verčia- 
mas, pritars skyryboms. Imperatorius, gindamas savo tetą, gali užpulti 
Angliją. Jūsų draugai pirkliai neteks pragyvenimo šaltinio, daugybė praras 
gyvybę. Jūsų Tiudorų karalius gali būti nuverstas, o į jo vietą ateis senoji 
aristokratija. 

— Kodėl man tai sakote? 

— Galiu tai pakartoti kiekvienam anglui. 

— Taip jau ir patikėsiu. 

Norima, kad šią žinią jis perduotų kardinolui - imperatorius daugiau 
juo nepasitiki. Nors kardinolas gali prašyti pagalbos Prancūzijos karaliaus. 
Bet kokiu atveju tai išdavystė. 

Kromvelis įsivaizduoja kardinolą tarp Sautvelo kanauninkų, oriai sė- 
dintį po skliautais savo krėsle kapitulos narių susirinkimo vietoje, tarsi 
miško laukymėje, apgaubtą lapų ir gėlių vainiko. Akmeninės kolonos ir 
perdangos tarsi atgyja, kapiteliai papuošti uogomis, fleronai primena susi- 
pynusius stiebus, rožės puošia kolonas, iš vieno stiebelio skleidžiasi žiedai 
ir daigai. Pro lapus žvelgia žvėrių galvos - šunų, kiškių, ožių. Yra ir žmonių 
veidų, tokių tikroviškų, kad, atrodo, tuojau pakeis miną. Galbūt jie nustėrę 
spokso į apačioje esančią apkūnią ir ryškiai raudoną savo globėjo figūrą, o 
naktimis, kai kanauninkai miega, akmeniniai žmonės švilpauja ir dainuoja. 

Italijoje Tomas išmoko įsiminimo meno ir papildė jį įvairiais simbo- 
liais. Kai kurie paimti iš miškų ir laukų, kiti iš gyvatvorių ir giraičių. Iš krū- 
mokšnių žvelgia ryškios lapių ir elnių, grifų ir drakonų akys. Kiti yra vyrai 
ir moterys: vienuolės, kariai, Bažnyčios tarnai. Į jų rankas jis prideda neį- 
prastų objektų: šv. Uršulė laiko arbaletą, šv. Jeronimas - dalgį, Platonas - 
samtį sriubai, o Achilas - tuziną aitriųjų slyvų mediniame dubenėlyje. Be- 
prasmiška įsiminti įprastus objektus, pažįstamus veidus. Reikalingi stul- 
binami sugretinimai, daugiau ar mažiau keisti vaizdiniai, juokingi ar net 
nepadorūs. Sukūręs vaizdinius gali išdėstyti bet kurioje pasaulio vietoje, 
susieti juos su tam tikrais žodžiais ar figūromis, kurie ir įsuka atminties 
mechanizmą. Grinviče nušiurusi katė gali vogčiomis žvilgčioti pasislėpusi 
už bufeto, Vestminsterio rūmuose gyvatė klastingai šnairuoja į jus nuo si- 
jos ir šnypščia jūsų vardą. 

Kai kurie vaizdiniai yra plokšti, ant jų galima vaikščioti. Kiti įvilkti į odą 
ir vaikšto patys - žmonės su apgręžtomis galvomis ir pūkuotomis uode- 
gomis, kaip leopardų herbuose. Kai kurie žvelgia rūsčiai, kaip Norfolkas, 
kiti sumišę spokso, kaip milordas Safolkas. Kai kurie kalba, kiti kvarkia. 
Vaizduotėje Tomas laiko juos sugrupavęs griežta tvarka. 

Kromvelis nuolat dirba su šiais vaizdiniais, galbūt todėl jo galvoje šmė- 
žuoja tūkstančių pjesių ištraukos, dešimtys tūkstančių interliudų. Dėl šios 
praktikos jis neretai regi mirusią žmoną Lizą išblyškusiu apsuktu veidu, 
pasislėpusią už laiptų ar tūnančią namo kampe Ostin Frajerse arba Step- 
nyje. Pamažu Lizos vaizdinys susilieja su jos seserimi Džoana. Viskas, kas 
priklausė Lizai, ima priklausyti Džoanai: paslaptinga šypsena, klausiamas 
žvilgsnis, nuogumas. „Gana“, - taria jis ir valios pastangomis mėgina iš- 
trinti viską iš atminties. 

Reifas skuba į šiaurę nešdamas Volsiui žinią, kurią per daug rizikinga 
išdėstyti laiškuose. Tomas galėtų vykti pats, bet nors parlamentas trumpam 
ir nutraukė posėdžius, jis bijo, kad kas nors gali priešiškai atsiliepti apie 
Volsį, o apginti jo nebus kam. Be to, jis gali būti reikalingas karaliui ar ledi 
Anai. 

„Nors fiziškai ir nesu šalia jūsų, - rašo Tomas, - visą gyvenimą būsiu 
su jumis širdimi, dvasia, maldomis ir tarnyba...“ 

Kardinolas atsako: „Jūs pats geriausias, patikimiausias ir ištikimiau- 
sias, man tarsi prieglobstis ištikus šiai nelaimei. Mano mylimas, mano 
brangiausias Kromveli.“ 

Volsis klausia apie putpeles ir gėlių sėklas. 

„Sėklas? - stebisi Džoana. - Tai ką, jis ten ketina suleisti šaknis?" 


Temstant karalių apima melancholija. Dar viena beprasmė jo kampa- 
nijos diena mėginant rasti šeimos židinio paguodą. Žinoma, jis neigia, kad 
yra vedęs karalienę. | 

— Kromveli, - prabyla Henrikas, - turiu rasti būdą suvaldyti... - nu- 
kreipia žvilgsnį į šoną nenorėdamas pasakyti, ką turi omeny. - Suprantu, 
kad yra teisinių keblumų. Nenoriu apsimetinėti, kad suprantu juos, o prieš 
jums pradedant neketinu jų aiškintis. 

Oksfordo koledžą ir mokyklą Ipsviče, taip pat jų žemes ir iš jų gauna- 
mas pajamas kardinolas buvo gavęs neribotam laikui. Dabar Henrikas no- 
ri atsiimti sidabrinius ir auksinius indus, bibliotekas, metines pajamas ir 
pelną duodančią žemę. Juk kodėl negali gauti to, kas jam priklauso? Kole- 
džui ir mokyklai buvo panaudotas dvidešimt devynių vienuolynų turtas, 
popiežius buvo davęs leidimą su sąlyga, kad pajamos bus naudojamos 
koledžams. Bet popiežius ir jo sąlygos Henrikui visiškai nerūpi. 

Vasaros pradžia. Ilgai netemsta, o žolė ir oras kvepia. Galima pamanyti, 
kad tokiam vyrui kaip Henrikas tokią naktį neatsispirtų nė viena moteris. 
Rūmuose apstu glamonių išsiilgusių damų. Bet po šio susitikimo Henrikas 
vaikščios po sodą ir nesustodamas šnekučiuosis su ledi Ana, jos ranka 
ilsėsis ant tvirtos jo rankos, o paskui jis užmigs tuščioje savo lovoje, o ji, 
taip mano, savojoje. 

Kai karalius paklausia, kas girdėti iš kardinolo, Kromvelis atsako, kad 
šis labai pasiilgo Jo Didenybės ir kad uoliai ruošiamasi intronizacijai Jorke. 

- Tuomet kodėl jis nevyksta į Jorką? Man atrodo, jis sąmoningai del- 
sia, - Henrikas rūsčiai žvelgia į Kromvelį. - O jūs išties ištikimas savo glo- 
bėjui. 

- Kardinolas visuomet buvo man geras ir tėviškas, kodėl negaliu 
atsakyti jam tuo pačiu? 

— Nejaugi, be kardinolo, neturite kito globėjo? - stebisi karalius. — 
Milordas Safolkas klausia, iš kur jūs kilęs. Sakau jam, kad yra Kromvelių 
Lesteršyre, Nortamptonšyre. Tai sėslūs žemvaldžiai, bent jau tokie buvo 
anksčiau. Manau, esate nevykusi kurios nors iš šių šeimų atžala. 

- Ne. 

- Galite ir nežinoti savo protėvių. Paprašysiu heraldikos žinovų paty- 
rinėti jūsų šeimos liniją. 

- Jūsų Didenybė labai malonus, bet vargu ar jų laukia sėkmė. 

Karalius nepatenkintas. Kromvelis nepriėmė siūlomos dovanos - savo 
genealoginio medžio, kad ir kokio paprasto. 

— Milordas kardinolas sakė, kad esate našlaitis. Sakė, užaugote vienuo- 
lyne. 

— Ak, tik eilinė jo pasaka. 

- Tai jis man melavo? - karaliaus veide blyksteli ir apmaudas, ir juokas, 
ir noras sugrįžti į praeitį. - Tikrai melavo. Sakė, kad jaučiate neapykantą 
bet kokiems dvasininkams. Dėl to taip stropiai vykdote jo nurodymus. 

— Priežastis kita, - pakelia akis. - Ar leisite kalbėti? 

- Dėl Dievo meilės! - sušunka Henrikas. - Pagaliau radau su kuo atvi- 
rai pasišnekėti. 

Išgąstį keičia supratimas, kad Henrikas nori pasikalbėti bet kokia te- 
ma. Apie bet ką, tik ne apie meilę, medžioklę ar karą. Dabar, kai Volsio 
nėra, karaliui trūksta tinkamo pašnekovo. Galima pasikviesti dvasininką, 
bet kokia iš jo nauda? Vėl prasidės kalbos apie meilę, Aną ir tai, ko nori, bet 
negali turėti. 

- Nuomonę apie vienuolius susidariau ne iš kokių prietarų, o iš sa- 
vo patirties, ir nors neabejoju, kad kai kurie vienuolynai yra tikrai gerai 

bė norėtų stebėti septynių mirtinų nuodėmių paradą, patarčiau neorga- 
nizuoti rūmuose maskos ir be perspėjimo apsilankyti viename iš vienuo- 
lynų. Esu matęs vienuolių, gyvenančių kaip tikri lordai, už aukas vargšų, 
kurie verčiau nusipirks palaiminimą nei duonos. Manau, tai visiškai ne- 
krikščioniška. Be to, vienuolynai man nė kiek neprimena mokslo židinių, 
kaip daugelis teigia. Ar Grosinas, Koletas ir Linakras, ar kas iš mūsų garsių 
teologų buvo vienuoliai? Visi jie universitetų auklėtiniai. Vienuoliai ima 
į vienuolynus vaikus ir verčia dirbti juodžiausius darbus, net nemoko jų 
elementarios lotynų kalbos. Nekaltinu vienuolių dėl žemiškų malonumų, 
juk visą gyvenimą negalima vien pasninkauti, bet nepakenčiu veidmai- 
nystės, sukčiavimo ir dykinėjimo - susidėvėjusių jų relikvijų, nuvalkioto 
garbinimo ir išradingumo stokos. Kada pastarąjį kartą vienuolynai padarė 
ką nors gera? Jie nesugalvoja nieko naujo, tik kartoja, o tai, ką kartoja, yra 
iškraipyta. Vienuoliai sukūrė tai, ką mes vadiname savo istorija, bet aš neti- 
kiu, kad taip yra. Manau, jie sąmoningai neužrašė to, kas jiems nepriimti- 
na, o paliko tai, kas palanku Romai. 

Henrikas žvelgia tarsi kiaurai Kromvelį į tolimą sieną. Po akimirkos 
taria: 

— Šunsnukiai, ar ne? 

Jis šypsosi. 

Henrikas tęsia: 

— Mūsų istorija... Turbūt žinote, kad renku įrodymus, manuskriptus, 
nuomones ir pavyzdžius, kaip panašūs reikalai tvarkomi kitose šalyse. Jums 
ne pro šalį pasitarti su tais mokytais džentelmenais ir duoti jų pastangoms 
deramą kryptį. Pakalbėkite su daktaru Kranmeriu, jis žino, ką reikia daryti. 
O aš tinkamai panaudosiu pinigus, kasmet plaukiančius į Romą. Karalius 
Pranciškus gerokai už mane turtingesnis. Turi dešimteriopai daugiau ne- 
gu aš pavaldinių. Jis pats nustato mokesčių dydį, o man reikia kreiptis į 
parlamentą. Kitaip kyla riaušės, - ir piktai priduria: - O kai mokesčius nu- 
stato parlamentas, riaušių irgi neišvengsi. 

- Nemėginkite mėgdžioti karaliaus Pranciškaus, - pataria Kromvelis, - 
jis per daug mėgsta karą ir visai nesirūpina prekyba. 

Henrikas vos pastebimai šypsosi. 

- Gal jūs ir nesutiksite, bet manau, kad karalius turi kariauti. 

— Kuo labiau klesti prekyba, tuo didesnių mokesčių galima reikalauti. 
O jeigu mokesčius mokėti pirkliai vengia, yra būdų priversti juos mokėti. 

Henrikas linkteli. 

— Labai gerai. Pradėkite nuo koledžų. Pasitarkite su mano teisininkais. 

Haris Norisas jau laukia, pasiruošęs palydėti Tomą iki durų. Nutaisęs 
rūstų veidą tarnas sako: 

— Nenorėčiau būti karaliaus mokesčių rinkėju. 

„Taip visada, - svarsto Tomas. - Svarbiausių mano gyvenimo akimirkų 
liudininkas tėra Haris Norisas.“ 

— Karalius nužudė geriausius savo tėvo vyrus - Empsoną, Dadlį. Ar tik 
ne kardinolas gavo konfiskuotus vieno iš jų namus? 

Iš po kėdės išlenda voras, tarsi pakišdamas reikiamą užuominą. 

— Empsono namas Laivyno gatvėje. Padovanotas spalio devintą dieną, 
pirmaisiais valdymo metais. 

- Didingo valdymo metais, - priduria Norisas, tarsi norėdamas patiks- 
linti. 


Vasaros pradžioje Gregoriui sueina penkiolika. Jis jau moka sėdėti bal- 
ne, juo džiaugiasi fechtavimo mokytojai. Jo graikų kalba... na, galėtų būti 
ir geresnė. 

Bet jis turi vieną bėdą. 

— Žmonės Kembridže juokiasi iš mano kurtų. 

— Juokiasi? 

Juk tai puiki juodų šunų pora - išlenktais raumeningais kaklais ir ža- 
viomis letenomis, ieškodami grobio nudelbia savo švelnias ir ramias akis. 

— Sako, kam laikau šunis, kurių nematyti naktį? Tokius šunis turi tik 
dideli nusikaltėliai. Sako, kad pažeisdamas įstatymus medžioju miškuose, 
kad tarsi prasčiokas medžioju barsukus. 

— O kokių nori? - teiraujasi Tomas. - Baltų ar su dėmėmis? 

— Tiks bet kokie. 

— Paimsiu tavo šunis. Neturiu laiko su jais terliotis, bet Ričardui ar Rei- 
fui greičiausiai pravers. 

— O jeigu žmonės juoksis? 

— Gregori, - įsiterpia Džoana, - juk tai tavo tėvas. Užtikrinu, kad niekas 
nedrįs prie jo juoktis. 

Kai oras per daug drėgnas medžioklei, Gregoris įnikęs skaito „Auksinę 
legendą , jam patinka šventųjų gyvenimai. 

— Kai kas čia teisinga, kai kas ne, - atkreipia dėmesį jis. 

Dar jis skaito „Artūro mirtį , o kadangi tai naujas leidimas, visi susi- 
spietę aplink Gregorį ir jam pro petį spokso į antraštinį puslapį. 

- Čia prasideda pirma istorija, pasakojanti apie kilniausią ir garbin- 
giausią valdovą, karalių Artūrą, kadaise valdžiusį Didžiąją Britaniją... 

Pirmame plane dvi apsikabinusios poros. Ant puošnaus arklio sėdi vy- 
ras su beprotiška skrybėle, padaryta iš susivijusių vamzdelių, primenančių 


gyvates. 
Alisa klausia: 

— Pone, ar panašią skrybėlę dėvėjote ir tada, kai buvote jaunas? 

O jis atsako, kad jo būdavo didesnės ir skirtingų spalvų kiekvienai sa- 
vaitės dienai. 

Už šio vyro nugaros sėdi moteris. 

- Kaip manote, ar ji simbolizuoja ledi Aną? - klausia Gregoris. - Žmo- 
nės kalba, kad karalius nenori su ja skirtis, todėl ir sodina sau už nugaros 
kaip ūkininko žmoną. 

Moters akys didelės, greičiausiai nuo kratymo jai pasidarė bloga. Tai 
tikrai ledi Ana. Tolumoje nupiešta ne didesnė už vyrą pilis su keliamuoju 
tiltu. Viršuje ratus sukantys paukščiai primena skraidančius durklus. 

— Mūsų karalius yra Artūro palikuonis, - kalba Gregoris. - Artūras iš 
tiesų nemirė, jis laukia tinkamo laiko miške arba ežere. Jam keli šimtai me- 
tų. O burtininkas Merlinas ateis kiek vėliau, pamatysite. Knygoje dvidešimt 
vienas skyrius. Jeigu lietus nesiliaus, perskaitysiu visą knygą. Čia nemažai 
tiesos, bet yra ir melo. Nepaisant to, visi pasakojimai puikūs. 


Kromvelį kviečia į rūmus, nes karalius nori perduoti žinią Volsiui. 
Pirklys iš Bretanės, kurio laivą anglai užgrobė prieš aštuonerius metus, 
skundžiasi, kad dar negavo žadėtos kompensacijos. Popieriai tarsi skra- 
džiai žemę prasmego. Pirklio bylą tyrė kardinolas, todėl galbūt ką nors pri- 
simins? 

- Žinoma, kad prisimins, - neabejoja Kromvelis. - Ar tik ne ten vietoj 
balasto gulėjo į miltelius sutrinti perlai, o triumas buvo prikimštas viena- 
ragių ragų“ 

- Sergėk Dieve, - taria Čarlzas Brandonas. 

Karalius tik juokiasi. 

— Taip, taip ir buvo. 

— Jeigu abejojama dėl kompensacijos sumos ar dėl visos bylos, galiu 
pasidomėti. | 

Karalius dvejoja. 

— Nesu tikras, kad turite teisę dėl to kreiptis į teismą. 

Bet čia visai netikėtai įsiterpia Brandonas: 

— Henri, leiskite jam. Jeigu šiam vaikinui pavyks, bretonas gali gerai 
sumokėti. 

Hercogai - ne pora paprastiems mirtingiesiems. Jie suteikia jums ma- 
lonę ne dėl to, kad mėgautųsi jūsų kompanija. Jiems reikalingi rūmai, pilni 
nuo jų priklausomų žmonių. Dėl malonumo hercogas geriau bendraus su 
dą draugiškai šnekučiuojasi su Brandonu aptarinėdamas karaliaus skali- 
kus. Dar ne metas medžioti elnius, todėl medžioklinius šunis gerai šeria, 

skardus jų lojimas toli sklinda vakaro ore. O šunis seklius pratina tylėti, 
todėl jie tupi ant užpakalinių kojų ir seilėdamiesi stebi ryjančius savo krau- 
jo brolius. Šunis prižiūrintys vaikai nešioja krepšius su duona ir kaulais, 
atmatų kibirus ir dubenis su kiaulių kraujo viralu. Čarlzas Brandonas go- 
džiai įkvepia, tarsi kilminga našlė tarp rožių krūmų. 

Šunų prižiūrėtojas kviečia savo mėgstamą ketverių metų kalę Barbadą, 
baltą su kaštono spalvos dėmėmis. Apžergia ją ir atlošia jai galvą norėdamas 
pamatyti akis, kurios aptrauktos plona plėvele. Ją gaila žudyti, bet naudos 
iš jos irgi jokios. Kromvelis ima kalę už smakro. 

— Plėvelę galima nuimti su lenkta adata. Mačiau, kaip tai daro. Reikia 
tvirtos rankos ir viską daryti kuo greičiau. Jai tai nepatiks, bet išsaugosite 
regėjimą, - Tomas perbraukia ranka per jos šonkaulius ir jaučia, kaip 
tvinkčioja maža šuns širdelė. - Adata turi būti aštri ir būtent tokio ilgio, - 
rodo smiliumi ir nykščiu, - leiskite pakalbėti su jūsų kalviu. 

Safolkas kreivai žvelgia į jį. 

— Esate naudingas žmogus. 

Jie nueina. 

— Pagrindinė problema yra mano žmona, - taria hercogas, paskui pa- 
laukia. - Visada norėjau, kad Henrikas gautų tai, ko nori, visada buvau iš- 
tikimas jam. Net kai norėjo nukirsti man galvą už tai, kad vedžiau jo seserį. 
O dabar esu sutrikęs. Kotryna yra karalienė. Mano žmona visados buvo 
gera jos draugė. Ir štai prasideda kalbos - „aš atiduosiu už ją gyvybę“ ir 
panašiai. O dar ta Norfolko giminaitė. Mano žmona yra buvusi Prancū- 
zijos karalienė, o ta išsišokėlė yra aukščiau jos. Argi tai galima pakęsti? 
Suprantate? 

Tomas linkteli. 

— Beje, - tęsia hercogas, - girdėjau, kad Vajatas jau pakeliui iš Kalė. 

— Nair kas? 

— Ar turiu jam apie tai pranešti? Turiu omeny Henriką. Vargšelis. 

— Milorde, palikite jį ramybėje, - pataria Kromvelis, o hercogas pasine- 
ria į tai, ką kito Žmogaus atveju būtų galima pavadinti mintimis. 


Vasara, karalius medžioja. Jei Kromveliui reikia karaliaus, pamėgink 
jį pasivyti, o jeigu jo prireikia karaliui, tenka vykti. Šią vasarą Henrikas 
lankosi pas draugus Viltšyre, Sasekse, Kente ar leidžia laiką savo paties rū- 
muose, taip pat ir tuose, kuriuos atėmė iš kardinolo. Kartais, kai medžioja 
dideliuose savo ar kito lordo parkuose, kur elnius paleidžia tiesiai prieš 
lankininkus, drąsi maža karalienė irgi išjoja su lanku ir strėlėmis. Ledi Ana 
taip pat jodinėja, nes dievina persekiojimą. Bet ateina metas, kai vyrai pa- 
lieka damas namuose ir išjoja į miškus su pėdsekiais ir skalikais. Keliasi dar 

da nežinai, kur ir kada baigsis medžioklė. 

Haris Norisas juokdamasis tauškia: „Netrukus ateis ir jūsų eilė, pone 
Kromveli, jeigu jis ir toliau rodys jums palankumą. O štai mano patari- 
mas — išjoję ryte pasirinkite tinkamą griovį ir gerai įsidėmėkite. Kai jis 
nukamuos tris gerus arklius, o ragas paskelbs kito persekiojimo pradžią, 
prisiminsite tą griovį ir įsivaizduosite, kaip gulite jame mėgaudamasis nu- 
kritusiais jo lapais ir vėsiu vandeniu.“ 

Tomas pažvelgia į Norisą ir galvoja, koks savęs menkinimas: „Buvai ša- 
lia mano kardinolo Patnyje, kai šis klūpojo purve. Ar ne tu išplepėjai viską 
rūmams, pasauliui, kvailiams studentams? Nes jeigu ne tu, tai kas?“ 

Miške galima atsiskirti nuo draugų ir paklysti. Galima prieiti upę, ku- 
rios nėra žemėlapyje. Gali pamesti iš akių grobį ir pamiršti, ką čia apskritai 
veiki. Gali sutikti nykštuką, gyvą Kristų ar seną priešą. O gal net ir naują, 
jeigu apie jo buvimą nė neįtari, kol pamatai jo veidą tarp šnarančių lapų ir 
žvilgantį jo durklą. Gali rasti lapų pavėsyje miegančią moterį ir akimirką 
gali pasirodyti, kad tai sena pažįstama. 


Ostin Frajerse beveik neįmanoma likti vienam ar dviese. Tave stebi 
kiekviena abėcėlės raidė. Buhalterijoje dirba jaunasis Tomas Eiveris, kurį 
Kromvelis išmokė tvarkyti privačius jo finansinius reikalus. Tarp raidžių 
pasirodo Marlinspaikas, jis vaikšto po sodą ir viską stebi aukso spalvos 
akimis. Abėcėlės gale pasirodo Tomas Rioteslis, sumanus jaunas vyras, 
apie 25 metų, kurio giminaičiai užima aukštus postus. Jis Jorko heraldikos 
komisijos valdininko sūnus, Keliaraiščio ordino heroldo sūnėnas. Volsio 
ūkyje vykdė nurodymus, paskui jį pasiėmė Gardineris. Dabar pasirodo 
tai rūmuose, tai Ostin Frajerse. Jis Stiveno šnipas, tvirtina Ričardas ir 
Reifas. 

Ponas Rioteslis aukštas, šviesiai raudonų plaukų, bet, kitaip nei visi rau- 
donplaukiai, pavyzdžiui, karalius, neraudonuoja jausdamas malonumą, o 
supykus jo veido nenusėja dėmės. Jis visuomet išblyškęs ir šaltas, ramus ir 
susikaupęs. Švč. Trejybės salėje puikiai vaidindavo studentų spektakliuose 
ir iki šių dienų elgiasi kažkaip nenatūraliai, tarsi apsimetinėdamas. Ričar- 
das su Reifu mėgdžioja jį už nugaros: „Aš esu Rio-tes-lis, bet galite mane 
vadinti tiesiog Ris-liu.“ Jie plepa: „Jis sąmoningai pasiilgino vardą, kad ga- 
lėtų sunaudoti daugiau mūsų rašalo.“ O štai Gardineris nekenčia ilgų vardų 
ir paprasčiausiai vadina jį „tu“. Patenkinti savo pokštu jie šaukia kiekvieną 
kartą, kai tik pasirodo ponas Li: „Ar tai tu?“ 

— Pasigailėkite pono Rioteslio, - prašo Kromvelis, - Kembridžo vyrus 
reikia gerbti. 

Tomas norėtų paklausti Ričardo, Reifo ir Rioteslio, ar jis tikrai panašus 
į žudiką. Vienas berniukas tvirtina, kad panašus. 

Šią vasarą prakaitavimo epidemija aplenkė Londoną. Miestiečiai mel- 
džiasi ir dėkoja Viešpačiui. Joninių išvakarėse visą naktį dega laužai. Auš- 
tant iš laukų nešamos baltosios lelijos. Miesto dukros drebančiais pirštais 
pina iš jų vainikus ir kabina ant miesto vartų ir virš namų durų. 

Tomas prisimena į baltąją leliją panašią mergaitę, kuri koketiškai žvilg- 
čiojo į jį pas ledi Aną. Nebūtų sunku sužinoti jos vardą, bet jis to nepadarė, 
nes tada jam knietėjo išgauti iš Merės kuo daugiau paslapčių. Kai kitą kartą 
ją pamatys... Bet kam dabar apie tai galvoti? Greičiausiai ji iš kilmingos šei- 
mos. Jis norėtų parašyti Gregoriui, kad sutiko mielą mergaitę. Sužinos, kas 
ji, ir jeigu per kelerius metus jam seksis išlaikyti šeimą, šis galėtų ją vesti. 

Bet taip neparašė. Kai dabartinė padėtis nėra saugi, iš tokių minčių 
ne daugiau naudos nei iš anksčiau rašytų Gregorio laiškų: „Mielas tėveli, 
tikiuosi, kad pas jus viskas gerai. Tikiu, kad tavo šuo sveikas. Dėl laiko sto- 
kos tuo ir baigiu.“ 


Lordas kancleris Moras sako: „Užsukite kada nors pas mane, pakalbė- 
sime apie Volsio koledžus. Tikiu, kad karalius nepaliks likimo valiai vargšų 
teologų. Ateikite, kol nuo karščio dar nesuglebo mano rožės. Be to, įvertin- 
site naują mano kilimą.“ 

Apniukusi pilka diena. Kromveliui atvykus į Čelsį karaliaus sekreto- 
riaus barkas jau paruoštas, tvankiame ore plevėsuoja Tiudorų vėliava. Ką 
tik pastatyto raudonų plytų namo fasadas žvelgia į upę. Pro šilkmedžių alėją 
Tomas eina link durų. Prieangyje po sausmedžiu stovi Stivenas Gardineris. 
Čelsyje pilna mažų naminių gyvūnėlių, o priėjęs arčiau regi, kad lordas 
kancleris laiko rankose sniego baltumo triušį nulėpusiomis ausimis. Šis ra- 
miai guli ant rankų tarsi pirštinė iš šermuonėlio. 

— Ar jūsų žentas Rouperis namie? - klausia Gardineris. - Ne? Gaila. 
Norėjau pamatyti, kaip jis darkart pakeis savo tikėjimą. 

— Gal pasivaikščiokime po sodą? - siūlo Moras. 

— Pamaniau, kad sės prie stalo kaip Liuterio šalininkas, o atnešus ser- 
bentų ir agrastų desertą sugrįš į Bažnyčios prieglobstį. 

- Vilas Rouperis dabar jau apsiramino, - taria Moras, - pasirinko Ang- 
lijos ir Romos tikėjimą. 

- Šie metai buvo ne itin tinkami uogoms, - sako Kromvelis. 

Moras žiūri į jį akies krašteliu ir šypsosi. Einant link namų šeimininkas 
linksmina svečius įvairiomis istorijomis. Iš paskos drimbina Moro tarnas 
Henris Patinsonas, kurį šeimininkas dažnai vadina kvaileliu ir kuriam daug 
ką leidžia. Jis didžiulis triukšmadarys. Paprastai tokius kvailelius reikia 

saugoti nuo aplinkos, bet Patinsono atveju saugoti reikia būtent aplinkinius. 
Ar tikrai Patinsonas paprastas, koks gali atrodyti? Moras gudrus, jam pa- 
tinka trikdyti žmones, todėl visai normalu, kad turi tokį triukšmadarį. Kal- 
bama, kad Patinsonas nukrito nuo bažnyčios varpinės ir susitrenkė galvą. 
Ant juosmens nešioja mazgais suraišiotą virvę, kurią kartais vadina savo 
rožiniu, kartais rimbu. Mėgsta sakyti, kad tai virvė, sauganti nuo kritimo. 

Įėjus į namus žvilgsnį patraukia ant sienų kabantys didžiuliai Moro 
šeimos paveikslai. Sutikęs gyvus namiškius supranti, kad paveikslai natū- 
ralaus dydžio. Moras duoda svečiams laiko apžiūrėti namiškius ir palyginti 
su jų atvaizdais drobėse. Mylimoji Megė sėdi prie tėvo kojų, ant kelių pa- 
sidėjusi knygą. Aplink lordą kanclerį sustoję jo sūnus Džonas, globotinė 
Anė Krezakr, kuri yra Džono žmona, kita globotinė Margarita Gigs, pa- 
gyvenęs jo tėvas seras Džonas Moras, jo dukterys Sesilė ir Elžbieta, Pa- 
tinsonas išverstomis akimis, o paveikslo kampe su kryžiumi ant kaklo ir 
nulenkusi galvą stovi jo žmona Alisa. Meistras Holbeinas išdėstė juos taip 
užsakovo pageidavimu ir įamžino visiems laikams, jeigu tik drobės ne- 
pažeis kandys, nesunaikins ugnis, pelėsiai ar rūdys. 

Realiame gyvenime namų šeimininkas atrodo kur kas labiau aptriušęs 
nei paveiksle, o laisvalaikiu dėvi paprastą vilnonę mantiją. Naujas kilimas 
svečiams apžiūrėti ištiestas ant dviejų didžiulių stalų. Fonas nėra tamsiai 
raudonas, greičiau rožinis, bet tai ne raudė, svarsto Kromvelis, o su išrūgo- 
mis sumaišyti raudoni dažai. 

- Milordas kardinolas mėgo turkiškus kilimus, - murma Kromvelis, 
dožas kartą buvo atsiuntęs jam šešiasdešimt vienetų. 

Vilna kalnų avių, bet nė viena avis nebuvo juoda. Ten, kur raštas tamses- 
nis, vilna nudažyta nevienodai, todėl laikui bėgant kilimas gali imti luptis. 

Tomas atlenkia kilimo kraštą, čiupinėja mazgus, suskaičiuoja jų plotį 
ir taria: 

— Tai Gordijo mazgas, o raštas iš Pergamo, ar matote aštuonkampiuose 
aštuonkampę žvaigždę? 

Jis vėl išlygina kilimą, paeina kiek toliau, paskui grįžta ir sako: „Ien.“ Ta- 
da paeina į priekį ir atsargiai deda ranką ant deformuoto rombo. Tai blogiau- 
siu atveju du sujungti kilimai. Geriausiu atveju jį iš gabalų susiuvo Venecijos 
vergai kokioje skersgatvio dirbtuvėlėje. Gerai būtų apžiūrėti ir kitą pusę. 

- Prastas pirkinys? - klausia šeimininkas. 

- Jis nuostabus, - atsako Kromvelis, nenorėdamas gadinti šeimininkui 
nuotaikos. 

„Bet kitą kartą prieš pirkdami kilimą, - galvoja, - geriau paprašykite 
mano patarimo.“ Jo ranka glosto minkštą ir tankų paviršių, defekto be- 
veik nematyti. Atrodo, kad turkiškas, bet prisiekti negali. Yra žmonių, 

mėgstančių tobulas formas ir tikslumą, kiti toleruoja, jei kiek nukrypstama 
nuo normos. Kromvelis priklauso ir vieniems, ir kitiems. Pavyzdžiui, jis 
nepakenčia jokių nuomos sutarties dviprasmybių, bet įgimta nuojauta kuž- 
da, kad sutartis negali būti ir per daug griežta. Sutartys, rašytiniai įsakymai 
ar statutai rašomi tam, kad juos skaitytų, bet kiekvienas skaito tikėdamasis 
gauti asmeninės naudos. 

— Ką manote, ponai? Pakloti ant grindų ar kabinti ant sienos? - teirau- 
jasi Moras. 

- Kloti ant grindų. 

— Tomai, jūs tikrai galite pasigirti rafinuotu skoniu, - juokiasi jie, tarsi 
būtų geri seni draugai. 

Paskui eina prie paukštidės ir ilgai kalba klausydamiesi paukščiukų ul- 
bėjimo. Netoliese prižiūrimas moters su prijuoste ropinėja mažytis berniu- 
kas ar mergaitė. Rodo į paukščiukus, patenkintas šypsosi, ploja delniukais, 
bet staiga jo žvilgsnis sustoja ties Stivenu Gardineriu ir džiaugsmo kaip 
nebūta. Auklė greitai paima ant rankų bepravirkstantį vaiką. 

— Kaip jums pavyksta daryti įtaką jaunoms sieloms? - stebisi Kromve- 
lis, o Stivenas susiraukia ir nieko nesako. 

Moras ima jį už rankos. 

— O dabar apie koledžus. Kalbėjau su karaliumi, ir karaliaus sekreto- 
rius mane palaikė, patikėkite. Karalius atkurs Kardinolo koledžą savo var- 
du, bet su Ipsviču turbūt teks atsisveikinti. Atleiskite, Tomai, bet tai viso 
labo gimtinė žmogaus, užsitraukusio nemalonę, todėl mums nėra svarbi. 

— Gėda teologams. 

— Taip, žinoma. Eime vakarieniauti. 


Didžiojoje Moro salėje kalbama tik lotyniškai, nors jo žmona Alisa ne- 
supranta nė žodžio. Pagal šeimos tradiciją prieš valgį perskaitoma citata iš 
Biblijos. 

- Šį vakarą Megės eilė, - nurodo Moras. 

Jis labai nori pristatyti savo mylimą dukrą. Ši ima knygą, bučiuoja ir 
nekreipdama dėmesio į kvailio trukdymus skaito graikiškai. Gardineris sėdi 
užsimerkęs, o veidas greičiau piktas nei pamaldus. Kromvelis stebi Marga- 
ritą. Jai apie 25 metus. Pailgo siauro veido, primenančio lapę, kurią Moras 
prijaukino, bet dėl jos saugumo laiko narve. 
mos paveiksle tarnai nereikalingi, jie egzistuoja tarsi patys savaime. 

- Vaišinkitės, - prabyla Moras, - visi, išskyrus Alisą. Ji ir taip jau vos į 
korsetą įlenda. 

Išgirdusi savo vardą Alisa atsigręžia. 

- Skausmingos nuostabos išraiška nėra jai būdinga, - kalba Moras. - 
Viskas dėl to, kad per aukštai sušukavo plaukus ir dar susegė didžiuliais 
kauliniais segtukais rizikuodama pažeisti kaukolę. Jai atrodo, kad jos kakta 
per žema. Taip ir yra. Alisa, Alisa, - dūsauja Moras, - ir kaip man šovė į 
galvą tave vesti? 

- Juk jums reikia namų šeimininkės, tėve, - tyliai sako Megė. 

— Taip, taip, - nesiginčija Moras, - užtenka kartą į ją pažvelgti ir visos 
mintys apie gašlumą tučtuojau pranyksta. 

Kažkas čia keista, svarsto Tomas, tarsi laikas būtų sustojęs arba įvilio- 
jęs į spąstus. Jis matė juos ant sienų, įamžintus Hanso, o dabar jie vaidina 
patys save, užsidėję abejingumo ar linksmumo, švelnumo ar gailestingumo 
kaukes, - laiminga šeima. Jam labiau patinka Hanso pieštas ir ant sienos 
kabantis Tomas Moras. Ten jis kažką galvoja, nors niekas to nežino. Taip ir 
turėtų būti. Dailininkas taip meistriškai juos sugrupavo, kad kitiems asme- 
nims čia visiškai neliko vietos. Pašalietis paveiksle būtų tik nereikalinga dė- 
mė. Žinoma, mąsto Kromvelis, Gardineris ir yra tokia dėmė. Karaliaus sek- 
retorius mosikuoja juodomis rankovėmis ir įnirtingai kažką įrodinėja namų 
šeimininkui. Ką turėjo omeny šv. Paulius sakydamas, kad Jėzus buvo truputį 
pažemintas prieš angelus? Ar olandai apskritai mėgsta juokauti? Koks yra 
tikrasis Norfolko paveldėtojo herbas? Ar tik ne griaustinis griaudžia tolu- 
moje, o gal šis karštis neketina niekur trauktis? Kaip ir paveiksle, Alisa turi 
ant paauksuotos grandinėlės pririštą beždžionėlę. Paveiksle ši sukinėjasi po 
sijonu, o tikrame gyvenime neatsitraukia nuo šeimininkės kaip tikras jos 
vaikas. Kartais Alisa palenkia galvą ir jos kalbasi niekam nesuprantama kalba. 

Moras negeria vyno, bet siūlo svečiams. Ant stalo ne vienas patiekalas, 
nors visų skonis vienodas: kažkokia mėsa su padažu, primenančiu Temzės 
dumblą, saldi grietinėlė su vaisiais, vienos iš jo dukterų pagamintas sūris, 
o gal globotinės, podukros ar kokios kitos moters, kurių pilni visi namai. 

— Moterų negalima laikyti be darbo, - samprotauja šeimininkas, - ne- 
gali gi jos ištisomis dienomis sėdėti prie knygų. Ypač jaunos moterys yra 
linkusios paišdykauti ir patinginiauti. 

— Žinoma, - pralemena Kromvelis, - tik duok joms valią, iškart ims 
peštis gatvėse. - Jo akys nenoromis krypsta į sūrį, duobėtą ir sutižusį, tarsi 
arklininko veidas po nakties nuotykių. 

- Henris Patinsonas šį vakarą labai sudirgęs, - atkreipia dėmesį Mo- 
ras, - jam nepamaišytų nuleisti kraują. Tikiuosi, kad jo neperšeria. 

— Gerbiamieji, - sako Gardineris, - nematau čia jokios problemos. 

Vakarieniauti atėjo ir senasis Džonas Moras, kuriam turėtų būti apie 
aštuoniasdešimt. Iš pagarbos jo amžiui kalbos prie stalo kiek prityla, o jis 
iš tiesų mėgėjas paplepėti. 

— Ar esate girdėję apie Glosterio hercogą Hamfrį ir elgetą, apsimetusį 
neregiu? Ar esate girdėję apie žmogų, kuris nežinojo, kad Mergelė Marija 
buvo žydė? | 

Iš gudraus seno teisininko jis tikisi kažko daugiau, net ir atsižvelgiant 
į jo senatvinę silpnaprotystę. Senelis pradeda pasakoti anekdotus apie 
kvailas moteris, jų žino gyvą galybę. O kai senasis Moras ima ir užmiega, jį 
pratęsia sūnus, žinantis tokių pasakojimų kur kas daugiau. Ledi Alisa sėdi 
susiraukusi. Gardineris, jau seniai girdėjęs visus šiuos pasakojimus, griežia 
dantimis. 

— Pažvelkite į mano marčią Anę, - taria Moras, o mergina nudelbia akis 
ir įsitempia nežinodama, ko laukti. - Anė trokšta... Ar galiu pasakyti jiems, 
brangioji? Anė trokšta perlų vėrinio. Ji nesiliauja apie jį kalbėjusi, juk pa- 
Žįstate tas jaunas merginas. Įsivaizduokite, kaip ji atrodė, kai padaviau jai 
barškančią dėžutę. Įsivaizduokite, kaip nustėro ją atvėrusi. Kas buvo vidu- 
je? Žirniai! 

Mergina giliai įkvepia, pakelia galvą. Jis mato, kad Anė iš visų jėgų 
tvardosi. 

— Tėve, - taria ji, - nepamirškite papasakoti apie moterį, kuri netikėjo, 
kad pasaulis apvalus. 

— Puiki istorija, - sutinka Moras. 

Žiūrėdamas į Alisą, įsmeigusią baimingas akis į savo vyrą, Kromvelis 
supranta, kad ir ji vargu ar tuo tiki. 

Po vakarienės jie kalba apie nedorą karalių Ričardą. Prieš keletą metų 
Moras pradėjo rašyti apie jį knygą. Negalėjo apsispręsti, rašyti angliškai ar 
lotyniškai, todėl parašė abiem kalbomis, bet knygos nebaigė ir nė vienos 
jos dalies nenusiuntė spaustuvininkui. Moras sako, kad Ričardui jau buvo 
lemta gimti piktam, o Kromvelis papurto galvą ir aiškina: 

— Kraujo šauksmas, karalių žaidimai. 

— Tamsūs laikai, - sako kvailys. 

— Kad tik jie nepasikartotų. 

— Amen, - kvailys rodo į svečius, - ir tegu jie daugiau čia nesirodo. 

Londone yra žmonių, tvirtinančių, kad Džonas Hovardas, dabartinio 
Norfolko senelis, kažkaip susijęs su dingimu vaikų, kurie pateko į Tauerį 
ir niekada iš ten neišėjo. Londono gyventojai kalba, - o jie žino, ką kal- 
ba, - kad paskutinį kartą princus matė gyvus jam einant sargybą, bet To- 
mas Moras teigia, kad raktus žudikams perdavė konsteblis Breikenberis. 
Pastarasis mirė Bosvorte, negali prisikelti iš kapų ir apginti savo garbės. 

Esmė ta, kad Moras artimai draugauja su Norfolku ir stengiasi paneig- 
ti gandus, jog jo protėvis padėjo ką nors nužudyti, ką jau kalbėti apie du 
karališko kraujo vaikus. Mintyse Kromvelis regi dabartinį hercogą: vienoje 

stiprioje riebaluotoje rankoje laiko vaiko lavoną, o kitoje - nedidelį durklą, 
panašų į stalo peilį mėsai pjaustyti. 

Greitai vėl sugrįžta į realybę. Gardineris barbena pirštais į stalą ir verčia 
lordą kanclerį patikėti jo pasakojimu. Kvailio bambėjimas ir dejavimas da- 
rosi nepakenčiamas. 

— Tėve, - prataria Margarita, - išvaryk Henrį. Prašau. 

Moras atsistoja norėdamas jį išbarti ir pagriebia už rankos. Visų akys 
nukreiptos į juos. Gardineris skuba pasinaudoti tylos akimirka, palinksta 
virš stalo ir pusbalsiu prabyla: 

— Priminkite man, ponas Rioteslis dirba man ar jums? 

- Turbūt jums. Dabar jis karaliaus antspaudų saugotojas, taigi paval- 
dus karaliaus sekretoriui, argi ne? 

— Kodėl tuomet jis visą laiką praleidžia jūsų namuose? 

- Jis ne pameistrys. Gali ateiti ir išeiti kada tik panorėjęs. 

— Man atrodo, jis jau pavargo nuo Bažnyčios tarnų. Jam įdomu, ko gali- 
ma išmokti iš... kaip dabar save vadinate? 

- Žmogumi, - ramiai atsako Kromvelis, - Norfolko hercogas sako, kad 
esu tik žmogus. 

— Ponas Rioteslis tik ir žiūri, kaip išpešti sau naudos. 

— Manau, visi mes siekiame naudos. Nes kam gi Dievas davė mums 
akis? 

- Jis nori praturtėti. Visi žinome, kad pinigai tiesiog limpa jums prie 
rankų. 

Tarsi amaras šeimininko rožėms. 

— Deja, - atsidūsta Kromvelis, - ne limpa, o perteka per mano rankas. 
Juk žinote, Stivenai, kaip mėgstu prabangą. Parodykite man kilimą ir aš iš- 
kart imsiu juo vaikščioti. 

Išbaręs ir išvijęs kvailį Moras grįžta prie stalo. 

- Alisa, juk prašiau negerti vyno. Tavo nosis kaip morka, - sustingusia- 
me Alisos veide pasirodo baimė ir nepasitenkinimas. 

Jaunesnės damos, suprantančios lotyniškai, nulenkia galvas ir ima tyri- 
nėti savo rankas, čiupinėja žiedus ir varto norėdamos pagauti šviesą. Staiga 
kažkas bumbteli ant stalo. 

- Henri, tučtuojau liaukis! - sušunka Anė Krezakr savo gimtąja kalba. 

Kambarį viršuje supa galerija su langais nišose. Kvailys, persisvėręs per 
vieną iš jų, mėto ant stalo sudžiūvusios duonos plutas. 

— Nebijokite, ponai! - šaukia jis. - Tai pats Dievas siunčia jums savo 
malonę. 

Kvailys pataiko tiesiai į senąjį Morą, tas krūpteli ir prabunda. Seras 
Džonas apsižvalgo ir servetėle nusišluosto nuo smakro seiles. 

- Ei, Henri! - šaukia Moras. - Išbudinai mano tėvą. Be to, burnoji prieš 
Dievą ir mėtai duoną. 

— Išplakti tokį, ir viskas, - burba Alisa. 

Kromvelis žiūri į jį ir pajunta kažką panašaus į gailestį, lyg kas imtų 
slėgti krūtinę. Jis tiki, kad Alisa geros širdies, net kai prieš išeidamas dėkoja 
jai angliškai, o ji netikėtai paklausia: 

— Tomai Kromveli, kodėl nevedate antrą kartą? 

— Niekas manęs neima, ledi Alisa. 

— Nesąmonė. Gal jūsų globėjas ir sužlugdytas, bet jūs gi ne skurdžius, 
ar ne? Pinigai užsienyje, namas užmiestyje. Pelnėte karaliaus palankumą, 
tvirtina mano vyras. O mano draugės iš Sičio kalba, kad ir vyras esate ne- 
prastas. 

- Alisa! - užrinka Moras, paskui šypsodamasis apkabina ją per lieme- 
nį ir švelniai papurto. Gardineris juokiasi, jo bosinis kikenimas duslus, lyg 
sklindantis iš po žemių. 

Einant link karaliaus sekretoriaus barko ore tvyro malonus sodų kva- 
pas. 

— Moras eina miegoti devintą valandą, - prabyla Stivenas. 

— Su Alisa? 

- Žmonės kalba, kad ne. 

— Turite jo namuose šnipų? 

Stivenas neatsako. Jau prietema, upės vandenyje atsispindi vakaro žara. 

— Viešpatie švenčiausias, aš alkanas, - skundžiasi karaliaus sekreto- 
rius, - reikėjo pastverti kurią nors kvailio numestą plutą ar nusukti kokiam 
triušiui sprandą ir suvalgyti žalią. 

- Žinote, Moras nenori būti paprastas ir suprantamas. 

— Kurgi ne, - sutinka Gardineris sėdėdamas susikūprinęs po baldaki- 
mu, tarsi sušalęs, - nors visiems žinomos jo pažiūros, tvirtos ir nepaveikia- 
mos jokiais ginčais. Stojęs į tarnybą pareiškė, kad nesikiš į karaliaus šeimos 
reikalus, ir karalius priėmė jį, bet tik ar ilgam? 

— Kalbėdamas apie paprastumą turėjau omeny ne karalių, o Alisą. 

-Gardineris juokiasi. 

- Tiesą sakant, jeigu ji suprastų, ką jis apie ją kalba, nusiųstų jį į virtuvę, 
nupeštų ir iškeptų. 

— O jeigu ji mirtų? Ar jis jos gailėtųsi? 

— Namuose atsirastų nauja Žmona velionei dar nespėjus atšalti. Dar 
baisesnė. 

Kromvelis galvoja, kad šiuo atveju būtų galima lažintis. 

- Ta jauna moteris, - prabyla Tomas, - Anė Krezakr. Ji juk paveldėtoja, 
našlaitė? 

— Atrodo, ji įsivėlusi į kažkokį skandalą. 

— Kai mirė jos tėvas, kaimynai pagrobė ją norėdami ištekinti už savo 
sūnaus. Berniukas ją išprievartavo. Jai tebuvo trylika metų. Tai nutiko Jork- 
šyre... Išgirdęs apie tai milordas kardinolas įtūžo. Norėdamas ją apsaugoti 
atidavė Morui, nes galvojo, kad ten ji bus saugi. 

— Čia jai negresia jokie pavojai. 

Išskyrus pažeminimus. 

— Nuo tada, kai ją vedė Moro sūnus, jis gyvena jos žemių sąskaita. Per 
metus gauna šimtą svarų pajamų. Taigi ar gali ji įsigyti perlų vėrinį? 

— Ar manote, kad Moras nepatenkintas sūnumi? Jaunuolis visiškai ne- 
praktiškas. Beje, girdėjau, kad ir jūsų palikuonis toli gražu ne genijus. O 
juk jam irgi greitai reikės ieškoti žmonos. 

Kromvelis nieko nesako. Tiesa, Džonas Moras ar Gregoris Kromvelis. 
Ką jie davė savo sūnums? Pavertė juos tingiais jaunais džentelmenais? Bet 
ar galima juos kaltinti dėl to, kad troško sūnums lengvesnio gyvenimo, 
kokio patys neturėjo? O Moras nepraleidžia tuščiai nė vienos valandos. 
Nuolat skaito, rašo ar kalba apie tai, ko, jo manymu, reikia krikščioniškajam 
pasauliui. 

Stivenas sako: 

- Žinoma, dar galite susilaukti sūnaus. Nejaugi negalvojate apie vedy- 
bas, kaip pataria Alisa? O ji jus ypač palaiko. 

Tomui darosi baugu. Kaip ir liutnininkas Markas, žmonės įsivaiz- 
duoja tai, ko negali žinoti. Jis įsitikinęs, kad apie jį ir Džoaną niekas nieko 
nežino. 

— O pats neketinate vesti? 

Nuo vandens dvelkia vėsa. 

— Aš dvasininkas. 

— Nagi, Stivenai. Juk turite moterų, argi ne? 

Pauzė tokia ilga ir tyli, kad girdėti, kaip į Temzę panyra irklai ir tešken- 
dami vandenį kyla aukštyn. Girdi pietiniame krante lojant šunį. Karaliaus 
sekretorius klausia: 

— Ar Patnyje visi tokie įkyrūs? 

Tyla iki pat Vestminsterio. Bet apskritai išvyka nebuvo bloga. Lipdamas 
į krantą Tomas galvoja, kad bent jau niekas nieko neišmetė per bortą. 

— Palauksiu, kol vanduo dar labiau atšals, - sako Gardineris, - tada ga- 
lėsiu pririšti prie jūsų svorį, nors jūs kažkaip vis sugebate išplaukti, ar ne? 
Beje, ir kam aš jus atitempiau į Vestminsterį? 

— Turiu susitikti su ledi Ana. 

Gardineris įsižeidęs. 

— Man juk nieko nesakėte. 

— O ką, turiu pranešti jums visus savo planus? 

Jis žino, kad Gardineris tikrai būtų labai patenkintas. Sklinda kalbų, 
kad karalius jau neteko kantrybės su savo taryba. 

„Kardinolas vienas susitvarkydavo su tuo, ko jūs nesugebate padaryti 
visi kartu!“ - šaukia karalius ant jų. 

Jeigu milordas kardinolas sugrįžtų, mąsto Kromvelis, o tai visiškai rea- 
lu, turint omeny besikeičiančią karaliaus nuotaiką, jiems visiems galas: 
Norfolkui, Gardineriui, Morui. Volsis - gailestingas žmogus, bet iki tam 
tikros ribos. 


Šiandien patarnauja Merė Šelton, ji pakelia akis ir droviai šypsosi. Ana 
dėvi juodo šilko naktinius marškinius, plaukai palaidi, gležnas jos pėdas 
šildo ožiukų odos šlepetės. Bejėgė sėdi kėdėje, tarsi diena būtų išsunkusi 
visas jėgas. Bet akys vis dar žvitrios ir nedraugiškos. 

— Kur buvote? 

- Utopijoje. 

— Nejaugi? - klausia susidomėjusi. - Ir kaip ten? 

- Ponia Alisa turi nedidelę beždžionėlę, kuri prie stalo sėdi jai ant kelių. 

— Nekenčiu beždžionių. 

- Žinau. 

Kromvelis vaikšto po kambarį. Paprastai Ana kalba su juo kaip lygus 
su lygiu, bet kartais ima vaidinti būsimą karalienę ir tada parodo jam savo 
vietą. Dabar apžiūrinėja šlepetės nosis. 

— Sako, kad Tomas Moras įsimylėjęs savo paties dukrą. 

- Jie turbūt teisūs. 

Ana nusikvatoja. 

— Ar ji graži? 

— Ne. Bet išsilavinusi. 

— Ar kalbėjote apie mane? 

— Tuose namuose apie jus nekalba, - o pats galvoja, jog viską atiduotų, 
kad tik sužinotų Alisos nuomonę. 

— Tuomet apie ką kalbėjotės? 

— Apie moterų silpnybes ir kvailybes. 

— Nejaugi taip prastai galvojate apie moteris? Beje, jūs teisūs. Daugelis 
moterų tikrai kvailos ir kupinos pagiežos. Gerai jas pažįstu, nes tarp mote- 
rų gyvenu ilgą laiką. 

- Norfolkas ir milordas jūsų tėvas nuo ryto iki vakaro priima pasiun- 
tinius. Prancūzija, Venecija, imperatoriaus pasiuntinys - visi per pastarą- 
sias dvi dienas. 

Ruošia spąstus jo kardinolui, Tomas pažįsta juos. 

— Nesitikėjau, kad sugebate gauti tokios svarbios informacijos. Sako, 
kad kardinolo reikalams išleidote tūkstantį svarų. 

— Tikiuosi juos atgauti, vienokiu ar kitokiu būdu. 

- Tie, kurie kraunasi pelną iš kardinolo žemių, turėtų būti jums dėkingi. 

Kromvelis svarsto: „O argi jūsų broliukas Džordžas, lordas Ročfordas, 
ir tėvas Tomas, Viltšyro grafas, nepraturtėjo žlugus kardinolui? Pažiūrėki- 
te, kaip dabar išsipustęs Džordžas. Suskaičiuokite, kiek pinigų jis išleidžia 
arkliams ir merginoms, bet vargu ar iš Bolinų galima tikėtis dėkingumo.“ 

— Tik pasiimsiu procentą, priklausantį teisininkui, tvarkančiam turto 
perdavimo dokumentus. 

Ana juokiasi. 

- Jums tikrai neblogai sekasi. 

— Ar žinote, yra įvairiausių būdų reikalams tvarkyti... Kartais žmonės 
paprasčiausiai dalijasi su manimi informacija. 

Tai pasiūlymas. Ana nuleidžia akis. Ji jau beveik sutinka tapti vienu iš 
tokių žmonių, bet tik ne šį vakarą. 

— Mano tėvas sako, jumis negalima pasitikėti, nes niekada nežinai, kam 
jūs dirbate. Man atrodo - nors moters nuomonė nedaug reiškia - kad per 
daug akivaizdu, jog dirbate pats sau. 

Tuo jie ir panašūs, mąsto Tomas, bet nieko nesako. Ana nusižiovauja 
kaip maža katytė. 

— Jūs pavargote, - sako Tomas, - jau eisiu. Beje, o dėl ko mane kvietėte? 

— Norime žinoti, kur esate. 

— Tuomet kodėl manęs nepakvietė jūsų tėvas ar brolis? 

Ji pakelia akis. Jau vėlu, bet ne per vėlu gerai pažįstamai Anos šypsenai. 

— Jie netikėjo, kad atvyksite. 


Rugpjūtis. Kardinolas laiške skundžiasi karaliui, kad jį jau baigia pa- 
smaugti kreditoriai, aplink vien skurdas ir baimė. Bet sklinda gandų, kad 
Volsis ruošia pietus ir kviečiasi į juos visą vietos aristokratiją. Dosniai dalija 
aukas, dalyvauja bylose, įkalbinėja susipykusius sutuoktinius vėl gyventi 
po vienu stogu. 

Birželį į Sautvelą kartu su Viljamu Breretonu iš karaliaus rūmų atvyksta 
Rislis. Jiems reikia, kad kardinolas pasirašytų karaliaus prašymą, kurį Hen- 
rikas nori išsiųsti popiežiui. Tai Norfolko idėja, Anglijos vyskupai ir lordai 
prašo Klemenso padovanoti karaliui laisvę. Ten yra ir miglotų grasinimų, 
bet Klemensą ne taip paprasta įbauginti - jis neprilygstamas, jeigu reikia 
komplikuoti klausimą ar dar labiau sukiršinti priešus. 

Anot Rioteslio, kardinolas atrodo gerai, o jo statybos darbai jau gerokai 
pranoko paprastą remontą. Jis visoje šalyje ieško vandentiekio specialistų, 

stiklių ir stalių. Jeigu milordas kardinolas nusprendė pagerinti sanitari- 
nes sąlygas, gero nelauk. Volsis stato ne bažnyčias, o bokštus. Apsigyvenęs 
naujuose namuose iš pradžių planuoja kanalizacijos sistemą. Netrukus 
prasidės žemės darbai, bus kasami grioviai ir tiesiami vamzdžiai. Paskui jis 
statys fontanus. Kad ir kur vyktų, jį visur džiaugsmingai sutinka žmonės. 

— Žmonės? - stebisi Norfolkas. - Juk jie neskiria kardinolo nuo bež- 
džionės. Velniai juos griebtų. 

- Bet kas tada mokės mokesčius? - klausia Kromvelis, o Norfolkas bai- 
liai žiūri į jį nežinodamas, ar Tomas pajuokavo, ar ne. 

Kalbos apie kardinolo populiarumą ne džiugina, o baugina. Karalius 
atleido Volsiui, bet kartą įžeistas jis nepamirš to visą gyvenimą. Jeigu jie 
sugalvojo 44 kaltinimus, gali sugalvoti dar tiek, nes jų fantazija beribė. 

Norfolkas ir Gardineris kažką šnabždasi, bet pamatę Kromvelį nutyla. 

Rioteslis eina jo pėdomis, rašo slaptus laiškus kardinolui ir karaliui. 
Niekada nesako, kad yra pavargęs. Niekada nesako, kad jau vėlu. Atsimena 
viską, ką reikia atsiminti. Jam nusileidžia net Reifas. 

Metas supažindinti mergaites su šeimos verslu. Džoana skundžiasi, kad 
jos dukra prastai siuva. Paaiškėjo, kad slapta laikydama adatą kitoje ran- 
koje mergaitė sukūrė klaidingą atbulinį peltakį, kurį nelengva pakartoti. 
Tomas davė jai užsiūti savo siuntinius šiaurei. 


1530 metų rugsėjis. Kardinolas palieka Sautvelą ir pamažu juda link 
Jorko. Ši kelionės atkarpa virsta triumfo eitynėmis. Iš visų aplinkinių kai- 
mų renkasi žmonės paspoksoti į Jo Šventenybę, tyko jo prie pakelės kryžių, 
kad kardinolas uždėtų stebuklingą savo ranką jų vaikams ant galvelių. Jie 
tai vadina konfirmacija, bet atrodo, kad tai daug senesnis sakramentas. Pa- 
žiopsoti į jį susirenka tūkstančiai, o Volsis už juos visus meldžiasi. 

— Taryba akylai stebi kardinolą, - kalba Gardineris eidamas pro Krom- 
velį, - duotas nurodymas uždaryti uostus. 

Norfolkas praneša: 

— Perduokite jam, kad jeigu dar kada nors jį pamatysiu, sukramtysiu su 
visais kaulais, mėsa ir kremzlėmis. 

Kromvelis viską perduoda kardinolui - „su visais kaulais, mėsa ir 
kremzlėmis“. Jis netgi girdi, kaip girgžda ir traška hercogo dantys. 

Spalio 2 dieną kardinolas atvyksta į savo rūmus Keivude, už dešimties 
mylių nuo Jorko. Jo intronizacija planuojama lapkričio 7 dieną. Kalbama, 
kad jis sušaukė Šiaurės bažnyčių susirinkimą, kuris vyks kitą dieną po jo 
iškilmių. Tai kardinolo nepriklausomybės požymis, kai kuriems - maišto. Jis 
nepranešė apie tai karaliui, nepranešė Varhamui, Kenterberio arkivyskupui. 
Kromvelis girdi švelnų kardinolo balsą: „Tomai, jiems juk nebūtina žinoti.“ 

Kromvelį kviečia Norfolkas. Paraudęs iš pykčio hercogas ima šaukti ir 
plūsti. Ką tik pas ginklų gamintoją jis žiūrinėjo karo įrangą ir dar nespėjo 
nusivilkti kirasos, šarvų, bet primena ką tik užvirusį geležinį puodą. 

— Nejaugi jam atrodo, kad gali įsikasti į žemę ir išsirausti karalystę? 
Neužtenka jam kardinolo skrybėlės, įsigeidė mat dar ir karūnos, prakeiktas 
Tomas Volsis, kraujuotas mėsininko sūnus, kad jis padvėstų... 

Kromvelis nuleidžia akis, kad hercogas neperskaitytų jo minčių. Jis gal- 
voja, kad iš kardinolo išeitų nuostabus karalius, toks mielas, mandagus ir 
išauklėtas, toks teisingas, lankstus ir įžvalgus. Jo valdymas būtų geriausias, 
jo tarnai būtų geriausi, o valdytų jis su didžiausiu malonumu. 

Kromvelis stebi, kaip hercogas kunkuliuoja, o iš nasrų drimba putos. 
Bet štai Norfolkas staiga pasisuka ir netyčia užkliudo metalinę savo šlaunį, 
akys pasrūva ašaromis. 

— Manote, Kromveli, kad esu beširdis, nors puikiai suprantu, ką prara- 
dote. Žinote, ką turiu omeny? Niekas Anglijoje nebūtų padaręs tiek, kiek 
padarėte jūs gėdą užsitraukusiam ir malonę praradusiam žmogui. Taip 
sako karalius. Net imperatoriaus pasiuntiniui Šapui jis tvirtina, kad jūsų 
negalima kaltinti dėl kito nuodėmių. Gaila, kad sutikote Volsį. Gaila, kad 
netarnaujate man. 

— Mes abu trokštame vieno, - taria Kromvelis, - tai karaliene karūnuoti 
jūsų dukterėčią. Kodėl negalime siekti šio tikslo kartu? 

Norfolkas kažką niurna. Žodis „kartu“ jam nepatinka, bet hercogas 
nemoka pasakyti kodėl. 

— Nepamirškite, kas esate. 

Kromvelis nusilenkia. 

- Nepaprastai vertinu neblėstančią Jūsų Šviesybės malonę. 

— Kromveli, atvykite į mano namus Keninghole, pabendrausite su mano 
žmona. Ji pati nežino, ko nori. Jai mat nepatinka, kad namuose yra moteris 
mano poreikiams tenkinti, na, suprantate. Sakau, o kur ją daugiau laiky- 
ti? Nejaugi ji nori, kad palikčiau namus gūdžiais žiemos vakarais ir jočiau 
apledėjusiais keliais ieškoti nuotykių? Negaliu niekaip jai to išaiškinti, gal 
jums pavyktų? - kalba skubotai. - Žinoma, ne dabar. Ne. Daug svarbiau... 
susitikti su mano dukterėčia. 

— Kaip ji laikosi? 

— Man atrodo, kad Ana geidžia kraujo keršto. Ji norėtų kardinolo vi- 
durius sušerti savo spanieliams, o galūnes pakabinti ant Jorko miesto var- 


tų. 


Šį rūškaną rytą Kromvelio akys nukreiptos į Aną, nors prietemoje 
įžvelgia dar kažkokį judėjimą. 

— Iš Romos ką tik atvyko daktaras Kranmeris, - taria Ana, - žinoma, 
jokių gerų žinių jis neatvežė. 

Jie pažįsta vienas kitą. Kranmeris kartkartėmis dirbdavo kardinolui, 
nors kas jam nedirbdavo. O dabar aktyviai dalyvauja sprendžiant karaliaus 
bylą. Jie švelniai apsikabina - mokslininkas iš Kembridžo ir žmogus, kilęs 
iš Patnio. 

- Pone, - klausia Kromvelis, - kodėl neatvykstate dirbti į mūsų koledžą, 
turiu omeny Kardinolo koledžą? Jo Šventenybė labai apgailestaudavo, kad 
jūsų ten nėra. Būtume priėmę jus su visa derama pagarba. 

— Manau, kad jis norėjo pastovumo, - šaipydamasi atkerta Ana. 

— Su visa pagarba jums, ledi Ana, karalius beveik man pažadėjo atnaujinti 
Oksfordo koledžo darbą, - Tomas šypsosi, - ir gal net pavadinti jūsų vardu. 

Šį rytą ant Anos kaklo kabo auksinė grandinėlė su Nukryžiuotuoju. 
Kartais pirštai nekantriai suspaudžia jį, paskui vėl slepia rankas rankovėse. 
Ana vis ką nors slepia, žmonės sako, kad kokį išsigimimą, bet Kromveliui 
atrodo, kad paprasčiausiai nemėgsta rodyti savo rankų. 

— Mano dėdė Norfolkas kalba, kad Volsis turi aštuonių šimtų ginkluotų 
vyrų armiją. Sakoma, kad kardinolas susirašinėja su Kotryna. Ar tai tiesa? 
Šnekama, Roma rengia dekretą, įpareigojantį karalių palikti mane. 

- Tai būtų didelė Romos klaida, - atkreipia dėmesį Kranmeris. 

- Taip, iš tiesų. Niekas negali jam nurodinėti. Argi Anglijos karalius yra 
paprastas parapijos tarnautojas ar vaikas? Prancūzijoje taip niekada nebū- 
tų nutikę, jų dvasininkai žino savo vietą. Tindeilas sako: „Vienas karalius, 
vienas įstatymas. Tai Dievo įsakymas bet kuriai karalystei.“ Skaičiau jo 
knygą „Krikščionio nuolankumas“. Parodžiau karaliui kelias jos ištraukas, 
susijusias su jo valdžia. Pavaldinys turi paklusti karaliui kaip pačiam Vieš- 
pačiui, 0 popiežius turi žinoti savo vietą. 

Kranmeris šypsodamasis žvelgia į Aną, panašią į gabų vaiką, besimo- 
kantį skaityti. 

— Palaukite, - įsiterpia ji, - noriu kai ką jums parodyti. Ledi Keri... 

— Vaje, - sako Merė, - juk tai visiškai nesvarbu. 

Bet Ana spragteli pirštais ir Merė Bolin išeina į šviesą blizgančiais švie- 
siais plaukais. 

— Duok čia, - sako Ana ir išvynioja popieriaus lapelį, - nepatikėsite, ra- 
dau jį savo lovoje. Tą vakarą patalus kedeno ta liguistai išblyškusi tarnaitė, 
iš kurios žodžio neišpeši. Vos žvilgteli į ją skersai ir ima raudoti. Taigi 
neturiu supratimo, kas tą popieriuką galėjo padėti. 

Ji rodo popierių, kuriame trys figūros. Viduryje karalius, didžiulis ir 
gražus, o kad nekiltų abejonių, ant galvos karūna. Iš abiejų pusių po mo- 
terį, viena be galvos. 

— Tai karalienė, - rodo Ana, - Kotryna. O čia aš, - juokiasi, - Ana be 
galvos. 

Kranmeris ištiesia ranką. 

— Duokite man, suplėšysiu. 

Ji glamžo popieriuką. 

— Sunaikinsiu jį pati. Kažkas išpranašavo, kad Anglijos karalienė bus 
sudeginta. Tai manęs negąsdina, net jeigu ir tiesa. Surizikuosiu. 

Merė kaip statula stovi ten, kur ją paliko Ana. Delnai sugniaužti, tarsi 
vis dar būtų laikiusi tą popieriuką. „Dieve šventas, - mąsto Tomas, - šią 
moterį reikėtų išvežti iš čia kuo toliau, kad pamirštų esanti Bolin. Kartą ji 
jau siūlėsi, bet aš atsisakiau. Jeigu dar kartą paprašys, teks vėl atsisakyti.“ 

Ana pasisuka į šviesą. Skruostai įdubę, atrodo laiba kaip nendrė, akys 
blizga. 

— Tebūnie, - tęsia ji, - nesvarbu, kas man pavydi, vis tiek jį turėsiu. 

Eidami Tomas ir Kranmeris tyli, bet staiga pastebi link jų artėjančią 
nedidelę išblyškusią mergaitę, nešančią sulankstytus lininius drabužius. 

— Manau, čia ta pati verkšlentoja, - prataria jis, - nežiūrėkite į ją sker- 
sai. | 

— Pone Kromveli, - sako ji, - žiema gali būti ilga. Atsiųskite mums dau- 
giau pyragaičių su apelsinais. 

- Senokai jūsų nemačiau. Ką veikėte, kur buvote? 

- Daugiausia siuvinėdavau, - į kiekvieną klausimą atsako atskirai. — 
Būdavau ten, kur pasiųsdavo. 

- Ir šnipinėjote? 

Ji linkteli. 

— Nors pasigirti neturiu kuo. 

— Nežinau, esate labai maža ir beveik nepastebima. 

Kromvelis pasakė tai kaip komplimentą, bet mergaitė primerkia akis. 

— Nekalbu prancūziškai. Prašau ir jūsų nieko nesakyti, kitaip ką jiems 
pasakysiu? 

— Kam šnipinėjate? 

— Savo broliams. 

- Ar pažįstate poną Kranmerį? 

- Ne, - sako ji nesuprasdama, kad Kromvelis nori pristatyti savo pa- 
keleivį. 

- Dabar, - moko jis, - pasakykite savo vardą. 

- Ak, taip. Esu Džono Seimūro duktė. Iš Vilko dvaro. 

- O aš maniau, kad jo dukterys tarnauja karalienei Kotrynai? - negali 
patikėti Kranmeris. 

- Taip. Kartais. Bet ne dabar. Sakiau jums. Esu ten, kur mane siunčia. 

- Bet ne ten, kur jus vertina. 

— Neturiu pasirinkimo. Juk matote, ledi Ana kviečia visas karalienės 
damas, norinčias praleisti su ja laiką, - ji pakelia akis, išblyškęs veidas 
trumpam nušvinta, - bet jas galima rankos pirštais suskaičiuoti. 

Kiekvienai įtakingai šeimai reikia informacijos. Karalius pasiskelbė 
viengungiu, todėl kiekviena jauna mergina gali pasvajoti apie savo ateitį ir 
tikrai ne visų akys nukreiptos į Anę. 

— Na, sėkmės, - taria jis, - pasistengsiu kalbėti angliškai. 

- Būčiau labai dėkinga, - ji nusilenkia. - Pone Kranmeri. 

Jis pasisuka ir stebi tolstančią mergaitę. Akimirką kyla įtarimas dėl lo- 
voje palikto popierėlio. Bet ne, galvoja jis, tai neįmanoma. 

Kranmeris šypsodamasis taria: 

— O jums pavyko pelnyti rūmų damų palankumą. 

- Ne visai. Vis dar nežinau, su kuria Seimūro dukterimi bendravome. 
Jų mažiausiai trys. O jo sūnūs gana ambicingi. 

- Jų beveik nepažįstu. 

- Edvardą išaugino kardinolas. Protingas berniukas. O Tomas Seimū- 
ras nėra toks kvailas, koks apsimeta. 

— O tėvas? 

— Gyvena Viltšyre. Jo niekada nematome. 

- Jam galima pavydėti, - atsidūsta Kranmeris. 

Gyvenimas kaime, gamtos palaima. Pagundos, kurių jam taip ir neteko 
patirti. 

— Kiek laiko pragyvenote Kembridže prieš atvykdami pas karalių? 

Kranmeris šypsosi. 

— Dvidešimt šešerius metus. 

Abu su jojimo drabužiais. 

— Ar šiandien ketinate grįžti į Kembridžą? 

- Taip, bet tik trumpam. Bolinai nori, kad visada būčiau šalia. O jūs, 
pone Kromveli? 

- Turiu susitikti su vienu klientu. Negaliu pragyventi vien iš rūsčių 
Anos žvilgsnių. 

Tarnai jau laukia su paruoštais arkliais. Iš po kelių savo drabužių klos- 
čių Kranmeris ištraukia kažkokį į audinį suvyniotą objektą. Tai kruopščiai 
išilgai supjaustyta morka ir apdžiūvęs, į keturias dalis padalytas obuolys. 
Tarsi vaikas, viską tiksliai dalydamas, Kranmeris duoda pašnekovui du 
morkos griežinėlius ir pusę obuolio. Likusias dalis sušeria savo arkliui. 

— Jūs daug kuo skolingas Anai Bolin. Gerokai daugiau, nei jums gali 
atrodyti. Ji susidarė apie jus palankią nuomonę. Nors nesu įsitikinęs, kad 
norėtų tapti jūsų svaine... 

Arkliai nulenkia galvas, kramsnoja ir dėkodami krutina ausis. Trum- 
pam viskas aptyla, tarsi per kunigo palaiminimą. 

- Juk tarp mūsų nėra paslapčių, ar ne? - klausia Kromvelis. 

- Žinoma, nėra. Jokių, - kunigas papurto galvą. - Klausėte, kodėl neat- 
vykau į jūsų koledžą. 

- Tiesiog norėjau palaikyti pokalbį. 

— Vis dėlto... Kembridže žino, kiek daug padarėte jo koledžams... Jus 
giria studentai ir mokslo draugijos nariai... Nuo pono Kromvelio nieko 
nenuslėpsi. Bet, kalbant atvirai, tie laimėjimai, kuriais didžiuojatės... - ra- 
mus ir vienodas jo tonas nesikeičia, - žuvų rūsyje, kur žuvo studentai... 

— Milordas kardinolas labai dėl to sielvartavo. 

- Aširgi, - priduria Kranmeris. 

— Milordas niekada nebūtų drįsęs žudyti žmogaus dėl pažiūrų. Jums 
nereikėtų ko nors bijoti. 

— Užtikrinu, kad nesu eretikas. Netgi Sorbonoje nerado prie ko prisi- 
kabinti. Taigi man nėra ko bijoti, - vos pastebimai šypsosi, - galbūt... gal- 
būt širdyje esu Kembridžo žmogus. 


Tomas klausia Rioteslio: 

— Nejaugi jis griežtas ortodoksas? 

- Sunku pasakyti. Jis nemėgsta vienuolių. Jums reikėtų susitaikyti. 

- Ar jis buvo mėgstamas Jėzaus koledže? 

- Sako, buvo itin griežtas egzaminuotojas. 

— Manau, jis viską pastebi. Beje, yra įsitikinęs, kad Ana - dora mergi- 
na, - Kromvelis atsidūsta. - O ką jūs apie tai manote? 

Rioteslis prunkšteli. Neseniai vedė Gardinerio giminaitę, bet jo santy- 
kiai su moterimis nėra paprasti. 

- Jis atrodo melancholiškas, - svarsto Kromvelis, - žmogus, norintis 
gyventi atokiau nuo pasaulio. | 

Tankūs Rioteslio antakiai nepastebimai pakyla. 

- Ar jis ką nors pasakojo apie tarnaitę iš smuklės? 


Savo namuose Kromvelis vaišina Kranmerį švelnia stirniena. Vakarie- 
niauja dviese ir Tomas pamažu išpeša iš jo visą reikiamą informaciją. Jis 
klausia Kranmerio, iš kur šis kilęs, o kai tas atsako, kad vieta gana atoki, 
Kromvelis sako, kad yra išnaršęs visą šalį ir žino net mažiausius jos kai- 
melius. 

- Jeigu esate buvęs Asloktone, vargu ar jį prisiminsite. Užtenka nuke- 
liauti penkiolika mylių nuo Notingamo, ir tenykštės vietos kaipmat išga- 
ruoja iš atminties. 

Ten nėra net bažnyčios, tik kelios lūšnos ir jo tėvo namas, kur gyvena 
jau trečia giminės karta. 

- Arjūsų tėvas bajoras? 

- Taip, žinoma, - Kranmeris truputį priblokštas, tarsi kitaip ir negalėtų 
būti. - Tamvertai iš Linkolnšyro, Kliftonai iš Kliftono ir Molino šeima, apie 
kurią esate girdėjęs, yra mano giminaičiai. 

— Turbūt turite daug žemės? 

- Jeigu būčiau žinojęs, būčiau pasiėmęs sąskaitų knygą. 

- Atleiskite, esu verslo žmogus... 

Kranmeris tiriamai nužvelgia jį ir linkteli. 

- Kelis akrus. Nesu vyriausias sūnus, nors tėvas mane deramai išauk- 
lėjo. Išmokė joti, padovanojo man pirmą lanką, pirmą sakalą. 

Mirė, galvoja Kromvelis, jo tėvas seniai mirė, bet sūnus vis dar ieško 
tamsoje jo rankos. 

— Kai man suėjo dvylika, tėvas išsiuntė mane į mokyklą. Ten labai ken- 
tėjau, mokytojas buvo griežtas ir šiurkštus. 

— Jums ar visiems? 

— Tiesą sakant, kiti mane mažai domino. Žinoma, buvau silpnas, o mo- 
kytojai ypač mėgsta tokius engti. 

- Nejaugi nesiskundėte tėvui? 

— Dabar ir pats stebiuosi, kodėl jam nieko nesakiau. O kai man suėjo 
trylika, jis mirė. Kitais metais motina išsiuntė mane į Kembridžą. Buvau pa- 
tenkintas galėdamas palikti mokyklą ir išsilaisvinti nuo mokytojo rykštės. 
Negaliu tvirtinti, kad degiau noru mokytis, atvėsino rytų vėjas. Oksfordas, 
ypač Magdalenos koledžas, kur buvo ir jūsų kardinolas, tuo metu garsėjo 
kaip tikras mokslo židinys. 

„Jeigu būtumėt gimęs Patnyje, - svarsto Kromvelis, - kiekvieną dieną 
būtumėt matęs upę ir įsivaizduotumėte, kaip vis platėdama ji įteka į jūrą. 
Net jeigu niekada nematėte vandenyno, jį galima buvo įsivaizduoti iš kita- 
taučių, neretai atplaukdavusių upe, pasakojimų. Būtumėte tikėjęs, kad vie- 
ną dieną tikrai pasieksite pasaulį, kur marmuriniais šaligatviais vaikšto po- 
vai, įkalnės tyliai gaudžia nuo karščio, o ore tvyro ką tik nupjautos žolės 
kvapas. Svajotumėte, ko galima tikėtis iš kelionių: karštos terakotos pri- 
silietimo, tolimųjų kraštų nakties dangaus, nematytų gėlių, akmeninio tų 
šalių šventųjų žvilgsnio. Bet jeigu gimėte Asloktone, kur po bekraščiu dan- 
gumi vien lygūs laukai, galite įsivaizduoti tik Kembridžą, nieko daugiau.“ 

— Vienam žmogui iš mano koledžo, - nedrąsiai kalba Kranmeris, — 
kardinolas pasakojo, kad vaikystėje jus buvo pagrobę piratai. 

Kurį laiką Kromvelis nustebęs spokso į savo pašnekovą, paskui paten- 
kintas šypsosi. 

— Kaip man trūksta kardinolo. Jam išvykus į šiaurę nėra kam galvoti 
apie mane nebūtų istorijų. 

Kranmeris atsargiai klausia: 

— Nejaugi tai melas? Matote, abejojau, ar esate krikštytas. Bijojau, kad 
esant tokioms aplinkybėms... 

- Šios aplinkybės yra visiškas prasimanymas. Tikrai. Priešingu atveju 
piratai būtų turėję grąžinti mane atgal. 

Kranmeris suraukia antakius. 

— Juk buvote sunkiai suvaldomas vaikas, ar ne? 

- Jeigu tuomet būčiau jus pažinojęs, būčiau dėl jūsų suknežinęs jūsų 
mokytojui makaulę. 

Kranmeris liovėsi valgęs, nors neką paragavo. Kažkur širdies gilumoje 
jis tiki, kad Tomas yra pagonis, bet šis bejėgis jį įtikinti, kad taip nėra. 

— Ar pasiilgstate mokslų? - teiraujasi Kromvelis. - Turbūt gyvenimas 
apsivertė aukštyn kojomis, kai tapote karaliaus pasiuntiniu ir ėmėte blaš- 
kytis po tolimas šalis? 

— Biskajos įlankoje grįždami iš Ispanijos turėjome semti vandenį iš lai- 
vo. Išklausiau jūreivių išpažinties. 

- Turbūt buvo ko pasiklausyti, - juokiasi Kromvelis. - O kaip jiems 
pavyko perrėkti audrą? 

Karalius buvo patenkintas Kranmerio darbu, bet po tos lemtingos ke- 
lionės leido jam tęsti mokslinę veiklą. Atsitiktinai sutikęs Gardinerį jis už- 
siminė, kad dėl karaliaus bylos reikėtų pasitarti su Europos universitetais. 
Kanonų žinovai bejėgiai, todėl atėjo metas išbandyti teologus. Kodėl gi ne, 
karalius liepė atvesti poną Kranmerį ir pavesti šiam užsiimti jo byla. Vati- 
kanas sutinka, bet su sąlyga, gana įdomia Medičių pavardę turinčiam po- 
piežiui, - kad teologams nebūtų siūlomi pinigai. 

Kromveliui ši idėja atrodo beprasmiška, bet jis prisimena Aną Bolin ir 
tai, ką pasakė jos sesuo: laikas bėga, o Ana nejaunėja. | 

- Tarkime, kad surinksite šimtą teologų iš daugybės universitetų ir kai 
kurie pasakys, kad karalius teisus... 

— Daugelis... 

— Net jeigu rastumėte dar du šimtus, kas iš to? Klemenso neįtikinsite, jį 
galima tik spustelėti. Turiu omeny ne moralinį spaudimą. 

— Bet šioje byloje reikia spausti ne tik Klemensą, o visą Europą, visus 
krikščionis. 

- Bijau, kad moteris krikščiones spustelėti bus sunkoka. 

Kranmeris nudelbia akis. 

— Aš netgi savo žmonos negalėjau niekuo įtikinti. Nors niekada ir ne- 
bandžiau, - palaukia. - Esame du našliai, pone Kromveli, ir jeigu mums 

lemta dirbti kartu, nenorėčiau, kad imtumėte tikėti visokiausiais plepalais 
apie mano santuoką. 

Jam kalbant šviesa ima gesti, o jo balsas, kiekvienas atsidūsėjimas ir 
kiekviena dvejonė ištirpsta vakaro prieblandoje. Už kambario ribų na- 
mas gyvena įprastą vakaro gyvenimą. Kažkas krebžda ir trinksi, tarsi būtų 
stumdomi pastoliai, sklinda džiaugsmo ir sveikinimo šūksniai. Bet Krom- 
velis jų negirdi, nes visą dėmesį sutelkia į kunigą. Našlaitė Džoana, pasa- 
koja Kranmeris, tarnavo jo draugų namuose. Neturėjo jokių artimųjų ar 
kraičio, todėl jam pagailo mergaitės. Šnabždesys plokštėmis apmuštų sienų 
kambaryje išbudina pelkynų dvasias, atkreipia mirusiųjų dėmesį: Kembri- 
džo prieblanda, iš liūnų besismelkianti drėgmė ir tuščiame švariame kam- 
baryje deganti balana. Kranmeriui beliko vesti ją, pasakoja, nes kaipgi vyrui 
be žmonos? Iš koledžo teko išeiti, nes šeimos žmogui ten ne vieta. Žinoma, 
Džoana irgi turėjo palikti draugų namus, o nežinodamas, ką toliau su ja 
daryti, Kranmeris įdarbino ją „Delfine“, kurį valdo jo, - pasakotojas nulei- 
dęs akis prisipažįsta, - valdo jo giminaičiai. 

— Nematau, ko čia gėdytis. „Delfinas“ - puiki vieta. 

- Tai jūs ir ten pabuvote? - Kranmeris prikanda lūpą. 

Jis tyrinėja Kranmerį: keistą jo mirkčiojimą, atsargiai prie smakro lie- 
čiamą pirštą, išraiškingas akis ir išbalusias maldininko rankas. Reikalas tas, 
kad Džoana nebuvo paprasta smuklės tarnaitė, kad ir ką sakytų žmonės, o 
žmonės mėgsta paplepėti. Ji buvo kūdikio besilaukianti Kranmerio žmo- 
na, 0 jis - vargšas teologas, pasiryžęs gyventi su ja skurde ir varge, bet jo 
planams nebuvo lemta išsipildyti. Jam atrodė, kad gali įsidarbinti sekre- 
toriumi ar mokytoju, kad gali užsidirbti duoną savo plunksna, bet visa tai 
buvo tik gražios svajonės. Galvojo, kad ateityje galės palikti Kembridžą, gal 
net Angliją, bet nepavyko. Prieš gimstant vaikui tikėjosi, kad jam padės gi- 
minės ar draugai, bet kai Džoana mirė gimdydama, to neprireikė. 

- Jeigu kūdikis būtų likęs gyvas, ne viskas dar būtų buvę prarasta. Nie- 
kas nežinojo, guosti mane praradus žmoną ar sveikinti sugrįžus į Jėzaus 
koledžą. Tapau dvasininku, ir kodėl gi ne. Visą šią istoriją apie vedybas ir 
negimusį vaiką mano kolegos laikė tam tikru pamišimu. Tarsi būčiau pa- 
klydęs miško glūdumoje, paskui grįžęs į namus ir viską užmiršęs. 

- Šiame pasaulyje netrūksta beširdžių žmonių. Tokie ir dvasininkai, 
atleiskite už pastabą. Žinoma, jie tokie tapo siekdami aukštesnių tikslų. 

— Tai nebuvo klaida, ir ne pamišimas. Mes kartu išgyvenome metus, ir 
nuo tada nebuvo nė dienos, kad apie ją nebūčiau pagalvojęs. 

Atsiveria durys ir įeina Alisa, nešina žvakėmis. 

— Ar tai jūsų duktė? 

Nenorėdamas leistis į skausmingus pasakojimus Kromvelis atsako: 


202 


- Tai mano mieloji Alisa. O argi nešioti žvakes tavo darbas? 

Ji pritupia rodydama pagarbą dvasininkui. 

— Ne, bet Reifas ir kiti domisi, apie ką taip ilgai kalbatės. Nekantrauja 
sužinoti, ar šį vakarą diktuosite skubų pranešimą kardinolui. Džo nepalei- 
džia iš rankų adatos su siūlu. 

— Pasakyk jiems, kad parašysiu pranešimą pats ir išsiųsiu rytoj. Džo 
gali eiti miegoti. 

— Bet mes nenorime gulti. Taip vaikome po namus Gregorio kurtus ir 
taip triukšmaujame, kad galime net mirusiuosius prikelti. 

— Dabar suprantu, kodėl nenorite miegoti. 

— Taip, tai tikrai labai smagu, - linkteli Alisa, - mes panašios į indų 
plovėjas, todėl niekas neima mūsų į žmonas. Jeigu taip būtų elgusis teta 
Mersė, kai buvo mūsų metų, būtų gavusi per galvą, kad net iš ausų imtų 
tekėti kraujas. 

— Vadinasi, gyvename puikiu metu, - atsako Kromvelis. 

Kai Alisa išeina ir uždaro duris, Kranmeris teiraujasi: 

- Jūs neplakate vaikų? 

- Auklėjame juos gyvenimiškais pavyzdžiais, kaip siūlo Erazmas. Beje, 
mums ir patiems patinka pavaikyti šunis po namus ir patriukšmauti, taigi 
net ir nežinau, kas išeis iš tokio auklėjimo. 

Nusišypsoti svečiui ar ne? Jis turi Gregorį, Alisą, Džoaną ir mažąją Džo, 
o tolumoje dar regi mažą išblyškusią mergaitę, šnipinėjančią Bolinams. 
Narvuose turi sakalų, skrendančių link jo balso. O ką turi šis žmogus? 

- Galvoju apie karaliaus patarėjus, - tęsia Kranmeris, - tik įsivaizduo- 
kite, kokie žmonės supa mūsų valdovą. 

Dar jis turi kardinolą, jeigu po viso to, kas nutiko, Jo Šviesybė nuo jo 
nenusisuko. O jeigu kardinolas mirs, jam dar liks juodi Gregorio kurtai, 
mėgstantys gulėti prie kojų. 

- Tai gudrūs žmonės, - kalba Kranmeris, - pasiryžę vykdyti bet kokį 
karaliaus pageidavimą, bet man atrodo, - nežinau, ką manote jūs, - kad jie 
visiškai nesuvokia situacijos, jiems svetima sąžinės graužatis ar gerumas, 
meilė ir atjauta. 

— Dėl to neprarandu vilties, kad kardinolas sugrįš. 

Kranmeris tyrinėja jo veidą. 

- Bijau, kad dabar tai neįmanoma. 

Kromvelis nori išsikalbėti, išlieti susikaupusį pyktį: 

— Žmonės nori mus sukiršinti. Nori įtikinti kardinolą, kad jį jau seniai 
pamiršau ir dirbu tik dėl savęs, kad esu nupirktas ir kasdien susitikinėju 
su Ana. 

- Žinoma, kad su ja susitikinėjate. 

— Kaipgi kitaip galėčiau žinoti, ką daryti toliau? Milordas negali žinoti, 
jis negali suprasti, kas čia vyksta. 

Kranmeris ramiai sako: 

- Galbūt jums reikėtų jį aplankyti? Jūsų atvykimas išsklaidytų bet ko- 
kias abejones. 

- Netinkamas metas. Jam paspęsti spąstai, o aš nenoriu rizikuoti. 


Lauke šaltoka, vasaros paukščiai išskrido, o juodasparniai teisininkai 
ruošiasi naujai teismo sesijai dėl Grėjaus ir Linkolno smuklių. Medžioklės 
sezonas arba bent jau metas, kai karalius medžioja kas dieną, netrukus baig- 
sis. Kad ir kas vyktų, apgaulės ar slapti sandėriai, gamtoje viskas užsimiršta. 
Medžiotojas yra vienas tyriausių žmonių, gyvenantis šia džiugia akimirka. 
Sugrįžus vakare visą kūną maudžia, akyse vis dar lapai ir dangus. Ne, jis 
tikrai nenori skaityti dokumentų. Jo kančios ir bėdos laikinai pradingo ir 
nesugrįš, jei tik po skanios vakarienės ir vyno, juoko ir įdomių pasakojimų 
jis kelsis apyaušriu ir vėl viską kartos iš naujo. 

Bet žiemą karalius nemedžioja, todėl ima galvoti apie savo sąžinę. Apie 
savo išdidumą. Pradeda ruošti dovanas tiems, kurie gali jį paguosti ir nura- 
minti. 

Įprasta rudens diena, pro gležnus, virpančius medžių lapus žvelgia 
balkšva saulė. Jie eina į šaudyklą. Karalius mėgsta vienu metu imtis kelių 
darbų - kalba ir taikosi į taikinį. 

- Čia būsime vieni, - sako jis, - ir aš atskleisiu jums savo mintis. 

Iš esmės juos supa kokio nors mažo kaimelio, pavyzdžiui, Asloktono, 
gyventojai. Karalius nežino, ką reiškia vienatvė. Ar bent kartą gyvenime 
Henrikas buvo vienas su savimi, net ir sapnuose? Jam vienatvė reiškia tai, 
kad iš paskos nesivelka barškantis Norfolkas, kad nėra Čarlzo Brandono, 
kuriam įtūžęs karalius liepė dingti iš akių ir laikytis nuo rūmų ne mažiau 
kaip per penkiasdešimt mylių. Vienatvė reiškia būti su karališkojo lanko 
saugotoju ir jo tarnais, su savo tarybos nariais - pačiais geriausiais ir ištiki- 
miausiais draugais. Du iš šių ponų, jeigu tik šalia nėra karalienės, miega 
prie pat jo lovos, vadinasi, jau keletą metų. 

Žiūrėdamas, kaip Henrikas tempia lanką, Kromvelis galvoja, kad paga- 
liau mato tikrą karalių. Namie ar svetur, karo ar taikos metu, linksmas ar 
kuo nepatenkintas, karalius šaudo iš lanko kelis kartus per savaitę, kaip ir 
pridera kiekvienam anglui. Išsitiesęs visu ūgiu ir įtempęs gerai treniruotus 
rankų, pečių ir krūtinės raumenis jis paleidžia virpančią strėlę į patį tai- 
kinio centrą. Tada nuleidžia lanką ir kas nors pribėga perrišti karaliui ran- 
kos, paduoti kito lanko, kad šis darkart galėtų šauti. Lankstydamasis tarnas 
paduoda servetėlę, kad karalius nusišluostytų kaktą, paskui pakelia ją nuo 

žemės. Vieną ar kelis kartus nepataikęs Anglijos karalius susierzina, sprag- 
teli pirštais ir sako: „Dieve, nuramink vėją.“ 

Henrikas šaukia: 

— Iš visų pusių man patarinėja pripažinti savo santuoką negaliojančia 
prieš visą krikščioniškąją Europą ir vesti antrą kartą! Ir kuo greičiau! 

Kromvelis nieko neatsako. 

— Bet kiti teigia... - vėjo gūsis nuneša jo žodžius link Europos, - kad 
esu iš tų kitų gretų. 

Henrikas tęsia: 

— Jėzau švenčiausias, greitai jau tapsiu eunuchu. Manote, mano kant- 
rybė begalinė? 

Kromvelis nedrįsta pasakyti, kad jis vis dar vedęs: „Vis dar gyvenate 
vienuose rūmuose po vienu stogu, jūsų Žmona vis dar užima savo vietą 
jums iš kairės. Sakėte kardinolui, kad ji jūsų sesuo, o ne žmona, bet jeigu 
vėjas papūs ne į tą pusę ar netikėtai pasirodžiusi ašara sutrukdys pataikyti į 
taikinį, galėsite pasiguosti tik seseriai Kotrynai, nes prie Anos Bolin nega- 
lėsite rodyti savo silpnybių ar nesėkmių.“ 

Visą laiką Kromvelis stebi karaliaus treniruotes. Henrikas ir jam siūlo 
lanką, dėl to siaubas apima visus ponus, stovinčius ant pievelės ir atsirėmu- 
sius į medžius, dėvinčius tamsiai raudonos, aukso ir tamsiai violetinės spal- 
vų šilką. Nors Henrikas šaudo gerai, nėra apsigimęs lankininkas, nes toks 
tempia lanką visu savo kūnu. Palyginkite Henriką su Ričardu Viljamsu, ku- 
ris neseniai tapo Ričardu Kromveliu. Jo senelis ap Evanas buvo tikras lanko 
meistras. Kromveliui neteko jo matyti, bet gali lažintis, kad visi jo kūno 
raumenys buvo įtempti kaip virvė. Žiūrėdamas į karalių jis neabejoja, kad 
jo prosenelis buvo ne lankininkas Bleiburnas, kaip pasakojama, o Jorko 
hercogas Ričardas. Jo senelis buvo karališkosios šeimos narys, motina irgi, 
bet šaudo jis kaip mėgėjas, kaip karalius nuo galvos iki kojų. 

- Jūsų tvirta ranka ir taikli akis, - taria karalius. 

— Tik per tokį atstumą, - kukliai atsako Kromvelis. - Mes šaudome 
kiekvieną sekmadienį. Šv. Pauliaus bažnyčioje išklausome pamokslą ir ta- 
da einame į Murfildą, kur mūsų gildijos draugai kovoja su mėsininkais ir 
bakalėjininkais, paskui kartu pietaujame. O kovos su vyno prekiautojais 
būna ypač įtemptos... 

Henrikas staiga atsisuka. 

— O ką, jeigu kurią savaitę persirengęs ir aš vyksiu su jumis? Papras- 
tiems žmonėms tai patiktų, ar ne? Galėčiau šauti už jus. Kartais karaliui 
reikia pasirodyti viešumoje, kaip manote? Būtų smagu, ar ne? 

„Nelabai, - mąsto Kromvelis. Jis negali prisiekti, bet jam atrodo, kad 
Henriko akyse suspindo ašaros. 

- Tuomet tikrai laimėtume, - guodžia jis karalių tarsi mažą vaiką, - vy- 
no prekiautojai riaumotų kaip lokiai. 

Ima lynoti, pasislėpus po medžiais karaliaus veidą pridengia lapų šešėlis. 

- Nen grasina palikti mane, - sako karalius. - Ji teigia, kad yra ir kitų 
vyrų ir kad ji tik be reikalo švaisto savo jaunystę. 


Paskutinė 1530 metų spalio savaitė. Norfolkas puola į paniką. 

— Klausykite. Šis vyrukas, - nykščiu storžieviškai rodo į Brandoną, grį- 
žusį į rūmus, ir tai nė kiek nestebina, - šis vyrukas prieš keletą metų daly- 
vavo su karaliumi varžybose ir vos jo nepražudė. Henrikas buvo be antvei- 
džio, Dievas težino kodėl, tačiau taip nutinka. Milordas nukreipė savo ietį į 
karalių ir tik bumbt į jo šalmą. Ietis suskilo ir praslydo vos per colį, tik per 
vieną colį nuo karaliaus akies. 

Demonstruodamas Norfolkas užgauna dešinę ranką, bet visas virpė- 
damas ir įtūžęs tęsia toliau: 

— Kitais metais Henrikas sekė paskui savo sakalą apgaulingai lygia vie- 
tove ir staiga prijojo griovį. Karalius ėmė kartį norėdamas peršokti, bet 
pragaro lazda lūžo ir Jo Didenybė kniūbsčias krito į purvą. Jeigu tarnas 
nebūtų jo ištraukęs, baisu net pagalvoti, ponai, kas būtų galėję nutikti. 

Vienas klausimas jau išspręstas, galvoja Kromvelis. Pavojaus atveju ka- 
ralių galima pakelti. Traukti iš purvo ar panašiai. 

- Ojeigu užgestų jo gyvybė? - garsiai svarsto Norfolkas. - Jeigu jis mir- 
tų nuo aukštos temperatūros arba nukristų nuo arklio ir nusisuktų spran- 
dą? Kas tada? Jo pavainikis Riėmondas? Neturiu nieko prieš, jis puikus 
berniukas, o Ana sako, kad reikia apvesdinti jį su mano dukterimi Mere. 
Ana nėra kvaila, ji sako, tegu Hovardai būna visur, kur tik aprėpia karaliaus 
žvilgsnis. Ričmondui neturiu jokių pretenzijų, išskyrus tai, kad gimė ne 
santuokoje. Ar jis gali valdyti? Paklauskite patys savęs. Kaip Tiudorai gavo 
karūną? Pagal titulą? Ne, gavo ją jėga. Būtent. Per Dievo malonę laimėjo 
mūšį. Senasis karalius turėjo tokį kumštį, kokio nerastum už daugybės my- 
lių, ir storų knygų, kuriose išliedavo pagiežą ir nepasitenkinimą. O ar esate 
girdėję, kad kam nors būtų atleidęs? Niekada! Štai, ponai, valdovo pavyz- 
dys. 

Norfolkas pasisuka į klausytojus, laukiančius ir stebinčius tarybos na- 
rius, rūmų ponus, į Henrį Norisą, jo draugą Viljamą Breretoną, karaliaus 
sekretorių Gardinerį ir atsitiktinai į Tomą Kromvelį, kuris vis dažniau atsi- 
randa ten, kur jam nederėtų būti. 

-— Senasis karalius, ačiū Viešpačiui, susilaukė ne vieno sūnaus. Bet kai 
Artūras mirė, Europoje ėmė galąsti kardus norėdami atsipjauti gabalėlį 
Anglijos. Henrikui tada tebuvo devyneri. Jeigu senasis karalius nebūtų 

gyvenęs dar kelerius metus, karo nebūtume išvengę. Vaikas negali vadovauti 
Anglijai. Ir dar pavainikis. Dieve, suteik man jėgų. Ir vėl lapkritis! 

Hercogas sako teisybę. Netgi paskutinio šauksmo, išsiveržusio iš pačių 
hercogo širdies gelmių, prasmė gana aiški. Jau lapkritis, vadinasi, praėjo 
metai nuo tada, kai Hovardas ir Brandonas įžengė į Jorko rūmus, parei- 
kalavo iš kardinolo antspaudo ir liepė išsikraustyti. 

Tyla. Paskui kažkas atsikosti, kažkas atsidūsta. Kažkas, turbūt Henris 
Norisas, juokiasi. Jis sako: 

— Karalius turi vieną santuokinį vaiką. 

Norfolkas atsigręžia ir visas išraudęs klausia: 

— Mariją, tą nuolat tarškančią neūžaugą? 

— Kada nors ji užaugs. 

— Mes palauksime, - taria Safolkas, - dabar jai jau keturiolika, ar ne? 

- Bet jos veidas, - atsiliepia Norfolkas, - mano nykščio nago dydžio, - 
hercogas rodo pirštą susirinkusiesiems. - Moteris Anglijos karaliaus soste, 
protu nesuvokiama. 

— Jos močiutė buvo Kastilijos karalienė. 

- Ji negali vadovauti armijai. 

— Izabelė vadovavo. 

- Kromveli, o jūs ką čia veikiate? - stebisi hercogas. - Klausotės bajorų 
kalbų? 

- Milorde, jūsų riksmą girdi kiekvienas gatvės valkata. Net Kalė. 

Susidomėjęs Gardineris atsisuka į jį ir klausia: 

— Nejaugi manote, kad Marija gali valdyti šalį? 

Jis gūžteli pečiais. 

— Svarbu, kas jai patarinės. Už ko ji ištekės. 

Norfolkas tęsia: 

— Turime veikti nedelsdami. Pusė visų Europos teisininkų rengia do- 
kumentus Kotrynai. Šis leidimas, tas leidimas. Anglijos įstatymai sako taip, 
Ispanijos - kitaip. Nusispjauti. Čia jau ne įstatymų reikalas. 

— Kodėl? - teiraujasi Safolkas. - Nejaugi jūsų dukterėčia nėščia? 

— Ne! Nors būtų neblogai, nes tada jis turėtų ką nors daryti. 

— Ką? - vėl klausia Safolkas. 

— Nežinau. Patenkinti savo paties skyrybas. 

Salėje trepsi, niurna, atsidūsta. Vieni žiūri į hercogą, kiti į savo batus. 
Visi linki Henrikui gauti tai, ko jis pats trokšta. Nuo karaliaus priklauso ir jų 
gyvenimas bei sėkmė. Priešakyje Kromvelis mato lygumomis vingiuojantį 
kelią, apgaulingai skaidrų horizontą, lygumą kertančius griovius ir dabar- 
tinį Tiudorą, nuo galvos iki kojų purve, gaudantį orą. 

— O kaip vadinosi tas geras žmogus, ištraukęs karalių iš griovio? 

Norfolkas sausai atkerta: 

— Ponas Kromvelis domisi prastuomenės darbais. 

Jis ir nesitikėjo, kad jie ką nors prisimena. Nors Norisas sako: 

— Aš žinau. Tai Edmundas Modis. 

— Gaila, kad ne Madis!, - rėžia Safolkas ir ima kvatoti, o visi spokso į jį. 


Vėlinės. Kaip sako Norfolkas, vėl lapkritis. Su juo pasikalbėti ateina 
Alisa ir Džo. Pririštą prie rožinės virvutės vedasi dabartinę Belą. Jis pakelia 
akis - kuo gali būti naudingas dviem jaunoms damoms? 

Alisa taria: 

— Pone, jau daugiau kaip dveji metai praėjo nuo tetos Lizos, jūsų žmo- 
nos, mirties. Gal galite parašyti kardinolui, kad jis paprašytų popiežiaus 
išleisti ją iš skaistyklos? 

- O kaipgi tavo teta Ketė? O mažytės tavo giminaitės, mano dukrytės? - 
teiraujasi Tomas. | 

Mergaitės susižvalgo. 

— Mums atrodo, kad jos ten dar labai trumpai. Anė Kromvel didžiavo- 
si, kad moka skaičiuoti, ir gyrėsi, kad mokosi graikiškai. Greisė puikavosi 
savo plaukais ir meluodavo, kad turi sparnus. Mums atrodo, joms dar per 
anksti palikti skaistyklą. Bet kardinolas tegu pabando. 

„Neprašysi - negausi, - svarsto Tomas. 

Alisa padrąsindama sako: 

- Jūs tiek daug padėjote kardinolui, kad jam bus sunku atsisakyti. Nors 
karalius ir nepalaiko kardinolo, popiežius tikrai jį išklausys. 

— O aš manau, - dėsto Džo, - kad kardinolas rašo popiežiui kiekvieną 
dieną. Bet neturiu supratimo, kas užsiuva laiškus. Dar kardinolas gali nu- 
siųsti popiežiui kokią dovanėlę, gal net pinigų. Mūsų teta Mersė sako, kad 
popiežius nieko nedaro veltui. 

— Eime, - ragina Kromvelis. Mergaitės vėl susižvalgo, o jis praleidžia 
jas pirmas. Mažos Belos kojytės lenktyniauja tarpusavyje. Džo nuleidžia 
virvutę, bet Bela nebėga pirmyn ir tipena iš paskos. 

Mersė ir Džoana vyresnioji sėdi kartu. Tvyro nemaloni tyla. Mersė 
skaito murmėdama kažką po nosimi. Džoana, įsmeigusi žvilgsnį į sieną, 
kažką siuva. Pažymėjusi reikiamą puslapį Mersė klausia: 

— O kas gi čia, pasiuntiniai? 

— Pasakykite joms, - taria Tomas. - Džo, pakartok savo mamai, ko ma- 
nęs prašei. 

Džo ima kūkčioti, todėl Alisa mėgina taisyti padėtį: 


„Muddy“ - angl. „purvinas, dumblinas“ (vert. past.). 

— Norime, kad mūsų teta Liza išeitų iš skaistyklos. 

— Ko jūs jas mokote? - stebisi Tomas. 

Džoana patraukia pečiais. 

— Daugelis suaugusių žmonių tiki tuo, kuo tiki ir jos. 

— Viešpatie šventas, kas čia vyksta? Šie vaikai tiki, kad popiežius su 
raktų ryšuliu gali nusileisti į požemio karalystę. O tuo tarpu Ričardas ne- 
pripažįsta sakramento. 

— Ką? - išsižioja Džoana. - Ko jis nepripažįsta? 

— Ričardas teisus, - įsiterpia Mersė. - Kai Viešpats pasakė, kad čia yra 
Mano kūnas, Jis turėjo omeny, kad tai simbolizuoja Jo kūną. Jis nedavė lei- 
dimo kunigams tapti fokusininkais. 

— Bet Jis pasakė „tai yra. Jis nesakė, kad tai yra panašu į Mano kūną, jis 
sakė „tai yra. Dievas juk negali meluoti. Ne, Jis to nesugeba. 

— Dievas viską gali, - taria Alisa. 

Džoana įsmeigia į ją mažas akutes ir piktai šūkteli: 

- Įžūli mergiotė! 

- Jeigu čia būtų mano mama, pliaukštelėtų tau kaip reikiant. 

— Nesipeškite, - prabyla Tomas. - Prašau. 

Ostin Frajersas yra tarsi mažytis atskiras pasaulis. Pastaraisiais metais 
jis labiau primena kovos lauką nei šeimos židinį. Arba palapinių stovyklą, 
kur likusieji gyvi netekę vilties žvelgia į sudarkytus savo kūnus ir žlugusius 
lūkesčius. Bet jie vis dar jo komandoje, paskutiniai kovose užgrūdinti jo 
kariai. Ir jeigu jų nesutriuškins kita priešo ataka, būtent jam reikės mokyti 
juos gynybos meno žiūrėti į abi puses - tikėjimą ir kasdienius darbus, po- 
piežių ir Liuterio šalininkus, Kotryną ir Aną. Kromvelis žvelgia į kvailai 
besišypsančią Mersę, išraudusią Džoaną. Paskui nusigręžia nuo Džoanos, 
gindamas šalin mintis, kurios nėra labai jau religinės, ir taria vaikams: 

- Jūs nieko blogo nepadarėte. 

Bet jų veidai vis dar suakmenėję, ir Tomas ima meilikauti: 

— Džo, už tai, kad susiuvi kardinolo laiškus, gausi dovanėlę. Ir tu, Alisa, 
už tai, kad esi gera mergaitė. Abi gausite po mažą beždžionėlę. 

Mergaitės susižvalgo, Džo neiškentusi klausia: 

— O ar žinote, kur jų gauti? 

- Žinau. Esu buvęs pas lordą kanclerį ir mačiau jo žmonos beždžio- 
nėlę, kuri nuolat sėdi jai ant kelių ir klauso, ką jai sako. 

- Beždžionės dabar nemadingos, - atkreipia dėmesį Alisa. 

- Vis dėlto dėkojame jums, - įsiterpia Mersė. 

- Vis dėlto dėkojame jums, - kartoja Alisa, - bet rūmuose nelaiko bež- 
džionėlių nuo tada, kai ten įsikūrė ledi Ana. Nenorime atsilikti nuo mados, 
ar ne geriau būtų sulaukti Belos šuniukų? 

— Bus matyt, galbūt. 

Kambaryje pilna povandeninių srovių, ne visas jis gali paaiškinti. To- 
mas paima šunį po pažastimi ir eina į savo kambarį galvodamas, iš kur 
paimti daugiau pinigų broliui Džordžui Ročfordui. Belą deda ant rašomojo 
stalo norėdamas snūstelėti tarp savo popierių. O ji čiulpia savo virvutės ga- 
lą ir bando nepastebimai atrišti ties gerkle užrištą mazgą. 


1530 metų lapkričio 1 dieną Nortumberlando grafas Haris Persis gauna 
nurodymą suimti kardinolą. Grafas pasirodo Keivude likus 48 valandoms 
iki planuoto Volsio atvykimo į Jorką ir jo investitūros. Ginkluoti vyrai nu- 
veža kardinolą į Pontefrakto pilį, paskui į Donkasterį ir iš ten į Šefildo par- 
ką, Šrusberio grafo namus. Čia, Tolboto rūmuose, jis suserga. Lapkričio 
26 dieną su 24 ginkluotais vyrais atvyksta Tauerio konsteblis palydėti kar- 
dinolo į pietus. Iš ten jie keliauja į Lesterio abatiją. Po trijų dienų jis miršta. 

Kas buvo Anglija prieš Volsį? Nedidelė atoki salelė, skurdi ir šalta. 


Į Ostin Frajersą atvyksta Džordžas Kavendišas. Kalbėdamas jis verkia. 
Kartais nusibrauko ašaras ir ima samprotauti bei moralizuoti, bet daugiau- 
sia verkia. 

— Mes net nebaigėme pietauti, - pasakoja jis, - milordas jau ketino ra- 
gauti deserto, kai į kambarį įėjo jaunasis Haris Persis. Jis buvo apsitaškęs 
kelionės purvu, o rankose laikė raktus, kuriuos paėmė iš durininko. Ant 
laiptų pastatė sargybą. Milordas atsistojo ir tarė: „Hari, jeigu būčiau žinojęs, 
būčiau pakvietęs tave pietų. Bijau, kad žuvį jau baigėme. Gal pasimelsti ir 
paprašyti stebuklo?" Pašnibždėjau jam, kad neburnotų prieš Dievą. Tada 
Haris Persis žengtelėjo į priekį ir pasakė: „Milorde, turiu suimti jus už vals- 
tybinės paslapties išdavimą.“ 

Kavendišas laukia. Laukia, kol Kromvelis pratrūks? Bet šis sėdi sudėjęs 
rankas ir nieko nesako. Jam atrodo, kad viską suorganizavo Ana ir dabar 
slapta mėgaujasi pavėluotu kerštu už save ir savo meilužį, kurį kardinolas 
buvo išplūdęs ir išmetęs iš rūmų. 

Kromvelis klausia: 

— Kaip jis elgėsi? Haris Persis. 

— Drebėjo nuo galvos iki kojų. 

— O milordas? 

- Paprašė parodyti įgaliojimą, bet Persis tarė, kad įgaliojime yra infor- 
macijos, kurios kardinolui nevalia žinoti. „Jeigu neparodysite įgaliojimo, 
Hari, - tarė milordas, - jums nepaklusiu. Eime, Džordžai, pas mane, - pa- 
sakė man milordas, - reikia pasikalbėti.“ Grafo tarnai pajudėjo iš paskos, o 
aš atsistojau tarpduryje ir užtvėriau kelią. Milordas kardinolas nuėjo į savo 

kambarį, nusiramino ir atsisukęs tarė: „Kavendišai, pažvelkite į mano vei- 
dą. Nebijau nė vieno gyvo žmogaus.“ 

Kromvelis paeina į šalį nenorėdamas žiūrėti į susikrimtusį Džordžą. 
Žvelgia į sieną, į plokščių apkalą ir vedžioja pirštu per plokščių griovelius. 

— Kai jį išvedė iš namų, lauke buvo susirinkusi minia miesto žmonių. 
Jie klūpėjo ant kelio ir verkė. Prašė Dievo atkeršyti Hariui Persiui. 

„Dievui nėra ko nerimauti, - mąsto Tomas, - aš pats išsiaiškinsiu su 
Hariu Persiu.“ 

— Pajudėjome pietų link. Oras subjuro. Kai atvykome į Donkasterį, jau 
buvo vėlu. Gatvėse buvo pilna žmonių, kiekvienas jų laikė degančią žvakę. 
Manėme, kad išsiskirstys, bet gatvėje jie praleido visą naktį. Jų žvakės 
užgeso ir užleido vietą dienos šviesai, jeigu tik ją galima pavadinti šviesa. 

- Turbūt tie žmonės suteikė jam naujų jėgų? 

- Taip, bet tada, - nepamenu, ar sakiau jums, - jis jau visą savaitę buvo 
nieko nevalgęs. 

— Kodėl? Kam to prireikė? 

— Kai kurie tvirtina, kad taip jis norėjo susinaikinti. Aš tuo netikiu, juk 
krikščioniška siela... Pasiūliau jam su prieskoniais keptų kriaušių. Ar gerai 
padariau? 

- Ir jis valgė? 

— Truputį. Paskui pridėjo ranką prie krūtinės ir tarė: „Viduje jaučiu 
kažką kieto ir šalto, tarsi galąstuvą.“ Tada viskas ir prasidėjo. 

Kavendišas atsikelia ir ima žingsniuoti po kambarį. 

— Pakviečiau vaistininką. Paruošė kažkokių miltelių, o aš liepiau pada- 
lyti juos į tris dalis. Vieną dalį išgėriau aš, kitą vaistininkas. Pone Kromveli, 
tuo metu niekuo netikėjau. Milordas išgėrė miltelius ir greitai skausmas 
atlėgo, ėmė juokauti, neva jį perpūtė, o aš tikėjau, kad rytoj bus daug geriau. 

— O paskui atvyko Kingstonas? 

- Taip. Kaip galėjau pasakyti milordui, kad jo atvyko Tauerio konsteb- 
lis? Milordas išgirdęs taip ir atsisėdo ant skrynios. Jis klausinėjo: „Viljamas 
Kingstonas? Viljamas Kingstonas?“ Nesiliovė kartojęs. 

Ir visą laiką juto širdyje spaudimą, šaltą akmenį, plieninį pagaląstą 
peilį. 

- Sakiau, nenusiminkime, milorde, greitai stosite prieš karalių ir pasi- 
teisinsite. Kingstonas tvirtino tą patį, bet milordas tarė, kad mes gundome 
jį kvailių rojumi. Jis sakė, kad žino, kas jo laukia ir kad mirtis neišven- 
giama. Tą naktį nemiegojome. Milordas šlapinosi juodu krauju, o kitą rytą 
nesugebėjo atsistoti, todėl negalėjome joti. Bet vėliau vis tiek išjojome ir 
atvykome į Lesterį. Dienos buvo ypač trumpos, šviesa blanki. Pirmadienio 
rytą, aštuntą valandą, jis prabudo. Tada kaip tik atnešiau nedidelių vaškinių 

žvakių ir dėjau jas ant komodos. Kardinolas paklausė, kieno ten šešėliai šo- 
kinėja ant sienos. Ir šaukėsi jūsų. Teatleidžia man Dievas, pasakiau, kad 
esate kelyje. Kardinolas baiminosi, kad keliai klastingi. „Bet jūs juk pažįsta- 
te Kromvelį, - atsakiau, - jo net pats velnias nesulaikys. Jeigu sako, kad yra 
kelyje, vadinasi, netrukus bus čia.“ 

— Džordžai, pasakokite kuo trumpiau. Prašau jūsų. Nebeturiu jėgų. 

Bet Džordžas nori išsikalbėti. 

- Kitą rytą atnešiau kardinolui puodelį vištienos sultinio, bet jis atsisakė 
valgyti. „Argi šiandien ne pasninkas?“ - paklausė ir paprašė išnešti sultinį. 
Tada jis jau sirgo aštuonias dienas, šlapinosi krauju, kentė skausmus ir 
kartojo: „Patikėkite, mirtis viską užbaigs.“ 

Pagaukite kardinolą spąstais ir jis ras būdą išsivaduoti. Panaudos visus savo 
gebėjimus bei išmintį ir būtinai ras išeitį. Nuodai? Nebent iš jo paties rankos. 

Kitą rytą, aštuntą valandą, milordas paskutinį kartą iškvėpė. Aplink jo 
lovą žmonės nesustodami kalba rožinį, už lango tvartuose girdėti narčių 
arklių kanopų bildesys, blyški mėnulio šviesa apšviečia Londono kelią. 

- Jis mirė miegodamas? 

Jam norisi išgirsti, kad prieš mirtį kardinolas nekentėjo. 

— Ne, - taria Džordžas, - Jo Šviesybė kalbėjo iki paskutinės savo gyve- 
nimo akimirkos. 

— Ar ką nors sakė apie mane? Nieko? Nė žodelio? 

— Nuprausiau jį, - tęsia Džordžas, - ir paruošiau laidotuvėms. Po olan- 
diškos drobės marškiniais radau ašutinę. Atsiprašau, kad jums apie tai pa- 
sakoju. Žinau, kad nemėgstate panašių praktikų. Nemanau, kad jis ją nau- 
dojo, kol gyveno tarp vienuolių Riėmonde. 

— O kur ją padėjote? Tą ašutinę? 

— Ją paėmė Lesterio vienuoliai. 

— O Visagali Dieve! Jie dar sugalvos iš to pasipelnyti. 

- Įsivaizduojate, kardinolą paguldė į paprastą medinių lentų karstą. 

Ir čia Džordžas Kavendišas neištveria, ima prisiekinėti visais šventai- 
siais ir angelais. Tvirtina girdėjęs, kaip jie savo rankomis karstą kalė. 

— Kai prisimenu Florencijos skulptorių ir jo kapą, juodą marmurą, bron- 
zą ir prie jo galvos bei kojų esančius angelus... Bet jį aprengė arkivyskupo 
drabužiais, pats į jo rankas įdėjau vyskupo lazdą. Anksčiau maniau, kad 
matysiu jį tvirtai laikantį šią lazdą, kai jį intronizuos Jorke. Buvo likusios 
tik dvi dienos. Jau buvo supakuoti daiktai, buvome pasiruošę kelionei, kai 
į kambarį įžengė Haris Persis. 

- Žinote, Džordžai, - prabyla Kromvelis, - o juk aš maldavau jį 
džiaugtis tuo, kas liko, vykti į Jorką ir mėgautis gyvenimu... Būtų manęs 
paklausęs, būtų gyvenęs dar mažiausiai dešimt metų, patikėkite. 

- Pakvietėme merą ir visus aukščiausius miesto pareigūnus, kad 
pamatytų jo karstą, kitaip būtų pasklidusios kalbos, neva Jo Šviesybė gyvas 
ir pabėgo į Prancūziją. Kai kurie tyčiojosi iš žemos jo kilmės, Dieve mano, 
kad tik būtumėt viską matęs savomis akimis... 

— Labai gaila, kad ten nebuvau. 

- Prie jūsų, pone Kromveli, niekas nebūtų drįsęs taip kalbėti. Sutemus 
uždegėme prie jo karsto žvakių ir budėjome iki keturių ryto. Juk žinote, 
tai kanoninės valandos. Paskui išklausėme mišių, o šeštą valandą įdėjome 
karstą į kriptą. 

Šeštą valandą ryto trečiadienį, apaštalo šv. Andriejaus dieną. „Aš, pa- 
prastas kardinolas.“ 

Tada Kavendišas paliko Volsį ir nujojo į Hamptono rūmus pranešti ka- 
raliui, o šis pareiškė: „Atiduočiau dvidešimt tūkstančių svarų, kad tik tai 
būtų netiesa.“ 

— Kavendišai, - taria Kromvelis, - jeigu jūsų paklaus, ką kalbėjo kardi- 
nolas paskutinėmis savo dienomis, nepasakokite. 

Džordžas kilsteli antakius. 

- Aš ir tyliu, nors to klausė karalius ir milordas Norfolkas. 

— Kad ir ką sakytumėte Norfolkui, jis vis tiek matys tik išdavystę. 

- Bet kaip valstybės iždo saugotojas jis išmokėjo man pavėluotą atly- 
ginimą už tris metų ketvirčius. 

— Koks jūsų atlyginimas, Džordžai? 

— Dešimt svarų per metus. 

— Geriau būtumėte dirbęs man. 

Tokie faktai, tokie skaičiai. Jeigu rytoj požeminio pasaulio valdovas 
prabustų ir pasiūlytų grąžinti mirusįjį gyvą ir sveiką, vargu ar Henrikas 
Tiudoras taip lengvai rastų dvidešimt tūkstančių svarų. Norfolkas - valsty- 
bės iždo saugotojas? Gerai, visiškai nesvarbu, kas eina šias pareigas ir žvan- 
gina raktais nuo tuščių dėžių. 

- Žinote, - tęsia Kromvelis, - jeigu kardinolas manęs paklaustų, kaip 
mėgdavo klausti, kokios dovanėlės pageidaučiau Naujųjų metų proga, at- 
sakyčiau, kad noriu matyti valstybės biudžeto ataskaitą. 

Kavendišas dvejoja, paskui pradeda kalbėti, tada trumpai stabteli ir vėl 
pradeda. 

- Kai ką išgirdau iš karaliaus. Hamptono rūmuose. Jis sakė: „Trys gali 
laikyti paslaptį, jeigu dviejų iš jų jau nėra.“ 

— Manau, tai posakis. 

- Jis sakė: „Jeigu žinočiau, kad mano kepurė žino mano paslaptį, įmes- 
čiau ją į ugnį.“ 

- Tai turbūt irgi posakis. 


213 


- Jis norėjo pasakyti, kad daugiau neklausys jokių patarėjų, nei milordo 
Norfolko, nei Stiveno Gardinerio, ir nepasitikės jokiais jam artimais žmo- 
nėmis taip, kaip pasitikėdavo kardinolu. 

Jis linkteli. Protingas paaiškinimas. 

Kavendišas atrodo išvargęs. Vis dar neatslūgo įtampa - tiek ilgų bemie- 
gių naktų ir dar prie karsto budėjo. Tomui neramu dėl kardinolo pinigų, 
kurie kažkur pradingo, kai šis mirė. Nerimauja, kaip pervežti savo daiktus 
namo iš Jorkšyro. Matyt, Norfolkas pažadėjo jam vežimą ir kelionpinigių. 
Jis, Kromvelis, kalba apie tai ir galvoja apie karalių, o nematant Džordžui 
stipriai sugniaužia kumštį. Merė Bolin buvo nupiešusi jo delne širdelę. 
„Henrikai, - galvoja jis, - tavo širdį turiu savo rankoje.“ 

Išėjus Kavendišui Tomas atveria slaptą savo stalčių ir išsiima ryšulėlį, 
kurį kardinolas buvo davęs jam prieš iškeliaudamas į šiaurę. Atriša siūlą ir 
netikėtai į delną įkrinta turkio žiedas, šaltas, tarsi iš kapo. Jis prisimena bal- 
tas kardinolo rankas, ilgus pirštus, jokių randų ar įbrėžimų. Rankas, ilgus 
metus laikiusias valstybės laivo vairą. Bet žiedas tarsi specialiai pritaikytas 
Kromveliui. 

Dabar ryškiai raudonos spalvos kardinolo apdarai guli sulankstyti ir nie- 
kam nereikalingi. Bet jiems neleis dūlėti, juos sukarpys ir iš jų pasiūs naujų 
drabužių. Kas žino, kur šie medžiagos gabalėliai atsidurs po daugelio metų. 
Gal žvilgsnis užklius už tamsiai raudonos pagalvės ar raudono lopo ant vė- 
liavos. Raudonai šmėkštelės rankovės pamušalas ar apatinis kekšės sijonas. 

Tegu kiti vyksta į Lesterį pažiūrėti į kardinolo kapą ir pasikalbėti su 
abatu. Tegu kiti mėgina įsivaizduoti, kaip viskas vyko, bet ne jis. Raudono 
kilimo fonas, raudona liepsnelės krūtinė, vaškinio antspaudo raudonis ar 
rožės širdis: kardinolas visiems laikams liks gyvas jo mintyse, pakeltas iš 
nebūties kraujo spalvos tviskesio. Pažvelkite Tomui į veidą, juk jis nebijo 
nė vieno gyvo Žmogaus. 


Didžiojoje Hamptono rūmų salėje vyksta interliudas pavadinimu 
„Kardinolo kelionė į pragarą . Kromvelis iškart persikelia mintimis į praei- 
tus metus, į Grėjaus smuklę. Prižiūrimi karaliaus rūmų valdininkų be ato- 
kvėpio pluša dailidės. Jiems pažadėjo papildomą premiją ir liepė sumon- 
tuoti rėmus, ant kurių bus ištemptos storos drobės su kankinimo sceno- 
mis. Salės gale visos drobės išpieštos ugnies liepsnomis. 

Turinys toks: didžiulę rėkiančią tamsiai raudoną figūrą grindimis tem- 
pia velniais persirengę aktoriai. Yra keturi velniai, po vieną kiekvienai 
mirusiojo galūnei. Velniai su kaukėmis ir trišakiais bado kardinolą, dėl 
to šis tamposi, raitosi ir maldauja. Kromvelis vylėsi, kad kardinolas mirė 


nejusdamas skausmų, bet Kavendišas tvirtina priešingai. Jis mirė sągmonin- 

gas, kalbėdamas apie karalių. O prieš tai prabudęs paklausė, kieno ten še- 
šėlis šokinėja ant sienos. 

Prunkšdamas po salę vaikšto Norfolko hercogas. 

— Argi tai ne puiku? Šią pjesę reikėtų išspausdinti! Prisiekiu šventomis 
mišiomis, pats tuo užsiimsiu. Išspausdinsiu, o per Kalėdas galėsime suvai- 
dinti pjesę savo namuose. 

Ana juokiasi, rodo pirštu, ploja. Tomas niekada nėra matęs jos tokios 
nušvitusios ir patenkintos. Henrikas sėdi šalia jos tarsi suakmenėjęs. Kar- 
tais nusijuokia, bet priėjus arčiau nesunku pastebėti, kad karaliaus akyse 
siaubas. Kardinolas voliojasi po grindis ir mėgina nuvyti demonus, bet ap- 
sirengę juodais vilnoniais kostiumais velniai nuolat jį puldinėja ir šaukia: 
„Nagi, Volsi, turime nuvesti tave į pragarą, nes mūsų ponas Belzebubas 
labai trokšta tavęs vakarienei!“ 

Tamsiai raudonas kalnas iškiša galvą ir klausia: „O kokį vyną ten duo- 
da?“ Kromvelis trumpam užsimiršta, kur esąs, ir vos nepradeda juoktis. 

„Aš negeriu angliško vyno, - linksmina publiką mirusysis, - kam man 
tas kačių šlapimas, kurį siūlo milordas Norfolkas?“ 

Ana krykščia, rodo pirštu į dėdę. Žiūrovai juokiasi ir plepa, prelatas 
baubia - triukšmas kartu su židinio dūmais sklinda iki pat stogo sijų. „Ne, 
nebus jokio vyno, - aiškina kardinolui velniai, - nes šėtonas - prancūzas.“ 
Pasigirsta švilpimas, kažkas ima dainuoti. Dabar velniai užneria kardinolui 
kilpą ir mėgina pakelti jį nuo grindų, bet šis iš visų jėgų kovoja. Jo smūgiai 
ne visi apsimestiniai. Girdėti, kaip velniai niurna ir gaudo orą. Bet budeliai 
keturi, o ryškiai raudonas maišas vienas. Jis springsta ir draskosi, o minia 
šaukia: „Meskite jį į pragarą! Meskite jį gyvą į pragarą! 

Aktoriai pakelia rankas, kardinolas griūva ant grindų ir dusdamas ima 
raitytis, o velniai bado šakėmis ir paleidžia jam ryškiai raudonus vidurius. 

Kardinolas keikia Dievą ir gadina orą. Visuose salės kampuose ima 
sproginėti fejerverkai. Akies krašteliu Kromvelis mato, kaip iš salės išbėga 
viena moteris, ranka prisidengusi burną, o dėdė Norfolkas džiūgaudamas 
šaukia: „Žiūrėkite, budeliai tempia jo vidurius! Štai už ką aš moku pi- 
nigus!“ 

Kažkas rėkia: „Gėda tau, Tomai Hovardai, kad pardavei sielą norėda- 
mas pamatyti Volsio žlugimą!“ Visi atsisuka, taip pat ir jis, bet niekas ne- 
žino, kas šaukė. Kromveliui atrodo, kad tai galėjo būti Tomas Vajatas. Vel- 
niais persirengę ponai valosi dulkes, giliai įkvepia ir šaukdami „Dabar!“ 
staigiai pagriebia kardinolą ir tempia į pragarą, esantį už užuolaidų salės 
gale. 

Kromvelis eina paskui juos. Pribėga pažai su lininiais rankšluosčiais 
aktoriams, bet įsiaudrinusi šėtono kompanija išmėto juos į visas puses. 

Vienas pažas gauna alkūne į akį ir paleidžia iš rankų dubenį su verdančiu 
vandeniu. Tomas stebi, kaip velniai nusiima kaukes ir keikdamiesi sviedžia 
jas į kampą, paskui kvatodami tempia vienas nuo kito megztus velnių ap- 
siaustus. 

— Panašu į Neso marškinius, - taria Džordžas Bolinas, kai Norisas iš- 
laisvina jį iš visų kostiumų. 

Džordžas atmeta galvą norėdamas susitvarkyti plaukus, balta jo oda 
nuo grubios vilnos tiesiog švyti. Džordžas ir Henris Norisas buvo pasi- 
čiupę kardinolą už rankų, o kiti du velniai, Fransis Vestonas ir Viljamas 
Breretonas, vis dar niekaip neišsipainioja iš savo apdarų. Viljamas, kaip ir 
Norisas, pagal savo amžių galėtų būti protingesnis. Jie taip sutelkę dėmesį 
į save, - keikiasi, kvatoja, šaukia, kad atneštų švarius rankšluosčius, - kad 
nemato, jog kažkas juos stebi, ir apskritai į nieką nekreipia dėmesio. Triukš- 
mingai taškosi, šluostosi prakaitą, griebia švarius marškinius pažams iš 
rankų ir velkasi per galvą. Nespėję nusitraukti skeltų kanopų išdidžiai žen- 
gia į sceną nusilenkti: 

Ant grindų už užuolaidų nejudėdamas guli kardinolas. Galbūt jis 
miega. 

Kromvelis prieina prie ryškiai raudono kalno, sustoja, pažvelgia Že- 
myn, palaukia. Aktorius atmerkia vieną akį ir prataria: 

- Greičiausiai čia tikrai pragaras, jeigu yra net italų. 

Aktorius nusiima kaukę. Juk tai kvailys Sekstonas, kuris prieš metus 
taip garsiai šaukė, kai jį norėjo atskirti nuo šeimininko. 

Kvailys ištiesia ranką norėdamas atsistoti, bet Kromvelis tarsi jos nema- 
to. Kažką burbėdamas atsikelia pats, o mėgindamas išsivaduoti iš scenos 
apdarų suplėšo audinį. Kromvelis stovi sukryžiavęs rankas, sugniaužęs de- 
šinės rankos kumštį. Kvailys meta lauk prie kūno pririštus kamšalus, storas 
vilnos pagalves. Jo kūnas liesas, išsekęs, o krūtinė aplipusi šiurkščiais plau- 
kais. Jis klausia: 

— Ko atvykai į mano šalį, itale? Kodėl nepasilikai savo tėvynėje? 

Nors Sekstonas kvailys, bet kai ką suvokia ne blogiau už kitus. Jis pui- 
kiai žino, kad Kromvelis - ne italas. 

— Gyventumėte ten sau ramiai, - kalba toliau Sekstonas įprastu Londo- 
no balsu, - juk viską dabar turite. Ir siena apsuptą miestą, ir katedrą, ir 
marcipaninį kardinolą desertui. Kol po metų kitų ateis stipresni barbarai 
ir nuvys jus nuo lovio. 

Tomas pakelia kvailio numestus drabužius. Jie smirda prakaitu ir yra 
šlykščiai raudonos spalvos, nes nudažyti pigiais, greitai blunkančiais pirito 
dažais. 

— Kodėl sutikote imtis šio vaidmens? 

— Darau tai, už ką moka pinigus. O jūs? - Sekstonas juokiasi verian- 
čiu, į lojimą panašiu kvailio juoku. - Nieko nuostabaus, kad nesuprantate 
juokų, juk dabar niekas nemoka buvusiam kareiviui, ponui Kremueliui, 
ar ne? 

— Buvusiam? Dar turiu užtektinai jėgų tave pribaigti. 

— Ar tuo durklu, kurį slepiate už juosmens? - kvailys atšoka. 

Kromvelis atsiremia į sieną ir stebi Sekstoną. Kažkur girdėti vaiko 
verksmas, greičiausiai tai tas berniukas, kuris gavo į akį, o dabar gavo kitą 
antausį už tai, kad išpylė verdantį vandenį arba kad liautųsi žliumbęs. Vai- 
kystė tokia: jus baudžia už prasižengimą, o paskui už tai, kad verkiate. Taip 
vaikai išmoksta nesiskųsti. Žiauri pamoka, bet išmokstama visam gyve- 
nimui. 

Kvailys vaiposi, kraiposi, rodo nepadorius gestus, tarsi ruoštųsi dar 
vienam vaidinimui. Jis sako: 

- Žinau, Tomai, kokiame griovyje gimėte. O jis ne per toliausiai nuo 
manojo. 

Tomas pasisuka link salės, kur už užuolaidos sėdintis karalius greičiau- 
siai toliau tęsia linksmybes. Sekstonas išskečia kojas ir iškiša liežuvį. 

— Kvailys giliai širdyje tiki, kad nėra jokio popiežiaus, - pasuka galvą ir 
išsiviepia. - Atvažiuokite po dešimties metų, pone Kromveli, ir pamatysite, 
kas kvailys, o kas - ne. 

— Veltui mane juokini, Sekstonai. Aš tau tikrai nesumokėsiu. 

— Kvailiai gali sakyti bet ką. 

— Tik ne ten, kur man tenka būti. 

— O kas tai per vieta? Gal bala užpakaliniame kieme, kur jus krikštijo? 
Atvykite pas mane čionai po dešimties metų, jeigu būsite gyvas. 

- Jeigu mirčiau, turbūt apalptum iš baimės. 

— Tai jau taip, ypač jeigu stovėsiu nejudėdamas ir leisiu jums mane 
partrenkti. | 

— Galėčiau dabar pat sutraiškyti tavo makaulę į sieną ir niekas tavęs 
nepasigestų. 

— Visiškai teisingai, - linkteli Sekstonas, - išmestų mane iš namų ir pa- 
liktų ant mėšlo krūvos. Kam reikalingas vienas kvailys, jeigu Anglijoje jų 
nors vežimu vežk. 


Išėjęs į gatvę Tomas stebisi, kad dar šviesu. Manė, jau bus gili naktis. 
Šie rūmai dar prisimena Volsį, jis pats juos ir pastatė. Už kiekvieno kampo 
pasukus atrodo, kad štai su statybos planais rankose pamatys besišypsantį 
milordą, kuriam priklauso šešiasdešimt turkiškų kilimų, degantį viltimi 
prisivilioti iš Venecijos geriausius veidrodžių meistrus: „O dabar, Tomai, 

pridėkite prie laiško keletą meilių venecijietiškų žodelių ir sparnuotų po- 
sakių ir kuo subtiliau duokite suprasti, kad mokėsiu pačią didžiausią kai- 


< 


ną. 

Jis pridurs, kad Anglijos žmonės su džiaugsmu sutinka kitataučius ir 
kad Anglijos klimatas švelnus bei malonus. Parašys, kad čia ant auksinių 
šakų ulba auksiniai paukščiai, o ant monetų kalno sėdi auksinis karalius ir 
dainuoja savo paties kūrybos dainą. 

Grįžęs į namus Ostin Frajerse randa keistą ir tuščią erdvę. Kelias iš 
Hamptono rūmų truko kelias valandas, todėl jau vėlu. Jis žiūri į sieną, kur 
spindi kardinolo herbas, jame - neseniai Tomo nurodymu retušuota rau- 
dona skrybėlė. 

— Galite jį uždažyti. 

— O ką nupiešti vietoj herbo, pone? 

— Palikite tuščią vietą. 

— Gal nutapyti kokią malonią alegoriją? 

— Būtent, - apsisuka ir nueidamas sako, - tuščią vietą. 

III 


Mirusiųjų priekaištai 
Atkalėdis, 1530-ieji 


Po vidurnakčio beldžia į duris. Nepatenkintas naktinis sargas kelia na- 
miškius, o kai nulipa žemyn, prie jo puola naktiniais marškiniais apsivil- 
kusi Džoana. 

— Ko, ko jiems reikia? 

Ričardas, Reifas ir tarnai bando nuvesti ją šalin, o koridoriuje su gink- 
luota apsauga stovi kamerheras Viljamas Breretonas. Tomas galvoja, kad 
čionai jie atvyko jo suimti. Prieina prie Breretono ir taria: 

— Su Kalėdomis, Viljamai. Anksti kėlėtės ar net nesigulėte? 

Atskuba Alisa ir Džo. Tomas prisimena tą naktį, kai mirė Liza, o jo 
dukrytės sutrikusios ir suglumusios irgi stovėjo vien naktiniais marškiniais 
ir laukė tėvelio. Džo pradeda kūkčioti. Ateina Mersė ir išsiveda mergaites. 
Paskui nusileidžia Gregoris, pasirengęs išeiti, ir nedrąsiai sako: 

— Aš pasiruošęs, jeigu manęs prireiks. 

— Karalius Grinviče, - prabyla Breretonas, - reikalauja jūsų nedelsiant. 

Kamerheras nekantrauja - pliaukši pirštine per delną ir trepsi. 

- Eikit gulti, - nurodo Tomas namiškiams, - karalius tikrai nekvies 
manęs į Grinvičą norėdamas suimti, taip nebūna. 

Tiesą sakant, jis ir pats tiksliai nežino, kaip būna. Atsisuka į Breretoną 
ir klausia: | 

— Ko jam iš manęs reikia? 

Breretonas apžiūrinėja kiekvieną namų kertelę. Jam įdomu, kaip gyve- 
na tokie žmonės. 

— Deja, nieko apie tai nežinau. 

Kromvelis žvelgia į Ričardą, kuris taip norėtų vožti šiam menkaver- 
čiam lordui į snukį. Ir jis toks buvo, prisimena Tomas, bet dabar jis švelnus 
kaip gegužės rytas. Jie išeina į tamsą ir žvarbų orą - Ričardas, Reifas, jis 
pats ir jo sūnus. 

Lauke jau laukia deglininkai, o prie artimiausios prieplaukos stovi bar- 
kas. Iki Placentijos rūmų dar labai toli, o Temzė juoda kaip Stiksas. Ber- 
niukai sėdi prieš jį, susiglaudę, nekalbūs, tarsi vienas artimas žmogus, nors 

Reifas nėra jo giminaitis. Tomas mąsto, kad tampa panašus į Kranmerį: 
„Tamvertai iš Linkolnšyro, Kliftonai iš Kliftono ir šeima Molino, apie kurią 
esate girdėjęs, yra mano giminaičiai.“ Žvelgia aukštyn į žvaigždes, bet jos 
blyškios ir atrodo per daug tolimos, - beje, taip ir yra. 

Taigi kaip elgtis? Gal bandyti pakalbėti su Breretonu? Jo šeima turi 
žemės Stafordšyre, Češyre, Velso pasienyje. Šiais metais mirė seras Randa- 
las, o jo sūnui atiteko riebus kąsnis: mažiausiai tūkstantis per metus iš že- 
mių ir dar apie trys šimtai iš vietos vienuolynų... Tomas mintyse skaičiuo- 
ja. Niekada ne per anksti paveldėti, tereikia sulaukti tam tikro amžiaus. 
Jo tėvui Valteriui Breretonai būtų patikę: vaidinga kompanija, nuolatiniai 
ramybės drumstėjai. Jis prisimena teismą prieš juos Žvaigždžių rūmuose 
prieš penkiolika metų... Vargu ar Breretoną įkvėps ši tema, beje, kaip ir 
bet kuri kita. 

Kiekviena kelionė turi pabaigą ar savotišką prieplauką, kur laukia de- 
gantys fakelai. Juos iškart veda į privačius karaliaus kambarius. Jų laukia 
Haris Norisas, o kas gi dar? 

- Kaip jis? - teiraujasi Breretonas, o Norisas varto akis ir tyli. 

- Taigi, pone Kromveli, - prabyla Norisas, - visada susitinkame susi- 
klosčius pačioms keisčiausioms aplinkybėms. Ar tai jūsų sūnūs? - šypso- 
damasis apžiūrinėja jų veidus. - Ne, žinoma, kad ne. Nebent jie turi skir- 
tingas motinas. 

Kromvelis visus pristato: ponas Reifas Sadleris, ponas Ričardas Krom- 
velis, ponas Gregoris Kromvelis. Pastebi sūnaus veide nerimo šešėlį ir sku- 
ba paaiškinti: „Čia mano sūnėnas, o čia mano sūnus.“ 

- Eikite vienas, jis jau laukia, - taria Norisas, paskui priduria: - Kara- 
lius bijo peršalti. Kodėl jums nepaėmus gelsvai rudų marškinių, tų, su sa- 
balo kailiu? 

Breretonas kažką sumurma. Nepavydėtinas darbas mojuoti sabalais, 
kai Česteryje galėtum žadinti vietos žmones daužydamas būgną prie mies- 
to sienų. 


Erdvus kambarys su didele raižyta medine lova. Žvakių šviesoje 10- 
vos užtiesalas atrodo juodos rašalo spalvos. Lova tuščia. Henrikas sėdi ant 
aksomu dengtos kėdės. Atrodo, kad karalius vienas, bet čia tvyro sausas, 
šiltas cinamono kvapas. Pirma mintis, kad šešėlyje slepiasi kardinolas ir 
laiko rankoje prieskoniais apibarstytą apelsiną. Volsis visada nešiodavosi 
apelsiną būdamas tarp žmonių. Žinoma, mirusieji norėtų nuslopinti gy- 
vųjų kvapą, bet kambaryje, deja, ne įspūdinga kardinolo figūra, o išblyškęs, 
lėtai slankiojantis ovalas, tai yra Tomo Kranmerio veidas. 

Kromveliui įėjus karalius atsisuka. 


220 


— Kromveli, sapne pas mane buvo atėjęs mano miręs brolis. 

Tomas nieko neatsako. O ką čia atsakysi? Stebi karalių ir nejaučia jo- 
kios pagundos juoktis. Henrikas tęsia: 

— Per tas dvylika dienų tarp Kalėdų ir Trijų karalių Dievas leidžia miru- 
siesiems vaikščioti tarp gyvųjų. Tai visi gerai Žino. 

Tomas ramiai klausia: 

— Kaip atrodė jūsų brolis? 

— Atrodė toks, kokį jį ir prisimenu... bet išbalęs, labai liesas. Aplink jį 
degė balta šviesa. Juk žinote, dabar Artūrui būtų keturiasdešimt penkeri. 
Ar irjums tiek metų, pone Kromveli? 

— Panašiai. 

— Man sekasi atspėti žmonių amžių. Įdomu, kaip būtų atrodęs Artūras, 
jeigu būtų gyvas. Turbūt panašus į tėvą. Aš panašesnis į senelį. 

Tuoj karalius paklaus, o į ką panašus jis. Bet ne, Henrikas prisimena, 
kad Kromvelis neturi protėvių. 

- Jis mirė Ladlou. Žiemą. Keliai buvo užpustyti, todėl teko vežti karstą 
jaučių traukiamu vežimu. Anglijos karalius vežime, kur tai matyta! 

Įeina Breretonas su gelsvai rudu aksomu, pamuštu sabalų kailiais. 
Henrikas atsistoja, nusimeta vieną aksominį apdangalą ir gauna kitą, švel- 
nesnį ir minkštesnį. Jo rankas apgaubia sabalų kailiai, tarsi jis būtų virtęs 
gauruota pabaisa. 

- Jį palaidojo Vusteryje, - toliau pasakoja karalius, - bet man neramu, 
nes pats nemačiau jo mirusio. 

Kranmeris iš prieblandos prabyla: 

— Mirusieji neateina skųstis savo laidotuvėmis. Tai tik gyvųjų pramanas. 

Karalius stipriau įsisupa į aksomą su sabalais. 

— Nuojo mirties niekada neregėjau jo veido, tik dabar, sapne. O kūnas 
baltas, išblyškęs. 

- Bet tai ne jo kūnas, - aiškina Kranmeris, — tai tik Jūsų Didenybės 
sąmonėje suformuotas jo įvaizdis. Tokie įvaizdžiai gali priminti kūnus, bet 
tai nėra kūnai. Paskaitykite Augustiną. 

Vis dėlto nepanašu, kad karalius prašytų atnešti minėtą knygą. 

- Sapne jis stovėjo ir žiūrėjo į mane. Atrodė toks liūdnas. Tarsi norėjo 
pasakyti, kad užėmiau jo vietą, užvaldžiau jo karalystę ir pasiglemžiau jo 
žmoną. Jis atėjo, kad sugėdintų mane. 

Kranmeris šiek tiek nekantraudamas sako: 

- Jeigu Jūsų Didenybės brolis nespėjo tapti karaliumi, vadinasi, taip 
nusprendė Viešpats. O dėl tariamų jūsų vedybų - visiems aišku, kad tai 
akivaizdžiai prieštarauja Biblijai. Niekas Romoje neturi teisės atsiriboti nuo 
Dievo valios. Sutinkame, kad buvo nuodėmė, bet Viešpats gailestingas. 

- Bet tik ne man, - susikrimtęs Henrikas. - Paskutiniojo teismo dieną 
brolis apkaltins mane. Atvyko sugėdinti manęs, o man teks visą gyvenimą 
kentėti, - ši mintis įsiutina karalių. - Man, man vienam! 

Kranmeris jau nori kažką sakyti, bet Tomas pagauna jo žvilgsnį ir vos 
pastebimai purto galvą. 

— Ar Artūras sapne ką nors kalbėjo? 

- Ne. 

— Paliko kokį ženklą? 

- Ne. 

— Tuomet kodėl Jūsų Didenybei atrodo, kad brolis atėjo jūsų teisti? Man 
atrodo, įžvelgėte jo veide tai, ko iš tiesų ten nebuvo, o taip dažnai nutinka su 
mirusiaisiais. Paklausykite, - deda ranką ant aksominės karaliaus rankovės 
ir stiprokai suspaudžia. - Teisininkai mėgsta sakyti: Le mort saisit le vif. 
Tai yra mirusysis griebia gyvąjį. Valdovas miršta, o jo valdžia perduodama 
jo mirties akimirką, be jokios pertraukos. Jus aplankė brolis ne gėdinti, o 
priminti, kad esate tiek gyvųjų, tiek mirusiųjų valdovas. Tai ženklas, kad 
turite iš naujo apmąstyti savo karaliavimą. Ir jį atnaujinti. 

Henrikas mįslingai žvelgia į Kromvelį, glosto sabalo kailį ir klausia: 

— Nejaugi tai įmanoma? 

Kranmeris vėl nori įsiterpti į pokalbį, bet ir vėl Kromvelis jį nutildo: 

- Ar žinote, kas parašyta ant Artūro kapo? 

- Rex guondam rexgue futurus. Praeities karalius yra ateities kara- 
lius. 

— Jūsų tėvas įrodė, kad tai tiesa. Iš Velso kilęs valdovas ištesėjo protė- 
viams duotą pažadą. Grįžo iš tremties ir įtvirtino senovės įstatymus. Vis 
dėlto neužtenka pareikšti savo teisių į karalystę, ją dar reikia ir suvaldyti. Ją 
reikia valdyti ir užtikrinti saugumą esamoms bei būsimoms kartoms. Jūsų 
brolis greičiausiai norėjo pasakyti, kad norėtų matyti jus tokiu karaliumi, 
koks pats galėjo tapti. Jis nepateisino pranašystės, bet tiki, kad jums tai 
pavyks. Jam - pažadas, jums - įgyvendinimas. 

Karaliaus akys nukrypsta į Kranmerį, šis be jokių emocijų sako: 

— Neturiu nieko prieš. Bet vis dar patariu nekreipti per didelio dėmesio 
į sapnus. 

— Na taip, - įsiterpia Kromvelis, - karalių sapnai skiriasi nuo paprastų 
Žmonių sapnų. 

— Jūs teisus. 

- Bet kodėl dabar? - pagrįstai klausia Henrikas. - Kodėl jis atėjo dabar? 
Karaliauju jau dvidešimt metų. 

Kromvelis vos susilaiko neištaręs: „Nes jums jau keturiasdešimt, todėl 
jau metas subręsti. Kiek kartų statėte pjeses apie Artūrą - kiek buvo maskų, 

kiek vaidinimų, kiek kvailų aktorių su popieriniais skydais ir mediniais ka- 
lavijais?“ 

— Nes atėjo tinkamas metas, - atsako Kromvelis, - nes atėjo metas tap- 
ti tikru karaliumi, vieninteliu ir aukščiausiu savo karalystės valdovu. Pa- 
klauskite ledi Anos. Ji pasakys. Ji pasakys tą patį. 

— Taip, - patvirtina karalius, - ji nuolat kartoja, kad užteks lankstytis 
Romai. 

— O jeigu sapne pasirodys jūsų tėvas, žiūrėkite į tą sapną taip, kaip ir į 
šį. Galvokite, kad jis atėjo jūsų sustiprinti ir palaikyti, nes joks tėvas nenori 
matyti sūnaus, silpnesnio už save patį. 

Henriko veidą pamažu nušviečia šypsena. Gana sapnų, gana naktų ir 
baisių košmarų, įkyrių minčių ir kapų, atėjo metas atsitiesti ir sustiprėti. 
Karalius atsistoja, veidas spindi. Ugnis apšviečia jo apdarus, klostės blyksi 
geltona ir gelsvai ruda spalva, kurios primena žemę ir molį. 

- Puiku, - atsidūsta karalius, - dabar viską suprantu. Žinojau, ką pasi- 
kviesti. Visada žinojau, - nusisuka ir klausia: - Hari Norisai, kuri dabar 
valanda? Ar jau keturios? Ar kapelionas jau pasiruošė mišioms? 

— Galiu ir aš laikyti mišias, - siūlo Kranmeris. 

— Ne, jūs per daug pavargęs. Pakėliau jus vidury nakties, ponai. 

Toks paprastas, toks valdingas. Jie išeina ir tylėdami, lydimi karaliaus 
apsaugos, juda link saviškių, o iš paskos slenka Breretonas. 

— Puikiai padirbėta, - žavisi Kranmeris. 

Kromvelis atsisuka ir nori kvatotis, bet nedrįsta. 

- Iš tiesų. „O jeigu sapne pasirodys jūsų tėvas...“ Matau, kad jums ne- 
patinka taip anksti šokti iš lovos. 

— Mano namiškiai ne juokais persigando. 

Kranmeris atrodo suglumęs, tarsi būtų pasielgęs pernelyg lengvabū- 
diškai. 

- Žinoma, - sumurma jis, - nesu vedęs, todėl apie tai pamirštu. 

— Aš irgi nevedęs. 

— Tikrai? O aš ir pamiršau. 

— Nepatiko mano žodžiai? 

— Bet kokiu atveju buvo puikiai sužaista. O jeigu dar būtumėte pasi- 
ruošęs iš anksto... 

— Bet kaip? 

— Iš tiesų. Nors jūs nepaprastai sumanus ir išradingas. Vis dėlto... 
Evangelijoje rašoma... 

— Manau, kad šią naktį nemažai nuveikėme dėl Evangelijos. 

- Įdomu, - sako Kranmeris sau, - ką jums reiškia Evangelija. Ar tai tik 
tušti lapai, kuriuose Tomas Kromvelis fiksuoja savo troškimus? 

Jis sustoja. Kromvelis deda jam ranką ant peties. 

— Pone Kranmeri, pažvelkite į mane. Patikėkite, esu tikrai nuoširdus. 
Argi aš kaltas, kad Dievas dovanojo man nusidėjėlio išvaizdą? Galbūt Jis 
turėjo savų tikslų. 

- Galbūt, - šypsosi Kranmeris, - Jis sukūrė jūsų veidą norėdamas sutrik- 
dyti mūsų priešus. O kai paėmėte karalių už rankos, aš net krūptelėjau. 
Henrikas irgi ją pajuto, - jis linkteli, - esate geležinės valios žmogus. 

Dvasininkai mėgsta aptarinėti kitų žmonių charakterį ir vertinti - tas 
tinkamas, tas ne, nors Kranmeris kaip būrėjas nepasakė Kromveliui nieko 
naujo. 

— Eime, - ragina dvasininkas, - jūsų berniukai nerimauja ir nori žinoti, 
ar jums viskas gerai. 

Aplink jį susispiečia Reifas, Gregoris, Ričardas ir nebyliai klausia, kas 
gi nutiko. 

— Karalius regėjo sapną. 

- Sapną? - nesupranta Reifas. - Prikėlė mus vidury nakties dėl sapno? 

- Patikėkite, - aiškina Breretonas, - jis gali prikelti ir dėl visiškų menkniekių. 

— Aš ir Kranmeris nusprendėme, kad karalių sapnai skiriasi nuo pa- 
prastų Žmonių sapnų. 

— Ar tai buvo blogas sapnas? - klausia Gregoris. 

— Bent jau jam taip atrodė iš pradžių, bet paskui jį perkalbėjome. 

Jie žiūri į jį nieko nesuprasdami, bet Gregoris ima suprasti. 

— Kai buvau mažas, sapnuodavau demonus. Atrodė, kad jie slepiasi po 
mano lova, bet tu pasakei, kad taip negali būti. Jie negyvena šioje upės pu- 
sėje, nes jų per Londono tiltą nepraleidžia sargybiniai. 

— Vadinasi, bijai eiti per tiltą į Sadarką? - teiraujasi Ričardas. 

— Sadarką? O kas tas Sadarkas? - klausia Gregoris. 

- Žinote, - sako Reifas mokytojo tonu, - kartais Gregorio veide blyks- 
teli kažkokia keista, vos pastebima kibirkštis. 

— Tau tik pasityčioti! Jau barzda kalasi, o mąstai kaip vaikas. 

- Argi tai barzda? - stebisi Ričardas. - Tie keli raudoni šeriai? Man at- 
rodo, tai viso labo kirpėjo aplaidumas. 

Berniukai iš džiaugsmo apsikabina. 

— Jau pamanėme, kad karalius įmetė tave į požeminį kalėjimą, - atsi- 
dūsta Gregoris. 

Tolerantiškas ir linksmas Kranmeris linkteli. 

— Tavo vaikai myli tave. 

— Mes negalime gyventi be šeimininko, - užtikrina Ričardas. 

Iki aušros dar toli. Naktis primena tamsų rytą, kai mirė kardinolas. 
Oras kvepia sniegu. 

— Manau, kad jis vėl jus pakvies, - sako Kranmeris, - kai permąstys tai, 
ką jam pasakėte, ir galbūt supras savo mintis. 

— Man vis tiek reikia pasirodyti mieste, - pasikeisti drabužių, galvoja 
Kromvelis, ir laukti, kas bus toliau. 

Breretonui sako: 

- Žinote, kur mane rasti, Viljamai. 

Linktelėjęs nueina. 

— Pone Kranmeri, perduokite ledi Anai, kad šią naktį nemažai nuvei- 
kėme jos labui. 

Uždeda ranką sūnui ant peties ir sušnibžda: 

— Gregori, tavo mėgstamoms pasakoms apie Merliną mes parašysime 
tęsinį. 

— O aš dar nebaigiau jų skaityti. Jau prašvito. 


Tos pačios dienos popietę jis grįžta į plokštėmis iškaltus rūmus Grin- 
viče. Paskutinė 1530 metų diena. Nusimauna pirštines, pasiūtas iš ožiukų 
odos ir kvepiančias jonažolėmis. Dešinės rankos pirštais pataiso turkio žiedą. 

— Taryba laukia, - taria karalius ir juokiasi tarsi pasiekęs pergalę. - Pri- 
sijunkite ir galėsite prisiekti. 

Išblyškęs ir tylus Kranmeris stovi šalia Henriko. Pamatęs Kromvelį 
linkteli ir staiga jo veidą nušviečia plati šypsena, praskaidrinanti visą rūš- 
kaną rytą. 

Visą valandą kambaryje tvyro improvizacinė nuotaika. Karalius neno- 
ri laukti, todėl tarybos nariai skuba. Hercogai rengia kalėdinius priėmimus 
savo pačių rūmuose. Su visais senasis Varhamas, Kenterberio arkivysku- 
pas. Jau praėjo penkiolika metų, kai Volsis išmetė jį iš lordo kanclerio pa- 
reigų, arba, kaip sakydavo kardinolas, išlaisvino iš pasaulietinių darbų ir 
sudarė sąlygas senatvėje atsidėti maldai. 

— Taigi, Kromveli, - prabyla arkivyskupas, - jūs tarybos narys! Ir kur 
ritasi pasaulis! — jo veidas išvagotas raukšlių, o akys kaip negyvos žuvies. 
Rankos truputį dreba, kai nori paduoti Bibliją. 

Su visais ir Tomas Bolinas, Viltšyro grafas ir lordas karaliaus antspau- 
dų saugotojas. Čia lordas kancleris, vos pamatęs jį Kromvelis nepatenkin- 
tas susimąsto, nejaugi nebuvo galima tinkamai nusiskusti. Galėtų trum- 
piau plaktis. Morui išėjus į šviesą Tomas supranta, kad kažkas čia ne taip: 
plaukai sutaršyti, veidas išvargęs, po akimis tamsiai violetinės dėmės. 

— Kas nutiko? - stebisi Kromvelis. 

— Nejaugi negirdėjote? Mirė mano tėvas. 

— Tas gerasis senelis, mums tikrai trūks vertingų jo, kaip teisininko, 
patarimų. 

Ir nuobodžių jo pasakojimų. 

- Jis mirė ant mano rankų, - Moras pravirksta ir susigūžia. - Tėvas 
buvo mano gyvenimo šviesa. Mums toli iki praeities galiūnų, esame tik 
menki jų šešėliai. Pasimelskite už jį Ostin Frajerse. 

— Keista, Tomai, - tęsia Moras, - bet jam išėjus iškart pajutau savo 
amžių. Tarsi iki tol būčiau buvęs mažas berniukas. Bet Dievas spragtelėjo 
pirštais ir regiu, kad geriausi mano metai jau praeityje. 

— Žinote, kai mirė mano žmona Liza... 

Jis dar nori pridurti - jo dukros, jo sesuo. Nuo tada namai ištuštėjo, na- 
miškiai vis dar vaikšto gedulingais veidais, o dabar pasitraukė ir jo mylimas 
kardinolas... Bet Kromvelis net menkiausią akimirką nepripažins, kad 
skausmas susilpnino jo valią. Negalima gauti kito tėvo, nors jis vargu ar 
norėtų, o dėl žmonų - jos Morui kaip tuščia vieta. 

— Dabar gal manimi ir nepatikėsite, bet jausmai sugrįš. Sugrįš pasauly, 
kuriame dar reikia daug ką padaryti. 

— Žinau, kad ir jūs netekote artimųjų, - lordas kancleris šnirpščia, atsi- 
dūsta, purto galvą, - bet reikalai nelaukia. 

Būtent Moras pradeda skaityti jam priesaikos žodžius. Kromvelis pri- 
siekia būti teisingas ir objektyvus, kalbėti aiškiai ir nešališkai, elgtis kukliai 
ir būti ištikimas savo valdovui. Kai ateina eilė kalbėti apie išmintį ir atsargu- 
mą, atsilapoja durys ir į salę kaip varnas ant dvėselienos įpuola Gardineris. 

- Ši ceremonija negalima be karaliaus sekretoriaus. 

— Šventasis kryžiau, nejaugi reikės vėl viską pradėti iš naujo? - ramiai 
klausia Varhamas. 

Tomas Bolinas glosto barzdą. Akys užkliūva už kardinolo žiedo, sumi- 
šimą pakeičia kandi šypsena. 

- Jeigu pamirštumėte proceso eigą, - sako jis, - Tomas Kromvelis 
mums primintų. Po metų kitų mes visi būsime nereikalingi. 

— Tikiuosi, aš tų laikų nesulauksiu, - taria Varhamas. - Lorde kancleri, 
gal galime tęsti? Ak, vargšelis, vėl verkia. Užjaučiu jus, bet mirtis laukia 
kiekvieno. 

„Dieve šventas, - svarsto Kromvelis, - ar tik tiek gali Kenterberio arki- 
vyskupas? Jeigu taip, tai ir aš galėčiau eiti jo pareigas.“ 

Kromvelis prisiekia remti karaliaus valdžią, palaikyti jo pirmenybę, jo 
jurisdikciją. Prisiekia remti karaliaus įpėdinius ir teisėtus paveldėtojus, o 
pats galvoja apie pavainikį Ričmondą, nuolat tarškančią neūžaugą Mariją 
ir svečiams pirštą rodantį Norfolko hercogą. 

— Ką gi, darbas atliktas, - taria arkivyskupas, - amen. Tarsi būtume 
turėję pasirinkimą. Gal išgerkime po stiklinę karšto vyno, nes šaltis jau 
smelkiasi į kaulus. 

Tomas Moras sako: 

— Dabar esate tarybos narys. Tikiuosi, mokėsite pasakyti karaliui, ką 
jam reikėtų daryti, ne tik tai, ką jis gali daryti. Jeigu liūtas suvoktų savo ga- 
lią, jį būtų sunku valdyti. 

Lauke šlapdriba. Į Temzės vandenis krinta tamsūs sniego dribsniai. 
Prieš jį nusidriekė apsnigti Anglijos laukai, nušviesti raudonų saulės spin- 
dulių. 

Prisimena tą dieną, kai buvo nusiaubti Jorko rūmai. Jis su Džordžu 
drabužiai. Aukso ir sidabro spalvos siūlais ant arnotų buvo išsiuvinėtos 
žvaigždės, paukščiai, žuvys, elniai, liūtai, angelai, gėlės ir Kotrynos ratas. 
Kai viską perpakavo į kelionines dėžes ir užkalė vinimis, karaliaus žmonės 
ėmė raustis ryšuliuose, kur gulėjo gražiai sudėtos albos ir kamžos. Perduo- 
dami iš rankų į rankas lengvi tarsi miegantys angelai audiniai nuostabiai 
švytėjo. Kažkas pasiūlė išvynioti ir įvertinti jų kokybę. Daugybė pirštų ėmė 
tampyti linines juostas. „Duokite man“, - tarė Kavendišas. Ore suplevėsavo 
išvyniotas audinys, baltas ir lengvas kaip drugelio sparnai. Kai atkėlė dra- 
bužių skrynių dangčius, ore pasklido kedrų ir prieskonių kvapas, aitrus ir 
sausas. Skraidančius angelus sudėjo į dėžes ir apibarstė levandomis, į langų 
stiklus barbeno Londono lietus, tamsią popietę užliejo vasaros kvapai. 

KETVIRTA DALIS 


Skirtingos kaukės 
1531-ieji 


Iš baimės ar skausmo, gal dėl įgimtos ydos, vasaros karščio ar tolu- 
moje skambančių medžioklės ragų, o gal dėl sukeltų dulkių tuščiuose kam- 
bariuose mergaitė prabudo, o jos tėvas nuo pat aušros pakavo daiktus. Ne- 
aišku kodėl, bet mergaitė susigūžė, o jos akys tapo griovių vandens spalvos. 
Dar nebaigęs įžanginių formalumų lotynų kalba Tomas mato, kaip mer- 
gaitė įsikibo į savo mamos kėdės atlošą. 

— Madam, jūsų dukteriai reikia atsisėsti, - tikėdamasis valios kovos jis 
paima kėdę ir ryžtingai stato prie Kotrynos padurkų. 

Karalienė atsilošia ir kažką šnabžda dukteriai. Tokios išoriškai laimin- 
gos Italijos damos po šilkais nešioja geležinius korsetus. Norint jas nu- 
rengti reikia ne tik ilgai įtikinėti, bet ir turėti begalinę kantrybę. 

Marija pasilenkia ir kastilietiškai šnabžda, kad jai prasidėjo moteriški 
negalavimai. Į jį spokso dvi poros akių. Mergaitės žvilgsnis nesutelktas į 
nieką, Kromveliui atrodo, kad ši regi jį kaip didžiulį šešėlį kančių kupinoje 
erdvėje. 

— Stovėk tiesiai, - liepia Kotryna, - kaip ir dera Anglijos princesei. 

Atsirėmusi į kėdės atlošą Marija giliai įkvepia ir atsuka jam blyškų bei 
suvargusį savo veidą, kietą kaip Norfolko pirštas. 

Popietė, labai karšta. Saulė išpiešė ant sienos auksinius ir alyvų spalvos 
kvadratėlius. Apačioje driekiasi išdžiūvę Vindzoro laukai. Temzė nuseko ir 
atsitraukė nuo krantų. 

Karalienė prabyla angliškai: 

— Ar pažįsti šį žmogų? Tai ponas Kromvelis. Dabar jis rašo visus įsta- 
tymus. 

Sutrikęs dėl kalbų Tomas klausia: 

— Madam, kalbėsime angliškai ar lotyniškai? 

— Jūsų kardinolas būtų paklausęs to paties. Tarsi būčiau svetimšalė. 
Priminsiu jums, ką kartodavau ir kardinolui, kad nuo trejų metų esu Velso 
princesė. O už milordo Artūro ištekėjau sulaukusi šešiolikos. Kai jis mirė, 
man buvo septyniolika, likau našle ir nekalta mergele. Kai tapau Anglijos 

karaliene, man buvo dvidešimt ketveri, o dabar, prisipažinsiu, man ketu- 
riasdešimt šešeri. Vis dar esu karalienė ir, bent jau man taip atrodo, iš da- 
lies anglė. Bet neketinu kartoti visko, ką sakydavau kardinolui. Manau, jis 
paliko jums savo užrašus. 

Tomas jaučia, kad turėtų nusilenkti, o karalienė sako: 

— Nuo pat metų pradžios į parlamentą plaukia įstatymų projektai. Iki 
šiol ponas Kromvelis buvo talentingas palūkininkas, dabar jis pasijuto esąs 
dar ir talentingas įstatymų leidėjas. Jeigu norima naujo įstatymo, tereikia 
kreiptis į jį. Girdėjau, kad būsimų įstatymų planus nakčiai išsinešate į na- 
mus... Kur jūsų namai? - klausia karalienė, tarsi norėdama pasakyti „šuns 
būda. 

Marija prabyla: 

- Šie įstatymai nukreipti prieš Bažnyčią. Keista, kaip milordai juos pri- 
ima. 

— Ar žinai, - aiškina karalienė, - kad Jorko kardinolą apkaltino pikt- 
naudžiavus savo, kaip dvasininko, teisėmis ir užgrobus milordo tavo tėvo 
valdžią? Dabar ponas Kromvelis ir jo draugai rado visus dvasininkus, pri- 
sidėjusius prie nusikaltimo, ir liepia jiems sumokėti daugiau kaip šimto 
tūkstančių svarų baudą. 

— Tai ne bauda. Mes ją vadiname labdara. 

— Pavadinčiau tai lupikavimu, - pasisuka į savo dukterį. - Jeigu paklau- 
si, kodėl Bažnyčios niekas negina, tegaliu pasakyti, kad čia gyvena didi- 
kai, - turi omeny Nortolką, Safolką, - kurie deda visas pastangas Bažnyčios 
galiai sumenkinti, kad tik joks dvasininkas neužgrobtų tiek valdžios, kaip 
buvęs legatas. Sutinku, kad antro Volsio nereikia. Bet atakų prieš vyskupus 
nepakęsiu. Volsis buvo mano priešas, bet tai nė kiek nekeičia mano jausmų 
šventajai motinai Bažnyčiai. 

Kromvelis svarsto, kad Volsis jam buvo kaip tėvas ir draugas, bet tai 
nekeičia jo jausmų šventajai motinai Bažnyčiai. 

- Jūs ir parlamento pirmininkas Odlis kažką rezgate prie žvakių švie- 
sos, - Odlio vardą karalienė taria taip, lyg kalbėtų apie paprastą virtuvės dar- 
bininką, - o išaušus įtikinėjate karalių pasiskelbti Anglijos Bažnyčios galva. 

— Kadangi, - įsiterpia mergaitė, - čia ir visur kitur Bažnyčios galva yra 
popiežius, o Šv. Petro sostas yra vienintelis visų vyriausybių įstatymų šaltinis. 

- Ledi Marija, - taria Kromvelis, - ar ne geriau jums atsisėsti? - pagau- 
na princesę kaip tik tą akimirką, kai jos keliai sulinksta, ir pasodina ant 
kėdės. 

— Tai nuo karščio, - aiškina Kromvelis, kad Marija neimtų gėdytis. Ji 
pakelia nebylias, kupinas dėkingumo pilkas akis, bet vos jai atsisėdus vei- 
das suakmenėja ir primena apgulto miesto sienas. 

- Sakote, įtikinėjame, - kreipiasi jis vėl į Kotryną, - bet Jūsų Šviesybė 
žino geriau už visus, kad karaliaus negalima įtikinti. 

- Bet jį galima sugundyti, - atsisuka į Mariją, kuri ką tik griebėsi už pil- 
vo. - Tavo tėvas karalius paskelbiamas Bažnyčios galva, o norint nuraminti 
vyskupus jie sugalvojo formulę - „kiek leidžia Kristaus įstatymai“. 

— Ką tai reiškia? - klausia Marija. - Atrodo beprasmiška. 

— Jūsų Šviesybe, tai reiškia viską. 

— Taip. Labai protinga. 

— Maldauju jūsų, - prašo Kromvelis, - pažvelgti į reikalą kitu kampu 
ir patikėti, kad karalius tik nustatė įgaliojimus, kuriuos, remdamasis senais 
precedentais... 

— Sukūrė per pastaruosius mėnesius... 

— Jau seniau turėjo. 

Po griozdišku gobtuvu Marijos kakta ima prakaituoti. Ji sako: 

— Kas nuspręsta, tą galima atšaukti, ar ne? 

- Iš tiesų, - pritaria motina, - atšaukti Bažnyčios naudai, jeigu tik su- 
tiksiu su jų nuomone ir atsisakysiu karalienės bei žmonos statuso. 

Karalienė teisi, galvoja Tomas. Dar galima pasiderėti. 

— Nėra nieko nepakeičiamo. 

— Ojūs tik ir laukiate, ką aš padėsiu ant derybų stalo, - karalienė iš- 
tiesia nedideles trumpas putlias rankas, lyg norėdama parodyti, kad jos 
tuščios. - Mane gina tik vyskupas Fišeris. Tik jis man ištikimas. Tik jis 
drįsta pasakyti, kad Bendruomenių rūmuose pilna pagonių, - ji atsidūsta 
ir nuleidžia rankas. - O kas įtikino mano vyrą išvykti neatsisveikinus? Jis 
anksčiau taip niekada nesielgdavo. Niekada. 

- Karalius ketina kelias dienas pamedžioti Čertsyje. 

— Su drauge, - priduria Marija. 

- Paskui Jo Didenybė Gilforde aplankys lordą Sandisą, nes nori apžiūrė- 
ti nuostabią naują jo galeriją, - jo balsas raminantis, kaip ir kardinolo, gal 
net per ramus. - Iš ten, nelygu koks oras ir kiek bus žvėrių, jis vyks pas 
Viljamą Poletą į Basingą. 

- Ir kada gi turiu prie jo prisijungti? 

— Karalius, jeigu Dievas bus palankus jam, sugrįš po dviejų savaičių. 

— Dvi savaitės, - įsiterpia Marija, - kartu su ta moterimi. 

— Prieš tai, madam, turėtumėte persikelti į kitą vietą. Karalius parinko 
Muorė rūmus Harfordšyre, kurie, kaip žinote, yra gana jaukūs ir patogūs. 

— Ten tikrai turėtų būti prabangu, - svarsto Marija, - turint omeny, kad 
tai buvę kardinolo namai. 

„Mano dukros, - mąsto Kromvelis, - niekad nebūtų drįsusios taip kal- 
bėti.“ 

— Princese, - prataria Tomas, - ar galiu paprašyti jūsų nekalbėti blogai 
apie žmogų, kuris nepadarė jums nieko blogo? 

Marija išrausta. 

— Nenorėjau pasirodyti negailestinga. 

— Neseniai mus palikęs kardinolas yra jūsų krikštatėvis, pasimelskite 
už jį. 

Princesė bauginamai pažvelgia į Tomą. 

— Meldžiuosi, kad Viešpats sutrumpintų jo viešnagę skaistykloje. 

Juos pertraukia Kotryna. 

- Galite išsivežti į Harfordšyrą dėžes su daiktais, bet nemėginkite iš- 
siųsti manęs. 

— Su jumis bus visas jūsų dvaras. Ten gali tilpti du šimtai žmonių. 

— Parašysiu karaliui. Galite perduoti jam mano laišką. Mano vieta šalia 
jo. 

— Patarčiau neprieštarauti jo valiai, nes jis gali... - žiūrėdamas į prince- 
sę išskečia rankas norėdamas pasakyti, kad karalius gali jas išskirti. 

Princesė stengiasi įveikti skausmą, o jos motina kovoja su širdgėla ir 
pykčiu, pasibjaurėjimu ir baime. 

— To ir tikėjausi, - prataria ji, - bet nemaniau, kad šią žinią man praneš 
toks žmogus kaip jūs. 

Jis suraukia antakius. Nejaugi tą patį būtų maloniau išgirsti iš Norfolko? 

- Sako, kad anksčiau buvote kalvis. Ar tai tiesa? 

Dabar paklaus, ar jis moka pakaustyti arklį. 

— Tai buvo mano tėvo verslas. 

— Pradedu jus suprasti, - ji linkteli, - kalvis pats meistraujasi įrankius. 


Didžiulės baltos sienos tarsi veidrodis atspindi šviesą ir smogia karš- 
čiu. Šešėlyje prie vartų iš neturėjimo ką veikti stumdosi Gregoris su Reifu 
ir užgaulioja vienas kitą virtuvės lygio frazėmis, kurių pats juos išmokė. 

- Ei, tu, storas flamande, kam ant galvos sviestą teplioji? 

- Ei, tu, vargšas romėne, kad tavo vaikai sraiges valgytų. 

Atsirėmęs į šiltą sieną juos stebi ponas Rioteslis, tingiai šypsosi, o virš 
jo galvos ratus suka drugeliai. 

— Ak, tai jūs, - stebisi Tomas, o Rioteslis atrodo patenkintas, - jus da- 
bar reikėtų nutapyti. Dangaus žydrumo liemenė ir apšvietimas kaip pagal 
užsakymą. 

— Pone, ką kalbėjo Kotryna? 

— Kad mūsų precedentai suklastoti. 

Reifas klausia: 

— Ar ji supranta, kad tu ir Kranmeris sėdėjote prie jų visą naktį? 

— O, audringi laikai! - įsiterpia Gregoris. - Stebėti aušrą su ponu Kran- 
meriu! 

Kromvelis uždeda ranką ant kaulėtų Reifo pečių ir stipriai jį apkabina. 
Kaip smagu ištrūkti iš Kotrynos ir tos mergiotės, virpančios kaip prilupta 
kalė. 

- Kartą su Džovaninu... na, savo pažįstamu... - Tomas stabteli. Kas gi 
čia dabar? Juk jis niekada nepasakoja istorijų apie save. 

— Prašau... - ragina Rioteslis. 

- Taigi padarėme kvailai besišypsančio dievo su sparnais statulėlę, pas- 
kui ėmėme daužti plaktukais ir grandinėmis, kad atrodytų kuo senesnė. 
Pasisamdėme mulų varovą, nuvežėme statulėlę į Romą ir pardavėme vie- 
nam kardinolui. 

Buvo nepaprastai karšta: miglota, tolumoje girdėti griaustinis, ore nuo 
statomų namų sukosi baltos dulkės. 

— Atsimenu, kad mokėdamas mums už statulą kardinolas vos neapsi- 
verkė sakydamas: „Tik pagalvokite, šiomis mažomis žaviomis kojytėmis ir 
švelniomis plunksnomis kitados galbūt mėgavosi imperatorius Augustas.“ 
Kai Portinarių berniukai išvyko į Florenciją, nuo piniginių svorio vos galė- 
jo paeiti. 

- O jūs? 

— Aš paėmiau savo dalį ir likau parduoti mulų. 

Per vidaus kiemus visi slenka į pakalnę. Išėjęs į saulę Tomas prisidengia 
ranka akis, tarsi būtų ką nors pamatęs pro tolumoje mirguliuojančias me- 
džių viršūnes. 

— Paprašiau karalienės palikti Henriką ramybėje, nes kitaip jis gali ne- 
leisti princesei vykti su ja į šiaurę. 

Rioteslis nustebęs. 

- Bet juk viskas jau nuspręsta. Jas išskirs ir princesė vyks į Ričmondą. 

Kromvelis to nežinojo, bet tikisi, kad niekas nespėjo pastebėti trumpo 
jo svyravimo. 

- Žinoma. Bet karalienei apie tai nebuvo pranešta, taigi vertėjo pamė- 
ginti, ar ne“ 

Štai koks naudingas ponas Rioteslis. Štai kaip jis sugeba perduoti iš ka- 
raliaus sekretoriaus Gardinerio gautą informaciją. 

— Tai žiauru. Grasinti motinai, kad iš jos atims vaiką, - neatlyžta 
Reifas. 

— Taip, žiauru... Bet klausimas tas, ar esi išsirinkęs savo karalių? Nes 
viskas vyksta būtent taip: iš pradžių išsirenki karalių žinodamas, kas jis 
toks. Paskui imi pritarti bet kokiam jo žodžiui: „Taip, tai įmanoma, taip, 
tai galima padaryti.“ Jeigu tau nepatinka Henrikas, gali vykti į kitas šalis ir 

susirasti kitą valdovą, bet pasakysiu atvirai: jeigu čia būtų Italija, Kotryna 
jau seniai būtų gulėjusi karste. 

- Bet tu dievagojaisi, - įsiterpia Gregoris, - kad gerbi karalienę. 

— Taip ir yra. Gerbčiau ir jos lavoną. 

- Bet juk neketini jos žudyti? 

Jis stabteli, ima sūnų už rankos ir atgręžia į save. 

- Pasistenk prisiminti, ką kalbėjome, - Gregoris mėgina ištrūkti. — 
Ne, Gregori, paklausyk. Sakiau, kad reikia paklusti bet kokiam karaliaus 
pageidavimui ar troškimui. Būtent taip turėtų elgtis kiekvienas dvariškis. 
O dabar suprask, kad Henrikas niekada nelieptų man ar kitam asmeniui 
kenkti karalienei. Jis juk ne pabaisa. Net ir dabar jis myli Kotryną, kitaip ir 
būti negalėtų. Be to, jis tikisi išgelbėti savo sielą. Kiekvieną dieną eina iš- 
pažinties pas kurį nors iš savo kapelionų. Manai, imperatorius ar karalius 
Pranciškus irgi taip dažnai eina išpažinties? Užtikrinu tave, kad Henriko 
širdis pilna jausmų, o jo sielos reikalai, prisiekiu, kruopščiausiai išgvildenti 
visame krikščioniškajame pasaulyje. 

- Pone Kromveli, jis jūsų sūnus, o ne pasiuntinys, - atkreipia dėmesį 
Rioteslis. 

Jis paleidžia Gregorį. 

— Eime prie upės. Atrodo, ėmė pūsti švelnus vėjelis. 

Dėžėse su ratukais skalija ir nerimsta šešios poros medžioklinių šunų, 
kurie bus gabenami į kitą vietą. Vizgindami uodegomis karstosi vienas 
ant kito, karpo ausimis ir kandžiojasi, o jų amsėjimas ir stūgavimas tik su- 
stiprina rūmus apėmusią paniką. Visa tai labiau primena forto evakuaciją 
nei pasiruošimą vasaros pradžiai. Išprakaitavę darbininkai neša į vežimus 
karaliaus baldus. Du vyrai užstrigo duryse su geležine skrynia. Tomas pri- 
simena, kaip pats, apsidaužęs paauglys, padėdavo krauti vežimus tikėdama- 
sis, kad ir jį paims kartu. Prieina arčiau ir klausia: „Kas čia dedasi, vyrai?“ 

Ima už vieno skrynios krašto ir padeda vyrams atsitraukti į pavėsį, pas- 
kui lengvai pasuka skrynią reikiamu kampu ir abu nešikai slydinėdami ir 
grabaliodami išsiveržia į šviesą šaukdami: „Štai ji!“ 

— Supakuokite karaliaus daiktus ir iškart imkitės karalienės daiktų, nes 
ji vyksta į Muorė, į kardinolo rūmus. 

— O jeigu ji nenorės ten vykti? 

— Tuomet suvyniosime ją į kilimą ir įkelsime į karietą. 

Duoda abiem po monetą. 

— Nepersistenkite, vyrai. Per tokį karštį negalima sunkiai dirbti. 

Jis grįžta prie berniukų, tuo tarpu arklininkas atveda arklius, paruoštus 
šunų vežimams. Vos užuodę arklius šunys ima pasiutiškai loti, o amsėjimas 
girdėti net ant vandens. 

Upės vanduo tamsus, lėtas. Itono krante prie meldų abejingai plauko 
gulbių būrelis. Valtis vos pastebimai sūpuojasi ant nedidelių bangų, o To- 
mas klausia: 

— Ar tik ten ne Šonas Madokas? 

— Ojūsų atmintis išties puiki. 

— Tokius bjaurius veidus sunku pamiršti. 

- Ojūs matėte savo veidą? - valtininkas suvalgė obuolį su visu branduo- 
liu, o dabar skrupulingai atrenka sėklas ir spjaudo į vandenį. 

— Kaip gyvuoja jūsų tėvas? 

— Mirė, - Šonas išspjauna kotelį. - Kuris iš jų jūsų sūnus? 

- Aš, - prabyla Gregoris. 

— O čia manasis, - Šonas rodo į vaikiną, sėdintį kitoje valties pusėje 
prie irklo, tas parausta ir nusisuka. - Jūsų tėvas tokiu oru uždarydavo sa- 
vo parduotuvę, gesindavo ugnį ir eidavo žvejoti. Pliekdavo vandenį meš- 
kere ir daužydavo žuvims smegenis. Paskui šokdavo į vandenį, čiupdavo 
jas už žiaunų ir šaukdavo: „Ko žiopsai, žvynuotas šunsnuki?! Ar spoksai 
į mane?“ 

— Valteris nebuvo iš tų, kurie be reikalo šildydavosi saulėje, - aiškina 
Madokas, - apie jį galiu papasakoti daugybę istorijų. 

Ponas Rioteslis giliai susimąsto. Jis nesupranta, kiek daug galima iš- 
mokti iš valtininkų, nepadoraus ir greito jų žargono. Būdamas dvylikos 
Kromvelis laisvai šnekėjo šia kalba, tapusia jam gimtąja, o dabar ji skamba 
kažkaip nenatūraliai ir šlykščiai. Jam daug mielesnės graikiškos citatos, ku- 
riomis keičiasi su Kranmeriu ir Riotesliu. Tai nuostabi senovinė kalba, tyra 
kaip dar neprinokęs vaisius. Bet nė vienas graikų mokslininkas nepasakos 
taip kaip Šonas, ką galvoja Patnis apie sumautus Bulenus. Kalbama, kad 
Henrikas išdykavo su savo motina, - tebūnie. Išdykavo su seserimi - kara- 
liui juk viskas leidžiama. Bet kada nors reikia sustoti. Juk nesame miško 
žvėrys. Šonas vadina Aną unguriu, slidžia gličia gyvate ir prisimena, kad 
kardinolas buvo pavadinęs ją besirangančiu savo priešu. 

- Ji išdykauja su savo broliu, - sako Šonas. 

— Ką, su Džordžu? - klausia Tomas. 

— Su bet kuriuo. Jų visa šeima tokia. Jie užsiima prancūziškomis ne- 
švankybėmis, na, žinote... 

- Ar negalėtumėte tyliau? - jis apsižvalgo, tarsi po valtimi galėtų slėptis 
šnipai. 

— Dėl toji rami, nes nesileidžia iki galo išnaudojama. Nes jeigu leistųsi 
ir Henrikas užtaisytų jai vaiką, tada „ačiū, mergele, ir viso gero“. Štai ji ir 
sako: „Ne, Jūsų Didenybe, negalima, palaukite.“ 

— Ačiū, - priduria Kromvelis, - o aš ir nežinojau, kaip jie tvarkosi. 

Berniukai supranta maždaug kas trečią žodį. Jis neblogai sumoka Šo- 
nui. Na ir fantazija šio valtininko. Tomui bus malonu prisiminti jo prasima- 
nymus, taip besiskiriančius nuo tikrosios Anos. 

Sugrįžus į namus Gregoris klausia: 

— Kaip žmonės drįsta taip kalbėti? Ir dar gauna už tai atlygį. 

- Šonas kalbėjo tai, ką galvoja, - Tomas gūžteli pečiais. - Taigi jeigu 
nori sužinoti, ką žmonės mano... 

- Rioteslis tavęs bijo. Sako, kad kai su sekretoriumi Gardineriu grįžote 
iš Čelsio, tu grasinai išmesti jį iš jo paties barko ir nuskandinti. 

Jis tą pokalbį prisimena kiek kitaip. 

— Nejaugi jis mano, kad tikrai galiu taip pasielgti? 

— Taip. Jis mano, kad gali padaryti bet ką. 


Naujųjų metų proga jis dovanoja Anai sidabrinių šakučių su kalnų kriš- 
tolo rankenėlėmis. Viliasi, kad ši jas naudos kaip valgymo, o ne puolimo 
įrankį. 

- Iš Venecijos! - ji patenkinta varto šakutes ir mėgaujasi krištolo bei 
šviesos Žaismu. 

Tomas atnešė dar vieną dovaną, įvyniotą į dangaus spalvos šilką. 

— Tai mažajai mergytei, kuri nuolat verkia. 

Ana iš nuostabos praveria burną, jos akis užlieja piktdžiugiškas pasi- 
tenkinimas. 

— Ar girdėjote? - klausia Ana. - Ateikite, pašnibždėsiu jums į ausį, - jos 
skruostas liečia jo skruostą, o jos oda kvepia rožėmis ir čiobreliais. 

— Ponas Džonas Seimūras? Brangiausias seras Džonas? Senasis seras 
Džonas, kaip žmonės mėgsta jį vadinti? 

Seras Džonas turbūt vyresnis už Kromvelį daugiau kaip 12 metų, deja, 
gerumas sendina. Atrodo, kad Seimūras išėjo į pensiją, o jo vietą dvare 
užėmė jo sūnūs Edvardas ir Tomas. 

— Dabar aišku, kodėl niekada jo nematome, - šnabžda Ana, - ir ką jis 
veikia kaime. 

— Maniau, kad medžioja. 

- Taip. Ir pagavo į savo žabangus Kateriną Filol, Edvardo žmoną. Juos 
užtiko kaip tik tuo metu, tik nežinau kur - jo ar jos lovoje, gal pievutėje ar 
ant šieno. Žinoma, dabar šaltoka, bet jie šildė vienas kitą. Dabar seras Džo- 
nas viską prisipažino. Pasakė savo sūnui akis į akį, kad turėjo ją kiekvieną 
savaitę nuo pat jų vedybų, taigi maždaug dvejus metus ir šešis mėnesius. 

- Jeigu atsižvelgsime į pagrindines religines šventes, tai apie 120 kartų. 

— Svetimoteriautojai nepaiso gavėnios. 

— Nejaugi? O aš maniau... 


238 


- Ji turi du vaikus, taigi galėjo būti trumpas atokvėpis prieš gimdymą ir 
pojo. Juk žinote, tai berniukai. Neįsivaizduoju, kaip dabar jaučiasi Edvardas. 

Ojis įsivaizduoja. Edvardas, iš profilio primenantis erelį. 

- Jis atsisakė abiejų. Taigi vaikai bus pavainikiai. O Kateriną Eilol ati- 
duos į vienuolyną. Nors, tiesą sakant, ją reikėtų uždaryti į narvą! Edvardas 
prašo pripažinti santuoką negaliojančia. O dėl sero Džono, tai turbūt ne- 
greitai pamatysime jį rūmuose. 

- Kodėl mes kalbame pašnibždomis? Turbūt esu paskutinis Londone 
žmogus, apie tai sužinojęs. 

— To dar nežino karalius. Juk žinote, koks jis teisingas. Taigi jeigu kas 
nors ateis pas jį ir juokaudamas apie tai papasakos, nenorėčiau būti to 
Žmogaus vietoje. 

— O kaip duktė? Atrodo, Džeinė. 

Ana prunkšteli. 

- Ta nesveikai išblyškusi mergaitė išvyko į Viltšyrą. Bet geriau būtų vy- 
kusi paskui savo brolienę į vienuolyną. Jos sesuo Liza ištekėjo gana sėkmin- 
gai, o ištižėlės niekas neėmė į žmonas ir dabar tikrai niekas nė nemėgins, - 
jos akys staiga nukrypsta į jo dovaną ir sunerimusi bei kupina pavydo ji 
klausia: - O kas čia? 

— Knyga, ten siuvinėjimo pavyzdžiai. 

— Kad tik vargšė jos galvelė nepervargtų. Beje, o kodėl nusprendėte 
pasiųsti jai dovaną? 

— Man jos gaila, o šiuo metu ypač. 

— Ką, ji jums patinka? 

Tomas labai norėtų atsakyti: „Ne, ledi Ana, man patinkate tik jūs.“ 

— Argi padoru jums siųsti jai dovanas? 

— Tai juk ne Bokačo romanai. 

Ji kvatoja. 

— Tie nusidėjėliai iš Vilko dvaro galėtų papasakoti Bokačui daug naujo. 


Vasario pabaigoje sudegino kunigą Tomą Hitoną, kurį Ročesterio vys- 
kupas Fišeris buvo pagavęs slapta gabenantį Tindeilo raštus. Netrukus, at- 
sikėlę nuo stalo po kuklių vyskupo vaišių, tuzinas jo svečių susmuko ant 
žemės, ėmė vemti ir raitytis iš skausmo. Išblyškusius ir beveik be pulso juos 
apsinuodijo sultiniu, o prie stalo tuomet patarnavę berniukai patvirtino, 
jog tai buvo vienintelis patiekalas, kurį jie visi valgė. 

Yra nuodų, kuriuos pagamina pati gamta, todėl prieš atiduodant vys- 
kupo virėją budeliams derėjo nueiti į virtuvę ir patikrinti sultinį. Bet visi 
kiti įsitikinę, kad tai nusikaltimas. 

Virėjas prisipažino, kad įdėjo į sultinį baltų miltelių, kurių jam davė 
kažkoks žmogus. Kas jis? Nepažįstamasis teigęs, kad bus neblogas pokštas, 
jei Fišeriui ir jo svečiams paleis vidurius. 

Karalius iš pykčio ir baimės vos tvardosi. Kaltina eretikus. Daktaras Bet- 
sas purto galvą, tampo apatinę lūpą ir sako, kad karalius nuodų bijo labiau 
nei pragaro. 

Nejaugi kas bertų į maistą nežinomus miltelius vien dėl to, kad kažkoks 
nepažįstamasis žadėjo, jog bus labai juokinga? Virėjas daugiau nieko nesa- 
ko, galbūt ir neturi ką pasakyti. Apklaustas jis buvo netinkamai, sako To- 
mas Betsui, bet neaišku kodėl. Gydytojas, Evangeliją gerbiantis žmogus, 
nelinksmai nusijuokia ir priduria: „Jeigu jie norėjo sužinoti tiesą, reikėjo 
pasikviesti Tomą Morą.“ 

Sako, kad lordas kancleris išmoko puikiai remti ir kartu persekioti 
Dievo tarnus. Kai pagauna eretiką, stovi prie Tauerio ir žiūri, kaip jį kan- 
kina. Kalbama, kad sargo būste prie savo namų Čelsyje įtariamuosius 
jis laiko trinkose, pamokslauja jiems ir neduoda ramybės su savo klau- 
simais: koks spaustuvininko vardas, kas yra laivo, atgabenusio knygas 
į Angliją, savininkas? Sako, kad naudoja botagą, pančius ir kankinimo 
įrenginį, vadinamą „Skefingtono dukterimi“. Tai nešiojamasis įtaisas, 
į kurį įkišamas žmogus taip, kad keliai liestų krūtinę. Virš jo nugaros 
esantį geležinį lanką veržia tol, kol ima lūžinėti šonkauliai. Reikia mokėti 
veržti taip, kad žmogus neuždustų, nes jeigu uždus, visos jo Žinios bus 
prarastos amžinai. 


Kitą savaitę miršta du Fišerio svečiai, o jis pats neseniai atsipeikėjo. 
Gali būti, galvoja Kromvelis, kad kvočiamas virėjas kai ką pasakė, bet apie 
tai garsiai nekalbama. 

Tomas eina pas Aną. Kaip dyglys tarp dviejų rožių ji sėdi su savo pusse- 
sere Mere Šelton ir brolio žmona Džeine, ledi Ročford. 

— Ar žinote, miledi, kad karalius sugalvojo naują mirties bausmę Fiše- 
rio virėjui? Jį išvirs gyvą. 

Merė Šelton aikteli ir parausta, tarsi jai būtų įžnybęs koks moterų ger- 
bėjas. 

Džeinė Ročford lėtai taria: 

- Vere dignum et justum est, aeguum et salutare. 

Paskui išverčia Merei: 

— Protinga. 

O Ana nė kiek nenustebo. Net jis, išsilavinęs žmogus, nemato jos veide 
jokių užslėptų jausmų. 

- Kaip viskas vyks? 

—- Smulkmenomis nesidomėjau. Norite, kad pasiteiraučiau? Manau, jie 
pakels jį ant grandinių, kad žiūrovai matytų, kaip lupasi oda, ir girdėtų jo 
spiegimą. 

Jeigu Kromvelis dabar prieitų prie Anos ir pasakytų, kad ją žada išvirti 
gyvą, ji tik gūžtelėtų pečiais ir sakytų: „Cest la vie. „Toks gyvenimas.“ 

Fišeris jau mėnesį nesikelia iš lovos, o kai pagaliau pasirodo rūmuose, 
labiau primena vaikščiojantį lavoną nei gyvą žmogų. Maldos angelams ir 
šventiesiems nepadėjo sumažinti vidurių skausmo ir užauginti nors trupu- 
čio mėsos ant kaulų. 

Šiomis dienomis prisimenama rūsti Tindeilo tiesa. Šventieji nėra tavo 
draugai, jie negali tavęs apsaugoti ir išgelbėti. Jų negalima prisivilioti mal- 
domis ir žvakėmis, kaip samdote žmones derliui nuimti. Kristus buvo pa- 
aukotas Kalvarijoje, ši auka neaukojama per mišias. Kunigai negali padėti 
patekti į rojų, bendraujant su Dievu nereikia jokių tarpininkų. Jūsų neiš- 
gelbės jokie nuopelnai, tik gyvojo Kristaus nuopelnai. 

Kovas. Pas Kromvelį į Ostin Frajersą atvyksta Lusė Petit, stambaus 
bakalėjininko ir Bendruomenių rūmų nario žmona. Dėvi juodą avikailį, 
greičiausiai importuotą, ir kuklią pilką šukuotų vilnų siūlo suknelę. Alisa 
paima jos pirštines ir slapta įkiša pirštą norėdama įvertinti šilkinio pamu- 
šalo kokybę. Kromvelis atsistoja, ima Lusę už rankos ir nuveda prie židinio. 
Pasodina ir atneša taurę karšto vyno su prieskoniais. Jos rankos su puo- 
deliu stipriai dreba, ji taria: 

- O, kad taip čia būtų Džonas ir galėtų mėgautis šia šiluma bei vynu. 

Tą dieną, kai Liūtų prieplaukoje buvo atliekama krata, ryte pasnigo, bet 
netrukus pakilo žiemos saulė, nuvalė langų stiklus ir papuošė plokštėmis 
apmuštus miesto namų kambarius šešėlių tarpekliais ir šaltos šviesos sro- 
vėmis. 

- Apie tai visą laiką galvoju, - atsidūsta Lusė, - apie šaltį. 

Prie durų su savo pareigūnais stovėjo pats Moras, apsimuturiavęs vei- 
dą kailiais ir pasiryžęs apieškoti sandėlį bei pačius namus. 

— Atėjau ten pirma, - pasakoja Lusė, - ir bandžiau įvairiausiais juo- 
keliais užlaikyti Morą kiek įmanoma ilgiau. „Brangusis, - sakiau, - pas tave 
atėjo lordas kancleris parlamento reikalais.“ 

Lusės veidą užlieja vyno karštis, ji atsipalaiduoja. 

— Vis klausinėjau: „Ar jūs valgėte, sere, tikrai? O gal užvalgysite?“ Šalia 
Moro zujo tarnai ir trukdė jam susikaupti, - dirbtinai nusijuokia. - Visą 
laiką Džonas dėliojo savo popierius. 

- Jūs šaunuolė, Luse. 

- Kai jie užlipo į viršų, Džonas buvo pasiruošęs jį sutikti: „Sveiki atvy- 
kę, lorde kancleri, į kuklius mano namus.“ Bet vargšas žmogelis buvo 

pakišęs Bibliją po stalu, ją įėjusi į kambarį iškart pastebėjau. Stebuklas, kad 
jų akys nepasekė manosiomis. 

— Visą valandą rausę namus, - tęsė Lusė, - taip nieko ir nerado. „Ar 
tikrai, Džonai, neturite nė vienos iš tų naujų knygų? - paklausė lordas 
kancleris. - Man pranešė, kad turite.“ Visą tą laiką Tindeilas kaip paruošti 
nuodai taip ir pragulėjo po stalu. „Nežinau, kas galėjo taip kalbėti , - atsakė 
Džonas Petitas. Aš juo didžiuojuosi, - sako Lusė ir prašo dar vyno. - Gerai, 
kad jis nepabūgo taip drąsiai elgtis. Moras tarė, kad šiandien tikrai nieko 
nerado, bet Džonas privalo eiti su vyrais. Liepė ponui leitenantui jį suimti. 

Džonas Petitas nėra jaunas. Moro įsakymu jis miega ant šiaudų, nu- 
mestų ant šaltų grindinio akmenų. Lankytojus įleidžia tik tam, kad jie per- 
duotų kitiems, kaip prastai šis atrodo. 

— Pasiuntėme jam maisto ir šiltų drabužių, - tęsia Lusė, - bet mums 
viską grąžino, nes taip įsakė lordas kancleris. 

— Galima duoti kyšį kalėjimo sargui. Beje, ar turite pinigų? 

- Jeigu prireiks, kreipsiuosi į jus, - padeda puodelį ant stalo, - juk ne- 
gali jis visų mūsų uždaryti į kalėjimą. 

- Jis turi daug kalėjimų. 

— Kūnams taip. Bet kas yra kūnai? Jis gali atimti mūsų daiktus, bet Vieš- 
pats padės mums. Jis gali uždaryti visus knygynus, bet knygos vis tiek liks. 
Jie gali saugoti visus tuos kaulus, laikyti languose stiklinius šventuosius, 
deginti žvakes šventyklose, bet Dievas davė mums spausdinimo mašiną, - 
jos skruostai rausta, žvilgsnis nukrypsta į brėžinius ant stalo. - Kas tai, 
pone Kromveli? 

— Mano sodo planai. Ketinu nupirkti kelis šalia esančius namus, noriu 
ir žemės. 

Ji šypsosi. 

— Sodas... Pirmas malonus žodis, kurio seniai negirdėjau. 

— Manau, dar galėsite su Džonu po jį pavaikštinėti. 

— O čia? Nejaugi planuojate įrengti teniso aikštelę? 

- Jeigu tik gausiu žemės. O čia norėčiau įveisti vaismedžių sodą. 

Jos akys sudrėksta. 

— Prašau pakalbėti su karaliumi. Jūs vienintelė mūsų viltis. 

Pasigirsta Žingsniai, įeina Džoana. Lusė išsigandusi prisidengia bur- 
ną. 

— Dieve švenčiausias, palaikiau jus jūsų seserimi. 

— Ne jūs viena klystate, - taria Džoana, - ir ne visi pastebi savo klaidą. 
Ponia Petit, man labai gaila, kad jūsų vyras Taueryje, bet iš dalies patys 
kalti. Jūs su savo šalininkais daugiausia šmeižėte buvusį kardinolą, o dabar 
turbūt viską atiduotumėte, kad tik jis būtų gyvas. 

Lusė atsistoja, kurį laiką žvelgia per petį, paskui išeina netarusi nė žo- 
džio. Jis girdi, kaip lauke ją sveikina Mersė, iš kurios Lusė gali išgirsti daug 
malonesnį žodį. Džoana prieina prie židinio ir šildosi rankas. 

- Ir kuo gi, jos nuomone, tu gali jai pagelbėti? 

- Eiti pas karalių. Arba ledi Aną. 

— Ir tu eisi? Nereikia, labai prašau, - pirštu nubraukia ašarą, nes Lusė 
ją iš tiesų nuliūdino. - Moras jo nekankins, kitaip kalbos netruks pasklisti 
po miestą. Bet jis gali mirti, - žiūri tiesiai Tomui į akis. - Ji gana sena, Lu- 
sė Petit. Jai nereikėtų dėvėti pilkų drabužių. Ar matėte, kokie įdubę jos 
skruostai? Ji daugiau neturės vaikų. 

— Turėsiu omeny. 

Džoana stipriai suspaudžia sijono kraštą. 

— Ojeigu vis dėlto kankins? Ir Džonas išduos savo bendrininkus? 

— O man kas darbo? - nusisuka. - Mano vardą jis jau žino. 


Tomas kalbasi su ledi Ana. 

- Oką aš galiu padaryti? - klausia ji. 

- Jūs žinote, kaip įsiteikti karaliui. 

Ana tik juokiasi. 

- Ar atiduoti savo nekaltybę dėl bakalėjininko? 

Pasitaikius tinkamai progai Kromvelis kalbasi su karaliumi, bet Hen- 
rikas įbeda į jį bereikšmį žvilgsnį ir atkerta, kad lordas kancleris žino, ką 
daro. Ana sako, kad pati bandžiusi įduoti karaliui Tindeilo raštų ir pa- 
klaususi: „Jūsų Didenybe, ar galėtų Tindeilas grįžti į tėvynę? Visą Žiemą 
vyksta derybos, laiškai be perstojo keliauja per Lamanšą. Pavasarį Tomo 
draugas iš Antverpeno Stivenas Voenas buvo surengęs susitikimą: vaka- 
ras, maskuojanti prieblanda, laukas už miesto sienų. Kai Tindeilui įdavė 
Kromvelio laišką, šis apsiverkė: „Noriu į namus, jau pavargau būti per- 
sekiojamas ir lakstyti iš miesto į miestą, iš vienų namų į kitus. Jeigu tik 
karalius neprieštarautų, jeigu tik jis pritartų šventraščiams mūsų gimtąja 
anglų kalba, galėtų pasirinkti vertėją, o aš daugiau nieko nerašyčiau. Jis 
gali daryti su manimi ką tik nori, kankinti ar nužudyti, bet tegu tik leidžia 
Anglijos žmonėms girdėti Evangeliją. 

Henrikas nesakė „ne“. Jis nesakė „niekada. Nors Tindeilo ir kiti pa- 
našūs vertimai uždrausti, vieną dieną karalius gali apsispręsti ir patikėti šį 
darbą jo vertam dvasininkui. Henrikas negali bausti Liuterio pasekėjų, nes 
nori kaip nors pamaloninti ledi Aną. 

Atėjus vasarai Kromvelis suvokia, kad jau per toli nuėjo ir reikia grįžti 
atgal. Henrikas per daug bailus, o Tindeilas per daug užsispyręs. Laiškuose 
Stivenui juntamas nerimas - „bėkime kuo greičiau iš skęstančio laivo“. 

Kromvelis neketina pasiduoti Tindeilo agresyvumui. „Dieve šventas, - sa- 
ko jis, - Moras ir Tindeilas verti vienas kito - tai tikri ožiai Žmogaus pa- 
vidalu.“ Nei Tindeilas, nei vienuolis Liuteris niekada nepritars karaliaus 
skyryboms. Atrodytų, galima šiek tiek nusileisti savo principams ir susi- 
draugauti su Anglijos karaliumi, bet ne. 

Henrikas supykęs klausia: „O kas tas Tindeilas, kad mane teistų? Tin- 
deilas tučtuojau atkerta: „Bet kuris krikščionis gali teisti kitą krikščionį.“ 

„Katinas gali žiūrėti į karalių, - taria Kromvelis. Rankose atsargiai lai- 
ko Marlinspaiką ir kalbasi su Tomu Eiveriu, kurį ėmė mokyti savo amato. 
Eiveris jau kurį laiką gyvena su Stivenu Voenu, todėl gali pramokti ten 
gyvenančių pirklių gudrybių, bet kiekvieną dieną su nedideliu kelioniniu 
krepšiu, įsimetęs odinį švarką ir kelis marškinius, turi galimybę grįžti į Os- 
tin Frajersą. Įėjęs iškart kviečia Mersę, Džoaną ir mergaites, kurioms atvežė 
cukruotų vaisių ir iš gatvės prekeivių pirktų malonių niekučių. Ričardui, 
Reifui ar Gregoriui, jeigu tik jie yra namie, dovanoja po gerą niuksą, esą 
kad jau grįžo. Nors maišą visada tvirtai laiko po ranka. 

Tomas Eiveris žengia paskui Kromvelį į jo kabinetą ir klausia: 

— Pone, o kai keliaudavote po svetimas šalis, ar pasiilgdavote tėvynės? 

Jis gūžteli pečiais. 

- Jeigu būčiau turėjęs namus, gal ir būčiau pasiilgęs. 

Padeda katę ant žemės ir atidaro krepšį. O Eiveris ištraukia iš krepšio 
rožinį ir taria: 

— Dėl akių. 

- Šaunuolis, - pagiria Kromvelis. Marlinspaikas šoka ant stalo, atsar- 
giai praveria krepšį letena ir spokso, kas ten viduje. 

— Pelės ten tik cukrinės, - atitraukia katiną už ausų, kad ir kaip tas 
priešintųsi, - pono Stiveno Voeno namuose nėra jokių naminių gyvūnėlių. 

- Stivenas pasinėręs į savo verslą. O pastaruoju metu labai sugriežtėjo. 

- Vis klausia: „Tomai Eiveri, kurią valandą vakar grįžai namo? Ar para- 
šei šeimininkui? Buvai mišiose?“ Tarsi jam rūpėtų mišios. Gerai dar, kad 
neklausia, kada ėjau į tualetą. 

— Kitą pavasarį galėsi grįžti čionai. 

Jiems kalbant Eiveris vynioja savo odinę striukę, paskui išverčia ir pra- 
deda mažomis žirklutėmis karpyti išlindusius siūlus. 

— Puikiai susiūta... o kieno tai darbas? 

Berniukas išrausta ir kiek palaukęs atsako: 

— Dženikės. 

Iš po pamušalo ištraukia mažytį sulankstytą popierėlį. Išvynioja. 

— Ojos tikrai geros akys. 

— Taip. 

- Ir mielos, ar ne? 

Eiveris šypsodamasis pakelia akis ir žvelgia tiesiai į Kromvelį. Akimirką 
atrodo, kad jis išsigandęs ir nori ką nors pasakyti, bet paskui nuleidžia gal- 
vą ir nusisuka. 

— Vis neduodu tau ramybės, Tomai, nepyk, - Kromvelis skaito Tindeilo 
laišką. - Jeigu ji gera mergaitė ir tarnauja pas Stiveną, kas čia blogo? 

— Ką rašo Tindeilas? 

— Nejaugi atvežei laišką jo neperskaitęs? 

— Nusprendžiau geriau neskaityti. Jeigu... 

Jeigu netyčia užeitų pas Tomą Morą. Kromvelis laiko laišką kairėje ran- 
koje, o dešinę stipriai sugniaužia į kumštį. 

— Tegu tik pamėgina prisiartinti prie mano artimųjų. Ištempsiu jį iš 
Vestminsterio rūmų ir imsiu trankyti jo galvą į grindinio akmenis tol, kol 
įgaus proto. Tada supras, kas yra Dievo meilė ir kaip ją reikia puoselėti. 


- Tindeilas rašo, kad negali grįžti į Angliją, net jeigu miledi Ana taptų 
karaliene... Beje, jis nededa jokių pastangų, kad taip nutiktų. Rašo, kad 
netiki jokiomis saugumo garantijomis, net pasirašytomis karaliaus, kol To- 
mas Moras gyvas ir eina savo pareigas, nes Moras tvirtina, kad nebūtina 
laikytis eretikams duoto pažado. Štai, gali pats paskaityti. Mūsų lordas 
kancleris nekreipia dėmesio nei į nežinojimą, nei į nekaltumą. 

Berniukas krūpteli, bet paima popierių. Kas čia per pasaulis, jeigu pa- 
žadų nėra paisoma? 

— O kas yra Dženikė? Gal nori, kad parašyčiau jos tėvui? 

— Ne, - išsigandęs Eiveris pakelia akis ir suraukia antakius, - ne, ji naš- 
laitė. Ponas Voenas ją globoja, o mes visi mokome ją angliškai. 

— Vadinasi, pinigų ji tau neatneš. 

Berniukas visai susipainioja. 

— Manau, kad Stivenas duos jai kraitį. 

Diena per šilta židiniui kurti, o žvakę degti dar per anksti. Užuot sude- 
ginęs, Kromvelis suplėšo Tindeilo laišką. Jo dalį pastatęs ausis sukramto 
Marlinspaikas. 

— Brolis katinas, - taria Tomas, - visada gerbė Dievo žodį. 

Scriptura sola. Tik Evangelija paguos tave ir nukreips išsivadavimo 
link. Beprasmiška melstis iš medžio išdrožtam stabui ar deginti žvakes prie 
nupieštų veidų. Tindeilas sako, kad žodis „evangelija“ reiškia gerąją nau- 
jieną, dainą, šokį, - žinoma, be ribų. 

— Ar tikrai kitą pavasarį galiu grįžti į namus? - klausia Tomas Eiveris. 

Džonui Petitui Taueryje leido miegoti ant lovos, bet nepanašu, kad jam 
leistų sugrįžti į namus prie Liūtų prieplaukos. 

Tą vakarą Kranmeris pasakojo Tomui: „Anot šv. Augustino, nereikia 
klausti, kur yra mūsų namai, nes galiausiai visi sugrįšime į savo namus pas 
Dievą.“ 


Gavėnia išsekina sielas, nors tam ji ir skirta. Darkart užėjęs pas Aną jis 
randa ten Marką, kuris palinkęs prie savo liutnios groja kažkokią liūdną 
melodiją. Praeidamas Kromvelis švelniai sprigteli jam. 

— Gal sugrotum ką nors linksmesnio, ką? 

Markas vos nenukrinta nuo kėdės. Tomui atrodo, kad visi šie žmonės 
gyvena pusiau apsvaigę, juos nesunku išgąsdinti ar užpulti iš pasalų. Pusiau 
atsipeikėjusi Ana klausia: 

— Ką čia darote? 

- Sprigtelėjau Markui, - demonstruoja, - tik vienu pirštu. 

— Markui? Kas jis toks? Aaa, jo toks vardas? 

1531 metų pavasaris, pagrindinė jo užduotis - būti linksmam ir ma- 
loniam. Kardinolas nuolat dėl ko nors būdavo nepatenkintas, bet bam- 
bėdavo savotiškai linksmai ir įdomiai. Kuo daugiau jis skųsdavosi, tuo 
linksmesnis darydavosi jo tarnas Kromvelis, toks buvo slaptas jų susitari- 
mas. 

Karalius irgi mėgsta skųstis. Skauda galvą. Safolko hercogas - kvailys. 
Oras per šiltas šiam metų laikui. Šalis visai nustekenta. Be to, jis labai bijo 
kerų ir žmonių, blogai apie jį galvojančių. Kuo labiau nerimsta karalius, tuo 
ramesnis darosi naujasis jo tarnas, viltingesnis ir ištikimesnis. Kuo labiau 
karalius bamba ir ieško priekabių, tuo dažniau jo ieškovai ieško Kromvelio 
kompanijos, tokio mandagaus ir malonaus. 

Namuose Tomą pasitinka sumišusi Džo. Dabar ji jauna ledi, mokanti 
kaip tikra moteris suraukti antakius ir kaktą, visai kaip jos motina Džo- 
ana. 

— Pone, kaip turime dažyti kiaušinius per Velykas? 

— O kaip dažėte praeitais metais? 

— Anksčiau visada piešdavome ant jų kardinolo kepures, - stebi jo vei- 
dą mėgindama įžvelgti savo žodžių poveikį. 

„Visai kaip aš, - galvoja Tomas. - Ne tik tavo vaikai yra tavo vaikai.“ 

— Ar negerai darėme? 

— Ne, viskas gerai. Jeigu būčiau žinojęs, būčiau vieną padovanojęs kar- 
dinolui, jam būtų patikę. 

Džo deda savo švelnią rankelę jam į delną. Tai dar vaikiška ranka, oda 
nutrinta iki pat krumplių, nagai apkramtyti. 

— Dabar esu karaliaus patarėjas, - taria Tomas. - Jeigu norite, galite 
piešti karūnas. 

Visas tas kvailystes su jos motina reikia kuo greičiau baigti. Džoana ir 
pati supranta. Ji prisigalvodavo įvairiausių priežasčių būti ten, kur ir jis. 
Bet dabar jis yra Ostin Frajerse, o ji - Stepnyje. 

— Mersė žino, - šnabžda Džoana eidama pro šalį. 

Stebėtina, kad Mersė taip ilgai nieko nepastebėjo. Čia gera pamoka: 
galvoji, kad žmonės nuolat stebi tave, bet tai tik kaltės jausmas, verčiantis 
krūpčioti nuo menkiausio šešėlio. Galiausiai Mersė atranda, kad turi akis 
ir liežuvį, ir pasitaikius tinkamai progai pareiškia Tomui: 

— Girdėjau, kad karalius rado būdą pašalinti bent vieną kliūtį. Turiu 
omeny, kaip vesti ledi Aną, jeigu miegojo su jos seserimi Mere. 

— Mes turime į ką kreiptis, - ramiai aiškina Kromvelis. - Kranmeris pa- 
klausė mano patarimo ir parašė laišką Venecijos rabinų mokslo draugijai, 
klausdamas jų nuomonės apie senovinių tekstų prasmę. 

— Taigi tai ne kraujomaiša? Jeigu esi vedęs vieną iš seserų? 

— Teologai sako, kad ne. 

— Kiek visa tai kainavo? 

— Kranmeris nežino. Kunigai ir kiti dvasininkai ėjo prie derybų stalo, 
paskui prie jų priėjo ne itin dievobaimingas vyras su krepšiu pinigų. 

— Tavo atveju tai negelbės, - atkerta ji kiek stačiokiškai. 

— Mano atveju niekas nepadės. 

- Ji nori su tavimi pasikalbėti. Džoana. 

— O ką čia kalbėti? Juk visiems aišku. 

Visiems aišku, kad nėra jokios vilties. Net jeigu jos vyras Džonas Vil- 
jamsonas vis dar nepaliaujamai kosti, čia ir Stepnyje nuolat puse ausies 
klausoma, ar nepasigirs ant laiptų ar kitame kambaryje jo perspėjantis 
čiaudėjimas. Gerai tai, kad Džonas Viljamsonas niekada neužklups tavęs 
netikėtai. Gydytojas Betsas patarė jam dažniau būti gryname ore ir laikytis 
kuo toliau nuo dūmų. 

— Tai buvo trumpalaikis silpnumas, - prisipažįsta Tomas, - o paskui 
kas? Kita silpnumo akimirka. Dievas viską regi. 

— Turi ją išklausyti, - nurodo Mersė, o jos veidas dega, - privalai. 


— Man visa tai yra dalis praeities, - Džoanos balsas virpa, ji pasitaiso 
pusmėnulio formos gobtuvą ir ant vieno peties užsimeta šilko vualį. - Ilgą 
laiką negalėjau patikėti, kad Lizos nėra. Vis tikėjausi, kad vieną dieną pa- 
matysiu ją einančią gatve. 

Tomą visą laiką kankino pagunda aprengti Džoaną gražiausiais dra- 
bužiais, ir jis, anot Mersės, beatodairiškai švaistė pinigus Londono auk- 
sakaliams bei audinių pirkliams, todėl moterims iš Ostin Frajerso pavy- 
dėjo visos miesto damos ir stebėdamos praeinančias Kromvelio moteris 

pamaldžiai šnibždėdavo: „Dieve švenčiausias, pinigai plaukia Tomui 
Kromveliui tarsi Dievo malonė.“ 

— Dabar svarstau, - prabyla ji, - kad visa tai nutiko todėl, jog ji išėjo, o 
mes negalėjome tuo patikėti ir per daug liūdėjome. O dabar gana. Tai yra 
mes vis dar liūdime. Ir visada liūdėsime. 

Tomas ją supranta. Liza mirė tada, kai kardinolas buvo vienas svarbiau- 
sių asmenų šalyje, o jis - kardinolo tarnas. 

- Jeigu norėtum vesti, - tęsia Džoana, - Mersė jau kai ką tau parinko. 
nepažįstame. Žinoma, jeigu Džonas Viljamsonas... Dieve, atleisk man, bet 
kiekvieną žiemą galvoju, kad pavasario jis nesulauks. Tuomet aš nė ne- 
dvejočiau, turiu omeny, Tomai, kad tik ne nuo karsto prie altoriaus, bet tik 
Bažnyčia ir įstatymai nepripažintų tokios santuokos. 

— Kas žino, - atsidūsta jis. 

Džoana ištiesia rankas, o žodžiai nesustodami liejasi iš lūpų: 

- Sako, kad tu nori palaužti vyskupus ir padaryti karalių Bažnyčios val- 
dovu, atimti iš popiežiaus jam priklausančią dešimtinę ir atiduoti Henri- 
kui, kad Anglijos karalius galėtų pats siūlyti įstatymus, atsisakyti dabarti- 
nės savo žmonos ir vesti ledi Aną. Kad pats spręstų, kas yra nuodėmė, o 
kas ne ir kas su kuo gali tuoktis. Princesė Marija, tesaugo ją Dievas, būtų 
pavainikė, o karaliaus įpėdiniu taptų pirmas Anos sūnus. 

— Džoana... kai parlamentas susirinks kitą kartą, ateik ten ir pakartok, 
ką sakei dabar. Sutaupytum visiems nemažai laiko. 

- Tu negali, - kužda ji apimta siaubo, - Bendruomenių rūmai už tai 
nebalsuos. Lordai - irgi ne. To neleis nei vyskupas Fišeris, nei arkivyskupas 
Varhamas. Nei Norfolko hercogas, nei Tomas Moras. 

— Fišeris serga, Varhamas jau senas. O Norfolkas neseniai man sakė: 
„Aš pavargau, - atleisk, bet pakartosiu jo posakį, - kovoti iškėlus suteptų 
Kotrynos paklodžių vėliavą, ir jeigu Artūras su ja išdykavo, o gal ir ne, kas 
žino... niekam tai nerūpi, - greitai pakeičia neištartą žodį, - tegu mano 
dukterėčia Ana parodo, ką gali.“ 

— O kąji gali padaryti? 

Išsižiojusi Džoana laukia atsakymo, o hercogo žodžiai greitai lėks į 
Greisčerčo gatvę, link upės, paskui per tiltą, kol dažytos Sadarko damos iš- 
nešios juos kaip užkratą. Bet ko galima tikėtis iš Hovardų ar Bolinų? Tylėk 
netylėjęs, o gandai apie Anos charakterį netruks apskrieti visą Londoną ir 
pasaulį. 

— Ji bando karaliaus kantrybę, - prabyla Tomas. - Karalius skundžiasi, 
kad Kotryna niekada su juo nesikalbėjo taip, kaip Ana. Norfolkas sako, kad 
ji karalių vadina tokiais žodžiais, kokių neišdrįstumėte pasakyti šuniui. 

— Jėzau! Ir kaip jis jos neišplaka? 

— Galbūt taip ir darys, kai abu susituoks. Matai, jeigu Kotryna sustabdy- 
tų savo bylą Romoje ir sutiktų, kad ji būtų nagrinėjama Anglijoje, arba jeigu 
popiežius nusileistų karaliaus norams, tuomet viskas, ką sakei, nenutiktų, 
o paprasčiausiai... - jis švelniai mosteli ranka, tarsi glostytų pergamentą. — 
Jeigu vieną rytą pusiau prabudęs Klemensas prieitų prie stalo ir kaire ranka 
pasirašytų popierius, kurių nespėjo perskaityti, niekas negalėtų jo kaltinti. 
Tada mes visi paliekame jį su jo įplaukomis ir jo valdžia, nes Henrikas nori 
vieno - Anos savo lovoje. Bet laikas bėga ir, patikėk manimi, Henriko no- 
rai keičiasi. 

— Taip. Kaip ir jo veiksmai. 

- Jis karalius. Pripratęs prie to. 

— Ojeigu popiežius vis dar bus užsispyręs? 

— Vadinasi, negaus savo dešimtinės. 

— Nejaugi karalius drįs atimti paprastų krikščionių pinigus? Juk jis ir 
taip turtingas. 

- O čia tu klysti. Mūsų karalius visai neturtingas. 

— Nejaugi? O jis pats tai žino? 

— Nemanau, kad jis žino, iš kur ateina ar kur nueina jo pinigai. Kai bu- 
vo gyvas milordas kardinolas, užsimanydavo Henrikas naujo brangakme- 
nio savo skrybėlei, gero arklio ar gražaus namo, ir viskas atirasdavo tarsi 
savaime. Dabar karaliaus pinigus tvarko Henris Norisas, dar karalius ima 
pinigų iš valstybės iždo, mano galva, per daug. Henris Norisas, - sako 
Kromvelis dar nespėjus jai paklausti, - yra mano gyvenimo prakeiksmas. 
Kai tik noriu akis į akį susitikti su Ana, jis visados šalia. 

- Jeigu karalius Henrikas nori pavakarieniauti, jis gali ateiti pas mus, — 
Džoana atsistoja, stebi save veidrodyje, paskui pasilenkia lyg susigėdusi pa- 
ti savęs. Tomas žiūri, kaip keičiasi jos veidas, darosi šviesesnis, smalsesnis 
ir objektyvesnis. Stebi, kaip ji pakelia antakius ir švelniai įtempia lūpų kam- 
bet žiūrėjimas neprikelia mirusiųjų. Kuo įdėmiau žvelgi, tuo greičiau jie 
išeina. Tomas niekada net negalvojo, kad Liza Vaikis iš aukštybių šypsosi 
matydama, ką jis daro su jos seserimi. Ne, svarsto jis, juk pats pasiuntė 
Lizą į tamsybes, staiga prisimena savo tėvo žodžius apie motiną. Ji mels- 
davosi nedidelei, iš medžio išdrožtai šventojo figūrai, kurią atsinešė į Patnį 
suvyniojusi į audinį, kai atvyko čionai iš tolimos šiaurės. „Kai atsiguldavo su 
manimi į lovą, - pasakojo Valteris, - nusukdavo figūrėlę į sieną. Dieve ma- 
no, Tomai, atrodo, kad tai buvo šv. Felisitė, ir tą naktį, kai tave pradėjome, 
ji Žiūrėjo tikrai ne į mus.“ 

Džoana vaikšto po didžiulį ryškiai apšviestą kambarį. 

— Visa tai, - prabyla ji, - visi šie daiktai, kuriuos turime. Sieninis laikro- 
dis. Nauja skrynia, kurią Stivenas atsiuntė iš Flandrijos, ta, kuri išraižyta 
paukščiais ir gėlėmis. Pati girdėjau, kaip sakei Tomui Eiveriui: „Perduok 
Stivenui, kad noriu šitos skrynios, nors ir kiek ji kainuotų.“ Visi tie nepažįs- 
tamų žmonių paveikslai, visos tos liutnios ir knygos apie muziką, nieko 
panašaus anksčiau nesame turėję. Jaunystėje niekada nežiūrėdavau į veid- 
rodį, o dabar spoksau į save kiekvieną dieną. O šukos. Dramblio kaulo šu- 
kos, kurias man padovanojai. Iki tol niekada neturėjau nuosavų šukų. Liza 
supindavo man plaukus ir paslėpdavo po gobtuvu. Paskui tą patį pakarto- 
davau jai, bet jeigu plaukai netyčia pasileisdavo, kas nors iškart imdavo 
šaukti, kad nevaikščiotume kaip baidyklės. 

Kodėl esame taip prisirišę prie praeities bėdų? Kodėl taip didžiuojamės, 
kad kentėme savo tėvų ir motinų užgauliojimus, kad namuose nebūdavo 
nei malkų, nei mėsos, kad žiemomis šaldavome ir privalėdavome išklau- 
syti žiaurių tėvų pamokslų? Žinoma, pasirinkimo neturėjome. Net Liza, 
kartą pamačiusi, kaip Tomas anksti ryte kabina Gregorio marškinius prie 
židinio, kad sušiltų, pareiškė, jog nereikia, kitaip paskui pripras. 

— Liza, - taria jis, - ak, labai atsiprašau, Džoana. 

„Kiekgi galima?“ - be žodžių klausia Džoana. 

— Noriu padaryti tau ką nors malonaus. Sakyk, ką galėčiau tau padovanoti? 

Tomas laukia, kada ji pradės šaukti, kaip moterys dažnai daro: „Negal- 
vok, kad gali mane nupirkti!“ Bet Džoana rami, lyg apimta ekstazės, o akys 
kupinos ryžto, tarsi klausytųsi jo pasakojimo, ką gali pinigai. 

— Kartą gyveno Florencijoje vienuolis vardu Savonarola. Jis visus įtiki- 
no, kad grožis - nuodėmė. Vieni manė, kad jis burtininkas, ir neatsispyrė jo 
kerams. Žmonės kūrė gatvėse laužus ir metė į juos viską, kas jiems patiko, 
viską, ką patys buvo padarę ar nupirkę už sunkiai uždirbtus pinigus: šilko 
ir lino audinius, kuriuos motinos išsiuvinėjo jų vestuvėms, poezijos kny- 
gas, parašytas pačių poetų ranka, obligacijas ir vekselius, nuomininkų są- 
rašus ir nuosavybės teisės dokumentus, šunis ir kates, marškinius, žiedus, 
moterys metė savo šydus, ir žinai, Džoana, kas visų blogiausia? Jos metė į 
laužus savo veidrodžius. O sudeginusios veidrodžius negalėjo matyti sa- 
vo veidų ir nežinojo, kuo skiriasi nuo miško žvėrių ar naminių gyvūnų, 
spirgančių virš ugnies. Sudeginę viską žmonės sugrįžo į tuščius savo na- 
mus ir gulėsi ant žemės, nes neturėjo lovų, o kitą rytą pabudę ėmė skųstis 
nugaros skausmais, be to, nebuvo stalo pusryčiams padėti, nebuvo kėdžių 
atsisėsti, nes ir tie buvo sukapoti į gabalus ir sudeginti. Nebuvo net duonos, 
nes kepėjai buvo sumetę į ugnį duonkubilius, mieles, miltus ir svarstyk- 
les. O žinai, kas blogiausia? Vis jie buvo blaivūs. Paskutinę naktį jie buvo 
ištempę į gatvę vynmaišius ir... - jis mosteli ranka, tarsi mestų ką nors į 

laužą. - Taigi jie buvo blaivūs, jų protai prašviesėjo. Žmonės žvalgėsi ap- 
linkui nežinodami, ką valgyti, ką gerti ir ant ko sėdėti. 

— Bet tu sakei, kad visų blogiausia buvo sudeginti veidrodžiai, nes tada 
žmonės negalėjo matyti savęs. 

— Taip. Bent jau man taip atrodo. Aš visada žiūriu tiesiai sau į veidą. Ir 
tu, Džoana, visada turi turėti gerą veidrodį ir stebėti save. Nes esi nuostabi 
ir graži moteris. 

Net specialiai jai skirtas sonetas, parašytas paties Tomo Vajato, nebūtų 
sukėlęs tokio įspūdžio, kokį padarė Kromvelio žodžiai. Džoana nusuka 
galvą, bet per ploną jos šydą Tomas mato, kaip švyti jos oda. Nes moterys 
nuolat meilikaudamos klausinėja: „Pasakyk man, pasakyk man ką nors, 
pasakyk, ką dabar galvoji?“ Štai jis ir pasakė. 

Jie draugiškai išsiskiria, net neatsisveikinę. Jie net neišsiskiria, tik dabar 
jų santykiai bus kiek kitokie. Mersė rėžia: „Tomai, kai tave uždarys į karstą, 
gebėdamas įtikinti turbūt ir iš ten išsikapstysi.“ 

Namuose tylu, ramu. Miesto šurmulys liko už vartų. Jis nusipirko nau- 
jas spynas, sutvirtino grandines. 

Džo atneša jam velykinį kiaušinį. 

- Žiūrėk, šitą išsaugojome tau. 

Tai baltas kiaušinis, be jokių taškelių ar dėmelių. Jokių išskirtinių bruo- 
žų, tik iš po kreivos karūnos išlindusi svogūno spalvos garbana. Pasirenki 
karalių žinodamas, kas jis toks. O gal nežinodamas? 

— Mama sakė: „Perduok dėdei, kad dovanų norėčiau puodelio, pada- 
ryto iš grifo kiaušinio kevalo. Tai liūtas su paukščio galva ir sparnais, dabar 
tokių jau nėra.“ 

— Paklausk, kokios spalvos norėtų. 

Džo bučiuoja jam skruostą ir išbėga. 

Tomas žiūri į veidrodį ir mato jame visą savo kambarį: liutnias, paveiks- 
lus, šilko užtiesalus. Romoje buvo bankininkas Agostinas Kigis. Sienoje, iš 
kur jis kilęs, buvo manoma, kad tai turtingiausias žmogus pasaulyje. Pakvie- 
tęs pietų popiežių jis padėjo ant stalo auksines lėkštes, o po pietų, apžvelgęs 
išdribusius sočius kardinolus ir jų paliktus pusiau apgraužtus kaulus, austrių 
geldeles ir apelsinų žievės, tarė: „Išmeskite viską, kad nereikėtų plauti.“ 

Svečiai metė lėkštes pro atvertus langus tiesiai į Tiberį, iš paskos lėkė 
suteptos staltiesės, vandenyje plūduriavo baltos servetėlės, lyg godūs kirai, 
ieškantys maisto. Romos naktį apgaubė romėniško juoko gaudesys. 

Kigis iš anksto buvo ištempęs per upę tinklus ir pastatęs prie krantų 
narus, kad tie ieškotų visko, kas nuskendo. Ant kranto stovėjo įžvalgus tar- 
nas su sąrašu rankoje ir žymėjo jame kiekvieną iš upės dugno iškeltą daiktą. 

1531-ieji, kometos metai. Vasaros prieblandoje, po kylančio mėnulio 
pjautuvu, keistos naujos žvaigždės apšviesti stovi juodai apsirengę ponai 
ir kalbasi apie išsigelbėjimą. Tai Tomas Kranmeris ir Hju Latimeris, Anos 
kunigai ir tarnai, kuriuos į Ostin Frajersą atpūtė švelnus teologinių ginčų 
vėjelis - ką Bažnyčia padarė ne taip? Ar galima grąžinti ankstesnį pasitikė- 
jimą Bažnyčia? 

- Būtų klaida manyti, - taria Kromvelis stebėdamas juos pro langą, - 
kad šie ponai sutaria tarpusavyje bent vienu Biblijos interpretacijos klau- 
simu. Leiskite jiems keletą mėnesių pailsėti nuo Tomo Moro ir jie ims per- 
sekioti vienas kitą. 

Gregoris sėdi ant pagalvėlės ir žaidžia su savo šuniuku. Kutena jam no- 
sį plunksna ir juokiasi, kai tas pradeda čiaudėti. 

— Sere, - klausia Gregoris, - kodėl visi jūsų šunys vadinami Belomis ir 
yra tokie maži? 

Už jo prie ąžuolinio stalo sėdi karaliaus astronomas Nikolas Kraceris, 
pasidėjęs astroliabiją ir popieriaus su rašalu. Padeda plunksnakotį ir pa- 
kelia akis. 

- Pone Kromveli, - taria ramiai, - arba mano skaičiavimai klaidingi, 
arba visata ne tokia, kokia atrodo. 

Kromvelis klausia: 

— O kodėl kometos laikomos blogais ženklais? Kodėl ne gerais? Kodėl 
jos pranašauja tautų žlugimą, o ne kilimą? 

Kraceris atvyko iš Miuncheno, tai tamsiaplaukis maždaug Kromvelio 
metų vyras plačia juokinga burna. Atvažiavo čionai pasikalbėti su protin- 
gais žmonėmis, su kai kuriais gimtąja savo kalba. Kitados globėjui kardi- 
nolui jis buvo padaręs nuostabų auksinį saulės laikrodį. Išvydęs tai Šven- 
tasis Tėvas nesitvėrė džiaugsmu: „Devyni ciferblatai! Septyniais daugiau, 
nei turi Norfolko hercogas.“ 

1456 metais irgi buvo pasirodžiusi panaši kometa. Ją užfiksavo astro- 
nomai, o popiežius Kalikstas ją ekskomunikavo. Gal dar yra gyvas vienas ki- 
tas senelis, matęs ją savomis akimis. Jos uodega buvo lenkto kardo formos, 
tais pačiais metais turkai apgulė Belgradą. Svarbu fiksuoti bet kokius prana- 
šingus ženklus, nes karaliams reikia pačių išmintingiausių patarimų. Kai 
1524 metais planetos išsirikiavo į vieną liniją Žuvų žvaigždyne, Vokietijoje 
prasidėjo karai, atsirado Liuterio judėjimas, sukilo prasčiokai ir žuvo apie 
100 tūkstančių imperatoriaus pavaldinių, be to, trejus metus lijo. Romos 
plėšimas buvo išpranašautas prieš dešimt metų. Mūšio garsai ore ir po že- 
me: nematomų armijų susidūrimas, plieno žvangėjimas, vaiduokliški mirš- 
tančių žmonių šauksmai. Jo paties tuo metu nebuvo Romoje, bet daugelis 
tvirtina, kad jų draugų pažįstami girdėjo. 

— Jeigu galite garantuoti, kad kampai tiksliai išmatuoti, tuomet galiu 
patikrinti jūsų darbus, - siūlo Tomas. 

Gregoris klausia: 

— Pone Kraceri, o kur link juda kometa, kai į ją nežiūrime? 

Saulė nusileido, paukščiai nutilo čiulbėję, pro atdarą langą iš sodo 
sklinda vaistažolių aromatas. Kraceris vis dar neatsako ir sėdi pasinėręs į 
maldą arba svarsto, ką atsakyti Gregoriui, ir įdėmiai žiūri į savo popierius 
sunėręs ilgus krumplėtus pirštus. Apačioje, sode, Latimeris pakelia galvą 
ir moja jam. 

— Hju alkanas. Gregori, atvesk čionai svečius. 

- Ir pradžių patikrinsiu sąskaitas, - kalba Kraceris ir purto galvą. - 
Anot Liuterio, Dievas aukščiau matematikos. 

Kraceriui atneša žvakių. Virpantys šviesos ratilai puošia medinį stalą, 
kuris prietemoje atrodo beveik juodas. Kunigo lūpos kruta, kaip vienuolio 
vakarinių pamaldų metu. Kromvelis atsisuka tarpduryje ir mato, kaip Kra- 
cerio užrašyti skaičiai pakyla nuo stalo, slysta sienos paviršiumi ir galiau- 
siai susilieja su kambario kampų šešėliais. 


Iš virtuvės atsliūkina Terstonas ir taria: 

— Kartais klausiu savęs, ką žmonės apie mus galvoja. Reikia greitai pa- 
tiekti pietus arba mes žuvę. Visi tie medžiotojai ar net medžiotojos prido- 
vanojo mums tiek mėsos, kad galime pamaitinti visą armiją. 

— Padovanokime kaimynams. 

— Safolkas kas dieną siunčia mums po elnią. 

- Ponas Šapui yra mūsų kaimynas, bet nemanau, kad yra pertekęs dovanų. 

- Ir Norfolkas... 

— Išnešk skerdeną prie galinių vartų ir paklausk žmonių, kas šiandien 
alkanas. 

— Bet juk reikia nulupti odą, paskui mėsą supjaustyti. 

— Gerai, aš tau padėsiu. Galima? 

— Tai neįmanoma, - Terstonas stipriai suspaudžia prijuostės kraštą. 

— Man bus smagu, tikrai, - nusimauna kardinolo dovanotą žiedą. 

— Sėdėkite, sėdėkite! Būkit geras, pone. Parašykite kam nors kaltinimą. 
Sugalvokite naują įstatymą. Pone, pamirškite, kad kitados mokėjote pjaus- 
tyti mėsą. 

Jis vėl atsisėda ir giliai atsidūsta. 

- Ar mūsų geradariai gauna padėkos laiškus? Geriau pats juos pasira- 
šinėsiu. 

- Jie vis be perstojo dėkoja, - linkteli Terstonas, - tuzinas raštininkų 
visą dieną tik ir rašo tokius laiškus. 

— Tu turi priimti į virtuvę daugiau berniukų. 

— Ojūs daugiau raštininkų. 

Jeigu karalius kviečia, Kromvelis važiuoja pas jį, kad ir kur šis būtų. 
Pirmą rugpjūčio mėnesio rytą Henrikas su grupe dvariškių stebi, kaip Ana, 
apsirengusi ledi Marianos drabužiais, šaudo į taikinį. 

— Viljamai Breretonai, malonu jus matyti, - prabyla Tomas, - o aš ma- 
niau, kad jūs Češyre. 

— Esu būtent ten, nesvarbu, ką matote savomis akimis. 

— Pagalvojau, kad medžiosite savose valdose. 

Breretonas susiraukia. 

— Nejaugi turiu duoti jums ataskaitą, kur ir ką veikiu? 

Žalioje laukymėje, apsitaisiusi žalio šilko drabužiais, Ana nerimsta ir 
nervinasi. Lankas netinkamas, todėl įpykusi trenkia jį ant žolės ir nueina. 

- Lygiai tokia pati buvo ir vaikystėje, - jis pasisuka ir mato, kad šalia 
stovi Merė Bolin. Coliu arčiau, nei leistų sau bet kuri kita moteris. 

— O kur Robinas Hudas? - Tomas žvelgia į Aną. - Turiu skubių prane- 
šimų. 

- Iki saulėlydžio jis į juos tikrai nežiūrės. 

— O tada bus laisvas? 

- Ji pardavinėja save centimetrą po centimetro. Visi ponai sako, kad tai 
jūsų mokykla. Už kiekvieną centimetrą virš kelių karalius turi paruošti jai 
piniginę dovaną. 

— Į tave nepanašu, Mere. Tereikia švelniai spustelėti ir, gera mergaite, 
štai tau keturi pensai. 

— Na taip, jeigu tik karalius gali spustelėti, - ji juokiasi, - Anos labai 
ilgos kojos. Kol prieis prie slapčiausios jos vietos, bankrutuos. Kariauti 
Prancūzijoje turbūt gerokai pigiau. 

Ana atmetė ponios Šelton pasiūlymą šauti dar kartą ir išdidžiai ėmė 
žingsniuoti link jų. Auksinis jos plaukų tinklelis žėri mažyčiais deiman- 
tais. 

— Kas čia, Mere? Nejaugi vėl bandai suteršti pono Kromvelio reputaci- 
ją? - kažkas iš dvariškių kikena. - Gal turite man gerų naujienų? - klausia 
Ana gerokai švelnesniu balsu. Paskui ima Tomą už rankos ir kikenimas 
iškart liaujasi. 

Šiaurinės rūmų dalies kambaryje, kur ne taip karšta, Ana prataria: 

- Tiesą sakant, naujienų aš turiu jums. Gardineris gaus Vinčesterį. 

Vinčesteris buvo turtingiausia Volsio vyskupystė, Kromvelis puikiai at- 
simena visus skaičius. 

— Gavęs tokią dovaną ponas Stivenas greičiausiai taps nuolaidesnis. 

- Tik ne man, - kreivai šypsosi Ana. - Jis bando pašalinti iš kelio Kot- 


254 


ryną, bet ne dėl to, kad jos vietą užimčiau aš. To neslepia net nuo Henriko. 
Norėčiau, kad karalius turėtų kitą sekretorių. Pavyzdžiui, jus. 

— Per anksti. 

Ji linkteli. 

— Taip, galbūt. Ar žinote, kad jie sudegino Mažąjį Bilnį? Kol mes čia 
miškuose plėšikus žaidėme. 

Bilnį suėmė, kai jis sakė pamokslą po atviru dangumi ir dalijo savo 
klausytojams Tindeilo evangelijų puslapius. Jį degino vėjuotą dieną, vėjas 
pūtė ugnį tolyn nuo jo, todėl jis ilgai kankinosi, kol mirė. 

— Tomas Moras sako, kad apimtas ugnies jis išsižadėjo savo pažiūrų. 

- O man mirties bausmę stebėję žmonės pasakojo ką kita. 

— Bilnis buvo kvailys, - rėžia Ana ir visa išrausta. - Kalbėti reikia taip, 
kad išsaugotum gyvybę, ir laukti geresnių laikų. Tai ne nuodėmė. Ką ma- 
note? 

Kromvelis kažko dvejoja ir nieko nesako. 

— Nagi, Tomai, neabejoju, kad apie tai galvojote. 

- Bilnis pats įlipo į laužą. Visada sakiau, kad taip baigsis. Dar anksčiau 
jis buvo išsižadėjęs savo pažiūrų ir paleistas, bet antrą kartą pasigailėjimo 
nesulaukė. 

Ana nudelbia akis. 

— Kokia laimė, kad Dievo gailestingumas beribis, - įtempia rankas, 
paskui ištiesia. Nuo jos sklinda žalių lapų ir levandų kvapas. Temstant jos 
deimantai atrodo šalti kaip lietaus lašai. - Plėšikų karalius greitai bus čia. 
Eime jo pasitikti, - ištiesia nugarą. 

Žmonės jau baigia nuimti derlių. Naktys darosi violetinės, nes ražienų 
laukus apšviečia kometa. Medžiotojai šaukia savo šunis. Po Šv. Kryžiaus 
išaukštinimo dienos elniai bus saugūs. Kai Tomas dar buvo mažas, tokiu 
metų laiku visą vasarą viržynuose gyvenantys berniukai grįždavo į namus 
ir susitaikydavo su tėvais. Dažniausiai bandydavo prasmukti į namus ne- 
pastebėti, kai namuose švęsdavo derliaus nuėmimą ir beveik visi būdavo 
girti. Iki Sekminių maitindavosi maisto atliekomis ir prašydavo išmaldos, 
spąstais gaudydavo paukščius bei zuikius ir virdavo savo geležiniame ka- 
tile. Vaikydavo mergaites, kurios bėgdavo nuo jų šaukdamos namo, o drėg- 
nomis ir šaltomis naktimis slapta prasibraudavo į ūkinius pastatus ar svir- 
nus, kur šildydavosi dainomis, mįslėmis ir juokais. Vasarai pasibaigus jis 
turėdavo parduoti katilą, todėl vaikščiodavo nuo durų iki.durų ir vardyda- 
vo visus jo pranašumus. 

— Pirkite katilą, ponia, tereikia įmesti į jį keletą Žuvų galvų ir iš jo iš- 
plauks tikras otas. 

— Bet jis kiauras. 


255 


- Tvirtesnių nebūna. Jeigu netikite, ponia, galite nusišlapinti ir pama- 
tysite, kad jokių skylių nėra. Na, kiek galėtumėt už jį duoti? Tokių katilų 
jau nėra nuo tų laikų, kai Merlinas dar buvo mažas berniukas. Įmeskite į jį 
pelę iš pelėkautų ir ji pavirs prieskoniais pagardinta šerno galva su obuoliu 
nasruose. 

— Kiek tau metų? - teiraujasi moteris. 

— Nežinau, ponia. 

— Ateik kitais metais, pagulėsime mano pūkinėje lovoje. 

Jis dvejoja. 

- Kitais metais iš čia jau būsiu pabėgęs. 

— Tapsi keliaujančiu fokusininku? Su savo katilu? 

- Ne, geriau būsiu viržynų plėšikas. Arba vedžiosiu mešką, tai daug 
patikimiau. 

- Linkiu sėkmės. 


Tą vakarą karalius, išsiprausęs pirtyje, pavakarieniavęs, prisidainavęs ir 
prisišokęs, nori pasivaikščioti. Jis paprastai geria nestiprų naminį vyną, bet 
šiandien greitai išmaukia pirmą taurę ir linkteli, kad atneštų daugiau. Kai 
pakyla nuo stalo, jį už rankos turi prilaikyti Fransis Vestonas. Iškrito gausi 
rasa, taigi ponai su žibintais atsargiai sliūkina per šlapią žolę. Karalius kelis 
kartus giliai įkvepia drėgno oro ir prataria: 

— O su Gardineriu jūs nesutariate, ar ne? 

- Su juo nesipykstu, - mandagiai atsako Kromvelis. 

- Bet jis pyksta ant jūsų, - karalius dingsta tamsoje, paskui vėl prabyla 
iš už fakelo, tarsi Dievas iš degančio krūmo. - Galiu sutramdyti Stiveną, 
turiu tam priemonių. Bet jis ryžtingas tarnas, o būtent tokių man dabar ir 
reikia. Nenoriu tarnų, bijančių ginčų ir nesutarimų. 

— Jūsų Didenybei reikia eiti į vidų. Nakties drėgmė kenkia sveikatai. 

— Kalbate kaip kardinolas, - karalius juokiasi. 

Jis prieina prie karaliaus iš kairės. Jauno ir lieso Vestono keliai jau ima 
linkti. 

— Remkitės į mane, pone, - ir karalius tarsi imtynininkas apsivynioja 
rankomis Tomui aplink kaklą. Meškos vedžiojimas - patikimas užsiėmi- 
mas. Akimirką jam pasirodo, kad karalius verkia. 

Kitais metais jis niekur nebėga, nemėgina nei plėšiko, nei meškos ve- 
džiotojo amato. Būtent tais metais Londoną užpuolė Kornvalio gyventojai, 
nusprendę sudeginti miestą, suimti Anglijos karalių ir priversti paklusti 
Kornvalio įstatymams. Baimė apėmė Londono gyventojus, nes visi žinojo, 
kad Kornvalio armija degina šieno kūgius, pjauna galvijus, padega namus 
su gyventojais, žudo kunigus, valgo kūdikius ir trypia šventą duoną. 

Karalius staiga nuima ranką Tomui nuo peties ir sako: „Eime į savo 
šaltas lovas. O gal šalta tik manoji? Rytoj į medžioklę. Jeigu neturite gero 
arklio, surasime. Patikrinsiu, ar tikrai esate nenuvarginamas, kaip tvirtino 
kardinolas. Su Gardineriu jums teks išmokti dirbti kartu. Šią žiemą turėsiu 
abu įkinkyti į vieną vežimą.“ 

Karaliui reikia ne jaučių, 0 sužvėrėjusių tarnų, nebijančių dėl kara- 
liaus malonės kovoti ir pralaimėti. Aišku, kad nesutariant su Gardineriu 
jo galimybės būti arčiau karaliaus yra didesnės. Skaldyk ir valdyk. Beje, jis 
ir taip valdo. 


Nors parlamentas dar nesušauktas, per Mykolines Kromvelis ypač už- 
siėmęs. Beveik kas valandą jam atneša storus aplankus su karaliaus reikalų 
dokumentais. Ostin Frajerse visada pilna miesto pirklių, įvairių pakraipų 
vienuolių ir kunigų, prašytojų - visi jie prašo skirti jiems bent po pen- 
kias minutes. Tarsi pajutę valdžios pokyčius ar laukdami kokių neįprastų 
vaizdų, šalia jo namų ima rinktis nedidelės Londono gyventojų grupelės, 
spokso į išeinančiųjų drabužius ir aiškina vienas kitam: „Štai tas hercogo 
Norfolko žmogus, o tą siuntė Viltšyro grafas.“ Tomas žiūri į juos pro langą 
ir jaučia, kad beveik visus pažįsta. Tai sūnūs tų vyrų, kurie kiekvieną ru- 
denį slampinėdavo, šildydavosi ir liežuvaudavo prie jo tėvo kalvės. Tokie 
patys berniukai, koks buvęs jis pats, - nenustygstantys vietoje, kažko lau- 
kiantys. 

Žvelgia į juos pro langą ir rodo įvairias grimasas. Erazmas sako, kad 
taip reikia daryti kiekvieną rytą prieš paliekant namus, tai yra užsidėti kau- 
kę. Kromvelis taip ir daro prieš įžengdamas į bet kokius rūmus, smuklę ar 
didiko namus. Jis siunčia pinigų Erazmui, kaip ir kardinolas. 

„Tegu nusiperka avižinės košės, plunksnų ir rašalo, - mėgdavo sakyti 
milordas kardinolas. Dabar Erazmas negali patikėti, nes apie Kromvelį bu- 
vo girdėjęs tik blogų atsiliepimų. 

Nuo tada, kai prisiekė tarnauti karaliui, Tomas ėmė naudoti skirtingas 
kaukes. Pirmaisiais metų mėnesiais stebėdavo kitų žmonių veidus ir fik- 
suodavo, kaip jie vos kelias akimirkas ima reikšti abejonę ar pasipiktinimą, 
kol galiausiai lieka tik švelnūs veido bruožai. Reifas sako, kad negalima 
pasitikėti Riotesliu, ir juokiasi. Jis šiltai įsitaisė karaliaus dvare, bet pra- 
dėjo nuo kardinolo ūkio, kaip ir daugelis. O Gardineris buvo Rioteslio mo- 
kytojas Švč. Trejybės salėje ir stebėjo, kaip šis su Kromveliu pamažu kyla 
aukštyn, kaip augina raumenis tarsi du koviniai šunys, ir niekaip neap- 
sispręsdavo, už kurį statyti. „Aš jo vietoje turbūt būčiau elgęsis lygiai taip 
pat“, - sako Tomas Reifui. Tuomet viskas buvo paprasčiau: nusivilk pas- 
kutinius marškinius ir statyk už Volsį. Tomas nebijo Rioteslio ar panašių į 

jį. Neprincipingų žmonių veiksmus nesunku numatyti. Kol juos šersi, tol 
jie vizgins uodegą prie tavo kulnų. Gerokai sunkiau prognozuojami ir kur 
kas pavojingesni yra tokie kaip Stivenas Voenas. Jis rašo: „Tomai Kromveli, 
dėl jūsų padaryčiau bet ką.“ Tai žmonės, teigiantys, kad supranta tave, jų 
apkabinimas toks tvirtas, kad gali pernešti tave per didžiausią bedugnę. 

Tomo nurodymu prie jo namų vartų stoviniuojantiems žmonėms duo- 
da alaus ir duonos, o šaltokais rytais net ir sultinio. Terstonas klausia: 

— Tai ką, jūs norite pamaitinti visą apylinkę? 

— O ar seniai skundeisi, - primena Tomas, - kad maisto sandėliukai ir 
vyno rūsiai perpildyti? Šv. Paulius sako, kad turime išmokti gyventi žemi- 
nami ir visko pertekę, su pilnu ir tuščiu skrandžiu. 

Eina žemyn į virtuvę susipažinti su naujais Terstono pagalbininkais. Jie 
garsiai sako savo vardus ir tai, ką moka daryti, o Tomas, nutaisęs rimtą mi- 
ną, viską rašo į knygą: Simonas moka ruošti salotas ir mušti būgną, Matas 
atmintinai moka „Tėve mūsų“. Visi šie berniukai tikriausiai gali mokytis. 
Gal vėliau ir jie kada pakils į antrą aukštą ir užims vietą jo kontoroje. Visi 
turi gauti šiltų tinkamų drabužių ir juos dėvėti, o ne parduoti, nes Tomas 
prisimena, kaip būdavo šalta Lambeto rūmų sandėliuose. O Volsio virtu- 
vėse Hamptono rūmuose, kur kaminai gerai traukė, jis matydavo prie geg- 
nių skraidančias snaiges, kurios paskui nusėsdavo ant palangių. 

Kai žvarbiais rytais dar auštant Kromvelis išeina iš namų su raštininkų 
būriu, Londono gyventojai jau laukia. Jie atsitraukia ir stebi jį, nei drau- 
giškai, nei priešiškai. Kromvelis sako „Labas rytas“ ir „Telaimina jus Die- 
vas. Kai kurie jų irgi pasisveikina. Nusiima kepures, nes Kromvelis dabar 
karaliaus patarėjas, stovi plikomis galvomis, kol jis nueina. 


Spalis. Į Ostin Frajersą pietauti atvyksta imperatoriaus pasiuntinys, po- 
nas Šapui. Vienas iš patiekalų - Stivenas Gardineris. 

— Vos suspėjo tapti Vinčesterio vyskupu, o jau vyksta į užsienį, - pra- 
byla Šapui. - Kaip manote, ar patiks jis karaliui Pranciškui? Nejaugi Hen- 
rikas mano, kad Stivenas padarys tai, ko negali padaryti Tomas Bolinas? 
Bet jis greičiausiai jau turi susidaręs išankstinę nuomonę, juk jis ledi tė- 
vas. O Gardineris... prieštaringesnis, ką manote? Nesuinteresuotas - štai 
tinkamiausias žodis. Nesuprantu, kodėl karalius Pranciškus turėtų palai- 
kyti šias vedybas. Nes ką gali jam Henrikas pasiūlyti: pinigų, karo laivų, 
Kalė? 

Prie stalo, kur susirinko visi namiškiai, ponas Šapui maloniai pasakoja 
apie poeziją, portretinę tapybą ir savo studentavimą Turine. Atsisukęs į 
Reifą, puikiai kalbantį prancūziškai, pasakoja apie medžioklę su sakalais. 
Tema, verta jaunimo dėmesio. 

— Turite pamedžioti su mūsų šeimininku, - pataria Reifas. - Tai vienin- 
telė pramoga, kuriai jis retkarčiais dar randa laiko. 

Ponas Šapui įsmeigia į jį mažas skvarbias akis. 

— Dabar jis žaidžia karališkus žaidimus. 

Pakilęs nuo stalo pasiuntinys dėkoja už maistą, muziką ir giria šeimi- 
ninko baldus. Matyti, kaip veikia diplomato smegenys - tarsi tiksintis 
įmantrus laikrodis. Visos pastabos išdėstomos pranešimuose ir tie skubiai 
siunčiami imperatoriui. 

Paskui savo kabinete Šapui vieną po kito, nelaukdamas atsakymų, ima 
berti krūvą klausimų: 

- Jeigu Vinčesterio vyskupas yra Prancūzijoje, ką darys Henrikas be 
savo sekretoriaus? Pono Stiveno pasiuntinybė aiškiai ilgalaikė. Galbūt tai 
jūsų šansas prisėlinti arčiau karaliaus, ką manote? Sakykite, ar tiesa, kad 
Gardineris yra Henriko pavainikis pusbrolis? O jūsų berniukas Ričar- 
das? Tokie dalykai stulbina imperatorių. Bendrauti su karaliumi, kuris 
visai ne karališkas. Turbūt nenuostabu, kad jis ketina vesti neturtingą 
bajorę. 

— Nedrįsčiau teigti, kad ledi Ana neturtinga. 

— Tiesa, karalius gerokai praturtino jos šeimą, - Šapui išsišiepia. - Ar 
šioje šalyje įprasta iš anksto mokėti merginai už jos paslaugas? 

— Na taip, ir jums derėtų tai įsidėmėti. Nesinorėtų, kad jus kas nors 
vytųsi gatve su basliu rankoje. 

— Ar patarinėjate ledi Anai? 

— Tik patikrinu jos sąskaitas. Nedidelė paslauga brangiam draugui. 

Šapui juokiasi. 

— Draugui! Juk ji ragana, ar žinote? Ji pakerėjo karalių, o šis dėl jos 
rizikuoja viskuo - nebijo būti išmestas iš krikščioniškojo pasaulio ar pra- 
keiktas. Be to, man atrodo, jis tik iš dalies tai supranta. Mačiau, koks jis, kai 
Ana įdėmiai spokso į jį: mintys išsibarsčiusios ir padrikos, o siela blaškosi 
kaip sakalo persekiojamas zuikis. Galbūt ji ir jus apžavėjo. 

Ponas Šapui pasilenkia į priekį ir deda ant jo rankos savo mažytę bež- 
džionės leteną. 

— Panaikinkite jos kerus, mano mielas drauge, nepasigailėsite. Tarnau- 
ju pačiam liberaliausiam valdovui. 


Lapkritis. Seras Henris Vajatas stovi Ostin Frajerso salėje ir žvelgia į 
tuščią sieną, kur anksčiau puikavosi kardinolo herbas. 

- Jo nėra tarp mūsų tik metai, Tomai, nors man atrodo gerokai dau- 
giau. Sakoma, senatvėje vieni metai niekuo nesiskiria nuo kitų, bet galiu 
užtikrinti, kad taip tikrai nėra. 

- Sere! — šaukia mergaitės. - Jūs ne toks jau ir senas, papasakokite 
mums kokią istoriją. 

Jos tempia svečią link naujo aksominio krėslo ir iškilmingai sodina. 
Kiekviena norėtų, kad seras Henris būtų jos tėvas ar senelis. Jis tvarkė tiek 
buvusio, tiek ir dabartinio Henriko valstybės iždą. Bet jeigu Tiudorai varg- 
šai, tai ne jo kaltė. 

Alisa su Džo buvo sode ir gaudė katiną. Serui Henriui patinka, kai ka- 
tės namuose gerbiamos. Jeigu vaikai paklaus, paaiškins kodėl. 

— Kartą, - pradeda jis, - Anglijos žemėje viešpatavo Žiaurus tironas 
vardu Ričardas Plantagenetas. 

- Oi, tie Plantagenetai buvo kažkokie pabaisos, - prataria Alisa. - O ar 
žinote, kad jų palikuonys dar gyvena? 

Visi prapliumpa juokais. 

- Tikrai! - šaukia Alisa, o jos skruostai dega. 

- Ir mane, jūsų tarną Vajatą, tas tironas įmetė į požeminį kalėjimą, kur 
reikėjo miegoti ant šiaudų. Ten buvo tik vienas mažas langelis, ir tas su gro- 
tomis. Atėjo žiema, neturėjau jokios ugnies, neturėjau vandens ir maisto, 
sargybiniai mane taip pat visiškai pamiršo. 

Ričardas Kromvelis klausosi ranka parėmęs smakrą ir kartkartėmis 
susižvalgo su Reifu. Paskui abu pažvelgia į Tomą, šis ranka rodo, kad nu- 
siramintų, esą tebūnie taip, kaip pasakoja. Jie žino, kad sero Henrio neuž- 
miršo Taueryje. Sargybiniai degino jo odą iki baltumo įkaitintais peiliais, 
išdaužė jam dantis. 

- Ir ką gi man beliko daryti? - tęsia seras Henris. - Laimė, požemiuose 
buvo drėgna, todėl gėriau vandenį, kuris tekėjo sienomis. 

— O ką valgėte? - susijaudinusi tyliai klausia Džo. 

— Na, štai ir priėjome prie įdomiausios pasakojimo dalies. Vieną dieną, 
kai jau atrodė, kad mirsiu, jei ko nors neužvalgysiu, pamačiau, kad kažkas 
užtemdė pro langelį sklindančią šviesą. Pažvelgęs aukštyn pamačiau kažką 
panašaus į katę. Iš tiesų tai buvo paprasta pusiau juoda, pusiau balta Lon- 
dono katė. „Labas, katyte“, - tariau jai, o ji miauktelėjo ir paleido tai, ką 
laikė dantyse. Nagi, vaikai, kas tai buvo? 

— Balandis! - šaukia Džo. 

- Panele, arba pati buvote kalėjime, arba jau girdėjote šią istoriją! 

Mergaitės jau užmiršo, kad Henris neturėjo nei virėjo, nei iešmo ar ug- 
nies. Berniukai nusuka galvas įsivaizduodami, kaip kalinys surakintomis 
rankomis drasko balandžio plunksnas, pilnas įvairiausių parazitų. 

— Po kiek laiko gulėdamas ant šiaudų išgirdau, kad suskambo varpai ir 
kažkas gatvėje ėmė šaukti: „Tiudoras! Tiudoras!“ Jei ne katės dovana, jau ne- 
būčiau išgirdęs, kaip raktas atrakina mano kameros spyną, įeina pats kara- 

lius Henrikas ir sako: „Vajatai, jūs čia? Išeikite ir atsiimkite apdovanojimą.“ 

Pasakotojas kai ką perdėjo, bet jam galima atleisti. Pas jį buvo atėjęs ne 
tina peilį, išgirdo Henrio Vajato riksmą, nusuko galvą pajutęs svylančios 
mėsos kvapą ir įsakė dar kartą įkaitinti peilį bei tęsti kankinimą. 

Sako, paskutinę naktį prieš tai, kai buvo sudegintas, Mažasis Bilnis lai- 
kė pirštus virš žvakės liepsnos ir prašė Jėzaus išmokyti pakelti stiprų skaus- 
mą. Neprotinga kankinti save prieš tokį išbandymą. Protinga ar ne, bet 
Kromvelis dabar apie tai galvoja. 

— O dabar, sere Henri, - įsiterpia Mersė, - turite papasakoti mums is- 
toriją apie liūtą, nes jeigu jos neišgirsime, neužmigsime. 

— Tiesą sakant, šią istoriją turėtų pasakoti mano sūnus. Kad tik jis čia 
būtų... 

— Jeigu jis būtų čia, - juokauja Ričardas, - visos moterys žiūrėtų į jį 
išpūtusios akis ir dūsautų, - taip, ir tu, Alisa, - ir neklausytų jokių pasakų 
apie liūtą. 

Kai atsigavo nuo įkalinimo, seras Henris tapo įtakingu žmogumi kara- 
liaus rūmuose ir vienas jo gerbėjas atsiuntė jam dovanų liūtukę. 

- Alingtono pilyje auginau ją kaip savo vaiką, kol paaugusi ji ėmė rody- 
ti savo užgaidas. Vieną įprastą dieną per mano neapsižiūrėjimą ji išėjo iš 
narvo. „Leontina, - paprašiau jos, - palauk, nuvesiu tave atgal.“ Bet ji tyliai 
pritūpė ir pažvelgė į mane degančiomis akimis. Ir tik tada supratau, kad 
nesu jos tėvas, tebuvau jai maistas. 

- Sere Henri, turbūt pagalvojote, kad išmušė paskutinė jūsų valanda? — 
Alisa prisidengia burną ranka. 

- Taip, taip ir būtų nutikę, jeigu į kiemą nebūtų išėjęs mano sūnus To- 
mas. Jis iškart suprato pavojų ir pašaukė Leontiną pas save. Liūtė pasuko 
galvą ir tą akimirką jos žvilgsnis išsiblaškė, o aš žengiau kelis žingsnius at- 
gal. „Pažiūrėk į mane!“ - šaukė Tomas. Tą dieną jis buvo apsirengęs gana 
ryškiai, ilgomis plačiomis rankovėmis, vėjas plaikstė jo chalatą ir plaukus, 
kurie, kaip žinote, šviesūs ir ilgi. Jis turėjo atrodyti kaip ugnies stulpas, 
aukštas ir mirgantis saulėje, o kol liūtė jį rijo akimis, aš vis traukiausi. 

Leontina pasisuko, pritūpė, paliko tėvą ramybėje ir ėmė sėlinti link sū- 
naus. Buvo girdėti, kaip jos minkštos letenos liečia žemę, o iš burnos dvokia 
krauju. Tuo tarpu Henris Vajatas, išmuštas šalto prakaito, traukėsi atgal į 
saugią vietą. Švelniu ir kerinčiu balsu jis meldėsi šv. Pranciškui prašydamas, 
kad žvėriška liūtės širdis būtų jam gailestinga. Leontina stebėjo, klausėsi, 
prasižiojo ir užriaumojo. Ką tai reiškia? „Užuodžiu anglo kraują.“ 

Tomas Vajatas stovėjo kaip statula. Arklininkai su tinklais ėmė sėlinti 
link liūtės. Leontina jau norėjo šokti ant Tomo, bet dar kažko delsė, klausėsi. 

Ausys trūkčiojo. Jis matė, kaip iš jos nasrų teka rožinės spalvos seilės, 
užuodė pelėsiais atsiduodantį kailį. Liūtė pasiruošė šuoliui. Tomas jautė 
jos alsavimą. Matė, kaip virpa jos raumenys, prasižioja nasrai. Šuolis - ir ji 
krito ant žemės perverta strėlės. Sukosi, riaumojo, dejavo, paskui į jos mėsą 
įsmigo antra strėlė. Dar unkšdama raitėsi, o ant jos buvo užmetami tinklai. 
Seras Henris sparčiai pribėgo ir paleido jai į gerklę trečią strėlę. 

Net gaišdama liūtė riaumojo. Spjaudė krauju, draskėsi. Vienas arkli- 
ninkų iki šios dienos turi išlikusias jos letenų žymes. Jos kailiu galima pasi- 
grožėti vienoje iš Alingtono pilies menių. 

- Juk jūs aplankysite mane, jaunosios ponios? - teiraujasi seras Hen- 
ris. - Tuomet pamatysite, koks žiaurus tai buvo gyvulys. 

- Į Tomo maldas nebuvo atsakyta, - šypsodamasis prabyla Ričardas. 
Šv. Pranciškus, kaip suprantu, neatskubėjo jo gelbėti. 

— Sere Henri, - Džo timpteli jo rankovę, - nepapasakojote paties svar- 
biausio. 

— Tikrai, užmiršau. Tuomet narsusis mano sūnus nuėjo prie krūmų, 
nes jį supykino. 

Vaikai garsiai atsidūsta ir ima ploti. Kitados ši istorija buvo pasiekusi ir 
karaliaus rūmus, - karalių, tuomet gerokai jaunesnį ir jautresnį, tai nepa- 
prastai sujaudino. Kiekvieną kartą pamatęs Tomą Henrikas linkteli ir tyliai 
sako sau: „Tomas Vajatas, liūtų tramdytojas.“ 


Uogų mėgėjas seras Henris suvalgo kelias prisirpusias gervuogės su 
geltonu kremu ir klausia: 

— Ar galėčiau pasikalbėti su jumis akis į akį? 

Vaikai išeina. 

- Jeigu būčiau jūsų vietoje, paprašyčiau skirti mane Anglijos brange- 
nybių saugotoju. Kol ėjau šias pareigas, galėjau sekti karaliaus pajamas. 

- Ir kaip tai padaryti? 

— Per ledi Aną. 

- Galbūt su ja galėtų pasikalbėti jūsų sūnus? 

Seras Henris juokiasi arba greičiau nori parodyti, kad suprato juoką. 
Jeigu tikėtume Kento smuklių girtuokliais ir rūmų tarnais, pavyzdžiui, 
muzikantu Marku, Tomas Vajatas gavo iš Anos viską, ko gali tikėtis vyras, 
užsukęs į viešuosius namus. 

- Šiais metais ketinu palikti rūmus, - atsidūsta seras Henris, - laikas 
pareikšti savo valią. Ar galėtumėte būti mano testamento vykdytojas? 

— Man didelė garbė. 

- Nepažįstu kito tokio žmogaus, kuriam galėčiau patikėti savo reika- 
lus. Jūs ypač patikimas. 

Kromvelis nustebęs šypsosi, nes niekas šiame pasaulyje jam neatrodo 
patikima. 

— Suprantu jus, - linkteli Vajatas, - mūsų senas draugas ryškiai rau- 
donais apdarais vos nesužlugdė jūsų. Bet tik pažvelkite į save: valgote mig- 
dolus, turite visus dantis, ūkis didžiulis, verslas klesti, jus gerbia tokie kaip 
Norfolkas. 

Nebūtina pridurti, kad prieš metus jie šluostėsi į jį kojas. Seras Henris 
sulaužo cinamonu apibarstytą vaflį ir švelniai tarsi eucharistiją deda ant 
liežuvio. Nuo Tauerio praėjo jau daugiau kaip 40 metų, bet sudaužyti jo 
žandikauliai vis dar retkarčiais sustingsta ir ima mausti. 

- Tomai, noriu kai ko jūsų paklausti. Ar galėtumėte prižiūrėti mano 
sūnų? Būti jam tėvu? 

— Kiek jam, dvidešimt aštuoneri? Jis gali ir nenorėti kito tėvo. 

— Labiau nepakenksite nei aš. Turiu dėl ko atgailauti, labiausiai dėl jo 
vedybų... Jam buvo septyniolika ir jis nenorėjo vesti. Bet to norėjau aš, nes 
nuotakos tėvas yra baronas Kobhamas. Norėjau išsaugoti svarbius ryšius 
su Kento aukštuomene. Tomas visuomet gerai atrodydavo, buvo geras ir 
mandagus berniukas. Rodės, ko daugiau norėti, bet vargu ar ji buvo jam 
ištikima bent mėnesį. Na, jis jai atsilygino tuo pačiu... Alingtone pilna jo 
kekšių, o vos atidarai kurią sieninę spintą, iš jos išbėga rėkdama gatvės 
merga. Paskui Tomas išvyko į užsienį, na ir kas? Pateko į kalėjimą Italijoje, 
o aš taip ir nesupratau, kas ten nutiko. Nuo tada tapo gerokai kvailesnis. 
Parašyti tercetą - prašom, o štai atsisėsti ir apskaičiuoti, kur išplaukia pini- 
gai... - pasitrina smakrą, - na, juk pats Žinote. Be visų šių trūkumų, mano 
Tomas yra vienas drąsiausių vyrų Anglijoje. 

- Gal leiskimės žemyn ir prisidėkime prie kitų? Bet kuris jūsų apsilan- 
kymas yra mums šventė. 

Seras Henris sunkiai keliasi. Jis gana apkūnus, nors valgo tik viralą ir košes. 

— Tomai, kaip aš taip greitai pasenau? | 

Sugrįžę į salę mato, kad ten vyksta spektaklis. Reifas vaidina Leontiną, 
o likusieji raitosi iš juoko. Tai nereiškia, kad vaikai nepatikėjo pasakojimu 
apie liūtę, jiems paprasčiausiai norisi pagražinti jį savais intarpais. Jis tiesia 
valdingą ranką Ričardui, stovinčiam ant sulankstomos taburetės ir spie- 
giančiam. 

— Tu pavydi Tomui Vajatui, - sako jis. 

— Nepykite, šeimininke, - Reifas vėl virsta žmogumi ir krinta ant suo- 
lo, - papasakokite apie Florenciją. Pasakykite, ką ten veikėte su Džovaninu. 

— Nežinau, ar verta. Juk ir mano istoriją galite paversti komedija. 

— Papasakokite, papasakokite, - primygtinai prašo vaikai, o Reifas, no- 
rėdamas įsiteikti, murkia. 

- Ar tikrai čia nėra pono Rioteslio? Na... laisvalaikiu griaudavom namus. 

- Griaudavot namus? - negali patikėti Henris Vajatas. - Nejaugi? 

- Taip, sprogdindavom. Žinoma, turėdami savininko leidimą. Jeigu tik 
namas nebūdavo visai sutrešęs ir nekildavo grėsmės, kad užgrius ant praei- 
vių. Pinigus imdavome tik už paraką. Už patirtį neprašydavome nieko. 

- Ojji juk buvo neįkainojama, argi ne? 

- Daugybė valandų kasimo dėl kelių sekundžių malonumo. Pažinojau 
kelis berniukus, kurie užsidirbdavo iš to duoną. Florencijoje mums tai bu- 
vo puiki pramoga, kaip ir žvejyba. Bent jau nelikdavo laiko įvairiausioms 
kvailystėms, - dvejoja, - na, beveik nelikdavo. 

Ričardas klausia: 

— Ar Rioteslis papasakojo Gardineriui? Apie jūsų Kupidoną. 

— Ką turi omenyje? 

Karalius Kromveliui sakė girdėjęs, kad šis buvo padirbinęs netikrą an- 
tikinę statulą. Henrikas kvatojo, bet turbūt viską gerai įsidėmėjo. Juokėsi 
todėl, kad pašiepiami buvo dvasininkai ir kardinolas, o tokius pokštus jis 
ypač mėgsta. 

Sekretorius Gardineris sako: 

- Statula, statutas - koks skirtumas? 

- Įstatymų leidybos srityje lemtingą vaidmenį gali turėti viena raidė, 
nors visi mano precedentai yra tikri. 

— Bet tik labai plačiai traktuojami, - priduria Gardineris. 

- Jūsų Didenybe, Konstancos taryba dovanojo jūsų pirmtakui Henri- 
kui V teisę valdyti Anglijos Bažnyčią, kokios neturi nė vienos krikščioniš- 
kos šalies valdovas. 

— Bet ši teisė niekada nebuvo taikoma. Kodėl taip yra, nežinau. 

— Aš irgi. Gal dėl nesugebėjimo. 

— Bet dabar turime geresnių patarėjų. 

— Geresnių karalių, Jūsų Didenybe. 

Už Henriko nugaros Gardineris vaiposi, o Kromvelis vos laikosi nenu- 
sijuokęs. 


Metai eina į pabaigą. 

- Ateikite kuklios advento vakarienės, - kviečia Ana, - valgysime ša- 
kutėmis. 

Kromvelis ateina, bet ten susirinkusi kompanija nekelia jam susižavė- 
jimo. Į karaliaus kamerherus ji žiūri kaip į naminius šuniukus - Henrį No- 
risą, Viljamą Breretoną ir, žinoma, savo brolį lordą Ročfordą. Ana elgiasi 
gana negailestingai, šiurkščiai atsako į bet kokius komplimentus, tarsi šei- 
mininkė, laužanti pietums skirtų vieversių kaklus. Jeigu vos akimirką jos 

šypsena pradingsta, džentelmenai tučtuojau reaguoja ir yra pasiryžę pa- 
daryti viską, kad tik jai įsiteiktų. Tokios kvailių kompanijos nė su žiburiu 
nerastum. 

Pats jis gali eiti kur panorėjęs, beje, taip ir daro. Tomas augo klausyda- 
masis užstalės kalbų Freskobaldžio, Portinario šeimose, paskui kardinolo 
aplinkoje tarp eruditų ir mokslininkų, todėl vargu ar jį sudomins pernelyg 
saldūs Anos gerbėjai. Dievas regi, visi čia esantys džentelmenai deda visas 
pastangas, kad tik jis pasijustų nepatogiai. Nepaisant to, jis jaučiasi puikiai, 
elgiasi ramiai, kalba aiškiai ir taikliai. Keista, kodėl pagyvenęs Norisas, 
protingas žmogus, leidžiasi kvailinamas tokių pašnekovų. Šalia Anos jis 
visas virpa. Skamba kaip pokštas, kurio niekas neištaria balsu. 

Pasibaigus vakarienei Norisas lydi Tomą iki durų, ima už rankovės ir 
klausia: 

— Ar tikrai nieko nematote? Jokių pokyčių Anos veide? 

Jis purto galvą. 

- O koks jūsų idealas? Apkūni užsienietė, kurią sutikote bastydamasis 
po pasaulį? 

— Mano ir karaliaus požiūriai iš esmės skiriasi. 

- Jeigu tai patarimas, perduokite jį savo draugo Vajato sūnui. 

— Manau, jaunasis Vajatas viską puikiai apskaičiavo. Jis vedęs vyras. Jis 
sako sau: „Savo kančias paversk eilėmis.“ Argi mes metams bėgant netam- 
pame protingesni, kai jaunatvišką įsimylėjimą keičia tikra meilė? 

- Pažvelkite į mane ir pasakykite atvirai, - prašo Norisas, - ar tikrai 
tapau protingesnis? 

Kromvelis duoda Norisui nosinaitę. Šis nusišluosto veidą ir ją grąži- 
na. Tomas prisimena šv. Veroniką, savo šydu valančią kenčiančio Kristaus 
veidą. Galvoja, ar grįžus namo bus galima ant drobės įamžinti džentelme- 
niškus Henrio bruožus, jeigu taip, ar jis kabintų jo paveikslą ant sienos? 

Norisas nusisuka ir nusijuokia: | 

— Vestonas, jaunasis Vestonas, pavydi berniukui, kurį ji kartais pasi- 
kviečia vakarais padainuoti. Dar jis pavydi ugnį kurstančiam tarnui ir jai 
kojines numaunančiai tarnaitei. Visą vakarą, kol buvote čia, jis skaičiavo: 
„Štai, pažvelkite, ji žiūri į tą storą mėsininką, per dvi valandas pažvelgė į jį 
penkiolika kartų. 

— Storas mėsininkas buvo kardinolas. 

— Pranciškui visi pirkliai yra vienodi. 

— Pastebėjau. Gero vakaro. 

— Gero kelio, Tomai, - taria Norisas tapšnodamas jam per petį, išsiblaš- 
kęs, kiek suglumęs, tarsi lygus lygiam, draugas draugui. Paskui žvilgsnis vėl 
nukrypsta į Aną, o žingsniai - į savo varžovus. 

Visi pirkliai vienodi? Tik ne šiame pasaulyje. Tvirtų rankų Žmogus su 
kapokle gali vadintis mėsininku, bet be kalvio nebus ir kapoklės. Nebus 
plaktukų, dalgių, pjautuvų, žirklių ir oblių. O kur dar ginklai ir šarvai, strė- 
lių smaigaliai, ietys ir šautuvai. Be kalvių nebūtų nei laivų, nei jų inkarų. 
Nebūtų kablių, vinių ar durų skląsčių, nebūtų įtvarų, žarsteklių ir lengvų 
dviračių vežimų. O iešmai, virduliai, trikojai, pakinktų žiedai, sagtys ir žąs- 
lai? O peiliai? 

Tomas prisimena tą dieną, kai išgirdo, kad atžygiuoja Kornvalio armija. 
Kiek jam tada buvo, dvylika? Tuo metu jis buvo kalvėje, valė didžiules 
dumples ir tepė aliejumi odą. Įėjo Valteris, pažiūrėjo į jį ir tarė: 

— Reikia užkamšyti. 

— Gerai, - atsakė Tomas. (Įprastas pokalbis su Valteriu.) 

— Pačios neužsikamšys. 

— Gerai, gerai, dėl to imsiu ir užkamšysiu. 

Tomas pažvelgė aukštyn. Tarpduryje stovėjo jų kaimynas Ovenas Ma- 
dokas. 

- Jie jau eina, ojų žodžiai aidi abiejose upės pusėse. Henrikas Tiudoras 
pasiruošęs kovoti. Karalienė ir mažyliai Taueryje. 

Valteris nusišluostė burną ir paklausė: 

— Kiek dar turime laiko? 

— Dievas težino, tie šunsnukiai moka skraidyti. 

Tomas išsitiesė. Jo rankoje keturių svarų kirvis su tvirtu uosio kotu. 


Kitas kelias dienas jie dirbo iki nukritimo. Valteris savo draugams pa- 
žadėjo šarvus, o Tomui teko galąsti viską, kuo galima kirsti, smogti, dras- 
kyti ar žudyti priešą. Patnio žmonės neapkentė pagonių. Jie mokėjo mo- 
kesčius, taigi kodėl jų negalėjo mokėti Kornvalio gyventojai? Moterys bijo- 
jo, kad priešai gali suteršti jų garbę. 

— Kunigai sako, kad jie taip elgiasi tik su savo seserimis, todėl tau nėra 
ko bijoti, Bete. O dar kunigas kalba, kad kai kurios jų kūno dalys yra žvy- 
nuotos kaip velnio. Tau patiktų. 

Betė sviedžia į Tomą pirmą po ranka pasitaikiusį daiktą. Jis greitai atsi- 
traukia ir išvengia smūgio. Jeigu namuose kas sudūžta, vadinasi, Betė ką 
nors metė į Tomą. 

— Suprask, kad nori, - burbteli Tomas, - kas gali patikti moterims. 

Tą savaitę nenutyla kalbos. Kornvaliečiai dirba po žeme, jų veidai juo- 
di. Jie pusiau akli, tad nebus sunku sugauti juos tinklu. Karalius duos po 
šilingą už kiekvieną sulaikytą priešą, o už ypač svarbų - du. Bet kokio jie 
ūgio, jeigu šaudo beveik metro ilgio strėlėmis? 

Dabar visi namų daiktai regimi kiek kitaip. Iešmai ar didžiulės adatos - 

visa tai virsta kovos įrankiais susidūrus su priešu akis į akį. Kaimynai plau- 
kia ir į Valterio aludę, tarsi kornvaliečiai atėję išgertų visą Anglijos alų. 
Ateina Ovenas Madokas ir prašo padaryti dvylikos colių ašmenų medžiok- 
linį peilį. 

— Dvylikos colių? Su tokiu mosikuodamas gali nusipjauti ausį. 

— Kai kornvaliečiai tave pačiups, nebūsi toks guvus. Jie tokius veria ant 
iešmo ir kepa ant laužo. 

— Nejaugi negalima pliaukštelti jiems irklu? 

-— Aš tau per nasrus pliaukštelsiu, kad mažiau liežuviu maltum, - bau- 
bia Ovenas. - Tu, mažas žioply, jau prieš gimdamas buvai pasmerktas. 

Tomas rodo Madokui peilį, kurį padarė sau ir pasikabino ant virvės po 
marškiniais. Trumpa geležtė, panaši į aštrią iltį. 

— Ką manai? 

— Kristau švenčiausias, - stebisi Madokas, - žiūrėk, atsargiau su šiuo 
žaisliuku. 


Tomas deda savo keturių svarų kirvį ant palangės „Pegase“ ir klausia 
sesers Ketės, kodėl dar prieš gimdamas jis buvo prakeiktas. 

— Paklausk Morgano Viljamso, jis tikrai atsakys. Ak, Tomai Tomai, - 
bučiuoja jo galvą, - geriau nelįsk prie jo, tegu jis pešasi. 

Ji tikisi, kad kornvaliečiai užmuš Valterį. Garsiai to nesako, bet Tomas 
supranta. 

— Kai pats tapsiu šeimos galva, - tvirtina jis, - viskas bus kitaip, pažadu. 

Morganas išraudęs aiškina, kad berniukai bėgiodavo paskui Tomo mo- 
tiną ir šaukdavo: „Žiūrėkite, sena kumelė su kumeliuku!“ 

Sesuo Betė priduria: 

— O dar kornvaliečiai turi milžiną Bolsterį, kuris įsimylėjęs šv. Agnietę. 
Ji yra ant jų vėliavų, todėl milžinas seka paskui juos. 

- Bolsteris? — šaiposi jis. - Štai tokio dydžio. 

— Na, palauk, - Betė supyksta, - pamačius greit praeis noras juokauti. 

- Apylinkės moterys, - pasakoja toliau Morganas, - žiūrėdamos į tavo 
mamą dirbtinai aikčiodavo ir maldavo liežuviais: „Sunku bus jai gimdyti, 
žiūrėkite, jau dabar ji pro jokias duris netelpa.“ 

Kai rėkdamas į šį pasaulį atėjo Tomas - sugniaužtais kumščiais ir juo- 
domis šlapiomis garbanomis, Valteris su savo draugais išlindo į Patnio gat- 
ves šaukdamas: „Čionai, gražuolės mano! Kuriai reikia vaiko?“ 

Datos niekas neužfiksavo. „O man nusispjauti, - tarė Tomas Morga- 
nui. - Neturiu horoskopo, taigi neturiu ir likimo.“ 

Likimas taip sutvarkė, kad Patnyje nebuvo jokių mūšių. Moterys buvo 
pasiruošusios sutikti priešą su peiliais ir skustuvais, vyrai apsiginklavo 

vėzdais, kastuvais ir kirtikliais. Didžiulis mūšis užvirė prie Blakhito. Karinė 
Tiudorų mėsmalė sukapojo juos į gabalus ir išmėtė po laukus. Neliko ko 
bijoti, išskyrus Valterį. 

Betė klausia: 

— Ar žinai ką nors apie Bolsterį? Išgirdęs, kad šv. Agnietė negyva, milži- 
nas iš skausmo nusipjovęs ranką, o kraujas iš šios subėgęs į jūrą. Iš pradžių 
kraujas tekėjęs į urvą, kurio negalima pripildyti, nes jame skylė, tada į jūrą, 
o per jos dugną - į Žemės centrą ir pragarą. Taip jis ir mirė. 

— Gerai, nes jau ėmiau dėl jo nerimauti. 

— Mirė iki kito karto, - baugina jo sesuo. 

Taigi Tomas gimė niekam nežinomą dieną, o trejų metų jau rinko pra- 
kurus kalvei. 

— Pažvelkite į mano vyrą! - šaukdavo Valteris švelniai tapšnodamas per 
galvą. Jo pirštai atsiduodavo dūmais, o delnai buvo kieti ir juodi. 

Žinoma, pastaruoju metu dvasininkai mėgino jam išpranašauti vie- 
nokį ar kitokį likimą, regintieji pranašingus dangaus ženklus bandė spėti 
jo gimimo datą pagal tai, kas ir koks jis dabar. Jupiteris simbolizuoja kles- 
tėjimą ir gerovę, kylantis Merkurijus rodo greitį ir gebėjimą įtikinamai kal- 
bėti. „Jeigu Marsas ne Skorpione, - svarsto Kraceris, - tuomet neaišku, kuo 
apskritai užsiimu.“ Tomo motinai buvo penkiasdešimt dveji, todėl niekas 
nesitikėjo, kad ji pastos, tuo labiau kad pagimdys sveiką vaiką. Ji slėpė savo 
pilvą po plačiais drabužiais, kol buvo įmanoma. Tomas gimė ir visi tuomet 
paklausė: „Vaje, kas tai?“ 


Gruodžio viduryje Vidurinio Templio baristeris Džeimsas Beinhamas 
išsižada savo erezijų prieš Londono vyskupą. Sityje kalba, kad jį kankino. 
Budelis suko kankinimo įtaiso rankeną, o pats Moras stovėjo šalia ir liepė 
pasakyti vardus kitų teisinių korporacijų narių, užsikrėtusių erezija. Po ke- 
lių dienų kartu sudegino buvusį vienuolį ir odų pardavėją. Vienuolis ga- 
beno knygas per Norfolko uostus, o paskui, kvailys, per Šv. Kotrynos doką, 
kur jau laukė lordas kancleris ir juos suėmė. Pas odų pardavėją rado jo 
paties perrašytą Liuterio knygą „Apie krikščionio laisvę. Visus juos Krom- 
velis pažinojo: į nemalonę patekusį ir pažemintą Beinhamą, vienuolį Bei- 
fildą ir Džoną Tjuksberį, kuris, Dievas mato, nebuvo joks teologijos dak- 
taras. Taip ir baigiasi metai, dūmų ir pelenų kamuoliuose, kurie virš Smit- 
fildo įgauna žmogaus formą. 


Pirmą Naujųjų metų dieną Kromvelis prabunda dar prieš aušrą ir prie 
savo lovos regi stovintį Gregorį. 


— Tėve, kuo greičiau kelkis. Tomą Vajatą suėmė. 

Jis tučtuojau pašoka iš lovos ir iškart į galvą dingteli mintis, kad Moras 
prasiskverbė ir į Anos bendraminčių ratelį. 

— Kur jis? Čelsyje? 

Prislėgtas Gregoris stebisi: 

- O kodėl Čelsyje? 

- Karalius negali prileisti per daug arti... Na, Ana turi uždraustų kny- 
gų, pati jam rodė, o karalius net skaitė Tindeilą. O kas bus kita Moro au- 
ka - karalius? 

Ima ir velkasi marškinius. 

— Moras čia niekuo dėtas. Kelis kvailius suėmė dėl riaušių Vestminstery- 
je. Gatvėje jie šokinėjo per laužus ir daužė langus, kaip paprastai ir nutin- 
ka... - Gregorio balsas virpa. - Paskui susimušė su sargybiniais ir juos 
suėmė. Neseniai atbėgo berniukas ir atnešė raštelį: „Ar negalėtų atvykti 
ponas Kromvelis su nedidele dovanėle kalėjimo prižiūrėtojui?“ 

— Kristau švenčiausias, - iškošia Tomas, atsisėda ant lovos ir staiga su- 
vokia, kad yra beveik nuogas: pėdos, blauzdos, šlaunys, varpa, plaukuota 
oda ir šeriuotas smakras, prakaituoti pečiai. Apsivelka marškiniais. - Nu- 
važiuosiu, bet iš pradžių turiu papusryčiauti. 

Gregoris su lengva pagieža prataria: 

- Juk prižadėjai būti jam tėvas, tai ir būk. 

Jis atsistoja ir sako: 

— Pakviesk Ričardą. 

— Važiuosiu su tavim. 

— Važiuok, jeigu nori, bet Ričardas man reikalingas, jei iškiltų tam tik- 
rų keblumų. 

Laimė, sunkumų neiškyla, tik reikia ilgai derėtis. Kai jaunieji džentel- 
menai, nusikamavę, apdaužyti, suplėšytais ir nešvariais drabužiais, išeina į 
lauką, ima aušti. 

— Labas rytas, sere Fransi Vestonai, - taria Kromvelis, o pats galvoja, 
kad jei būtų žinojęs, jog jis čia, būtų palikęs jį likimo valiai. - Kodėl jūs ne 
rūmuose“ 

- Aš ir esu ten, - prabyla alkoholiu trenkiantis vaikinas, - esu Grinviče. 
Manęs čia nėra. Ar suprantate? 

— Mokate susidvejinti, aišku. 

— Ak, Jėzau, mano atpirkėjau Jėzau Kristau, - prisimerkęs nuo akina- 
mo sniego sako Tomas Vajatas ir kasosi galvą, - daugiau niekada. 

— Iki kitų metų, - suburba Ričardas. 

Kromvelis nusisuka ir mato, kaip į gatvę išeina paskutinė kerėpliška 
figūra. 

— Fransis Brajanas. Galėjau nuspėti, kad be jūsų čia neapsieita. Sere. 

Pajutusi pirmą naujųjų metų šaltuką, ledi Anos pusseserė dreba kaip 
epušės lapas. 

— O šiandien tikrai šaltoka. 

Fransio liemenė perplyšusi, marškinių apykaklė laikosi vos ant kelių 
siūlių, batas vienas. Kelnes kiek prispaudęs ranka, kad nenukristų. Prieš 
penkerius metus riterių dvikovoje neteko vienos akies, o dabar per riaušes 
nukrito tvarstis, todėl aiškiai matyti pamėlynavusi duobė. Fransis dairosi 
vienintele likusia akimi. 

— Kromvelis? Neprisimenu, kad praeitą naktį buvote su mumis. 

- Gulėjau savo lovoje ir būčiau labai laimingas galėdamas ten būti ir 
dabar. 

- Tai ir važiuokite atgal, - rizikuodamas pargriūti iškelia rankas. - Gal 
kuri miestietė jau laukia jūsų? Ar turite po vieną visoms dvylikai Kalėdų 
dienų? - kvatoja jis, o paskui priduria: - Juk jūsų, sektantų, moterys bend- 
ros, ar ne? 

— Vajatai, pasakykite savo draugui, kad prisidengtų, nes kitaip gali nu- 
šalti kai kurias svarbias kūno dalis. Jam ir taip be akies ne pyragai. 

— Padėkokite! - šaukia Tomas Vajatas stuktelėjęs savo draugams. - Pa- 
dėkokite ponui Kromveliui ir atiduokite, kas priklauso. Kad dar keltųsi taip 
anksti ir vyktų čionai su atverta pinigine, ir dar per atostogas... Jeigu ne jis, 
sėdėtume čia iki rytojaus. 

Bet nepanašu, kad nors vienas jų turėtų bent šilingą. 

— Viskas gerai, - taria Kromvelis, - užrašysiu savo sąskaitų knygoje. 

„Ak, kuo gi įtikti mylimajai?“ 
1532-yjų pavasaris 


Metas peržvelgti sutartis, nuo kurių priklauso visas pasaulis: sutartis 
tarp valdovo ir pavaldinio, tarp vyro ir žmonos. Abiejų rūšių sutartys re- 
miasi vienos šalies pagarba ir ištikimybe kitai šaliai. Valdovas ir vyras sau- 
go ir aprūpina, žmona ir pavaldinys paklūsta. O valdovus ir vyrus valdo 
Dievas. Jis regi visus mūsų nereikšmingus maištus bei žmogiškas kvailystes 
ir ištiesia ilgą savo ranką su sugniaužtu kumščiu. 

Įsivaizduokite, kad kalbate apie tai su Džordžu, lordu Ročfordu. Tai 
protingas jaunuolis, išsilavinęs ir apsiskaitęs, bet dabar jį labiausiai domina 
ugniaspalvis atlasas, puošiantis jo antrankovius. Kantriai kedena pirštu 
rankovių pūpsnius, kad šie būtų kuo didesni, todėl primena žonglierių, 
ridenantį kamuolius ant savo rankų. 

Metas apsvarstyti, kas yra Anglija, jos užmojus ir sienas, ne tik suskai- 
čiuoti ir išmatuoti uostų įtvirtinimus bei gynybines sienas, bet ir įvertinti 
jos savivaldą. Laikas aptarti, kas yra karalius: kaip jis turi saugoti savo 
žmones nuo moralinių ar fizinių svetimšalių antpuolių, kaip saugoti nuo 
tų, kurie drįsta anglams aiškinti, kaip bendrauti su savo Dievu. 

Parlamentas renkasi sausio viduryje. Ankstyvojo pavasario užduotis - 
palaužti vyskupus, nepritariančius naujiems Henriko nurodymams, ir su- 
kurti naujus įstatymus, - jais remiantis, Bažnyčios gautos pajamos nebūtų 
siunčiamos į Romą, nors šis procesas jau ir dabar sustabdytas, o karalius 
taptų Bažnyčios galva ne tik popieriuje. Bendruomenių rūmai rengia pe- 
ticiją prieš Bažnyčios teismus, — jie tokie savavališki ir įžūlūs, kad kyla 
klausimas dėl jų veiklos ir apskritai egzistavimo. Dokumentas keliauja iš 
rankų į rankas, kol galiausiai patenka Kromveliui, - šis pluša kiaurą naktį 
su Reifu ir Riotesliu taisydamas tekstą daugybę kartų. Tomas nori įveikti 
opoziciją, o labiausiai - karaliaus sekretorių Gardinerį, jaučiantį pareigą 
vadovauti puolamiems prelatams. 

Karalius kviečia poną Stiveną. Įėjęs Gardineris susigūžia tarsi masti- 
fas, tempiamas prie meškino. Karaliaus, tokio svarbaus asmens, balsas per 
aukštas, o kai supyksta, šis dar palaibėja ir girdėti vien ausį rėžiantis spie- 

gimas. Ar dvasininkai yra jam visiškai pavaldūs, ar tik iš dalies? O gal jie 
visai nėra jo pavaldiniai, nes kaip gali tokie būti, jeigu prisiekia paklusti 
popiežiui ir jį remti? „Kodėl jie negali prisiekti man! - šaukia Henrikas. 

Išėjęs iš karaliaus salės Stivenas atsiremia į sieną, papuoštą laukymėje šo- 
kinėjančiomis nimfomis. Išsitraukia nosinaitę, bet pamiršęs, kam išsiėmė, 
apvynioja aplink pirštų sąnarius kaip tvarstį. Nuo kaktos varva prakaitas. 

Kromvelis kviečia tarnus. 

— Milordas vyskupas prastai jaučiasi, - jie atneša kėdę, o Stivenas žiūri 
į ją, paskui į Kromvelį, atsargiai atsisėda, tarsi visai nepasitikėtų staliaus 
darbu. - Manau, girdėjote, ką jis pasakė. 

Kiekvieną žodį. 

- Jeigu karalius įgrūs jus į kalėjimą, pažadu pasirūpinti, kad jaustumė- 
tės ten kuo patogiau. 

- Velniai jus griebtų, Kromveli. Kas manote esąs? Kokias pareigas eina- 
te? Esate niekas. Niekas. 

Reikės laimėti debatus, o ne tik užčiaupti savo priešus. Neseniai Krom- 
velis lankėsi pas Kristoferį san Žermeną, visoje Europoje gerbiamą pagy- 
venusį teisininką. Jis priima Tomą kaip seną gerą draugą. 

„Anglijoje nėra žmogaus, - sako jis, - kuris nematytų, kad Bažnyčiai 
reikia reformų, ir kuo toliau, tuo labiau. Jeigu Bažnyčia nesugeba pati savęs 
reformuoti, tai gali ir privalo padaryti karalius bei parlamentas. Prie tokios 
išvados priėjau mąstęs apie tai jau keletą dešimtmečių.“ 

„Žinoma, - tęsia senasis teisininkas, - Tomas Moras man nepritaria. 
Galbūt jo laikas praėjo. Utopija - ne ta erdvė, kurioje galima gyventi.“ 

Kai Kromvelis vėl aplanko karalių, Henrikas ima plūsti Gardinerį. 

— Kokia neištikimybė! - šaukia jis. - Koks nedėkingumas! Argi gali jis 
likti mano sekretoriumi, jeigu kursto prieš mane mano varžovus? 

Ne per seniausiai Henrikas garbino šį žmogų dėl jo plačių pažiūrų. To- 
mas ramiai sėdi, stebi Henriką ir savo ramybe mėgina nuslopinti įtampą, 
apgaubti karalių tylos aureole, kad Henrikas išgirstų vidinį savo paties bal- 
są. Labai svarbu mokėti sušvelninti Anglijos liūto rūstybę. 

— Manau, - taria jis ramiu balsu, - Jūsų Didenybei leidus, man atro- 
do... Juk žinote, Vinčesterio vyskupas mėgsta pasiginčyti. Bet tik ne su sa- 
vo karaliumi. Jis neišdrįstų to daryti dėl pramogos, - susimąsto. - Taigi jo 
pažiūros, kad ir kokios klaidingos būtų, neapsimestinės ir tikros. 

— Taip, bet, - karalius staiga nutyla. Jis pagaliau išgirdo savo balsą, tą 
patį, kuris sužlugdė buvusį kardinolą. Gardineris nėra Volsis - bent jau jei 
bus paaukotas, vargu ar kas nors jo pasigailės. Bet Kromveliui svarbu, kad 
niurnantis vyskupas kol kas išsaugotų savo postą, nes jam rūpi Henriko 
reputacija Europoje. 


272 


— Jūsų Didenybe, Stivenas tarnavo jums pasiuntiniu panaudodamas 
visas savo galias, todėl ar nebūtų geriau nuoširdžiai jį įtikinti, nei karališka 
neapykanta priversti imtis ryžtingų veiksmų? Tai daug malonesnis ir gar- 
bingesnis būdas. 

Tomas stebi Henriko veidą. Karalius labai jautrus viskam, kas siejasi 
su garbe. 

— Ar dažnai duodate tokį patarimą? 

Jis šypsosi. 

— Ne. 

— Tai jūs nemanote, kad turiu valdyti krikščioniško romumo dvasia? 

— Ne. 

- Žinau, kad nemėgstate Gardinerio. 

— Būtent todėl Jūsų Didenybei ir reikėtų paklausyti mano patarimo. 

„Stivenai, - mąsto Kromvelis, - esi man skolingas. Netrukus atsiųsiu 
tau sąskaitą.“ 

Savo namuose Tomas bendrauja su parlamentarais, teisinių korporacijų 
ir miesto gildijų nariais. Su parlamento pirmininku Tomu Odliu ateina jo 
proteguojamas Ričardas Ričas, auksaplaukis jaunuolis, gražus kaip pieštas 
angelas, aiškaus, sveiko, pasaulietinio mąstymo, ir Roulandas Li, tvirto su- 
dėjimo tiesmukas kunigas, visiškai nepanašus į dvasininką. Pastaraisiais 
mėnesiais jo draugų ratą Sityje praretino ligos ir mirties bausmės. Tomas 
Someris, kurį pažinojo jau daugelį metų, mirė vos išėjęs iš Tauerio, į kurį 
buvo įgrūstas dėl angliškos Evangelijos platinimo. Someris, gražių audinių 
ir greitų Žirgų mėgėjas, buvo tikras nenuorama, kol pateko į lordo kanclerio 
rankas. Džoną Petitą irgi paleido, bet jis jau buvo per silpnas dalyvauti Ben- 
druomenių rūmų veikloje. Dabar sėdi užsidaręs savo kambaryje ir niekur 
neina. Skausminga matyti, kaip sunkiai jis kvėpuoja. 1532 metų pavasario 
šiluma nepalengvina jo vargų. „Jaučiu, - taria jis, - tarsi mano krūtinės 
ląstą juostų geležinis lankas, kurį jie pamažu veržia. Tomai, ar galėtumėt 
pasirūpinti Luse po mano mirties?“ 

Kartais, vaikštant po sodą su įtakingais miestiečiais ar Anos kapelio- 
nais, Kromveliui labai trūksta pono Kranmerio. Jo čia nėra jau nuo sausio, 
nes kaip karaliaus pasiuntinys jis išvyko pas imperatorių, o pakeliui turi 
aplankyti Vokietijos dvasininkus ir prašyti jų pritarti karaliaus skyryboms. 

— Ką man daryti, jeigu jums išvykus karalius vėl ką nors susapnuos? — 
klausė jis Kranmerio. 

Šis nusišypsojo. 

— Praeitą kartą puikiausiai susitvarkėte, man beliko linkčioti. 

Tomas žiūri į Marlinspaiką, kuris pakabinęs letenas guli ant juodos ša- 
kos. Rodo pirštu į katiną ir sako: „Ponai, šis katinas priklausė kardinolui.“ 

Pamatęs tiek daug svečių Marlinspaikas strykteli link sienos ir vikstelėjęs 
uodegą dingsta nežinia kur. 

Ostin Frajerso virtuvėse berniukai mokosi kepti prieskoniais pagardin- 
tus vaflius. Tam reikia turėti gerą akį, tvirtą ranką ir būti tiksliam. Suklysti 
yra kur. Tešla turi būti tam tikro tirštumo, o geležinės vaflių formos su ilgo- 
mis rankenomis - gerai išteptos taukais ir karštos. Prispaudus formą prie 
formos pasigirsta kažkas panašaus į gyvulio klyksmą, nes į orą šnypšdami 
ima veržtis garai. Jeigu pulsite į paniką ir sumažinsite spaudimą, teks gram- 
dyti nuo formų klampią masę. Reikia palaukti, kol garas nusilps, ir pradėti 
skaičiuoti. Jeigu susipainiojama, ore pasklinda svilėsių kvapas. Sėkmę nuo 
nesėkmės skiria vos kelios sekundės. 

Į Bendruomenių rūmus Kromvelis atneša įstatymo projektą, pagal ku- 
rį būtų sustabdytas dešimtinės mokėjimas Romai. Jis paprašo, kad parla- 
mentarai pasidalytų į dvi grupes. Tai gana neįprasta, bet sumišę ir bambė- 
dami parlamento nariai vis dėlto paklūsta: nepritariantys įstatymui stoja 
į vieną pusę, jį palaikantys - į kitą. Karalius irgi čia, stebi, kas už jį, o kas 
prieš. Proceso pabaigoje pritardamas linkteli savo patarėjui. Lordų rūmuo- 
"se tokia taktika nebūtų galima, nes ten karalius turi pats tris kartus įro- 
dinėti savo tiesą. Senoji aristokratija, pavyzdžiui, Ekseteriai, turintys savų 
teisių į sostą, palaiko popiežių bei Kotryną ir nebijo to pasakyti karaliui 
tiesiai į akis, dar nebijo. Bet dabar Henrikas jau žino, kas jo priešai, ir yra 
pasiruošęs pirmai progai pasitaikius juos sutrypti. 

Kai tik berniukams virtuvėje pavyko pagaminti pirmą pagirtiną vaflį, 
Terstonas liepia iškepti dar šimtą. Greitai gebėjimas kepti vaflius virsta ant- 
ra prigimtimi: riešas staigiai pasisuka, kai dar minkštas vaflis užmetamas 
ant medinės lentelės, o paskui - ant džiovinimo grotelių, kad taptų traškus. 
Pavykę vafliai - bėgant laikui jie visi bus tokie - pažymimi Tiudorų emble- 
ma ir tuzinais sudedami į gražias inkrustuotas dėžutes, kurios ir bus pa- 
tiektos ant stalo. Kiekvienas trapus auksinis diskas apšlakstytas rožių van- 
deniu. Vieną partiją vaflių Kromvelis siunčia Tomui Bolinui. 

Viltšyro hercogas mano, kad kaip būsimos karalienės tėvas nusipelnė 
ypatingos pagarbos, ir leidžia suprasti, jog visai neįsižeistų, jeigu į jį kreiptųsi 
žodžiu „monsinjoras“. Pabendravęs su Bolinu, jo sūnumi ir draugais Krom- 
velis per Vaitholo menes eina pas Aną. Pamažu jos padėtis darosi vis aukštes- 
nė, bet jam lenkiasi visi jos tarnai. Rūmuose ir Vestminsterio kanceliarijoje 
Kromvelis rengiasi ne prabangiau, nei priklauso pagal pareigas, - vilki pa- 
laidą švarką iš Lemsterio vilnos, tokios švelnios tarsi srovenantis vanduo, o 
atspalviai tamsiai violetiniai ir indigo, beveik juodi, tarytum pati naktis būtų 
prasismelkusi. Juodo aksomo kepurė dengia juodus jo plaukus, šviesios tėra 
žvitrios akys, tvirtos, raumeningos rankos ir blizgantis Volsio žiedas. 

Vaithole (buvę Jorko rūmai) vis dar triūsia statybininkai. Per Kalėdas 
karalius padovanojo Anai didžiulį miegamąjį. Pats ją ten atvedė, norėda- 
mas išgirsti, kaip ji aikčios pamačiusi sidabru bei auksu išsiuvinėtas drobes 
ir medinę išdrožinėtą lovą, uždengtą tamsiai raudonu atlasu, kuris išsiu- 
vinėtas gėlėmis ir vaikais. Henris Norisas jam pranešė, kad Ana neaiktelėjo 
iš nuostabos, tik lėtai apsižvalgė ir nusišypsojo. Bet paskui prisiminė, kaip 
derėtų elgtis, ir apsimetė, kad dėl jai suteiktos tokios garbės vos nenualpo. 
Karalius ją pagavo ir tik atsidūrusi jo glėbyje Ana aiktelėjo. „Nuoširdžiai 
tikiu, - tarė Norisas, - kad bent kartą gyvenime kiekvienas vyras privers 
moterį taip aiktelėti.“ 

Kai Ana atsiklaupusi padėkojo, Henrikas turėjo palikti prabanga tvis- 
kantį miegamąjį. Jis paėmė Aną už rankos ir abu grįžo prie vaišių stalo. 
Svečiai įdėmiai stebėjo valdovo veidą ir tą pačią dieną paskleidė žinią — 
slaptą ir ne - visam pasauliui. 

Kai perėjęs buvusius kardinolo kambarius Kromvelis randa Aną sėdin- 
čią su savo tarnaitėmis, atrodo, kad ji jau žino arba apsimeta žinanti, ką pa- 
sakė jos tėvas ir brolis. Jie mano, kad sprendžia, kokia bus Anos taktika, bet 
ji pati puiki taktikė, gebanti prisiminti daugelį svarbių įvykių ir pasimokyti 
iš klaidų. Kromvelis ypač gerbia tokius žmones. Vieną dieną, pro atvirą 
langą klausydamasi lizdus sukančių paukščių klegesio, ji taria: 

- Kitados minėjote, kad tik kardinolas gali išlaisvinti karalių. Ar žino- 
te, apie ką dabar galvoju? Manau, Volsis buvo vienintelis asmuo, galintis 
išlaisvinti Henriką. Bet jis buvo per daug išdidus, norėjo tapti popiežiumi. 
Jeigu būtų buvęs nors kiek kuklesnis, Klemensas tikrai nebūtų priešta- 
ravęs. 

— Spėju, jūsų Žodžiai kažką slepia. 

— Manyčiau, turime iš to pasimokyti, - įsikiša Norisas. 

Jie vienu metu atsigręžia, o Ana klausia: 

— Tikrai? 

— O kokia tai turėtų būti pamoka? - tikslinasi Kromvelis. 

Norisas sutrikęs. 

— Nė vienas iš mūsų netaps kardinolu, - kalba Ana. - Net Tomas, taip 
aukštai iškilęs, nepretenduoja eiti šių pareigų. 

— Nejaugi? Nedrįsčiau lažintis, - Norisas išsliūkina iš kambario kaip 
tikras šilkuotas džentelmenas ir palieka Kromvelį vieną su būriu damų. 

— Taigi, ledi Ana, ar mąstydama apie buvusį kardinolą randate laiko 
pasimelsti už jo sielą? 

— Manau, juo pasirūpins Dievas, o mano maldos nieko nepakeis. 

- Jis tave erzina, Ana, - įsiterpia Merė Bolin. 

- Jeigu ne kardinolas, būtumėte apvesdinta už Hario Persio. 

- Tokiu atveju, - atkerta ji, - bent jau būčiau pagarbos verta žmona, o 
dabar... 

— Bet, brangi giminaite, - prabyla Merė Šelton, - Haris Persis išėjo iš 
proto. Visi tai Žino. Iššvaistė visus savo pinigus. 

Merė Bolin juokiasi. 

— Mano sesutė tvirtina, kad taip nutiko dėl nelaimingos meilės jai. 

— Miledi, - Tomas atsisuka į Aną, - jums tikrai nebūtų patikę Hario 
Persio namuose. Kaip ir visi šiaurės lordai, jis būtų laikęs jus šaltame, vėjų 
perpučiamame bokšte ir tik leidęs nulipti žemyn papietauti. Ir štai sėdite 
prie pudingo, pagaminto iš avižinių miltų, sumaišytų su galvijų krauju, su 
trenksmais įžengia jūsų vyras, mojuodamas maišu. „Ak, brangusis, - klau- 
siate, - ar tai dovana man“*“ - „Taip, madam, jeigu tik ji jus pradžiugins.“ 
Atriša maišą ir ant jūsų kelių nukrinta nukirsta škoto galva. 

— Brrr, tai siaubinga, - šnabžda Merė Šelton. - Nejaugi taip jie ten ir 
gyvena“ 

Ana prisidengia burną ranka ir kikena. 

- Ojjūs, - tęsia Tomas, - norėtumėte pietums ant lengvos ugnies vir- 
tos viščiuko krūtinėlės, supjaustytos griežinėliais ir patiektos su grietinė- 
lės bei peletrūnų padažu. Ir nokinto sūrio, kurį užsakė Ispanijos pasiun- 
tinys savo karalienei, bet jis kažkokiu paslaptingu būdu atsidūrė mano 
namuose. 

— Ak, argi galėčiau dar ko nors trokšti? - atsidūsta Ana. - Vyrų gauja 
tyko prie plento Kotrynos sūrio. 

— Po tokio žygdarbio turiu jus palikti, mielosios damos, - rodo ranka į 
kampe sėdintį liutnininką, - su šiuo išverstakiu gerbėju. 

Ana nužvelgia Marką. 

- Tikrai spokso išvertęs akis. 

— Gal išvaryti jį? Namuose ir taip pilna muzikantų. 

— Palikite jį, - nesutinka Merė, - jis mielas berniukas. 

Merė Bolin atsistoja. 

— Aš tik... 

— Dabar bus eilinis ledi Keri ir pono Kromvelio pokalbis, - Merė Šelton 
kalba tokiu tonu, tarsi praneštų labai malonią informaciją. 

Džeinė Ročford sako: 

- Ji vėl siūlys jam savo skaistybę. 

- Ledi Keri, ką tokio slepiate nuo mūsų? - klausia Ana ir linkteli. Jis 
gali eiti. Merė irgi. Galbūt Merė praneša tam tikrus subtilius dalykus, apie 
kuriuos Ana negali kalbėti tiesiai. 

Už durų. 

— Kartais man paprasčiausiai trūksta gryno oro. 

Jis laukia. 

— Juk žinote, Džeinė ir mūsų brolis Džordžas nekenčia vienas kito. Jis 
su ja nemiega, ir jeigu neina pas kitą moterį, sėdi per naktį Anos kamba- 
riuose. Jie žaidžia kortomis. Iki pat aušros lošia „Popiežių Julijų“. Ar gir- 
dėjote, kad karalius apmoka visas jos lošimų skolas? Jai reikia vis daugiau 
pinigų, nuosavo namo, ne per toliausiai nuo Londono, kur nors prie upės. 

— Nemanau, kad ji ketina ką nors iškraustyti. 

— Namai juk kam nors priklauso, - Tomui į galvą dingteli mintis ir jis 
šypsosi. 

Merė pasakoja toliau: 

- Kartą jau patariau jums laikytis nuo jos kuo atokiau. Bet dabar be jū- 
sų nesusitvarkysime. Taip sako net mano tėvas ir dėdė. Nieko negalime pa- 
daryti be karaliaus malonės ir jo kompanijos, o jeigu nesate su karaliumi, 
jis klausia: „O kur Kromvelis?“ - ji atsitraukia ir nužvelgia jį nuo galvos iki 
kojų kaip kokį nepažįstamąjį. - Mano sesuo irgi. 

— Man reikia darbo, ledi Keri. Neužtenka būti patarėju, man reikia 
rimtų pareigų dvare. 

- Perduosiu jai. 

- Noriu dirbti Anglijos karaliaus lobyne arba tvarkyti valstybės iždą. 

Ji linkteli. 

- Iš Tomo Vajato ji padarė poetą, o Harį Persį išvarė iš proto. Esu įsiti- 
kinusi, kad ir dėl jūsų turi planų. 


Likus kelioms dienoms iki parlamento darbo pradžios atvyko Tomas 
Vajatas - norėjo atsiprašyti, kad prikėlė Kromvelį vidury nakties pirmąją 
naujų metų dieną. 

— Turite teisę pykti ant manęs, bet atėjau prašyti to nedaryti. Juk žinote, 
kas yra Naujieji metai. Geriama į kitų sveikatą, taurės keliauja iš rankų į 
rankas, jas reikia ištuštinti. 

Kromvelis stebi po kambarį vaikštantį Vajatą. Smalsumas, nekantrumas 
ir drovumas neleidžia jam atsisėsti ir išsakyti savo atsiprašymų akis į akį. 
Pasuka gaublį, duria smiliumi į Angliją. Stabteli apžvelgti paveikslų ir nedi- 
delį altoriaus paveikslą, paskui nebyliai klausdamas atsigręžia. 

- Tai mano buvusios žmonos, - kalba Kromvelis, - noriu išsaugoti jos 
atminimą. 

Vajatas apsivilkęs kremo spalvos brokato švarką, papuoštą sabalo kai- 
liais, kurio greičiausiai pats neįstengtų nusipirkti, ir gelsvai rudo šilko 
liemenę. Jis mėlynakis, aukso spalvos plaukais, dabar kiek praretėjusiais. 
Kartkartėmis prideda pirštus prie kaktos, tarsi vis dar skaudėtų galvą po 

Naujųjų metų šėlsmo, o iš tikrųjų tikrina, ar per penkias pastarąsias minu- 
tes labiau nenupliko. Gana dažnai sustoja ir žvelgia į veidrodį. 

— Dieve švenčiausias, - taria jis. - Šlaistytis po gatves su ta kvailių mi- 
nia. Esu per senas tokioms akcijoms. Bet dar per jaunas netekti plaukų. 
Kaip manote, moterims tai svarbu? Labai? O jei užsiauginsiu barzdą, ji at- 
stums... Ne, turbūt ne. Greičiausiai pabandysiu. Karaliaus barzda atrodo 
puikiai, argi ne? 

Kromvelis klausia: 

— Nejaugi jūsų tėvas nieko jums nepatarė? 

— Na taip: „Prieš išeidamas išgerk stiklinę pieno ir suvalgyk svarainių 
su medumi.“ Kaip manote, ar tai padeda? 

Kromvelis mėgina tramdyti juoką. Naujas savo pareigas, tai yra Vajato 
tėvo, jis vertina visiškai rimtai. 

— Turėjau omeny, ar jūsų tėvas nepatarė laikytis atokiau nuo moterų, 
kuriomis domisi karalius? 

— Ašir laikiausi atokiau. Prisimenate, buvau išvykęs į Italiją, vėliau me- 
tus praleidau Kalė. Kiekgi dar galima bastytis? 

Klausimas iš jo paties gyvenimo. Pagaliau Vajatas atsisėda ant mažos 
taburetės. Alkūnėmis atsiremia į kelius, pirštais liečia smilkinius. Klausosi 
savo paties širdies plakimo ir kažką galvoja, galbūt kuria eiles. Paskui pake- 
lia galvą. 

— Mano tėvas sako, kad po Volsio mirties tapote pačiu protingiausiu žmo- 
gumi Anglijoje. Ir dar. Jeigu Ana nėra nekalta mergelė, aš čia niekuo dėtas. 

Kromvelis įpila vyno. 

- Stiprus, - prataria Vajatas išgėręs iki dugno. Žiūri į taurės dugną ir 
savo pirštus, laikančius taurę. - Noriu dar kai ką pasakyti. 

- Jeigu turite ką, sakykite čia ir dabar. 

- Už užuolaidų niekas nesislepia? Žmonės sako, kad tarp tarnų Čelsyje 
yra jūsų žmonių. Šiomis dienomis negalima pasitikėti net savais tarnais, 
šnipų yra visur. 

— Sakykite, o kada jų nebuvo? - stebisi Kromvelis. - Moro namuose 
buvo berniukas vardu Dikas Perseris. Šį našlaitį Moras priglaudė slegiamas 
kaltės jausmo. Negaliu tvirtinti, kad Moras pats nužudė jo tėvą, bet buvo 
pastatęs jį prie gėdos stulpo, o paskui įmetė į Tauerį. Dėl to jo sveikata ėmė 
šlyti, kol galiausiai mirė. Dikas kitiems berniukams sakė, kad netiki, jog 
ostijoje slypi Dievas, dėl to Moras išplakė jį stebint visiems namiškiams. 
Pasiėmiau Diką pas save, o kaipgi kitaip galėjau pasielgti? Ir esu pasiryžęs 
priglausti visus Moro engiamus žmones. 

Šypsodamasis Vajatas glosto Šebos karalienę, tai yra Anzelmą. Karalius 
atidavė Kromveliui gražiausius Volsio gobelenus. Metų pradžioje, kai To- 

mas atėjo pas karalių į Grinvičą, šis pastebėjo, kaip Tomas sveikinasi su ja 
akimis, ir paklausė, ar jis pažįsta šią moterį. „Anksčiau pažinojau“, - paaiš- 
kino Kromvelis ir atsiprašė. „Nesvarbu, - atsakė karalius, - visi jaunystėje 
mėgstame pakvailioti, juk negali vesti visų moterų...“ 

Paskui žemu balsu pridūrė: „Norėjau pasakyti, ji priklausė Jorko kar- 
dinolui.“ Tuomet daug gyviau: „Grįžęs į namus paruoškite jai vietą, manau, 
ji turėtų gyventi su jumis.“ 

Kromvelis paima taurę vyno, kitą duoda Vajatui. 

— Prie vartų stovi Gardinerio žmonės ir stebi, kas įeina ir išeina. Tai 
miesto namas, ne tvirtovė, bet jeigu čionai prasibrauna nepageidaujami 
asmenys, mano tarnai su malonumu išspiria juos lauk. Mums patinka pasi- 
pešti. Labai norėčiau užmiršti savo praeitį, bet neleidžia. Dėdė Norfolkas 
nuolat primena, kad buvau paprastas kareivis, ir net ne jo armijoje. 

— Kaip jį vadinate? — Vajatas juokiasi. - Dėdė Norfolkas? 

— Tarp mūsų. Bet turbūt nereikia priminti, ką apie savo padėtį galvo- 
ja Hovardai. Jūs juk augote jų kaimynystėje, todėl nemėginsite stoti jiems 
skersai kelio, kad ir ką jaustumėte Viltšyro dukteriai. Tikiuosi, nieko ypa- 
tingo jai nejaučiate? 

— Dvejus metus, - prisipažįsta Vajatas, - sunku būdavo net pagalvoti, 
kad ją gali liesti kitas vyras. Bet ką galėjau jai pasiūlyti? Esu vedęs vyras, ne 
hercogas ar princas, kokio ji trokšta. Manau, jai patikau, arba jai patiko, kad 
dėl jos esu netekęs žado. Kai likdavome vieni, leisdavo, kad ją bučiuočiau, 
o aš visada galvodavau... Bet tokia Anos taktika, ji sako „taip taip taip, o 
tuomet staiga pasako „ne“. 

— Jūs, žinoma, tikras džentelmenas? 

— Ką, nejaugi manote, kad turėjau ją išprievartauti? Jeigu ji sako „ne“, 
taip ir yra, Henrikas tai puikiai žino. Bet ateidavo kita diena ir ji vėl leis- 
davosi bučiuojama. Taip taip taip, ne. O visų blogiausia yra jos užuominos, 
puikavimasis, ypač kai man sako „ne“, o kitiems - „taip“. 

— Kas tie kiti? 

— Ak, vardai. Vardai galėtų pakenkti jai. Viskas pateikiama taip, kad 
matydamas bet kurį vyrą rūmuose ar Kente galvoji, gal tai jis. O gal tas ar 
anas? Ir nuolat savęs klausinėji, ko gi tau trūksta, kodėl negali suteikti jai 
malonumo, kodėl tau niekada nenusišypso laimė. 

— Man atrodo, kuriate nuostabias poemas. Tai tikra paguoda. O Jo Di- 
denybės eilės per daug nuobodžios, netgi egocentriškos. 

— Ta jo daina „Pramogos draugų rate“. Kai tik ją išgirstu, norisi kaukti 
šuns balsu. 

- Taip, karaliui jau per keturiasdešimt. Liūdna girdėti jį dainuojant 
apie savo jaunystės ir kvailystės dienas, - jis stebi Vajatą. Jaunuolis atrodo 

pritrenktas, tarsi jaustų nesiliaujamą skausmą tarpuakyje. Jis tvirtina, kad 
Ana daugiau jo nekankina, bet į jį pažvelgus taip neatrodo. 

Šiurkščiai, kaip tikras mėsininkas Kromvelis klausia: 

- Kiek, anot jūsų, ji turėjo meilužių? 

Vajatas žiūri į savo pėdas. Paskui pažvelgia į lubas spėliodamas: 

- Tuziną? O gal nė vieno? Šimtą? Brandonas mėgino įtikinti Henriką, 
kad ji - brokuota prekė. Bet karalius išmetė Brandoną iš rūmų. O jeigu bū- 
čiau pabandęs aš? Vargu ar būčiau išėjęs gyvas. Brandonas išdrįso taip kal- 
bėti, nes jam atrodė, kad vėliau ar anksčiau ji nusileis Henrikui, kas tada? 
Nejaugi jis nesupras? 

- Turbūt ji viską gerai apgalvojo. Karaliui juk sunku spręsti apie nekal- 
tybę. Gyvenant su Kotryna jam prireikė dvidešimties metų, kad suvoktų, 
jog brolis jį pralenkė. 

Vajatas juokiasi. 

— Kai ateis ta diena ar ta naktis, vargu ar Ana jam apie tai prasitars. 

- Klausykite, štai mano nuomonė, - rėžia Kromvelis. - Ana nesijaudina 
dėl pirmos vestuvių nakties, nes nėra ko jaudintis. 

Tomas nori pasakyti, kad Ana gyvena ne kūnu, nes turi savų išskaičia- 
vimų. Jos protas šaltas ir lėkštas, ir tai matyti iš jos alkanų juodų akių. 

— Manau, kad kiekviena moteris, nuolat kartojanti Anglijos karaliui 
„ne“, pasakys tą patį bet kuriam vyrui - ir jums, ir Hariui Persiui, ir kam ki- 
tam, kurį tik pasirinko kamuoti dėl savo pačios malonumo. Šitaip ji siekia 
užsibrėžto tikslo. Taigi, manau, ji jus pavertė kvailiu, bet ne visai taip, kaip 
įsivaizduojate. 

— Ar tai paguodos žodžiai? 

- Jeigu tik jie jus guodžia. Jeigu tikrai būtumėte jos meilužis, imčiau 
dėl jūsų nerimauti. Henrikas šventai tiki jos skaistumu. O kuo dar jam ti- 
kėti? Bet vos jiems susituokus karalius ims pavyduliauti. 

— Ką? Jie ketina tuoktis? 

- Patikėkite, sunkiai dirbu su parlamentu ir dedu visas pastangas, kad 
tik palaužčiau vyskupus. O paskui Dievas žino... Tomas Moras sako, kad 
viešpataujant karaliui Jonui, kai Angliją buvo prislėgęs popiežiaus inter- 
diktas, galvijai nesiveisė, javai liovėsi nokti, žolė nustojo augti, o iš dangaus 
ėmė kristi paukščiai. Jeigu taip ir nutiks, - jis šypsosi, - reikės iš pagrindų 
keisti politiką. 

— Kartą Ana paklausė manęs: „O kuo apskritai tiki Kromvelis?“ 

- Tai jūs vis bendraujate? Ir net kalbatės apie mane? Ne tik „taip taip 
taip arba „ne“? Esu priblokštas. 

Vajatas atrodo nepatenkintas. 

- Arjūs neklystate? Dėl Anos. 

— Gali būti. Dabar tikiu tuo, ką ji pati kalba. Man taip patogiau. Mums 
abiem taip patogiau. 

Prieš išeinant Vajatui Kromvelis priduria: 

— Užsukite pas mane artimiausiu metu. Mano merginos daug prisi- 
klausė apie jūsų grožį. Skrybėlės galėsite nenusiimti, jeigu bijote, kad jos 
nusivils. 

Vajatas su karaliumi nuolat žaidžia tenisą, todėl žino, kas yra pažeista 
savigarba. Mėgina nusišypsoti. 

- Jūsų tėvas pasakojo mums apie liūtę. Berniukai netgi spektaklį sukū- 
rė. Ar nenorėtumėte kurią dieną atvykti ir atlikti jame savo vaidmens? 

— Na taip, liūtė. Prisimindamas tai negaliu patikėti, kad ten buvau aš. 
Stovėti atviroje vietoje ir kviesti ją prie savęs... - sustoja. - Panašiau į jus, 
pone Kromveli. 


Į Ostin Frajersą atvyksta Tomas Moras. Nieko nevalgo ir negeria, bet, 
sprendžiant iš išvaizdos, jam reikia ir vieno, ir kito. 

Pas kardinolą taip nebūtų buvę. Volsis būtų pasodinęs Morą prie stalo 
ir privertęs valgyti plaktą grietinėlę su vynu ir cukrumi. Arba jeigu būtų 
vasaros pradžia, būtų davęs jam didžiulę lėkštę braškių ir nedidelį šaukštelį. 

- Per pastaruosius dešimt metų, - taria Moras, - turkai užėmė Belgra- 
dą, degino laužus didžiojoje Budos bibliotekoje. Prieš dvejus metus jau sto- 
vėjo prie Vienos vartų. O jūs mėginate krikščioniškojo pasaulio sienose 
pradaužti dar vieną skylę. 

- Anglijos karalius nėra stabmeldys, aš irgi. 

— Tikrai nesate pagonis? Negalėčiau lažintis, kad nesimeldžiate kokiam 
Liuterio ir vokiečių dievui arba pagonių dievybei, sutiktai bekeliaujant, o 
gal paties susigalvotam angliškam stabui. Gal jūsų tikėjimą galima nupirk- 
ti. Jeigu kaina jus tenkintų, turbūt tarnautumėte net sultonui. | 

Erazmas klausia, ar gamta yra sukūrusi ką nors tobulesnio, mielesnio 
ir harmoningesnio už Tomo Moro charakterį. 

Kromvelis tyli. Sėdi prie savo stalo - Moras rado jį bedirbantį - parė- 
męs galvą rankomis. Būdamas tokios padėties jis greičiausiai jaučiasi kaip 
kovotojas. 

Lordas kancleris žiūri taip, lyg norėtų sudraskyti savo drabužius, — 
jiems nuo to būtų tik geriau. Vaizdas apgailėtinas, bet jis nusprendžia nesi- 
gailėti Moro. 

— Pone Kromveli, nemanykite, kad tapęs karaliaus patarėju galite de- 
rėtis su eretikais karaliui už nugaros. Klystate. Žinau, kad susirašinėjate su 
Stivenu Voenu, o jis susitikinėja su Tindeilu. 

— Ar man grasinate? Man paprasčiausiai įdomu. 

— Taip, - liūdnai patvirtina Moras, - taip, būtent tai ir darau. 

Kromvelis jaučia, kaip tarp jų, ne valstybės tarnautojų, o paprastų žmo- 
nių, pasikeičia galios santykis. Morui išėjus Ričardas kužda jam: 

- Jis be reikalo grasino jums. Šiandien jis išėjo, nes turi daugybę reika- 
lų, o rytoj - kas žino? 

Kromvelis prisimena, kaip sulaukęs maždaug devynerių pabėgo į Lon- 
doną ir ten matė dėl savo tikėjimo kenčiančią senyvą moterį. Prisiminimai 
taip sukrečia, kad jis atsistoja, tarsi nešamas jų bangos atsigręžia ir taria: 

- Ričardai, pažiūrėk, ar lordas kancleris atvyko su derama palyda. Jeigu 
ne, duok jam mūsų tarnus ir nuplukdyk jį atgal į Čelsį. To tik betrūko, kad 
jis šlaistytųsi po Londoną ir savo pamokslais gąsdintų miesto gyventojus. 

Paskutinius žodžius ištaria prancūziškai pats nežinodamas kodėl. Gal- 
voja apie Aną, ištiesusią į jį rankas ir sakančią: „Pone Kremueli, ateikite 
čionai.“ 

Neprisimena metų, bet gerai atmena vėlyvo balandžio orą, kai didžiu- 
liai lietaus lašai taškais išmargino šviesius ir šviežius medžių lapelius. Ne- 
prisimena, už ką pyko Valteris, bet pamena stiprią baimę ir spurdančią 
širdį. Tokiomis dienomis, jeigu negalėdavo pasislėpti pas savo dėdę Džo- 
ną Lambete, sprukdavo į Londoną ir mėgindavo užsidirbti kelis pensus 
bėgiodamas po prieplauką, nešiodamas pavedimus ir pintines ar krauda- 
mas karučius. Tereikėdavo sušvilpti ir jis tučtuojau prisistatydavo. Dabar 
supranta, kad tik per plauką nesusidėjo su padugnėmis ir neįsitraukė į to- 
kią veiklą, už kurią gali išplakti ar įspausti įdagą. Be to, galėjo baigti gy- 
venimą kaip daugybė Temzėje plaukiojančių lavonų. Būdamas mažas dar 
nemąstai savo galva. Jei kas pasakydavo, kad kur nors vyksta kažkas įdo- 
maus, jis nieko negalvodamas bėgdavo ten link. Nieko neturėjo prieš tą 
pagyvenusią moterį, bet niekada nebuvo matęs, kaip degina žmogų. 

— Kuo ji nusikalto? - pasiteiravo Tomas, o jam atsakė, kad ji lolardė. 
Lolardai tvirtino, kad Dievas ant altoriaus tėra duonos gabalas. 

— Ar įprastos duonos, kokią kepa kepėjas? - pasitikslino jis. 

- Praleiskite vaiką į priekį! - ėmė šaukti žmonės. - Tegu pamato iš ar- 
čiau, kaip gali baigtis tiems, kurie nevaikšto į mišias ir neklauso kunigo! 

Jį nustūmė į pirmą eilę. 

- Ateik čia, mielasis, atsistok šalia, - tarė viena moteris su švaria balta 
kepuraite ir plačiai išsišiepė. - Vien žiūrėdamas atpirksi visas nuodėmes. O 
tie, kurie atneš žagarų kūlelį, keturiasdešimt dienų mažiau kankinsis skais- 
tykloje. 

Kai sargybiniai atvedė lolardę, minia ėmė šaukti ir tyčiotis iš jos. To- 
mas matė, kad tai senelė, turbūt seniausias jo kada nors matytas žmogus. Ją 
beveik nešė. Ji neturėjo nei kepurės, nei šydo. Atrodė, kad plaukai kai kur 

išrauti. Už Tomo stovintys žmonės sakė, kad ji pati taip sau padarė krims- 
damasi dėl savo nuodėmių. Už lolardės ėjo du vienuoliai, panašūs į dvi 
įmitusias pilkas žiurkes, su kryžiais rausvose letenose. Šalia Tomo stovinti 
moteris spustelėjo jam petį, kaip tikra motina. 

— Pažiūrėk į ją, - tarė, - sulaukė aštuoniasdešimties ir nesugebėjo at- 
sispirti nuodėmėms. 

O vienas vyras pridūrė: 

- Antjos kaulų nedaug mėsos, taigi sudegs greitai, jeigu tik vėjas nepa- 
sikeis. 

— O kuoji prasikalto? - paklausė Tomas. 

— Jau sakiau. Ji sako, kad šventieji tėra mediniai basliai. 

— Kaip tas, prie kurio ją riša? 

- Taip, būtent. 

— Baslys irgi sudegs. 

— Kitą kartą suras kitą baslį, - tarė moteris ir patraukė ranką jam nuo 
peties. Sugniaužė abu kumščius ir ėmė grūmoti, o iš jos kūno gelmių pasi- 
girdo demoniškas, šaižus riksmas. Minia pagavo šūksnius. Jie degė pykčiu 
ir kiekvienas stengėsi prasibrauti į priekį, švilpė, stumdėsi ir lipo vienas ki- 
tam ant kojų. Vien pagalvojęs apie būsimą reginį Tomas ėmė virpėti. Atsi- 
suko norėdamas pažvelgti į veidą moters, tapusios šioje minioje jo motina. 

- Žiūrėk, - paragino ji ir švelniai pasuko jo galvą į priekį. - Atidžiai 
stebėk. 

Sargybiniai nuėmė grandines ir pririšo seną moterį prie stulpo. Šis sto- 
vėjo ant krūvos akmenų. Priėjo kažkokie ponai ir dvasininkai, galbūt vys- 
kupai, jis gerai nežinojo. Kreipėsi į lolardę ir ragino išsižadėti savo erezijų. 
Tomas aiškiai matė, kaip kruta jos lūpos, bet negirdėjo, ką ji sako. 

— O jeigu dabar ji persigalvos, ar jie ją paleis? 

- Ne, šitie nepaleis, - tyliai sukikeno moteris. - Žiūrėk, ji prašo šėtono 
pagalbos. | 

Ponai atsitraukė. Sargybiniai apdėjo ją šiaudais, o moteris patapšnojo 
per petį. 

— Tikiuosi, malkos sausos. Puikiai viskas matyti, praeitą kartą buvau 
minios gale. 

Lietus liovėsi, pro debesis ėmė šviesti saulė. Kai su fakelu atėjo budelis, 
ugnis saulės šviesoje vos buvo matyti ir labiau priminė maiše spurdančius 
ungurius. Vienuoliai ėmė giedoti religines giesmes ir laikė prie lolardės 
kryžių, ir tik kai jie atšoko nuo pirmų dūmų kamuolių, minia suprato, kad 
jau uždegė. 

Kaukdami žmonės metėsi į priekį. Sargybiniai iš ilgų lazdų padarė už- 
tvaras ir žemais balsais ėmė rėkti: „Atgal, atgal! Minia klykdama atsitraukė, 

o paskui vėl riaumodama ir šaukdama puolė pirmyn, tarsi tai būtų vien 
įdomus žaidimas. Vaizdą uždengė dūmų sūkuriai, žmonės kosėdami vaikė 
juos rankomis. 

— Kepkite ją! - šaukė jie. - Svilinkite tą seną kiaulę! 

Dūmuose spiegė lolardė. 

- Dabar ji jau šaukiasi šventųjų, - kalbėjo jie. 

— Ar žinai, - moteris pasilenkė ir tyliai paklausė, - kad ugnyje jie pa- 
plūsta kraujais? Kai kurie sako, kad ugnyje eretikai susiriečia, bet pati ma- 
čiau, kaip liejasi jų kraujas. 

Netrukus dūmai prasisklaidė ir Tomas pamatė, kad lolardė vis dar 
liepsnoja. Minia pradėjo džiūgauti. Jie sakė, kad ilgai neužtruks, bet viskas 
tęsėsi gana ilgokai, arba bent jam taip pasirodė. 

— Ar niekas užją nesimeldžia? - paklausė Tomas, o moteris atsakė, kad 
nėra prasmės. Ir kai jau ugnyje nebuvo kam rėkti, sargybiniai dar įmetė 
malkų. Jie vaikščiojo aplink laužą, mindė toliau nukritusius šiaudus, o di- 
desnius jų gabalus mėtė atgal į laužą. 

Kai minia plepėdama išsiskirstė, iš pilkų nuo pelenų veidų buvo galima 
aiškiai atskirti tuos, kurie stovėjo pavėjui nuo laužo. Tomas jau norėjo sliū- 
kinti namo, bet vėl prisiminė Valterį, kuris rytą buvo pasakęs, kad sutraiš- 
kys jį kaip vabalą. Todėl ėmė stebėti, kaip sargybiniai gramdo nuo stulpo 
senelės kūno likučius. Ant grandinių taip pat liko mėsos gabalų. Priėjęs 
arčiau Tomas paklausė, kokio stiprumo turėtų būti ugnis, kad sudegintų 
kaulus. Galvojo, kad jie ką nors išmano, bet tie vyrai nesuprato klausimo. 
Ne kalviams atrodo, kad bet kokia ugnis yra vienoda. Tėvas išmokė Tomą 
skirti raudonus atspalvius: saulėlydžio raudona, vyšninė, ryški gelsvai rau- 
dona, kurią dar vadina skaisčiai raudona. 

Ant Žemės mėtėsi lolardės kaukolė, rankų ir kojų kaulai. Jos šonkauliai 
neką didesni už šuns. Vienas sargybinis geležiniu virbu persmeigė kaukolę 
toje vietoje, kur anksčiau buvo kairioji senelės akis. Paskui uždėjo ją ant 
akmenų taip, kad būtų atsukta į jį. Pakėlė virbą ir norėjo trenkti juo per 
kaukolę, bet nepataikė. Jau prieš smūgį Tomui buvo aišku, kad taip bus. Į 
šalį nulėkė nedidelė sutrupintų kaulų dalis, bet kaukolė liko sveika. 

- Jėzau, - tarė sargybinis. - Gal nori pabandyti, vaikėze? Vienas geras 
smūgis - ir jos nebėra. 

Paprastai jis teigiamai atsako į bet kokį kvietimą, bet šįkart atsitraukė 
laikydamas rankas už nugaros. 

- Viešpaties krauju prisiekiu, - kalbėjo sargybinis, - ir aš norėčiau būti 
toks išrankus. 

Netrukus pradėjo lyti. Vyrai nusišluostė rankas, išsišnypštė nosis ir nu- 
ėjo. Strypus numetė tarp lolardės likučių. Dabar tai buvo tik kaulų nuolau- 

žos ir purvini pelenai. Tomas paėmė vieną strypą, jeigu prireiktų ginklo. 
Pačiupinėjo nusmailintą galą, panašų į kaltą. Jis nežinojo, kaip toli jo namai 
ir ar Valteris gali jo ieškoti. Jam buvo įdomu, kaip žmogų galima sutraiškyti 
tarsi vabalą, sudeginti ar sukapoti į gabalus. Reikėjo paklausti sargybinių, 
kol jie dar buvo čia, nes, kaip miesto tarnai, jie greičiausiai Žinotų. 

Ore vis dar tvyrojo moters svilėsių kvapas. Tomas galvojo, ar ji jau pra- 
gare, ar kur nors arti, bet vaiduoklių nebijojo. Ponams buvo paruošę paky- 
lą, ir nors tentas jau buvo nuimtas, jis buvo gana aukštas, tad vaikas galėjo 
palįsti po juo ir ten laikinai prisiglausti. Jis meldėsi už tą moterį galvo- 
damas, kad blogiau nebus. Melsdamasis krutino lūpas. Virš jo lyjant susi- 
darė bala ir ėmė dideliais lašais varvėti ant jo. Tomas skaičiavo laiką tarp 
lašų ir gaudė juos delnu, nes jam buvo malonu. Pradėjo temti. Įprastą dieną 
jau būtų išalkęs ir ėjęs ieškoti maisto. 

Saulei nusileidus pasirodė kažkokie vyrai ir moterys. Vaikas suprato, 
kad tai ne sargybiniai, todėl jo nenuskriaus. Sustojo ratu aplink stulpą ant 
akmenų krūvos. Tomas išlindo iš po pakylos ir priėjo arčiau. 

— Turbūt nežinote, kas čia nutiko, - tarė jis, bet nė vienas nepakėlė 
galvos ir nieko jam neatsakė. Jie atsiklaupė ir Tomas pamanė, kad mel- 
džiasi. 

— Aš irgi už ją pasimeldžiau. 

— Nejaugi? Geras berniukas, - pagaliau prabilo vienas vyras nepakel- 
damas akių. 

„Jeigu pažiūrės į mane, tai supras, kad nesu geras, greičiau niekam 
tikęs vaikėzas, besišlaistantis su savo šunimi ir pamiršęs paruošti tėvo kal- 
vei sūraus tirpalo, - pamanė jis. Kai Valteris šaukia, kur prakeiktas grūdi- 
nimo kubilas, jo nėra. Net širdį suspaudė prisiminus, ko jis nepadarė ir 
kodėl tėvas ketino jį sutraiškyti. Ėmė kūkčioti, tarsi ką nors labai būtų 
skaudėję. 

Dabar pastebėjo, kad vyrai ir moterys nesimeldžia. Jie klūpėjo pasi- 
remdami rankomis. Tai buvo lolardės draugai, jie valė nuo stulpo senelės 
likučius. Viena moteris, kuri klūpėjo pasikėlusi sijoną, rankoje laikė molinį 
puodą. Tomas gerai matė net prietemoje, surado purve kaulo likutį ir pa- 
davė jai. Moteris pakėlė puodą. O čia dar kitas kaulas. 

Vienas vyras stovėjo kiek nuošaliau. 

— Kodėl jis mums nepadeda? - paklausė Tomas. 

- Jis stebi. Jeigu pamatys sargybinius, sušvilps. 

— Ar jie mus suims? 

— Greičiau, paskubėkit! - paragino kitas vyras. 

Kai puodas buvo pilnas, jį laikanti moteris tarė: 

— Duok man savo ranką. 

Pasitikėdamas Tomas ištiesė ranką. Moteris įkišo pirštus į puodą ir už- 
tepė jam ant išorinės plaštakos dalies purvo ir smėlio, pelenų ir riebalų 
dėmę. 

— Džoana Bouton, - prabilo ji. 

Galvodamas apie tai, kas įvyko, Tomas stebisi, kodėl tokia prasta jo 
atmintis. Moters, kurios likučius išsinešė tą naktį, kai jį ištepė riebaluota 
dėme, niekada nepamiršo, bet kodėl jis nemato visumos tarp tų vaikystės 
nuotrupų? Tomas neatmena, kaip grįžo namo ir ką Valteris darė, užuot su- 
traiškęs jį kaip vabalą, ir apskritai kodėl pabėgo neparuošęs sūraus tirpalo. 
Galbūt papylė druskos ir labai bijojo jam tai pasakyti. Gali būti. Bijai ir 
neatlieki to, kas tau priklauso, o kai darbas nepadarytas, kyla dar didesnė 
baimė ir tada imi bėgti, kur akys veda. Taip berniukas atsiduria žmonių 
minioje ir stebi, kaip degina seną moterį. 

Tomas niekam apie tai nepasakojo. Galima ką nors iš savo praeities 
pasakyti Reifui ar Ričardui, bet jis visai nenori atiduoti dalelės savęs. Papie- 
tauti dažnai ateina Šapui ir sėdėdamas šalia mėgina išgauti kuo daugiau jo 
gyvenimo detalių. 

— Žmonės kalba, kad jūsų tėvas buvo airis, - prabyla Eustachijus ir lau- 
kia išpūtęs akis. 

- Pirmą kartą apie tai girdžiu, - atsako Tomas, - bet užtikrinu, kad tė- 
vas net man buvo didžiulė paslaptis. 

Šapui paniekinamai prunkšteli. 

— Airiai labai Žiaurūs ir mėgsta smurtą. Sakykite, ar tiesa, kad palikote 
Angliją penkiolikos metų pabėgęs iš kalėjimo? 

- Žinoma, angelas nutraukė mano grandines. 

Visus Kromvelio žodžius Šapui bando įsiminti, paskui užsirašo: „Pasi- 
teiravau Kremuelio, ar tai tiesa, o jis atsakė man tokiais šventvagiškais žo- 
džiais, netinkamais jūsų imperatoriškai ausiai.“ 

Imperatoriaus pasiuntinys visada randa, ką derėtų pranešti. Jeigu nau- 
jienų nepakanka, prideda paskalų. Kai kurias jų gauna iš abejotinų šaltinių, 
kitas siunčia imperatoriui tyčia. Jis nekalba angliškai, bet prancūziškai nau- 
jienas jam kloja Tomas Moras, itališkai - pirklys Antonijus Bonvizis, o lo- 
tyniškai - Londono vyskupas Stokslis, pas kurį irgi mėgsta papietauti. Šapui 
mėgina įtikinti imperatorių, kad Anglijos žmonės taip nepatenkinti savo 
karaliumi, jog tikrai paremtų Ispanijos kariuomenę, jeigu tik ji išsilaipintų 
jų šalies pakrantėje. Žinoma, Šapui labai klysta. Anglai myli Kotryną, bent 
jau taip atrodo iš pirmo žvilgsnio. Jie gali nemėgti ar nesuprasti neseniai 
priimtų įstatymo projektų, bet instinktas kužda jiems, kad būtina susi- 
vienyti įsiveržus priešui. Jie myli Kotryną jau užmiršę, kad ji ispanė, nes 
gyvena čia jau labai seniai. Tai tie patys žmonės, sukilę prieš užsieniečius 

tą lemtingą gegužės dieną, tokie pat šiurkštūs, užsispyrę, neatsiejami nuo 
savo žemės lopinėlio. Išjudinti iš vietos juos gali tik triuškinanti galia, pa- 
vyzdžiui, Pranciškaus ir imperatoriaus sąjunga. Žinoma, tokios sąjungos 
galimybės nevertėtų atmesti. 

Pasibaigus pietums Tomas palydi Šapui prie jo žmonių, aukštaūgių ir 
tvirtų asmens sargybinių, kurie slampinėja ir kažką flamandiškai šneku- 
čiuojasi, dažniausiai apie jį. Šapui žino, kad Kromvelis gyveno Olandijoje. 
Nejaugi mano, kad jis nesupranta sargybinių kalbos? O gal tai kokia rafi- 
nuota dviguba apgavystė? 

Po Lizos mirties būdavo dienų, kai Tomas prabusdavo rytais ir neži- 
nodavo, kas jis toks ir ką čia veikia. Būdavo, atsimerkęs ieškodavo miru- 
siųjų, kuriuos matė sapne. Drebėdavo būdraudamas, vos tik grįždavo iš 
sapnų. 

Bet tos dienos jau praėjo. 

Kartais, kai Šapui liaujasi kapstytis po Valterio kaulus ir kurti Krom- 
veliui kitą gyvenimą, Tomas jaučiasi priverstas ginti savo tėvą ir vaikystę. 
Bet teisintis prieš save beprasmiška. Beprasmiška aiškintis ir būti juokin- 
gam. Protinga nuslėpti praeitį, net jei ir nėra ko slėpti. Labiausiai žmones 
gąsdina faktų stoka, iš nežinomybės jie prisikuria visokių baimių, fantazi- 
jų - taip ir pildoma ši spraga. 


1532 metų balandžio 14 dieną karalius paskyrė Kromvelį Anglijos ka- 
rūnos lobyno saugotoju. Henris Vajatas sakė, kad einant šias pareigas ga- 
lima stebėti karaliaus pajamas ir išlaidas. 

Henrikas šaukia, kad visi girdėtų: 

— Kodėl, sakykite, kodėl negaliu įdarbinti doro kalvio sūnaus?! 

Kromvelis kiek šypteli išgirdęs tokį Valterio įvertinimą, gerokai pra- 
nokstantį bet kokias Ispanijos pasiuntinio pastabas. Karalius tęsia: 

— Šias pareigas gavote iš manęs, iš manęs vieno. Viskas, ką turite ar tu- 
rėsite, iš manęs. 

Ši mintis jį pralinksmina. Henrikas pastarosiomis dienomis toks gera- 
širdis, toks dosnus ir nuolaidus, kad reikia jam atleisti dėl trumpalaikių 
garbės troškimo proveržių. Kardinolas mėgdavo sakyti, kad anglas atleis 
karaliui bet ką, kol šis ims rinkti mokesčius. Ir dar - nesvarbu, kokias pa- 
reigas einate, tegu tik kitas tarybos narys nusisuka, tada atsigręžęs pamatys, 
kad dirbate jo darbą. 

Vieną balandžio dieną, Tomui besėdint Vestminsterio kanceliarijoje, 
įeina Hju Latimeris, ką tik paleistas iš Lambeto rūmų. 

— Na? Ar negalėtumėte mesti savo keverzonės ir paduoti man ran- 
ką? 

Kromvelis atsistoja ir apkabina raumeningą draugą dulkėtu juodu ap- 
siaustu. 

— Girdėjau, kad rėžėte prieš Varhamą puikią kalbą, - taria Tomas. 

- Viskas vyko improvizuotai, mano stiliumi. Kalba liejosi iš lūpų pati, 
kaip besimokančio kalbėti vaiko. Turbūt senelis, pajutęs artėjantį galą, pra- 
rado apetitą visus deginti. Jis sudžiūvęs kaip žirnio ankštis saulėje, o kai 
juda, girdėti kaulų traškėjimas. Taigi aš čia prieš jus. 

— Kokiomis sąlygomis jus laikė? 

- Plikos sienos - mano biblioteka. Laimė, savo galvoje turiu daugybę 
tekstų. Varhamas paleido mane įspėjęs, kad jei nepapuoliau ant meškos, 
tai papulsiu bent jau ant vilko. Tai esu girdėjęs daugybę kartų. Turbūt jau 
praėjo dešimt metų, kai kaltinamas erezija stovėjau prieš Raudonąjį Žvė- 
rį, - nusijuokia. - Bet Volsis grąžino man teisę pamokslauti. Ir atsisvei- 
kindamas dar pabučiavo, o prieš tai sočiai pavalgydino. Štai taip. Taigi ar 
greitai turėsime karalienę, mėgstančią Evangeliją? 

Tomas gūžteli pečiais ir sako: 

— Mes... pasiuntiniai tariasi su prancūzais, greitai gali būti pasirašyta 
sutartis. Pranciškui pavaldus pulkas kardinolų, galinčių atiduoti už mus 
savo balsus Romoje. 

Hju prunkšteli. 

- Vis dar lankstomės Romai? 

- Tenka. 

- Turime perkalbėti Henriką, atverti jam Dievo žodį. 

— Galbūt. Bet ne iš karto. Pamažu. 

— Noriu paprašyti vyskupo Stokslio leisti man aplankyti mūsų brolį 
Beinhamą. Ar vyktumėte su manimi? 

Beinhamas yra baristeris, kurį praeitais metais Moras sugavo ir kankino. 
Prieš pat Kalėdas jis stovėjo prieš Londono vyskupą, išsižadėjo savo pažiūrų 
ir vasarį buvo paleistas. Visi nori gyventi, nieko čia stebėtino. Bet kai atsidūrė 
laisvėje, sąžinė neleido jam užmigti. Vieną sekmadienį su Tindeilo Biblija 
rankoje nuėjo į perpildytą bažnyčią ir atsistojęs prieš visus Žmones atvirai 
išdėstė savo mintis. Dabar sėdi Taueryje ir laukia mirties bausmės dienos. 

— Na? - klausia nustebęs Latimeris. - Taigi važiuojate ar ne? 

— Nenoriu įduoti lordui kancleriui ginklų, kuriuos jis galėtų nukreipti 
prieš mane. 

„Gal pavyktų kaip nors palaužti Beinhamo užsispyrimą, - svarsto 
Kromvelis. - Galėčiau pasakyti: tikėk, kuo nori, broli, prisiek tai, ko iš tavęs 
reikalauja, o už nugaros parodyk jiems špygą. Bet dabar jau nesvarbu, ką 
pasakys Beinhamas. Tie, kurie antrą kartą nusidėjo, malonės nesulauks. Jie 
turi sudegti.“ 

Hju Latimeris pasišokinėdamas išeina. Jo Dievo malonė neaplenkė. 
Viešpats šalia, kai jis eina link upės, sėdasi į valtį ir išlipa prie Tauerio sie- 
nų. O jeigu taip, kam jam reikalingas Tomas Kromvelis? 

Moras tvirtina, nieko blogo meluoti eretikams ar apgaule priversti juos 
prisipažinti. Jie neturi teisės tylėti, net jeigu žino, kad dėl savo žodžių bus 
pasmerkti. Jeigu nekalba, tegul laužo jiems pirštus, degina juos įkaitinta 
geležimi, pakabina pririštus už riešo. Tai teisėta, be to, visa tai laimina Die- 
vas, aiškina Moras. 

Grupelė Bendruomenių rūmų narių pietauja su kunigais „Karalienės 
karūnos“ smuklėje. Jie teigia, kad visi pritariantys karaliaus skyryboms bus 
prakeikti, o jų žodžius Londono gyventojai paskleidžia visame mieste. Kaip 
tvirtina šie ponai, Dievas jų pusėje, o parlamento posėdžiuose dalyvauja 
angelas su pergamento ritiniu, kuriame užsirašo, kas kaip balsuoja. Tuos, 
kurie Henriko bijo labiau nei Viešpaties, apveda ryškiai juodai. 

Vienuolis Viljamas Petas, Pranciškonų ordino Anglijoje vadovas, Grin- 
viče sako pamokslą prieš pat karalių. Pasakoja apie nedorąjį Ahabą, septin- 
tą Izraelio karalių, gyvenusį iš dramblio kaulo statytuose rūmuose. Spau- 
džiamas piktosios Jezabelės jis pastatė pagonių šventyklą, o į savo palydą 
priėmė Baalo šventikus. Pranašas Elijas perspėjo Ahabą, kad šunys laižys jo 
kraują. Taip ir nutiko, nes prisimenami tik tiesą skelbę pranašai. Samarijos 
šunys iš tiesų laižė Ahabo kraują. Visi vyriškosios lyties jo įpėdiniai žuvo, 
o jų lavonai mėtėsi gatvėse. Jezabelę išmetė pro jos rūmų langą. Laukiniai 
šunys sudraskė jos kūną į gabalus. 

— Aš esu Jezabelė, - prabyla Ana, - o jūs, Tomai Kromveli, esate Baalo 
šventikai, - jos akys spindi džiaugsmu. - Kadangi esu moteris, per mane 
į pasaulį patenka nuodėmė. Esu šėtono vartai, per mane šėtonas atakuoja 
žmogų, kurio nedrįsta pulti tiesiai. Na, taip jie suvokia situaciją. O aš ma- 
nau, kad yra per daug ne itin išsilavinusių ir nieko neveikiančių kunigų. 
Norėčiau, kad popiežius, imperatorius ir visi ispanai nuskęstų jūroje. O 
jeigu ką nors ir išmes pro rūmų langą... Tomai, žinau, ką norėčiau išmesti. 
Tik iš princesės Marijos laukiniai šunys negautų nė mažiausio gabalėlio 
mėsos, o Kotryna tokia stora, kad nusileistų kaip ant pagalvės. 


Sugrįžęs namo Tomas Eiveris deda ant grindinio kelioninį krepšį ir 
ištiesęs rankas kaip mažas vaikas bėga apkabinti savo šeimininko. Žinios 
apie naujas Kromvelio pareigas pasiekė net Antverpeną. Atrodo, Stivenas 
Voenas iš džiaugsmo tapo plytų spalvos ir išgėrė visą taurę vyno net neat- 
skiedęs vandeniu. 

- Užeik, - ragina Kromvelis, - čia manęs laukia apie penkiasdešimt žmo- 
nių, bet tegu palaukia. O tu eikš, kaip ten reikalai kitoje Lamanšo pusėje? 

Tomas Eiveris iškart pradeda pasakoti, bet peržengęs kambario slenkstį 
sustoja ir ima apžiūrinėti karaliaus dovanotus gobelenus. Paskui pažvelgia 
į šeimininką, tada vėl į gobeleną. 

— O kas ta moteris? 

- Nežinai? — juokiasi. - Tai Šeba svečiuose pas Saliamoną. Karaliaus 
dovana. Iš asmeninių kardinolo daiktų. Matė, kad tai man patinka. Be to, 
Henrikas mėgsta ką nors dovanoti. 

— Gobelenas turbūt kainuoja nemažus pinigus, - Eiveris žiūri į jį su 
pagarba, kaip tikras jaunas finansininkas. 

- Žiūrėk, - rodo jis jaunuoliui, - turiu dar vieną dovaną, ką manai? 
Turbūt tai vienintelis geras daiktas, kada nors patekęs anapus vienuolyno 
sienų. Brolis Lukas Pačolis rašė jį trisdešimt metų. 

Knyga įrišta į sodriai žalią odą su aukso spalvos įspaudais, puslapių 
kraštai paauksuoti, todėl šviesoje spindi. Sagtis papuošta juosvais lygiais 
skaidriais granatais. 

— Net nedrįstu atversti, - suglumęs Eiveris. 

— Nebijok, tau patiks. 

Tai „Summa de Arithmetica“. Jis atsega sagtį ir pirmame puslapyje 
mato graviūrą - autoriaus portretas su atversta knyga rankoje ir skries- 
tuvu. 

— Neseniai išspausdinta? 

— Ne visai, bet mano draugai Venecijoje tik dabar mane prisiminė. Ži- 
noma, kai Lukas ją rašė, buvau dar vaikas, o apie tave dar niekas nė negal- 
vojo, - pirštų galiukais švelniai paliečia knygą. - Žiūrėk, čia jis rašo apie 
geometriją, matai brėžinius? O čia - kad negalima gultis, kol nebaigei tvar- 
kyti apskaitos knygų. 

- Ponas Voenas dažnai cituoja šią sentenciją. O man dėl jos tenka sėdė- 
ti iki išnaktų. 

- Ir man, - daugybė naktų daugelyje miestų. - Ar žinai, kad Lu- 
kas buvo visai neturtingas? Jis gimė Sansepulkre, draugavo su įvairiais 
menininkais ir tapo puikiu matematiku Urbine. Tai nedidelis miestelis 
kalnuose, kur garsus kondotjeras grafas Federigas turėjo daugiau kaip 
tūkstančio knygų biblioteką. Dėstė Perudžos, paskui Milano universitete. 
Nesuprantu, kaip toks žmogus galėjo likti vienuoliu. Daugelį algebros ir 
geometrijos tyrinėtojų kaip burtininkus įmetė į požeminius kalėjimus, 
galbūt jis manė, kad Bažnyčia jį apgins. Daugiau kaip prieš dvidešimt me- 
tų klausiausi jo paskaitos Venecijoje, tada buvau maždaug tavo amžiaus. 
Pasakojo apie proporcijas. Statybos, muzikos, dailės, teisingumo, valsty- 
bės ir valstybinių santykių proporcijas. Apie tai, kaip turi būti subalan- 
suotos teisės, valdovo ir jo pavaldinių pareigos, kad turtingas miestietis 

turi gyventi dorai, melstis ir padėti vargšams. Kalbėjo, kaip turi atrodyti 
spausdintos knygos puslapis, kokie turi būti įstatymai ir kas puošia žmo- 
gaus veidą. 

— Ar visa tai rasiu ir šioje knygoje? - Tomas Eiveris dar kartą atsisuka į 
Šebos karalienę. - Manau, kad šio gobeleno kūrėjai apie tai žinojo. 

— Kaip gyvena Dženikė? 

Jaunuolis itin atsargiai varto knygos lapus. 

— Nuostabi knyga. Turbūt jūsų draugai iš Venecijos jus ypač gerbia. 

„Vadinasi, Dženikės daugiau nebėra, - galvoja jis. - Arba mirė, arba 
įsimylėjo kitą.“ 

— Kartais, - prabyla Kromvelis, - mano draugai iš Italijos atsiunčia 
naujų poemų, bet man atrodo, kad visos poemos yra čia... Ne ta prasme, 
kad puslapis su brėžiniais yra eilėraštis, bet ta, kad viskas nuostabu, kas 
tikslu ir proporcinga... Ar sutinki? 

Jis stebisi, kad Šebos karalienė sugebėjo taip sužavėti Tomą. Negali būti, 
kad jis matė Anzelmą, netgi girdėti apie ją nieko negirdėjo. Kromvelis pri- 
simena, kaip papasakojo apie ją Henrikui vieną iš tų popiečių, kai karaliui 
praneša nedaug, o šis jam pripasakoja daugybę įvairiausių dalykų: kaip jį 
užlieja aistra pagalvojus apie Aną, kaip jis išbandęs kitas moteris, kad galė- 
tų mąstyti, kalbėti ir veikti kaip sveikai mąstantis žmogus, ir kaip jam nie- 
ko nepavyko... Keistas prisipažinimas, bet turbūt taip karalius mėgina pa- 
teisinti savo tikslą. Henrikas sakėsi vaikęsis vieną baikščią ir laukinę elnio 
patelę, o ši nuviliojo jį nuo pagrindinių takų į pačią miško gilumą. 

— Dabar, - taria jis, - padėsime šią knygą ant tavo stalo, kad ji tave pa- 
guostų, kai atrodo, kad niekas nesiseka. 

Iš Tomo Eiverio Kromvelis daug tikisi. Nesunku įdarbinti vaikėzą, kuris 
susumuos lentelėse esančius skaičius ir padės tau ant stalo užrašytą rezul- 
tatą, kad pasirašytum ir įsidėtum į stalčių. Bet kam to reikia? Buhalterijos 
knygos puslapis yra kaip eilėraštis, negalima vien linktelėti ir užmiršti, jai 
reikia atiduoti visą savo širdį. Ji kaip Šventraštis, kurį reikia apmąstyti ir tik 
tada imtis tam tikrų veiksmų. Mylėk savo kaimyną. Tyrinėk rinką. Skleisk 
geranoriškumą. Kitais metais siek geresnių rezultatų. 


Džeimso Beinhamo mirties bausmė numatyta balandžio 30 dieną. Jis 
negali kreiptis į karalių, negali tikėtis atleidimo. Seniau Henrikas buvo ga- 
vęs tikėjimo gynėjo titulą, todėl trokšta įrodyti, kad yra jo vertas. 

Smitfilde ant pakylos ypač garbiems žmonėms Tomas sutinka Venecijos 
pasiuntinį Karlą Kapelą. Vienas kitam nusilenkia. 

— Ką čia veikiate, Kromveli? Esate šio eretiko draugas ar tai susiję su 
jūsų pareigomis? Beje, o kokias pareigas einate? Vienas velnias težino. 

— Tokiu atveju jis ir atsakys Jūsų Ekscelencijai, kai kitą kartą susidursite 
su juo akis į akį. 

Apgaubtas liepsnos liežuvių mirštantis žmogus rėkia: „Viešpatie, atleisk 
serui Tomui Morui!“ 


Gegužės 15 dieną vyskupai pasirašo paklusnumo karaliui dokumentą. 
Jie neleis jokių bažnytinių įstatymų be karaliaus leidimo, o visus esančius 
pateiks susipažinti komisijai, kurią sudarys ir pasauliečiai - parlamento 
nariai bei karaliaus paskirti asmenys. Be karaliaus leidimo nešauks jokių 
susirinkimų. 

Kitą dieną Kromvelis stovi vienoje galerijoje Vaithole, iš kur matyti vi- 
daus kiemas ir sodas, ten kažko laukia karalius ir nervingai vaikštinėja Nor- 
folkas. Šalia stovi Ana, pasipuošusi tamsiai raudona suknele iš raštuoto da- 
masto. Jis toks storas, kad atrodo, jog smulkučiai jos pečiai vos gali jį išlaikyti. 
Kartais, nuolaidžiaudamas savo fantazijai, jis įsivaizduoja, kad uždeda ranką 
jai ant peties ir veda pirštu nuo raktikaulio link gerklės. Regi, kad glosto 
korsažo aptemptas jos krūtis, tarsi vaikas, skaitantis po atskirą eilutę. 

Ji atsisuka ir kiek šypteli. 

— O štai ir jis. Be lordo kanclerio grandinės. Įdomu, kur jis ją padėjo? 

Tomas Moras atrodo pakumpęs ir prislėgtas. O Norfolkas įsitempęs. 

- Mano dėdė mėgina sutvarkyti šį reikalą jau ne vieną mėnesį, - kalba 
Ana, - bet karalius nenusileis. Jis nenori prarasti Moro, nori įtikti kiekvie- 
nam. Juk žinote, koks jis. 

- Jis pažinojo Tomą Morą dar būdamas jaunas. 

— Kai aš buvau jauna, pažinau daugybę nuodėmių. 

Jie susižvalgo ir šypteli vienas kitam. 

- Žiūrėkite, - klausia Ana, - kaip manote, kas ten, tame odiniame 
krepšyje? Ar tik ne valstybės antspaudas? 

Kai Volsis turėjo atiduoti valstybės antspaudą, jis ištempė procesą iki 
dviejų dienų. O štai dabar savo nuosavame rojuje jo laukia karalius, ištiesęs 
ranką. 

— Ir kas dabar? - stebisi Ana. - Vakar karalius sakė, kad iš savo lordų 
kanclerių sulaukia vien bėdų. Gal apskritai apsieitų be jų. 

- Teisininkams tai nepatiks. Kas nors juk turi valdyti dvarus. 

— O kąjūs siūlote? 

— Pasiūlykite karaliui parlamento pirmininką. Odlis tikrai nenuvils. Jei- 
gu karalius abejoja, tegu paskiria jį laikinai. Jeigu nepatiktų, Henrikui ne- 
reikės jo patvirtinti. Bet manau, kad viskas bus gerai. Odlis - puikus teisi- 
ninkas ir nepriklausomas žmogus, moka būti naudingas. Ir supranta mane. 

— Tikrai? Kas nors jus supranta? Eime žemyn. 

— Nebūkite tokia užsispyrusi. 

- Ir jums to linkėčiau. 

Abu leidžiasi vidiniais laiptais. Ana pirštų galiukais laikosi jo rankos. 
Sode ant medžių kabo narveliai su lakštingalomis. Jos nečiulba, tik maloniai 
šildosi saulėje. Į baseiną ramiai teka vanduo iš fontano. Nuo vaistažolių 
lysvių dvelkia čiobrelių aromatas. Rūmuose kažkas juokiasi ir staiga nutyla, 
tarsi užsitrenkus durims. Kromvelis sustoja, nuskina vieną žolės šakelę ir 
patrina į delną. Jos kvapas perkelia jį toli toli. Moras nusilenkia Anai. Ji 
irgi vos pastebimai linkteli, o pamačiusi Henriką daro gilų reveransą ir 
nudelbusi akis atsistoja šalia jo. Henrikas ima Aną už riešo, nori kažką jai 
pasakyti arba tiesiog pabūti su ja vienas. 

- Sere Tomai? - tiesia ranką Kromvelis, o Moras nusisuka, bet paskui 
persigalvojęs vis dėlto paspaudžia Kromveliui ranką. Jo pirštai šalti kaip 
ledas. 

— Ką dabar darysite? 

— Rašysiu. Melsiuosi. 

— Patarčiau rašyti kuo mažiau ir melstis kuo dažniau. 

— Ar tai grasinimas? - šypsosi Moras. 

- Galbūt. Atėjo mano eilė, ar ne? 

Pamatęs Aną karalius visas nušvito. Jo širdis karšta kaip ugnis, paliesi - 
apsideginsi. 


Kromvelis sutinka Gardinerį Vestminsteryje, vienuose iš daugybės dū- 
mų pilnų galinių rūmų, kur niekada nepatenka saulės šviesa. 

— Milorde vyskupe? 

Gardineris suraukia tankius juodus antakius. 

— Ledi Ana paprašė manęs paieškoti jai namelio už miesto. 

— O aš čia kuo dėtas? 

— Leiskite išdėstyti, - kalba Kromvelis, - ką apie tai manau. Jis turėtų 
būti kur nors prie upės, kad būtų patogu valtimi pasiekti Hamptono rūmus, 
Vaitholą ir Grinvičą. Paruoštas gyventi, nes Ana neturi kantrybės laukti, kol 
jį įrengs. Su gražiais, tinkamai sutvarkytais sodais... Taigi aš prisiminiau 
Hanvorte esančius Stiveno rūmus, kuriuos karalius jam išnuomojo, kai šis 
tapo jo sekretoriumi. 

Net blankioje šviesoje matyti, kaip šmėkščioja mintys Stiveno galvoje: 
„Ak, mano griovys ir mažieji tilteliai, mano rožių sodai ir braškių lysvės, 
vaistažolių sodelis ir bičių aviliai, mano tvenkiniai ir vaismedžių sodas, ak, 
mano itališki terakotos medalionai, mano medžio inkrustacijos ir paauk- 
suoti indai, mano galerijos, mano fontanas iš jūros geldelių, mano elnių 
parkas.“ 

— Būtų gražu, jei jūs pats pasiūlytumėt jai nuomą, nelaukdami karaliaus 
nurodymų. Galėtumėt pakeisti žmonių nuomonę, kad vyskupai užsispyrę. 
Nagi, Stivenai. Juk turite ir kitų namų. Niekas nesako, kad jums teks miego- 
ti ant šieno stirtos. 

- Jeigu ir tektų, - iškošia vyskupas, - atsiųstumėte savo žmones su šu- 
nimis, kad išvarytų mane ir iš ten. 

Gardinerio pulsas staiga šokteli, drėgnos juodos akys blizga. Iš pasipik- 
tinimo ir slopinamo įniršio jis cypia viduje. Kita vertus, iš dalies jaučia 
palengvėjimą, nes sąskaita atėjo gana greitai, o pinigų jai apmokėti irgi at- 
sirado. 

Gardineris vis dar yra karaliaus sekretorius, tačiau Kromvelis mato ka- 
ralių beveik kiekvieną dieną. Jeigu Henrikui reikia patarimo, jis gali patarti, 
ojeigu tai ne jo kompetencijos klausimas, suras tinkamą patarėją. Jeigu ka- 
ralius kuo nors nepatenkintas, Kromvelis visuomet sako: „Palikite viską 
man, aš sutvarkysiu.“ Jeigu karalius linksmas, Kromvelis juokiasi, o jei 
liūdnas ir nelaimingas - Kromvelis ypač atidus ir rūpestingas. Pastaruoju 
metu Henrikas ėmė veidmainiauti ir tai iškart pastebėjo akylasis Ispanijos 
pasiuntinys. 

- Jis priima jus savo privačiuose kambariuose, o ne priimamajame, - 
kalba Šapui, - nenori, kad kilmingieji žinotų, kaip dažnai klausia jūsų pa- 
tarimo. Jeigu būtumėte mažesnis, jus būtų galima įsinešti skalbinių dėžėje. 
O dabar turbūt piktdžiugiški tarnai viską praneša savo draugams, nepa- 
tenkintiems jūsų karjera, visokiausiais būdais šmeižia jus ir mėgina par- 
klupdyti, - pasiuntinys nusišypso. - Jeigu galėčiau pasiūlyti jums patinkan- 
tį vaizdą, turbūt pataikyčiau kaip pirštu į akį. 

Iš Šapui laiško, rašyto imperatoriui, bet patekusio Riotesliui į rankas, 
Kromvelis kai ką sužinojo apie pasiuntinio charakterį. Rioteslis garsiai 
skaito: 

- Jis sako, kad jūsų pirmtakai gana migloti, o jaunystė buvo nutrūkt- 
galviška ir audringa, kad esate užkietėjęs eretikas, patarėjų gėda. Nors jam 
asmeniškai atrodote linksmas, liberalus, dosnus ir gailestingas... 

- Žinojau, kad patinku jam. Reikėtų paprašyti jo kokios šiltos vietelės 
tarp pasiuntinių. 

- Jis sako, kad pelnėte karaliaus pasitikėjimą prižadėjęs padaryti jį tur- 
tingiausiu Anglijos karaliumi per visą istoriją. 

Kromvelis šypsosi. 

Gegužės pabaigoje Temzėje sugavo dvi milžiniškas žuvis, tiksliau sa- 
kant, jau dvesiančias jas išmetė į dumbliną krantą. 

- Ir ką gi aš turėčiau daryti? - klausia Kromvelis, kai Džoana išpyškina 
svarbias naujienas. 

— Nieko, - dėbteli ji, - bent jau man taip atrodo. Bet juk tai pranašiškas 
ženklas, ar ne? 


Liepos pabaigoje Tomas gauna laišką nuo Kranmerio iš Niurnbergo. 
Prieš tai jis rašė iš Olandijos ir prašė patarti, kaip derėtis su imperatoriumi, 
nes jautėsi ne visai užtikrintai. Iš daugelio miestelių prie Reino rašė, kad 
yra vilčių, jog imperatorius susitars su liuteronų tikėjimo karaliais, nes jam 
reikia jų pagalbos kariaujant su turkais pasienyje. Rašo, kaip skausmingai 
mėgina taikyti tradicinę anglišką diplomatiją: siūlo Anglijos karaliaus 
draugystę, gundo anglišku auksu, o iš tiesų neketina duoti nei vieno, nei 
kito. 

Bet šis laiškas visai kitoks. Jis padiktuotas, rašytas raštininko ranka. 
Kalba apie Šventosios Dvasios įtaką žmonių širdims. Laišką balsu skaito 
Reifas, paskui rodo, kad kairiajame laiško kampe paties Kranmerio ranka 
prirašyta: „Kai kas atsitiko. Laiško niekam nerodykite, nes jis gali sukelti 
paniką. Kai kam atrodo, kad paskubėjau. Turbūt man reikės jūsų patarimo.“ 

— Ką gi, - atsidūsta Reifas, - o dabar bėkime į Čipsaidą ir paskelbkime: 
„Tomas Kranmeris turi paslaptį, bet mes nežinome, kas tai!“ 


Po savaitės į Ostin Frajersą užsuka Hansas. Jis išsinuomojo namą Mei- 
deno gatvelėje, o kol baigs remontą, gyvena Stiljarde. 

— Leiskite apžiūrėti jūsų naują paveikslą, Tomai, - taria jis įėjęs, atsi- 
stoja priešais sunėręs rankas, paskui kiek atsitraukia. - Ar pažįstate šiuos 
žmones? Ar jie tiksliai nupiešti? 

Du bankininkai italai, partneriai, žvelgiantys į žiūrovą, trokštantys pa- 
sižiūrėti vienas kitam į akis. Vienas šilkiniais drabužiais, kitas su kailiu. 
Skaisčiai raudona vaza, astroliabija, dagilis, smėlio laikrodis su pusiau iš- 
byrėjusiu smėliu. Už arkinio lango - laivelis su šilkinėmis peršviečiamomis 
burėmis, dreifuojantis veidrodinio paviršiaus jūroje. Hansas patenkintas 
atsisuka. 

- Ir kaip jam pavyko nutapyti tokias akis, rūsčias ir kartu žaismingas? 

— Kaip gyvena Elžbieta? 

— Stora. Liūdna. 

— Nieko nuostabaus. Grįžtate namo, pradedate vaiką ir vėl išvykstate. 

— Nemanau, kad iš manęs išeis geras vyras. Siunčiu namo pinigų. 

— Kiek laiko būsite čia? 

Hansas kažką niurna, deda vyno taurę ant stalo ir pradeda pasakoti, 
ką paliko: kalba apie Bazelį ir Šveicarijos kantonus bei miestus. Riaušes ir 
lemiamas kautynes. Paveikslai, ne paveikslai, statulos, ne statulos. Tai Die- 
vo kūnas, tai ne Dievo kūnas, tai panašu į Dievo kūną. Tai jo kraujas, tai 

ne jo kraujas. Kunigai gali tuoktis, kunigams negalima tuoktis. Yra septyni 
sakramentai, yra trys sakramentai. Nukryžiuotasis, kurį bučiuojame atsi- 
klaupę ant kelių, ar nukryžiuotasis, kurį sukapojame ir deginame miesto 
aikštėje. 

— Nesu popiežiaus gerbėjas, tačiau turėjau pabėgti pas jus ir junkerį 
Heinrichą. Taip Liuteris vadina jūsų karalių. Jo nemalonė, Anglijos kara- 
lius, - nusišluosto burną, - o aš noriu dirbti ir gauti už tai deramą atlygį. Ir 
dar pageidauju, kad koks nors sektantas niekais nepaverstų mano pastangų, 
kaip užpila kalkėmis gražų paveikslą. 

— Atvykote čionai ieškoti taikos ir ramybės? - purto galvą. - Per vėlu. 

- Ėjau per Londono tiltą ir mačiau, kad kažkas subjaurojo Madonos 
statulą, nuskėlė Kūdikiui galvą. 

— Tai nutiko gerokai anksčiau. Greičiausiai siautėjo tas velnias Kran- 
meris. Juk žinote, į ką jis pavirsta, kai prisigeria. 

Hansas vaiposi: 

- Jūs ilgitės jo? Kas galėjo pamanyti, kad tapsite draugais? 

- Senasis Varhamas labai serga. Jeigu šią vasarą mirs, ledi Ana paprašys 
Kenterberio vienam mano draugui. 

Hansas nustebęs. 

— Ne Gardineriui? 

- Jis galutinai susipyko su karaliumi. 

- Jis rimčiausias savo paties priešas. 

— Nedrįsčiau taip sakyti. 

Hansas juokiasi. 

— Kranmeriui tai būtų nepaprastai svarbus paaukštinimas. Bet jis atsi- 
sakys. Tai ne jam. Per daug pompastikos. Jis mėgsta savo knygas. 

- Jis sutiks. Tai jo pareiga. Geriausieji iš mūsų yra priversti veikti prieš 
savo valią. 

— Net ir jūs? 

— Man buvo skaudu girdėti, kaip senasis jūsų globėjas grasina man ma- 
no paties namuose, ir visa tai iškęsti. Bet iškenčiau. Beje, ar buvote Celsyje? 

- Taip. Ten gana liūdna. 

— Siekiant išvengti bereikalingų kalbų paskelbė, kad jis atsistatydino 
dėl prastos sveikatos. 

- Jis sako, kad jam skauda čia, - Hansas trinasi krūtinę, - ir skausmas 
dar sustiprėja pradėjus rašyti. O visi kiti atrodo neblogai. Ypač šeimynėlė 
ant sienos. 

- Dabar jums nebūtina ieškoti užsakymų Čelsyje. Karalius liepė man 
pertvarkyti Tauerį ir sustiprinti įtvirtinimus. Pasamdė statybininkų, tapyto- 
jų, auksuotojų. Iš senų karaliaus apartamentų bandome padaryti kai ką 

gražesnio, be to, dar turiu įrengti naują būstą karalienei. Suprantate, šioje 
šalyje karaliai ir karalienės naktį prieš karūnavimą praleidžia Taueryje. Kai 
ateis Anos diena, jums bus ką veikti. Vyks šventinės eisenos, banketai, o 
miestas dovanos karaliui auksinių ir metalinių indų. Pakalbėkite su Hanzos 
pirkliais, galbūt ir jie norės kaip nors išsiskirti. Tegu pradeda planuoti jau 
dabar. Paskubėkite, kol čia dar nesuvažiavo pusė visų Europos meistrų ir 
amatininkų. 

— Ar karalius užsakys jai naujų brangenybių? 

- Jis dar ne visai išėjo iš proto. Jai atiteks Kotrynos brangenybės. 

— Norėčiau ją nutapyti. Aną Bolin. 

— Nežinau. Vargu ar ji norės, kad ją tyrinėtų. 

— Sako, ji nėra graži. 

— Gali būti. Juk ne ją įsivaizduojate kaip pavyzdį, kai prieš akis iškyla 
„Pavasaris“, Švenčiausiosios Mergelės statula ar Taikos alegorija. 

— Tai kas gi ji tokia? Ieva? Medūza? - Hansas juokiasi. - Galite neatsakyti. 

- Ji labai ori ir sąmojinga... Bet vargu ar pavyks šiuos bruožus perteikti 
paveiksle. 

— Manote, esu labai ribotas? 

— Esu įsitikinęs, kad tokie siužetai ne jums. 

Įeina Ričardas. 

— Atvyko Fransis Brajanas. 

- Ledi Anos giminaitis, - Kromvelis atsistoja. 

— Turite vykti į Vaitholą. Ana laužo baldus ir daužo veidrodžius. 

Kromvelis tylomis nusikeikia. 

— Pasiūlykite ponui Holbeinui pietus. 


Fransis Brajanas taip garsiai juokiasi, kad po juo esantis arklys ima 
nervingai trūkčioti ir mėtytis į šalis grasindamas praeiviams. Tik atvykus į 
Vaitholą pavyko iš detalių sudėlioti visą istoriją. Ana ką tik išgirdo, kad Ha- 
rio Persio žmona ketina įteikti parlamentui peticiją dėl skyrybų. „Dvejus 
metus, - sako ji, - mano vyras nemiegojo su manimi, o kai paklausiau 
kodėl, atsakė, kad negali slėpti, jog jie nėra susituokę, niekada ir nebuvo 
susituokę, nes jis buvo vedęs Aną Bolin.“ 

— Miledi įsiutusi, - Brajanas kikena ir jo brangakmeniais siuvinėtas 
akies tvarstis mirksi. - Ji sako, kad Haris Persis viską sugadins. Ji niekaip 
neapsisprendžia, kirsti jam mirtiną smūgį kardu ar viešai mėsinėti jį ga- 
balais keturiasdešimt dienų, kaip tai daroma Italijoje. 

- Tokie pasakojimai gerokai perdėti. 

Kromvelis niekada nėra matęs Anos įtūžusios ir netiki, kad taip gali 
nutikti. Kai įeina į kambarį, ši ramiai vaikštinėja sunėrusi rankas ir atrodo 

maža ir įsitempusi, lyg ją kas kiaurai būtų persiuvęs ir per stipriai įtempęs 
siūlus. Aną stebi trys damos: Merė Bolin, Merė Šelton ir Džeinė Ročford. 
Nedidelis kilimas, kuris turėtų kabėti ant sienos, suglamžytas guli ant grin- 
dų. 

Prabyla Džeinė Ročford: 

- Sudužusius stiklus kruopščiai iššlavėme. 

Prie stalo sėdi seras Tomas Bolinas, prieš jį ant stalo didžiulė krūva po- 
pierių. Šalia ant taburetės sėdi Džordžas, galvą parėmęs rankomis, pusiau 
pūstomis rankovėmis. Į neuždegtas malkas židinyje spokso Norfolko her- 
cogas, savo žvilgsnio galia mėgindamas įžiebti kibirkštį. 

— Uždaryk duris, Fransi, - liepia Džordžas, - ir nieko daugiau nejįleisk. 

Iš šiame kambaryje esančių žmonių Tomas vienintelis nėra Hovardas. 

— Siūlau supakuoti Anos daiktus ir išsiųsti ją į Kentą, - pataria Džeinė 
Ročtford, - jeigu karalius kartą supyko... 

Džordžas atkerta: 

— Tylėk, nes kai duosiu į dantis. 

— Aš tik nuoširdžiai patariau, - Džeinė Ročford, Dieve saugok ją, yra 
viena iš tų moterų, kurios nežino, kada sustoti. - Pone Kromveli, karalius 
liepė pradėti tyrimą. Byla bus nagrinėjama taryboje, šįkart nebus vilkina- 
ma. Haris Persis nevaržomas duos parodymus. Karalius negali leisti, kad 
vėl pasikartotų tai, kas jau nutiko su viena moterimi, nuslėpusia savo san- 
tuoką. 

— Kad tik galėčiau su tavimi išsiskirti, - iškošia Džordžas. - Gerai, jeigu 
būtum turėjusi slaptą santuoką, bet, Jėzau Kristau, jokios vilties, nes laukai 
buvo juodi nuo jaunikių, bėgančių į kitą pusę. 

Monsinjoras ištiesia ranką. 

— Prašom. 

Merė Bolin taria: 

— Kokia prasmė kviesti poną Kromvelį ir slėpti nuo jo tai, kas nutiko. 
Karalius jau kalbėjosi su mano seserimi. 

— Aš su niekuo nesutinku, - atkerta Ana, tarsi priešais ją būtų stovėjęs 
karalius. 

— Gerai, - linkteli Tomas, - gerai. 

- Pripažįstu, kad grafas kalbėjo man apie meilę, net buvo parašęs man 
eilėraščių. Bet tada dar buvau labai jauna ir neįžvelgiau jokios grėsmės... 

Kromvelis vos tvardosi nesusijuokęs. 

- Eilėraščių? Haris Persis? Ar juos dar turite? 

- Ne, žinoma, kad ne. 

- Tai kiek supaprastina reikalą, - ramiai aiškina jis. - Juk nebuvo jokių 
įsipareigojimų ar sutarties, net kalbos apie juos nebuvo. 

- Ir, - įsiterpia Merė, - jokio artumo. Mano sesuo - pagarsėjusi skaistuolė. 

— O kaip į tai reagavo karalius? Ar jis... 

- Jis išėjo iš kambario, - raportuoja Merė, - palikęs ją stovinčią. 

Monsinjoras pakelia akis, atsikosti. 

— Esant tokiai kritiškai padėčiai yra įvairiausių sprendimo būdų, ir 
man atrodo, kad galima... 

Norfolkas pratrūksta. Ima nervingai vaikščioti pirmyn atgal, kaip šė- 
tonas „Viešpaties kūno“ spektaklyje. 

- Prisiekiu smirdančiomis Lozoriaus įkapėmis. Kol ieškote sprendimo 
būdo, milorde, ir dėstote savo nuomones, jūsų duktė šmeižiama ir apkalbi- 
nėjama visoje šalyje, karaliaus protą nuodija apkalbos, o šios šeimos gerovė 
nyksta jūsų akyse. 

— Haris Persis, - įsikiša Džordžas iškėlęs rankas. - Klausykite, leisite 
man pasakyti ar ne? Jeigu gerai suprantu, Harį Persį kartą jau įkalbėjo atsi- 
sakyti savo pretenzijų, taigi jei šis reikalas kartą jau buvo sutvarkytas... 

— Taip, - linkteli Ana, - bet šį reikalą sutvarkė kardinolas, o jo, dideliam 
mūsų sielvartui, jau nebėra tarp gyvųjų. 

Įsivyrauja tyla. Saldi kaip muzika. Šypsodamasis Kromvelis žiūri į 
Aną, į monsinjorą, į Norfolką. Jeigu gyvenimas yra auksinė grandinėlė, 
tai Viešpats kartais pakabina ant jos kokį talismaną. Norėdamas pratęsti 
malonią akimirką Tomas eina į kitą kambario galą ir pakelia nukritusią 
užuolaidą. Mažos audimo staklės. Indigo spalvos fonas. Asimetriškas maz- 
gas. Isfahanas? Tarp gėlių krūmelių ryžtingai žygiuoja kažkokios mažos 
būtybės. 

- Žiūrėkite, - prabyla jis, - ar žinote, kas tai? Povai. 

Prieina Merė Šelton ir įdėmiai žvelgia per jo petį. 

— O kas čia per gyvatės su kojytėmis? 

— Skorpionai. 

- Švenčiausioji Mergele, juk jie kanda. 

— Gelia, - taria Tomas. - Ledi Ana, jeigu net popiežius negali užkirsti 
jums kelio tapti karaliene, tai Haris Persis tikrai netaps rimta kliūtimi. 

— Tai pašalinkite jį, - rėžia Norfolkas. 

— Suprantu, kodėl jums, giminaičiams, nepatogu... 

- Susidoroti su juo patiems, - vėl įsiterpia Norfolkas, - suskaldyti jam 
galvą. 

— Perkeltine prasme, - patikslina jis, - milorde. 

Ana atsisėda ir nusisuka nuo moterų. Mažytės plaštakos tvirtai su- 
gniaužtos į kumščius. Monsinjoras dėlioja savo popierius, o Džordžas, vi- 
siškai sutrikęs, nusiima kepurę ir ima žaisti su brangakmeniais papuoštu 
smeigtuku, bandydamas pirštu jo aštrumą. 

Tomas ima užuolaidą ir duoda Merei Šelton. 

- Ačiū, - šnabžda nuraudusi, tarsi jis būtų pasiūlęs ką nors intymaus. 

Džordžas cypteli, nes žaisdamas įsidūrė pirštą. 

— Kvaily prakeiktas! - įpykęs rėžia dėdė Norfolkas. 

Kromvelį link durų palydi Fransis Brajanas. 

- Dėkoju, Fransi, bet manęs lydėti nereikia. 

— Norėčiau eiti su jumis ir sužinoti, ką veikiate. 

Jis pristabdo žingsnį, įremia delną Brajanui į krūtinę, pasuka jį šonu ir 
girdi, kaip jo galva dunksteli į sieną. 

— Aš skubu. 

Kažkas šaukia jį vardu. Iš už kampo išlenda ponas Rioteslis. 

- „Marko ir liūto" smuklė. Nuo čia penkios minutės pėsčiomis. 

Rioteslio žmonės seka Harį Persį nuo tada, kai tik šis pasirodė Londo- 
ne. Kromvelis bijojo, kad Anos priešai rūmuose - Safolko hercogas su žmo- 
na ir tie fantazuotojai, tikintys, kad Kotryna sugrįš, - susitikinėja su grafu 
ir įtikinėja jį laikytis tos praeities linijos, kuri naudinga jiems. Bet panašu, 
kad jokių susitikimų nebuvo, nebent Sario pakrantės paplūdimiuose. 

Rioteslis staiga pasuka į mažą skersgatvį ir jie patenka į purviną smuk- 
lės kiemą. Kromvelis apsižvalgo, dvi valandos nuoširdaus darbo su šluota ir 
ši vietelė būtų visai maloni. Rausvi Rioteslio plaukai šviečia kaip švyturys. 
Virš jo galvos šv. Morkaus tonzūra atrodo kaip vienuolio. Nedidelis mėly- 
nas liūtukas šypsosi. Rioteslis paliečia jam ranką ir sako: „Čionai.“ Priėjus 
visai arti prie šoninių durų pasigirsta šaižus švilpesys. Dvi moterys žiūri 
pro langą, šūkauja ir kikena padėjusios ant palangės nuogas krūtines. 

- Jėzau, - stebisi jis, - ir čia Hovardų damos. 

Smuklėje daugybė vyrų su Persio livrėjomis, kai kurie sudribę ant stalų, 
kiti voliojasi po jais. Nortumberlando grafas geria atskirame kambaryje. 
Čia būtų galima pabendrauti be liudininkų, jeigu ne durelės sienoje, pro 
kurias vis kas nors klastingai spokso. Grafas mato jį. 

— Na, tikėjausi, kad ateisite. 

Paskui perbraukia ranka per trumpai kirptus plaukus ir jie visi pasi- 
šiaušia. 

Kromvelis prieina prie durelių, parodo pirštą žiūrovams ir užtrenkia 
jas visiems prieš pat veidus. Bet atsisėdęs prie jaunuolio švelniu kaip visada 
balsu prabyla: 

- Taigi, milorde, kuo galiu jums padėti? Sakote, negalite gyventi su sa- 
vo žmona. Bet grožiu ji nenusileidžia nė vienai karalystės damai, o jeigu ir 
turi trūkumų, apie juos nesu girdėjęs. Tai kodėl nesutariate? 

Bet Haris Persis nėra baikštus sakalas, kurį reikėtų raminti. Jis atvyko 
išsirėkti ir išsiverkti. 

- Jeigu nesutarėme vestuvių dieną, kaipgi galime sutarti dabar? Ji ne- 
kenčia manęs, nes žino, kad mūsų vedybos neoficialios. Nejaugi tik karalius 
gali būti sąžiningas? Kai jis abejoja dėl savo vedybų teisėtumo, rėkia apie 
tai visam krikščioniškajam pasauliui, o kai aš abejoju savosiomis, jis siun- 
čia man švelniausią savo tarną, kad tas mane nuramintų ir palydėtų na- 
mo. Merė Tolbot žino, kad esu pasižadėjęs Anai, ji žino, ką myliu ir my- 
lėsiu amžinai. Anksčiau sakiau tik teisybę: kad pasižadėjome vienas ki- 
tam girdint liudininkams ir todėl abu nesame laisvi. Aš prisiekiau, tačiau 
kardinolas privertė mane išsižadėti savo žodžių, o tėvas prigrasino neduo- 
siąs palikimo. Bet dabar tėvas miręs, todėl vėl nebijau sakyti tiesos. Hen- 
rikas gali būti karalius, bet jis vagia kito vyro žmoną. Ana Bolin yra teisėta 
mano žmona, taigi kaip jis elgsis Paskutiniojo teismo dieną, kai atsistos 
prieš Dievą nuogas ir be savo palydos? 

Kromvelis klausosi jaunuolio kalbos, kuri pamažu darosi vis padri- 
kesnė. Tikra meilė... pažadai... pasižadėjo atiduoti savo kūną... suteikė to- 
kią laisvę, kokia galima tik tarp susižadėjusių vyro ir moters... 

— Milorde, - atkerta Kromvelis, - jau pasakėte, ką norėjote pasakyti. O 
dabar išklausykite manęs. Iššvaistėte beveik visus savo pinigus. O aš žinau, 
kaip viskas nutiko. Prisiskolinote visoje Europoje. Pažįstu jūsų skolintojus. 
Tereikia man ištarti keletą žodžių ir jie paprašys grąžinti skolas. 

- Nair ką jie man padarys? - šaiposi Persis. - Juk jie neturi armijų. 

— Neturėsite ir jūs, milorde, jeigu jūsų skrynios tuščios. Pažvelkite į 
mane. Suprantate? Grafo titulą gavote iš karaliaus. Jūsų pareiga - ginti 
šiaurines šalies sienas. Persiai ir Hovardai gina mus nuo Škotijos. O dabar 
tarkime, kad Persiai negali atlikti savo pareigos. Jūsų vyrai neims kautis už 
ačiū. 

- Jie yra mano samdiniai. Kovoti - jų pareiga. 

— Bet, milorde, jiems reikia ginklų, maisto atsargų, galiausiai tvirtų 
sienų ir fortų. Ir jeigu negalite to užtikrinti, esate geriausiu atveju nerei- 
kalingas. Karalius atims jūsų titulą, žemę ir pilis ir perduos visa tai kitam 
asmeniui, kuris sugebės atlikti savo pareigą. 

— Jis neišdrįs. Jis gerbia visus senovinius titulus, visas senovės teises. 

- Tuomet aš išdrįsiu. Paversiu jus tuščia vieta. Aš ir mano draugai ban- 
kininkai. 

Kaip jam išaiškinti? Ne pasienio tvirtovės ar Vaitholas, kaip jam at- 
rodo, valdo pasaulį. Pasaulio valdžia - Antverpene, Florencijoje ar tose 
vietose, apie kurias Haris neturi nė menkiausio supratimo, pavyzdžiui, 
Lisabonoje, kur laivai su šilko burėmis plaukia į vakarus, į saulę ir karštį. 
Ne pilies sienos tą valdžią laiduoja, o buhalterijos, ne medžioklės ragai, 
o spragsintys skaitytuvai, ne džerškantys ir traškantys šaunamojo ginklo 

mechanizmai, o ant vekselio krebždanti plunksna, nes būtent tuo vekseliu 
sumokėta už šautuvą ir ginklininką, paraką ir šaudmenis. 

- Įsivaizduoju jus be titulo ir pinigų, - tęsia Kromvelis, - įsivaizduoju 
jus pašiūrėje paprastais kaimietiškais drabužiais, nešantį į namus pietų zui- 
kį. Smagu būtų išvysti, kaip teisėta jūsų žmona Ana Bolin lupa kiškiui odą 
ir kapoja jį į dalis. Linkiu jums visokeriopos laimės. 

Haris Persis susmunka ant stalo ir paplūsta pykčio ašaromis. 

— Jokio išankstinio susitarimo nebuvo, - aiškina Kromvelis. - Bet ko- 
kie kvaili jūsų pažadai neturi jokios teisinės galios. Bet kokie susitarimai 
egzistavo tik jūsų vaizduotėje. Ir dar kai kas, milorde. Jeigu dar kada nors 
užsiminsite apie Anos „laisvę“, - tą vieną žodį ištaria su tokiu pasibjaurė- 
jimu, kokio užtektų visai knygai, - turėsite pasiaiškinti man, Hovardams 
ir Bolinams. Džordžas Ročfordas nė piršto dėl jūsų nepajudins, milordas 
Viltšyras sutrins jus į miltus. O dėl Norfolko hercogo - jeigu jis tik išgirs 
nors menkiausią abejonę savo giminaitės garbe, suras jus nors ir pačiame 
giliausiame urve, ištrauks ir nukąs jums kiaušinius. 

— O dabar, - tęsia Kromvelis buvusiu draugišku tonu, - ar aišku, milor- 
de? - pereina per kambarį ir atveria sienoje esančias dureles. - Galima vėl 
pažiopsoti, - pasirodo krūva veidų, tiksliau sakant, daugybė kaktų ir akių. 

Tarpduryje Kromvelis sustoja ir persigalvojęs grįžta prie grafo. 

- Pasakysiu paprastai ir aiškiai. Jeigu manote, kad ledi Ana jus myli, la- 
bai klystate. Ji nekenčia jūsų. Geriausia, ką galite dėl jos padaryti, - jeigu ne 
numirti, tai bent jau išsižadėti žodžių, kuriuos pasakėte savo vargšei žmo- 
nai, prisiekti dėl to, ko iš jūsų reikalaujama, ir taip pašalinti visas kliūtis jai 
tapti Anglijos karaliene. 

Išėjęs jis sako Riotesliui: 

— Man tikrai jo labai gaila. 

O Rioteslis ima taip stipriai kvatoti, kad turi atsiremti į sieną. 


Kitą rytą Kromvelis keliasi anksti, nes reikia suspėti į karaliaus tarybos 
susitikimą. Norfolko hercogas sėdasi stalo gale, bet paskui atsikelia išgir- 
dęs, kad dalyvaus pats karalius. 

— Ir Varhamas čia, - sako kažkas, durys prasiveria, kurį laiką nieko 
nevyksta, bet paskui labai lėtai įsliūkina senasis prelatas. Atsisėda ir deda 
virpančias rankas ant stalo. Galva irgi dreba, tarsi vos laikytųsi ant kaklo. Jo 
oda pergamento spalvos, kaip ir Hanso nutapytame portrete. Lėtai mirk- 
čiodamas apžvelgia stalą. 

Kromvelis peržengia kambarį, atsistoja prie Varhamo ir teiraujasi, ko- 
kia jo sveikata. Tai tik formalumas, nes visiems aišku, kad Varhamas mirš- 
ta. Kromvelis klausia: 

— O ta pranašė, kurią priglaudėte savo vyskupijoje, Elžbieta Barton? 
Kaip ji laikosi? 

Varhamas sunkiai pakelia galvą. 

— Ko norite, Kromveli? Mano komisija nieko prieš ją nerado. Juk pats 
žinote. 

— Girdėjau, ji skleidžia gandus, esą jei karalius ves ledi Aną, valdys ne 
ilgiau kaip metus. 

— Negaliu prisiekti, kad taip yra. Negirdėjau, kad ji taip kalbėtų. 

— Kaip supratau, ją buvo aplankęs vyskupas Fišeris. 

— Na... gal jinai jį aplankė. O kas čia keisto? Ji Dievo palaiminta jauna 
moteris. 

— Kas jai vadovauja? 

Atrodo, Varhamo galva tuojau nukris nuo pečių. 

- Galbūt ji neteisi, galbūt ją suklaidino. Galų gale ji paprasta kaimo 
mergina, bet turi dovaną, tuo neabejoju. Kai pas ją ateina žmogus, ji iškart 
regi, kokie rūpesčiai kankina širdį, kokios nuodėmės slegia sąžinę. 

— Tikrai? Tuomet turiu nedelsdamas vykti pas ją. Įdomu, ar ji žinos, 
kas slegia mano sąžinę. 

— Ramiau, - prabyla Tomas Bolinas, - atvyko Haris Persis. 

Grafas įeina su dviem asmens sargybiniais. Akys raudonos, o sudžiū- 
vusių vėmalų dvokas perša mintį, kad jis pasipriešino, kai tarnai mėgino iš- 
valyti jo drabužius. Įžengia karalius. Diena šilta, todėl jis apsivilkęs blyškių 
spalvų šilko drabužiais. Rubinai ant jo pirštų primena kraujo burbulus. At- 
sisėda ir įsmeigia mėlynas savo akis į Harį Persį. 

Tomas Odlis, einantis lordo kanclerio pareigas, užduoda klausimus. 

- Iš anksto susižadėję? 

— Ne. 

— Įsipareigoję vienas kitam? 

— Ne. 

- Jokio, atsiprašau už klausimą, kūniško artumo? - Prisiekiu savo tėvų 
garbe, ne, ne ir dar kartą ne. 

— Labai gaila, bet mums neužtenka jūsų garbės žodžio, - prabyla kara- 
lius, - reikalas tapo per daug komplikuotas, milorde. 

Haris Persis ima blaškytis. 

— Ko gi dar iš manęs norite? 

- Prieikite prie Jo Malonybės Kenterberio, milorde. Prisieksite šventąja 
Biblija. 

Tai senasis arkivyskupas ir mėgina padaryti. Monsinjoras bando jam 
padėti, bet Varhamas nustumia jo ranką. Įsikibęs į stalo kampą taip, kad 
nuslenka staltiesė, senukas vargais negalais atsistoja. 

— Hari Persi, daugelį kartų keitėte savo nuomonę, įrodinėdavote, paskui 
paneigdavote, o dabar vėl norite išsižadėti savo žodžių, bet ne vien daly- 
vaujant žmonėms. Uždėkite ranką ant Biblijos ir prisiekite man, karaliui ir 
jo tarybai, kad neturėjote jokių neteisėtų ryšių su ledi Ana ir nesudarėte su 
ja jokios vedybų sutarties. 

Haris Persis pasitrina akis, ištiesia ranką, balsas dreba. 

— Prisiekiu. 

— Viskas baigta, - atsidūsta Norfolko hercogas. - Įdomu, ir kam reikėjo 
viso šio triukšmo? - prieina prie Hario Persio ir tvirtai suima jį už alkū- 
nės. - Ir kad apie tai daugiau nė cypt, berniuk. 

Karalius taria: 

— Hovardai, juk girdėjote jo priesaiką, o dabar palikite jį ramybėje. Kas 
nors padėkite arkivyskupui, juk matote, kad jam sunku, - jo balsas tapo 
švelnesnis, šypsodamasis apžvelgia savo patarėjus. - Ponai, dabar eisime į 
mano privačią koplyčią, kur Haris Persis sutvirtins savo priesaiką šventąja 
Komunija. O paskui mes su ledi Ana pasinersime į apmąstymus ir maldas. 
Prašom manęs netrukdyti. 

Vos vilkdamas kojas Varhamas prieina prie karaliaus. 

— Vinčesterio vyskupas jau ruošiasi laikyti už jus mišias. O aš vykstu na- 
mo į savo vyskupiją, - murmėdamas karalius pasilenkia pabučiuoti jo žiedo. 

— Henrikai, - taria arkivyskupas, - matau, kad jūsų rūmuose ir taryboje 
pilna abejotinos moralės nesąžiningų žmonių. Pastebėjau, kad, visų krikš- 
čionių gėdai ir nelaimei, dievinate savo valią ir pomėgius. Visą laiką buvau 
ištikimas jums, net kai turėdavau veikti prieš savo sąžinę. Daug esu padaręs 
dėl jūsų, tačiau tai, ką padariau šiandien, buvo paskutinė mano paslauga. 


Ostin Frajerse jo jau laukia Reifas. 

— Taip? 

— Taip. 

— O kas toliau? 

— Dabar Haris Persis gali pasiskolinti dar daugiau pinigų ir taip paspar- 
tinti savo bankrotą, kurio nekantraudamas laukiu, - Kromvelis atsisėda. - 
Manau, vieną dieną man pavyks atimti iš jo grafystę. 

— Bet kaip, sere? - Reifas gūžteli pečiais. - Juk nenorėtumėte, kad Ho- 
vardai dar labiau sustiprintų savo įtaką prie šiaurinių šalies sienų? 

— Ne, turbūt ne, - susimąsto. - Gal gali paieškoti popierių apie Varha- 
mo pranašę“? 

Belaukdamas Tomas atveria langą ir žiūri žemyn į sodą. Lapinėse au- 
gančios rausvos rožės nuo saulės išbluko. Vargšė Merė Tolbot, svarsto jis, 
dabar jos gyvenimas nebus lengvesnis. Keletą dienų, vos keletą dienų rū- 

mų dėmesio centre buvo ji, o ne Ana. Kromvelis prisimena Harį Persį, at- 
vykusį areštuoti kardinolo su raktais rankose, kaip jis pastatęs sargybą prie 
mirštančio Žmogaus lovos. Persisveria per langą ir galvoja, ar būtų galima 
čia pasodinti persikų. Reifas atneša pluoštą popierių. 

Kromvelis nukerpa juostelę ir paskleidžia ant stalo laiškus ir memo- 
randumus. Visas šis bjaurus reikalas prasidėjo prieš šešerius metus, kai prie 
Mergelės Marijos statulos, esančios šalia apgriuvusios koplytėlės, netoli 
Kento pelkynų, ėmė plaukti piligrimai, o kažkokia Elžbieta Barton pradėjo 
rengti jiems pasirodymus. Kuo ta statula buvo ypatinga? Gal pradėjo vaikš- 
čioti? O gal verkė kraujo ašaromis? Ta mergaitė našlaitė, užaugusi vieno 
Varhamo dvaro prievaizdo namuose. Iš artimųjų teturi seserį. 

Tomas sako Reifui: 

— Kol jai sukako dvidešimt, niekas nekreipė į ją jokio dėmesio. Paskui 
ji susirgo, o pasveikusi ėmė regėti vizijas ir kalbėti svetimais balsais. Ji sa- 
ko, kad matė šv. Petrą prie rojaus vartų su raktais rankoje. Dar matė, kaip 
arkangelas Mykolas sveria sielas. Jeigu paklausite jos, kur yra mirę jūsų 
giminaičiai, ji tikrai atsakys. Jeigu rojuje - kalbės aukštu balsu, jeigu praga- 
re - žemu. 

— Turbūt juokingai skamba. 

— Taip manai? Kokie nepagarbūs mano vaikai, - skaito, paskui pakelia 
galvą. - Kartais ji devynias dienas nieko nevalgo. Kartais netikėtai krinta 
ant žemės. Nestebina? Linkusi į spazmus, mėšlungius ir transus. Vargšelė. 
Su ja bendravo milordas kardinolas, tačiau... - varto popierius, - čia nėra 
apie tai jokių įrašų. Įdomu, kas tada nutiko. Galbūt kardinolas mėgino įti- 
kinti ją papietauti, o ji atsikalbinėjo. Dabar, - skaito Kromvelis, - ji yra 
Kenterberio vienuolyne. Apgriuvusiai koplyčiai uždėjo naują stogą, o vie- 
tos dvasininkijai pinigai ėmė tiesiog plaukti į rankas. Kai kas ten stebuklin- 
gai išgyja. Luošieji ima vaikščioti, aklieji praregi. Žvakės pačios užsidega. 
Keliuose tiršta piligrimų. Kodėl man atrodo, kad jau esu girdėjęs šią isto- 
riją? Aplink ją nuolat sukinėjasi vienuoliai ir kunigai, mėginantys nukreipti 
žmonių akis į dangų, o patys tuo tarpu tuština jų pinigines. Nedrįsčiau 
neigti, kad būtent šie kunigai ir vienuoliai įkalbėjo ją skleisti savo nuomonę 
apie karaliaus vedybas. 

— Su ja buvo susitikęs Tomas Moras ir vyskupas Fišeris. 

- Taip, Žinau. Ir... pažvelk čionai... iš Marijos Magdalietės ji yra gavusi 
laišką, papuoštą auksu. 

— Ir sugebėjo jį perskaityti? 

- Atrodo, kad taip, - pažvelgia aukštyn, - ką manai? Karalius pasiryžęs 
kęsti užgauliojimus, jeigu jų šaltinis - skaisti mergelė. Greičiausiai jau pri- 
prato. Ana dažnokai jį išplūsta. 

— Galbūt jis bijo. 

Reifas daug kartų buvo su Kromveliu rūmuose ir supranta Henriką 
daug geriau nei žmonės, pažįstantys jį nuo mažų dienų. 

— Na taip, jis tiki paprastomis mergelėmis, kurios bendrauja su šven- 
taisiais. Ir dar linkęs tikėti pranašystėmis, o aš... Žinai, kurį laiką palikime 
tai ramybėje. Reikėtų stebėti, kas pas ją apsilanko, kas aukoja. Ją lanko kai 
kurios didikų žmonos, norinčios sužinoti savo ateitį ir pasimelsti, kad jų 
motinos kuo greičiau paliktų skaistyklą. 

— Miledi Ekseter, - taria Reifas. 

Henris Kurtenė, Ekseterio markizas, yra senojo karaliaus Eduardo 
anūkas ir pats artimiausias vyriškosios lyties karaliaus giminaitis. Vadinasi, 
naudingas imperatoriui, jeigu jis kada nors išsilaipins su savo armija Ang- 
lijos žemėje norėdamas nuversti Henriką ir į jo vietą paskirti kitą karalių. 

- Jeigu būčiau Ekseteris, neleisčiau savo žmonai pataikauti kvaištelė- 
jusiai vienuolei, kuri kliedi, kad vieną dieną taps karaliene, - Kromvelis 
pradeda iš naujo dėlioti popierius. - Dar ta mergiūkštė tvirtina, kad gali 
prikelti mirusiuosius. 


Džono Petito laidotuvėse, kol moterys viršuje sėdi su Luse, Kromvelis 
ekspromtu Liūtų prieplaukoje sušaukia susirinkimą norėdamas aptarti su 
pažįstamais pirkliais netvarką mieste. Moro draugas Antonijus Bonvizis 
atsiprašo, nes turi vykti į namus. 

- Telaimina jus Švenčiausioji Trejybė ir tedovanoja jums nuostabų gy- 
venimą, - prabyla jis žengdamas link durų, išeina kartu su šalčiu, tvyrančiu 
patalpoje nuo tada, kai jis čia atvyko. 

Prie durų stabteli ir atsisukęs taria: 

- Jeigu reikės kuo nors padėti poniai Petit, aš su mielu noru... 

— Nereikės. Ji viskuo apsirūpinusi. 

— Bet ar Sitis leis jai tęsti vyro amatą? 

— Aš tai išspręsiu, - atsako Kromvelis. 

Bonvizis linktelėjęs išeina. 

- Ir kaip jis drįso čia pasirodyti? 

Džonas Parnelis ir manufaktūros pirklių gildijos jau seniai konfliktuoja 
su Moru. 

— Pone Kromveli, jeigu imate visus rūpesčius ant savo pečių, ar tai reiš- 
kia, kad ketinate pakalbėti su Luse? 

— Aš? Ne. 

— Gal iš pradžių sutelkime dėmesį į susirinkimą, - taria Hamfris Mon- 
mutas, - o paskui jau aptarinėkime vedybas? Mums neramu, pone Krom- 
veli, nes ir jūs, ir karalius... ir mes, aš manau, - apsižvalgo, - manau, kad 

Bonviziui išėjus liko tik tie, kuriems tikrai rūpi, dėl ko buvo nukankintas 
mūsų brolis Džonas, tačiau mūsų pareiga - išsaugoti taiką ir atsiriboti nuo 
bet kokių šventvagysčių proveržio. 

- Praeitą sekmadienį viename parapijos miestelyje, kai atėjo pati šven- 
čiausia mišių akimirka ir kunigas užgiedojo hoc est enim corpus meum, 
pasigirdo riksmai hoc est corpus, hocus pocus. O šalia esančioje parapijo- 
je, kai kunigas ėmė vardyti šventuosius kankinius cum Joanne, Stephano, 
Mathia, Barnaba, Ignatio, Alexandro, Marcellino, Petro, kažkas ėmė šaukti: 
„Nepamirškite manęs ir mano pusseserės Ketės, ir Diko, kuris prekiauja 
moliuskais Lednhole, ir mano sesers Zuzanos bei jos šuniuko Poseto!“ 

Kromvelis prisidengia burną ranka. 

- Jeigu Posetui prireiks teisininko, žinote, kur manęs ieškoti. 

— Pone Kromveli, - prabyla niurzgus kailiadirbių gildijos vyresnysis, - 
jūs sušaukėte šį susirinkimą, tai ir būkite mums rimtumo pavyzdys. 

— Gatvėse apie ledi Aną dainuojamos baladės, - tęsia Hamfris Monmu- 
tas, - bet tų žodžių nedrįsčiau pakartoti šioje kompanijoje. Tomo Bolino 
tarnai skundžiasi, kad gatvėje juos visaip plūsta, o ant livrėjų mėto mėšlą. 
Meistrai turi prižiūrėti savo mokinius, o apie nelojalų elgesį reikia tučtuojau 
pranešti. 

— Kamė 

- Pavyzdžiui, man. 

Džoaną Tomas randa Ostin Frajerse. Ji sugalvojo pretekstą nevažiuoti 
į namus - persišaldė. 

— Paklausk, kokią paslaptį žinau, - kalba Kromvelis. 

Ji ima trinti nosies galiuką. 

- Pabandysiu atspėti. Šilingo tikslumu žinai, kiek karalius turi pinigų? 

- Tai Žinau fartingo tikslumu, neatspėjai. Klausk dar kartą, mieloji se- 
sute. | 

Ji dar keletą kartų nesėkmingai spėja, kol Tomas neiškentęs atsako: 

— Džonas Parnelis ketina vesti Lusę. 

— Ką? Dar nespėjus atšalti Džonui Petitui? - nusisuka bandydama atsi- 
kvošėti. - Vis laikotės kartu. Parnelio namuose irgi užtenka sektantų. Gir- 
dėjau, kad jo tarnas vyskupo Stokslio kalėjime. 

Įeina Ričardas Kromvelis. 

- Šeimininkas. Taueris. Plytos. Penki šilingai už tūkstantį. 

- Ne. 

— Teisingai. 

— Ar manai, kad Lusei reikėtų susirasti žmogų, su kuriuo galėtų gyven- 
ti ramiai ir saugiai? 

Prieina prie durų. 

- Ričardai, sugrįžk - atsisuka į Džoaną, - nemanau, kad tokių ji pažįsta. 

- Sere? 

— Sumažink kainą šešiais pensais ir patikrink kiekvieną partiją. Iš kiek- 
vienos atsirink keletą plytų ir kruopščiai jas apžiūrėk. 

— Apskritai tu protingai pasielgei, - atsidūsta Džoana. 

— Pavyzdžiui, išmatuok jas... Džoana, nejaugi manai, kad galiu vesti 
per neapsižiūrėjimą? Per atsitiktinumą? 

- Atsiprašau? - nesupranta Ričardas. 

— Nes jeigu pradėsi jas matuoti, plytų gamintojai puls į paniką ir iš jų 
veidų pamatysi, ar ketino tave apmulkinti. 
suteikė tau naujas pareigas... 

— Taip. Kanclerio teismo raštininko. Tai susiję su lordo kanclerio teis- 
mo finansais. Bet vargu ar galima teigti, kad tai tiesus kelias į meilės roma- 
nus, - triukšmingai Ričardas leidžiasi laiptais žemyn. - Ar supranti, ką tu- 
riu omeny? 

— Turi omeny, kad reikia palaukti? Kol ji, ta moteris, taps karaliene? 

— Manau, kad kaina kyla dėl pervežimo. Net gabenant barku. Reikės 
išvalyti teritoriją ir pastatyti nuosavą plytų fabrikėlį. 


Sekmadienis, rugsėjo 1 diena, Vindzoras. Ana atsiklaupusi prieš ka- 
ralių, jai skiriamas Pembruko markizės titulas. Ją stebi Keliaraiščio ordino 
riteriai, šalia kilmingiausios Anglijos damos (hercogienė, gavusi pasiūly- 
mą, nusikeikė ir atsisakė dalyvauti), Norfolko duktė Merė saugo ant pa- 
galvės esančią jos karūną, Hovardai ir Bolinai švenčia. Monsinjoras glosto 
savo barzdą, linksi ir šypsosi, kai jį tyliai sveikina Prancūzijos pasiunti- 
nys. Vyskupas Gardineris garsiai perskaito naują Anos titulą. Ji dėvi ryš- 
kiai raudono aksomo drabužius, papuoštus šermuonėlio kailiais, o juodi 
plaukai, kaip ir dera skaisčiai mergelei, palaidi ir gyvatės formos garbano- 
mis leidžiasi iki pat juosmens. Kromvelis pasirūpino, kad kartu su titulu ji 
gautų penkiolikos dvarų pajamas. 

Giedamas „Ie Deum“. Sakomas pamokslas. Pasibaigus ceremonijai 
damos pasilenkia norėdamos pakelti Anos šleifą, kažkas minioje mėlynai 
blyksteli, kaip paukščio tulžio sparnai, Tomas pakelia galvą ir mato tarp 
Hovardų damų mažąją Džono Seimūro dukterį. Išgirdęs trimitų garsą ko- 
vos žirgas pakelia galvą, o damos žvelgia aukštyn ir šypsosi. Kai užgrojus 
orkestrui procesija išeina iš Šv. Jurgio koplyčios, išblyškusi Ana vis dar žiū- 
ri žemyn, tarsi bijotų pargriūti. 

Puotos metu Ana sėdi šalia Henriko ant pakylos, o kalbėdama su juo 
nuleidžia juodus antakius. Ji jau beveik pasiekė savo tikslą, kūnas įsitem- 

pęs kaip lanko templė, oda ištepta aukso dulkėmis su abrikoso ir medaus 
atspalviais. O kai šypsosi, - tai nutinka gana dažnai, - matyti maži jos 
dantys, balti ir aštrūs. Ji nori pasisavinti karališkąją Kotrynos barką, su- 
deginti užrašą „H8K ir sunaikinti Kotrynos emblemas. Karalius liepė 
paimti Kotrynos brangenybes, kad Ana galėtų pasipuošti jomis nuvy- 
kusi į Prancūziją. Kromvelis praleido su ja vakarą, du vakarus, tris šiltus 
rugsėjo vakarus, kol karaliaus juvelyrai ruošė eskizus, o jis, kaip karaliaus 
brangenybių saugotojas, jai visaip patarinėjo. Ana nori naujos aplinkos. 
Iš pradžių Kotryna atsisakė atiduoti brangenybes. Aiškino, kad negali 
perduoti Anglijos karalienės turtų moteriai, užsitraukusiai viso krikščio- 
niškojo pasaulio gėdą. Deja, tiesioginiam karaliaus įsakymui teko paklusti. 

Ana viską jam pasakoja, juokdamasi sako: „Kromveli, esate mano žmo- 
gus.“ Vėjas palankus ir Tomas jaučia jėgų antplūdį. Jo draugą Odlį grei- 
čiausiai patvirtins lordu kancleriu, karalius pamažu ima prie jo priprasti. 
Senieji dvariškiai, nenorėdami tarnauti Anai, pasiprašė atleidžiami. Naujas 
rūmų iždininkas - seras Viljamas Poletas, senas Kromvelio draugas dar 
nuo Volsio laikų. Tiesą sakant, daugelis naujų dvariškių yra jo draugai iš 
Volsio laikų. O kardinolas kvailių nesamdydavo. 

Pasibaigus mišioms ir titulavus Aną Kromvelis užeina pas Vinčesterio 
vyskupą, šis nusivelka bažnytinius drabužius ir keičia juos daug patogesne 
apranga pasaulietinėms iškilmėms. 

- Nejaugi ketinate šokti? - stebisi Kromvelis sėdėdamas ant akmeninės 
palangės ir viena akimi stebėdamas, kas vyksta kieme. Muzikantai neša 
fleitas ir liutnias, arfas ir smuikus, obojus, violas ir būgnus. 

- Jums tikrai pavyks. O gal tapęs vyskupu daugiau nešokate? 

Stiveno mintys visai kitur. 

- Arjums neatrodo, kad tapti markize savo pačios pageidavimu yra jau 
per daug? Dabar ji tikrai jam nusileis. Duok Dieve, kad iki Kalėdų pastotų 
ir padovanotų karaliui sosto įpėdinį. 

— Nejaugi linkite jai sėkmės? 

- Linkiu karaliui nusiraminti ir kad iš to kas nors išeitų. 

— Ar žinote, ką Šapui sako apie jus? Kad savo namuose laikote dvi mo- 
teris, persirengusias vyrais. 

— Ką jūs sakote? - suraukia antakius. - Daug geriau, nei du vyrai būtų 
perrengti moterimis. Tai jau būtų išties gėdinga, - Stivenas pratrūksta kva- 
toti. Jie abu eina į šventę klausydamiesi muzikantų dainų. 

- Linksmintis geroje kompanijoje mėgau ir mėgsiu iki pat mirties. Fi- 
losofai sako, kad siela iš prigimties yra muzikali. 

Karalius kviečia Tomą Vajatą padainuoti kartu su juo ir muzikantu 
Marku. 


309 


— Ak, kuo gi įtikti mylimajai? Ko nepadarysi dėl meilės. 

— Viską, - rėžia Gardineris, - ribų nėra, kaip matau. 

— Karalius geras tiems, kurie jį tokiu laiko, - prataria Kromvelis. Gro- 
jant muzikai niekada daugiau, išskyrus vyskupą, to neišgirs. 

- Na, - atkerta Gardineris, - jeigu jūsų protas be galo lankstus. Kaip 
jūsų. 

Kromvelis kalba su ponia Seimūr. 

- Žiūrėkite, - sako ji rodydama savo rankoves su ryškiai mėlynais apva- 
dais ir tos pačios spalvos šilku, - į jį Tomas buvo įvyniojęs jai dovanojamą 
knygą su paveikslėliais apie siuvinėjimą. 

— Kaip ten, Vilko dvare? - klausia jis kiek įmanoma taktiškiau, nes kaip 
kitaip dar galima teirautis apie šeimą, kurioje vyksta kraujomaiša. 

— Seras Džonas laikosi puikiai, - kalba ji aiškiu tyliu balsu, - tiesą sa- 
kant, jis visada puikai laikosi. 

— O kaip kiti? 

— Edvardas piktas, Tomas nenustygsta vietoje, miledi motina griežia 
dantimis ir tranko duris. Derlius noksta, šakos linksta nuo obuolių, tarnai- 
tės pluša prie karvių, mūsų kapelionas meldžiasi, vištos laksto, liutnios su- 
derintos, o seras Džonas... Seras Džonas kaip visada viskuo patenkintas. O 
kodėl jums nesuradus kokių reikalų Viltšyre ir neaplankius mūsų? Na, 
o jeigu karalius gaus naują žmoną, jai prireiks freilinų ir į rūmus atvyks 
mano sesuo Liza. Jos vyras yra Džersio gubernatorius Antonijus Otredas, 
turbūt pažįstate jį. Pati mielai prisijungčiau prie karalienės, bet sako, kad ji 
vėl keliasi į kitą vietą ir jos namų ūkis mažėja. 

- Jeigu būčiau jūsų tėvas... ne... - perfrazuoja Kromvelis. - Jeigu turė- 
čiau jums patarti, rekomenduočiau tarnauti ledi Anai. 

— Markizei, - sako ji, - žinoma, dera būti kukliai. Ji mus visus moko 
pažaboti išdidumą. 

— Dabar jai gana sunkus metas. Manau, kad pasiekusi savo tikslą bus 
gerokai švelnesnė, - nors pats supranta, jog tai netiesa. 

Džeinė panarina galvą, pažvelgia į jį pro akių vokus. 

- Štai mano kuklus veidelis. Kaip manote, tiks? 

Jis juokiasi. 

- Jis atvers jums bet kokias duris. 

Kol šokėjai mojuodami vėduoklėmis ilsisi po galjardų, pavanų ir ale- 
mandų, Kromvelis su Vajatu traukia paprastą kareivių dainelę: „Skaramela 
išėjo į karą su savo skydu, su savo ietimi. Tai liūdna, nepaisant žodžių, kaip 
ir bet kuri daina, dainuojama saulei leidžiantis, kai žmogaus balsas susilieja 
su kambario šešėliais.' 

— Apie ką ši daina, apie mylimąją? - susidomėjęs Čarlzas Brandonas. 

— Ne, tik apie berniuką, išėjusį į karą. 

- Ir kas jam nutiko? 

Scaramella fa la gala. 

— Karas jam yra vienos ilgos atostogos. 

— Taip, puikios buvo dienelės, - prataria hercogas, - kareivio gyveni- 
mas. 

Karalius dainuoja pritariant liutniai, stipriu, aidinčiu, gūdžiu balsu: 
„Kai miškuose laukiniuose medžiojau.“ Kai kurios moterys verkia, truputį 
padauginusios stipraus itališko vyno. 

Kenterberyje arkivyskupas Varhamas guli šaltas ant akmens, ant akių 
vokų - karališkosios monetos, tarsi norėta, kad visiems laikams jo atminty 
išliktų karaliaus atvaizdas. Paskui kūną nuleis po katedros grindimis, į 
drėgną ir šaltą rūsį, šalia Beketo kaulų. Ana sėdi rami kaip statula, akis įbe- 
dusi į savo mylimąjį. Juda tik niekaip nenurimstantys jos pirštai. Ji glosto 
ant kelių gulintį šuniuką, suka ant piršto mažytes jo garbanas. Nutilus pas- 
kutinei gaidai įnešamos žvakės. 


Spalis, visi vyksta į Kalė - dviejų tūkstančių žmonių svita nusidriekė nuo 
Vindzoro iki Grinvičo, nuo Grinvičo per žalius Kento laukus iki Kenterbe- 
rio: su hercogu vyksta keturiasdešimties žmonių palyda, su markize - tris- 
dešimt penkių, su grafu - dvidešimt keturių, vikontas turi tenkintis dvide- 
šimčia, o jis su Reifu ir keliais tarnais gali tilpti ir laivo žiurkių angose. 
Karalius nori aplankyti brolius prancūzus, kurie pažadėjo pakalbėti su po- 
piežiumi, kad tas pritartų naujoms Henriko vedyboms. Pranciškus siūlo 
vieną iš trijų savo sūnų, - trijų sūnų - štai ką Dievas myli! - sutuokti su 
popiežiaus dukterėčia Kotryna de Mediči su sąlyga, kad karalienė Kotryna 
atsisakys nagrinėti savo santuokos bylą Romoje, o broliškai Anglijai bus 
leidžiama savo vedybų bylas spręsti pačiai su savo vyskupais. 

Šie du galingi monarchai matys vienas kitą pirmą kartą nuo susitikimo 
Auksinių drobių lauke, tuomet jį organizavo kardinolas. Karalius sako, kad 
ši kelionė kainuos mažiau, bet kai tik pradedama kalbėti konkrečiau, jis 
nori ir to daugiau, ir ano dvigubai - dar daugiau prabangos, dar daugiau 
išlaidų, daugiau aukso. Kartu ima savo virėjus ir savo lovą, savo dvasinin- 
kus ir muzikantus, arklius, šunis ir sakalus, ir savo naują markizę, kurią vi- 
sa Europa vadina jo sugulove. Su juo ir galimi pretendentai į sostą, tarp jų 
Jorkų dinastijos lordas Montagju ir Neviliai iš Lankasterių dinastijos. Ka- 
ralius nori parodyti, kokie jie paklusnūs ir kokie patikimi yra Tiudorai. Ve- 
žasi auksines lėkštes, lininius drabužius, savo konditerininkus ir paukščių 
pešiotojus, maisto ragautojus, net pasiėmė savo vyno, tarsi jo būtų perne- 
lyg gausu, nors kas žino? 

Reifas padeda Tomui pakuoti popierius ir kalba: 

— Suprantu, kad karalius Pranciškus ketina prašyti Romos pritarti 
naujoms mūsų karaliaus vedyboms, bet nesuprantu, kokia jam iš to nauda. 

- Volsis visados sakydavo, kad sutarties tikslas jau yra pati sutartis. Ir 
visiškai nesvarbu, kokios yra sutarties sąlygos, svarbu, kad jos yra. Visų 
svarbiausia - gera valia. Kai ji pradingsta, sutartis nustoja galiojusi, kad ir 
kokios būtų sąlygos. 

Svarbios yra procesijos, apsikeitimas dovanomis, karalių Žaidimas 
rutuliais, kovos ietimis, riterių turnyrai ir maskos - visa tai ne proceso įžan- 
ga, 0 pats procesas. Ana, pripratusi prie prancūziško dvaro ir prancūziško 
etiketo, pasakoja apie galimus keblumus. 

— Jeigu Prancūziją aplankytų popiežius, Prancūzijos karalius turėtų 
būtinai išeiti jo pasitikti, galbūt net į rūmų kiemą. O monarchai, pamatę 
vienas kitą, turi žengti vienodą skaičių žingsnių vienas link kito. Ir tai vei- 
kia, jeigu tik kuris nors iš dviejų nepradeda eiti mažais žingsneliais vers- 
damas kitą mėgdžioti jo judesius. 

- Kaip Dievą myliu, - pratrūksta Čarlzas Brandonas, - juk tai niekšybė. 
Nejaugi Pranciškus galėtų taip pasielgti? 

Ana žiūri į jį pusiau nudelbusi akis. 

- Milorde Safolkai, ar ledi jūsų žmona pasiruošusi kelionei? 

Safolkas raudonuoja. 

— Mano žmona yra buvusi Prancūzijos karalienė. 

- Žinau. Pranciškui bus malonu vėl ją matyti. Jis mano, kad ji nuostabi. 
Nors, Žinoma, tada ji buvo dar labai jauna. 

- Mano sesuo vis dar nuostabi, - ramiai taria Henrikas, o Čarlzo 
Brandono viduje virte verda ir jis neišlaikęs trenkia kaip griaustinis: 

- Nejaugi laukiate, kad ji imtų jums patarnauti? Bolino dukteriai? 
Paduotų jums pirštines, madam, ir patiektų jums pietus? Tai atsiminkite 
visiems laikams - to niekada nebus! 

Ana atsisuka į Henriką ir tvirtai sugriebia jo ranką. 

— Jis žemina mane jūsų akyse. 

- Čarlzai, - dabar palik mus ir grįžk, kai nusiraminsi. Ne anksčiau, - 
atsidūsta ir pamoja. - Kromveli, eikite su juo. 

Safolko hercogas iš pykčio nežino kur dėtis. 

— Gryname ore maloniau, milorde, - taria Kromvelis. 

Jau ruduo. Nuo upės pučia žvarbus vėjas, staigūs jo šuorai kelia aukštyn 
permirkusius lapus, primenančius miniatiūrinės armijos vėliavėles. 

— Vindzoras man visada atrodė šaltas ir nejaukus, o jums, milorde? 
Turiu omeny visą miestą, o ne vien pilį, - žemas Kromvelio balsas skamba 
ypač raminamai. - Jeigu būčiau karalius, daugiau laiko praleisčiau 

Vokingo rūmuose. Ar žinote, kad ten niekada nesninga? Bent jau nesnigo 
pastaruosius dvidešimt metų. 

— Jeigu būtumėt karalius? - perklausia Brandonas klibikščiuodamas į 
pakalnę. - Jeigu Ana Bolin gali tapti karaliene, kodėl gi ne. 

— Atsiimu savo žodžius. Reikėjo kalbėti kukliau. 

Brandonas niurna: 

— Mano žmona niekada nepasirodys tos ištvirkėlės palydoje. 

— Milorde, geriau galvokite apie ją kaip apie skaisčią tyrą mergelę, kaip 
ir mes visi darome. 

— Leiskite priminti, kad ją auklėjo jos motina, garsi kekšė. Liza Bolin, 
buvusi Liza Hovard, pirma įsitempė Henriką į lovą. Viską gerai Žinau, nes 
esu seniausias jo draugas. Jam tebuvo septyniolika ir jis nežinojo, kaip 
lovoje elgtis, nes tėvas auklėjo jį kaip tikrą vienuolį. 

— Bet dabar niekas šiuo pasakojimu netiki. Apie monsinjoro žmoną. 

— Monsinjoro! Jėzau Kristau. 

- Jam patinka, kai jį taip vadina. Tai kodėl gi ne? 

— Ją dar auklėjo sesuo Merė, užaugusi viešuosiuose namuose. Ar 
žinote, kaip jie tai daro Prancūzijoje? Mano žmona man viską papasakojo. 
Na, ne pasakojo, o užrašė lotyniškai. Vyras susijaudina, o moteris ima jo 
varpą į burną! Ar galite įsivaizduoti? Taigi ar galima tyra vadinti moterį, 
pripratusią prie tokių šlykštybių? 

- Milorde... Jeigu jūsų žmona nevyks į Prancūziją, jeigu negalite jos 
perkalbėti... gal galime sakyti, kad ji serga? Tai būtų palanku karaliui, 
kuris, kaip teigiate, yra senas geras jūsų draugas. Tai išgelbėtų jį nuo... 
— vos nepasakė „nuo aštraus ledi liežuvio, bet susilaiko ir kalba toliau, - 
išgelbėtų jo reputaciją. 

Brandonas linkteli. Jie vis dar eina link upės, o Kromvelis bando žengti 
kuo lėčiau, nes Ana jau laukia jo su žinia, kad Brandonas atsiprašė. Kai 
hercogas atsisuka į jį, jo veide vien kančia ir skausmas. | 

— Tuo labiau kad tai tiesa. Ji iš tikrųjų serga. Mažytės nuostabios jos... 
— sudeda puodelio forma rankas, - visai sunyko. Bet aš vis tiek ją myliu. Ji 
plona kaip ostija. Sakau: „Mere, vieną dieną prabusiu ir nerasiu tavęs, nes 
būsi tokia plona, kaip paklodės siūlas.“ 

— Apgailestauju. 

Safolkas pasitrina veidą. 

— O Dieve. Gerai, eikite pas Harį ir perduokite, kad mes negalime. 

- Jeigu jūsų Žmona negali vykti, karalius tikėtųsi išvysti bent jus. 

— Nenorėčiau palikti jos vienos, suprantate? 

— Ana neatleidžia, - perspėja Kromvelis, - jai labai sunku įtikti, bet 
labai lengva įžeisti. Milorde, paklausykite manęs. 

Brandonas vėl niurna. 

— O kas beliko. Jūs dabar viską valdote, Kromveli. Dabar esate viskas. 
Mes klausiame, kaip tai nutiko, - hercogas įtraukia oro, - klausiame, bet, 
prisiekiu verdančiu Kristaus krauju, nežinome atsakymo. 

Prisiekia verdančiu Kristaus krauju. Priesaika, verta vyriausiojo herco- 
go Tomo Hovardo. Kada jis tapo hercogų vertėju ir jų žodžių aiškintoju? 
Klausia savęs, bet nieko nesupranta. Kai Kromvelis grįžta pas karalių ir 
būsimą karalienę, šie meiliai šnekučiuojasi. 

— Safolko hercogas atsiprašo, - raportuoja Tomas, o karalius linkteli. 

— Ateikite rytoj, bet ne per anksti, - nurodo Henrikas. 

Galima pamanyti, kad jie vyras ir žmona, jų laukia aistringa naktis, ku- 
pina vedybinių malonumų. Būtų galima taip pagalvoti, tik Merė Bolin kar- 
tą leptelėjo, kad markizės titulas tedavė Henrikui teisę glostyti vidinę jos 
sesutės šlaunies pusę. Merė taip pasakė jam akis į akį ir net ne lotyniškai. 
Apie viską, kas vyksta Anai likus su Henriku, ji raportuoja draugams ir 
giminaičiams nepraleisdama nė vienos smulkmenos. Belieka žavėtis ja, ap- 
galvotu jos tikslumu ir santūrumu. Ana saugo savo kūną kaip kareivis pa- 
raką. Kaip anatomijos mokyklos Paduvoje mokytojas ji dalija savo kūną į 
dalis ir duoda kiekvienai vardą: čia šlaunis, čia krūtinė, čia liežuvis. 

— Galbūt Kalė, - svarsto jis, - galbūt ten karalius gaus tai, ko taip 
trokšta. 

- Ji turi būti užtikrinta, - Merė nueina, paskui stabteli ir nerimo kupinu 
veidu taria: - Ana kalba, kad Kromvelis - jos žmogus. Man tai nepatinka. 

Kiek vėliau rūmuose iškyla dar vienas skausmingas klausimas: kuri da- 
ma priims Aną jiems atvykus į Prancūziją? Iš karalienės Eleonoros neverta 
ko nors tikėtis, nes ji imperatoriaus sesuo, be to, nepritaria karaliaus skyry- 
boms. Pranciškaus sesuo, Navaros karalienė, nenorėdama sutikti Anglijos 
karaliaus meilužės apsimetė serganti. 

— Ar ta pati liga kankina ir vargšę Safolko hercogienę? - nepatenkinta 
Ana. 

Galbūt, siūlo Pranciškus, būtų patogiau, jeigu naują markizę sutiktų 
Vandomo markizė, Prancūzijos karaliaus numylėtinė. 

Henrikui iš pykčio ėmė skaudėti dantį. Ateina gydytojas Betsas su 
vaistų dėžute. Stiprūs migdomieji trumpam padeda, bet karalius prabunda 
toks piktas, kad atrodo, jog vienintelis sprendimas - atšaukti kelionę. Ne- 
jaugi jie nesuvokia, kad Ana - ne kokio vyro meilužė, o būsima karaliaus 
žmona? Bet suvokimas nebūdingas Pranciškaus prigimčiai. Trokštamos 
moters jis niekada nelaukia daugiau kaip savaitę. Riteriškumo pavyzdys? 
Krikščioniškiausias iš karalių? Jis rujoja kaip tikras elnias, bet patikėkite, 
kai nusilps, kiti elniai jį pribaigs. Paklauskite bet kurio medžiotojo. 

Galiausiai nusprendžiama palikti būsimą karalienę Kalė, Anglijos že- 
mėje, kur jos niekas neįžeidinės, kol karalius bendraus su Pranciškumi Bu- 
lonėje. Mažame Kalė miestelyje daug lengviau palaikyti tvarką nei Lon- 
done. Net jeigu žmonės išsirikiuoja uoste ir šaukia: „Prostitutė!“ arba „Gar- 
sioji Anglijos kekšė!“ O jeigu gatvėse dainuos įžeidžiančias dainas, galima 
apsimesti, kad niekas jų nesupranta. 

Kenterberyje, kur, be karaliaus palydos, susirinko piligrimų iš įvairių 
Europos kampelių, bet kurie namai prigrūsti nuo rūsio iki pat pastogės. 
Kromvelis su Reifu įsikūrė gana patogiai, šalia karaliaus, bet daugybė lor- 
dų susispaudę prastose smuklėse, o riteriai - slapčiausiuose viešųjų namų 
kambariuose. Piligrimai priversti miegoti arklidėse, ūkiniuose pastatuose 
ar tiesiog po atviru dangumi. Laimė, spalis gana šiltas. Jeigu taip būtų 
buvę praeitais metais, karalius būtų nuvykęs į Beketo šventyklą ir palikęs 
solidžią auką. Bet Beketas maištavo prieš karaliaus valdžią, ne tas vysku- 
pas, kurį šią akimirką reikėtų pateikti kaip pavyzdį. Katedroje dar tvyro 
smilkalų kvapas, likęs nuo Varhamo laidotuvių, o maldų už jo sielą gau- 
desys primena tūkstančio avilių zyzimą. Išsiųsti laiškai Kranmeriui, kuris 
dabar turėtų būti kažkur Vokietijoje su keliaujančiais imperatoriaus rū- 
mais. Ana jau vadina jį būsimu arkivyskupu. Niekas nežino, kada jis su- 
grįš namo. 

- Su savo paslaptimi, - taria Reifas. 

- Žinoma, - linkteli Tomas, - su savo paslaptimi, užrašyta lapo kampe. 

Reifas lankosi šventykloje. Jam tai pirmas kartas. Išeina išpūtęs akis ir 
sako, kad ten žąsies kiaušinio dydžio brangakmeniai. 

- Žinau. Manai, jie tikri? 

— Dar ten yra kaukolė. Sako, kad Beketo. Prieš tai riterių suskaldyta, o 
dabar sukabinta sidabrinėmis plokštelėmis. Už pinigus ją galima net pabu- 
čiuoti. Jie turi padėklą su jo pirštų kaulais. Ir snargliuotą jo nosinaitę. Ir jo 
bato gabalą, dar buteliuką, kurį papurto, nes jame esą jo kraujas. 

- Volsinghame yra buteliukas su Nekaltosios Mergelės pienu. 

— Jėzau Kristau, iš ko jie padarė pieną? - stebisi Reifas. - Kraują galima 
pagaminti iš vandens su kokiais nors dažais, jie ten plaukioja gabalais. 

— Gerai, imk žąsies plunksną, ištrauktą iš arkangelo Gabrieliaus spar- 
no, parašysime Stivenui Voenui. Tegu vyksta pas Kranmerį ir paskubina 
grįžti namo. 

— Taip, neblogai būtų, - pritaria Reifas, - tik palaukite, pone, kol nu- 
plausiu nuo savo rankų Beketą. 

Nors karalius ir nevyksta į šventyklą, nori pasirodyti liaudžiai kartu su 
Ana. Išėjęs iš mišių ir nepaisydamas jokių patarimų jis žygiuoja per minią, 
apsuptas savo patarėjų, iš paskos žengia jo apsauga. Ana veržliai sukioja 

galvą ant laibo kaklo mėgindama išgirsti, ką apie ją kalba. Žmonės tiesia 
rankas, norėdami paliesti karalių. 

Šalia Kromvelio eina iš baimės sustiręs Norfolkas, šaudydamas akimis. 

— Nepatinka man šis sumanymas, pone Kromveli. 

Jis pats, kitados puikiai valdęs peilį, dabar akylai stebi, kas vyksta že- 
miau akių lygio. Bet vienintelis matomas daiktas, kuriuo galima ką nors 
užmušti, yra didžiulis kryžius, nešamas pranciškonų vienuolių. Minia duo- 
da procesijai kelią - pasauliečiams kunigams, benediktinų vienuoliams. 
Dvasininkų minios viduryje žygiuoja jauna moteris su benediktinų vie- 
nuolės abitu. 

- Jūsų Didenybe? 

Henrikas atsisuka. | 

— Prisiekiu Viešpačiu, juk tai šventoji Elžbieta Barton, - sako jis. 

Sargyba žengia žingsnį į priekį, bet karalius pakelia ranką. 

- Leiskite man pažvelgti į ją. 

Tai apie dvidešimt aštuonerių aukšta mergina, tamsaus negražaus vei- 
do, susijaudinusi, paraudusi. Ji braunasi link karaliaus ir kelias akimirkas 
Kromvelis regi karalių jos akimis: rausvo aukso spalvos oda, tvirtas kūnas, 
link jos ištiesta raumeninga ranka. 

— Madam, ar norite man ką nors pasakyti? 

Ji bando padaryti reveransą, bet Henrikas stipriai laiko ją už alkūnės. 

- Šventieji, su kuriais bendrauju, man patarė, - prabyla ji, - kad jus 
supančius eretikus reikia sumesti į vieną didelį laužą, ir jeigu pats to laužo 
neuždegsite, tuomet pražūsite liepsnose. 

- Kokius eretikus? Kur jie? Šalia manęs nėra jokių eretikų. 

- Štai viena. 

Ana stipriai prisiglaudžia prie raudono paauksuoto karaliaus švarko ir 
ima tirpti kaip vaškas. 

- Ir jeigu su šia negarbinga moterimi susituoksite, valdysite ne ilgiau 
kaip septynis mėnesius. 

- Kas čia per skaičius - septyni mėnesiai? Nejaugi negalėjote suapva- 
linti, madam? Koks gi pranašas kalba apie septynis mėnesius? 

- Taip man sakė dangus. 

- O kas pakeis mane praėjus septyniems mėnesiams? Sakykite, ką no- 
rėtumėte matyti vietoj manęs“ 

Vienuoliai ir kunigai mėgina nustumti ją tolyn, nes tokio pokalbio jų 
planuose tikrai nebuvo. 

- Lordą Montagju, nes jis priklauso aristokratijai. Arba markizą Ek- 
seterį, jis karališko kraujo, - ji jau pati mėgina išsilaisvinti iš karaliaus 
gniaužtų. - Matau ledi jūsų motiną, apsuptą blyškios ugnies. 

Henrikas meta jos ranką, tarsi būtų apsideginęs. 

— Mano motiną? Kur? 

— Ieškojau Jorko kardinolo. Ieškojau danguje, pragare ir skaistykloje, 
bet jo niekur nėra. 

- Ji tikrai pamišusi, - taria Ana. - Jeigu ji išprotėjusi, reikia ją išplakti. 
Jeigu ne - pakarti. 

Vienas kunigas įsikiša: 

— Ponia, ji nepaprastai šventas žmogus. Ji kalba įkvėpta dangaus. 

- Išveskite ją iš čia, - liepia įpykusi Ana. 

— Tave nutrenks žaibas, - perspėja vienuolė Henriką, o šis dirbtinai 
nusijuokia. 

Netikėtai įsiveržia Norfolkas, grieždamas dantimis ir iškėlęs kumščius. 

— Veskite ją kuo greičiau į tą viešnamį, iš kur atėjo, kol neparagavo štai 
šitų, prisiekiu Viešpačiu. 

Spūstyje vienas vienuolis netyčia trenkia kryžiumi kitam, vis dar kaž- 
ką murmančią Elžbietą nustumia tolyn, minios šūksmai auga, o Henrikas, 
stipriai laikydamas Aną už rankos, greitai eina ten, iš kur atėjo. Kromvelis 
skuba paskui vienuolius ir pranašę, ir kai tik minia praretėja, griebia vieną 
vienuolį už rankos ir sako: 

— Buvau kardinolo Volsio tarnas, norėčiau pasikalbėti su Elžbieta. 

Pasitarę vienuoliai leidžia jam prieiti. 

— Sere? - klausia ji. 

— Gal galėtumėte dar kartą pamėginti paieškoti kardinolo? O jeigu aš 
palikčiau auką? 

Ji gūžteli pečiais, o vienas pranciškonas atsako: 

— Tai turėtų būti nemenka auka. 

— Kas esate? 

— Tėvas Risbis. 

— Aš turtingas ir sumokėsiu tiek, kiek paprašysite. 

- Ar tenorite surasti velionio sielą ir melstis jam savarankiškai, ar gal- 
būt norite pastatyti koplytėlę? 

— Kaip patarsite. Bet man reikia įsitikinti, kad jis ne pragare. Būtų be- 
prasmiška be tikslo aukoti mišioms. 

— Turiu pasitarti su Tėvu Bokingu, - taria mergina. 

— Tėvas Bokingas yra dvasinis jos vedlys. 

Tomas nulenkia galvą. 

— Atsakymo ateikite vėliau, - prabyla mergina, pasisuka ir pradingsta 
minioje. Tomas duoda kiek pinigų už Tėvą Bokingą, kad ir kas jis būtų. Pa- 
našu, kad jis čia nustato kainas ir tvarko buhalterines knygas. 

Vienuolė gerokai nuliūdino karalių. Kaip dar kitaip gali jaustis žmogus, 
išgirdęs, kad jį nutrenks žaibas? Vakare Henrikas pasiskundė, kad jam 
skauda galvą, veidą ir žandikaulius. 

— Eikite šalin, - sako savo gydytojams, - vis tiek iš jūsų jokios naudos. 
O jūs, madam, - kreipiasi į Aną, - ar jūsų damos sugebės jus paguldyti? 
Nenoriu jokių kalbų. Negaliu pakęsti šaižių balsų. 

Norfolkas bamba sau po nosimi: 

— Tiudorai, jiems vis kas nors negerai. 

Jeigu Ostin Frajerse kas nors šnarpščia ar pasitempia sausgysles, ber- 
niukai pradeda vaidinti interliudiją „Jeigu Norfolkas būtų gydytojas Bet- 
sas. Skauda dantį? Trauk jį lauk! Prisivėrei pirštą? Kirsk ranką! Skauda 
galvą? Kirsk ir ją, užaugs kita. 

Eidamas link durų Norfolkas stabteli. 

- Jūsų Didenybe, ji nesakė, kad žaibas tikrai jus pražudys. 

— Visiškai teisingai, - su džiaugsmu pritaria Brandonas. 

— Ne miręs, bet nuverstas nuo sosto, ne miręs, bet trenktas ir apdegęs. 
Tai džiaugsmas, - graudžiai išvardijęs aplinkybes karalius liepia tarnui at- 
nešti malkų, o pažui - pašildyti vyno. - Aš, Anglijos karalius, sėdžiu čia 
su tuščia taure prie gęstančio židinio, - atrodo tikrai sušalęs, - ji matė ledi 
mano motiną. 

- Jūsų Didenybe, - atsargiai įsiterpia Kromvelis, - ar žinote, kad jūsų 
motina yra pavaizduota viename iš katedros vitražų? Ir kai pro jį šviečia 
saulė, atrodo, kad ji apsupta dieviškos šviesos. Manau, tai ir matė vienuolė. 

— Netikite vizijomis? 

- Regis, ji neskiria išorinio pasaulio įvykių nuo to, kas dedasi jos galvo- 
je. Tokių žmonių yra. Jos reikia pasigailėti, nors ir ne per stipriai. 

Karalius susiraukia. 

— Bet aš mylėjau savo motiną, - paskui kiek palaukęs tęsia: - Bakinga- 
mas dėjo daug vilčių į vizijas. Turėjo vienuolį, kuris jam pranašaudavo. 
Sakė jam, kad bus karalius, - nebūtina pridurti, kad Bakingamas buvo 
išdavikas ir jau dešimt metų miręs. 


Kai dvaras išvyksta į Kalė, Kromvelis plaukia kartu su karaliumi „Kregž- 
dėje . Tomas stovi ant denio ir stebi vis tolstančius Anglijos krantus, o Rič- 
mondo hercogas, nesantuokinis Henriko sūnus, džiaugiasi pirmą kartą 
išplaukęs į jūrą, ir dar tėvo kompanijoje. Ficrojus yra dailus trylikos metų 
berniukas, šviesiaplaukis, gana aukštas, bet per lieknas. Tikras Henrikas 
jaunystėje, gerai suvokiantis save ir savo vertę. 

- Pone Kromveli, - taria jis, - nemačiau jūsų nuo kardinolo mirties, - 
akimirką sutrinka. - Džiugu, kad jūsų verslas klesti. Knygoje „Apie dvariš- 

kius“ rašoma, kad žemos kilmės žmonės dažnai turi vienokią ar kitokią 
Dievo dovaną. 

— Skaitote itališkai, sere? 

— Ne, bet kai kurias knygos dalis man išvertė į anglų kalbą. Tai nuostabi 
knyga, - pauzė. - Norėčiau, - pasuka galvą ir prabyla žemesniu balsu, - 
norėčiau, kad kardinolas būtų gyvas. Nes dabar mane globoja Norfolko 
hercogas. 

— Girdėjau, ketinate vesti jo dukterį Merę? 

— Taip, bet labai nenoriu. 

— Kodėl? 

— Mačiau ją, ji neturi krūtų. 

— Bet turi proto, milorde. O kol reikės tuoktis, laikas bus išsprendęs ir 
jūsų minėtą problemą. Jeigu jūsų žmonės išvers jums tą Kastiljonės knygos 
dalį, kurioje kalbama apie damas ir jų savybes, esu įsitikinęs, pastebėsite, 
kad visas jas turi Merė Hovard. 

Reikia tikėtis, svarsto Tomas, kad ši santuoka nebus tokia kaip Hario 
Persio ar Džordžo Bolino. Merginos labui irgi. Kastiljonė rašo, kad viską, ką 
suvokia vyrai, gali suvokti ir moterys. Jų suvokimas ir gebėjimai yra lygiai 
tokie patys, kaip ir vyrų, jos lygiai taip pat myli ir neapkenčia. Kastiljonė la- 
bai mylėjo savo žmoną Ipolitą, bet ji mirė, kai jie kartu pragyveno vos ket- 
verius metus. Jis žmonos garbei parašė poemą, elegiją, bet rašė taip, tarsi 
tekstą jam pačiam būtų diktavusi mirusi žmona. 

Ties laivo kilvateriu kirai cypia kaip paklydusios sielos. Ant denio 
pasirodo karalius ir praneša, kad galvos skausmas atlėgo. Kromvelis 
sako: 

- Jūsų Didenybe, ką tik aptarinėjome Kastiljonės knygą. Ar radote lai- 
ko ją paskaityti? 

- Žinoma. Jis garbina nerūpestingumą, arba meną viską daryti gerai 
ir be jokių regimų pastangų. Šią savybę turėtų puoselėti ir karaliai, - tarsi 
abejodamas priduria: - Ją turi karalius Pranciškus. 

— Taip. Bet šalia nerūpestingumo nuolat viešumoje reikia puoselėti 
orų santūrumą. Turbūt savo lėšomis užsakysiu visos knygos vertimą ir pa- 
dovanosiu jį milordui Norfolkui. 

Karalius šypsosi, turbūt prisiminė Tomą Hovardą iš Kenterberio, gra- 
sinantį trenkti vienuolei. 

— Pamėginkite. 

- Kad tik nepriimtų tai kaip priekaišto. Kastiljonė pataria, kad vyrui 
nedera sukti plaukų aplink pirštą ir pešioti antakių. O jūs greičiausiai pa- 
stebėjote, kad milordas daro ir viena, ir kita. 

Kunigaikštėlis susiraukęs. 

— Milordas Norfolkas? 

Henrikas pratrūksta visai ne karališku juoku, be jokio kilnumo ar oru- 
mo. Kromveliui tai patinka. Laivo sienojai girgžda. Kad išlaikytų pusiau- 
svyrą, karalius stipriai įsikimba į turėklus. Vėjas įtempia bures. Vandenyje 
žaidžia saulė. 

— Po valandos jau būsime uoste. 


Kalė - atokiausia Anglijos vieta, esanti Prancūzijos žemėje. Čia Krom- 
velis turi daugybę draugų, klientų ir užsakovų. Viskas čia jam gerai pažįs- 
tama, Vandens vartai ir Žibintų vartai, Šv. Mikalojaus ir Dievo Motinos 
bažnyčios, puikiai prisimena miesto bokštus ir molus, prekyvietes, rūmus ir 
krantines, smuklę, kur įsikūrė gubernatorius. Atpažįsta Vethilų ir Vingfildų 
šeimų dvarus su jų ūksmingais sodais, kur vietos aristokratai gyvena palai- 
mingai nutolę nuo Anglijos, kurios, kaip patys sako, jau nesupranta. Tomas 
gerai atmena aptrupėjusius įtvirtinimus ir už miesto plytinčias Palės že- 
mes, miškus, kaimus ir pelkes, jos vandentakius, užtvankas ir kanalus. Ži- 
no kelią į Bulonę ir į Gravliną, o tai jau imperatoriaus teritorija. Žino, kad 
ir Pranciškus, ir Karolis galėtų paimti Kalė vienu gerai suplanuotu puoli- 
mu. Anglai čia gyvena jau du šimtus metų, bet gatvėse daug dažniau išgirsi 
kalbant prancūziškai ir flamandiškai. 

Jo Didenybę sveikina gubernatorius lordas Bernersas, senas kareivis 
ir mokslininkas, senovinių dorybių įsikūnijimas, ir jeigu ne jo šlubčioji- 
mas bei nerimas dėl galimų didelių išlaidų, jis būtų puiki iliustracija knygai 
„Apie dvariškius“. Jis net sugebėjo įkurdinti karalių ir jo markizę gretimuo- 
se kambariuose. 

— Manau, taip bus daug patogiau, milorde, - aiškina jis. - Be to, iš abie- 
jų pusių pritvirtinti stiprūs skląsčiai. 

Dar neišlipus į krantą Merė tarė Kromveliui: 

— Anksčiau ji nesutikdavo, o dabar jau sutinka, bet nesutinka jis. Hen- 
rikas nori būti tikras, kad vaikas gims santuokoje. 

Abu monarchai penkias dienas praleis Bulonėje, paskui penkias Kalė. 
Ana įsižeidė, kad čia jai reikės laukti vienai. Ji suvokia, kad čia ginčytina že- 
mė, kurioje gali nutikti bet kas. Tuo tarpu Kromvelis turi sutvarkyti čia ke- 
lis reikalus. Palieka net Reifą ir patyliukais nepastebėtas išsprunka į vieną 
smuklę Kalkvelo gatvės gale. 


Tai gana žemo lygio užeiga, čia tvyro medžio dūmų, žuvies ir pelėsių 
kvapas. Ant sienos kabo dulsvas veidrodis, kuriame spėja pamatyti ir savo 
veidą, - jis išblyškęs, tik akys gyvos. Ne itin maloni staigmena, nes niekas 
nesitiki pamatyti savo veido tokioje pašiūrėje. 

Atsisėda prie stalo ir laukia. Po penkių minučių kambario gale pasigirs- 
ta kažkoks bruzdėjimas, bet nieko nenutinka. Tomas nujautė, kad teks pa- 
laukti, taigi neturėdamas ką veikti perkrato mintyse karaliaus pajamas iš 
Kornvalio hercogystės. Jau nori pradėti skaičiuoti iš Česterio gautus pini- 
gus, kai priešais atsiranda tamsi seno žmogaus figūra su ilga mantija. Ji lėtai 
eina link stalo, netrukus pasirodo dar dvi. Jos labai panašios - duslus kosulys 
ir ilgos barzdos. Pagal kažkokią hierarchiją, kurią nustato bambėdami ir 
niurnėdami, atsisėda priešais ant suolelio. Tomas nekenčia alchemikų, o 
šie nepaprastai į juos panašūs: neaiškios dėmės ant drabužių, ašarojančios 
akys, nuolat šnarpščia veikiant garams. Sveikinasi su jais prancūziškai. Jie 
dreba nuo šalčio, o vienas jų klausia lotyniškai, ar galima ko nors išgerti. 
Kromvelis kviečia berniuką padavėją ir nieko nesitikėdamas klausia, ką jis 
galėtų pasiūlyti. 

- Išgerti kitoje vietoje, - pataria šis. 

Vis dėlto atneša ąsotį kažkokio rūgštaus vyno, svečiai išmaukia po bo- 
kalą, tada Tomas klausia: 

— Kuris iš jūsų ponas Kamilas? 

Jie susižvalgo. Laiko praeina tiek, kiek reikėdavo, kad grajos viena kitai 
perduotų savo vienintelę akį. 

— Ponas Kamilas išvyko į Veneciją. 

— Kodėl? 

— Pasitarti. 

— Bet jis ketina grįžti į Prancūziją? 

— Tikėtina. 

— Tai, ką turite, norėčiau nupirkti savo šeimininkui. 

Tyla. Galbūt, svarsto jis, geriau išnešti vyną, kol jie nepasakys ko nors 
konkretaus ir naudingo? Bet vienas jų užbėga Tomui už akių, drebančia 
ranka pagriebia ąsotį ir dar pripilsto vyno ant stalo. Kiti du nepatenkinti 
niurna. 

— Maniau, kad atnešite brėžinius, - atsidūsta Tomas. 

Jie vėl susižvalgo. 

— Nanne. 

— Bet brėžiniai yra? 

— Brėžinių kaip tokių nėra. 

Jie sėdi ir nuliūdę stebi, kaip išpiltas vynas ima sunktis į suskilinėjusią 
medieną. Vienas krapšto pirštu kandžių išėstą skylę rankovėje. Kromvelis 
liepia atnešti dar vieną ąsotį. 

- Nenorime jūsų nuvilti, - taria vyriausiasis iš trijų, - bet turite suprasti, 
kad poną Kamilą dabar globoja karalius Pranciškus. 

— Ketina sukurti jam modelį? 

— Gali būti. 

— Veikiantį modelį? 

— Bet kuris modelis pagal savo prigimtį yra veikiantis modelis. 

- Jeigu jis bent kiek bus nepatenkintas savo darbu, mano ponas Henri- 
kas mielai priims jį į Angliją. 

Kol padavėjas įneša ąsotį ir išeina, visi nutyla. Šį kartą Kromvelis pats 
išpilsto vyną į taures. Senukai vėl susižvalgo ir vienas jų prabyla: 

— Magistras įsitikinęs, kad Anglijos klimatas ne jam. Rūkas. Be to, viso- 
je saloje pilna raganų. 

Pokalbis nedavė jokių rezultatų. Bet juk reikėjo išspręsti reikalą iki ga- 
lo. Išeidamas Tomas taria padavėjui: 

— Gali eiti ir nuvalyti stalą. 

— Geriau palauksiu, kol jie išgers antrą ąsotį, pone. 

— Teisingai. Nunešk jiems ko nors užvalgyti. Ko turi? 

— Viralo, bet nepatarčiau. Panašus į vandenį, kuriame kekšė skalbė sa- 
vo marškinius. 

— Nežinojau, kad merginos Kalė apskritai ką nors skalbia. Ar moki 
skaityti? 

- Truputį. 

— O rašyti? 

— Ne, pone. 

— Turėtum išmokti. O dabar akylai stebėk. Jeigu kas nors prieis su jais 
pasikalbėti ir atsineš brėžinių, rankraščių, pergamentų ar ko nors pana- 
šaus, norėčiau apie tai žinoti. 

Berniukas klausia: 

— Kas tai, pone? Ką jie parduoda? 

Jis beveik pasiryžęs pasakyti tiesą, nes nenutiks nieko blogo, bet ne- 
randa tinkamų žodžių. 


Įpusėjus deryboms Bulonėje Kromvelis gauna žinią, kad jį norėtų ma- 
tyti karalius Pranciškus. Prieš duodamas leidimą Henrikas ilgai dvejoja, 
nes paprastai akis į akį monarchai susitinka tik su to paties lygmens monar- 
chais, aukšto rango lordais ar dvasininkais. Išlipus į krantą Brandonas ir 
Hovardas, laive buvę geriausiais Kromvelio draugais, laikosi nuo jo ato- 
kiau, tarsi norėdami parodyti prancūzams, kad yra daug aukštesni už jį. 
Apsimeta, kad naujas patarėjas yra tik laikina Henriko užgaida, kurią grei- 
tai pakeis koks vikontas, baronas ar vyskupas. 

Prancūzų pasiuntinys perspėja: 

- Tai ne audiencija. 

- Žinoma, - atsako Tomas, - suprantu. 


322 


Pranciškus sėdi ir laukia, apsuptas tik nedaugelio dvariškių, nes tai ne 
audiencija. Jis tikras išstypėlis, alkūnės ir keliai gerokai išsikišę į priekį, 
kaulėtos pėdos nenustygsta didžiulėse minkštose šlepetėse. 

— Kremueli, - prabyla jis, - jeigu neklystu, jūs velsietis. 

— Ne, Jūsų Didenybe. 

Liūdnomis šuns akimis Pranciškus nužvelgia Kromvelį nuo galvos iki 
kojų. 

— Ne velsietis? 

Tomas regi, kad Prancūzijos karalius susipainiojo. Kaipgi jis tuomet 
pateko į rūmus, jeigu nėra kuklus Tiudorų vasalas? 

— Su karaliaus reikalais mane supažindino buvęs kardinolas. 

— Taip, žinau, bet manau, kad čia dar kažkas slypi. 

- Gali būti, Jūsų Didenybe, - ryžtingai atsako Kromvelis, - bet tikrai 
ne velsietiška kilmė. 

Pranciškus paliečia savo riestos nosies galiuką, lenkia jį link smakro. 
Na ir karalius, nedidelis malonumas žiūrėti į tokį kiekvieną dieną. Visai 
kitas reikalas — tvirto sudėjimo Henrikas, rausvos odos, raumeningas. 

Žvelgdamas kažkur kitur Pranciškus taria: 

- Girdėjau, kad anksčiau kovojote už Prancūzijos garbę. 

Gariljanas. Tomas nudelbia akis, tarsi prisiminęs kokį nelaimingą atsi- 
tikimą gatvėje, kai lemtingai sužalojamos galūnės. 

- Pačią nelaimingiausią dieną. 

- Ir vis dėlto... Net ir tai pamirštama. Kas dabar atsimena Aženkūrą? 

Tomas vos nesusijuokia. 

— Tiesa, - linkteli jis, - viena ar dvi kartos... trys... keturios... ir viskas 
pamirštama. 

Pranciškus tęsia: 

— Girdėjau, pelnėte vienos garsios damos pasitikėjimą, - prikanda lū- 
pą. - Sakykite, nes man labai smalsu, ką apie tai galvoja mano brolis Angli- 
jos karalius. Ar jam atrodo, kad ji nekalta mergelė? Pats jos nebandžiau. 
Tada ji buvo dar labai jauna, be to, plokščia kaip lenta. O štai jos sesuo... 

Tomas norėtų jį sustabdyti, bet juk negalima pertraukti karaliaus. 
Pranciškus ima pasakoti apie nuogą Merę, nuo galvos iki kojų, paskui, tarsi 
apvertęs ją kaip paplotėlį, pradeda aptarinėti kitą jos pusę nuo sprando iki 
kulnų. Tarnas paduoda karaliui lininę nosinaitę, o jis, baigęs kalbėti, švel- 
niai priliečia ją prie lūpų ir grąžina. 

— Taigi, - tęsia Pranciškus, - nepripažįstate velsietiškos savo kilmės, 
vadinasi, mano teorija klaidinga. 

Jo lūpų kampučiai truputį pakyla, alkūnės sujuda, keliai trūkčioja - ne 
audiencija baigta. 


323 


— Pone Kremueli, kitą kartą galime ir nesusitikti, o netikėta jūsų sėkmė 
gali greitai baigtis. Taigi prieikite ir duokite man savo ranką kaip Prancū- 
zijos kareivis. Ir nepamirškite manęs savo maldose. 

Jis nusilenkia. 

— Melsiuosi Viešpačiui už jūsų gerovę, Jūsų Didenybe. 

Jam einant vienas dvariškis atsistoja ir ištiesęs porą gražiai išsiuvinėtų 
pirštinių taria: 

- Jo Didenybės dovana. 


Kitas jo vietoje turbūt būtų apsvaigęs iš laimės ir iškart puolęs jų ma- 
tuotis, bet Tomas tik apčiupinėja dovaną ir randa tai, ko ieškojo. Paskui eina 
tiesai pas Henriką. Šis saulėkaitoje žaidžia rutuliais su keliais Prancūzijos 
lordais. Ritinėja rutulius taip, tarsi žaistų turnyre: šūkauja, aikčioja, džiau- 
giasi savo pranašumu, aimanuoja, keikiasi. Pakelia galvą ir akimis klausia: 
„Na, kaip?“ Kromvelis irgi tylėdamas atsako: „Akis į akį.“ Vėl karalius: „Vė- 
liau.“ Abu vienas kitam neištarė nė vieno žodžio, visą tą laiką Henrikas 
pokštauja su kitais žaidėjais ir triukšmingai liaupsina jų žaidimą. Išsitiesia 
ir stebėdamas, kaip jo rutulys slysta neseniai nupjauta žole, sako: 

— Ar matėte mano patarėją? Perspėju, nežaiskite su juo jokių žaidimų. 
Nes jam nė motais jūsų kilmė. Jis neturi jokio herbo ir titulo, bet įsitikinęs, 
kad gimęs laimėti. 

Vienas lordas prancūzas atsako: 

— Gebėjimas garbingai pralaimėti yra menas, kurį turėtų puoselėti 
kiekvienas doras žmogus. 

- Aš irgi tikiuosi jo išmokti, - atkerta Kromvelis. - Kai pamatysite pa- 
vyzdį, kuriuo galėčiau pasekti, būkite geras, parodykite man. 

Nes jie visi, mato Kromvelis, nori laimėti žaidimą ir gauti bent mažą 
dalelę Anglijos karaliaus aukso. Lošimas iš pinigų nėra yda, jeigu tik šis 
malonumas jūsų kišenei. Galbūt reikėtų parūpinti karaliui specialių žai- 
dimo žetonų - kad juos iškeistų, asmuo turėtų žetonus pristatyti į kurį nors 
Vestminsterio biurą, o čia neapsieitų be daugybės rašliavos ir kyšių valdi- 
ninkams bei specialaus antspaudo. Taip būtų sutaupyta nemažai pinigų. 

Bet karaliaus rutulys gražiai rieda link tikslo. Henrikas laimi žaidimą. 
Girdėti kuklūs prancūzų plojimai. 


Likęs vienas su karaliumi Kromvelis taria: 

— Kai ką turiu. Manau, jums patiks. 

Henrikas mėgsta staigmenas. Storu smiliumi, tiksliau, rausvu anglišku 
nagu, paliečia Kromvelio plaštaką puošiantį rubiną. 

— Geras akmuo, - giria karalius, - patikėkite, kai ką apie juos išma- 

nau, - pauzė. - Kas čia geriausias juvelyras? Paprašykite jo užeiti pas mane. 
Akmuo tamsus, neatpažinti neįmanoma. Nešiosiu jį prieš susitikdamas su 
Pranciškumi. Tegu mato, kaip esu gerbiamas, - karalius puikiai nusiteikęs. — 
Beje, aš jums sumokėsiu, - linkteli, kad Kromvelis gali eiti. - Žinoma, jūs 
susitarsite su juvelyru, kad tas užkeltų kainą, o skirtumą pasidalysite... Bet 
aš būsiu dosnus. 

Reikia užsidėti kaukę. 

Karalius juokiasi. 

— Kaipgi galiu savo reikalus patikėti žmogui, nesusitvarkančiam su sa- 
vimi? Vieną dieną Pranciškus pasiūlys jums pensiją. Neatsisakykite. Beje, 
o ką jis norėjo sužinoti? 

- Jis teiravosi, ar esu kilęs iš Velso. Jam tai atrodė nepaprastai svarbus 
klausimas, deja, turėjau nuvilti. 

— Jūs niekada nenuviliate, - atsako Henrikas. - Jeigu kada ir nuvilsite, 
būtinai pranešiu. 

„Dvi valandos. Du karaliai. Ką manai, Valteri?““ - Tomas stovi jūros 
druska kvepiančiame ore ir kalbasi su mirusiu tėvu. 


Kai Pranciškus su Henriku sugrįžta į Kalė, po didžiulės vakaro puotos 
Ana kviečia Prancūzijos karalių šokti. Jos skruostai paraudę, o akys žai- 
žaruoja iš po paauksuotos kaukės. Kai pakelia kaukę ir žiūri į Prancūzijos 
karalių, veide keista šypsena, ne visai žmogiška, tarsi po kauke būtų dar 
viena kaukė. Pranciškaus žandikaulis atvimpa ir jis ima varvinti seilę. Ana 
paima karalių už rankos ir veda link sofos prie lango. Valandą jie kalbasi 
prancūziškai, šnabždasi, tamsi jo galva linksta link josios, kartais jie kvatoja 
žvelgdami vienas kitam į akis. Be abejonės, jie kalba apie naują aljansą, 
o karaliui atrodo, kad jos korsažas slepia dar vieną sąjungą. Paskui Pran- 
ciškus ima ją už rankos, bet Ana švelniai priešinasi. Akimirką atrodo, kad 
jis nori mažus jos pirštelius uždėti ant neapsakomos savo kelnių kilpinės. 
Visi žino, kad Pranciškus neseniai gydėsi gyvsidabriu, bet niekas nežino, ar 
gydymas buvo sėkmingas. 

Henrikas šoka su Kalė notablių žmonomis: žiga, saltarelas. Čarlzas 
Brandonas, pamiršęs sergančią savo žmoną, priverčia partneres rėkti išme- 
tęs į orą taip, kad jų sijonai pakyla virš galvų. Bet Henriko žvilgsnis nu- 
kreiptas į salės galą, kur laiką maloniai leidžia Ana su Pranciškumi. Jo nu- 
garą paralyžiavo baimė. Veide - agoniška šypsena. 

„Tai turi pagaliau baigtis, - mąsto Kromvelis ir staiga suabejoja. - Ne- 
jaugi aš, kaip ir dera pavaldiniui, myliu savo karalių?“ Viename tamsiame 
kampe randa Nortolką, pasislėpusį iš baimės, kad netektų šokti su guber- 
natoriaus Žmona. 

— Milorde, paimkite savo giminaitę. Šiandien diplomatijos užteks. Ka- 
ralius pavydi. 

— Ką? Kuo, po velnių, jis dar skundžiasi? - bet vos pažvelgęs supranta, 
kas vyksta. Nusikeikia ir eina per salę, tiesiai pro šokančias poras. Ima Aną 
už riešo ir palenkia taip, kad vos nesulaužo. 

— Jums leidus, Jūsų Šviesybe, - prabyla Norfolkas. - Miledi, eime pa- 
šokti, - staigiai pastato ją ant kojų. Ir jie šoka, jeigu tai apskritai galima 
pavadinti šokiu. Nieko panašaus ši salė dar nebuvo mačiusi. Hercogas try- 
pia, tarsi būtų su velnio kanopomis, o Ana, visa išbalusi, šokinėja vieną 
ranką laikydama kaip pažeistą sparną. 

Kromvelis žiūri į Henriką. Karaliaus veide - aiškus teisėtas pasitenki- 
nimas. Aną reikėjo nubausti, o kas gali geriau tai padaryti, jeigu ne jos gi- 
minaitis? Susispietę Prancūzijos lordai kikena. Pranciškus žvelgia primer- 


kęs akis. 


Tą vakarą karalius pasitraukia gana anksti, išveja net kamerherus. Tik 
Henris Norisas bėgioja su tarnais, neša karaliui vyno, vaisių, didžiulę ant- 
klodę ir žarijų, nes gerokai atvėso. Damos irgi pasidarė piktos ir irzlios. 
Girdėti pakeltas Anos balsas. Durys užsitrenkia. Kol Kromvelis kalbasi su 
Tomu Vajatu, prie jų pribėga ponia Šelton. 

— Miledi reikalauja Biblijos! 

— Ponas Kromvelis gali iš atminties paskaityti visą Naująjį Testamen- 
tą, - mandagiai sako Vajatas. 

Ji desperatiškai pažvelgia į juos ir paaiškina: 

— Man atrodo, ji nori kažką prisiekti. 

— Tuomet iš manęs jokios naudos. 

Vajatas ima ją už rankos. 

- Kas jus šį vakarą šildys, panele Šelton? 

Ji ištrūksta ir nubėga ieškoti Biblijos. 

— Pasakysiu kas. Henris Norisas. 

Vajatas žiūri merginai įkandin. 

- Ji meta burtus? 

— Man pasisekė. 

— Karalius? 

- Galbūt. 

— Neseniai? 

- Ana abiem išplėštų širdis ir pakeptų ant silpnos ugnies. 

Kromvelis nenori per toli nueiti, nes jo gali prireikti Henrikui. Nežino- 
damas, ką veikti, galiausiai sėdasi žaisti šachmatais su Edvardu Seimūru. 

- Jūsų sesuo Džeinė, - sako jis tarp ėjimų. 

— Keistoka mergina, ar ne? 

— Kiek jai metų? 

— Nežinau, gal apie dvidešimt. Ji vaikščiojo po Vilko dvarą kartodama: 
„Čia Tomo Kromvelio rankovės.“ Ir niekas nesuprato, ką čia paisto, - Ed- 
vardas juokiasi, - didžiulė savimyla. 

- Ar jūsų tėvas jau surado jai sužadėtinį? 

— Buvo kažkokių kalbų, - pakelia akis. - Kodėl klausiate? 

— Atsiprašau, kad blaškau jūsų dėmesį. 

Atsilapoja durys ir įlekia Tomas Seimūras. 

- Labas, seni! - šaukia savo broliui, numeta jo kepurę ir ima taršyti 
plaukus. - Kelkis, mūsų laukia moterys! 

— Mano draugas, - valo dulkes nuo kepurės, - nepataria. Jis sako, kad 
jos tokios pačios, kaip ir anglės, tik purvinesnės. 

— Patyrusio žmogaus balsas? - klausia Tomas. 

Edvardas ramiai užsideda kepurę ir klausia brolio: 

— Kiek metų mūsų seseriai Džeinei? 

— Dvidešimt vieni ar dveji. O ką? 

Edvardas žiūri žemyn į šachmatų lentą ir nori pastumti karalienę, bet 
supranta, kad pateko į spąstus. Pakelia pagarbos kupinas akis. 

— Kaip jums tai pavyko? 


Vėliau Kromvelis sėdi pasidėjęs priešais baltą popieriaus lapą. No- 
ri parašyti laišką Kranmeriui ir išsiųsti jį į visas keturias puses, nes neaiš- 
ku, kur dabar yra būsimasis arkivyskupas. Paima plunksnakotį, bet nieko 
nerašo. Mintyse bando atkurti pokalbį su Henriku apie rubiną. Jo Didenybė 
mano, kad Kromvelis slapta ketina jį apgauti, kaip ir tada, kai pardavinėdavo 
kardinolams padirbtus kupidonus. Bet gynyba tokiais atvejais tik sustiprina 
įtarimus. Argi verta stebėtis, kad Henrikas ne iki galo juo pasitiki. Karalius 
juk vienišas tarybos posėdžių salėje, miegamajame ir galiausiai pragaro 
prieškambaryje, nuogas, kaip sakė Haris Persis, Paskutiniojo teismo dieną. 

Per šią kelionę visi rūmų ginčai ir intrigos ima virti ankštoje Kalė aplin- 
koje. Dvariškiai pasidarė labai artimi vienas kitam, bet popierinės jų akys 
nieko nemato. Kromvelis svarsto, kur yra Tomas Vajatas, kokios bėdos jį 
kamuoja. Užmigti aiškiai nepavyks, bet ne todėl, kad sapnus vytų tolyn 
nerimas dėl Vajato. Jis žengia prie lango. Mėnulis, tarsi sugėdintas, tempia 
paskui save juodus debesų skarmalus. 

Soduose dega deglai, bet Tomas eina kuo toliau nuo šviesos. Jūros ban- 
gos švelniai ritasi - be perstojo ir vienodai, kaip jo širdies tvinksniai. Tomas 
žino, kad tamsoje dar kažkas yra, ir po akimirkos pasigirsta žingsniai, si- 
jonų šlamesys, kažkas giliai įkvepia, ir jo ranką paliečia kita ranka. 

— Jūs? - klausia Merė. 

- Aš. 

- Ar žinote? Jie atsklendė abiejų kambarių duris, - juokiasi, negailestingai 
kikena. - Ji jo rankose, nuoga kaip gimusi. Dabar ji jau negali persigalvoti. 

— Man pasirodė, kad šį vakarą jie ginčijosi. 

- Taip ir buvo. Jie mėgsta pasiginčyti. Ana tvirtina, kad Norfolkas su- 
laužė jai ranką. Henrikas išvadino ją Madgaliete ir dar kitokiais vardais, 
kurių nepamenu. Greičiausiai romėnų ponių vardais, bet ne Lukrecija. 

— Taip. Bent jau tikiuosi, kad taip. O kam jai reikėjo Biblijos? 

— Kadjis prisiektų. Prie liudininkų. Manęs, Noriso. Dabar jie susituokę 
Dievo akivaizdoje. O Henrikas prisiekė, kad Anglijoje ją ves ir karūnuos 
karaliene atėjus pavasariui. 

Kromvelis prisimena Kenterberio vienuolę: „Jeigu su šia negarbinga 
moterimi susituoksite, valdysite ne ilgiau kaip septynis mėnesius.“ 

— Taigi dabar, - svarsto Merė, - kyla klausimas, ar jam pavyks. 

— Mere, - paima jos ranką, - negąsdinkit manęs. 

— Henrikas bailys. Jam atrodo, kad iš jo tikimasi karališkų žygdarbių. 
Bet jeigu jis ir baikštus, Ana žino, ką daryti, - atsargiai priduria: - Turiu 
omeny, pati jai patariau, - deda ranką jam ant peties, - o kas bus su mumis? 
Daug privargome, kad jie būtų kartu, todėl, manau, nusipelnėme poilsio. 

Jokio atsakymo. 

- Juk daugiau nebijote mano dėdės Norfolko? 

— Mere, jūsų dėdė Norfolkas kelia man neapsakomą siaubą. 

Bet ne dėl to jis dvejoja. Merė paliečia jo lūpas savosiomis ir klausia: 

— Apie ką galvojate? 

— Galvoju, kad jei nebūčiau paklusniausias karaliaus tarnas, dar būtų 
galima suspėti į paskutinį laivą. 

— Kur mes plauktume? 

Jis neprisimena, kad kada nors ką nors būtų kvietęs vykti kartu. 

- Į Rytus. Nors prisipažinsiu, kad pradėti viską iš pradžių nelengva. 

Į Rytus nuo Bolinų, turi omeny. Į Rytus nuo bet ko. Tomas prisimena 
Viduržemio jūrą, o ne Šiaurės vandenis, ir vieną nepamirštamą šiltą naktį 
Larnakoje. Venecijos žibintai, apšviečiantys pavojingą uosto rajoną, vergų 
kojų dunksėjimas į grindinio akmenis, smilkalų ir kalendrų kvapas. Tomas 
apkabina Merę ir pajunta kažką minkšta, visiškai netikėta - lapės kailį. 

— Labai skoninga, - atkreipia dėmesį jis. 

- Atsivežėme viską, ką turime, jeigu tektų čia pasilikti iki žiemos. 

Šviesos atspindžiai ant odos. Jos gerklė labai švelni ir balta. Viskas atro- 
do įmanoma, jeigu tik hercogas uždaroje patalpoje. Tomas pirštų galiukais 
praskečia kailį ir randa jos pečius, šiltus, truputį drėgnus. Jaučia jos pulsą. 

Už jų pasigirsta žingsniai, Kromvelis atsisuka, tvirtai laikydamas ran- 
koje durklą. Merė surinka ir įsikimba jam į ranką. Ginklo smaigalys įsire- 
mia į vyro dubletą ties krūtinkauliu. 

— Gerai gerai, - sako angliškai rimtas, įpykęs balsas, - patraukite tą 
ginklą. 

— Dieve mano! - sušunka Merė. - Jūs vos nenužudėte Viljamo Stafordo. 

Tomas priverčia nepažįstamąjį išeiti į šviesą ir tik aiškiai pamatęs jo 
veidą atitraukia durklą. Jis nežino, kas toks yra Stafordas, galbūt kurio nors 
hercogo arklių prižiūrėtojas. 

— Viljamai, nemaniau, kad ateisite, - nustebusi Merė. 

— Kaip matau, tokiu atveju nebūtumėte liūdėjusi. 

— Neįsivaizduojate, ką reiškia būti moterimi. Atrodo, jau dėl ko nors 
su vyru susitarei, bet paaiškėja, kad nieko panašaus. Jis sako, kad ateis, bet 
kažkodėl neateina. 

Tai širdies šauksmas. 

— Gero vakaro, - tarsteli Kromvelis, o Merė atsisuka, tarsi norėdama 
sakyti „neik“. - Metas pasimelsti ir gultis. 

Nuo jūros pučia stiprus vėjas, uoste braška laivavirvės, mieste girgžda 
langai. Rytoj, svarsto Tomas, gali lyti. Uždega žvakę ir grįžta prie laiško. 
Bet laiškas neteikia jam jokio pasitenkinimo. Soduose vėjas drasko nuo 
medžių lapus. Už lango stiklo juda įvairiausios formos, kirai primena vai- 
duoklius - jie tarsi balta jo žmonos Lizos kepurė, kai ši išlydėjo Tomą pas- 
kutinės savo dienos rytą. O po pietų jau gulėjo lovoje, įvyniota į drėgnas 
linines paklodes, po geltona turkiška antklode. Likimas, atvedęs jį čionai, 
prieš penkerius metus jam pateikė ir tą lemtingą rytą. Tada išėjo iš namų 
būdamas vedęs vyras, po ranka nešėsi krūvą Volsio dokumentų. Ar tada jis 
buvo laimingas? Sunku pasakyti. 

Tą naktį Kipre, prieš daugelį metų, jis jau buvo pasiryžęs atsisakyti dar- 
bo banke arba bent jau paprašyti, kad su rekomendaciniais laiškais jį išsiųstų 
į Rytus. Labai norėjo pamatyti Šventąją Žemę, jos augalus ir žmones, pabu- 
čiuoti akmenis, ant kurių vaikščiojo apaštalai, pasiderėti slaptose keistų 
miestų gatvelėse ir juodose palapinėse, kur šydu prisidengusios moterys 
zuja pakampiuose kaip tarakonai. Tą naktį buvo sprendžiamas jo likimas. 
Žiūrėdamas pro langą į uosto žibintus jis išgirdo už savęs prikimusį moters 
juoką ir švelnų jos al-hamdu lillah, kai supurto rankoje esančius žaidimo 
kauliukus iš dramblio kaulo. Kai moteris nutilo, Tomas paklausė: 

— Kas ten? 

Vakarai aukštai. Rytai žemai. Lošimas iš pinigų nėra yda, jeigu tik šis 
malonumas jūsų kišenei. 

— Trys ir trys. 

Tai daug ar mažai? Ne iš karto ateis į galvą. Likimas nestumtelėjo jo 
kaip reikiant, tik švelniai patapšnojo per petį. 

— Turiu vykti namo. 

— Tik ne dabar. Tuojau prasidės potvynis. 

Kitą dieną Tomas aiškiai juto dievų pagalbą. Grįžo atgal į Europą. Na- 
mai tuomet buvo mažas ankštas namelis prie ramaus kanalo. Anzelma 
klūpojo ant kelių su žalio damasto naktiniais marškiniais, žvakės šviesoje 
atrodančiais beveik juodai, klūpojo prieš nedidelę sidabrinę altoriaus sta- 
tulėlę, kurią laikė savo kambaryje. Sakydavo, kad tai pats brangiausias jos 
daiktas. „Palauk minutėlę, - pasakė Anzelma. Ji meldėsi savąja kalba, tai 
švelniai įtikinamai, tai beveik grėsmingai, ir galbūt išprašė iš sidabrinių 
šventųjų šiek tiek malonės, o gal suabejojo dėl jų spindinčios doros, nes at- 
sistojo ir atsisukusi į Tomą tarė: „Esu pasiruošusi.“ Ir patraukė šilkinį savo 
marškinių siūlelį, kad jis galėtų paliesti jos krūtis. 

III 


Ankstyvos mišios 
1532-yjų lapkritis 


Reifas stovi šalia ir sako, kad jau septynios valandos. Karalius išėjo 
klausyti mišių. 

Visą naktį jis praleido su vaiduokliais. 

— Nenorėjome jūsų žadinti. Jūs niekada ilgai nemiegate. 

Kaminuose dūsauja vėjas. Lietaus gūsis kaip Žvirgždas trenkia į langą, 
akimirką nurimsta, paskui vėl tas pats. 

— Gali būti, kad dėl oro kurį laiką pabūsime Kalė. 

Kai prieš penkerius metus Volsis nuvyko į Prancūziją, paprašė To- 
mo stebėti situaciją rūmuose ir nedelsiant pranešti, kai tik karalius ir Ana 
atsiguls į vieną lovą. Tomas paklausė, o kaip žinoti, kada tai nutiks. Kar- 
dinolas atsakė, kad bus matyti iš jų veidų. 

Jam pasiekus bažnyčią vėjas ir lietus kiek nurimo, bet gatvės pavirto 
purvo mase, o žmonės, norintys pamatyti išeinančius lordus, vis dar užsi- 
tempę apsiaustus ant galvų, tarsi nauja begalvių rasė. Kromvelis braunasi 
pro minią: 

— Atsiprašau, tai labai skubu. Duokite kelią rimtam nusidėjėliui. 

Jie nusijuokia ir praleidžia Tomą. 

Išeina Ana, ją už rankos laiko gubernatorius. Atrodo įsitempęs, tur- 
būt vėl podagra įsismarkavo, bet dėmesingas, murma visokiausius manda- 
gius žodelyčius, nors negauna jokio atsakymo. Anos veide visiška apatija. 
Karalius veda Vingfildų ponią, maloniai su ja šnekučiuojasi ir nekreipia į 
Aną jokio dėmesio. Atrodo aukštas, plačiapetis, mielas. Karališku žvilgsniu 
apžvelgia minią, randa akimis Kromvelį ir nusišypso. 

Išėjęs iš bažnyčios Henrikas užsideda skrybėlę. Tai plati nauja skrybėlė. 
O ant skrybėlės - plunksna. 


PENKTA DALIS 


Karalienė Ana 
1533-ieji 


Ant suolelio Ostin Frajerso salėje sėdi du vaikai. Jie dar tokie maži, kad 
kojos ištiestos į priekį, o kadangi aprengti palaidais vaikiškais drabužėliais, 
sunku atspėti jų lytį. Po kepuraitėmis šypsosi putlūs veideliai. Jų pasiten- 
kinimas - neabejotinai jaunos mamos Elenos Bar nuopelnas. O jos istorija 
tokia. Bankrutavusio pirklio iš Esekso duktė, paskui - Metju Baro žmona. 
Vyras ją mušdavo, kol galiausiai paliko - su mažesniuoju pilve. 

Kaimynai be perstojo eina pas Kromvelį su savo bėdomis: tai rūsio du- 
rys sukrypo, tai kaimyno žąsys per garsiai gagena, tai vyras su žmona vi- 
są naktį rėkauja ir trankosi keptuvėmis, kad miegoti neįmanoma. Tokios 
smulkmenos suėda didelę dalį jo laiko, bet jau geriau Elena nei kaimyno 
žąsys. Mintyse jis numeta dabartinius jos drabužius iš pigios susiraukš- 
lėjusios vilnos ir aprengia raštuotu aksomu, kurį matė vakar, šeši šilingai už 
jardą. Jos rankos nuo sunkaus darbo surandėjusios ir ištinusios, todėl dar 
užmauna jai mintyse pirštines iš ožiuko odos. 

- Gali būti, kad buvusio mano vyro jau ir gyvo nėra. Jis daug gerdavo ir 
pešdavosi. Vienas jo pažįstamas sakė, kad per eilines muštynes jį užmušė. 
Sakė eiti ir paieškoti jo upės dugne. Bet kažkas kitas matė jį Tilberio kran- 
tinėje su kelioniniu krepšiu. Taigi kas aš - žmona ar našlė? 

— Pamėginsiu išsiaiškinti. Bet jums būtų geriau, jeigu jo nerasčiau. Iš 
ko užsidirbate pragyvenimui? 

— Kai jis pradingo, padėdavau siūti bures, paskui atvykau į Londoną ir 
parsisamdydavau vienai dienai. Kartą per metus moterų vienuolyne prie 
Šv. Pauliaus bažnyčios padedu skalbti patalynę. Jos sako, kad esu gera dar- 
bininkė, net pasiryžusios duoti man pastogę su gultu, bet ten neleidžia su 
vaikais. 

Dar vienas bažnyčios geraširdiškumo pavyzdys. Tai girdi ne pirmą kartą. 

— Užteks vergauti toms šventeivoms. Gyvensi čia. Darbo tikrai užteks. 
Namuose pilna lankytojų, be to, kaip matai, dar noriu plėstis. 

Ji padori moteris, mąsto Kromvelis, jeigu nesusigundė užsidirbti pra- 
gyvenimui įprastu būdu. O jei išeitų į gatvę, pasiūlymų tikrai nestokotų. 

— Girdėjau, nori išmokti skaityti, kad galėtum perskaityti Evangeliją? 

— Pažįstama buvo nusivedusi mane į vieną Brodgeite esantį rūsį, kurį 
vadina naktine mokykla. Jau prieš tai žinojau apie Nojų, Tris Karalius ir 
Tėvą Abraomą, bet apie šv. Paulių nebuvau girdėjusi. Mūsų namų fermoje 
gyveno aitvarai, jie suraugindavo pieną ir nupūsdavo tolyn perkūniją. Man 
sakė, kad jie ne krikščionys. Ir vis dėlto veltui ten nepasilikome. Tėvui su 
miesto darbais nesisekė. 

Neramiomis akimis ji stebi savo vaikus. Jiems pavyko nusikerėplinti 
nuo suolelio ir dabar jie stovi akis išpūtę prie sienos ir stebi, kaip ten ant 
jos tapomas naujas piešinys. Kaskart jiems žengus žingsnį motina sulaiko 
kvėpavimą. Jauną vokietį Hansas rekomendavo dirbti paprastus darbus. 
Šis atsisuka ir savo gimtąja kalba aiškina vaikams, ką čia veikia. 

— Matote, rožė? O čia trys liūtai, žiūrėkite, šokinėja. Čia du juodi paukščiai. 

— Raudoni! - šaukia vyresnėlė. 

— Ji pažįsta spalvas, - sako Elena, paraudusi iš pasididžiavimo, - dar 
moka suskaičiuoti iki trijų. 

Ten, kur anksčiau kabėjo Volsio herbas, dabar piešiamas neseniai jam 
pačiam suteiktas herbas: žydrame fone trys liūtai, stovintys ant užpaka- 
linių kojų, tarp dviejų alpinių kuosų puikuojasi raudona rožė su žaliais 
spygliais. 

— Matai, Elena, - taria Tomas, - tie juodi paukščiai buvo Volsio emble- 

„- juokiasi. - Buvo tikinčiųjų, kad niekada daugiau jų nenans 

— Tarp mūsų yra nemažai kvailių. 

- Turite omeny, naktinės mokyklos narių? 

- Jie stebisi, kaip gali Evangeliją mėgstančiam žmogui patikti toks žmo- 
gus. 

— Man niekada nepatiko jo pasipūtimas, kasdienės procesijos, praban- 
ga. Bet nuo Anglijos susikūrimo nebuvo nė vieno žmogaus, taip nuošir- 
džiai tarnavusio jai. Ir dar, - priduria nuliūdęs. - Jeigu pavykdavo pelnyti 
jo pasitikėjimą, pamatydavai ypač paprastą ir nuoširdų žmogų... Elena, ar 
šiandien gali persikraustyti? 

Tomas prisimena vienuoles, kurios kartą per metus skalbia patalynę. 
Įsivaizduoja išsigandusį kardinolo veidą. Skalbėjos sekdavo paskui jį, kaip 
kekšės seka paskui armijos gurguoles, įkaitusios nuo dažno triūso. Jorko 
rūmuose jis buvo pastatęs vonią, kurios gylis prilygsta žmogaus ūgiui. Vo- 
nios kambarį šildydavo krosnis, kokių gausu Olandijoje. Kiek kartų jam 
teko rimtus reikalus tvarkyti su trumpai kirpta kardinolo galva, išlindusia 
iš karšto vandens. Vonią atėmė Henrikas ir dabar pliuškenasi ten su savo 
išrinktaisiais, - šie kantriai kenčia, jei valdovas būna geros nuotaikos ir 
staiga užsigeidžia iš visų jėgų stumtelti juos po vandeniu. 

Tapytojas duoda teptuką vyresniam vaikui. Elena visa švyti. 

— Atsargiai, vaikeli, - tarsteli ji. 

Ant sienos atsiranda mėlyna dėmė. 

- Esi mažoji ekspertė, - giria tapytojas. - Gefallt es Ihnen, Herr Crom- 
well, sind Sie stolz darauf? 

Kromvelis išverčia Elenai: 

- Jis paklausė, ar man patinka ir ar didžiuojuos savimi. 

— Svarbiausia, kad jumis didžiuojasi jūsų draugai, - priduria Elena. 

Kromvelis mąsto, kad jis dažnai vertėjauja. Tai iš vienos kalbos į kitą, 
tai vieno žmogaus mintis perduoda kitam. Anos mintis Henrikui. Henri- 
ko - Anai. Kai jis nori paguodos, o ji dygi kaip bugienis. Kartais Henriko 
žvilgsnis nukrypsta į kitą moterį, tada Ana įniršta ir lekia į savo kambarius. 
O Kromvelis blaškosi tarp jų kaip gatvės poetas, tikindamas abi puses visa 
apimančia aistra. 

Dar nėra trijų, o kambaryje jau prietema. Kromvelis pakelia jaunesnį 
vaiką, šis sudrimba jam ant peties ir akimirksniu užmiega. 

— Elena, - kalba Tomas, - šiuose namuose pilna šelmiškų jaunų vyrų. 
Visi jie norės išmokyti tave skaityti, neš tau dovanas ir nersis iš kailio, kad 
tik kaip nors praskaidrintų tavo dienas. Mokykis, imk dovanas ir būk čia 
laiminga, bet jei kuris peržengs ribas, prašau pranešti apie tai man arba 
Reifui Sadleriui. Tai vaikinas su nedidele rausva barzdele. 

Jau turbūt praėjo dvidešimt metų nuo tada, kai jis atsivežė Reifą iš jo 
tėvo namų niūrią tamsią dieną, kaip šiandien. Lietus tada pylė kaip iš ki- 
biro, o kai įnešė vaiką į savo namus Fenčerčo gatvėje, jis buvo kietai įmigęs 
jam ant peties. 


Dėl audros teko išbūti Kalė dešimt dienų. Išplaukę iš Bulonės laivai 
sudužo, Antverpenas patvino, po vandeniu atsidūrė nemaža dalis pajūrio. 
Kromvelis norėtų pasiųsti laišką draugams, paklausti, ar gyvi, kas nutiko jų 
turtui, bet keliai tapo nepereinami, o Kalė virto plūduriuojančia sala, val- 
doma laimingo monarcho. Jis eina į karaliaus būstą paprašyti audiencijos, 
nes reikalai net ir esant blogam orui nelaukia. Bet gauna atsakymą, kad 
karalius negali su juo susitikti, nes su ledi Ana kuria muziką arfai. 

Abu su Reifu susižvalgo ir nueina. 

— Tikėkimės, kad netrukus galėsime mėgautis nauja gražia melodija. 

Tomas Vajatas ir Henris Norisas sėdi nusigėrę vienoje prastoje smuklė- 
je ir prisiekinėja vienas kitam amžiną draugystę, o jų gerbėjai pešasi kieme 
ir volioja vienas kitą purve. 

Merės Bolin niekur nematyti. Gali būti, ji su Stafordu rado kokią slaptą 
vietelę, kur gali abu ramiai pasikalbėti. 

Vidurdienį prie žvakės šviesos lordas Bernersas rodo Kromveliui savo 
biblioteką, šlubčioja nuo vieno stalo prie kito ir nepaprastai atsargiai varto 
senus foliantus, kuriuos jau yra išvertęs. Štai romanas apie karalių Artūrą. 

- Pradėjęs jį skaityti jau norėjau mesti. Buvo akivaizdu, kad jis per 
daug fantastiškas, bet pamažu ėmiau įžvelgti kūrinio moralę, - nesako, kas 
tai per moralė. - O čia Fruasaras angliškai. Pats Jo Didenybė liepė man im- 
tis šio vertimo. Teko sutikti, nes karalius davė už tai penkis šimtus svarų. 
Gal norėtumėte peržvelgti mano vertimus iš italų kalbos? Verčiau tai dėl 
savęs, O ne spaustuvei. 

Vakarą jie praleidžia prie manuskriptų, o per vakarienę juos aptarinė- 
ja. Lordas Bernersas eina valstybės iždo kanclerio pareigas, kurias karalius 
jam suteikė visam gyvenimui, bet kadangi jis ne Londone, už tai negauna 
nei pinigų, nei kitokios naudos. 

— Žinau, kad esate verslo žmogus. Ar negalėtumėte peržvelgti mano 
sąskaitų? Nors vargu ar jos pasirodys jums tvarkingos. 

Lordas Bernersas palieka jį vieną su didžiąja savo sąskaitų knyga. Va- 
landos bėga, ties stogo viršumi gaudžia vėjas, žvakės šviesa virpa, kruša 
tranko langus. Tomas išgirsta, kaip šeimininkas velka skaudamas kojas, 
tarpduryje pasirodo nerimo kupinas jo veidas. 

— Na, kaip? 

Kromveliui pavyko rasti tik skolas. Štai kas nutinka, kai paskiri savo 
gyvenimą moksliniams ieškojimams ir tarnauji už jūros esančiam karaliui, 
užuot likęs dvare ir nagais kibęs, kad uždirbtum pinigus. 

— Gaila, kad nesikreipėte į mane anksčiau. Visada galima ką nors pa- 
taisyti. 

— Iš kur galėjau žinoti, pone Kromveli? Taip, mes bendravome laiškais. 
Volsio reikalai, karaliaus reikalai. Bet jūsų visai nepažinojau. Ir iki dabar 
net nesitikėjau, kad sulauksiu tokios garbės. 

Jiems jau pasiruošus išplaukti atbėga berniukas iš alchemikų smuklės. 

— Pagaliau! Ką atnešei? 

Berniukas rodo tuščias rankas ir taria pusiau laužyta anglų kalba: 

- Sako, kad tie magai sugrįžo į Paryžių. 

— Aš nusivylęs. 

— Jus ne taip lengva rasti, pone. Nubėgau ten, kur apsistojo karalius 
Henrikas ir garsioji kekšė. Klausiau, kur galima rasti milordą Kremuelį, o 
jie tik ėmė kvatoti, paskui dar davė man į kaulus. 

- Tai todėl, kad nesu milordas. 

— Tuomet visai nesuprantu, kokie yra milordai jūsų šalyje. 

Tomas duoda berniukui vieną monetą už pastangas ir kitą už tai, kad 
gavo pylos, bet berniukas purto galvą. 

— Norėčiau tarnauti jums, pone. Atsibodo sėdėti vienoje vietoje. 

— Kuo tu vardu? 

— Kristofas. 

— Ar turi pavardę? 

— Nesvarbu. 

— Turi tėvus? 

Gūžteli pečiais. 

— Kiek tau metų? 

— O kiek duotumėte? 

— Žinau, kad moki skaityti. O muštis? 

— O ką, pas jus teks daug peštis? 

Kristofas gana plačių pečių, jį reikėtų tik gerai maitinti ir po poros me- 
tų jo iš kojų neišversi. Duotų jam penkiolika, ne daugiau. 

— Bėgi nuo įstatymo? 

— Tik Prancūzijoje, - kalba berniukas nerūpestingai. 

— Ką nors pavogei? 

Kristofas duria ore įsivaizduojamu peiliu. 

— Ką, iki mirties? 

— Na, jis jau buvo vos gyvas. 

Kromvelis išsišiepia. 

- Ar tikrai nori vadintis Kristofu? Dabar gali pasikeisti vardą, paskui 
bus per vėlu. 

- Jūs mane supratote, pone. 

Kristau, žinoma. Galėtų būti jo sūnus. Tomas atidžiai nužvelgia ber- 
niuką. Ne, jis ne iš tų mažų chuliganų, apie kuriuos kalbėjo kardinolas, 
paliktų prie Temzės ir galbūt kitų upių, kitų kraštų. Kristofo akys mėlynos, 
švytinčios. 

— Ar nebijai keliauti jūra? - klausia Tomas. - Mano namuose Londone 
nemažai žmonių, kalbančių prancūziškai. Greitai būsi vienas iš mūsų. 

Atvykus į Ostin Frajersą Kristofas apipila Kromvelį klausimais. 

— Tie magai, ką jie ten turėjo? Paslėptų lobių žemėlapį? O gal instrukci- 
ją, - pliaukšteli rankomis, - kaip sukurti skraidančią mašiną? Mašiną, kuri 
sprogdina, o gal karo drakoną, spjaudantį ugnimi? 

— Ar esi girdėjęs apie Ciceroną? - teiraujasi Tomas. 

— Ne, bet esu pasiruošęs išgirsti. Iki šios dienos nebuvau girdėjęs ir 
apie vyskupą Gardinerį. Sako, kad atėmėte jo braškių lysves ir perdavėte 
karaliaus meilužei, todėl dabar jis ketina... - berniukas nutyla ir mojuoja 
rankomis vaizduodamas karo drakoną, - ketina jus galutinai sužlugdyti ir 
persekioti šiame gyvenime. 

- Ir kitame. Pažįstu jį. 

Gardineris dar labai lengvai atsipirko. Tomas nori pasakyti, kad Ana 
daugiau ne meilužė, bet paslapties - nors greitai tai sužinos visi - negali 
atskleisti. 


1533 metų sausio 25 diena. Aušta. Vaitholo koplyčia. Dalyvaujant jo 
draugui kunigui Roulandui Li, Henrikas su Ana tuokiasi ir taip patvirtina 
dar Kalė vienas kitam duotus įžadus. Viskas vyksta pusiau slaptai, be jokių 
iškilmių, tik krūva liudininkų, jaunieji beveik nieko nekalba, net būtiną 
„taip“ reikia ištraukti iš jų vos ne per jėgą. Henris Norisas išblyškęs ir 
rimtas, nes argi normalu dar kartą stebėti, kaip Aną atiduoda kitam vyrui? 

Kamerheras Viljamas Breretonas - irgi liudininkas. 

— Ar tikrai esate čia? - klausia jo Kromvelis. - Gal kur kitur? Tvirtinote, 
kad vienu metu galite būti dviejose vietose, kaip tikras šventasis. 

Breretonas rūsčiai nužvelgia Kromvelį. 

— Ar rašėte laiškus į Česterį? 

— Karaliaus reikalais, na ir kas? 

Jie privalo kalbėtis pašnibždomis, nes Roulandas sujungia jaunikio ir 
nuotakos rankas. 

— Perspėju dar kartą, laikykitės kuo toliau nuo mano šeimos reikalų. 
Kitaip sulauksite tokių nemalonumų, apie kuriuos net nesvajojate, pone 
Kromveli. 

Aną lydi tik viena ledi, jos sesuo. Kai jie kiek nutolsta, - karalius veda 
savo žmoną, kur link sklinda arfos garsai, uždėjęs jai ranką ant peties, - 
Merė atsisuka ir nuoširdžiai jam nusišypso. Paskui pakelia ranką ir truputį 
praskečia nykštį ir smilių. 

Ji visuomet sakydavo, kad sužinos pirma. Būtent ji praplatins Anai 
korsažą. 

Tomas vėl mandagiai pakviečia Viljamą Breretoną. 

- Jūs pasigailėsite, kad grasinote man. 

Paskui vyksta į savo biurą Vestminsteryje. Svarsto, ar karalius jau apie 
tai žino. Vargu. 

Sėdasi prie savo popierių. Tarnai atneša žvakių. Kromvelis stebi popie- 
riumi judantį savo paties rankos šešėlį, savo plaštaką, kuri be aksominės 
pirštinės. Nori, kad tarp jo ir rašto, tarp jo ir juodų rašalo linijų nebūtų 
nieko, todėl nusimauna žiedus, Volsio turkį ir Pranciškaus rubiną. Per 
Naujuosius metus karalius nusitraukė jį nuo piršto, grąžino Tomui su ap- 
taisu, padarytu juvelyro iš Kalė, ir viešai pareiškė: „Tegu tai būna mūsų 
susitarimas, Kromveli. Užantspauduokite juo laišką, ir aš žinosiu, kad jis 
nuo jūsų, net jeigu ir pamesite savo antspaudą.“ 

Šalia stovintis artimas Henriko draugas pridūrė: 

— Jūsų Didenybės žiedas kaip tik jūsų dydžio. 

- Taip, - tuomet sutiko Kromvelis. 

Jis dvejoja, plunksną laiko ore, paskui rašo: „Anglijos karalystė yra im- 
perija.“ Anglijos karalystė yra imperija, pripažinta visame pasaulyje, valdo- 
ma vieno aukščiausio valdovo, tai yra karaliaus... 

Vienuoliktą valandą, kai pagaliau prašvito, jis pusryčiauja su Kranme- 
riu laikinuose jo namuose. Pastarasis laukia, kada jam skirs naujas parei- 
gas ir jis galės persikelti į Lambeto rūmus. Vis dailina naują savo parašą — 
Tomas, Kenterberio arkivyskupas. Greitai jis pietaus, kaip ir dera arkivys- 
kupui, bet šiandien kaip vargšas dvasininkas traukia savo popierius, kad 
tarnas galėtų patiesti staltiesę ir padėti lėkštes su sūdytomis žuvimis. Abu 
sukalba maldelę. 

— Nieko gero nebus, - prabyla Kromvelis, - kas jums gamina valgį? 
Atsiųsiu savo Žmogų. 

— Taigi vedybos įvyko? - Kranmeriui būdinga laukti šešias valandas 
nepakeliant galvos nuo knygų. 

— Taip, Roulandas puikiai susitvarkė. Neištekino jos už Noriso, kaip ir 
karaliaus už jos sesutės, - pasideda servetėlę. - Kai ką Žinau, bet taip pa- 
prastai informacijos iš manęs neišgausite. 

Kromvelis tikisi, kad gal pavyks išgauti ir iš Kranmerio paslaptį, apie 
kurią jis buvo užsiminęs laiško kamputyje. Bet greičiausiai jis turėjo omeny 
kokią smulkmeną, jau seniai užmirštą. Kadangi Kenterberio arkivyskupas 
vis dar nesėkmingai bando susidoroti su žuvų žvynais ir kaulais, Kromvelis 
tęsia mintį: 

—- O Anajau su vaikeliu. 

Kranmeris pakelia akis. 

- Jeigu apie tai kalbėsite tokiu tonu, žmonės pamanys, kad be jūsų pa- 
galbos čia neapsieita. 

— Nejaugi tai jūsų nestebina? Nejaugi nesidžiaugiate? 

— Įdomu, kas tai per žuvis? - klausia Kranmeris susidomėjęs. - Žino- 
ma, aš džiaugiuosi. Kadangi ši santuoka tyra, kodėl gi Viešpats negali pa- 
dovanoti jiems atžalos? Ir paveldėtojo. 

- Visų pirma paveldėtojo. Žiūrėkite, - duoda Kranmeriui popierius, 
prie kurių ilgai dirbo. Kranmeris nusivalo riebaluotus pirštus ir pasilenkia 
ties Žvakės šviesa. 

— Taigi po Velykų bet koks kreipimasis į popiežių bus laikomas įstaty- 
mo ir karaliaus privilegijų pažeidimu. Panašu, kad Kotrynos ieškinį teks 
pamiršti. O aš, Kenterberio arkivyskupas, galiu nagrinėti karaliaus bylą 
Anglijos teisme. Ką gi, ilgai ruošėtės. 

— Tai jūs ilgai ruošėtės, - juokiasi Kromvelis. 

Kranmeris buvo Mantovoje, kai išgirdo apie karaliaus jam suteiktą gar- 
bę, ir tada aplinkiniais keliais ėmė judėti namų link. Lione susitiko su Sti- 
venu Voenu, šis greitai pervežė jį per Pikardijos pusnis ir įsodino į laivą. 

— Kodėl delsėte? Juk kiekvienas berniukas svajoja tapti arkivyskupu, ar 
ne? Beje, išskyrus mane. Aš troškau turėti nuosavą mešką. 

Kranmeris atidžiai žvelgia į Tomą. 

— Tai nesunku įgyvendinti. 

Gregoris kartą paklausė, kaip žinoti, kada Kranmeris juokauja. „Ir ne- 
suprasi, - atsakė tuomet Kromvelis, - jo pokštai tokie reti, kaip obelų žie- 
dai sausį.“ O dabar pats kelias savaites drebės iš baimės tikėdamasis kurią 
dieną susidurti su meškinu prie savo namų durų. Kromveliui jau ruošiantis 
išeiti Kranmeris pakelia galvą ir sako: 

— Žinoma, oficialiai aš nieko nežinau. 

— Apie vaiką? 

— Apie vedybas. Jeigu man teks narplioti buvusių karaliaus vedybų by- 
lą, nemalonu girdėti, kad naujos vedybos jau įvyko. 

— Teisingai, - linkteli Kromvelis. - Kodėl Roulandas keliasi taip anksti 
ryte, yra jo reikalas, - ir palieka Kranmerį palinkusį prie valgio likučių, 
tarsi mąstantį, kaip būtų galima iš jų vėl surinkti žuvį. 

Kadangi atsiskyrimas nuo Vatikano dar nėra oficialiai patvirtintas, 
naują arkivyskupą gali paskirti tik popiežius. Pasiuntiniams Romoje su- 
teikta teisė kalbėti bet ką, kad tik Klemensas sutiktų. Apimtas siaubo kara- 
lius klausia: 

— Ar žinote, kiek kainuoja popiežiaus bulės Kenterberiui? Ir ką, man 
teks už viską sumokėti? O ar žinote, kiek kainuoja jas įgyvendinti? - pagal- 
vojęs priduria: - Žinoma, viskas turi būti padaryta tinkamai, nieko nega- 
lima praleisti, šykštėti irgi nereikia. 

— Tai bus paskutiniai pinigai, kuriuos Jūsų Didenybė pasiųs į Romą, 
patikėkite. 

— O ar žinote, - tęsia nustebęs karalius, - Kranmeris neturi nė vieno 
nuosavo penso? Jis niekuo negali prisidėti. 

Karūnos vardu Kromvelis skolinasi pinigų iš turtingo Genujos gyven- 
tojo Salvago. Norėdamas įtikinti jį skolinti, Kromvelis siunčia jam graviūrą, 
kurios jau seniai geidžia Sebastianas. Joje jaunas vyras, stovintis sode ir 
žvelgiantis aukštyn į langą, kuriame netrukus turėtų pasirodyti mylimoji. 
Jis jau jaučia jos kvapą, o ant šakų tupintys paukščiai smalsiai žiūri į langą, 
pasiruošę užgiedoti vos tik pasirodžius damai. Rankose jaunuolis laiko 
knygą, ji širdies formos. 

Kranmeris kiekvieną dieną posėdžiauja tarnybinėse Vestminsterio pa- 
talpose. Rašo karaliui raštą, kad net jeigu jo brolio vedybos su Kotryna ne- 

buvo galutinai įvykusios, tai nėra pagrindas pripažinti santuoką negalio- 
jančia, nes jaunikis ir jaunoji ketino susituokti ir šis ketinimas jau kuria 
giminystės ryšius. Be to, tomis naktimis, kurias praleido kartu, sutuoktiniai 
ketino pradėti vaiką. Nenorėdami Henriko ar Kotrynos pavadinti melagiais 
komiteto nariai ieško priežasčių, kuriomis remiantis santuoka galėjo būti 
įvykusi iš dalies. Jiems tenka aptarti visas tas gėdingas nesėkmes, kurios gali 
nutikti tarp vyro ir moters tamsiame kambaryje. „Ar jiems patinka toks 
darbas?“ - svarsto Kromvelis. Žiūrėdamas į susikūprinusius pilkus komi- 
teto narius jis prieina prie išvados, kad sutuoktinių nelaimės pažįstamos 
jiems ne vien iš nuogirdų. Kranmeris dokumentuose vadina karalienę švie- 
siausiąja Kotryna, lyg būtų norėjęs atskirti ramų jos veidą nuo žemesnės - 
paniekintos - kūno dalies. Juk buvo berniukiškai grabaliojama apie šlaunis. 

Tuo tarpu Ana, slaptoji Anglijos karalienė, ištrūksta iš Vaithole vaikšti- 
nėjančių džentelmenų kompanijos. Ji kvatoja ir pasišokinėdama lekia pir- 
myn, ją mėgina pagauti, bet Ana išsprūsta ir nesiliauja juoktis. 

— Ar žinote, iš proto einu dėl obuolių. Anot karaliaus, tai jau nėštumo 
ženklas, bet sakau jam, kad to negali būti... - vėl ima sukiotis vietoje, iš- 
rausta, akys pritvinsta ašarų ir ima trykšti kaip iš nesureguliuoto fontano. 

Pro minią braunasi Tomas Vajatas. 

— Ana... - griebia ją už rankos ir traukia link savęs. - Ana, tyliau, mie- 
loji, tyliau. 

Ana kūkčiodama atsiremia jam į petį. Vajatas spaudžia ją prie savęs, 
akys laksto, tarsi nuogas stovėtų ant kelio ir lauktų kokio keliautojo, 
galinčio pasiūlyti medžiagos gėdai prisidengti. Šalia stovi Šapui, su pašaipa 
veide sąmoningai atsitraukia. 

Naujiena žaibo greitumu pasiekia imperatorių. Geriau jau Anos padė- 
tis būtų iškilusi aikštėn anuliavus senąsias vedybas ir visoje Europoje pri- 
pažinus naująsias, bet gyvenimas valdovo tarno nelepina. Tomas Moras 
sakydavo: ant pūkuotos pagalvės į Dievo karalystę nepateksi. 

Po dviejų dienų Kromvelis bendrauja su Ana akis į akį. Ji stovi prie lango 
angos ir kaip katė mėgaujasi itin retais žiemos saulės spinduliais. Ištiesia 
jam ranką nežinodama, kas jis toks, o gal jai nesvarbu? Tomas liečia jos 
pirštų galiukus, juodos jos akys prasimerkia, tarsi prasivertų parduotuvės 
langinės: „Labas rytas, pone Kromveli, kuo šiandien prekiausime?“ 

- Jau pavargau nuo Merės, - rėžia ji, - norėčiau kaip nors jos atsikratyti. 

Ką ji turi omeny, svarsto Kromvelis. 

— Ją būtina ištekinti, - tęsia Ana, - ir tegu eina kuo toliau nuo manęs. 
Nenoriu jos daugiau matyti. Nenoriu net galvoti apie ją. Jau seniai galvoju, 
kaip būtų galima atiduoti ją kokiam veltėdžiui. 

Kromvelis laukia ir nieko nesako. 

— Manau, ji būtų gera žmona tam, kuris sugebėtų prirakinti ją grandi- 
nėmis prie sienos. 

— Štai apie ką jūs - apie savo seserį Merę. 

- O ką jūs pamanėte? A... - juokiasi Ana. - Pamanėte, kad kalbu apie 
karaliaus pavainikę? Na, ją irgi būtų neblogai ištekinti. Kiek jai metų? 

- Šiais metais bus septyniolika. 

- Ir vis tokia pati neūžauga? - Ana nelaukia atsakymo. - Surasiu jai kokį 
pagyvenusį džentelmeną, ypač dorą ir paliegusį, kuris negalės pradėti vaiko 
ir kuriam sumokėsiu, kad tik laikytų ją kuo toliau nuo rūmų. Bet ką daryti su 
ledi Keri? Ji negali tekėti už jūsų. Mes ją erziname, kad esate jos išrinktasis. 
Kai kurios damos slapta žavisi paprastais neišauklėtais vyrais. Sakome: 
„Mere, pagalvok, kaip smagu gulėti kalvio glėbyje, alpsti vien nuo minties. 

- Arjūs laiminga? - teiraujasi Tomas Anos. 

— Taip, - nudelbia akis, o mažas rankytes susideda po krūtine. - Taip, 
juk žinote, - sako ramiai, - manęs visada troško, o dabar dar ir vertina. Pa- 
sirodo, tai ne tas pats. 

Jis tyli, nes nenori trukdyti Anai susitvarkyti su savo mintimis, kurios 
jai tokios brangios. 

- Taigi, - tęsia ji, - turite sūnėną Ričardą, rodos, Tiudorą, bet nesupran- 
tu, kaip tai galėjo nutikti. 

— Nupiešiu jums genealoginį medį. 

Ji purto galvą ir šypsosi. 

— Neverta gaišti laiko. Pastaruoju metu, - jos pirštai slysta žemyn, — 
prabundu rytais ir vos prisimenu savo vardą. Visuomet galvodavau, kodėl 
moterys tokios kvailos, dabar suprantu. 

— Minėjote mano sūnėną. 

— Mačiau jį su jumis. Toks ryžtingas, kaip tik jai. Ji tetrokšta kailių ir 
brangakmenių. O jums tai vieni niekai, argi ne? Ir vaikas lopšyje kas antri 
metai. O nuo ko, jūs jau patys išsiaiškinsite. 

— Man atrodo, - prataria Tomas, - kad jūsų sesuo jau turi kavalierių. 

Jis nori ne keršto, o tik konkrečios informacijos. 

— Nejaugi? Jos kavalieriai... ateina ir išeina, dažnai labai savotiški, juk 
pats žinote. Atsiveskite savo vaikus į rūmus. Norėčiau juos apžiūrėti. 

Ana vėl užsimerkia mėgaudamasi šiluma, kurią nepaprastai retai dova- 
noja vasario saulės spinduliai. 

Karalius perleido jam kambarius senuose Vestminsterio rūmuose, jei- 
gu kartais per ilgai užsisėdėtų darbe ir būtų per vėlu grįžti į namus. Tais 
vakarais Tomas mintyse pereina per savo kambarius Ostin Frajerse, prieš 
akis iškyla vaizdiniai - tai, kas ant palangių, po taburetėmis, audinio žied- 
lapiuose prie Anzelmos kojų. Ilgos dienos vakare vakarieniauja su Kran- 

meriu ir Roulandu Li, kuris nuolat trypčioja tarp darbo grupių, kumš- 
telėdamas tinginiams. Kartais prie jų prisideda lordas kancleris Odlis, 
bet vakarieniauja be jokių ceremonijų - paprasčiausiai sėdi kaip grupelė 
rašaluotų studentų ir kalbasi, kol Kranmeriui ateina metas gultis. Jis nori 
perprasti šiuos žmones, patikrinti, kiek jais galima pasitikėti, ir atrasti silp- 
nąsias jų puses. Odlis yra išmintingas teisininkas - taip gvildena kiekvieną 
nuosprendžio eilutę, kaip virėjas sijoja ryžius, kad juose neliktų smėlio. Jis 
puikus oratorius, ryžtingas ir atsidavęs savo darbui. Dabar pagrindinis jo 
tikslas - užsitikrinti pajamas, vertas lordo kanclerio. O dėl jo tikėjimo dar 
reikėtų pasitarti: jis tiki parlamentu, tiki karaliaus galiomis, kurios įgyven- 
dinamos per parlamentą, o religiniai įsitikinimai... sakykime, kad jie gana 
lankstūs. Dėl Li - neaišku, ar jis tikrai tiki Dievu, bet tai nė kiek netrukdo 
jam taikytis į vyskupus. 

— Roulandai, - prašo Kromvelis, - gal galėtumėte pasiimti pas save Gre- 
gorį? Manau, Kembridžas davė jam viską, ką galėjo, bet tenka pripažinti, 
kad Kembridžui Gregoris nedavė nieko. 

— Pasiimsiu jį į šiaurę, - sutinka Roulandas, - kažkaip panorau pasigin- 
čyti ten su vietos vyskupais. Gregoris - geras berniukas. Ne pats gabiausias, 
bet viskas gerai. Rasim jam kuo užsiimti. 

— O ką manote apie tarnystę Bažnyčiai? - teiraujasi Kranmeris. 

- Jau sakiau, - kartoja Roulandas, - kad rasiu jam darbo. 

Vestminsteryje pirmyn atgal zuja Kromvelio raštininkai, nešioja naujie- 
nas, paskalas ir popierius. Šalia Kristofas, neva padeda tvarkyti skalbinius, 
bet iš tiesų jis čia nuotaikai pakelti. Tomui trūksta vakaro muzikos Ostin 
Frajerse ir moterų balsų, girdimų kituose kambariuose. 

Beveik visą savaitę praleidžia Taueryje, įkabinėja meistrus dirbti su sa- 
vo darbininkais per šaltį ir lietų, tikrina kasininkų ataskaitas, iš naujo sura- 
šo karaliaus brangenybes ir indus. Kviečia pinigų kalyklos prižiūrėtojus ir 
siūlo kruopščiai patikrinti karališkų monetų svorį. 

— Angliškos monetos turėtų būti tokios patikimos, kad užjūrio pirk- 
liams nekiltų noras jų sverti. 

— Ar turite šį įgaliojimą? 

— Nejaugi turite ką slėpti? 

Kromvelis rašo karaliui ataskaitą, kur smulkiai išdėsto valstybės iždo 
pajamas ir išlaidas. Ji stulbinamai trumpa. Karalius perskaito ją, paskui dar 
kartą. Tada apverčia lapą - gal kitoje pusėje bus parašyta kas nors sudėtin- 
go ar nemalonaus, bet ten nieko nėra, tad belieka tikėti savo akimis. 

- Čia nieko naujo, - kalba Kromvelis pusiau atsiprašinėdamas, - bu- 
vęs kardinolas visas ataskaitas nešiodavosi galvoje. Jūsų Didenybei leidus 
norėčiau užsiimti pinigų kalyklos reikalais. 

Taueryje lanko kalinį Džoną Fritą. Kromvelio prašymu, kurio negalima 
atmesti, Fritą laiko švarioje sausoje kameroje, kur šilta patalynė, gerai mai- 
tina, duoda vyno, popieriaus, rašalo, nors Tomas ne kartą patarė jam slėpti 
savo popierius, vos išgirs sugirgždant spyną. Kol kalėjimo prižiūrėtojas ra- 
kina kamerą, Kromvelis stovi bijodamas pakelti akis, bet Džonas Fritas, 
jaunas lieknas vyras, graikų kalbos specialistas, greitai pašoka nuo stalo. 

— Pone Kromveli, žinojau, kad ateisite. 

Paėmęs Frito ranką jaučia vien šaltus sausus kaulus, ištepliotus rašalu. 
Jis buvo vienas iš tų, kuriuos uždarė Volsio koledžo rūsyje, nes daugiau ne- 
buvo jokios kitos patikimos vietos. O kai vasaros epidemija prasismelkė ir 
ten, Fritas gulėjo tamsoje su negyvais savo draugais, kol kažkas jį prisiminė 
ir išleido į laisvę. 

- Pone Fritai, jeigu būčiau buvęs Londone, kai jus suėmė... 

- Taip, kol buvote Kalė, Tomas Moras nemiegojo. 

— Kodėl sugrįžote į Angliją? Ne, nesakykite - jeigu tai susiję su Tindei- 
lu, geriau man to nežinoti. Sako, Antverpene vedėte, ar tai tiesa? Vienintelis 
dalykas, kurio karalius negali pakęsti, - ne, jis daug ko nepakenčia, - tai ve- 
dusių kunigų. Jis neapkenčia Liuterio, o jūs išvertėte jo raštus į anglų kalbą. 

- Jūs labai teisingai pateikėte kaltinimus. 

— Turite padėti man, kad galėčiau padėti jums. Jeigu tik pavyktų gauti 
audienciją pas karalių, - turite būti pasiruošęs, nes jis gana sumanus teolo- 
gas, — ar galėtumėte sušvelninti savo atsakymus? 

Ugnis uždegta, bet kambaryje vis dar šalta. Nuo Temzės rūko ir garų 
pabėgti neįmanoma. Vos girdimu balsu Fritas prabyla: 

— Karalius vis dar pasitiki Moru, o tas parašė laišką karaliui, - bando 
nusišypsoti, - kad aš esu Viklifas, Liuteris ir Cvinglis viename asmenyje, 
vienas sektantas kito viduje, tarsi fazanas, įkištas į viščiuką, o tas - į Žąsį. 
Moras nori mane gyvą suėsti, tad negadinkite santykių su karaliumi pra- 
šydami jo malonės. O dėl mano atsakymų... Mano tikėjimas tvirtas ir esu 
pasiryžęs bet kuriam teismui išdėstyti... 

— Nereikia, Džonai. 

— Bet kuriam teismui galiu patvirtini tai, ką sakysiu ir Paskutiniojo 
teismo dieną: eucharistija tėra duona, jokių nuodėmių išpirkti nereikia, o 
skaistykla yra pramanas, apie kurį Biblijoje nėra jokios užuominos. 

- Jeigu pas jus ateis žmonės ir sakys: „Eime su mumis, Fritai“, klausykite 
jų. Tai bus mano žmonės. 

— Manote, galėsite išvaduoti mane iš Tauerio? 

Tindeilo Biblijoje sakoma, kad Dievui nieko nėra neįmanomo. 

- Galir ne iš Tauerio, bet tegu jus apklausia, tegu duoda galimybę pasi- 
teisinti. Neatmeskite jos. 

— O kam to reikia? - ramiai aiškina Fritas, tarsi kalbėtų su jaunu moki- 
niu. - Nejaugi manote, kad slėpsite mane savo namuose ir lauksite, kol 
karalius persigalvos? Geriau jau nueisiu prie Šv. Pauliaus bažnyčios ir pa- 
kartosiu londoniečiams, ką jau esu sakęs. 

— Gal Jūsų Kilnybė gali palaukti? 

— Kol Henriko širdis suminkštės? Galiu pralaukti iki pat senatvės. 

— Tuomet jus sudegins. 

— Manote, negaliu pakelti skausmo? Taip, negaliu. Bet jie nedavė man 
jokio pasirinkimo. Kaip tvirtina Moras, vargu ar galima vadinti didvyriu 
tą, kuris stovi ugnyje pririštas prie stulpo. Parašiau ne vieną knygą ir neke- 
tinu jų perrašyti. Negaliu liautis tikėjęs tuo, kuo tikiu. Negaliu gyventi kito 
gyvenimo, tik savąjį. 

Tomas išeina. Ketvirta valanda, upėje beveik nematyti valčių, virš van- 
dens pasklidęs tirštas rūkas. 

Kitą dieną, gaivią ir šaltoką, karališkame barke su Prancūzijos pasiun- 
tiniu atplaukia karalius apžiūrėti statybos darbų. Henrikas vaikšto uždėjęs 
ranką de Dentviliui ant peties, greičiau ant jo liemenės kamšalo. Prancūzas 
tiek prisirengęs, kad atrodo platesnis už tarpdurį, bet vis tiek dreba. 

— Mūsų draugui reikia prasimankštinti ir pravarinėti kraują, - taria 
karalius, - bet lankininkas iš jo nekoks. Kai paskutinį kartą nuvykome į 
šaudyklą, visą laiką bijojau, kad tik nepersišautų kojos. Jis teigia, kad esame 
prasti sakalininkai, todėl pasakiau, jog pamedžiotų su jumis, Kromveli. 

Pasiūlymas daryti pertraukėlę? Karalius nueina ir palieka juos vienus. 

— Ne taip jau ir šalta, - kalba pasiuntinys, - bet stovėti plyname lauke 
švilpiant vėjui man mirtis. Kada gi vėl pamatysime saulę? 

— Birželį, ne anksčiau. Bet sakalai tuo metu šeriasi. Savuosius išleidžiu 
ne anksčiau nei rugpjūtį, taigi nenusiminkite, pone, mes dar pasilinksmin- 
sime. 

- Juk jūs neketinate atidėti karūnavimo? - ir taip visada, tik pajuokavęs 
ir aptaręs kelias smulkmenas pasiuntinys pradeda rimtą pokalbį. - Nes 
pasirašydamas sutartį mano šeimininkas nesitikėjo, kad Henrikas ims ro- 
dyti visiems savo tariamą žmoną ir didžiulį jos pilvą. Jeigu jis elgtųsi atsar- 
giau ir ramiau, būtų kitas reikalas. 

Kromvelis purto galvą. Nieko neatidėlios. Henrikas tvirtina, kad jį 
remia vyskupai, didikai, teisėjai, parlamentas ir žmonės, - puikus to įrody- 
mas yra Anos karūnavimas. 

— Be reikalo nerimaujate, - aiškina jis pasiuntiniui. - Rytoj susitinkame 
su popiežiaus nuncijumi. Pamatysite, kaip su juo bendraus mano šeimi- 
ninkas. 

Iš viršaus pasigirsta Henriko balsas: 

- Ateikite čionai, ponai, pažiūrėkite, kokia nuostabi mano upė. 

— O jūs dar stebitės, kodėl drebu, - atrėžia prancūzas, - kodėl drebu 
prieš jį. Mano upė. Mano miestas. Mano išsigelbėjimas, skirtas tik man. Pa- 
gal mano užsakymą pasiūtas anglų Dievas, - tyliai nusikeikia ir pradeda 
lipti. 

Kai į Grinvičą atvyksta popiežiaus nuncijus, Henrikas ima jį už rankos 
ir atvirai skundžiasi, kaip jam įgriso nuodėmingi jo patarėjai ir kaip jis 
trokšta atnaujinti nuostabiąją draugystę su popiežiumi Klemensu. 

Galima stebėti karalių kas dieną visą dešimtmetį ir matyti vis kitą 
žmogų. Bet Kromvelis nesiliauja žavėtis Henriku. Kartais karalius atrodo 
nelaimingas, kartais bejėgis, kartais vaikiškas, o kartais - išmintingas val- 
dovas. Kartais virsta menininku ir itin priekabiai vertina savo darbus, o 
kartais pats nemato, ką daro. Jeigu nebūtų tapęs karaliumi, greičiausiai bū- 
tų keliaujantis aktorius ir savo trupės lyderis. 

Anos prašomas Kromvelis atveda į rūmus savo sūnėną ir Gregorį. Reifą 
karalius jau pažįsta, nes jis beveik visada šalia. Karalius ilgai apžiūrinėja 
Ričardą. 

- Taip, šis vaikinas tikrai kažką turi. 

Kromveliui atrodo, kad Ričardo veide nėra jokių Tiudorų bruožų, bet 
karalius visai nieko prieš turėti dar vieną giminaitį. 

- Jūsų senelis lankininkas ap Evanas buvo puikus mano tėvo tarnas. 
Jūsų geras sudėjimas. Norėčiau matyti jus riterių turnyrų aikštelėje su Tiu- 
dorų spalvomis. 

Ričardas nusilenkia. Tada karalius, etiketo pavyzdys, pasisuka į Gregorį. 

- Ojjūs, pone Gregori, irgi esate labai malonus jaunuolis. 

Karaliui nuėjus Gregorio veidą nušviečia tikra palaima. Deda ranką ant 
kitos rankos rankovės, kurią buvo palietęs karalius, tarsi pirštų galiukais 
mėgintų pajusti karališkąją malonę. 

- Koksjis didingas, koks nepaprastas. Ir kas galėjo pamanyti, pats mane 
užkalbino! - atsisuka į tėvą. - Nejaugi kalbiesi su juo kiekvieną dieną? 

Ričardas kreivai nužvelgia pusbrolį. Gregoris stukteli jam per petį. 

- Nair kas, kad tavo senelis buvo lankininkas? Ką būtų jis pasakęs, jei- 
gu būtų matęs tavo tėvą? - rodo skirtumą tarp nykščio ir smiliaus. - Aš jau 
seniai jodinėju arkliais. Lekiu link saracėno atvaizdo ir smeigiu ietį tiesiai 
jam į širdį. 

- Taip, - ramiai atsako Ričardas, - bet ar viskas bus lygiai taip, jeigu 
vietoj medinio bedievio sutiksi tikrą riterį? Be to, ir kainuoja tokie malonu- 
mai nemažai: geros kokybės šarvai, treniruoti arkliai... 

— Visa tai galime sau leisti, - taria Kromvelis, - praėjo dienos, kai trypi- 
nėjome. 

Tą vakarą Ostin Frajerse jis kviečia Ričardą po vakarienės pasikalbėti 
akis į akį. Gali būti, kad veltui Anos sumanymą jis vertina kaip rimtą pasiū- 
lymą. 

- Per daug nesitikėk. Mes dar neturime karaliaus pritarimo. 

— Bet ji juk manęs visai nepažįsta, - stebisi Ričardas. 

Tai nėra priežastis atsisakyti, todėl Tomas laukia rimtesnių abejonių. 

— Aš tavęs neverčiu. 

Ričardas pakelia akis. 

— Tikrai? 

— Sakyk, kada, kada ką nors verčiau... 

— Ne ne, jokiu būdu, - pertraukia Ričardas, - bet jūs mokate įtikinti, 
sere, ir kartais jūsų įkalbinėjimo galia tokia, lyg kas parblokštų tave gatvėje 
ir gerai duotų į kaulus. 

- Žinau, kad ledi Keri vyresnė už tave, bet ji labai graži, turbūt gražiau- 
sia moteris rūmuose. Ir nekvaila, kaip daugeliui atrodo, be to, neturi nė 
krislelio savo sesers pagiežos. 

„Iš tiesų ji buvo man labai draugiška , - svarsto Kromvelis. 

— Ir, užuot buvęs nepripažintu karaliaus pusbroliu, tapsi jo svainiu. Dėl 
to visiems mums bus tik geriau. 

— Sakykime, titulas. Man ir jums. Nuostabūs vyrai Alisai ir Džo. O 
kaipgi Gregoris? Jam gal atiteks bent jau grafienė? - Ričardo balsas lygus. 
Nejaugi mėgina save perkalbėti? Sunku pasakyti. Kromveliui daugelis 
žmonių, turbūt visi žmonės, yra atversta knyga, bet kartais daug lengviau 
suprasti nepažįstamųjų sielas nei artimųjų. - Ir Tomas Bolinas bus mano 
uošvis, o dėdė Norfolkas taps tikru dėde. 

— Įsivaizduok jo fizionomiją! 

— Na taip, žinoma. Dėl tokio reginio galima basomis pereiti per karštas 
žarijas. 

— Pagalvok apie tai. Ir niekam neplepėk. 

Ričardas linkteli ir netaręs nė žodžio išeina. Turbūt žodžius „niekam ne- 
plepėk“ jis suvokia kaip „niekam, išskyrus Reifą', nes po dešimties minučių 
įeina Reifas, atsistoja ir žiūri į Tomą pakėlęs antakius. Rusvaplaukiai atrodo 
gana keistai, kai mėgina pakelti antakius, kurių iš esmės neturi. 

— Nepasakokite Ričardui, kad Merė Bolin kitados piršosi man. Tarp 
mūsų nieko nėra. Čia ne Vilko dvaras, jeigu tai turite omeny. 

— O jeigu nuotaka galvoja kitaip? Kodėl nesutuokiate jos su Gre- 
goriu? 

— Gregoris per jaunas. O Ričardas jau dvidešimt trejų, pats tinkamiau- 
sias amžius vesti, jeigu tik gali sau tai leisti. Ir tau jau laikas apie tai pagal- 
voti. 

— Laikas trauktis, kol dar neradote man Bolinų damos, - Reifas atsi- 
gręžia ir švelniu balsu priduria: - Ir dar, sere, nes dėl to abejoja ir Ričar- 
das... Dabar mūsų gyvenimai ir sėkmė priklauso nuo tos ledi, o ji ne tik 
permaininga, bet ir mirtinga. Be to, karališkųjų vedybų istorija moko: kū- 
dikis gimdoje dar nebūtinai yra paveldėtojas lopšyje. 


Kovą iš Kalė pasiekia žinia, kad mirė lordas Bernersas. Ta popietė jo 
bibliotekoje už lango ūžiant vėtrai atrodė paskutinis ramybės prieglobstis, 
paskutinės valandos, praleistos su pačiu savimi. Kromvelis nori pasiūlyti gerą 
kainą užbiblioteką ir taip paremti ledi Berners, bet atrodo, kad foliantai išsibars- 
tė, kai kurie pas velionio giminaitį Fransį Brajaną, kiti pas kitą - Nikolą Kerju. 

— Gal nurašysite jo skolas? - Tomas klausia Henriko. - Bent jau kol gy- 
va jo žmona. Juk žinote, jis nepaliko nė vieno... 

— Sūnaus, - pertraukia karalius. Mintimis Henrikas persikelia į savo 
praeitį: kitados ir jis neturėjo sūnaus, bet greitai turės įpėdinį. 

Karalius dovanoja Anai majolikos vazų. Išorėje išpieštas žodis „mas- 
chio („sūnus“), o viduje - šviesiaplaukių putlių kūdikių atvaizdai, kiekvie- 
nas su mažyte varpa. Ji juokiasi. 

- Italai mano, kad berniukai mėgsta šilumą, - aiškina karalius. - Taigi 
šildyk savo vyną ir kraują, ir jokių šaltų vaisų ar žuvies. 

Džeinė Seimūr kalba: 

— Ar jau nuspręsta, kas gims, ar leisite nuspręsti Viešpačiui? Jei galė- 
tume įlįsti į vidų, spėlioti nereikėtų. 

- Džeine, reikėjo palikti tave Viltšyre, - atsako Merė Šelton. 

— Nebūtina mane mėsinėti, panele Seimūr, - atkerta Ana. - Tai berniu- 
kas, ir tegu niekas nedrįsta kalbėti ar galvoti kitaip, - susiraukia ir bando 
sukaupti visą valios jėgą. 

- Ir aš norėčiau vaiko, - atsidūsta Džeinė. 

— Būk atsargi, - pataria jai ledi Ročford. - Jeigu tavo pilvas padidės, 
reiks tave gyvą užmūryti. 

— Jos šeima, - rėžia Ana, - tuo tik apsidžiaugtų. Jie nežino, ką reiškia 
susilaikymas Vilko dvare. 

Išraudusi Džeinė ima drebėti. 

— Aš nieko nenorėjau įžeisti. 

- Palikime ją, - numoja ranka Ana, - primena laukinės pelės medžiok- 
lę, - atsisuka į Kromvelį. - Jūsų bilis dar nepriimtas. Kodėl vėluoja? 

Ji turi omeny bilį, draudžiantį skųstis Romai. Tomas pradeda aiškinti 
jai opozicijos galią, bet ji pakelia antakius. 

— Mano tėvas ir Norfolkas palaikė jus Lordų rūmuose. Kas dar drįsta 
mums priešintis? 

— Manau, kad viskas bus sutvarkyta iki Velykų. 

— Moteris, kurią matėme Kenterberyje. Girdėjau, kad jos žmonės 
spausdina jos pranašysčių knygą. 

— Gali būti, bet užtikrinu, kad niekas jų neskaitys. 

— Jie sako, kad Šv. Kotrynos dieną, kai buvome Kalė, ji vizijose matė 
princesę Mariją su karalienės karūna, - kalba vis greičiau. - Štai mano prie- 
šai: ši pranašė ir jos bendrai, Kotryna, rezganti sąmokslą su imperatoriu- 
mi, tariama paveldėtoja jos duktė Marija, jos auklėtoja Margarita Pol, ledi 
Solsberi, ji ir visa jos šeima yra mano priešai, jos sūnus lordas Montagju, 
jos sūnus Redžinaldas Polas. Jis dabar išvykęs, bet žmonės kalba, kad irgi 
pretenduoja į sostą. Kodėl tuomet negrįžta į Angliją ir neįrodo savo loja- 
lumo? Ekseterio markizas Henris Kurtenė irgi nepraranda vilties, bet gi- 
mus mano sūnui teks susitaikyti su tuo, kas neišvengiama. Gertrūda, ledi 
Ekseter, nuolat skundžiasi, kad didikus pamažu išstumia žemos kilmės 
žmonės, o jūs puikiai suprantate, ką ji turi omeny. 

— Miledi, - įsikiša jos sesuo, - jums negalima sielvartauti. 

— O aš ir nesielvartauju, - atkerta Ana ir uždėjusi ranką ant pilvo ra- 
miai tęsia: - Šie žmonės trokšta mano mirties. 

Dienos vis dar trumpos, o Henriko nuotaika dar niūresnė. Šapui lanks- 
tosi, raitosi ir vaiposi prieš karalių, tarsi norėtų pakviesti jį šokti. 

- Aš apstulbęs perskaičiau kai kurias Kranmerio išvadas... 

— Mano arkivyskupo? - pertraukia jį karalius. Nors ir nemažai kaina- 
vo, patepimo ceremonija vis dėlto įvyko. 

— ...išvadas dėl karalienės Kotrynos... 

— Kieno? Ar jūs apie velionio mano brolio žmoną, Velso princesę? 

— ...nes Jūsų Didenybei žinoma, kad ypatinga malonė įteisino jūsų 
santuoką, nepaisant to, ar buvo teisėta ankstesnė santuoka. 

— Nenoriu nieko girdėti apie ypatingą malonę, - atkerta Henrikas, - 
nenoriu, kad nuolat man primintumėte apie vadinamąsias mano vedybas. 
Popiežius neturi jokios teisės paskelbti kraujomaišos teisėta. Aš Kotrynai 
toks pats vyras, kaip ir jūs. 

Šapui nusilenkia. 

— Jei mano santuoka būtų buvusi teisėta, argi Viešpats būtų mane 
skriaudęs ir palikęs be įpėdinių? - tęsia Henrikas vos tvardydamasis. 

— Bet mes nesame tikri, kad palaimintoji Kotryna daugiau negali turėti 
vaikų, - pasiuntinys pakelia gudrias, klastingas akis. 

— Kaip manote, kodėl taip elgiuosi? - nerimsta karalius. - Apimtas gei- 
dulių? Ar taip galvojate? 

Nužudė kardinolą? Padalijo šalį? Suskaldė Bažnyčią? 

— Tai būtų beprotybė, - murma pasiuntinys. 

— Bet jūs būtent taip ir galvojate. Kaip tik taip pasakojate imperatoriui. 
Bet jūs klystate. Esu savo šalies tvarkdarys, pone, ir jeigu dabar ryžtuosi 
Dievo palaimintai santuokai, tai tik dėl to, kad žmona pagimdytų man tei- 
sėtą įpėdinį. 

- Bet nėra jokių garantijų, kad Jūsų Didenybė susilauks sūnaus. Ar ap- 
skritai susilauks vaiko. 

— O kodėl gi ne? - raudonuodamas pašoka Henrikas, akys pritvinsta 
pykčio ašarų. - Nejaugi nesu toks, kaip kiti vyrai? Sakykite, nesu? 

Imperatoriaus pasiuntinys - tikras medžioklinis terjeras, bet netgi jis 
supranta, kad jeigu jau pravirkdė karalių, metas atsitraukti. Išeidamas nu- 
sivalo dulkes ir gerai pažįstamu, save menkinančiu balsu prabyla: 

- Juk šalies gerovė ir Tiudorų gerovė nėra vienas ir tas pats. O gal ma- 
note kitaip? 

— Ką gi tuomet siūlote į sostą? Kurtenė, o gal Polą? 

- Negražu tyčiotis iš karališko kraujo asmenų, - Šapui išskečia ran- 
kas. - Bent jau oficialiai Žinau ledi padėtį, o prieš tai galėjau tik spėlioti 
iš kvailų pasirodymų, kuriuos teko garbė matyti... Ar žinote, Kremueli, 
kaip rizikuojate vienos moters kūnu? Tikėkimės, kad jai nenutiks nieko 
blogo. 

Kromvelis ima pasiuntinį už rankos ir atsuka į save. 

- Kas blogo? Ką turite omeny? 

- Būkite malonus, paleiskite mano rankovę. Dėkoju. Netrukus gal įsi- 
velsite į kokias peštynes, o tai manęs nė kiek nestebintų, turint omeny jūsų 
kilmę, - jo žodžiai pilni demonstratyvios drąsos, bet jis vis tiek dreba. - 
Apsidairykite ir pastebėsite, kaip išpuikimu ir perdėtu pasitikėjimu ji įžei- 
dinėja jūsų šalies kilminguosius. Net jos pačios dėdė neapkenčia jos pokš- 
tų. Geriausi karaliaus draugai tik ir ieško priežasčių, kaip būti kuo toliau 
nuo rūmų. 

- Palaukime, kol ją karūnuos, - taria Kromvelis, - tada jie akimirksniu 
subėgs atgal. 

Balandžio 12 dieną, Velykų sekmadienį, Ana su karaliumi dalyvauja 
iškilmingose mišiose, ją vadina Anglijos karaliene. Jo biliui dar vakar prita- 
rė parlamentas, todėl Kromvelis laukia nedidelio atlygio, o kol karaliaus 
kompanija dar neišėjo atsigavėti, karalius moja jam ir perleidžia valstybės 
iždo kanclerio pareigas, kurias anksčiau ėjo dabar jau velionis lordas Ber- 
nersas. 

— Bernersas pats to norėjo, - šypsosi karalius. Jam patinka dovanoti ir 
lyg vaikui stebėti, kaip reaguos dovanos gavėjas. 

Per mišias Kromvelio mintys buvo kažkur toli už miesto. Kas laukia 
jo namie? Dvokiančios žąsys, gatvių peštynės, ant bažnyčios laiptų palikti 

kūdikiai, nepaklusnūs mokiniai, su kuriais vos galima susikalbėti? Ar Alisa 
su Džo nudažė velykinius kiaušinius? Mergaitės išaugo, bet vis dar jaučiasi 
vaikais, kol jų nepakeitė kita karta. Jau metas ieškoti joms patikimų vyrų. 
Jeigu Ana būtų gyva, jau būtų ištekėjusi už Reifo, kurio širdis vis dar laisva. 
Galvoja apie Eleną Bar, kaip lengvai ji mokosi skaityti ir kaip sunku būtų 
be jos išsiversti. Kromvelis įsitikinęs, kad jos vyras negrįš. Reikia jai apie 
tai pasakyti, pasakyti, kad ji laisva. Ji per daug dora, kad imtų džiūgauti, bet 
kas nenorėtų žinoti, kad ji daugiau nepriklauso jokiam vyrui? 

Per mišias Henrikas nė minutės nenutyla. Dėlioja savo popierius ir 
dalija patarėjams. Tik per pašventinimą iš nuolankumo puola ant kelių, 
nes vyksta stebuklas ir ostija virsta Dievu. Vos kunigui ištarus „Ite, missa 
est jis pašnibždomis liepia Kromveliui vienam apsilankyti pas jį. 

Iš pradžių susirinkę dvariškiai turi nusilenkti Anai. Freilinos atsitraukia 
ir palieka ją vieną saulės apšviestame plote. Kromvelis viską akylai stebi, 
džentelmenus ir patarėjus, tarp kurių šią atlaidų dieną nemažai karaliaus 
jaunystės draugų. Štai Nikolas Kerju - beveik tobulai nusilenkia naujajai 
karalienei, bet lūpų kampučiai virpa. „Užsidėk kaukę, Nikolai Kerju, 
senosios savo šeimos kaukę“, - prie Anos priešų jis priskiria ir Kerju. 

Už paradinių salių yra karaliaus kambariai, kuriuose gali lankytis tik 
patys artimiausi jo žmonės ir tarnai. Ten neleidžia nei pasiuntinių, nei šni- 
pų. Čia Henrio Noriso erdvė, jis kukliai sveikina Kromvelį gavus naujas 
pareigas ir mandagiai pasitraukia. 

- Žinote, Kranmeris ketina kreiptis į teismą norėdamas įtvirtinti for- 
malų anuliavimą... 

Henrikas sakė, kad daugiau nenori nieko girdėti apie savo vedybas, to- 
dėl Tomas neištaria nė žodžio. 

- Prašiau jo sušaukti teismą nedideliame Danstablo vienuolyne, nes 
nuo ten iki Amthilio, kur gyvena ji, dešimt-dvylika mylių, todėl jeigu 
pageidaus, ji gali atsiųsti savo advokatų. Arba atvykti į teismą pati. Norė- 
čiau, kad aplankytumėte ją, slaptai, pasikalbėkite su ja... Įsitikinkite, kad ji 
neketina pateikti jokių staigmenų. 

— O kol jūsų nebus, atsiųskite pas mane Reifą, - malonu, kai tave su- 
pranta iš pusės žodžio, todėl karalius puikios nuotaikos. - Nuostabus jau- 
nuolis. Galiu juo visiškai pasitikėti. Be to, jis kur kas geriau už jus geba 
susitvardyti. Dažnai regiu, kaip sėdėdamas taryboje prisidengiate ranka 
burną. Žinote, kartais ir mane ima juokas. 

Karalius krinta į krėslą užsidengdamas rankomis veidą. Kromvelis ma- 
to, kad jis vėl gali pravirkti. 

— Brandonas sako, kad mano sesuo miršta. Gydytojai bejėgiai ką nors 
pakeisti. Juk žinote, anksčiau ji turėjo šviesius sidabro spalvos plaukus, 

kaip mano dukters. Sulaukusi septynerių ji buvo tiksli mano sesers kopija, 
kaip ant sienos nutapyta šventoji. Sakykite, ką man su ja daryti? 

Kromvelis palaukia norėdamas įsitikinti, kad tai tikrai klausimas. 

- Būkite geras jai, pone. Pasistenkite įgyti jos palankumą. Ji neturi ken- 
tėti. 

— Bet aš ketinu palikti ją pavainike. Privalau palikti Angliją teisėtiems 
savo palikuonims. 

- Sprendimą priims parlamentas. 

— Taip, - prunkšteli karalius ir nusišluosto ašaras, - karūnavus Aną. 
Kromveli, dar porą žodžių ir eisime pusryčiauti, nes tikrai esu alkanas kaip 
vilkas. Dėl poros mano pusbroliui Ričardui... 

Kromvelis greitai permeta mintyse Anglijos kilminguosius. Bet pana- 
šu, kad karalius turėjo omeny jo Ričardą, Ričardą Kromvelį. 

- Ledi Keri... - karaliaus balsas švelnėja. - Pagalvojau ir nusprendžiau, 
kad neverta. Bent jau dabar. 

Tomas linkteli gerai suprasdamas jo motyvus. Bet kai sužinos Ana, ne 
juokais pasius. 

— Kokia palaima, - atsidūsta Henrikas, - kai nereikia kalbėti. Juk gimė- 
te, kad suprastumėte mane. 

Galima sakyti ir taip. Jis atsirado šiame pasaulyje šešeriais metais 
anksčiau už karalių ir tie metai nepraėjo veltui. Henrikas nusiima išsiuvi- 
nėtą kepurę, meta šalin ir kimba sau į plaukus. Kaip ir aukso spalvos Vajato 
gaurai, karaliaus plaukai išretėjo, apnuogino masyvią galvą. Akimirksniu 
jis atrodo tarsi iš medžio išdrožta statula, tarsi grubi savo paties kopija arba 
vienas iš savo protėvių milžinų, kitados klajojusių po Britaniją ir nepaliku- 
sių jokių pėdsakų, nebent menkų palikuonių sapnuose. 

Vos gavęs leidimą Kromvelis grįžta į Ostin Frajersą. Nejaugi tikrai vie- 
ną dieną jis gali pailsėti? Minios prie jo vartų išsisklaidė, nes Terstonas 
pamaitino jas Velykų pietumis. Iš pradžių eina į virtuvę, skelia virėjui drau- 
gišką antausį ir duoda auksinę monetą. 

— Prisiekiu, buvo apie šimtą pražiotų nasrų, - pasakoja Terstonas, - o 
vakarienei jie vėl bus čia. 

- Gaila, kad mūsų šalyje tiek vargšų. 

— Kaipgi, vargšai. Šioje virtuvėje gaminami tokie geri valgiai, kad prisi- 
dengę veidus gobtuvais čionai ateina net oldermenai. O namai visada pilni 
žmonių, - nesvarbu, esate čia ar ne, - prancūzų, vokiečių, Florencijos gy- 
ventojų. Visi jie tvirtina, kad jus pažįsta, ir užsisako pietus pagal savo sko- 
nį. O virtuvėje nuolat sukinėjasi jų tarnai, žiupsnelis iš čia, trupinėlis iš ten. 
Turime maitinti mažiau arba pastatyti dar vieną virtuvę. 

— Ką nors sugalvosiu. 

- Ponas Reifas sako, kad Tauerio statyboms Normandijoje nupirkote 
net akmenų skaldymo mašiną. Anot jo, pasikasėte po prancūzais ir dėl to 
jie visi sukrito į duobes. 

Toks nuostabus sviesto spalvos akmuo. Statybose dirba keturi šimtai vy- 
rų, O jeigu kuris nors stovi be darbo, tučtuojau perkeliamas į Ostin Frajersą. 

— Terstonai, žiūrėk, kad tik nieko nepribertų į mūsų maistą. 

Kromvelis prisimena, kaip vos nemirė vyskupas Fišeris, nors tai galėjo 
būti dėl nešvarių indų ar prarūgusios sriubos. Bet Terstono puodai visada 
nepriekaištingai švarūs. Jis nuolat vaikštinėja ir viską stebi. 

— O kur Ričardas? 

- Pjausto svogūnus prie galinių laiptų. A, turėjote omeny poną Ričardą? 
Jis viršuje, valgo. 

Tomas pakyla į viršų. Suklysti neįmanoma, ant velykinių kiaušinių - jo 
veidas. Ant vieno kiaušinio Džo nupiešė Tomo skrybėlę ir plaukus, bet at- 
rodo, kad dėvi žieminę kepurę su ausimis. Be to, turi mažiausiai du smakrus. 

— Na, sere, - atkreipia dėmesį Gregoris, - daraisi vis apkūnesnis. Jeigu 
ateitų Stivenas Voenas, tavęs nepažintų. 

- Velionis kardinolas buvo apvalus kaip mėnulis, - kalba Kromvelis. — 
Stebėtina, nes jis beveik niekada nepietaudavo, o kai galiausiai sėsdavo prie 
stalo, ištisai kalbėdavo. Man gaila savęs. Nuo praeito vakaro neragavau nė 
gabalėlio duonos, - atsilaužęs duonos riekę priduria: - Beje, Hansas nori 
mane nutapyti. 

- Tikiuosi, kad jis paskubės, - įsiterpia Ričardas. 

— Ričardai... 

— Valgykite pietus. 

- Čia mano pusryčiai. Bet nekreipkite dėmesio, eime. 

- Linksmasis jaunikis, - erzina Gregoris. 

— O tu, - griežtai sako tėvas, - keliausi į šiaurę su Roulandu Li. Jeigu 
manai, kad aš per žiaurus, pažiūrėsim, ką užgiedosi būdamas su juo. 

Kabinete Tomas klausia: 

— Kaip vyksta pasiruošimas turnyrui? 

- Gerai, Kromveliai visus nugalės. 

Tomas bijo dėl sūnaus, kad Gregoris parpuls, susižalos, užsimuš. Bijo 
ir dėl Ričardo, nes šie berniukai - vienintelė jo viltis. 

— Tai kas aš? - klausia Ričardas. - Linksmasis jaunikis? 

— Karalius sako „ne“. Ne dėl mano ar tavo šeimos. Jis vadina tave savo 
giminaičiu. Henrikas kaip niekada yra mums palankus. Bet Merės reikia 
jam pačiam. Vaikas gims vasaros pabaigoje, o prie Anos Henrikas ir prieiti 
bijo. Bet vienuoliu likti neketina. 

Ričardas pakelia akis. 

— Pats taip pasakė? 

- Leido suprasti. Arba bent jau aš taip supratau. Abu esame pritrenkti, 
bet kaip nors išgyvensime. 

— Taip, nieko nuostabaus, nes sesutės gana panašios. 

— Galbūt tu ir teisus. 

— Be to, karalius yra mūsų Bažnyčios galva. Nenuostabu, kad užsienie- 
čiai juokiasi. 

- Jeigu jis būtų elgesio pavyzdys asmeniniame gyvenime, jo elgesys gal 
ir sukeltų... nuostabą... Bet man, man svarbu, kaip jis valdo šalį. Jeigu būtų 
despotiškas, nepaisytų parlamento, nekreiptų dėmesio į Bendruomenių 
rūmus ir valdytų tik pats dėl savęs... Bet taip nėra... Todėl man nesvarbu, 
kaip jis elgiasi su savo moterimis. 

— Ojeigu jis nebūtų karalius... 

— Taip, sutinku. Tada jį reikėtų uždaryti. Bet, Ričardai, jeigu atmestume 
Merę, argi galime jį smerkti? Jis neužpildė vaikų darželio savo pavainikiais, 
kaip Škotijos karaliai. Taip, jis turėjo moterų, bet kas pasakys jų vardus? 
Tik Riėmondo motina ir Bolinai. Jis gana atsargus. 

— Galbūt jų vardus žino Kotryna. 

— O kas gali garantuoti, kad bus ištikimas sutuoktinis? Tu? 

— Man gal ir nebus progos sužinoti. 

Lordo mero duktė nėra jau tokia bloga perspektyva, be to, tavo indėlis bus 
ne menkesnis nei jos, patikėk manimi. Ir Eransis tau neabejinga, pati sakė. 

- Jau klausėte jos, ar sutiktų tekėti už manęs? 

— Vakar prie pietų stalo. Neprieštarauji? 

— Ne, - juokiasi Ričardas atsirėmęs į kėdės atlošą. Galingą ir stiprų jo kū- 
ną, sužavėjusį net karalių, užlieja palaima. - Fransis. Gerai. Ji man patinka. 

Mersė pritaria. Kromvelis neįsivaizduoja, ką ji būtų pasakiusi apie ledi 
Keri, - apie tai jis su moterimis nekalbėjo. Ji sako: 

- Laikas ir Gregoriui ieškoti poros. Žinau, jis dar jaunas, bet kai kurie 
vyrai taip ir nesuauga, kol patiems gimsta sūnus. 

Tomas apie tai nesvarstė, nors galbūt tai ir tiesa. Tokiu atveju Anglija 
turi vilties. 

Po dviejų dienų Kromvelis sugrįžta į Tauerį. Tarp Velykų ir Sekminių, 
kai karūnuos Aną, laikas lekia žaibo greitumu. Jis tikrina naują jos būstą 
ir liepia padėti indų su žarijomis, kad greičiau išdžiūtų tinkas. Reikia kuo 
greičiau pradėti tapyti freskas. Dėjo daug vilčių į Hansą, bet tas dabar pie- 
šia de Dentvilio portretą ir sako, kad turi skubėti, nes pasiuntinys mal- 
dauja Pranciškų išsiųsti jį į tėvynę ir su kiekvienu laivu siunčia naują 
graudulingą laišką. Naujai karalienei nereikia jokių medžioklės scenų ar 

niūrių, negailestingų šventųjų - tik deivių, balandžių, baltų sakalų, žalių 
lapų skliautų. Tolumoje gali būti miestas ant kalvos, o pirmame plane šven- 
tyklos, miškeliai, nuvirtusios kolonos ir Vitruvijaus spalvomis viską rėmi- 
nantis ryškiai mėlynas dangus: gyvsidabrio ir cinoberio, degintos ochros, 
malachito, indigo ir violetine. Tomas išvynioja meistrų darytus eskizus. 
Išskėtusi sparnus Minervos pelėda, basa Diana bando įtempti lanką. Iš 
medžio ją stebi baltas balandis. Meistrui Kromvelis rašo: „Lanką paauk- 
suoti, visų dievybių akys turi būti tamsios.“ Bet staiga tarsi sparnas palytė- 
jo tamsoje - jį apėmė baimė: o jeigu Ana mirs? Henrikas užsimanys kitos 
moters. Atsives ją čionai ir teks nuvalyti visus šiuos veidus ir tapyti iš naujo 
tų pačių miestų, tų pačių violetinių kalvelių fone. 

Išėjęs stabteli pasigrožėti gatvės peštynėmis. Mūrininkas ir mūrininko 
meistras daužo vienas kitą lentomis. Tomas stovi jų draugų būrelyje. 

— Kas nutiko? 

- Nieko ypatingo, akmenskaldžiai susipyko su mūrininkais. 

— Kaip Lankasteris ir Jorkas? 

— Būtent. 

- Ar esate girdėję apie mūšį prie Tautono? Karalius sako, tada žuvo 
daugiau kaip dvidešimt tūkstančių Anglijos vyrų. 

Vienas vyras išsprogina akis. 

— O su kuo jie kovojo? 

- Vieni su kitais. 

Buvo Verbų sekmadienis, 1461 metai. Smarkiai pustant susitiko dviejų 
karalių armijos. Mūšį laimėjo karalius Eduardas, dabartinio karaliaus se- 
nelis. Lavonų kalnai užtvenkė upę. Į visas puses per kraujo balas šliaužė 
nesuskaičiuojama daugybė sužeistųjų: kai kurie akli, kiti sužeisti, dar kiti 
suluošinti visam gyvenimui. 

Anos pilve esantis kūdikis yra garantija, kad daugiau nebus jokių pilie- 
tinių karų. Jis kažko kito pradžia, galimybė rastis kitokiai šaliai. 

Kromvelis žengia žingsnį pirmyn ir liepia mušeikoms sustoti. Duoda 
abiem po niuksą ir jie išsiskiria - du sukriošę anglai traškančiais kaulais ir 
ištrupėjusiais dantimis. Aženkūro nugalėtojai. Gerai, kad nemato Šapui. 


Sužaliavus medžiams Kromvelis su nedidele palyda joja į Bedfordšyrą. 
Šalia joja Kristofas ir kamuoja savo klausimais: 

- Žadėjote papasakoti apie Ciceroną ir Redžinaldą Polą. 

— Ciceronas buvo romėnas. 

— Generolas? 

— Ne, šias pareigas jis paliko kitiems. Kaip ir aš, pavyzdžiui, galiu palikti 
visa tai Norfolkui. 

— A, Nortferkui, - Kristofas rado jam dar vieną vardą. - Ar tai tas, kuris 
šlapinasi ant jūsų šešėlio? 

— Dieve šventas, Kristofai! Girdėjau, kad jis spjaudo ant šešėlių. 

— Bet mes juk kalbame apie Norferką. O Ciceronas? 

— Mes, teisininkai, atmintinai mokomės visas jo kalbas. Jeigu nors vie- 
nas žmogus šiandien būtų toks išmintingas kaip Ciceronas, jis būtų... — 
įdomu kuo, - Ciceronas būtų karaliaus pusėje. 

Pasakojimas Kristofui nepadarė įspūdžio. 

— O Polas buvo generolas? 

— Kunigas, nors tai ne visai tiesa. Jis eina tam tikras pareigas Bažnyčio- 
je, bet nėra įšventintas į dvasininkus. 

— O kodėl? 

— Aišku, kad galėtų vesti. Dėl savo kraujo jis pasidarė pavojingas. Jis 
Plantagenetas. Jo broliai čia, akylai saugomi, bet Redžinaldas užsienyje ir 
mes bijome, kad jis ką nors rezga su imperatoriumi. 

— Pasiųskite ką nors jo nužudyti. Pavyzdžiui, mane. 

— Ne, Kristofai, kas tada saugos mano skrybėles nuo lietaus? 

— Kaip pageidaujate, - gūžteli pečiais Kristofas, - bet aš su malonumu 
nužudyčiau tą Polą, tik pasakykite. 

Kitados gerai sutvirtintas dvaras Amthilyje turi grakščius bokštus ir 
prašmatnų sargo būstą. Jis stūkso ant kalvos, nuo kurios atsiveria nuosta- 
bus apylinkių vaizdas. Puiki vieta, tokiuose namuose gera atgauti jėgas po 
kokios nors ligos. Jis buvo pastatytas už pinigus, gautus per karą su prancū- 
zais, kai anglams vis pavykdavo laimėti. 

Atsižvelgdamas į naują Kotrynos statusą, - tai yra kilminga Velso prin- 
cesė, - Henrikas gerokai sumažino jos namų ūkį, bet ją vis dar supa ka- 
pelionai, nuodėmklausiai, dvariškiai su savo tarnais, vyresnieji liokajai ir 
medžio drožėjai, gydytojai, virėjai, indų plovėjai, salyklininkai, arfininkai, 


čių. 

Įėjus Kromveliui Kotryna duoda ženklą visiems išeiti. Jis nepranešė 
apie savo apsilankymą, bet prie kelio ji greičiausiai turi savų šnipų. Šiaip 
ar taip, ji pasiruošė: ant skverno maldaknygė ir siuvinys. Tomas atsiklaupia 
prieš ją, linkteli į knygą ir siuvinį ir klausia: 

- Arba viena, arba kita, madam? 

- Šiandieną kalbame angliškai? Kelkitės, Kromveli. Nešvaistykite veltui 
laiko rinkdamasis kalbą, kaip praeitą kartą. Dabar juk esate nepaprastai 
užsiėmęs Žmogus. 

Užbaigusi formalumus Kotryna sako: 

— Visų pirma aš nedalyvausiu teisme Danstable. Juk tai norėjote suži- 
noti, ar ne? Nepripažįstu šio teismo. Mano byla Romoje, laukia Jo Švente- 
nybės sprendimo. 

- Atrodo, kad Šventasis Tėvas neskuba, - šypsosi Kromvelis. 

— Aš palauksiu. 

— Bet karalius nori sutvarkyti savo reikalus. 

- Jis juk turi žmogų, tvarkantį jo reikalus, nors ir ne arkivyskupą. 

— Klemensas pasirašė bules. 

— Klemensą suklaidino. Kranmeris yra eretikas. 

- Gal, anot jūsų, karalius irgi eretikas? 

— Ne, tik atskalūnas. 

- Jeigu bus sušaukta visuotinė Bažnyčios taryba, Jo Didenybė turės pa- 
klusti jos sprendimui. 

— Bus per vėlu, jeigu jis jau bus atskirtas nuo Bažnyčios. 

— Mes visi tikimės, tikiuosi, ir jūs, madam, kad ta diena niekada neateis. 

- Nulla salus extra ecclesiam. Už Bažnyčios ribų nėra jokio išsigelbė- 
jimo. Net karaliai neišvengs Paskutiniojo teismo dienos. Henrikas tai žino 
ir to bijo. 

—- Madam, duokite jam kelią. Bent jau dabar. O rytoj - kas žino. Neatsi- 
sakykite galimybės susitaikyti. 

— Girdėjau, kad Tomo Bolino duktė laukiasi. 

- Taip, bet... 

Kotryna puikiai žino, kad nėštumas dar nieko negarantuoja. Apgalvo- 
jusi jo žodžius linkteli. 

- Gana aiškios aplinkybės, kaip jis galėtų pas mane sugrįžti. Turėjau 
nemažai progų ištirti tos moters charakterį - ji nei kantri, nei miela. 

Tai visiškai nesvarbu, svarbiausia, kad jai sektųsi. 

- Jeigu jie nesusilauks vaikų, pagalvokite apie savo dukterį ledi Mariją. 
Susitaikykite su juo, madam. Jis gali patvirtinti ją savo įpėdine. Ir jeigu nu- 
sileisite, karalius visuomet rodys jums pagarbą ir padovanos didžiulį dvarą. 

— Didžiulį dvarą! 

Kotryna atsistoja. Siuvinys nuslysta nuo kelių, maldaknygė dusliai 
atsitrenkia į grindis, o sidabrinis jos antpirštis rieda į kampą. 

— Kol nepateikėte kokio kito absurdiško pasiūlymo, pone Kromveli, leis- 
kite man papasakoti vieną istoriją iš savo gyvenimo. Kai milordas Artūras 
mirė, penkerius metus gyvenau visiškame skurde. Neturėjau kuo sumokėti 
savo tarnams. Pirkdavome patį pigiausią maistą, pašvinkusią vakarykštę 
žuvį - bet kuris Ispanijos pirklys valgė geriau už Ispanijos dukrą. Velionis 
karalius Henrikas neleido man grįžti pas tėvą, nes tėvui jis skolingas, - 
derėdavosi dėl manęs kaip tos moterys prie lauko durų, pardavinėjusios 

mums pasenusius kiaušinius. Beliko pasikliauti Dievo malone, nepuoliau į 
neviltį, bet aiškiai pajutau, kas yra pažeminimas. 

— Tai kodėl vėl norite jį patirti? 

Jie žvelgia vienas į kitą kaip du nesutaikomi priešai. 

- Jeigu, - priduria Kromvelis, - karalius apsiribos tik pažeminimu. 

— Kalbėkite konkrečiau. 

- Jeigu būsite apkaltinta išdavyste, teis kaip bet kurią jo pavaldinę. Jūsų 
sūnėnas grasina jūsų vardu užpulti Angliją. 

— Taip nebus. Bent jau mano vardu. 

- Taip ir aš sakau, madam, - sušvelnina balsą. - Sakau, kad imperato- 
riaus dėmesys sutelktas į turkus. Be to, atleiskite, madam, nėra jis jau taip 
prisirišęs prie savo tetos, kad burtų dar vieną armiją. Nors kiti sako: „Iš kur 
tu žinai, Kromveli?“ Sako, kad turime stiprinti savo uostus, telkti kariuo- 
menę ir visados būti pasirengę. Šapui, kaip jau žinote, nuolat įkalbinėja 
Karolį blokuoti mūsų uostus, sulaikyti mūsų prekes ir pirklių laivus. Kiek- 
viename skubiame pranešime pasiuntinys ragina imperatorių pradėti karą. 

— Neturiu supratimo, ką Šapui rašo savo pranešimuose. 

Melas toks stulbinantis, kad Kromvelis ima juo žavėtis. Bet Kotrynos 
jėgos senka. Ji vėl susmunka krėsle ir greitai pakelia nuo grindų siuvinį. 
Pirštai ištinę, vien pasilenkusi vos gaudo kvapą. Pailsėjusi ramiai, apgalvotu 
balsu vėl kreipiasi į Tomą: 

— Pone Kromveli, žinau, kad jus nuvyliau. Tai yra jūsų šalį, kuri tapo ir 
mano šalimi. Karalius buvo man geras vyras, bet man nepavyko atlikti pa- 
grindinės bet kurios žmonos pareigos. Nepaisant to, buvau ir esu jo žmona, 
nejaugi nesuprantate? Man sunku suvokti, kad visus tuos dvidešimt metų 
tebuvau ištvirkėlė. Ir jeigu nedaviau Anglijai nieko gero, nelinkiu jai ir nie- 
ko blogo. 

- Bet jūs, madam, dabar kenkiate šaliai pati to nenorėdama. 

— Melas neišgelbės Anglijos. 

— Taip galvoja ir ponas Kranmeris. Ir būtent todėl anuliuos jūsų santuo- 
ką, nesvarbu, atvyksite į teismą ar ne. 

 - Kranmerį irgi atskirs nuo Bažnyčios. Ar tai jo nebaugina? Nejaugi jis 
taip paskendęs nuodėmėse? 

- Šimtus metų Bažnyčia nematė tokio pasiaukojančio jos gynėjo, kaip 
šis arkivyskupas, madam. 

Prisimena Beinhamo žodžius prieš mirties bausmę: aštuoni šimtmečiai 
melo ir tik šešeri metai teisybės ir šviesos, šešeri metai, kai šalį pasiekė ang- 
liška Evangelija. 

— Kranmeris nėra eretikas. Jis tiki tuo, kuo tiki karalius. Ir reformuos 
tai, ką reikia reformuoti. 

- Žinau, kuo visa tai baigsis. Atimsite Bažnyčios žemes ir atiduosite 
karaliui, - Kotryna juokiasi. - Na, ko gi tylite? Atspėjau? Būtent taip ir ke- 
tinate pasielgti? 

Jos balsas skamba gana nerūpestingai, kaip mirštančio žmogaus. 

— Pone Kromveli, galite užtikrinti karalių, kad neatvesiu čionai jokių 
armijų. Perduokite, kad nuolat meldžiuosi už jo sielą. Tie, kurie nepažįsta 
karaliaus taip, kaip aš, pasakytų: „Jis pasieks savo, kad ir kiek tai kainuotų.“ 
Bet matau, kad jam reikia laikytis teisingų pažiūrų. Jis ne toks kaip jūs, 
galintis laikyti savo nuodėmes balnakrepšyje ir nešiotis iš vienos šalies į 
kitą, o kai krovinys tampa per sunkus, pasisamdote dar vieną ar kelis mu- 
lus ir greitai paskui jus jau velkasi ištisas karavanas su mulų varovais. Hen- 
rikas gali klysti, bet jam būtinai reikia atleisti. Dėl to tikiu ir tikėsiu, kad 
vieną dieną jis atsisakys klaidingo kelio ir ras sielos ramybę. O ramybės 
mes visi trokštame. 

— Kaip viskas jums puikiai išeina, madam. Nuostabūs žodžiai. Pasakėte 
kaip tikra abatė. Beje, ar niekada negalvojote tapti ja? 

Kotryna šypsosi, iš visos širdies šypsosi. 

— Man bus labai gaila, jeigu daugiau nesusitiksime. Su jumis kur kas 
įdomiau bendrauti nei su hercogais. 

- Ateis ir hercogų eilė. 

— Aš pasiruošusi. Ar yra kokių naujienų apie miledi Safolk? 

- Karalius sako, kad ji miršta. Brandonas neranda sau vietos. 

- Tikiu, - sušnabžda ji, - kartu su ja pranyks ir jos, kaip buvusios Pran- 
cūzijos karalienės, pajamos, o tai nemaža jo įplaukų dalis. Bet jūs turbūt 
duosite jam paskolą už siaubingus procentus? - pakelia akis. - O mano 
dukteriai bus smagu išgirsti, kad mane aplankėte. Jai atrodo, kad esate jai 
labai geras. 

Kromvelis tik prisimena, kaip kartą įdavė jai taburetę atsisėsti. Turbūt 
jos gyvenimas gana niūrus, jeigu įsidėmi tokias smulkmenas. 

— Pagal visas taisykles ji turėjo stovėti ir laukti mano ženklo. 

Jos pačios skausmo išvarginta mažytė dukra. Kotryna gali šypsotis, bet 
nenusileis nė per plauką. Julijaus Cezario kaltės jausmas turbūt buvo stip- 
resnis. Arba Hanibalo. 

— Sakykite, - atsargiai klausia Kotryna, - ar karalius skaito mano laiš- 
kus? 

Henrikas neskaitęs plėšo juos arba sviedžia į ugnį. Sako, kad jos meilės 
prisipažinimai kelia jam pasišlykštėjimą. Bet Kromvelis nedrįsta pasakyti 
Kotrynai tiesos. 

— Tokiu atveju palaukite valandėlę, kol parašysiu jam. O gal norite pas 
mus pernakvoti? Būtų malonu su jumis pavakarieniauti. 

— Dėkoju, bet turiu grįžti. Rytoj tarybos posėdis. Be to, ir mulų čia nėra 
kur palikti, ką jau kalbėti apie mulų varovus. 

— Na, arklidės beveik tuščios. Karalius tuo pasirūpino. Bijo, kad pabėg- 
siu iš čia, nujosiu prie pakrantės ir laivu nuplauksiu į Flandriją. 

— Nejaugi ketinate? 

Kromvelis pakelia antpirštį ir duoda šeimininkei, o ši išmeta jį į orą, 
tarsi tai būtų žaidimo kauliukas. 

— Aš lieku čia arba ten, kur mane pasiųs. Kaip pageidaus karalius. Kaip 
dera jo žmonai. 

Kol karalių atskirs nuo Bažnyčios, galvoja Kromvelis. Tada ji bus laisva 
ir kaip žmona, ir kaip pavaldinė. 

— Tai irgi jūsų, - Tomas atgniaužia delną, kuriame adata, smaigaliu at- 
sukta į Kotryną. 


Mieste sklinda kalbos, kad Tomas Moras labai nuskurdo. Jis su kara- 
liaus sekretoriumi Gardineriu juokiasi iš tokių gandų. 

— Alisa buvo turtinga našlė, kai Moras ją vedė, - kalba Gardineris. - Be 
to, jis turi žemės, taigi skurdas jam tikrai negresia. Ir dukteris sėkmingai 
ištekino. 

— Dar ir pensiją gauna iš karaliaus, - Kromvelis renka popierius Stive- 
nui, kuris ruošiasi pasirodyti kaip pagrindinis Henriko advokatas Dans- 
tablo teisme. Surinko visus rašytinius liudijimus, kai bylos dar buvo svars- 
tomos Blakfrajerse, - atrodo, viskas vyko praeitame amžiuje. 

- Angelai saugo mus, - priduria Gardineris. - Ar yra kas nors, ko neiš- 
siaiškinote? 

- Jeigu prisikapstysiu iki šios skrynios dugno, galiu rasti jūsų tėvo mei- 
lės laiškus jūsų motinai, - nupučia dulkes nuo paskutinio pluošto. - Štai 
kur jie, - popieriai krinta ant stalo. - Stivenai, ar galime kaip nors padėti 
Džonui Fritui? Jis buvo jūsų mokinys Kembridže. Nepalikite jo likimo va- 
liai. 

Bet Gardineris purto galvą ir ima dėlioti dokumentus, kažką murma 
po nosimi ir retkarčiais sušunka: „Na, ir kas galėjo pagalvoti!“ 

Kromvelis plaukia į Čelsį. Buvęs kancleris sėdi savo kabinete, duktė 
Margarita vos girdimai verčia kažką iš graikų kalbos, o Moras taiso jos 
klaidas. 

- Palik mus vienus, dukra, - taria Moras pamatęs Kromvelį. - Tau nėra 
ką veikti to šėtono kompanijoje, - bet Margarita pakelia galvą ir šypsosi, o 
Moras lėtai atsistoja, turbūt bijo užgauti skaudamą nugarą, ir ištiesia ranką. 

Šėtonu jį išvadino Redžinaldas Polas, dabar sėdintis Italijoje. Polui tai 
ne įvaizdis, ne kalbos figūra, o šventa teisybė. 

— Na, - prabyla Kromvelis, - girdėjau, kad neatvyksite į karūnavimą, 
nes negalite įsigyti naujo apsiausto. Vinčesterio vyskupas nupirks jums ap- 
siaustą, jeigu tik teiksitės pasirodyti. 

— Stivenas? Nejaugi? 

- Prisiekiu, - gardžiuojasi nuo minties, kaip grįš į Londoną ir paprašys 
Gardinerio dešimties svarų. - Arba naujai skrybėlei ir apsiaustui susimes 
gildijos nariai. 

— O kaipgi jūs būsite apsivilkęs? - švelniu balsu klausia Margarita, 
tarsi linksmintų du mažus vaikus, kuriuos kas nors paprašė pasaugoti 
popietę. 

— Man jau kai ką siuva. Aš nesikišu. Jeigu tik nevers šokti iš džiaugsmo, 
viskas bus gerai. 

Ana pasakė, kad per jos karūnavimą Tomui nebūtina rengtis teisinin- 
ko drabužiais. Ji pasikvietė Džeinę Ročford, ir ši užrašinėjo kaip tikra raš- 
tininkė: Tomas turi dėvėti tamsiai raudonus drabužius. 

— Ponia Rouper, - teiraujasi Kromvelis, - o jums nebūtų įdomu stebėti 
karalienės karūnavimą? 

Tėvas neleidžia jai nė prasižioti. 

- Tai visų Anglijos moterų gėda. Žinote, ką kalba gatvėse? Kai ateis im- 
peratorius, žmonos vėl atgaus savo teises. 

— Tėve, vargu ar kas nors išdrįs taip kalbėti prie pono Kromvelio. 

Jis atsidūsta. Nedidelė paguoda žinoti, kad visos jaunos kekšės yra tavo 
pusėje. Visos išlaikytinės ir iš kelio išklydusios dukros. Dabar Ana ištekėjusi 
ir mėgina tapti pavyzdinga žmona. Ledi Keri pasakoja, kad pliaukštelėjo 
Merei Šelton už tai, kad ta įrašė jos maldaknygėje nekaltą mįslę. Dabar 
karalienė sėdi tiesiai, jos pilve kruta kūdikis, rankose siuvinys. O kai į jos 
kambarius įžengia Norisas ir Vestonas su savo linksma kompanija, norėda- 
mi pasveikinti būsimą karalienę, ji žiūri į juos kaip į kilimu ropojančius vo- 
rus. Jeigu neketinate jai priminti kokios Biblijos citatos, geriau dabar prie 
jos visai nesiartinti. 

Kromvelis klausia: 

— Ar palaimintoji vėl norėjo jus aplankyti? Pranašė... 

— Taip, - sako Megė, - norėjo, bet mes jos nepriėmėme. 

— Manau, ji norėjo pasimatyti su ledi Ekseter, kuri ją ir pakvietė. 

- Ledi Ekseter yra kvaila ir ambicinga moteris, - rėžia Moras. 

— Palaimintoji sakė jai, kad taps Anglijos karaliene. 

— Galiu tik pakartoti savo komentarą. 

— Ar tikite jos vizijomis? Tai yra šventa jų prigimtimi? 

— Ne. Manau, kad ji apsišaukėlė. Nori patraukti į save dėmesį. 

— Tik tiek? 

— Neįsivaizduojate, ką gali jaunos moterys. Mano namai pilni dukterų. 

Pauzė. 

— O jums pasisekė. 

Megė pakelia akis, prisimena Tomo netektis, nors ir niekada nebuvo gir- 
dėjusi Anės Kromvel klausiant: „O kodėl Moro duktė turi tiek privilegijų?“ 

Megė pasakoja: 

- Ji tokia ne pirma. Viena tokia buvo Ipsviče. Jai tebuvo dvylika. Buvo 
kilusi iš geros šeimos, sako, kad darė stebuklus nesitikėdama jokio atlygio. 
Mirė dar visai jauna. 

— O dar buvo šventoji iš Lemsterio, - prisimena paniuręs Moras. - Sa- 
ko, dabar Kalė dirba kekše ir juokiasi su klientais iš savo triukų, kuriais 
apgaudinėdavo tikinčiuosius. 

Vadinasi, Morui nepatinka pranašės, kitaip nei vyskupui Fišeriui. Pa- 
starasis dažnai kviečia ją pasisvečiuoti, turi su ja kažkokių reikalų. Tarsi 
išgirdęs Kromvelio mintis Moras aiškina: 

— Žinoma, Fišerio nuomonė kitokia. Jis tiki, kad pranašė gali prikelti 
mirusiuosius, - Moras kilsteli antakius, - bet tik tam, kad jie atliktų išpažin- 
tį ir gautų nuodėmių atleidimą. Tuomet žmogus vėl miršta. 

Moras šypsosi. 

— Na ir stebuklas. 

- Galbūt ji ragana, - spėlioja Megė, - kaip manote? Juk apie jas rašoma 
Biblijoje, galiu pacituoti. 

— Nereikia, - atkerta Moras. - Prašau. Mege, ar tau rodžiau, kur padė- 
jau laišką? 

Ji atsistoja ir siūlu pažymi vietą, kur baigė skaityti graikišką tekstą. 

— Rašiau tai mergelei Barton... Dabar ji jau sesuo Elžbieta, prisiekusi 
vienuolė. Patariau jai palikti mūsų žmones ramybėje ir nekvaršinti karaliui 
galvos savo pranašystėmis. Vengti didžiūnų draugijų, klausyti savo dvasi- 
nių mokytojų ir, trumpai tariant, sėdėti namuose bei melstis. 

— Visi taip turėtume elgtis, sere Tomai. Sekdami jūsų pavyzdžiu, — 
Kromvelis pabrėžtinai linkteli. - Amen. Tikiuosi, turite laiško kopiją? 

— Atnešk ją, Mege, kitaip jis niekada iš čia neišeis. 

Moras greitai duoda dukrai nurodymus. Gerai dar, kad neliepia greito- 
siomis parašyti panašaus laiško. 

— Nesijaudinkite, - ramina Kromvelis, - tuojau eisiu. Nenoriu praleisti 
karūnavimo. O prieš tai turiu dar pasimatuoti naujus drabužius. Nenorite 
palaikyti mums kompanijos? 

- Palaikysime vienas kitą pragare. 

Jis jau spėjo pamiršti, koks nepalenkiamas ir griežtas gali būti Moras, 
pamiršo jo pomėgį kvailai pokštauti ir nesuprasti kitų juokų. 

— Karalienė puikiai jaučiasi, - tęsia Kromvelis. - Turiu omeny jūsų ka- 
ralienę, ne mano. Amthilyje ji visai neblogai įsikūrė. Bet tai turbūt jums ne 
naujiena. 

— Su buvusia karaliene nesusirašinėju, - nė nemirktelėjęs atkerta Moras. 

- Puiku, nes nuolat seku du vienuolius, kurie gabena jos laiškus už jū- 
ros. Jau pradedu manyti, kad visas Pranciškonų ordinas nusistatęs prieš ka- 
ralių. Jeigu juos pagausiu ir nesugebėsiu įtikinti, - o aš, kaip žinote, moku 
įtikinti, - prisipažinti geruoju, teks pakabinti juos pririštus už riešų ir lauk- 
ti, kuris pirmas ateis į protą. Žinoma, su mielu noru paleisčiau juos namo, 
prieš tai pamaitinęs ir pagirdęs atsisveikinimui, bet, sere Tomai, man norisi 
sekti jūsų pavyzdžiu, nes jūs geriausias mano mokytojas. 

Kromvelis turi suspėti pasakyti viską iki sugrįžtant Margaritai Rouper. 
Tyliai belsdamas pirštais į stalą bando atkreipti šeimininko dėmesį. 

— Džonas Fritas, - taria Kromvelis. - Paprašykite audiencijos pas Henri- 
ką. Jis priims jus kaip prarastą sūnų. Pakalbėkite su juo ir paprašykite, kad 
leistų susitikti su Fritu akis į akį. Neprašau sutikti su Džonu, vis tiek manote, 
kad jis eretikas, o taip ir yra, tik prašau pasakyti karaliui, kad Fritas yra tyra 
siela ir puikus mokinys, todėl telieka gyvas. Jeigu jo tikėjimas klaidingas, o 
jūsų teisingas, galite jį perkalbėti, juk esate nepaprastai iškalbingas ir išties 
gebate įtikinti, man toli iki jūsų. Užtarkite jį Romoje, gal net atversite į 
tikrąjį tikėjimą. O jeigu jis mirs, niekada nesužinosite, ar palenkėte jo sielą. 

Įeina Margarita. 

— Tėve, šitai? 

— Duok jam. 

— Manau, tai kopijos kopija. 

—- Okojūs tikėjotės? - sako mergina. - Juk turime būti atsargūs. 

- Su jūsų tėvu kalbėjomės apie vienuolius. Ar galima laikyti juos tikrais 
karaliaus pavaldiniais, jeigu jie prisiekia ištikimybę savo ordino vadovams, 
kurie gyvena kitose šalyse ir turbūt patys yra pavaldūs Prancūzijos karaliui 
arba imperatoriui. 

— Bet jie vis tiek lieka anglais. 

— Tokių labai nedaug. Tėvas jums daugiau apie tai papasakos. 

Kromvelis nusilenkia merginai, spaudžia raumeningą Moro ranką, bet 
žvilgsnis užkliūva už savosios. Ji balta, džentelmeniška, lygi, o jam atrodė, 
kad randai, prisiminimai apie tėvo kalvę, taip ir liks visam gyvenimui. 

Namie jį pasitinka Elena Bar. 

— Buvau žvejoti, - kalba Tomas, - Čelsyje. 

— Pagavote Morą? 

— Ne šiandien. 

— Atsiuntė jūsų drabužius. 

— Negali būti! 

— Taip, tamsiai raudonus. 

— Dieve šventas, - juokiasi, - Elena... - ji žiūri į jį ir kažko laukia, - jū- 
sų vyro niekur neradau. 

Elena susikiša rankas į prijuostės kišenes, kažko ten ieško, bet Kromve- 
lis mato, kad viena ranka stipriai įsikibusi į kitą. 

— Vadinasi, jis mirė? 

- Sakykime, kad taip. Kalbėjau su vienu vyru, kuris matė, kaip jis nu- 
skendo. O jis tikrai ne melagis. 

— Ar vėl galiu tekėti? Jeigu tik kas nors manęs norės. 

Elena žiūri tiesiai Tomui į akis. Nieko nesako, tik stovi ir žiūri. Akimir- 
ka virsta amžinybe, paskui staiga: 

- O kas atsitiko su mūsų paveikslu? Su vyru, kuris laiko knygos formos 
savo širdį? Ak, turėjau omeny širdies formos knygą. 

— Atidaviau jį vienam genujiečiui. 

— Kodėl? 

— Reikėjo užmokėti už arkivyskupą. 

Ji nenoriai pasimuisto ir nusuka galvą. 

- Jūsų laukia Hansas. Piktas. Sako, kad laikas - pinigai. 

— Viską sutvarkysiu. 

Hansas sunkiai rado laisvo laiko, nes pasiruošimas karūnavimui vyks- 
ta visu smarkumu. Greisčerčo gatvėje dabar jis stato Parnaso kalno modelį, 
o šiandien turi užbaigti devynias mūzas, todėl brangi kiekviena minutė. 
Hansas taip smarkiai trypčioja gretimame kambaryje, kad atrodo, jog 
stumdo baldus. 


Fritą veža į arkivyskupo rūmus Kroidone, kur jį turi apklausti Kran- 
meris. Naujasis arkivyskupas galėjo susitikti su juo Lambete, bet kelias į 
Kroidoną ilgesnis ir veda per miškus. 

— Kaipgi mums tave saugoti toje miškų glūdumoje? - taria jam. 

Vondsverto pusėje miškai tokie tankūs, kad ten būtų galima paslėpti 
visą armiją. 

- Ieškosime tavęs dvi dienas, ne, dar daugiau, ir jeigu keliausi į rytus, 
link Kento ir upės, tavo ir pėdos bus ataušusios, kol mes ten nusigausime. 

Bet Fritas žino savo kelią, vedantį tiesiai į mirtį. Jie stovi ant tako, švil- 
pauja, kalba apie orą. Vienas prie medžio šlapinasi, kitas stebi kėkšto skry- 
dį. Bet atsisukę mato ramiai jų belaukiantį Fritą. 


Keturios dienos. Vilkstinė iš penkiasdešimties barkų, papuoštų už 
miesto gildijų pinigus, dvi valandos nuo miesto iki Blakvolo, ant jų takela- 

žų pilna varpelių ir vėliavų, pučia švelnus, bet ir ne per silpnas vėjelis, tarsi 
maldose iš paties pono Dievo užsakytas. Paskui prie Grinvičo rūmų iš- 
metamas inkaras ir karalienė persėda į savo nuosavą dvidešimt keturių irklų 
barką, kuris anksčiau priklausė Kotrynai. Šalia freilinos, apsauga, visos ka- 
raliaus rūmų puošmenos ir visi tie pasipūtę kilmingieji, prisiekinėję, kad 
neatvyks į karūnavimą. Valtyse gausu muzikantų, trys šimtai irkluotojų, ore 
plevėsuoja plakatai ir gairelės, link krantų sklinda muzika, o kiekviename 
krante grūste prisigrūdę Londono gyventojų. Žemyn upe, paskui vandens 
drakoną, spjaudantį ugnimi, ir su laukinių, leidžiančių fejerverkus, palyda. 
Į jūrą plaukiantys laivai sveikina būsimą karalienę artilerijos pabūklais. 

Pasiekus Tauerį iš debesų išlenda saulė. Atrodo, kad Temzė dega. Hen- 
rikas jau laukia pasveikinti Anos. Bučiuoja ją be jokių formalumų, prasklei- 
džia suknelę rodydamas visai Anglijai jos pilvą. Paskui karalius įšventina 
į riterius daugybę Hovardų ir Bolinų, savo draugų ir pasekėjų. Ana ilsisi. 

Dėdės Norfolko nematyti. Henrikas išsiuntė jį pas karalių Pranciškų, 
kad dar kartą patvirtintų pačią stipriausią dviejų karalysčių sąjungą. Norfol- 
kas yra grafas maršalas, turintis vadovauti karūnavimui, bet jį pavaduoja 
kitas Hovardas. Be to, čia ir Kromvelis, atsakingas už viską, taip pat ir už 
orą. 

Jis kalbasi su Artūru, lordu Liliu, vadovausiančiu karūnavimo puotai, 
Artūru Plantagenetu, tikra praeito šimtmečio atgyvena. Kai tik įvyks karū- 
navimas, gavęs Kromvelio instrukcijas Artūras turės pakeisti lordą Berner- 
są. Lilio veidas ilgas ir kaulėtas, kaip Plantagenetų. Jis aukštas, kaip ir jo 
tėvas karalius Eduardas, kuris, be abejonės, turi daugybę pavainikių, bet 
nė vienas nėra toks išskirtinis ir garsus, kaip šis pagyvenęs vyras, lenkiantis 
traškančius kelius prieš Bolino dukrą. Antroji jo žmona Oner dvidešimčia 
metų už jį jaunesnė, maža ir trapi, tarsi būtų žaislinė. Dėvi gelsvai rudos 
spalvos šilko suknelę, užsimovusi koralų apyrankes su auksinėmis šir- 
dutėmis, o veide nuolatinis nepasitenkinimas, pereinantis į irzlumą. 

Ji nužvelgia Tomą nuo galvos iki kojų. 

- Arjūs ir būsite Kromvelis? 

Jeigu jus tokiu tonu užkalbintų vyras, nusivestumėte jį į šalį ir paprašy- 
tumėte ko nors palaikyti apsiaustą. 

Antra diena. Ana keliauja į Vestminsterį. Kromvelis keliasi dar prieš 
aušrą ir pro dantytas sienas stebi, kaip virš Bermondsėjaus pakrantės sklai- 
dosi debesys ir ryto šaltuką keičia lygi auksinė kaitra. 

Jos procesijai vadovauja Prancūzijos pasiuntinio palyda, iš paskos eina 
ryškiai raudonai apsirengę teisėjai, paskui Pirties ordino riteriai melsvai 
violetiniais seno sukirpimo drabužiais, tada vyskupai, lordas kancleris Od- 
lis su savo palyda, garsūs lordai tamsiai raudono aksomo apdarais. Šešiolika 


367 


riterių neša Aną baltuose neštuvuose, kurie papuošti sidabriniais varpe- 
liais, skambančiais su kiekvienu žingsniu, su kiekvienu kvėptelėjimu. Ka- 
ralienė visa balta, oda spindinti, iškilmingai pasipūtusi šypsosi, žemiau 
brangakmenių lankelio plaukai paleisti. Už jos ant jojamųjų žirgų sėdi da- 
mos balto aksomo drabužiais ir pagyvenusios kilmingos našlės iškilmių 
vežimuose, surūgusiais veidais. 

Ties kiekviena sankryža procesiją sutinka gyvi paveikslai ir statulos, 
skamba Anos dorybes aukštinančios eilės, miesto pirkliai dovanoja įvairias 
dovanas, jos emblemoje pavaizduotas baltas sakalas apipintas rožėmis. Še- 
šiolika tvirtų vyrų mindo gėlių žiedus, todėl ore tvyro malonus kvapas. 
Šalia kelio gobelenai ir vėliavos, o kelią Kromvelio nurodymu padengė 
žvyru, kad arklių kanopos neslydinėtų. Minią nustūmė už tvoros, kad 
išvengtų stumdymosi ir spūsčių. Čia visi Londono pareigūnai, kad niekas 
vėliau nesakytų: „Taip, prisimenu tą dieną, kai karūnavo Aną, - tada man 
ištraukė piniginę.“ Fenčerčo gatvė, Lednholas, Čipas, Šv. Pauliaus kapinės, 
Vestminsteris. Iš daugybės fontanų trykšta vynas, net sunku rasti tokį, ku- 
riame tekėtų vanduo. O iš viršaus į juos spokso kiti Londono gyventojai, 
viršuje gyvenančios pabaisos: nesuskaičiuojama daugybė akmeninių vyrų, 
moterų ir žvėrių, būtybių, kurios nei žmonės, nei žvėrys, zuikių su iltimis, 
skraidančių triušių, keturkojų paukščių ir gyvačių su paukščių sparnais, 
velniūkščių išsprogusiomis akimis ir ančių snapais, lapais apsigaubusių 
žmonių su ožių bei avinų galvomis; pilna būtybių su virvėmis iš mazgų ir 
odiniais sparnais, plaukuotomis ausimis ir skeltomis kanopomis. Riaumo- 
jantys ir pučiantys ragus, plunksnuoti ir žvynuoti, vieni juokiasi, kiti dai- 
nuoja, dar kiti vaiposi rodydami savo dantis. Liūtai ir vienuoliai, asilai ir 
žąsys, velniai su vaikais dantyse, šie bejėgiškai mataruoja kojytėmis. Iš kal- 
kakmenio ar švino, metalo ar marmuro, klykiantys ir prunkščiantys virš 
prastuomenės, šūkčiojantys, besivaipantys ir besimaivantys nuo kontra- 
forsų, sienų ir stogų. 

Tą vakarą, gavęs karaliaus leidimą, Kromvelis grįžta į Ostin Frajersą. 
Aplanko kaimyną Šapui, kuris užsidarė savo namuose, užsivėrė langines 
ir užsikimšo ausis, kad tik negirdėtų fanfarų ir šventinių patrankų. Tomas 
įeina su nedidele satyriška procesija, vadovaujama Terstono, kad nors kiek 
praskaidrintų slogią pasiuntinio nuotaiką saldumynais ir Safolko hercogo 
dovanotu vynu. 

Šapui sveikina Tomą be jokios šypsenos. 

— Taigi jums pavyko pasiekti tai, ko nepavyko velioniui kardinolui. Pa- 
galiau Henrikas turi tai, ko taip ilgai troško. Sakau savo šeimininkui, kuris 
tikrai geba žvelgti į visa tai nešališkai: „Henrikas gailisi, kad nepasamdė 
Kromvelio anksčiau. Jau būtų seniai pasiekęs savo.“ 

Kromvelis nori pasakyti, kad visko jį išmokė kardinolas, bet pasiuntinys 
neleidžia įterpti nė žodelio. 

— Priėjęs prie uždarų durų kardinolas iš pradžių mėgindavo gražiuoju: 
„Ak, kokios gražios minkštos durelės!“ Paskui bandydavo jas atverti gu- 
drumu. Jūs lygiai toks pats, niekuo nuo jo nesiskiriate, - įsipila truputį 
vyno, - blogiausiu atveju duris išlaužiate. 

Vynas - iš tų tikrų vynų, pagamintų iš geriausių vynuogių rūšių, kurias 
taip mėgsta Brandonas. O Šapui geria pasimėgaudamas ir vis kartoja: 

- Nieko nesuprantu, šioje tamsuolių šalyje aš visiškai nieko nesuprantu. 
Ar Kranmeris dabar jau popiežius? O gal popiežius yra Henrikas? Gal jūs 
popiežius? Šiandien mieste mano žmonės girdėjo, kaip paprasti žmonės 
šaukė: „Dieve, laimink Kotryną, teisėtą karalienę!“ 

— Negali būti. Kokiame mieste tai nutiko? 

Šapui paniekinamai prunkšteli: čia tikrai nieko negali suprasti. 
Pastaruoju metu aplink karalių sukinėjasi vien prancūzai, o ji, Bolin, irgi 
pusiau prancūzė, jų išlaikytinė. Visa jos šeima yra Pranciškaus kišenėje. 

- Ojūs, Tomai? Tikiuosi, jūsų jie dar nenupirko? 

- Jokiu būdu, brangus mano drauge, - užtikrina Kromvelis. 

Šapui verkia, taurusis gėrimas atrišo jam liežuvį. 

— Aš nepateisinau savo šeimininko imperatoriaus vilčių, nepateisinau 
Kotrynos vilčių. 

— Nesisielokite, - rytoj laukia kitas mūšis, mąsto Kromvelis, rytoj bus 
kitas pasaulis. 


Vos išaušus jis jau abatijoje. Šeštą valandą procesija turi būti pasiruošusi. 
Henrikas stebės karūnavimą iš pintos ložės, atskirtos išpieštu mūru. Kai 
aštuntą valandą Kromvelis žvilgteli į vidų, karalius jau sėdi ant aksominės 
pagalvėlės ir nekantriai laukia, o klūpantis tarnas paduoda pusryčius. 

— Prie manęs prisijungs Prancūzijos pasiuntinys, — sako Henrikas, o 
Kromvelis grįždamas sutinka skubantį džentelmeną. 

— Girdėjau, vienas meistras nutapė jūsų portretą, pone Kremueli. Ma- 
ne irgi nupaišė, matėte? 

— Dar ne, Hansas labai užsiėmęs. 

Net tokį nuostabų rytą po šiais vėduokliniais skliautais pasiuntinys su- 
gebėjo pamėlynuoti nuo šalčio. 

- Ką gi, - taria Kromvelis, - šis karūnavimas parodo, kad mūsų tautos 
dabar tikrai labai draugiškos. O kaip tą draugystę dar sustiprinti? Ką pa- 
sakysite, mesjė? 

Pasiuntinys linkteli. 

— Sudėtingiausi laikai praėjo. 

- Turime išsaugoti gerus santykius, net jei mūsų valdovai vėl sugalvotų 
papurtyti vienas kitą. 

— Dar vienas susitikimas Kalė? 

— Po metų galbūt. 

— Ne anksčiau? 

— Nėra prasmės be didelio reikalo tampyti karalių po tolimus vande- 
nis. 

— Dar pasikalbėsime, Kremueli, - pasiuntinys patapšnoja jam delnu 
per krūtinę ties širdimi. 

Devintą valandą Anos procesija jau pasiruošusi. Ji apsisiautusi viole- 
tinės spalvos aksomu, papuoštu šermuonėlio kailiais. Mėlynu kilimu, nu- 
tiestu iki pat altoriaus, jai reikia nueiti septynis šimtus jardų, atrodo tarsi 
užburta. Kiek toliau jos šleifą neša Norfolko hercogienė, kilminga našlė, 
kiek arčiau iš abiejų pusių į jos mantijos kraštus įsikibę Vinčesterio ir Lon- 
dono vyskupai. Abu jie, Gardineris ir Stokslis, buvo karaliaus pusėje spren- 
džiant jo skyrybų bylą, bet dabar atrodo, kad norėtų būti kuo toliau nuo 
šių eitynių kaltininkės, kurios kakta visa išprakaitavusi, o suspaustų lūpų 
priėjus prie altoriaus ir visai nematyti. O kas sakė, kad abu vyskupai turi 
prilaikyti jos drabužius? Taisyklė užrašyta tokioje senoje knygoje, kad ši 
subyrėtų vos paliesta ar tik kvėptelėjus šalia. Panašu, kad Lilis moka ją at- 
mintinai. Sako, reikėtų nukopijuoti tai ir išspausdinti. 

Kromvelis įsideda į galvą jo žodžius ir visą dėmesį sutelkia į Aną: 
kad tik ji nesukluptų, kai reikės pasilenkti prieš altorių. Anos palydovai 
išeina į priekį, kad prilaikytų ją, kai liks lemtingi dvylika colių, kol pilvas 
palies šventąjį grindinį. Tomas pastebi, kad nejučiom ima melstis: tebū- 
nie pašventintas vaikelis, kurio pusiau susiformavusi širdelė dabar plaka 
ties akmeninėmis grindimis. Tebūna jis panašus į savo tėvo tėvą, į savo 
dėdes Tiudorus, tebūna stiprus, budrus, gebantis išspausti naudą nors 
kiek nusišypsojus sėkmei. Jeigu Volsio kūrinys Henrikas pragyvens dar 
dvidešimt metų ir paliks šį vaiką savo įpėdiniu, Kromvelis išaugins savą 
valdovą, Dievo garbei ir Anglijos labui. Nes dar nebus per daug senas. 
Štai Norfolkui dabar šešiasdešimt, o jo tėvas prie Elodeno kovojo septy- 
niasdešimties. Jis nebus kaip Henris Vajatas, metęs visus svarbius reikalus. 
Juk valstybės reikalai - visų svarbiausia. 

Virpanti Ana vėl stojasi. Kranmeris, paskendęs tirštuose smilkalų dū- 
muose, duoda jai skeptrą, lazdą iš dramblio kaulo ir akimirkai uždeda ant 
galvos šv. Eduardo karūną, bet ją greitai pakeičia lengvesne ir gerokai pa- 
togesne karūna. Kranmerio rankos tokios miklios, kad, atrodo, visą gyve- 
nimą jis tik ir dėjo karūnas. Prelatas truputį susijaudinęs, tarsi kas jam bū- 
tų pasiūlęs puodelį šilto pieno. 

Kai baigiasi patepimo ceremonija, gaubiama smilkalų Ana, dabar jau 
karalienė, išeina į savo kambarius ruoštis Vestminsterio puotai. Kromvelis 
be ceremonijų braunasi pro aukštuomenę, - visi jie prisiekinėjo, kad jų čia 
nė kvapo nebus, - ir netyčia pastebi Čarlzą Brandoną, Anglijos konsteblį, 
sėdintį ant balto arklio ir pasiruošusį įjoti į salę kartu su visais. Paskui ati- 
traukia akis nuo didžiulės ryškios figūros - Čarlzas vargu ar jį pergyvens. 
Žengia atgal link Henriko į tamsą. Paskutinę akimirką jo dėmesį patraukia 
už kampo šmėkštelėjęs ryškiai raudono apdaro kampas. Neabejotina, kad 
tai vienas iš teisėjų bėga nuo procesijos. 

Venecijos pasiuntinys užtveria kelią į Henriko ložę, bet karalius moja 
ranka ir taria: 

- Kromveli, argi mano žmona ne nuostabi, argi ji ne graži? Gal galėtu- 
mėte prieiti prie jos ir perduoti... - dairosi kokios nors tinkamos dovanos, 
paskui nusimauna nuo piršto žiedą su deimantu, - štai šitą, - bučiuoja 
žiedą, - ir šitą. 

— Tikiuosi, man pavyks perduoti ir jūsų aistrą, - Kromvelis atsidūsta 
kaip Kranmeris. 

Karalius juokiasi. Jo veidas spindi. 

- Tai pati geriausia, pati nuostabiausia mano gyvenimo diena. 

- Palaukite, kai sulauksite įpėdinio, Jūsų Didenybe, - kalba venecijietis 
ir lenkiasi. 


Duris jam atveria Merė Hovard, jaunoji Norfolko duktė. 

— Ne, jokiu būdu negalite įeiti, - prikiša ji, - karalienė neapsirengusi. 

Ričmondas teisus, mąsto Kromvelis, ji tikrai visiškai neturi krūtų. Nors 
jai dar tik keturiolika. Reikia šią mažytę apžavėti, todėl atsistoja šalia jos ir 
ima berti komplimentus, kokie jos drabužiai ir papuošalai, kol iš kambario 
tarsi iš kapo pasigirsta tylus balsas. Merė Hovard atsitraukia. 

— Viskas gerai. Jeigu ji pati jus kviečia, galite įeiti. 

Lovos užuolaidos iki galo užtrauktos. Kromvelis jas atitraukia, o ten 
guli vienmarškinė Ana, plokščia kaip vaiduoklis, tik šešių mėnesių kūdikis 
išdykauja pilve. Kai vilkėjo šventinę mantiją, visa tai buvo beveik nepaste- 
bima. Šventa akimirka, kai ji gulėjo pilvą atrėmusi į grindis, siejo ją su šiuo 
kūnu, o dabar kūnas guli tarsi auka prie altoriaus - krūtys išbrinkusios po 
lininiais drabužiais, plikos ištinusios kojos. 

— Dievo Motina, - atsidūsta ji, - nejaugi negalite palikti Hovardų mo- 
terų vienų? Per daug pasitikite savimi, - pakelia galvą. - Argi čia tamsiai 
raudona spalva? Ji per daug niūri. Ar nepaisote mano nurodymų? 

— Jūsų pusbrolis Fransis Brajanas sako, kad atrodau kaip vaikščiojanti 
mėlynė. 

— Kūno politikos kontuzija, - juokiasi Džeinė Ročford. 

- Susitvarkysite? - klausia Kromvelis švelniu balsu, beveik abejoda- 
mas. - Juk išties pavargote. 

- Ji ištvers, - Merės balse nėra jokio pasididžiavimo seserimi, - argi ne 
tam ji atsirado šiame pasaulyje? 

Džeinė Seimūr klausia: 

— Ar karalius matė? 

— Karalius ja didžiuojasi, - Kromvelis atsisuka į Aną, gulinčią ant savo 
katafalko. - Jis sako, kad dar niekada neatrodėte taip nuostabiai, ir perduo- 
da jums štai ką. 

Ana išleidžia labai silpną garsą, primenantį dejonę, kažkas panašaus 
tarp padėkos ir nuobodulio. 

— Ką, dar vienas deimantas? 

- Ir bučinį, kurį patariau karaliui perduoti asmeniškai. 

Ji neištiesia rankos, kad paimtų dovaną, o Tomas taip norėtų padėti 
žiedą jai ant pilvo ir išeiti. Bet įteikia jį seseriai ir sako: 

— Puota prasidės, kai būsite pasiruošusi, Jūsų Didenybe. 

Ana dejuodama išsitiesia. 

- Aš pasiruošusi. 

Merė Bolin pasilenkia ir nepratusia ranka pradeda trinti apatinę jos 
nugaros dalį, tarsi glostytų paukščiuką. 

- Eik šalin, - nepatenkinta rėžia pateptoji karalienė, atrodanti ligotai. — 
Kur buvote praeitą vakarą? Man jūsų labai reikėjo. Minia sveikino mane, 
girdėjau savo ausimis. Sako, žmonės myli Kotryną, bet iš esmės jos tik 
gaili. Parodysime jiems kai ką daugiau. Kai gims šis kūdikis, mane iškart 
pamils. 

Džeinė Ročford prikiša: 

- Bet, madam, jie myli Kotryną, nes ji yra dviejų pateptų valdovų duk- 
tė. Susitaikykite, madam, kad jie niekada jūsų nemylės labiau nei... myli 
dabar. Tą gali paliudyti ir Kromvelis. Tai neturi nieko bendro su jūsų nuo- 
pelnais. Taip jau yra. Taigi neverta apgaudinėti savęs. 

— Gal jau gana, - įsiterpia Džeinė Seimūr. Kromvelis atsisuka į ją ir ne- 
gali patikėti savo akimis: mažylė išaugo. 

- Ledi Keri, - aiškina Džeinė Ročford, - dabar turime pakelti jūsų se- 
serį, aprengti šventiniais drabužiais ir palydėti iki durų poną Kromvelį. Jūs 
turbūt turite apie ką pasikalbėti. Šią dieną nevalia laužyti tradicijų. 

— Mere, - kreipiasi Kromvelis jau prie durų ir stebi pajuodusius jos 
paakius. 

— Taip, - atsako ji, tarsi norėtų pasakyti - „na, ir kas toliau?“ 

- Apgailestauju, kad vedybos su mano giminaičiu nepavyko. 

- O aš ir neprašiau, - sausai šypsosi ji, - dabar niekada nepamatysiu 
jūsų namų, apie kuriuos tiek daug esu girdėjusi. 

— Ką girdėjusi? 

— Na... skrynios, lūžtančios nuo aukso monetų. 

— Pas mane taip tikrai nebūtų, užsakyčiau didesnes skrynias. 

- Jie sako, kad tai karaliaus pinigai. 

— Bet kokie pinigai yra karaliaus. Ant jų - jo atvaizdas. Štai, pažvelkite, — 
ima jos ranką, - nesugebėjau jo įtikinti atsisakyti jūsų. Jis... 

— O ar tikrai bandėte atkalbėti? 

- Noriu, kad su mumis būtumėte saugi. Nors kaip karalienės sesuo 
galite tikėtis ko nors geresnio. 

— Vargu ar į sesers pareigas įeina tai, kuo užsiimu naktimis. 

Merė pagimdys Henrikui kitą vaiką, mąsto Kromvelis, o šį Ana uždu- 
sins dar gulintį lopšyje. 

- Rūmuose jūsų bičiulis Viljamas Stafordas. Juk jūs vis dar draugai, ar 
ne? - teiraujasi Tomas. 

- Įsivaizduokite, kaip džiūgauja jis dėl dabartinės mano padėties. Be 
to, pagaliau ir iš tėvo sulaukiu švelnesnio žodžio. Monsinjoras sako, kad 
jam vėl manęs reikia. Dieve apsaugok, kad tik karalius neimtų jodinėti ant 
kumelių iš kitos arklidės. 

— Kada nors visa tai baigsis. Jūs būsite laisva. Karalius jus viskuo aprū- 
pins, skirs pensiją. Užtarsiu jus kalbėdamas su valdovu. 

- Nejaugi purvina pašluostė gauna pensiją? - pratrūksta Merė. Atrodo 
visiškai palūžusi ir pavargusi, akyse ima kauptis ašaros. Tomas gaudo aša- 
ras, šluosto jas, šnabžda paguodos žodžius, o labiausiai nori būti kuo toliau 
nuo čia. Išeidamas atsigręžia ir Žiūri į ją, vienišą merginą, stovinčią tarp- 
duryje. Jai reikia kaip nors padėti, svarsto Tomas, ji jau ima prarasti savo 
patrauklumą. 


Iš aukštai esančios galerijos Vestminsterio salėje Henrikas stebi, kaip 
jo karalienė užima garbingą vietą prie stalo, šalia freilinos ir Anglijos aukš- 
tuomenė. Karalius jau pasistiprino, o dabar mėgaujasi obuolio gabaliukais 
su cinamonu. Šalia jo sėdi du pasiuntiniai: Žanas de Dentvilis, įsisupęs 
į kailius nuo birželio šaltuko, ir jo draugas Lavoro vyskupas, apsisiautęs 
aukštos kokybės brokato mantija. 

- Buvo įspūdinga, Kremueli, - prataria de Selvas tyrinėdamas viską 
gudriomis rudomis akimis ir nieko nepraleisdamas. Jis viską pastebi: siūles 
ir pamušalo medžiagas, rankogalių sąsagas ir spalvas, žavisi tamsiai raudo- 
nu vyskupo brokatu. Sako, kad šiedu prancūzai yra evangelikai, bet Pran- 
ciškaus dvare jiems nėra kur pasireikšti - ten tėra nedidelė grupelė teologų, 

kuriuos karalius nori remti vien iš tuščio pasididžiavimo. Pranciškus neturi 
nei savo Tomo Moro, nei savo Erazmo, o tai labai žeidžia jo savimeilę. 

— Pažvelkite į mano žmoną karalienę, - Henrikas persisveria per tu- 
rėklus, nors galėtų puikiausiai viską stebėti iš apačios. - Ji tikrai verta visos 
šios prabangos, argi ne? 

- Liepiau iš naujo įstiklinti visus langus, - taria Kromvelis, - kad kara- 
lienės žavesys dar geriau matytųsi. 

— Fiat lux. Tebūnie šviesa, - sumurma de Selvas. 

- Ji tikra didvyrė, - žavisi de Dentvilis, - šiandien turėjo būti ant kojų 
šešias valandas. Noriu pasveikinti Jūsų Didenybę, kad turite karalienę, 
tvirtą kaip tikra valstietė. Tik nepagalvokite, kad noriu jus įžeisti. 

Paryžiuje degina liuteronus. Kromvelis norėtų tai aptarti su pasiunti- 
niais, bet šią temą trukdo plėtoti iš apačios skindantys keptų gulbių ir povų 
aromatai. 

— Ponai, - klausia Kromvelis, o muzika trenkia tarsi staigus potvynis, - 
ar girdėjote apie žmogų vardu Gvidas Kamilas? Kiek žinau, jis jūsų valdovo 
rūmuose. 

De Selvas ir jo draugas susižvalgo. Atrodo, juos užklupo visiškai neti- 
kėtai. 

— A, tas, kuris padarė medinę dėžę, - sumurma Žanas, - girdėjome. 

— Tai teatras, - sako Kromvelis. 

De Selvas linkteli. 

— Kuriame jūs ir esate pagrindinė pjesė. 

— Erazmas mums apie tai rašė, - įsiterpia Henrikas. - Kamilas pasamdė 
stalius, kurie daro jam nedideles medines lentynas ir dėžes vieną kitos vi- 
duje. Tai sistema Cicerono kalboms įsiminti. 

— Ne tik, jeigu leisite pasakyti. Tai teatras pagal Vitruvijaus planą, bet 
jis skirtas ne pjesėms. Kaip sako milordas vyskupas, jūs, teatro savininkas, 
atsistojate centre ir žiūrite aukštyn. Aplink - žmonių žinojimo sistema. 
Kaip biblioteka, bet kiekvienoje knygoje paslėpta kita knyga, o joje - dar 
mažesnė. Bet tai dar ne viskas. 

Karalius įsideda į burną cukruotų anyžių sėklų. 

- Pasaulyje jau ir taip per daug knygų. Ir su kiekviena diena vis daugė- 
ja. Vienas žmogus niekaip nepajėgtų visų jų perskaityti. 

- Nesuprantu, iš kur tiek daug žinote, - sako de Selvas, - bet tenka ju- 
mis patikėti, pone Kremueli. Gvidas kalba tik savo itališku dialektu, be to, 
jis mikčioja. 

— Kad tik jūsų valdovas būtų laimingas švaistydamas pinigus, - taria 
Henrikas. - Tikiuosi, tas Gvidas - ne burtininkas? Nenorėčiau, kad Pranciš- 
kus patektų į jų pinkles. Beje, Kromveli, Stiveną siunčiu atgal į Prancūziją. 

Stiveną Gardinerį. Vadinasi, prancūzai nenori turėti jokių reikalų su 
Norferku. Nenuostabu. 

— O kiek laiko truks jo misija? 

De Selvas pagauna Kromvelio žvilgsnį. 

— O kas eis karaliaus sekretoriaus pareigas? 

— Kromvelis, kas gi daugiau. Manau, kad neprieštarausite, - Henrikas 
šypsosi. 


Prie pagrindinės salės slenksčio kelią pastoja Rioteslis. Šiandien nepa- 
prastai svarbi diena heroldams, jų tarnams, vaikams ir draugams, riebūs kąs- 
niai plaukte plaukia į jų rankas. Na, tai buvo galima numatyti, svarsto Krom- 
velis. Henrikas jau pavargo nuo Vinčesterio, nuo pedantiškos kiekvieno savo 
žingsnio kritikos. Pavargo nuo ginčų, dabar jis vedęs vyras ir nusipelnė dau- 
giau švelnumo. „Ar su Ana?“ - mintyse klausia Kromvelis, o Rioteslis juokiasi. 

— Jūs pažįstate Aną geriau už mane, bet jeigu jos išties kandus liežuvis, 
kaip sako žmonės, tuo labiau Henrikui reikia švelnių ministrų. Taigi laiky- 
kite Stiveną užsienyje, o laikui bėgant karalius perduos jums ir šias pareigas. 

Netoliese slankioja šventiškai pasipuošęs Kristofas ir mėgina atkreipti 
Kromvelio dėmesį. 

- Ar galiu trumpam atsiprašyti? 

Bet Rioteslis paliečia tamsiai raudoną kaip kunigo sutana Kromvelio 
mantiją ir sako: 

— Jūs esate šių namų šeimininkas, jums priklauso šios linksmybės ir 
jūs karaliaus sėkmės laidas. Padarėte tai, ko nepavyko padaryti velioniui 
kardinolui, ir dar gerokai daugiau. Žiūrėkite, - rodo ranka į Anglijos aukš- 
tuomenę, kuri jau pamiršo, kad žadėjo čia ir kojos nekelti, o dabar šveičia 
dvidešimt trečią lėkštę. - Net ši šventė tobulai suorganizuota. Tereikia sve- 
čiui apie ką nors pagalvoti, ir tai jau patiekta. | 

Jis nulenkia galvą, Rioteslis nueina ir Tomas moja Kristofui. Berniukas 
sako, kad nenorėjo ko nors pasakoti prie Rioteslio, nes Reifas tvirtina, kad 
tas paskui viską išplepa Gardineriui. 

- O aš turiu jums žinią, kad tučtuojau turite vykti pas arkivyskupą. Tai 
yra iškart po šventės. 

Tomas žvelgia į paaukštinimą, kur šalia Anos po prašmatniu baldaki- 
mu sėdi arkivyskupas. Nė vienas iš jų nevalgo, nors Ana vaizduoja valganti, 
ir abu apžiūrinėja svečius. 

— Einu paplepėti, - kartoja berniuko frazę, - tik kur? 

- Į jo seną būstą. Sakė, kad žinote. Dar liepė niekam nepasakoti ir ateiti 
vienam. 

— Gali keliauti kartu, Kristofai. Tu niekas. 


375 


Berniukas šypteli. 

Kromvelis ne veltui baiminasi. Neprotinga vienam vaikštinėti abatijos 
teritorijoje ar tarp girtuoklių esant prieblandai. Deja, akių nugaroje žmogus 
neturi. 


Kai jau beveik pasiekė Kranmerio namus, Kromvelis pajuto, kaip pečiai 
ima linkti iš nuovargio, tarsi kas būtų užmetęs geležinį apsiaustą. 

- Trumpam sustokime, - taria jis Kristofui. Pastarąsias naktis beveik 
nemiegojo. Giliai įkvepia, o lauke šalta ir tamsu, nors į akį durk. Kambariai 
apleisti, tušti ir tylūs. Už nugaros Vestminsterio gatvėse kažkas šaukia, lyg 
ieškotų savų po didžiulio mūšio. 

Kranmeris jau sėdi prie rašomojo stalo ir jiems įėjus pakelia galvą. 

- Šių dienų niekada nepamiršime, - prabyla arkivyskupas. - Tie, kurie 
nedalyvavo, negalės patikėti dalyvavusių pasakojimais. Karalius apie jus 
šiandien daug gražiai kalbėjo. Turbūt norėjo, kad jo žodžius perduočiau aš. 

— Įdomu, nejaugi kitados sukau galvą, kiek sumokėti Tauerio mūrinin- 
kams? Kokia tai smulkmena dabar. O rytoj turnyrai. Ar būsite? Mano Ri- 
čardas mėgins laimę grumtynėse. 

- Jis laimės, - neabejoja Kristofas, - stiprus smūgis, ir viskas baigta. 

- Tyliau, - šnabžda Kranmeris, - tavęs čia nėra, vaike. Prašom, Kromveli. 

Šeimininkas atveria kambario gale esančias žemas dureles. Kromvelis 
įkiša galvą ir prietemoje mato stalą, kėdę, o ant kėdės sėdinčią jauną moterį, 
ramią, palenkusią galvą prie knygos. Ji pakelia galvą ir sako: 

- Ich bitte Sie, ich brauch eine Kerze. 

— Kristofai, atnešk jai žvakę. 

Kromvelis atpažįsta knygą, kurią skaito moteris. Tai Liuterio traktatas. 

— Ar galima? - klausia Tomas ir pakelia knygą. 

Skaito, o mintys tik lanksto tarp eilučių. Nejaugi ji pabėgėlė, kurią sle- 
pia Kranmeris? Ar supranta jis, kuo rizikuoja? Perskaito pusę puslapio, ta- 
da įeina arkivyskupas lyg norėdamas atsiprašyti. 

- Ši moteris... 

— Mano žmona Margarita. 

- Dieve švenčiausias, - deda Liuterį ant stalo, - ką jūs padarėte? Kur ją 
radote? Turbūt Vokietijoje. Štai kodėl taip delsėte sugrįžti? Dabar suprantu. 
Bet kodėl? 

— Neturėjau pasirinkimo, - lemena Kranmeris. 

— Ar nutuokiate, ką gali su jumis padaryti karalius, jeigu apie tai suži- 
nos? Vyriausiasis egzekutorius Paryžiuje sukūrė mašiną su atsvaru, norite, 
nupiešiu? Kai degina eretiką, mašina iškelia jį trumpam iš ugnies, kad mi- 
nia galėtų pasimėgauti jo kančiomis. Manau, Henrikas irgi norės tokios 

mašinos. Arba užsakys pagaminti įrenginį, kuris keturiasdešimt dienų pa- 
mažu suks jums galvą, kol nusuks. 

Moteris pakelia galvą. 

- Mein Onkel... 

- Jos dėdė, kas jis? 

Ji kalba apie teologą Andrėją Osianderį iš Niurnbergo, liuteroną. Sako, 
kad jos dėdė, jo draugai ir išsilavinę miesto žmonės tiki, jog... 

- Galbūt, madam, jūsų šalyje kunigas ir gali turėti žmoną, bet tik ne 
čia. Argi ponas Kranmeris jūsų neperspėjo? 

- Prašom, - maldauja Kranmeris, - pasakyti, apie ką ji kalba? Ar ji ma- 
ne kaltina? Nori sugrįžti namo? 

— Ne. Ji sako, kad esate jai labai geras. Bet kas jums šovė į galvą, drauguži? 

— Juk sakiau, kad turiu paslaptį. 

- Taip, rašėte lapo kampe. Bet laikyti ją karaliui po nosimi? 

— Aplankau ją kaime, bet ji taip norėjo pamatyti iškilmes. 

— Tai ką, ji buvo net į gatvę išėjusi? 

— O kodėl gi ne? Juk jos niekas nepažįsta. 

Teisingai. Svetimšaliui nesunku pasislėpti dideliame mieste. Dar vie- 
na jauna moteris su šviesia kepure ir suknele, dar viena akių pora tarp 
tūkstančių akių, adata šieno kupetoje. Kranmeris prieina arčiau ir ištiesia 
rankas, kurios dar taip neseniai buvo pateptos šventintu aliejumi. Gražios 
rankos, ilgi pirštai, išblyškę stačiakampiai delnai, išvagoti jūros kelionių ir 
sąjungų ženklais. 

- Prašau kaip draugo. Nes šiame pasaulyje neturiu artimesnio bičiulio 
už jus, Kromveli. 

Nelieka kitos išeities, kaip tik suspausti šiuos kaulėtus pirštus savo del- 
nuose. 

- Gerai, mes ką nors sugalvosime. Paslėpsime jūsų žmoną. Bet stebiuosi, 
kodėl nepalikote jos pas tėvus, kol mums pavyks perkalbėti karalių. 

Margarita stebi juos, mėlynos akys šokinėja nuo vieno veido prie kito. 
Atsistoja, nustumia stalą, o Kromvelio širdis ima daužytis. Jis jau matė šį 
judesį - jo žmona kitados taip rėmėsi delnais į stalviršį norėdama atsikelti. 
Margarita aukšta, todėl išsipūtęs jos pilvas yra kiek aukščiau stalo. 

- Jėzau, - negali patikėti Kromvelis. 

— Tikiuosi, gims dukra, - sako arkivyskupas. 

— Kada? - teiraujasi jis Margaritos. 

Užuot atsakiusi, ši paima jo ranką ir prispaudžia prie savo pilvo. Džiaug- 
damasis karūnavimu kūdikis šoka. Čia turbūt pėda, o čia - kumštis. 

- Jums reikia pagalbininkės, - neabejoja Kromvelis, - moters, kuri jus 

Kranmeris lydi išeinantį svečią. 

— Dėl Džono Frito, - prabyla šeimininkas. 

— Taip? 

— Nuo tada, kai jį pervežė į Kroidoną, mačiau tris kartus ir kalbėjausi 
su juo akis į akį. Pagarbos vertas jaunas vyras, tyra siela. Praleidau su juo 
kelias valandas ir nesigailiu nė vienos sekundės, bet nesugebėjau jo įtikinti 
bent jau viešai atsisakyti savo pažiūrų. 

— Galėjo miške pabėgti, toks buvo jo kelias. 

— Mes ne... - Kranmeris nudelbia akis. - Atleiskite, bet ne visi sugeba 
pasirinkti iš daugybės kelių kaip jūs. 

— Vadinasi, jį reikės perduoti Stoksliui, nes Fritą sugavo jo vyskupijoje. 

— Kai karalius suteikė man šias garbingas pareigas, net nebūčiau pati- 
kėjęs, kad kada nors teks įkalbinėti Džoną Fritą atsižadėti savo tikėjimo. 

Sveiki atvykę į pragarą. 

— Daugiau negaliu delsti, - taria Kranmeris. 

— Kaip ir jūsų Žmona. 


Gatvės šalia Ostin Frajerso pustuštės. Žvaigždes užgožė visame mieste 
degančių laužų dūmai. Blaivūs sargybiniai prie vartų, su malonumu pastebi 
Kromvelis. Jis trumpam sustoja persimesti vienu kitu žodeliu, nes skubėti, 
bet to neparodyti - didelis menas. Paskui įeina į namus ir sako: 

— Man reikalinga ponia Bar. 

Nemažai jo namiškių išėjo pasigrožėti laužais ir pašokti, sugrįš tik po 
vidurnakčio. Jis pats jiems leido, nes kas gi švęs Anos karūnavimą, jeigu ne 
paprasti žmonės? Ateina Džonas Peidžas - „ko pageidausite, pone? - ir 
Viljamas Brabazonas iš Volsio aplinkos su plunksna rankoje, nes karaliaus 
reikalai nelaukia. Tomas Eiveris vis nenuilsta: pinigai visą laiką cirkuliuoja, 
čia įplaukia, čia pranyksta. Kai kardinolas prarado karaliaus malonę, visi 
namiškiai paliko jį, bet Tomo Kromvelio tarnai buvo su juo iki galo. 

Viršuje trinkteli durys. Žemyn bėga pasišiaušęs Reifas, grindys nuo jo 
batų dunda. Atrodo įkaitęs ir sumišęs. 

- Sere? 

— Tavęs nekviečiau. Ar Elena čia? 

— O kam jums jos? 

Tą akimirką pasirodo Elena. Eidama rišasi plaukus ir slepia po kepuraite. 

— Ruoškis, eisi su manimi. 

- Ilgam? 

— Nežinau. 

- Teks išvykti iš Londono? 

Tomas svarsto, kaip čia viską geriau sutvarkyti. Miestiečių žmonos ir 

dukterys, kuriomis galima pasitikėti, ras tarnaičių ir gerą pribuvėją, kuri 
perduos Kranmerio vaiką jam į rankas. 

— Greičiausiai neilgam. 

— O vaikai? 

— Dėl jų nesirūpink. 

Ji linkteli ir nubėga. Kad visi tarnai būtų tokie vikrūs. 

— Elena! - šaukia jai iš paskos pasipiktinęs Reifas. - Kur ji lekia, sere? 
Juk negalite taip paprastai išvesti jos naktį iš namų. 

— Galiu, - atsako Tomas ramiu balsu. 

— Aš turiu žinoti. 

— Patikėk, neturi, - Kromvelis pagaliau pasiduoda. - Gerai, tik ne da- 
bar. Reifai, aš pavargęs ir nenoriu ginčytis. 

Šį darbą jis galėjo patikėti ir Kristofui ar kitiems paklusniems tarnams — 
ištempti Eleną iš šiltos Ostin Frajerso aplinkos ir nugabenti į šaltą abatiją. 
Arba galėjo viską atidėti iki rytojaus. Bet iš galvos niekaip neišeina vieniša 
Kranmerio žmona, švenčiantis miestas, išmirusios kai kurios gatvės ar vie- 
nuolyno sienų šešėliai, kur slepiasi plėšikai. Net karaliaus Ričardo laikais 
šis rajonas buvo vagių namai - jų gaujos sutemus išeidavo uždarbiauti, o 
prašvitus prašydavo prieglobsčio šventykloje, greičiausiai už dalį grobio. 
„Reikia išvalyti šią vietą, - mąsto Kromvelis. - Mano žmonės išgaudys juos 
kaip šeškus, suras bet kokioje landoje.“ 

Vidurnaktis. Kvėpuoja apsamanoję akmenys, slidžios nuo miesto alsa- 
vimo grindinio plokštės. Elena paima jo ranką. Nuleidęs galvą juos įleidžia 
tarnas. Tomas duoda šiam monetą, kad ir toliau žiūrėtų į žemę. Arkivys- 
kupo nematyti, gerai. Lempa dega. Durys pravertos. Kranmerio žmona 
guli nedidelėje lovytėje. Tomas taria Elenai: 

- Šiai moteriai reikia tavo atjautos. Matai jos padėtį. Ji nekalba angliš- 
kai. Bet kokiu atveju neklausinėk jos vardo. 

— Čia Elena, - pristato Tomas, - ji pati turi du vaikus. Ji tau padės. 

Ponia Kranmer užsimerkusi linkteli ir nusišypso. Elena uždeda ant jos 
rankos švelnų savo delną. 

— O kur jūsų vyras? 

- Er betet. 

— Manau, kad meldžiasi už mane. 


Frito deginimo dieną Kromvelis medžioja su karaliumi netoli Gilfordo. 
Prieš aušrą pradėjo lyti, medžių viršūnes šuorais lanksto smarkus vėjas. Lyja 
visoje Anglijoje, laukuose mirksta javai. Bet Henrikas puikios nuotaikos. 
Vindzore prisėda parašyti Anai. Pasukiojęs rankoje plunksnakotį ir kelis 
kartus pervertęs lapą popieriaus pasiduoda. 

— Kromveli, parašykite už mane. Pasakysiu ką. 

Kartu su Fritu prie stulpo pririš ir siuvėjo mokinį Andrių Hjuitą. 

— Gimdydama Kotryna laikė rankose relikvijas, Šventosios Mergelės 
juostą, - pasakoja Henrikas, - buvau ją išsinuomojęs. Bet nemanau, kad 
karalienė jos norės. Svarbiausia, kad nepamirštų maldų šv. Margaritai. 
Moteriški reikalai. 

— Palikime juos pačioms moterims, sere. 

Vėliau jis sužinos, kad Eritas ir berniukas nepaprastai kentėjo, nes vė- 
jas nuolat pūtė liepsną tolyn nuo jų. Mirtis yra pokštininkė, pašauk ją ir ji 
neateis. Ji yra pokštininkė, besislepianti tamsoje, užsidengusi veidą tamsiu 
audiniu. 

Londone vėl prakaitavimo epidemija. Karalius, visų savo pavaldinių 
įsikūnijimas, kas dieną jaučia visus iki vieno požymius. 

Dabar Henrikas žvelgia į krintantį lietų. Guosdamasis sako, kad gali 
greitai nurimti, nes kyla Jupiteris. 

— Pasakykite jai, praneškite apie tai karalienei. 

Jis laukia su plunksna rankoje. 

— Gerai, jau gana. Duokite man, Tomai. Pasirašysiu. 

Kromvelis nori pažiūrėti, ar karalius nupieš širdį. Bet kvailystės meili- 
kaujant jau praėjo. Vedybos - rimtas reikalas. Henricus Rex. 

— Man diegia skrandį, - skundžiasi karalius, - dar skauda galvą, pykina, 
o prieš akis juodi taškeliai. Ar gali būti, kad užsikrėčiau? 

- Jūsų Didenybei reikia pailsėti. Ir nieko nebijoti. 

— Juk žinote, ką kalba apie prakaitavimą. Laimingas per pusryčius, 
miręs per pietus. Ar žinote, kad ši liga gali pražudyti žmogų per dvi valan- 
das? 

— Esu girdėjęs, kad kai kurie žmonės miršta iš baimės. 

Po pietų iš po sunkių debesų ima lįsti saulė. Kvatojantis Henrikas vėl 
visu greičiu joja po varvančiais medžiais. Smitfilde šluoja Frito likučius - jo 
jaunystė ir gailestingumas, jo išsilavinimas ir grožis, visa tai pavirto purvo, 
riebalų ir suanglėjusių kaulų mišiniu. 

Karalius turi du kūnus. Pirmas gyvena fiziniame pasaulyje, jį galima 
pačiupinėti ir išmatuoti, tai Henrikas neretai ir daro: tyrinėja savo juos- 
menį, blauzdas, kitas kūno dalis. Šis kūnas turi ir antrininką - tai valdovas, 
skraidžiojantis, nevaržomas, besvoris, galintis vienu metu būti keliose vie- 
tose. Henrikas gali medžioti miške, o jo antrininkas kuria įstatymus. Vie- 
nas kovoja, kitas meldžiasi už taiką pasaulyje. Vienas saugo karaliavimo 
paslaptį, kitas valgo ančiuką su žaliaisiais žirneliais. 

Popiežius kalba, kad Henriko vedybos su Anayraniekinės. Jeigu karalius 
negrįš pas Kotryną, popiežius atskirs jį nuo Bažnyčios. Krikščioniškasis 

pasaulis jo išsižadės, jo pavaldiniai sukils ir nuvers jį nuo sosto, taigi Henri- 
ko laukia gėda ir tremtis. Jo nepriglaus nė viena krikščioniška širdis, o jam 
mirus kūną bendroje duobėje užkas kartu su šunų kaulais. 

Kromvelis pataria karaliui vadinti popiežių Romos popiežiumi, juoktis 
minint jo vardą. Netgi dirbtinis juokas bus daug geriau už ankstesnį kelia- 
klupsčiavimą. 

Pranašę Elžbietą Barton Kranmeris pakvietė į savo namus Kente. Vizi- 
jose ji regėjo Mariją, buvusią princesę, su karalienės karūna. Ir Gertrūdą, 
ledi Ekseter, su karalienės karūna. Abu variantai gali būti teisingi, ramiai 
svarsto arkivyskupas. Pranašė tvirtina, kad tik perduoda tai, ką mato. 
Kranmeris rašo, kad ji - savimi pasitikinti pagyrūnė, mėgstanti plepėti su 
arkivyskupais, o dabar ji žvelgia į Kranmerį kaip į naują Varhamą, kuris 
įdėmiai išklausydavo kiekvieną jos žodį. Ji pelė po katino letena. 

Karalienės Kotrynos dvaras gerokai sumažėjo - ji vėl priversta keltis į 
naują vietą, į Linkolno vyskupo rūmus Bakdene, seną raudonų plytų namą 
su didele sale ir sodais, besibaigiančiais prie giraitės, laukų ir pelkynų. Rug- 
sėjis atneš jai pirmų rudens vaisių, o spalis - miglas ir rūką. 

Karalius reikalauja, kad Kotryna būsimam jo vaikui atiduotų drabu- 
žėlius, su kuriais buvo krikštyta jo duktė Marija. Išgirdęs Kotrynos atsaky- 
mą Kromvelis juokiasi. Jai reikėjo gimti vyru, tada būtų pralenkusi visus 
antikos herojus. Prie jos ant stalo dokumentas, kuriame ji vadinama kil- 
minga našle. Kotryna rodo jam, kad net popierius perplyšo, kai bandė iš- 
braukti naują savo titulą. 

Trumpomis vasaros naktimis vėjas nešioja įvairiausius gandus. Tomo 
Kromvelio namiškiai anksti ryte ieško pribuvėjos. Viename iš savo užmies- 
čio namų jis slepia užsienietę, kuri pagimdė jam dukterį. 

— Nemėgink ginti mano garbės, - perspėja jis Reifą. - Tokių moterų 
pas mane nors vežimu vežk. 

- Neabejoju, jie tikrai patikės, - sako Reifas. - Mieste kalba, kad Tomas 
Kromvelis turi stebuklingą... 

— Atmintį, - pertraukia jis. - Turiu labai didžiulę sąskaitų knygą. Joje 
kaupiami žmonių, kurie mėgina stoti man skersai kelio duomenys (pagal 
vardus ir nusikaltimo sunkumą). 

Visi astrologai pranašauja, kad karaliui gims sūnus. Bet geriau su šia 
publika neturėti jokių reikalų. Prieš kelis mėnesius pas Kromvelį buvo at- 
vykęs vienas žmogus ir pasiūlęs pagaminti karaliui filosofinį akmenį, o kai 
jam liepė kuo greičiau nešdintis, labai užpyko ir, kaip būdinga alchemi- 
kams, ėmė burti, kad karalius mirs šiais metais. Anot jo, Saksonijoje gyve- 
na vyriausias velionio karaliaus Eduardo sūnus. Visi mano, kad jo kaulai 
seniai ilsisi po Tauerio grindiniu, o vieta žinoma tik žmogžudžiams, bet 

visus apgavo. Jis gyvas ir sveikas, pasiruošęs pareikšti teisę į sostą. 

Kromvelis mintyse skaičiuoja: jeigu karalius Eduardas V būtų gyvas, 
lapkritį jam sueitų šešiasdešimt ketveri. 

— Senokas kovai, - taria alchemikui ir siunčia jį į Tauerį, kad gerai ap- 
galvotų savo žodžius. 

Iš Paryžiaus jokių žinių. Kad ir ką būtų sumanęs ponas Gvidas, jis apie 
tai garsiai nekalba. 

Hansas Holbeinas praneša: 

— Tomai, jau baigiu tapyti jūsų rankas, bet dar niekaip nerandu laiko 
veidui pradėti. Pažadu, kad rudenį viskas bus baigta. 

Įsivaizduokite, kad kiekvienoje knygoje yra kita knyga, o kiekviena bet 
kurio puslapio raidė slepia naują tomą, tačiau šie tomai neužima ant stalo 
jokios vietos. Įsivaizduokite, kad būtų galima suvokti visų žinių kvinte- 
senciją, pavyzdžiui, visa tai tilptų viename paveiksle arba ženkle, neuži- 
mančiame vietos. Įsivaizduokite, kad žmogaus smegenys tapo erdvesnės — 
atsivėrė naujos gelmės kaip dūzgiančių bičių aviliai. 

Lordas Mauntdžojus, Kotrynos kamerheras, atsiuntė Kromveliui ne- 
mažą sąrašą visų būtinų daiktų, be kurių Anglijos karalienė negali gimdyti. 
Jam patinka, kai taip sklandžiai ir maloniai perduodamos pareigos. Rūmai, 
turintys savo apeigas, gyvena įprastą gyvenimą, keičiasi tik jų valdytojai, 
bet lordas Mauntdžojus mano, kad už viską čia atsakingas Kromvelis. 

Tomas vyksta į Grinvičą ir dar kartą patikrina Anai paruoštus kamba- 
rius. Proklamacijos (dar be datos) išspausdintos - Anglijos žmonėms ir 
Europos valdovams bus pranešta apie princo gimimą. Kromvelis vis dėlto 
pataria po šaknies princ- palikti vietos, nes gali tekti pridėti kiek kitokias 
raides. Bet į jį Žiūri kaip į išdaviką ir jis tik numoja ranka. 

Kai moteris pasitraukia ruošdamasi artėjančiam gimdymui, jos kamba- 
rio langinės užveriamos. Ana laikoma tamsoje, tad jai belieka miegoti. Sap- 
nai nuneša ją toli nuo šio pasaulio, nuo tvirtos žemės į pelkėtą kraštą, į 
plaukiojančią prieplauką prie upės, kur rūkas beveik dengia kitą krantą, 
žemė ir dangus susilieja. Čia jai teks grumtis su gyvybe ir mirtimi. Ten 
girdimų maldų vyrams nevalia išgirsti. Ten derasi moteris su savo Dievu. 
Upė tai patvinsta, tai vėl nusenka, o jos kryptis gali pasikeisti tarp dviejų 
plunksnos brūkštelėjimų. 

1533 metų rugpjūčio 26 dieną karalienę atveža į jos kambarius Grinvi- 
če. Jos vyras pabučiuoja ją, adieu ir bon voyage, bet ji nei šypsosi, nei kalba. 
Ana visa išbalusi ir rimta, maža, brangenybėmis papuošta jos galvelė vos 
laikosi ant laibo kaklo, žingsniai smulkūs ir atsargūs, rankoje maldaknygė. 
Prie krantinės atsisuka ir ilgai žiūri. Žiūri į Kromvelį, į arkivyskupą. Pas- 
kutinis žvilgsnis ir freilinos ima ją už rankų ir sodina į valtį. 

II 


Velnio spjūvis 
1533-iyjų ruduo ir žiema 


Nuostabu. Karaliaus akys atmerktos, kūnas pasiruošęs, smūgio jėgą at- 
remia jį saugantys šarvai, tereikia judėti tinkama kryptimi ir tinkamu grei- 
čiu. Veido spalva nesikeičia. Balsas nedreba. 

— Gyva? - teiraujasi karalius. - Padėkokime Dievui už jo malonę. Ir jūs, 
milordai, priimkite mano padėką - tokia džiugi žinia. 

Henrikas turbūt iš anksto pasiruošė kalbą, mąsto Kromvelis. Kaip ir 
visi. Karalius eina į savo kambarius ir atsisukęs priduria: 

— Pavadinkite ją Elžbieta ir atšaukite visus turnyrus. 

— O kaip su visomis kitomis ceremonijomis? - pralemena Bolinas. 

Jokio atsakymo. Kranmeris tvirtina, tegu viskas lieka taip, kaip supla- 
nuota, kol bus kitų nurodymų. Jis bus krikštatėvis... princesės. Balsas dre- 
ba. Sunku patikėti. Pats sau prašė dukters ir ją gavo. Arkivyskupas seka 
akimis tolstantį Henriką. 

- Jis net nepaklausė, kaip jaučiasi karalienė. 

— O koks dabar skirtumas? - ištaria garsiai Edvardas Seimūras, kai to 
kiti nedrįsta pasakyti. 

Staiga karalius stabteli, atsisukdamas prataria: 

— Milorde arkivyskupe, Kromveli. Jūs abu. 

Henriko kambarys. 

— Ir kas galėjo pagalvoti? 

Kitas nusišypsotų, bet tik ne jis. Henrikas krinta į krėslą. Norisi uždėti 
ranką jam ant peties, kaip dažnai daroma guodžiant draugą, bet Kromvelis 
susilaiko ir paprasčiausiai sugniaužia kumštį, kuriame yra karaliaus širdis. 

— Kada nors surengsime jai nepamirštamas vestuves. 

— Niekam ji nereikalinga. Netgi savo motinai. 

- Jūsų Didenybė dar gana jaunas, - ramina Kranmeris, - karalienė stip- 
ri, o jos šeima vaisinga. Netrukus galite tikėtis dar vieno vaiko. O princesei 
gal Viešpats numatė nepaprastą ateitį... 

— Brangus drauge, neabejoju, kad esate teisus, - abejodamas kalba 
Henrikas ir žvalgosi ieškodamas paguodos, lyg ant sienos Viešpats būtų 

jam palikęs kokią žinią. Deja, mintyse vien niekam nereikalingas kūdikis. 
Karalius giliai įkvepia, atsistoja ir papurto rankoves, paskui nusišypso. Tar- 
si skrendantis paukštis besidaužančia širdimi - matyti visos Henriko valios 
apraiškos, kai iš vienišo vargšo jis vėl virsta savo tautos švyturiu. 

Vėliau Kromvelis šnibžda Kranmeriui: 

— Tai buvo tarsi Lozoriaus prisikėlimas. 

Netrukus Henrikas jau žingsniuoja prie Grinvičo rūmų ir stebi pasi- 
ruošimą iškilmėms. 

— Esame tikrai jauni, - prabyla karalius, - ir kitą kartą, be abejo, bus 
berniukas. O vieną dieną iškelsime jai nepamirštamas vestuves. Patikėkite, 
Viešpats numatė princesei nepaprastą ateitį. 

Bolinų veidai šviesėja. Sekmadienis, keturios valandos po pietų. 
Kromvelis švelniai erzina pernelyg savimi pasitikinčius raštininkus, kurie 
ant proklamacijų jau buvo užrašę žodį „princas“, todėl dabar turi braukyti 
nereikalingas raides. Paskui vėl pradeda skaičiuoti naujos princesės dvaro 
išlaidas. Krikštamote jis siūlo Gertrūdą, ledi Ekseter. Kodėl ją gali regėti tik 
palaimintoji savo vizijose? Tegu ją mato visi rūmai, dirbtinai besišypsančią 
ir laikančią rankose Anos vaiką. 


Pati aiškiaregė dabar gyvena nuošaliame name Londone. Patalai 
minkšti, o moterų balsai, girdimi iš Kromvelio namų, jos maldoms nė 
kiek netrukdo. Raktas suteptoje spynoje ten trakši ne garsiau nei laužomas 
paukščio kaulas per pietus. 

— Ar ji ką nors valgo? - teiraujasi jis Mersės. 

- Valgo už du, kaip ir jūs, Tomai. O gal net daugiau. 

— O kurgi dingo jos siekis maitintis vien komunijos ostijomis? 

- Jie juk nemato, kaip ji valgo. Tie kunigai ir vienuoliai, kurie ją galuti- 
nai paklaidino. 

Atokiau nuo tiriamų žvilgsnių vienuolė pradėjo elgtis kaip paprasta 
moteris, atkreipė dėmesį į elementarius kūno poreikius, kaip ir kiekvienas, 
norintis išgyventi, bet atrodo, kad jau per vėlu. Tomui patinka, kad Mersė 
nevadina jos vargše nekalta siela. Tai, kad iš prigimties ji nėra nekalta, tam- 
pa aišku, vos ją atgabeno į Lambeto rūmus apklausti. Atrodytų, paprasta 
kaimo mergina turėtų sutrikti pamačiusi didingą lordą kanclerį Odlį su pa- 
reigybės grandine. Pridėkime dar Kenterberio arkivyskupą ir jauna vienuo- 
lė turėtų mirti iš baimės. Bet nieko panašaus. Pranašė kalba su Kranmeriu 
taip, tarsi jis beveik nieko neišmanytų apie religinį gyvenimą. O kai jis pa- 
klausia, iš kur tai žinanti, ji užjaučiamai nusišypso ir taria: „Angelas sakė.“ 

Į antrą apklausą Odlis atsiveda Ričardą Ričą, kad šis užrašytų visą 
pokalbį ir apskritai padėtų, kuo gali. Dabar jis jau seras Ričardas, įšventin- 

tas į riterius ir paskirtas vyriausiojo teisėjo pavaduotoju. Studentavimo lai- 
bos mokytojams, pagarsėjęs girtavimu ir lošimu iš didelių sumų. Bet ar 
galėtų kas nors vaikščioti pakelta galva, jeigu mus vertintų pagal tai, kokie 
buvome sulaukę dvidešimties? Vėliau buvo pastebėtas Ričo talentas reda- 
guoti įstatymus, - tuo nusileidžia tik jam, Kromveliui. Žiūrėdamas, kaip 
atidžiai jis dėlioja popierius, nepatikėsi, kad prieš jus - buvusi Vidinio 
Templio gėda. Apie tai Tomas ir sako jam pusbalsiu, erzindamas, kol visi 
laukia, kada atves pranašę. 

— Na, pone Kromveli, - prabyla Ričas, - o kaip gyvena jūsų abatė iš 
Halifakso? 

Tomas nesako, kad tai tik pramanas, kaip neneigia ir daugybės istorijų, 
jam papasakotų kardinolo. 

— Viskas gerai, - taria Kromvelis, - Jorkšyre taip priimta. 

Tomui atrodo, kad mergina nugirdo pokalbio pabaigą, nes šiandien sės- 
damasi nužvelgia jį itin nemaloniai. Pasitaiso sijoną, sukryžiuoja rankas ir 
laukia, kol jie pradės ją linksminti. Prie durų ant taburetės sėdi Kromvelio 
dukterėčia Alisa Velifed, jeigu kartais vienuolė nualptų ar nutiktų dar kas ne- 
numatyta. Bet, sprendžiant iš pranašės žvilgsnio, greičiau nualps Odlis nei ji. 

— Ar leisite pradėti? - teiraujasi Ričas. 

— Kodėl gi ne, - pritaria Odlis, - esate jaunas ir energingas. 

— Pakalbėkime apie jūsų pranašystes: jūs visada keičiate savo numato- 
mų negandų laiką, bet jeigu gerai supratau, sakėte, kad vedęs Aną karalius 
neišsilaikys soste nė mėnesio. Bet jau praėjo keli mėnesiai, ledi Ana karūnuo- 
ta karaliene ir padovanojo karaliui mielą dukrelę. Tai ką pasakysite dabar? 

— Tegu pasaulio akyse jis lieka karaliumi, bet Viešpaties akyse, - ji gūž- 
teli pečiais, - tikrai ne. Henrikas toks pats karalius, kaip ir jis, - linkteli į 
Kranmerio pusę, - arkivyskupas. 

Bet Ričas griežtai tęsia-toliau. 

— Galbūt visiškai normalu sukilti prieš karalių? Nuversti jį nuo sosto? 
Nužudyti jį? Paskirti į jo vietą kitą? 

— O kaip jūs manote? 

- Iš visų pretendentų į sostą išrinkote Kurtenė šeimą, o ne Polus. Hen- 
riką, Ekseterio markizą, o ne Henriką, lordą Montagju. O gal, - prabyla jis 
užjaučiamai, - jūs jų neskiriate? 

- Dar ko! - pašoka vienuolė. - Buvau susitikusi su abiem džentelmenais. 

Ričas užsirašo. 

Įsikiša Odlis: 

— Kurtenė, lordas Ekseteris, yra karaliaus Eduardo dukters palikuonis. 
O lordas Montagju - palikuonis karaliaus Eduardo brolio, Klarenso herco- 

go. Kaip galite palyginti jų teises į sostą? Jeigu jau prabilome apie tikrus ir 
tariamus karalius, kai kas sako, kad pats Eduardas buvo pradėtas savo mo- 
tinos ir paprasto lankininko. Gal ir apie tai turite nuomonę? 

— Iš kur jai žinoti, - nukerta Ričas. 

Odlis varto akis. 

- Kaipgi? Ji juk bendrauja su šventaisiais, o jie tai tikrai Žino. 

Kromvelis žiūri į Ričą ir mėgina perskaityti jo mintis: Nikolo knygoje 
parašyta, kad išmintingas valdovas sunaikina pavyduolius, o jeigu jis, Ri- 
čas, būtų karalius, tokie pretendentai su savo šeimomis jau seniai būtų po 
velėna. Merginai užduoda kitą klausimą: kaip paaiškinti tai, kad vizijose ji 
matė dvi karalienes? 

— Galbūt, - svarsto Kromvelis, - viskas paaiškės mūšyje? Visai neblogai 
turėti atsarginių karalių ir karalienių, jeigu planuojamas pilietinis karas. 

— Visai nebūtina kariauti, - atsako vienuolė, o Ričas iš nuostabos net 
atsisėda, - nes Viešpats siunčia Anglijai marą. Henrikas mirs ne vėliau kaip 
po šešių mėnesių. Ir ji, Tomo Bolino duktė. 

— O aš? 

- Jūs irgi. 

— Visi, esantys šiame kambaryje? Žinoma, išskyrus tave? Nė vienas iš 
mūsų nepadarėme tau nieko blogo. 

- Visos moterys jūsų namuose yra eretikės, todėl maras sunaikins jų 
kūnus ir sielas. 

— O princesė Elžbieta? 

Ji pasisuka ir rėžia Kranmeriui: 

- Sako, krikštydami ją šildėte vandenį, kad vaikui nebūtų sukrėtimo. 
Geriau jau būtumėt apipylęs ją verdančiu vandeniu. 

— Dieve švenčiausias, - sukrėstas Ričas padeda savo plunksną. Jis pats 
neseniai tapo tėvu, o lopšyje supasi mažytė jo dukrytė. 

Kromvelis uždeda ranką vyriausiajam teisėjo pavaduotojui ant peties. 
Galima pamanyti, kad jo giminaitei reikia paguodos, bet išgirdusi savo 
lemtį iš pranašės lūpų Alisa tik prunkštelėjo. 

Tomas paaiškina Ričui: 

- Ji ne pati sugalvojo verdantį vandenį, taip kalbama gatvėse. 

Kranmeris tarsi sustingo, nes gavo iš vienuolės smūgį ir dabar prana- 
šumas jos rankose. 

— Vakar mačiau princesę, - prataria Kromvelis. - Kad ir kokie būtų pik- 
tavalių kėslai, ji puikiai jaučiasi, - sąmoningai kalba kuo ramiau, nes reikia 
leisti arkivyskupui vėl atgauti savitvardą. Atsisuka į pranašę: - Sakykite, ar 
aptikote kardinolą? 

— Ką? - negali patikėti Odlis. 

— Ponia Elžbieta sutiko keliaudama po dangų, pragarą ir skaistyklą pa- 
ieškoti buvusio mano šeimininko, o aš pažadėjau apmokėti jai kelionės iš- 
laidas. Net daviau jos žmonėms avansą, todėl tikiuosi kokios nors pažangos. 

— Volsis galėjo gyventi dar penkiolika metų, - kalba mergina, o jis link- 
teli, nes ji viso labo pakartojo jo mintis, - bet Viešpats nubaudė jį kaip pa- 
vyzdį kitiems. Mačiau, kaip dėl jo sielos ginčijosi velniai. 

- Ir kokie rezultatai? 

— Jokių rezultatų. Viską apieškojau. Jau maniau, kad Dievas nepriėmė 
jo, bet vėliau vieną naktį pamačiau jį, - ilga taktiška pauzė, - jo siela blaš- 
kėsi tarp negimusiųjų. 

Tyla. Kranmeris atsisėda, o Ričas tyliai kramto plunksnos galiuką. Od- 
lis suka rankovės sagą, kol siūlas įsitempia. 

- Jeigu norite, galiu už jį pasimelsti, - priduria mergina, - Viešpats pa- 
prastai atsako į mano maldas. 

- Jeigu čia būtų jūsų patarėjai, Tėvas Bokingas, Tėvas Goldas ir Tėvas 
Risbis, būtumėt pradėjusi nuo derybų. Būčiau pasiūlęs kainą, o jūsų dvasios 
mokytojai mėgintų ją kelti. 

— Palaukite, - Kranmeris deda ranką prie krūtinės, - gal grįžkite atgal? 
Lorde kancleri? 

- Kaip liepsite, milorde arkivyskupe. Galime eiti ratais kad ir iki Pasku- 
tiniojo teismo dienos. 

— Regite velnius? 

Ji linkteli. 

— Kaip jie atrodo? 

— Kaip paukščiai. 

— Nors tiek, - sausai priduria Odlis. 

— Ne, sere. Liuciferis dvokia. Jo letenos su nagais. Atrodo kaip gaidžiu- 
kas, išteptas krauju ir išmatomis. 

Kromvelis atsisuka į Alisą. Reikėtų ją paleisti. Ir ką jie padarė su šia 
mergina“ 

Kranmeris sako: 

- Turbūt ne ypač malonus vaizdelis, bet, kiek žinau, velniams būdinga 
pasirodyti keliais pavidalais. 

- Taip. Jie taip daro norėdami suklaidinti. Kartais jis ateina kaip jaunas 
vyras. 

— Negali būti... 

— O kartą naktį į mano celę buvo atsivedęs moterį, - pauzė, - ir ėmė ją 
grabalioti. 

— Velniams juk svetimas gėdos jausmas, - aiškina Ričas. 

— Kaip ir jums. 

— O kas buvo toliau, ponia Elžbieta? Kai pagrabaliojo? 

— Pakėlė jai sijoną. 

- Ir ji nesipriešino? - klausia Ričas. - Jūs mane stebinate. 

— Neabejoju, kad ponas Liuciferis žino, ką daro, - priduria Odlis. 

- Ir man prieš akis ant mano lovos pasimylėjo su ja. 

Ričas užsirašo. 

— Ar ta moteris jums pažįstama? 

Jokio atsakymo. 

- Ar velnias nebandė to pakartoti su jumis? Galite nesigėdyti. Už tai 
jums nieko negresia. 

- Jis pradėjo su manimi meilikauti, puikuotis savo mėlynu šilkiniu 
apsiaustu ir kojinėmis, kurios nuo viršaus iki apačios nusagstytos deiman- 
tais. 

— Kojinės su deimantais, - kartoja Kromvelis, - turbūt buvo sunku at- 
silaikyti. 

Ji purto galvą. 

— Bet juk esate jauna patraukli moteris. Galėtumėt apsukti galvą kiek- 
vienam vyrui. 

Ji pakelia akis ir kiek šypteli. 

- Aš ne Liuciferis. 

— Ką jis sakė, kai atsisakėte jo paslaugų? 

- Jis paprašė tekėti už jo, - Odlis užsidengia veidą rankomis. - Bet at- 
sakiau, kad esu davusi skaistybės įžadus. 

- Arjis nesupyko, kai nesutikote? 

— Dar ir kaip. Spjovė man į veidą. 

— Nieko kito iš jo ir nesitikėčiau, - dėbteli Ričas. 

— Nusivaliau seiles nosinaite, jos buvo juodos, smirdėjo pragaru. 

— Į ką buvo panašus tas kvapas? 

— Į kažkokius puvėsius. 

— O kur dabar jūsų nosinė? Tikiuosi, neatidavėte jos į skalbyklą? 

— Pas Jo Šventenybę Eduardą. 

— Arjis rodo ją žmonėms? Už pinigus? 

— Už aukas. 

- Pinigines* 

Kranmeris atidengia veidą ir klausia: 

— Gal padarykime pauzę? 

— Penkiolikos minučių užteks? - svarsto Ričardas. 

- Sakiau, kad ji jauna ir energinga, - pareiškia Odlis. 

— O gal susitikime rytoj, - siūlo Kranmeris, - man reikia pasimelsti. 
Ketvirčio valandos tam tikrai neužteks. 

— Bet rytoj sekmadienis, - atkunta vienuolė. - Vienas vyras buvo išjo- 
jęs sekmadienį medžioti, tai įkrito į duobę be dugno ir nugarmėjo į patį 
pragarą. Galite įsivaizduoti? 

— Vadinasi, duobė nebuvo be dugno? - atkerta Ričas. - Jeigu jau vyras 
pasiekė pragarą. 

- Gaila, kad aš nemedžioju, - vypteli Odlis. - Dievas mato, tikrai suri- 
zikuočiau. 

Alisa atsistoja ir duoda ženklą savo palydai. Pranašė plačiai išsišiepusi 
pašoka. Juk ji privertė krūptelėti arkivyskupą, tas net pašiurpo nuo šalčio, 
o vyriausiojo teisėjo pavaduotojas vos nepravirko išgirdęs jos pasakojimą 
apie nušutintus kūdikius. Vienuolei atrodo, kad ji laimi kovą, bet iš tiesų 
tik praranda, daug praranda. Alisa švelniai uždeda ranką jai ant peties, bet 
ši atmeta. 

Jau išėjęs Ričardas Ričas prabyla: 

— Reikėtų ją sudeginti. 

Kranmeris aiškina: 

- Kadir kaip mums nepatiktų jos pasakojimai apie buvusį kardinolą ar 
velnius jos miegamajame, ji viso labo kartoja tai, ko ją išmokė, mėgdžioja 
istorijas mergelių, kurias Roma laiko šventosiomis. Juk negaliu nuteisti jų 
už ereziją, lygiai kaip ir šios vienuolės. 

- Sudeginti už išdavystę, turėjau omeny. 

Laužas yra bausmė moterims, o vyrus pusiau uždusina ir kastruoja, 
paskui juos lėtai išmėsinėja egzekutorius. 

- Ji nepadarė nieko blogo, - pritaria Kromvelis, - tik išsakė ketinimą. 

— Ketinimas sukelti maištą, nuversti karalių nuo sosto - argi tai ne iš- 
davystė? Jos žodžius galima traktuoti kaip išdavystę, yra precedentų, juk 
žinote. 

— Būčiau pritrenktas, - rėžia Odlis, - jeigu šių aplinkybių Kromvelis 
nebūtų pastebėjęs. | 

Tarsi užuosdami velnio seilių dvoką, vyrai vos ne stumdydamiesi le- 
kia į gryną orą, švelnų ir drėgną, kvepiantį žalsvai auksiniais šlamančiais 
lapais. Tomas supranta, kad greitai rasis naujų išdavystės formų. Kai bu- 
vo priimtas paskutinis išdavystės aktas, niekas negalėjo tikėtis, kad per 
spausdintą knygą ar skelbimą bus platinami kieno žodžiai, nes apie spaus- 
dintines knygas niekas dar svajoti nesvajojo. Trumpam jį apima pavydas 
mirusiesiems, tiems, kurie tarnavo karaliams ramesniais laikais, o dabar 
parsidavusių ir užterštų protų mintis visoje Europoje galima paskleisti vos 
per mėnesį. 

— Reikia naujų įstatymų, - siūlo Ričas. 

— Aš tuo pasirūpinsiu. 

- Beje, šią vienuolę teks laikyti griežtesnėmis sąlygomis. Mes per daug 
švelnūs, užteks su ja Žaisti. 

Kranmeris susikūprinęs nueina, o jo abitas liečia ant žemės gulinčius 
lapus. Odlis atsigręžia į Kromvelį ir norėdamas pakeisti temą klausia: 

- Tai, sakote, princesė puikiai jaučiasi? 


Princesė be vystyklų guli ant pagalvėlės prie Anos kojų. Negražus, rau- 
donas, zyziantis žmonių padermės gniutulas. Balti plaukai pasišiaušę. Ji 
mėgsta nusispirti suknelę, lyg norėtų parodyti pačias gėdingiausias savo 
kūno vietas. Sklinda kalbos, kad Anos vaikas gimė jau su dantimis, ant 
kiekvienos rankos turi po šešis pirštus ir apžėlęs kaip beždžionė. Dėl to 
tėvas ne kartą rodė vaiką nuogą pasiuntiniams, motina irgi nepraleidžia 
progos atkišti be vystyklų, kad tik greičiau nutiltų tos kvailos paskalos. 
Princesei karalius parinko Hatfildą, bet Ana siūlo ką kita: 

— Man atrodo, būtų gerokai mažiau išlaidų ir išsaugotas etiketas, jeigu 
ispanės Marijos dvaras būtų išardytas ir jos ūkis prisijungtų prie mano 
dukters Elžbietos ūkio. 

— Kaip kas? 

Mažylė tyli, bet tik todėl, kad susigrūdo į burną kumštį ir su malonu- 
mu čiulpia. 

— Kaip mano dukters tarnaitė. O kuo ji dar galėtų būti? Juk apie lygybę 
negali būti jokios kalbos. Marija pavainikė. 

Trumpas atokvėpis baigėsi, princesė ima taip klykti, kad gali prikelti 
mirusiuosius. Ana nusuka akis, o veidą akimirką nušviečia paslėpto susiža- 
vėjimo blyksnis. Pasilenkia prie dukters, bet iškart prie mažylės pribėga 
būrys tarnaičių, paima rėkiančią būtybę, suvynioja ir nuneša. Karalienė su 
liūdesiu stebi, kaip jos vaisių neša tolyn triukšminga procesija. Kromvelis 
atsargiai taria: 

— Man atrodo, kad ji išalko. 


Šeštadienio vakaras. Vakarienė Ostin Frajerse sunkiai pagaunamo Sti- 
veno Voeno garbei kartu su Viljamu Betsu, Hansu, Kraceriu, Riotesliu. 
Šnekučiuojamasi įvairiomis kalbomis, o Reifas Sadleris mitriai ir neįkyriai 
vertėjauja. Jo galva sukinėjasi į visas puses: čia aukštos materijos, čia pa- 
prasta kalba, valstybės valdymo menas ir apkalbos, Cvinglio teologija, 
Kranmerio žmona. Apie ją jau kalbama Stiljarde ir mieste. 

Voenas klausia: 

- Ar gali Henrikas žinoti ir kartu nežinoti? 

- Tai visiškai įmanoma. Henrikas - nepaprastų gabumų valdovas. 

- Ir kasdien vis gabesnis, - juokiasi Rioteslis. 

- Sako, kad tai vienas iš tų vyrų, kurie nuolat turi būti aktyvūs, - įsi- 
terpia gydytojas Betsas. - Tačiau pastaruoju metu ramybės jam neduoda 
koja, ta sena trauma, bet ar verta stebėtis, kad niekada medžioklėje ar tur- 
nyruose savęs negailėjęs Henrikas dabar turi šiokių tokių sveikatos pro- 
blemų. Šiais metais jam sueis keturiasdešimt treji, ir būčiau labai dėkingas, 
Kraceri, jeigu išgirsčiau jūsų nuomonę, ką planetos siūlo žmogui, kurio 
žemėlapyje dominuoja oras ir ugnis. Beje, argi aš neperspėjau, kad Mėnulis 
Avino žvaigždyne - staigus ir ūmus ženklas - yra nepalankus metas vedy- 
boms? 

— Kažkodėl nieko negirdėjome apie Mėnulį Avine, kol dvidešimt me- 
tų Henrikas gyveno su Kotryna, - atsako Tomas nekantriai. - Gydytojau 
Betsai, ne nuo žvaigždžių viskas priklauso, o nuo aplinkybių ir būtinybės, 
sprendimų, kuriuos priimame spaudžiami, arba dorybių, bet jų neužtenka, 
nes kartais mus gelbsti mūsų ydos. Kaip manote? 

Kromvelis pašaukia Kristofą, kad tas vėl pripildytų jų taures. Jie kalba 
apie pinigų kalyklą, kur Voenas gavo darbą, apie Kalė, kur ponia Lil atrodo 
labiau užsiėmusi miesto reikalais nei jos vyras gubernatorius. Kromvelis 
prisimena Gvidą Kamilą iš Paryžiaus, neramiai vaikščiojantį tarp medinių 
savo atminties mašinos sienų, - žinios kaupiamos tos mašinos ertmėse ir 
jų bematant daugėja. Prisimena šventąją mergelę, kuri, kaip paaiškėjo, nei 
šventoji, nei mergelė, vakarieniaujančią su jo dukterėčiomis. Galvoja apie 
savo draugus tardytojus: klūpantį ir besimeldžiantį Kranmerį, šiandienės 
apklausos įrašus tvarkantį nepatenkintą Ričą, Odlį - o ką gi veikia lordas 
kancleris? Blizgina savo pareigybės grandinę, nusprendžia Tomas. Nori 
paklausti Voeno, ar jo namuose negyveno mergina vardu Dženikė. Kas jai 
nutiko? Bet jo mintis pertraukia Rioteslis: 

— Kada gi bus baigtas mano šeimininko portretas? Juk seniai pradėjo- 
te jį, Hansai, ar ne metas užbaigti? Nekantraujame pamatyti, ką iš jo pa- 
darėte. | 

— Jis vis dar užsiėmęs su prancūzų pasiuntiniais, - atsako Kraceris. - 
De Dentvilis nori pasiimti savo portretą, kai jį pašauks atgal. 

Prie stalo ima kvatoti: Prancūzijos pasiuntinys nuolat pakuoja ir išpa- 
kuoja daiktus, nes Pranciškus vis liepia jam pasilikti ten, kur yra. 

- Bet kokiu atveju tikiuosi, kad paims jį ne iš karto, - taria Hansas, — 
nes norėčiau pademonstruoti portretą, kad sulaukčiau daugiau užsakymų. 
Noriu, kad jį pamatytų karalius, be to, noriu nutapyti patį karalių. Kaip 
manote, ar galėčiau? 

— Paklausiu Henriko, - ramiai taria Kromvelis, - rasiu tinkamą pro- 
gą, - apžvelgia svečius ir stebi, kaip Voenas spindi iš pasididžiavimo, tarsi 
Jupiteris ant sienos paveikslo. 

Svečiai kyla kramtydami cukruotus imbierus ir cukatas, o Kraceris 
kažką paišo. Piešia saulę ir planetas, judančias savo orbitomis, pagal Ko- 
perniko planą. Rodo, kaip pasaulis sukasi pagal savo ašį, jam niekas ne- 
prieštarauja. Kojomis galima pajusti trauką ir svorį, uolienos slegiamos 
atplyšta nuo kalnų ir rieda žemyn, vandenyno purslai ūždami veržiasi į 
krantą, svaiginančios Alpių viršūnės juda, tarsi norėdami išsivaduoti braš- 
ka Vokietijos miškai. Pasaulis dabar ne toks, kaip jo ir Voeno jaunystės 
laikais, jis ne toks, kaip buvusio kardinolo laikais. 

Svečiai išsivaikšto pasirodžius Alisai, apsigobusiai apsiaustu. Ją lydi To- 
mas Roterhamas, vienas iš jo namuose gyvenančių globotinių. 

— Nesijaudinkite, sere, su ponia Elžbieta sėdi Džo, o pro ją ir musė ne- 
praskris nepastebėta. 

Štai kaip. Mergaitė, nuolat liedavusi ašaras dėl iširusio siuvinio. Ta ne- 
švari maža mergaitė, mėgdavusi padūkti po stalu su šlapiu šunimi ar paer- 
zinti gatvės prekeivį. 

— Ar rastumėte man kelias minutes? - klausia Alisa. - Norėčiau su ju- 
mis pasikalbėti. 

- Žinoma, - taria Kromvelis imdamas ją už rankos. Jo nuostabai, To- 
mas Roterhamas išrausta ir pasišalina. 

Alisa atsisėda ir nusižiovauja. 

— Atsiprašau, bet prižiūrėti ją gana sunku, be to, ir kelias netrumpas, - 
pakiša po kepure plaukų sruogą. - Ilgai ji neatlaikys, ji drąsi prie jūsų, bet 
naktimis nuolat verkia, nes žino, kad yra apgavikė. Net verkdama stebi, 
kokį poveikį padarys jos raudojimas. 

— Noriu kuo greičiau tą reikalą baigti, - aiškina Kromvelis. - Ir taip 
ji mums sukėlė daugybę rūpesčių. Trys ar keturi iš mūsų yra teisininkai 
ir dvasininkai, jau nusibodo kasdien šaukti posėdžius dėl kažkokios mer- 
giūkštės. 

— Kodėl nesugavote jos anksčiau? 

— Nenorėjau, kad uždarytų savo pranašysčių parduotuvę. Norėjau pa- 
žiūrėti, kas bėgs paskui jos švilpuką. Ledi Ekseter, vyskupas Fišeris, dešim- 
tys vienuolių ir kvailų kunigų, kurių vardus žinau, ir šimtai, kurių nepa- 
žįstu. 

— Ar dabar karalius juos visus nubaus? 

— Turbūt keletą. 

— Nemėginsite prašyti jo malonės? 

- Prašysiu kantrybės. 

— O kasjai nutiks? Pranašei Elžbietai? 

— Pateiksime jai kaltinimus. 

- Juk neketinate pasodinti jos į požeminį kalėjimą? 

— Ne, paprašysiu, kad karalius būtų atlaidus, nors jis ir taip visada labai 
pagarbiai elgiasi su religingais žmonėmis. Bet, Alisa, - jos akyse ima tvenk- 
tis ašaros, - matau, tau jau užteks. 

— Ne ne, viskas gerai. Esame jūsų armijos kareiviai. 

— Arji tavęs negąsdina, nekalba apie nedorus velnių pasiūlymus? 

— Ne, tai Tomas Roterhamas... Jis nori mane vesti. 

— Ak štai kas! - šypsosi Kromvelis. - O kodėl jis pats neatėjo? 

— Bijo, kad pažvelgsite į jį taip... Tarsi svertumėte ant svarstyklių kaip 
padirbtą monetą. 

— Alisa, jis valdo nemažą Bedfordšyro dalį, o mano prižiūrimiems jo 
dvarams tikrai niekas negresia. Jeigu mylite vienas kitą, kaipgi galėčiau 
prieštarauti. Esi protinga mergina, Alisa. Tavo motina, - ramiai tęsia jis, — 
ir tavo tėvas tavimi tikrai didžiuotųsi. 

Štai kodėl Alisa verkia. Ji privalo atsiklausti savo dėdės leidimo, nes pra- 
eitais metais tapo našlaite. Kai mirė Tomo sesuo Betė, jis buvo su karaliumi 
šalies gilumoje. Bijodamas užsikrėsti Henrikas nepriėmė iš Londono jokių 
pranešimų, todėl Betę palaidojo dar jam nespėjus sužinoti, kad sesuo mi- 
rė. O kai žinia galiausiai juos pasiekė, karalius ėmė jį guosti uždėjęs ranką 
ant peties, kalbėjo apie savo seserį sidabro spalvos plaukais, kaip iš pasakų 
knygos, dabar vaikščiojančią rojaus soduose, skirtuose karališko kraujo as- 
menims, nes visiškai neįmanoma jos įsivaizduoti tamsioje ir gūdžioje vie- 
toje, grotuotame skaistyklos rūsyje, kur skraidančios žarijos ir sieros tvai- 
kas, verdantis degutas ir ledinio lietaus debesys. 

- Alisa, - tęsia Kromvelis, - nusišluostyk ašaras, surask Tomą Roter- 
hamą ir užbaik jo kančias. Rytoj vietoj tavęs į Lambetą vyks Džo, jeigu tik- 
rai yra tokia nenugalima, kaip sakai. 

Tarpduryje Alisa sustoja ir atsigręžusi klausia: 

— Ar ją dar kada pamatysiu? Elžbietą Barton? Norėčiau pamatyti ją 
prieš... | 

Prieš jos bausmę. Alisa nėra naivuolė. Ką gi, jai tik į naudą. Pažiūrėkite, 
kaip baigia gyvenimą naivuoliai, išnaudojami paskendusiųjų nuodėmėse ir 
cinikų, - juos išsunkia, o paskui paskandina purve. 

Jis girdi, kaip Alisa bėga laiptais aukštyn. Girdi, kaip šaukia Tomą. Šis 
vardas sukelia ant kojų pusę namų, nutraukia maldas ir išverčia iš lovų: 
„Aš čia, tau manęs reikia?“ Kromvelis užsimeta kailinius ir išeina į lau- 
ką pasidairyti į žvaigždes. Jo namo teritorija gerai apšviesta, sodą, kur pa- 
matams kasami grioviai ir stūkso didžiuliai žemių kalnai, apšviečia fakelų 
šviesos. Dangų dengia milžiniškas medinis naujo priestato rėmas, o neto- 
liese vyksta miesto vaismedžių sodo sodinimo darbai, kur vieną dieną jų 
vaisius skins Gregoris, Alisa ir jos sūnūs. Tomas jau turi vaismedžių, bet 

nori tokių vyšnių ir slyvų, kokias valgė kitose šalyse, ir vėlyvųjų kriaušių, 
kad pagal toskanišką paprotį traškų jų minkštimą galėtų sumaišyti su 
sūdyta menke. Kitais metais planuoja įrengti sodą prie savo medžioklės 
namelio Kanonberyje ir paversti tą vietą ramybės nuo miesto šurmulio 0a- 
ze, vasariniu nameliu tarp laukų. Namas Stepnyje irgi plečiamas, statybi- 
ninkams ten vadovauja Džonas Viljamsonas. Keista, bet atrodo, kad dabar, 
kai šeima klesti, jis stebuklingai išsigydė žudikišką kosulį. „Man patinka 
Džonas Viljamsonas, - mąsto Kromvelis, - ir kaip aš galėjau su jo žmona...“ 
Iš kitos vartų pusės sklinda verksmai ir riksmai, Londonas niekada iki galo 
nenurimsta. Kad ir kiek daug žmonių guli kapuose, dar daugiau vaikšto 
gatvėmis. Girti mušeikos šokinėja nuo Londono tilto, radusieji prieglobstį 
Bažnyčioje išeina ieškoti grobio, Sadarko kekšės rėkdamos skelbia savo 
kainas, kaip mėsininkai pardavinėdami skerdieną. 

Kromvelis grįžta į vidų ir sėdasi prie rašomojo stalo. Nedideliame stal- 
čiuje laiko savo žmonos „Valandų knygą“. Joje atskiruose lapeliuose su- 
rašytos įvairios maldos, visa tai čia sudėjo pati Liza. „Tūkstantį kartų pa- 
kartok Kristaus vardą ir karštligė paliks tave visam laikui.“ Bet juk taip nė- 
ra! Karštligė gali aplankyti bet kurį žmogų ir pražudyti. Šalia pirmojo savo 
vyro vardo, Tomo Viljamso, ji užrašė jo vardą, bet pirmojo vyro vardo ne- 
išbraukė. Vaikų gimimo datos ir... jo ranka įrašytos dukterų mirties datos. 
Tomas randa tuščią vietą, kur galės įrašyti savo seserų vaikų vedybas: Ri- 
čardo su Franse Merfin, Alisos su jo globotiniu. 

Tomas mąsto, kad jau turbūt priprato gyventi be Lizos. Atrodė neįma- 
noma, kad tas sunkumas kada nors liautųsi spaudęs krūtinę, bet bėgant lai- 
kui jis atlėgo ir jau netrukdo gyventi toliau. Gali vėl vesti, mąsto. Argi ne 
tai nuolat jam primena žmonės? Daugiau jis negalvoja apie Džoaną Vil- 
jamson, ji jau nebe ta, kokia buvo. Jos kūnas daugiau jo nevaldo. Kūnas, 
atgydavęs, kai liesdavo jį nepasotinamais pirštais, ir pašventintas aistros, ta- 
po paprastos, vystančios ir niekuo neypatingos miestietės kūnu. Negalvoja 
ir apie Anzelmą, dabar ji viso labo moteris iš gobeleno, moteris iš audinių. 

Tomas ima plunksną. Jau priprato gyventi be Lizos. Bet ar tikrai? Dve- 
joja su plunksna rankoje, paskui prispaudžia knygos lapą ir išbraukia pir- 
mojo Lizos vyro vardą. Tiek daug metų svajojo tai padaryti. 

Jau vėlu. Viršuje užveria langinę, o lauke kaip gatvėje paklydęs girtuok- 
lis įdubusiomis akimis žvelgia mėnulis. Tvarkydamas drabužius Kristofas 
klausia: 

— Ar šioje karalystėje yra vilkolakių? 

— Manau, visi vilkai išnyko, kai iškirto didžiuosius miškus. O jei retkar- 
čiais ir girdi staugimą, tai tik londoniečiai. 


394 


Sekmadienis. Vos paraudus dangui jie palieka Ostin Frajersą. Tomo 
žmonės, apsirengę pilkomis livrėjomis, vyksta į vienuolės namus. Būtų pa- 
togu, galvoja jis, jeigu turėtų karaliaus sekretoriaus barką, nes jau pabo- 
do kiekvieną kartą samdyti valtį, kai reikia persikelti per upę. Jau išklausė 
mišias, bet Kranmeris primygtinai reikalauja išklausyti dar vienas. Krom- 
velis žiūri į merginą ir mato, kaip jos veidu rieda ašaros. Alisa teisi, ji pavar- 
go meluoti. 

Devintą valandą šventoji baigia narplioti siūlų kamuolį, kurį vijo me- 
tų metus. Nuodėmes išpažįsta taip aistringai ir greitai, kad Ričas vos spėja 
rašyti. Pranašė kreipiasi į juos kaip į pasaulio galinguosius, žinančius, ką 
daro. 

- Juk žinote, kaip būna. Netyčia ką nors pasakai, o žmonės iškart ima 
klausinėti: „Ką pasakei, ką turėjai omenyje?“ Sakai, kad matei vizijas, ir jie 
nepalieka tavęs nė akimirką. 

— Sunku apvilti žmones? - teiraujasi Kromvelis, o ji pritaria. Pradėjus 
sunku sustoti. Jeigu atsitrauksi, tave paskers. 

Elžbieta pripažįsta, kad jos vizijos yra pramanas. Ji niekada nebendravo 
su dangaus būtybėmis ir neprikėlė mirusiųjų, visa tai tebuvo melas. Nie- 
kada nepadarė jokio stebuklo. Laišką iš Marijos Magdalietės parašė Tėvas 
Bokingas, o vienas vienuolis - tuojau prisimins jo vardą - raides paauksa- 
vo. Angelus pati sugalvojo, - jai atrodė, kad tikrai juos regi, bet dabar su- 
pranta, kad tai tebuvo šviesos blykstelėjimai ant sienos. Pranašės girdėti 
balsai buvo ne jų, o įprasti balsai, kai jos seserys giedodavo koplyčioje. Gal- 
būt tai buvo mušamų ar apvogtų moterų verksmas gatvėje, gal net virtuvėje 
tarškančių indų garsas, o dar visos tos pasmerktųjų dejonės ir raudos, 
pastolių girgždesys ar paklydusio šuns inkštimas. 

— Dabar suprantu, ponai, kad tie šventieji buvo netikri. Ne tokie, kaip jūs. 

Kažkas jos viduje apsivertė, ir jis svarsto, kas tai galėtų būti. 

Ji klausia: | 

— Ar yra galimybė grįžti man atgal į Kentą? 

— Pažiūrėsim. 

Su jais sėdintis Hju Latimeris rūsčiai nužvelgia Kromvelį. Kam apgau- 
dinėti ir tuščiai žadėti? 

— Ne ne, palaukite, pats išsiaiškinsiu, - taria jis. 

Kranmeris prabyla švelniu balsu: 

- Prieš kur nors vykdama turėsi viešai prisipažinti melavusi ir atlikti 
išpažintį. 

- Juk ji nebijo minių, argi ne? 

Daugelį metų ji linksmino žmones keliaudama po įvairiausias vietoves, 
o dabar vėl teks maivytis miniai, bet vaidinimas bus kiek kitoks: Tomas 

nori rodyti ją atgailaujančią prie Šv. Pauliaus bažnyčios, galbūt net už Lon- 
dono ribų. Kromvelis jaučia, kad Elžbietai patinka naujas apgavikės vaid- 
muo, kaip ir pirmasis, šventosios. 

- Nikolo moko mus, - kalba Kromvelis Ričui, - kad neginkluoti prana- 
šai visada pralaimi, - šypsosi. - Sakau tai, Ričardai, nes jums patinka aklai 
sekti rašytiniu žodžiu. 

Kranmeris palinksta į priekį ir klausia vienuolės: 

- Ar tie vyrai, Edvardas Bokingas ir kiti, buvo tavo meilužiai? 

Elžbieta priblokšta, galbūt todėl, kad klausimą užduoda švelniausias 
iš tardytojų. Nustebusi spokso į jį, tarsi vienas iš jų būtų kvailys. Krom- 
velis pusbalsiu šnabžda, kad galbūt žodis „meilužiai“ nėra pats tinka- 
miausias. 

Gana. Odliui, Latimerui ir Ričui Kromvelis sako: 

— Reikia atvesti jos gerbėjus ir vadovus. Ji sužlugdė ne vieną žmogų, 
jeigu tik nepatingėsime ištirti. Fišerį, galbūt Margaritą Pol, Gertrūdą ir jos 
vyrą. Gali būti, kad ir ledi Mariją, karaliaus dukrą. Tomo Moro - ne, Ko- 
trynos - ne, bet užtai galybę pranciškonų. 

Teismas atsistoja, jeigu tai iš viso galima pavadinti teismu. Pakyla ir Džo. 
Ji siuvinėjo, greičiau atvirkščiai, jau beveik baigė nuardyti granatmedžius 
nuo Kotrynos siuvinio - dulkėtos Granados karalystės likučius Anglijos 
žemėje. Džo sulanksto savo darbą, įsideda žirkles į kišenę, pasiraitoja ran- 
koves ir įkiša adatą į audinį iki kito karto. Prieina prie kalinės ir deda ranką 
jai ant peties. 

— Noriu atsisveikinti. 

— Viljamas Hokherstas, - prabyla vienuolė, - dabar prisimenu jo vardą. 
Vienuolis, kuris parašė laišką nuo Marijos Magdalietės. 

Ričardas Ričas užsirašo. 

- Šiandien turbūt užteks, - pataria Džo. 

— Ar eisite su manimi, ponia? O kur mane ves? 

— Niekas su tavim neis, - atsako Džo. - Nejaugi dar nesupratai, Elžbie- 
ta? Tave uždarys į Tauerį, o aš einu namo pietauti. 


1533 metų vasarą dangus beveik kas dieną buvo giedras, Londono so- 
duose gausiai užderėjo braškių, visur zyzė bitės, o vakarai buvo nepapras- 
tai šilti, tad buvo galima maloniai vaikštinėti tarp rožynų ir klausytis, kaip 
jauni džentelmenai ginčijasi dėl savo laimėjimų. Javai gerai augo net šiau- 
rėje. Medžių šakos lūžta nuo prisirpusių vaisių. Tarsi karalius būtų įsakęs 
karščiui neslūgti, jo dvaras net ir rudenį yra ryškiai apšviestas vasaros 
spalvų. Monsinjoras, karalienės tėvas, spindi kaip saulė, aplink jį sukasi 
mažesnė, bet ne mažiau ryški vidurdienio planeta - Džordžas Ročfordas. 

O šokiuose niekas negali nurungti Brandono, kai jis laksto šuoliais po sales 
su savo nuotaka, kuriai dar tik keturiolika. Ji turtinga paveldėtoja, anksčiau 
buvusi pažadėta jo sūnui, bet Čarlzas, kaip patyręs vyras, panaudojo ją ki- 
tiems tikslams. 

Seimūrai užmiršo senus šeimos barnius, jų įtaka ir turtai auga. Džeinė 
Seimūr, žvelgdama žemyn, taria: 

— Pone Kromveli, mano brolis Edvardas praeitą savaitę nusišypsojo. 

— Negali būti! Kas gi nutiko? 

— Jis nugirdo, kad jo žmona serga. Buvusi žmona. Ta, kurią mano tė- 
vas... na žinote. 

— Ar ji mirs? 

— Tikėtina. Ir tada jis susiras kitą. Bet laikys ją savo namuose Elvetame 
ir nė per mylią neprileis jos prie Vilko dvaro. O jeigu ten apsilankys mano 
tėvas, ji bus užrakinta drabužinėje, kol tėvas išvyks. 

Rūmuose ir Džeinės sesuo Liza su savo vyru, Džersio gubernatoriu- 
mi, turinčiu giminystės ryšių su nauja karaliene. Liza pasipuošusi nėriniais 
ir aksomo drabužiais, veido bruožai griežti, nė nepalyginsi su neaiškiu ir 
miglotu sesers veidu, akys drąsios, šviesiai rudos ir išraiškingos. Džeinė 
šnabžda, kad jos akys vandens spalvos, o mintys - tarsi mažytės auksinės 
žuvelės, kurių neįmanoma pagauti kabliuku ar tinklu. 

Džeinė Ročford, kuriai išties nėra kuo užsiimti, stebi, kaip Kromvelis 
tyrinėja akimis abi seseris. 

- Liza Seimūr greičiausiai turi meilužį, - spėja ji. - Nenorėčiau tikėti, 
kad jai skruostus taip įkaitino jos vyras. Jis buvo senas jau per karą su ško- 
tais. Seserys panašios, tas pats įprotis nulenkti galvą ir sukąsti apatinę lūpą. 
Priešingu atveju, - sako kvailai šypsodamasi, - būtų galima pamanyti, kad 
jų motina gudrybėmis nenusileido savo vyrui. Ji buvo gražuolė, Mardžeri 
Ventvort. Niekas nežino, kas ten nutiko Viltšyre. 

— Keista, kad nežinote, ledi Ročford. Atrodo, žinote visas paslaptis. 

— Aširjūs - mudu viską stebime atmerktom akim, - nuleidžia galvą ir 
sako lyg pati sau: - Jeigu norite, būsiu atsimerkusi ir ten, kur jums nevalia 
patekti. 

„Dieve šventas, ko ji iš manęs nori? - svarsto Kromvelis. - Aišku, kad 
ne pinigų.“ 

- Kas nutiko? - klausia daug šalčiau, nei tikėjosi. 

Ji pakelia akis. 

— Man reikia jūsų draugystės. 

- Jei nereikia jokių sąlygų. 

— Maniau, galiu padėti, nes jūsų sąjungininkė ledi Keri išvyko į Heve- 
rį aplankyti dukters. Ji nereikalinga, nes Ana vėl gali atlikti savo pareigas 

miegamajame. Vargšė Merė, - juokiasi, - Dievas jai nemažai davė, bet ji 
taip ir neišmoko tuo naudotis. Sakykite, ką darysite, jeigu karalienė nesu- 
silauks kito vaiko? 

— Juk nėra jokio pagrindo baimintis. Jos motina gimdė kas metai. Bo- 
linas skųsdavosi, kad taip gyventi darosi neįmanoma. 

— Ar pastebėjote, kad kai vyrui gimsta sūnus, jis visus nuopelnus pri- 
siima sau, o kai gimsta duktė, ima kaltinti žmoną? O jeigu pora visai nesu- 
silaukia vaikų, sako, kad žmona nevaisinga. Juk niekas nesako, kad vyro 
sėkla bloga. 

- Tas pats ir Evangelijoje. Visada kaltina akmenuotą žemę. 

Akmenuotos vietos, krūmokšniais apaugusi nederlinga dykuma. Po 
septynerių santuokinio gyvenimo metų Džeinė Ročford vis dar vaikas. 

— Mano vyras nori, kad mirčiau, - sako ji ramiai, o Tomas nežino, ką ir 
atsakyti, nes nebuvo pasiruošęs tokiai išpažinčiai. 

— Jeigu tikrai mirsiu, - tęsia ji tuo pačiu nerūpestingu tonu, - noriu 
paprašyti jūsų kaip draugo: pasirūpinkite, kad mano kūną išskrostų. Bijau 
nuodų. Mano vyras ir jo sesuo ištisas valandas sėdi kartu užsidarę, o Ana 
tai jau tikrai pažįsta visas nuodų rūšis. Gyrėsi, kad pavaišins Mariją tokiais 
pusryčiais, nuo kurių ji jau nepasveiks, - Tomas laukia. - Aš apie Mariją, 
karaliaus dukterį. Neabejoju, kad norėdama galėtų nesunkiai susidoroti ir 
su savo seserimi, - dar kartą pakelia akis. - Jeigu širdyje esate doras žmo- 
gus, neatsisakysite sužinoti to, ką Žinau aš. 

Džeinė Ročford vieniša, mąsto Kromvelis, todėl jos širdis laukinė, kaip 
narve esančios Leontinos. Įsivaizduoja, kad visi kreivi žvilgsniai nukreipti 
į ją, kad visi slapti pokalbiai vyksta apie ją. Bijo, kad kitos moterys ims jos 
gailėtis, o to ji labiausiai nepakenčia. 

— O kąjjūs žinote apie mano širdį? - teiraujasi Kromvelis. 

- Žinau, kam ją patikėtumėte. 

— Tuomet apie mane žinote daugiau nei aš pats. 

- Vyrams tai būdinga. Žinau, ką mylite. Kodėl neprašote jos rankos? 
Seimūrai neturtingi. Parduotų jums Džeinę ir būtų patenkinti sandėriu. 

— O jūs klystate. Stengiuosi ne dėl savęs. Mano namuose pilna jaunų 
džentelmenų ir globotinių, kurių ateitimi ir rūpinuosi. 

— Ai ai ai, kaip užgiedojo. Pasekite šią pasaką vaikučiams vaikų darže- 
lyje. Papasakokite Bendruomenių rūmams, juk beveik visada jiems meluo- 
jate. Bet manęs neapgausite. 

— Prašote mano draugystės, o elgiatės kaip aršiausias priešas. 

- Teks su tuo susitaikyti, jeigu norite mano informacijos. Užeikite pas 
Aną ir pamatysite, kad ji meldžiasi. Pasipuošusi žirnio dydžio brangakme- 
niais karalienė siuva chalatą elgetai. 

Jis vos tvardosi nenusišypsojęs. Paveikslas aiškus. Ana pakerėjo Kran- 
merį. Arkivyskupas laiko ją dievobaimingos moters idealu. 

— Tai ar jums įdomu, kas iš tiesų vyksta? Negalvokite, kad ji liovėsi ko- 
ketavusi su lanksčiais jaunais džentelmenais. Visi tie jos grožį šlovinantys 
eilėraščiai ir dainelės - manote, visa tai praeitis? 

— Ją dabar garbina karalius. 

- Ana nesulauks iš karaliaus gražesnio žodžio, kol jos pilvas vėl nepra- 
dės pūstis. 

- Bet tam niekas negali sukliudyti. 

— Niekas. Jeigu tik jis užsiims tais reikalais. 

— Būkite atsargi, - šypsosi Tomas. 

— Negalvojau, kad papasakojusi apie karaliaus miegamąjį tapsiu išda- 
vike. Visa Europa liežuvavo apie Kotryną, prarado ji nekaltybę ar ne, ojeigu 
taip, ar ji apie tai žino? - ji prunkšteli. - Naktimis Henriką kamuoja kojos 
skausmai. Jis bijo, kad įtūžusi karalienė jį išspirs, - užsidengia burną ran- 
komis, bet žodžiai sunkiasi pro pirštus. - O jeigu Ana guli po juo ramiai, 
jis nepatenkintas: „Argi taip, madam, rūpinatės mano giminės pratęsimu?“ 

— Nežinau, ką jai ir daryti. 

— Ana skundžiasi, kad karalius nesuteikia jai jokio malonumo. O jis, 
nors kovojo dėl jos septynerius metus, nenori pripažinti, kad aistra taip 
greitai išblėso. Man atrodo, jo jausmai atšalo dar prieš išvykstant iš Kalė. 

Gali būti, kad jie buvo išvarginti laukimo. Bet Henrikas vis dar neša 
jai prabangias dovanas. Nors pykstasi jie irgi iš visos širdies, o taip nebūtų, 
jeigu būtų vienas kitam abejingi. 

— Taigi, - tęsia ji, - turint omeny skaudančią koją ir Anos įprotį spardy- 
tis, kad jis stokoja uolumo, o jos geismas išblėsęs, vargu ar kada nors su- 
lauksime naujo Velso princo. Šiaip jis tikras vyras, nes kiekvieną savaitę 
vis turėdavo po kitą moterį. Jeigu jam reikia naujovių, tai kodėl to negali 
trokšti Ana? Be to, jai padėti visada pasiruošęs jos brolis. | 

Kromvelis įdėmiai žiūri į ją. 

— Tepadeda jums Dievas, ledi Ročtord. 

— Norėjau pasakyti, palenkti jos pusėn savo draugus, o jūs ką pagalvo- 
jote? - nemaloniai nusijuokia. 

— O ką pati norėjote tuo pasakyti? Juk jūs jau seniai rūmuose, todėl 
žinote, kokie žaidimai ten žaidžiami. Nieko blogo, jeigu moteris priima ei- 
lėraščius ar komplimentus, net jeigu yra ištekėjusi. Ji puikiai žino, kad tuo 
metu jos vyras rašo eilėraščius kitoms damoms. 

— Na taip, ji tai puikiai žino. Aš irgi. Trisdešimties mylių spinduliu ne- 
rasite jokios išdykėlės, kuri neturėtų jai skirtų Ročfordo eilėraščių. Jeigu 
manote, kad meilės intrigos baigiasi prie miegamojo durų, esate gerokai 

naivesnis, nei man atrodė. Galite kiek norite svaigti nuo Seimūro dukters, 
bet visiškai nebūtina varžytis su ja avinišku bukumu. 

Kromvelis šypsosi. 

— Taip, vargšes avis dažnai apkalba. O piemenys sako, kad jos atpažįsta 
viena kitą, atsišaukia į savo vardus, ieško partnerio visam gyvenimui. 

— O ar žinote, kas laisvai patenka į bet kurį miegamąjį? Tai tas niekšiškas 
ir pasalūniškas Markas, prakeiktas tarpininkas. Mano vyras moka jam per- 
lamutrinėmis sagomis, cukruotų vaisių dėžutėmis ir plunksnomis jo skry- 
bėlei. 

— Ką, nejaugi lordui Ročfordui trūksta grynųjų pinigų? 

— Ojjūs gal žinote, kaip padidinti jų kiekį? 

— Kodėl gi ne? 

„Ką gi, - svarsto Tomas, - mūsų nuomonės sutampa bent jau dėl Mar- 
ko, nes abu jo neapkenčiam. Volsio namuose jis mokė choristus, o čia nieko 
neveikia, tik šlaistosi kuo arčiau karalienės kambarių.“ 

— Man atrodo, kad jis nekelia jokios grėsmės. 

- Jis kaip krislas akyje. Nežino savo vietos. Jis išpuikęs niekalas, tik ir 
žiūri, kaip išnaudoti pasitaikiusią progą. 

— Turbūt tą patį galėtumėte pasakyti apie mane, ledi Ročford. Beje, taip 
ir kalbate. 


Į Ostin Frajersą su vežimu atvyksta Tomas Vajatas ir atveža krepšius 
lazdynų riešutų bei daugybę Kento obuolių. 

— Elnieną tuojau atveš, - sako jis šokdamas žemyn, - aš gabenu šviežius 
vaisius, o ne skerdieną, - jo plaukai kvepia obuoliais, drabužiai dulkėti nuo 
kelionės. - Turbūt gausiu barti, kad vos nesugadinau dubleto, kuris ver- 
tas... 

— Metinės vežiko algos. 

Vajatas kaip tikras kaltininkas nudelbia akis. 

— Užmiršau, kad jūs mano tėvas. 

— Išbariau tave, o dabar galime ir laisviau pakalbėti. 

Stovėdamas šykščios rudeninės saulės atokaitoje Kromvelis vienoje 
rankoje laiko obuolį, o kita nedideliu peiliuku lupa žievę, ši krinta ant jo 
popierių kaip obuolio šešėlis, žalias ant balto popieriaus ir juodo rašalo. 

— Ar nematėte ten ledi Keri? 

— Kaime Merė Bolin. Kokie nekalti malonumai lenda į galvą! Manau, ji 
rujoja kokioje nors pastogėje šienui krauti. 

— Man tik įdomu, kur jos ieškoti, kai jos sesuo vėl negalės atlikti savo, 
kaip žmonos, pareigų. 

Vajatas sėdasi šalia popieriaus šūsnių, rankoje obuolys. 

— Kromveli, tarkime, kad paliekate Angliją septyneriems metams. Ar- 
ba kaip riteris pasakoje septyneriems metams užmiegate užburtu miegu. 
Dairytumėtės ir stebėtumėtės, kas tokie šie žmonės. 

Šią vasarą Vajatas prisiekė, kad pasiliks Kente. Drėgnomis dienomis 
skaitys ir rašys, o geru oru medžios. Bet artėja ruduo, naktys ilgėja ir jį vėl 
patraukė pas Aną. Vajatas įsitikinęs, kad jo širdis neapgaudinėja, o jeigu 
apgaudinėja ji, tai sunku suprasti kaip. Su Ana šiomis dienomis negalima 
juokauti, negalima juoktis. Reikia galvoti, kad ji tobula, priešingu atveju 
bus nubaustas. 

— Senas mano tėvas pasakojo apie karaliaus Eduardo laikus. „Dabar 
suprantate, - sakė, - kodėl karaliui nereikėjo vesti savo pavaldinės anglės.“ 

Bėda ta, kad nors Ana ir pertvarkė dvarą, vis dar yra ją anksčiau paži- 
nojusių žmonių, kai ji buvo ką tik atvykusi iš Prancūzijos ir ėmė gundyti 
Harį Persį. Jie ištisai tauškia apie jos trūkumus. Ji ne žmogus, o gyvatė. Ar- 
ba gulbė. Una candida cerva. Vienintelė balta elnio patelė, pasislėpusi po 
sidabriškai pilkais lapais, drebanti ir laukianti mylimojo, kuris vėl ją pavers 
deive. 

- Išsiųskite mane atgal į Italiją, - prašo Vajatas, - mane nuolat perse- 
kioja jos tamsios, blizgančios, pusiau pramerktos akys. Ji man vaidenasi, 
naktimis ateina į vienišą mano lovą. 

— Vienišą? Sunku patikėti. 

Vajatas juokiasi. 

— Jūs teisus. To tikrai neatsisakau. 

— Per daug geriate. Skieskite vyną vandeniu. 

— O juk galėjo būti visai kitaip. 

— Viskas galėjo būti kitaip. 

— Jūs niekada negalvojate apie praeitį. 

— Niekada apie ją nekalbu. 

Vajatas maldauja: 

— Išsiųskite mane iš čia. 

— Pasistengsiu. Kai tik karaliui prireiks pasiuntinio. 

— Ar tiesa, kad Medičiai perša princesę Mariją? 

— Ne princesę Mariją. Turbūt norėjote pasakyti ledi Mariją. Paprašiau 
karaliaus apsvarstyti šį siūlymą. Bet jie mūsų valdovui per menka žuvis. 
Juk žinote, jeigu Gregoris parodytų nors menkiausią susidomėjimą ban- 
kininkyste, paieškočiau jam nuotakos Florencijoje. Būtų malonu turėti na- 
muose italę. 

— Siųskite mane ten. Sugalvokite reikalą, kurį galėčiau išspręsti jūsų ar 
karaliaus naudai, nes čia net pats sau esu nereikalingas ir tik visus erzinu. 

— Prisiekiu išbalusiais Beketo kaulais, baikite savęs gailėti! 

Norfolkas turi savą nuomonę apie karalienės draugus. Kalbėdamas 
apie tai jis visas kratosi, relikvijos barška, netvarkingi pilki antakiai lenda į 
plačiai atmerktas akis. Ak, tie damų mylėtojai! Jis buvo geresnės nuomonės 
apie Norisą. O čia dar Henrio Vajato sūnus! Rašo eiles, dainuoja ir nesu- 
stodamas plepa. 

— Kokia prasmė kalbėtis su moterimis? - nuoširdžiai klausia hercogas. — 
Kromveli, juk jūs nesikalbate su moterimis, argi ne? O apie ką su jomis kal- 
bėtis? Ką pasakysite? 

Tomas svarsto pasikalbėti su Norfolku. Kai tik jis sugrįš iš Prancūzijos, 
paprašys jo pasaugoti Aną. Prancūzai Marselyje susitinka su popiežiumi, o 
Henrikui turi atstovauti seniausias jo lordas. Gardineris jau ten. 

— Man kiekviena diena yra kaip atostogos, - prisipažįsta jis Vajatui, - 
kai tų dviejų nėra. 

Vajatas sako: 

— Man atrodo, kad karalius rado naują pramogą. 

Kitą dieną Kromvelis seka, kaip Henrikas stebi rūmų damas, ir nemato 
nieko ypatingo, išskyrus natūralų bet kurio vyro susidomėjimą. Tik Kran- 
meriui atrodo, kad jeigu dukart pažvelgi į moterį, privalai ją vesti. Stebi, 
kaip karalius šoka su Liza Seimūr uždėjęs ranką jai ant juosmens. Viską 
šaltai ir prikandusi lūpą stebi Ana. 

Kitą dieną jis skolina Edvardui Seimūrui truputį pinigų labai palan- 
kiomis sąlygomis. 


Drėgnais rudens rytais, kol saulė dar nepakilo virš horizonto, visi jo 
namiškiai keliasi anksti ir traukia į kiaurai permirkusius miškus. Grybų 
pyrago neiškepsite, jeigu neturėsite reikiamų produktų. 

Aštuntą valandą sunerimęs ir išsigandęs atvyksta Ričardas Ričas. 

- Jie sustabdė mane prie jūsų vartų, sere, ir paklausė, kur mano krepšys 
su grybais. Niekas negali įeiti čionai be grybų, - Ričardo orumas įžeistas. — 
Nejaugi ir iš lordo kanclerio jie pareikalautų grybų? 

- Taip, Ričardai, pareikalautų. Bet po valandos jau valgysite juos keptus 
su grietine, o lordas kancleris - ne. Na ką, pereikime prie reikalų. 

Visą rugsėjį Kromvelis gaudė kunigus ir vienuolius, artimai bendra- 
vusius su pranaše. Kartu su Ričardu Riču sėdi prie popierių krūvos ir klau- 
sinėja. Patekę už grotų dvasininkai iškart išsižada savo draugės ir pradeda 
plūsti vienas kitą: niekada ja netikėjo, tai toks ir anoks tėvas juos įtikino, jie 
niekuomet nenorėjo turėti kokių rūpesčių. O dėl ryšių su Ekseterio žmona, 
su Kotryna ir Marija - kiekvienas skuba įrodyti savo nekaltumą ir apkaltin- 
ti savo brolį Kristuje. Pranašės žmonės nuolat bendraudavo su Ekseterio 
namiškiais. Pati vienuolė yra aplankiusi daugybę svarbiausių karalystės 

vienuolynų: Siono abatiją, Čarterhausą Šine, pranciškonus Riėmonde. Jis 
visa tai žino, nes pažįsta nemažai tuo nepatenkintų vienuolių. Kiekviename 
vienuolyne yra bent keli tokie, o jis išsirenka pačius protingiausius. Pati 
Kotryna nebuvo susitikusi su šventąja. O kam? Juk turėjo tarpininką Fišerį 
ir Gertrūdą, lordo Ekseterio žmoną. 

Karalius sako: 

— Sunku patikėti, kad Henris Kurtenė mane išdavė. Keliaraiščio ordino 
riteris, puikus kovotojas turnyruose, senas vaikystės draugas. Volsis bandė 
mus išskirti, bet aš nepasidaviau, - juokiasi. - Brandonai, ar atsimenate 
Grinvičą, tas Kalėdas, kokie tai buvo metai? Ar pamenate, kai mėtėmės 
sniego gniūžtėmis? 

Kaip sunku tvarkyti reikalus su žmonėmis, kurie nuolat kalba apie savo 
protėvius, vaikystės draugus ir dalykus, kurie nutiko, kai Tomas dar pre- 
braukia ašaras primindami tas nelemtas sniego gniūžtes. 

- Paklausykite, - tęsia Henrikas, - čia kalta tik Kurtenė žmona. Kai tik 
jis viską sužinos, norės jos atsikratyti. Ji permaininga ir silpna, kaip ir visos 
jos lyties atstovės, negali susilaikyti neįsipainiojusi į kokią nors intrigą. 

— Tai atleiskite jai, - pataria Kromvelis, - dovanokite jai malonę. Tegu 
šie žmonės liks jums skolingi, tuomet jie greičiau atsikratys savo kvailų 
sentimentų Kotrynai. 

— Nejaugi manote, kad galite nupirkti žmogaus širdį? - stebisi Carlzas 
Brandonas. Iš jo tono galima spręsti, kad teigiamas atsakymas jį labai nu- 
liūdintų. 

Kromveliui atrodo, kad širdis yra kaip ir visi kiti organai, kuriuos gali- 
ma pasverti ant svarstyklių. 

— Mes siūlome ne pinigus. Turiu užtektinai įrodymų, kad patraukčiau į 
teismą visus Kurtenė, visus Ekseterius. Jeigu to nedarysime, tai dovanosime 
jiems laisvę ir žemes. O dabar duodame galimybę susigrąžinti savo vardo 
garbę. 

Henrikas taria: 

- Jo senelis paliko Kuprių ir perėjo tarnauti pas mano tėvą. 

- Jeigu atleisime jiems, jie laikys mus kvailiais, - įsikiša Čarlzas. 

— Nemanau, milorde. Nuo šiol aš juos kruopščiai prižiūrėsiu. 

— O Polai, lordas Montagju, kaip siūlote pasielgti su jais? 

- Jis neturėtų dėti vilčių, kad jam atleis. 

— Tegu dreba iš baimės, - švokščia Čarlzas, - bet man nepatinka jūsų 
elgesys su didikais. 

- Jie gauna tai, ko nusipelnė, - tvirtina karalius. - Patylėkite, milorde, 
man reikia pagalvoti. 


4()3 


Pauzė. Brandonui padėtis atrodo gana komplikuota, jis norėtų tarti: 
„Kromveli, bauskite juos kaip išdavikus, bet elkitės su jais pagarbiai, žudi- 
ke.“ Staiga jo veidas pragiedrėja. 

— Ak taip, prisimenu Grinvičą. Sniego tais metais buvo iki kelių. Tada 
dar buvome jauni, Henrikai. Dabar tokio sniego daugiau nebūna. 

Kromvelis susirenka savo popierius ir atsiprašęs išeina. Prisiminimai 
gali užsitęsti visą popietę, o jis dar turi atlikti begalę darbų. 

— Reifai, nujok į Vest Horslį. Pasakyk Ekseterio žmonai, kad, anot ka- 
raliaus, visos moterys yra silpnos ir permainingos, nors aš manau, kad jis 
turi užtektinai įrodymų priešingam teiginiui. Tegu ji sėda ir parašo, kad 
turi proto ne daugiau nei blusa. Tegu patvirtina, kad net kaip moteris yra 
nepaprastai lengvai apgaunama. Priversk ją keliaklupsčiauti. Patark jai, ko- 
kias frazes pasirinkti. Tau tikrai pavyks. Kuo nuolankesnis bus laiškas, tuo 
geriau. 

Metas nusižeminti. Iš Kalė pranešama, kad karalius Pranciškus puolė 
prie popiežiaus kojų ir pabučiavo jo šlepetes. Išgirdęs šią žinią Henrikas 
praplūsta nešvankybėmis ir sudrasko skubų pranešimą į mažiausius sku- 
telius. 

Kromvelis juos surenka, susideda ant stalo ir skaito. 

- Pranciškus, kad ir kaip keista, ištesėjo jums duotą žodį, - aiškina To- 
mas karaliui. - Jis įkalbėjo popiežių pristabdyti atskyrimo nuo Bažnyčios 
bulę. Anglija gali lengviau atsikvėpti. 

— Kad tas popiežius kuo greičiau nudvėstų, - nesitveria Henrikas. — 
Viešpats mato, tai nedoras žmogus. Be to, jis visada sirguliuoja, todėl turi 
mirti. Kartais meldžiuosi, kad Kotryna irgi pereitų į amžiną gyvenimą. Ar 
kas negerai? 

— Tik spragtelėkite pirštais, Jūsų Didenybe, ir šimtai vienuolių atbėgs 
jums paaiškinti, kas gerai, o kas ne. 

- Bet aš norėčiau išgirsti jūsų nuomonę, - karalius nugrimzta į niūrią, 
slegiančią tylą. - Jeigu Klemensas mirs, kas taps kitu sukčiumi jo vietoje? 

— Aš statyčiau už Aleksandrą Farnezę. 

- Tikrai? - Henrikas atsisėda. - Ar kas nors gali paliudyti lažybas? 

-— Bet jūsų galimybės nedidelės. Pastaraisiais metais Farnezė taip pra- 
plovė Romos gyventojams smegenis, kad atėjus reikiamai akimirkai kardi- 
nolai drebės iš baimės. 

— Priminkite, kiek jis turi vaikų? 

- Jeigu neklystu, keturis. 

Karalius žiūri į gobeleną, kabantį ant gretimos sienos, kur baltų pečių 
moteris žengia basa pavasarinių gėlių kilimu. 

— Greitai man gali gimti dar vienas vaikas. 

— Karalienė pati apie tai pranešė? 

— Dar ne. 

Bet Kromvelis, kaip ir visi kiti, pastebėjo įraudusius Anos skruostus, 
pasikeitusius veido bruožus, įsakmų balso toną dalijant palaiminimus ir 
dovanas artimiems žmonėms. Pastarąją savaitę dovanų daugiau nei niūrių 
žvilgsnių, o Stiveno Voeno žmona, tarnaujanti kamerhere, tvirtina, kad ka- 
ralienei dar nebuvo menstruacijų. 

- Jai dar nebuvo... — sako karalius ir staiga nutyla išraudęs kaip mo- 
kinukas. Pereina per kambarį, išskečia rankas ir apkabina Kromvelį švytė- 
damas kaip žvaigždė, raumeningos rankos su žvilgančiais žiedais glamžo 
juodą jo švarko aksomą. 

- Šį kartą būtinai. Anglija mūsų. 

Archajiškas šauksmas iš pačių širdies gelmių, tarsi jis stovėtų mūšio 
lauke tarp kraujuotų vėliavų, karūna pakabinta ant spygliuoto krūmo, o po 
kojomis guli daugybė negyvų priešų. 

Kromvelis šypsodamasis išsilaisvina iš karaliaus glėbio ir ištiesina raš- 
telį, kurį laikė sugniaužęs kumštyje, kai karalius jį pačiupo tarsi lokys. Tai 
neįprastas apkabinimas, nes paprastai vyrai minko vienas kitą kumščiais, 
lyg norėdami vienas kitą parblokšti ant žemės. Henrikas spaudžia jo rankas. 

- Tomai, panašu, kad buvau apkabinęs dambą. Iš ko jūs padarytas? - 
paima popierių ir nusižiovauja. - Ir visa tai turime apžvelgti dabar? Visą 
Šį sąrašą? 

- Čia tik penkiasdešimt punktų. Ilgai netruks. 

Likusią dienos dalį Kromvelis negali susilaikyti nesijuokęs. Kam rūpi 
Klemensas ir jo bulės? Gali pamėginti atsistoti Londono centre, kur liaudis 
užmėtys jį akmenimis. Gali atsistoti prie kalėdinių girliandų, kurios api- 
barstomos miltais, kai nėra sniego, ir dainuoti: „Ei, tra lia lia, po medžiais 
taip Žaaalia! 


Šaltą lapkričio pabaigos dieną šventoji ir pusė tuzino jos rėmėjų atgai- 
lauja prie Šv. Pauliaus bažnyčios. Stovi sukaustyti grandinėmis, basi, pučiant 
stipriam vėjui. Žioplių minia didžiulė ir triukšminga. Pamokslas įdomus, 
apie tai, ką šventoji išdarinėdavo naktimis, kol jos seserys miegodavo, ir 
kokias baisias istorijas apie velnius ji pasakodavo savo pasekėjams. Garsiai 
skaitoma jos išpažintis, o pabaigoje ji prašo Londono gyventojų pasimelsti 
užją ir meldžia karaliaus malonės. 

Sunku patikėti, kad tai ta pati graži mergina, kurią jie matė Lambete. 
Atrodo išsekusi ir 10 metų senesnė. Jos nekankino, jis to nebūtų leidęs 
daryti su moterimi, ir apskritai niekas nieko nevertė jos daryti per 
prievartą. Net atvirkščiai - reikėjo dėti nemažai pastangų, kad suimtieji 

savo gandais ir fantazijomis neįtrauktų į pasakojimą pusės Anglijos ir taip 
nebūtų komplikavę reikalo. Vieną nepaliaujamai melavusį kunigą uždarė 
kameroje su skundiku, sulaikytu dėl nužudymo. O Tėvas Ričas iškart puolė 
gelbėti savo sielos, interpretuoti vienuolės pranašysčių ir, kad padarytų 
įspūdį, vardyti žymių žmonių iš karaliaus rūmų. Išties gaila jų visų, tačiau 
būtinai reikėjo parodyti melagę liaudžiai. Dabar Kromvelis nugabens ją į 
Kenterberį, kad sesuo Elžbieta galėtų išpažinti nuodėmes savo gimtinėje. 
Reikia susilpninti įtaką tokių žmonių, kurie gąsdina pasakojimais apie 
pasaulio pabaigą, marus ir prakeiksmus. Būtina išsklaidyti jų sėjamą baimę. 

Čia ir Tomas Moras, braunasi link jo tarp garbingų miesto žmonių, kai 
pamokslininkai lipa žemyn, o kalinius veda tolyn nuo pakylos. Pasitrina 
šaltas rankas, pučia į jas. 

— Ar Barton kaltė ta, kad ją išnaudojo? 

Kromvelis galvoja, kodėl Alisa išleido jį be pirštinių. 

— Net ir turėdamas visus įrodymus, - taria Kromvelis, - vis tiek nesu- 
prantu, kaip ji čia atsirado, pradėjo pelkynuose ir baigė prie viešų kartuvių 
ties Šv. Pauliaus bažnyčia. Žinoma, ji nieko iš to neuždirbo. 

— Kaip suformuluosite kaltinimus? - klausia Moras susidomėjęs, kaip 
teisininkas teisininko. 

- Įprasta teisė neužsiima moterimis, kurios teigia, kad gali skraidyti ar 
prikelti mirusiuosius. Pasiūlysiu parlamentui išdavystės aktą konfiskuojant 
turtą. Bendrininkams įkalinimas iki gyvos galvos, konfiskavimas, baudos. 
Manau, karalius bus apdairus, gal net gailestingas. Man labiau rūpi atskleis- 
ti tų Žmonių ketinimus, nei juos nubausti. Man nereikia metų metus besi- 
tęsiančio teismo su dešimtimis kaltinamųjų ir šimtais liudininkų. 

Moras dvejoja. 

— Baikite, - priduria Kromvelis, - kai buvote lordu kancleriu, būtumėt 
pasielgęs lygiai taip pat. 

— Gali būti. Bet kokiu atveju mano sąžinė švari, - pauzė. - Tomai, Kris- 
taus vardu, juk žinote, kad tai tiesa. 

— Bent jau kol taip galvoja karalius. Reikia pasistengti, kad karališka 
atmintis nenusilptų. Retkarčiais galite parašyti jam laiškelį, pasiteirauti, 
kokia princesės Elžbietos sveikata. 

— Taip, žinoma. 

— Leiskite suprasti, kad pripažįstate jos teises ir titulą. 

- Tai visai nesudėtinga. Santuoka sudaryta ir ją būtina pripažinti. 

— Negalite prisiversti pagirti naujos karalienės? 

— O kam karaliui reikia, kad kas nors kitas garbintų jo žmoną? 

- Sakykime, parašysite atvirą laišką. Prisipažinsite, kad pagaliau prare- 
gėjote ir pripažįstate Bažnyčios pavaldumą karaliui, - žiūri į kalinius, ku- 

riuos sodina į vežimus. - Dabar juos veš į Tauerį, - pauzė. - Nešalkite čia, 
eime pas mane papietauti. 

— Ne, - Moras purto galvą, - geriau tegu mane kiaurai perpučia vėjas ir 
grįšiu namo alkanas. O, kad vaišintumėte mane tik maistu, bet gausiu dar 
ir begalę pamokslų. 

Kromvelis stebi, kaip Moras pranyksta namo einančių oldermanų mi- 
nioje. Moras per daug pasipūtęs ir neatsisakys savo pažiūrų, svarsto jis. Bijo 
prarasti savo vertę Europos dvasininkų akyse. Reikia sugalvoti kokią nors 
išeitį, be pažeminimo. Dangus išsigiedrijo ir švyti ryškiai mėlyna spalva. 
Londono sodai mirguliuoja įvairiausiomis uogomis. Laukia atšiauri žiema, 
bet Kromvelis jaučia vidinę jėgą eiti pirmyn, kaip žalias lapelis stypsta iš 
nuvirtusio medžio. Dievo žodis plinta, vis daugiau žmonių regi naują tiesą. 
Kaip ir Elena Bar - iki šiol ji žinojo apie Nojų ir potvynį, bet nieko nebuvo 
girdėjusi apie šv. Paulių. Galėjo vardyti Dievo Motinos kančias ir neabe- 
jojo, kad pasmerktieji pateks į pragarą. Bet nieko nežinojo apie daugybę 
Kristaus stebuklų ir posakių, apaštalų žodžius ir veiksmus, apie paprastus 
žmones, kurie, kaip ir Londono vargšai, gyveno paprastą dorą gyvenimą. 
Tomas sako savo sūnėnui Ričardui, kad negalima papasakoti žmonėms 
dalies istorijos ir sustoti arba parinkti tik atskirų jos dalių savo nuožiūra. 
Žmonės priprato matyti savo religiją išpieštą ant bažnyčių sienų arba iš- 
drožtą akmenyje, bet dabar Dievo plunksna nusmailinta ir Jis pasiruošęs 
įrašyti Savo žodžius žmonių širdžių knygoje. 

Tose pačiose Londono gatvėse Šapui pastebėjo pirmąsias maišto ap- 
raiškas ir yra įsitikinęs, kad miestas pasiruošęs atverti savo vartus impera- 
toriui. Kromvelis nematė, kaip buvo niokojama Roma, bet kartais sapnuoja, 
kad yra ten: ant senovinių grindinių mėtosi žmonių viduriai, fontanuose 
guli mirštantieji, varpų skambesys pelkių rūke ir ant sienų kibirkščiuojan- 
tys padegėjų fakelų atspindžiai. Roma žlugo ir viskas kartu su ja, ne grobi- 
kai, o pats popiežius Julijus sugriovė seną Šv. Petro baziliką. Ji tūkstantį du 
šimtus metų dunksojo toje pačioje vietoje, kur pats imperatorius Konstan- 
tinas iškasė pirmą griovį, dvylika žemės kaušų, po vieną kiekvienam apaš- 
talui. Toje pačioje vietoje, kur šunys draskė krikščionių kankinius, įvilktus į 
laukinių žvėrių kailius. Naujos savo bažnyčios pamatams Julijus įsakė kasti 
dvidešimt penkias pėdas gilyn, per nekropolį, per dvylika šimtmečių Žuvų 
kaulų ir pelenų, jo darbininkai kastuvais traiškė šventųjų kaukoles. Ten, kur 
mirė kankiniai, atsirado balti marmuro luitai ir ėmė laukti Mikelandželo. 

Kromvelis stebi, kaip kunigas neša ostiją, neabejotinai kokiam mirštan- 
čiam Londono gyventojui, praeiviai nusiima kepures ir klaupiasi, bet pro 
vieną langą išlenda berniukas ir šaukia: „Parodyk mums savo prisikėlusį 
Kristų! Parodyk savo dėžutę su iššokančiomis figūrėlėmis!“ Tomas pakelia 

galvą ir prieš užsitrenkiant langui spėja pamatyti įniršio kupiną vaiko veidą. 

Jis aiškina Kranmeriui, kad žmonėms reikia tinkamos valdžios, kuriai 
būtų galima paklusti. Ištisus šimtmečius Roma vertė tikėti tuo, kuo gali 
patikėti tik vaikai. Žinoma, kad daug paprasčiau paklusti Anglijos karaliui, 
kurio galia reiškiasi per parlamentą ir Dievo valią. 

Praėjus dviem dienoms nuo susitikimo su drebančiu Moru Kromvelis 
siunčia ledi Ekseter karaliui skirtą atsiprašymą, kuriame neapsieita ir be 
kandžių žodelių jos vyrui. Šiandien Šv. Kotrynos diena, šiai kankinei gra- 
sinta kankinimais ant rato, todėl jos garbei visi link savo tikslo einame ra- 
tais. Bent jau teoriškai. Realiame gyvenime Tomas nematė nė vieno žmo- 
gaus, vyresnio nei 12 metų, vaikščiojančio tą dieną ratais. 

Kromvelis jaučia, kad kūną užplūdo naujos jėgos, panašios į virpulį 
paėmus į ranką gerą kirvį. Gali kirsti, bet gali ir susilaikyti. Jeigu pasirenki 
antrą variantą, vis tiek jauti savyje atgarsį to, ko nepadarei. 


Kitą dieną Hamptono rūmuose karaliaus sūnus, Ričmondo hercogas, 
veda Norfolko dukterį Merę. Ana surengė šias vedybas, kad pagerbtų Ho- 
vardus, taip pat nenorėjo, kad Henriko pavainikis vestų kokią nors užjūrio 
princesę. Ji įtikino karalių neskirti savo sūnui gero kraičio, kurio šis galėjo 
tikėtis, ir džiaugdamasi savo laimėjimais prisideda prie šokančiųjų: plonas 
veidelis švyti, žvilgantys plaukai susegti deimantiniais smeigtukais. Hen- 
rikas negali atitraukti nuo jos akių, Kromvelis irgi. 

O kitų žvilgsniai nukreipti į Riėmondą, kuris šokinėja kaip kumeliu- 
kas demonstruodamas savo vestuvinius papuošalus, sukiojasi, straksi arba 
vaikšto pasipūtęs kaip kalakutas. 

— Pažvelkite į jį, - šnabždasi damos, - ir matysite, koks anksčiau buvo 
jo tėvas: tas pats raudonis, oda kaip mergaitės. 

- Pone Kromveli, - prašo Ričmondas, - pasakykite mano tėvui kara- 
liui, kad noriu gyventi su savo žmona. Jis sako, kad turiu grįžti atgal į na- 
mus, o Merė turi likti su karaliene. 

— Karalius rūpinasi jūsų sveikata, milorde. 

— Man jau beveik penkiolika. 

- Juk iki jūsų gimtadienio dar pusė metų. 

Palaimą berniuko veide keičia pastėręs žvilgsnis. 

— Pusė metų yra niekis. Penkiolikos vyras jau viską gali. 

- Taip, žinoma, - prabyla šalia stovinti ledi Ročford. - Jūsų tėvas kara- 
lius buvo atsivedęs į teismą liudininkus, kurie teigė, kad penkiolikos metų 
jo brolis jau tikrai galėjo, ir ne kartą per naktį. 

— Be to, turime pagalvoti ir apie jūsų nuotakos sveikatą. 

— Brandono žmona jaunesnė už mano žmoną, o jis su ja miega. 

— Visada, kai tik ją pamato, - priduria ledi Ročford, - jeigu neklystu 
spręsdama iš apstulbusio jos veido. 

Ričmondas ruošiasi ilgiems ginčams ieškodamas precedentų, tarsi bū- 
tų įsikasęs giliuose apkasuose, - tai jo tėvo įrodinėjimo būdas. 

— Mano prosenelė, ledi Margarita Bofor, būdama trylikos pagimdė 
princą - Henriką Tiudorą. 

Bosvortas, suplyšusios vėliavos, krauju nušlakstytas laukas. Nė vieno 
mūsų nebūtų, galvoja Kromvelis, jeigu ne ši įprasta frazė: „Ateik pas mane, 
mylimoji.“ 

— Kiek žinau, dėl to nepagerėjo nei jos sveikata, nei charakteris. Be to, 
daugiau vaikų ji neturėjo, - Kromvelis staiga pajunta, kad daugiau neturi jė- 
gų ginčytis, ir pavargusiu monotonišku balsu taria: - Gerai pagalvokite, mi- 
lorde. Kartą pabandęs trejus metus vien tik to ir norėsite. Taip jau yra. O jūsų 
tėvas turi numatęs jums kitų darbų. Gali būti, kad išsiųs jus į Dublino rūmus. 

Džeinė Ročford ramina: 

— Neliūdėk, mano avinėli. Ką nors sugalvosime. Vyras visada gali susi- 
tikti su moterimi, jeigu tik ji to nori. 

- Ar galiu pasikalbėti su jumis kaip tikras draugas, ledi Ročford? Kiš- 
damasi į šiuos reikalus rizikuojate užsitraukti karaliaus nemalonę. 

— Ką jūs, - nerūpestingai taria ji, - gražiai moteriai Henrikas viską at- 
leis. O jaunųjų noras visiškai pagrįstas. 

— Kodėl turėčiau gyventi kaip vienuolis? 

— Vienuolis? Juk jie kvailesni už ožius. Paklauskite pono Kromvelio. 

- Įtariu, kad mus išskirti trokšta karalienė. Ji nenori, kad karaliaus anū- 
kas atsirastų šiame pasaulyje anksčiau už jo sūnų. 

— Nejaugi nežinai? - atsisuka į jį Džeinė Ročford. - Argi dar negirdėjai, 
kad Ana nėščia? 

Kromvelis mato, kaip vaikino veidą sukausto baimė. | 

- Bijau, mielasis, kad iki vasaros neteksi savo pareigų, - tęsia Džeinė. — 
Kai tik jam gims santuokinis sūnus, galėsi daugintis kiek tik panorėjęs. Tu 
niekada nevaldysi, o tavo vaikai netaps paveldėtojais. 

Nedažnai matai, kaip gesinamos kunigaikštėlio viltys, tarsi žvakė, taip 
greitai ir paprastai, lyg tai būtų per daugelį metų ištobulintas įprotis. Ji net 
pirštų neaplaižė. 

Prislėgtu balsu Riėmondas guodžiasi: 

- Galbūt ir vėl gims mergaitė. 

- Tokios mintys beveik prilygsta išdavystei, - atkerta ledi Ročford. - O 
jeigu ir taip, ji gali susilaukti trečio vaiko, ketvirto. Maniau, kad ji daugiau 
nepastos, bet aš klydau, pone Kromveli. Ji įrodė, kad yra vaisinga. 

Kranmeris Kenterberyje, basas smėlėtu takeliu eina į savo, kaip Ang- 
lijos arkivyskupo, įšventinimą. Tik pasibaigus ceremonijai liepia iššluoti 
nedidelį Kristaus vienuolyną, kurio nariai aktyviai rėmė pranašę. Ilgai tru- 
ko apklausti kiekvieną vienuolį ir palyginti jų pasakojimus. Atvyksta Rou- 
landas Li norėdamas pagreitinti procesą, su juo ir Gregoris. O Kromvelis 
sėdi ir skaito sūnaus laišką, neką informatyvesnį už mokyklinius jo laiškus: 
„Dėl laiko stokos tuo ir užbaigsiu.“ 

Tomas rašo Kranmeriui, kad šis būtų gailestingas vietos vienuoliams, 
jie viso labo buvo patekę į gudrios apsišaukėlės pinkles: „Pasigailėkite vie- 
nuolio, kuris paauksavo Magdalietės laiško raides. Tegu paruošia karaliui 
piniginę dovaną - manau, trijų šimtų svarų tikrai užteks. Išvalykite Kris- 
taus Bažnyčią ir visą vyskupiją. Varhamas išbuvo vyskupu trisdešimt metų 
ir visur pilna jo palikuonių, štai pavainikis sūnus - arkidiakonas. Parinkite 
jiems gerą naują šluotą. Pasikvieskite žmonių iš savo kraštų, iš Rytų Mid- 
landų, dvasininkų, gimusių po giedru dangumi.“ 

Kažkas yra po jo stalu, prie pat kojų, bet apie tai jis vengia galvoti. Ati- 
traukia kėdę ir mato pusiau apgraužtą pelę, Marlinspaiko dovaną. Pakelia 
ją ir prisimena Henrį Vajatą, kameroje valgantį įvairiausius parazitus. Ir 
kardinolą, prabangiai apsirengusį savo koledže. Meta pelę į židinį. Kūnas 
šnypščia ir susiraukšlėja, kaulai degdami traška. Ima plunksnakotį ir ra- 
šo Kranmeriui: „Išmeskite iš savo vyskupijos visus oksfordiečius ir pasi- 
kvieskite žinomų žmonių iš Kembridžo.“ Paskui rašo sūnui: „Atvažiuok 
namo ir sutik Naujuosius metus su mumis.“ 


Gruodis. Liesa kaip nendrė, melsvų lauke iškritusio sniego atspalvių 
apšviesta Margarita Pol atrodo tarsi nužengusi iš bažnyčios vitražo. Suk- 
nelės stiklo šukės žvilga, nors iš tiesų tai deimantai. Kromvelis paprašė gra- 
fienės aplankyti jį ir dabar padilbomis ši žvelgia į jį išdidžiai, kaip būdinga 
Plantagenetams. Trumpas pasisveikinimas dvelkia šalčiu. 

— Kromveli, - ir daugiau nieko. 

Margarita eina prie reikalo. 

— Princesė Marija - kodėl ji turi palikti Esekso dvarą? 

- Jo reikia milordui Ročfordui. Juk žinote, ten puiki vieta medžioti. Marija 
prisijungs prie savo sesers Hatfilde. Savos freilinos ten jai bus nereikalingos. 

— Aš galiu pasilikti su ja savo lėšomis. Juk negalite man uždrausti jos 
išgelbėti. 

- Jūs klystate, esu tik ministras, vykdantis karaliaus valią, o jūs, manau, 
ne mažiau už mane trokštate jai paklusti. 

— Jūs vykdote jo sugulovės valią. Mes su princese netikime, kad tai 
karaliaus valia. 

— Pamėginkite patikėti, madam. 

Margarita piktai žvelgia į Kromvelį: juk ji Klarenso duktė, senojo kara- 
liaus Eduardo dukterėčia. Jo laikais kalbėdami su tokiomis kaip ji žmonės 
priklaupdavo. 

— Aš buvau Kotrynos palydoje per jų vedybas. O princesei esu kaip 
antra motina. 

- Kristau švenčiausias, madam, nejaugi manote, kad jai reikia antros 
motinos? Ją ir vienintelė motina į kapus nuvarys. 

Jie žiūri vienas į kitą tarsi stovėdami skirtingose bedugnės pusėse. 

- Ledi Margarita, jeigu leisite jums patarti... Jūsų šeimos ištikimybe 
pradėta abejoti. 

— Taip teigiate jūs, o norėdami mane nubausti atskiriate nuo Marijos. 
Jeigu turite užtektinai įrodymų apkaltinti mane, tuomet siųskite į Tauerį 
kartu su Elžbieta Barton. 

- Tai prieštarautų karaliaus norams. Jis gerbia jus, madam, jūsų protė- 
vius ir jūsų amžių. 

- Jis neturi jokių įrodymų. 

— Praeitų metų birželį, tik karūnavus karalienę, jūsų sūnūs lordas Mon- 
tagju ir Džefris Polas pietavo su ledi Marija. Paskui, nepraėjus nė dviem 
savaitėms, Montagju vėl su ja pietavo. Įdomu, ką jie aptarinėjo? 

- Ir tai jūsų klausimas? 

- Ne, - sako šypsodamasis Tomas, - smidrus atnešęs berniukas buvo 
mano berniukas. O tas, kuris pjaustė abrikosus, irgi buvo mano siųstas. Jie 
kalbėjosi apie imperatorių ir apie tai, kaip jį įtikinti įsiveržti į Angliją. Taigi, 
ledi Margarita, visa jūsų šeima turi dėkoti man už pakantumą. Tikiu, kad 
ateityje jie atsidėkos karaliui savo ištikimybe. 

Kromvelis nesako, kad nori išnaudoti jos sūnus prieš jų nenuoramą 
brolį užsienyje. Jis nesako, kad jos sūnus Džefris yra jo algalapyje. Džefris 
Polas - įnirtingas, nepastovus žmogus. Niekada nežinai, ko galima iš jo 
tikėtis. Šiais metais Kromvelis už ištikimybę sumokėjo jam keturiasdešimt 
svarų. Grafienė patempia lūpą ir sako: 

— Princesė taip paprastai nepaliks savo namų. 

— Milordas Norfolkas ketina pats nuvykti į Boljė ir pasikalbėti su ja 
apie pasikeitusias aplinkybes. Žinoma, ji gali jam nepaklusti. 

Tomas patarė karaliui niekaip nevaržyti princesės Marijos ir palikti jai 
dabartinį statusą. Ir neduoti jos pusbroliui imperatoriui jokio pagrindo 
karui pradėti. 

Henrikas užsiplieskė: 

- Gal pats nueisite pas karalienę ir pasiūlysite, kad Marija turi likti 
princese? Nes aš, pone Kromveli, neisiu. O jeigu karalienė įširs, susirgs ir 

dėl to persileis, jūs būsite už tai atsakingas. Iš manęs malonės nelaukite! 

Už priėmimo kambario durų jis atsiremia į sieną, pavarto akis ir taria 
Reifui: 

— Dieve mano, nenuostabu, kad kardinolas per anksti paseno. Jeigu 
jam atrodo, kad dėl įžeistos savimeilės gali įvykti persileidimas, greitai pro- 
blemų neišspręsime. Praeitą savaitę buvau jo ginklo draugas, o dabar jis jau 
grasina man susidorojimu. 

— Gerai, kad jūs ne toks kaip kardinolas, - atsako Reifas. 

Iš tiesų. Kardinolas tikėjosi iš savo valdovo dėkingumo ir įsižeisdavo 
jo negavęs. Kad ir koks gabus, Volsis buvo emocijų vergas, jos ir išsekino 
paskutines jo jėgas. O jis, Kromvelis, daugiau nėra priklausomas nuo 
užgaidų ir beveik niekada nepavargsta. Kliūtis galima pašalinti, pyktį 
nuraminti, mazgus išnarplioti. 1533 metų pabaigoje jo dvasia stipri, va- 
lia tvirta, frontas nepalaužiamas. Dvariškiai spėjo įsitikinti, kad jis gali 
keisti įvykių eigą, formuoti juos. Gali išsklaidyti kitų žmonių baimę, su- 
teikti jiems tvirtumo jausmą šiame virpančiame pasaulyje ir įkvėpti tikė- 
jimą šiais žmonėmis, šia dinastija, šia nelaiminga lietaus sala pasaulio 
pakraštyje. 

Dienos pabaigoje savo malonumui Kromvelis apžvelgia Kotrynos val- 
domas žemes ir galvoja, kurias iš jų būtų galima perskirstyti. Seras Nikolas 
Kerju, nemėgstantis jo ir Anos, nustemba gavęs iš jo naujų dvarų, taip pat 
ir du, esančius visai šalia jo valdų Saryje. Jis prašo susitikimo norėdamas 
už tai atsidėkoti. Su tokiais prašymais reikia kreiptis į Ričardą, šis dabar 
seka Kromvelio dienotvarkę ir siūlo Nikolui pasimatyti ne anksčiau kaip 
po dviejų dienų. Kardinolas mėgdavo sakyti, kad reikia priversti žmones 
laukti, jeigu nori, kad jie tave gerbtų. 

Kerju įeina ir užsideda kaukę. Šaltas, savimi patenkintas dvariškis, lū- 
pų krašteliai truputį pakelti. Šypsena nenatūrali ir kvailoka, nederanti su 
vešlia barzda. 

- Esu tikras, kad nusipelnėte šios dovanos, - taria Kromvelis mostelėjęs 
ranka. - Esate Jo Didenybės vaikystės draugas, o jam nėra nieko malones- 
nio, kaip apdovanoti senus gerus draugus. Jeigu neklystu, jūsų žmona ar- 
tima ledi Marijai? Ar jos bendrauja tarpusavyje? Paprašykite jos, kad nuo- 
širdžiai patartų jai paklusti karaliui. Pastarosiomis dienomis jis gana irzlus, 
o aš negaliu atsakyti už atviro nepaklusnumo pasekmes. 

Pakartoto Įstatymo knygoje rašoma, kad dovanos apakina išmintin- 
guosius. Kerju, anot Kromvelio, nėra jau toks protingas, bet principas vei- 
kia: jeigu jis ir neapakintas, tai mažų mažiausiai apstulbęs. 

- Laikykite tai ankstyva Kalėdų dovana, - šypsodamasis priduria 
Kromvelis duodamas Kerju popierius. 

Ostin Frajerse jie tuština sandėlius ir stato patikimas saugyklas. Šventes 
švęs Stepnyje. Ten neša angelo sparnus - Kromvelis nori išsaugoti juos tol, 
kol namuose atsiras tinkamo amžiaus vaikas. Žiūri, kaip juos išneša, vir- 
pančius po plono lino danga, ir kaip krauna į vežimą Kalėdų žvaigždę. 

— O kaip ją valdyti, šią baisią mašiną? - klausia Kristofas. 

Kromvelis nuo vieno spindulio nuima brezentinę rankovę ir rodo jam 
paauksavimą. 

— Jėzus Marija! - sušunka berniukas. - Žvaigždė, vedanti į Betliejų. O 
aš pamaniau, kad tai kankinimo mašina. 

Norfolkas vyksta į Boljė praneši ledi Marijai, kad ji privalo persikelti į 
Hatfildo dvarą ir tarnauti mažajai princesei bei klausyti ledi Anos Šelton, 
karalienės tetos. Ankstesnį pokalbį hercogas perteikia pasipiktinęs ir įsi- 
žeidęs. 

— Karalienės teta? - stebisi Marija. - Yra tik viena karalienė, ir tai mano 
motina. 

— Ledi Marija... - prabyla Norfolkas, o ji ima ašaroti, bėga į savo kam- 
barį ir užsirakina. 

Safolkas keliauja į Bakdeną, kad įtikintų Kotryną persikelti į kitą vietą. 
Ji girdėjo, kad ją nori įkurdinti dar drėgnesnėje už Bakdeną vietovėje, o 
drėgmė galinti pražudyti, todėl irgi užsirakina, užsklendžia skląsčius ir tri- 
mis kalbomis liepia Safolkui išeiti. 

— Niekur iš čia nevažiuosiu, - pareiškia ji, - nebent išlaušite duris, suri- 
šite mane virvėmis ir išvešite per prievartą. O tam Čarlzas dar nepasiruošęs. 

Brandonas rašo į Londoną ir prašo naujų nurodymų, o kiekviena laiško 
eilutė dvelkia neviltimi: nejaugi jis ir per šventes tūnos šiose pelkėse, kai 
namuose jo laukia keturiolikmetė žmona? Skaitydamas Brandono laišką 
tarybai Kromvelis miršta juokais. Būdamas panašios nuotaikos sutinka 
Naujuosius metus. 

Karalystės keliais vaikšto jauna moteris ir teigia esanti princesė Marija, 
o jos tėvas privertė ją elgetauti. Apsišaukėlę matė visoje šalyje, pradedant 
Jorku šiaurėje ir baigiant Linkolnu rytuose. Paprasti žmonės ją maitina, 
suteikia nakvynę, duoda kelionei pinigų. Kromvelis liepė moterį suimti, 
bet kol kas jo žmonėms nepavyko aptikti jos pėdų. Dar nežino, ką pagavęs 
su ja padarys. Prisiimti pranašavimo naštą ir be apsaugos bastytis žiemos 
keliais - jau nemaža bausmė. Tomas įsivaizduoja nedidelę pilkšvai rudos 
spalvos figūrą, slenkančią link horizonto permirkusiais tuščiais laukais. 

Dailininko akis 
1534-ieji 


Kai Hansas atneša į Ostin Frajersą baigtą portretą, Tomas jaučiasi tru- 
putį susigėdęs. Prisimena, kaip Valteris sakė: „Žiūrėk į akis, kai meluoji, 
berniuk.“ 

Kromvelis žiūri į apatinį paveikslo kampą, paskui žvilgsnis pamažu ky- 
la aukštyn. Plunksna, žirklės, popieriai, antspaudas mažame maišelyje ir 
sunki knyga, įrišta į tamsiai žalią odą su įspaustomis aukso raidėmis bei 
paauksuotais puslapių kraštais. Iš pradžių Hansas paprašė Kromvelio pa- 
rodyti savo Bibliją, bet ji pasirodė jam per daug paprasta ir nučiupinėta. 
Aplakstė visą namą ir galiausiai ant Tomo Eiverio stalo rado nuostabią 
knygą, tinkančią paveikslui. Tai buvo vienuolio Pačolio knyga apie tai, kaip 
tvarkyti apskaitų knygas, padovanota jam gerų Venecijos draugų. 

Tomas žvelgia į nupieštą savo ranką, padėtą priešais ant stalo, kumštyje 
sugniaužtas popierius. Keista apžiūrinėti save dalimis, centimetrą po cen- 
timetro. Jo oda paveiksle lygi kaip kurtizanės, bet užfiksuotas judesys ir 
sugniaužti pirštai primena skerdiką, imantį žudymo įrankį. Ant piršto kar- 
dinolo žiedas su turkiu. 

Jis turi dar ir kitą žiedą su turkiu, kurį jam padovanojo Liza gimus Gre- 
goriui. Tai širdies formos žiedas. 

Pakelia akis ir stebi savo paties veidą. Neką patrauklesnis nei ant vely- 
kinio kiaušinio, kurį išmargino Džo. Jis įkalintas Hanso nedidelėje erdvėje, 
prispaustas masyvaus stalo. Kol Hansas tapė, Kromvelis turėjo laiko pagal- 
voti, mintys jį nunešė toli toli, į kitas šalis. Bet portrete žvilgsnis tvirtas ir 
nepalaužiamas. 

Tomas prašė nutapyti jį sode, bet Hansas paaiškino, kad nuo visokių 
užgaidų jį išpila prakaitas, taigi ar verta viską komplikuoti? 

Kromvelis apsirengęs žieminiais drabužiais. Atrodo nulipdytas iš daug 
sandaresnės medžiagos nei kiti žmonės. Galėjo užsivilkti net šarvus, nors 
greičiausiai ateityje taip ir reikės padaryti. Šioje karalystėje ir užsienyje 
(dabar jau ne tik Jorkšyre) gausu žmonių, pasiruošusių kibti jam į atlapus 
ir persmeigti peiliu. Bet vargu ar peilis pasieks širdį, svarsto jis. Karalius 

kitados klausė, iš ko jis padarytas. Kromvelis šypsosi, nors portrete veidas 
beveik akmeninis. 

— Gerai, - eina į kitą kambarį, - o dabar galite apžiūrėti. 

Stumdydamiesi įsiveržia namiškiai. Visi staiga nuščiūva. 

Tylai užsitęsus Alisa prabyla: 

— Ojjūs čia gerokai stambesnis nei iš tikrųjų, dėde. Atrodo, kad jis per- 
sistengė. 

— Leonardas mus moko, kad kreivi paviršiai geriau atspindi patrankos 
sviedinių poveikį, - komentuoja Ričardas. 

— Man atrodo, realybėje jūs ne toks, - atkreipia dėmesį Elena Bar. — 
Bruožai jūsų, bet veido išraiška ne ta. 

- Ne, Elena, - prieštarauja Reifas, - jis nori išsaugoti jį kaip vyro idealą. 

Tomas Eiveris pertraukia: 

— Čia imperatoriaus pasiuntinys. Ar galiu jį įleisti? 

— Jis kaip visada laukiamas. 

Į kambarį išdidžiai įžengia Šapui. Tarsi didelis žinovas atsistoja prie 
paveikslo, palinksta į priekį, atsitraukia atgal. Apsirengęs šilkais su kiaunių 
kailiukais. 

— Dieve švenčiausias, - prisidengusi burną šnabžda Džoana, - juk jis 
panašus į šokančią beždžionėlę. 

— One, nieko panašaus, - prabyla Eustachijus, - ne, ne ne ne. Šį kartą 
jūsų protestantas tapytojas prašovė pro šalį. Jūsų neįmanoma įsivaizduoti 
vieno, Kremueli, jūs visada tarp žmonių, tyrinėjate jų veidus, tarsi pats 
norėtumėte juos nutapyti. Priverčiate kitus galvoti ne „kaip jis atrodo, o 
„kaip aš atrodau“. 

Šapui atsitraukia ir apsisuka, lyg norėdamas suprasti šių sąvokų pana- 
šumą. Tuomet tęsia: 

— Vis dėlto pažvelgęs į šį portretą retas užsigeis stoti jums skersai kelią. 
Šia prasme Hansas tikrai pasiekė savo tikslą. 

Kai iš Kenterberio namo grįžta Gregoris, Kromvelis veda jį prie pa- 
veikslo net neleidęs nusimesti apsiausto ir nusivalyti kelionės purvo. Nori 
sužinoti sūnaus nuomonę prieš išgirsdamas kitų namiškių vertinimus. 

— Tavo mama dažnai kartodavo, kad pasirinko mane ne dėl grožio. Bet 
kai atnešė paveikslą, supratau, kad klydau dėl savo išorės. Pripratau matyti 
save tokį, koks buvau grįžęs iš Italijos prieš dvidešimt metų, dar prieš tau 
gimstant. 

Gregoris stovi visai šalia, apžiūrinėja portretą ir nieko nesako. 

Tomas jaučia, kad sūnus už jį aukštesnis, ką gi, tai visiškai normalu. 
Mintyse atsitraukia ir stebi Gregorį dailininko akimis: graži šviesi oda 
ir šviesiai rudos akys, grakštus angelėlis iš freskos, išmargintos drėgmės 


415 


taškeliais, toli esančiame mieste ant kalvos. Įsivaizduoja Gregorį kaip pažą, 
jojantį mišku, iš po siauro paauksuoto raiščio kyšo tamsios garbanos, o 
jį supantys Ostin Frajerso jaunuoliai yra raumeningi kaip medžiokliniai 
šunys, plaukai visada trumpai kirpti, akys aštrios kaip kardo smaigalys. 
Gregoris turi viską, ko reikia, mąsto Kromvelis. Viską, ko galėjo tikėtis: jis 
atviras, švelnus, santūrus ir atidus, prieš kalbėdamas visada gerai apgalvoja 
žodžius. Pajunta sūnui tokią stiprią meilę, kad vos neapsiverkia. 

Paskui atsigręžia į paveikslą ir sako: 

— Manau, kad Markas buvo teisus. 

— Koks Markas? 

— Kvailas berniūkštis, bėgiojantis paskui Džordžą Boliną. Kartą sakė, 
kad esu panašus į žmogžudį. 

— O argi nežinojai? - nustemba Gregoris. 

ŠEŠTA DALIS 


Viršenybė 
1534-ieji 


Švenčių dienomis, tarp Kalėdų ir Naujųjų metų, kai rūmai puotauja, 
o Čarlzas Brandonas rėkia pelkynuose ant užrakintų durų, Kromvelis iš 
naujo skaito Marsilijų Paduvietį. 1324 metais jis užrašė keturiasdešimt du 
teiginius. Pasibaigus Trijų karalių šventėms Kromvelis eina pas karalių no- 
rėdamas keliais iš jų pasidalyti. 

Kai kuriuos teiginius Henrikas jau žino, o kiti jam kiek keistoki. Vieni 
malonūs turint omeny dabartinę jo situaciją, o kai kurie buvo jam pateikti 
kaip erezijos. Rytas giedras, šaltis smelkiasi iki kaulų smegenų, vėjas nuo 
upės tarsi peiliu raižo veidą. Ir plaukiame pakėlę visas bures, nebijodami 
bangų. 

Marsilijus sako, kad į šį pasaulį Kristus atėjo ne kaip valdovas ar teisė- 
jas, o kaip savo valstybės pilietis. Jis nesiekė valdyti ir to neliepė daryti savo 
mokiniams. Neišskyrė nė vieno savo mokinio - jeigu kas nesutinka, tegu 
perskaito dar kartą eiles apie Petrą. Kristus nepaskyrė popiežių, nesuteikė 
savo pasekėjams galių ar teisių kurti įstatymus ar mokesčių rinkliavas, nors 
šias teises kaip jiems skirtas seniai pasiglemžė dvasininkai. 

— Neatsimenu, kad taip būtų kalbėjęs kardinolas, - stebisi Henrikas. 

— Oarjūs taip kalbėtumėte, jeigu būtumėte jo vietoje? 

Jeigu Kristus nesuteikė savo pasekėjams žemiškos valdžios, kaip gali- 
ma teigti, kad šių dienų valdovai gauna savo valdžią iš popiežiaus? Tiesą 
sakant, visi kunigai yra pavaldiniai, nes taip buvo po Kristaus. Žmonėms 
vadovauja karalius - jis sprendžia, kas vedęs ir kam reikia vesti, kas yra pa- 
vainikis, o kas teisėtas vaikas. 

O iš kur karalius gauna valdžią ir teisę primesti vienokius ar kitokius 
įstatymus? Jam valdžią suteikia įstatymų leidybos institucija, veikianti 
žmonių vardu. Taigi valdžią karalius gauna iš žmonių, kurių valią išreiškia 
parlamentas. 

Kromveliui pasakojant karalius įsiklauso, tarsi girdėtų žingsnius keliu 
artėjančių žmonių, ketinančių išmesti jį iš rūmų. O ne, skuba nuraminti 
Kromvelis, Marsilijus nepripažįsta jokių maištininkų. Piliečiai gali susi- 
vienyti norėdami nuversti despotą, bet jis, Henrikas, joks despotas. Jis 

monarchas, valdantis pagal įstatymus. Henrikui patinka, kai žmonės svei- 
kina jį, jojantį Londone, bet puikiai supranta, kad išmintingas valdovas ne 
visada yra populiariausias valdovas. 

Daugiau teiginių Kromvelis neturi. Kristus nedavė savo sekėjams žemės 
plotų, monopolijų, nesuteikė pareigų ir laipsnių. Visa tai pasaulietinės 
valdžios reikalas. Kaip teisę į nuosavybę gali turėti žmogus, davęs neturto 
įžadus? Kaip vienuoliai gali būti žemvaldžiai? 

— Kromveli, žinant jūsų gebėjimą skaičiuoti... - karalius sustoja ir žiūri 
į tolį pešiodamas sidabrinį rankogalio apsiuvą. 

- Įstatymų leidybos institucija, - tęsia jis, - turi pasirūpinti ir kunigų 
bei vyskupų išlaikymu. Be to, Bažnyčios turtą panaudoti žmonių labui. 

- Tik kaip tai išlaisvinti? - stebisi Henrikas. - Manau, šventyklas gali- 
ma nugriauti, - brangakmeniais apsikarstęs karalius nepamiršta ir to turto, 
kurį galima pasverti. - Jeigu tik atsirastų narsuolių šiam darbui. 

Henrikas mėgsta užbėgti už akių nežinodamas, kur link einate. Krom- 
velis norėjo pakišti karaliui mintį, kad metas spręsti painų nuosavybės tei- 
sių atėmimo ar nuosavybės susigrąžinimo klausimą. Reikia atkurti seną- 
sias valdovo teises ir susigrąžinti tai, kas nuo senų laikų jam priklausė. Jis 
neužmiršo, kad Henrikas pirmas pasiūlė paimti kaltą ir iškalti safyrines 
šventųjų akis. Bet tenka paklusti karaliaus norams. 

— Kristus mokė, kaip reikėtų jį prisiminti. Jis paliko duonos ir vyno, 
savo kūną ir kraują. Ko dar mums reikia? Kur parašyta, kad jis liepė statyti 
šventyklas ar prekiauti kūno dalimis, plaukais ir nagais, ar kurti statulas 
bei joms melstis? 

- Ar galėtumėte apskaičiuoti? - teiraujasi Henrikas. - Bet ne... turbūt 
nereikia, - atsistoja. - Puiku, saulė šviečia, taigi... 

Taigi kalk geležį, kol karšta. Kromvelis surenka dienos popierius. 

— Užbaigsiu pats, - taria jis. 

Henrikas išeina ir velkasi savo jodinėjimo apsiaustą su dvigubu pa- 
mušalu. „Juk mes nenorime, kad mūsų karalius būtų skurdžiausias visoje 
Europoje, - svarsto Kromvelis. - Į Ispaniją ir Portugaliją kasmet iš Ameri- 
kos plaukia didžiuliai turtai. O kur mūsų turtai? Apsidairykite.“ 

Tomas mano, kad dvasininkams priklauso trečdalis Anglijos. Greitai 
Henrikas paklaus, kaip jį būtų galima perimti karaliaus nuosavybėn. Tai 
tarsi žaidimas su vaiku: vieną dieną atneši jam dėžutę ir jis klausia, kas vi- 
duje. Paskui eina miegoti ir viską pamiršta, o kitą dieną vėl klausia. Ir taip 
nenurimsta, kol dėžutė atidaroma ir išdalijamos dovanos. 

Parlamentas ruošiasi dirbti toliau. Kromvelis sako karaliui, kad joks 
parlamentas per visą pasaulio istoriją nesidarbavo taip sunkiai kaip šis. 

Henrikas pritaria: 


420 


— Darykite tai, ką turite daryti. Aš jus palaikysiu. 

Tai tarsi žodžiai, kurių laukei visą gyvenimą. Tarsi eilėraščio eilutė ta 
kalba, kurią girdėjai dar prieš gimdamas. 

Kromvelis eina laimingas namo, bet už kampo jo laukia kardinolas. 
Putlus kaip pagalvė, ryškiai raudonas, akyse - maištas ir noras kariauti. 

Volsis taria: 

- Ar žinote, kad visus jūsų nuopelnus jis priskirs sau, o už blogas idėjas 
jus apkaltins? Kai likimas nusigręš nuo jūsų, greitai pajusite jo kirčius: jūs, 
o ne jis. | 

— Brangus mano Volsi, - atsako jis. (Dabar, kai kardinolas persikėlė į 
kitą pasaulį, jis kreipiasi į jį kaip į kolegą, o ne kaip į šeimininką.) - Brangus 
mano Volsi, ne visai taip. Jis neapkaltino Čarlzo Brandono, kad tas ietimi 
vos neišdūrė jam akies, o kaltino save, kad neužsimovė antveidžio. 

— Nejaugi manote, kad tai turnyras, kad yra taisyklės ir teisėjai, žiū- 
rintys, kad viskas vyktų sąžiningai? Vieną dieną vilkdamasis šarvus pama- 
tysite, kaip jis šuoliais lekia link jūsų nuo kalvos. 

Kardinolas kikendamas pranyksta. 

Dar prieš Bendruomenių rūmų posėdį Kromvelio oponentai renkasi 
aptarti savo taktikos. Jų susitikimas nėra slaptas. Tarnai įeina ir išeina, o jo 
metodas su Džefrio Polo konklavomis veikia nepriekaištingai: Kromvelio 
namuose netrūksta jaunuolių, nesidrovinčių užsirišti prijuostės ir įnešti 
lėkštės su otu ar kepta jautiena. Nemažai Anglijos džentelmenų prašo 
Kromvelio įdarbinti jų sūnus, sūnėnus ir globotinius tikėdamiesi, kad šie 
išmoks valstybės valdymo meno, profesionaliai rašyti, versti į kitas kalbas 
ir sužinos, kokias knygas reikia skaityti norint tapti dvariškiu. O Tomas ne- 
paprastai atsakingai pradeda auklėti jam patikėtus vaikus, ramiai ima iš šių 
triukšmadarių rankų durklus bei plunksnas ir aiškina, iš kur tas penkiolik- 
mečių-dvidešimtmečių entuziazmas ir pasipūtimas, ką jie vertina ir už ką 
pasiryžę kovoti iki paskutinio kraujo lašo. Žemindamas ir užgauliodamas 
žmogų nieko apie jį nesužinosi. Reikia išsiaiškinti, ką tas žmogus moka, ką 
moka tik jis vienas visame pasaulyje. 

Berniukus toks klausimas pribloškia ir jie iškart atveria jam savo sielą. 
Greičiausiai niekas anksčiau su jais taip nekalbėjo. Bent jau ne jų tėvai. 

Iš pradžių reikia šiuos pašėlusius neišmanėlius išmokyti nuolankumo 
ir paklusnumo. Jie mokosi psalmių. Mokosi naudotis skutimo bei lupimo 
peiliu ir tik paskui išimtinai savigynai neformalioje pamokoje išmoksta 
valdyti estoką - ilgą beašmenį duriamąjį kalaviją, kuriuo staigiai smogia- 
ma tarp šonkaulių. Paprastas riešo judesys, lemiantis sėkmę. Instrukto- 
riumi siūlosi būti Kristofas: „Šie ponai dažniausiai būna baltarankiai. Tai 
elniui galvą nukerta, tai žiurkei uodegą, nes nežino, ką nusiųsti dovanų 

brangiajam savo tėveliui. Tik jūs ir aš, na, dar Ričardas Kremuelis, žinome, 
kaip palydėti kokį žioplį į aną pasaulį, kad nespėtų net riktelėti.“ 

Žiemos pabaigoje prie Tomo namų vartų stoviniuojantys vargšai kvie- 
čiami į vidų. Beraščių akys aštrios ir ausys geros, kaip ir dvarininkų, o ką 
nors suvokti galima ir neturint išsilavinimo. Arklių ir šunų prižiūrėtojai 
klausosi slaptų grafų pokalbių. Krosnį kuriantis ar dumples pučiantis ber- 
niukas girdi pro miegus šnabždamas paslaptis. 

Vieną saulėtą ir apgaulingai šiltą dieną staiga į Ostin Frajersą atjoja 
Rioteslis. 

— Labas rytas, sere! - sušunka. 

Nusimeta švarką, sėdasi prie stalo ir su triukšmu prisitraukia taburetę. 
Ima plunksną ir žiūri į jos smaigalį. 

— Na, ką man turite? - akys blizga, ausys paraudusios. 

- Jeigu neklystu, Gardineris sugrįžo, - taria Kromvelis. 

— Iš kur žinote? - Rioteslis meta plunksną, pašoka ir ima žingsniuoti po 
kambarį. - Ir kodėl jis toks? Kabinėjasi prie kiekvieno žodžio, triukšmauja, 
apipila tave klausimais, nors atsakymai jam visai nerūpi. 

— Juk Kembridže jums visa tai patikdavo. 

- A, tada, - kalba Rioteslis su panieka savo jaunystei, - buvo manoma, 
kad tokie metodai skatina mus mąstyti. Nežinau. 

— Mano sūnus sako, kad debatų praktika nepaprastai vargina. Jis vadina 
ją beprasmiškų argumentų praktika. 

- Panašu, kad Gregoris nėra kvailys. 

— Būtų malonu žinoti, kad taip. 

Rioteslis išrausta. 

— Nenorėjau jūsų įžeisti, sere. Juk žinote, Gregoris kitoks nei visi. Per daug 
geras šiam žiauriam pasauliui. O tokiam kaip Gardineris irgi nereikia būti. 

— Kai susitikdavo kardinolo patarėjai, siūlydavo įvairiausius planus ir 
kiekvieną kartą kildavo ginčų. Paskui savo planus tobulindavo ir įgyven- 
dindavo. O karaliaus taryboje taip nėra. 

- O kaipgi kitaip? Norfolkas, Čarlzas Brandonas? Jie ginčijasi su jumis 
vien dėl to, kad jūs - Tomas Kromvelis. Net jeigu su jumis ir sutiktų, vis 
tiek ginčytųsi. Net jeigu žinotų, kad esate teisus. 

- Įtariu, kad Gardineris jums grasino. 

- Sakė, sunaikins mane, - stipriai sugniaužia kumščius, - bet aš nekrei- 
piu į jį dėmesio. 

— O reikėtų. Vinčesteris - galingas žmogus, ir jeigu sako, kad jus sunai- 
kins, gali taip ir nutikti. 

- Jis apkaltino mane neištikimybe. Sako, kad būdamas užsienyje gy- 
niau jūsų, o ne jo interesus. 

— Jeigu gerai suprantu, tarnaujate karaliaus sekretoriui, ir visiškai ne- 
svarbu, kas eina šias pareigas. Jeigu aš, - dvejoja, - jeigu... Turiu jums pa- 
siūlymą, Riotesli. Jeigu mane patvirtins eiti šias pareigas, pavesiu jums sau- 
goti karališkus antspaudus. 

- Būsiu kanceliarijos vedėjas? - Kromvelis mato, kaip Rioteslis minty- 
se sumuoja pajamas. 

— O dabar eikite pas Gardinerį, atsiprašykite ir tegu jis pasiūlo jums ką 
nors geriau. Saugokite save. 

Rioteslis kažko delsia, veide nerimas. 

— Bėk, berniuk! - Kromvelis nukabina ir paduoda jam švarką. - Jis 
vis dar karaliaus sekretorius ir gali susigrąžinti antspaudus. Tik perduokite 
jam, kad turi pats čionai ateiti ir susirinkti juos. 

Rioteslis juokiasi. Paskui įnirtingai trinasi kaktą, tarsi būtų ką tik po 
peštynių. Užsivelka švarką ir sako: 

— Esame nepataisomi, ar ne? 

Nepataisomi peštukai. Prie dvėselienos šlitinėjantys vilkai. Su krikščio- 
nimis kovojantys liūtai. 


Karalius kviečia Kromvelį su Gardineriu aptarti bilio, kurį nori prista- 
tyti parlamentui ir kuris užtikrintų Anos vaikų teises į sostą. Su jais ir ka- 
ralienė. Kromvelis galvoja, kad daugelis dvariškių mato savo žmonas daug 
rečiau nei karalius. Jei medžioja Henrikas, medžioja ir Ana. Jeigu Henri- 
kas išjojo pajodinėti, Ana irgi kartu. Visi karaliaus draugai dabar - ir jos 
draugai. 

Ji mėgsta stebėti žiūrėdama Henrikui per petį. Kaip ir dabar, kai jos 
ranka tyrinėja švelnų Henriko kaklą, paskui lenda po šilko sluoksniais, na- 
gais užkabina dailiai išsiuvinėtą marškinių apykaklę ir truputį atitraukia 
medžiagą nuo blyškios karaliaus odos. Henrikas glosto jai ranką, išsiblaškęs 
ir užsisvajojęs, tarsi jie būtų vienut vieni. Projekte vis kalbama, ir visai ne- 
perdėtai, - „jūsų brangiausia ir visokeriopai garbinama žmona karalienė 
Ana. 

Vinčesterio vyskupas sėdi išpūtęs akis. Kaip vyras jis negali atitraukti 
akių nuo šio reginio, tačiau kaip vyskupas privalo subtiliai kostelėti. Bet 
Ana nekreipia į jį jokio dėmesio, toliau glosto savo mylimąjį ir skaito bilį, 
paskui staiga pakelia akis ir sušunka: 

— Juk čia kalbama apie mano mirtį! 

„Jeigu jūsų brangiausią ir visokeriopai garbinamą žmoną karalienę 
Aną ištiks mirtis...“ 

— Negaliu išmesti šio punkto, - aiškina Kromvelis. - Parlamentas gali 
viską, madam, išskyrus tai, kas prieštarauja gamtos dėsniams. 

Ji išrausta. 

— Gimdydama aš nemirsiu, esu stipri. 

Tomas neprisimena, kad nėščia Liza būtų nors kiek praradusi sveiką 
protą. Netgi tapo dar blaivesnė ir kuklesnė, ėmė tvarkyti spintas ir sandėlius. 
Karalienė Ana ima iš Henriko rankų projektą ir piktai jį papurto. Pyksta 
ant popieriaus, pavydi rašalui. 

- Bilyje teigiama, kad jeigu mirsiu, sakykime, mirsiu dabar, sakykime, 
mirsiu nuo karštligės nepagimdžiusi, jis galės imti į žmonas kitą moterį. 

- Brangioji, - guodžia karalius, - kitos tavo vietoje negaliu įsivaizduoti. 
Tai tik teoriškai. Jis turi numatyti ir tokį atvejį. 

— Madam, - įsikiša Gardineris, - leiskite man apginti Kromvelį. Jis nu- 
matė tik galimą situaciją. Juk nenorite, kad Jo Didenybė taptų amžinu naš- 
liu. O mes nežinome nei dienos, nei valandos, argi ne? 

Ana nekreipia dėmesio į Vinčesterio vyskupą, tarsi jo visai čia ne- 
būtų. 

— Dar čia rašoma, kad jeigu karaliui gims sūnus, jis paveldės tėvo karū- 
ną: „Vyriškosios giminės paveldėtojai, gimę teisėtoje santuokoje.“ O kaipgi 
bus su mano dukra? 

— Gerai, - aiškina Henrikas, - ji vis dar yra Anglijos princesė. Jeigu pa- 
skaitysi toliau, ten rašoma... - jis užsimerkia. Dieve, suteik jam jėgų. 

Gardineris skuba įsiterpti: 

- Jeigu karaliui niekada negims santuokinis sūnus, tuomet jūsų dukra 
bus karalienė. Tai ir nori pasakyti Kromvelis. 

— Bet kodėl reikia rašyti būtent taip? Beje, o kur parašyta, kad ispanė 
Marija yra pavainikė? 

— Ledi Marija neturi paveldėjimo teisės, - kalba Kromvelis, - todėl iš- 
vada gana aiški. Daugiau nėra ką pasakyti. Turite susitaikyti su formaliais 
teiginiais. Stengiamės rašyti įstatymus kuo glausčiau, todėl čia nėra nieko 
asmeniško. 

- Prisiekiu Viešpačiu, - pasigardžiuodamas taria Gardineris, - jeigu 
tai nėra asmeniška, tai kas tada asmeniška? 

Atrodo, karalius pasikvietė čionai Stiveną norėdamas jį pažeminti. Bet 
rytoj viskas bus kitaip. Kromvelis regės Henriką, vaikščiojantį kartu su 
Gardineriu savo sode šalia snieguolių. 

Kromvelis sako: 

— Mes norime sutvirtinti šį aktą priesaika. Jo Didenybės pavaldiniai tu- 
ri prisiekti, kad remia paveldėjimo į sostą teisę, kaip parašyta šiame doku- 
mente ir ratifikuota parlamento. 

- Prisiekti? - nustemba Gardineris. - Kas gi čia per aktas, kad jį būtina 
sutvirtinti priesaika? 

— Visada atsiras tokių, kurie aiškins, kad parlamentas yra suklaidintas 
ar papirktas, ar paprasčiausiai nesugeba atstovauti tautai. Bus ir tokių, ku- 
rie neigs parlamento galią kurti tam tikrų sričių įstatymus ir tvirtins, kad 
tai Romos jurisdikcija. Bet aš manau, kad tai klaida. Roma neturi jokios 
juridinės galios Anglijai. Ir savo bilyje noriu tai įrodyti. Gana paprastai. Aš 
jį sukūriau ir tikiu, kad parlamentas patvirtins, o karalius pasirašys. Tada 
paprašysiu tautos sutvirtinti jį priesaika. 

- Ir kaip norite visa tai įgyvendinti? - pašaipiai klausia Stivenas. - Ne- 
jaugi jūsų berniukai iš Ostin Frajerso lakstys po visą šalį ir prašys prisiekti 
kiekvieno Džeko iš kiekvienos aludės? Kiekvieno Džeko ir kiekvienos 
Džil? 

- Kodėl gi ne? O gal manote, kad visi, kurie nėra vyskupai, yra gyvuliai? 
Bet kurio krikščionio priesaika vienodai svarbi. Pažvelkite į bet kurią šios 
karalystės dalį, milorde vyskupe, ir matysite apsileidimą bei skurdą. Ke- 
liuose pilna vyrų ir moterų. Avių augintojai užvaldė viską - paprastą vals- 
tietį išmeta iš kelių akrų jo žemės, artojai irgi liko be žemės. Kita karta jau 
mokės skaityti. Artojas gali paimti į rankas knygą ir, patikėkite, Gardineri, 
Anglija bus visai kitokia. 

- Ašjus supykdžiau, - aiškina Gardineris, - ir jūs susierzinęs neteisin- 
gai supratote klausimą. Klausiau ne apie tai, ar jų priesaika reikalinga, o 
kiek jų ketinate prisaikdinti. Žinoma, kadangi Bendruomenių rūmams 
pristatėte bilį prieš avis... 

- Prieš avių augintojus, - patikslina šypsodamasis Kromvelis. 

Karalius aiškina: 

— Gardineri, tai reikalinga norint padėti paprastiems žmonėms. Niekas 
negali turėti daugiau kaip dviejų tūkstančių gyvulių... 

Vyskupas pertraukia karalių, tarsi šis būtų mažas berniukas. 

— Du tūkstančiai, taip, o kol jūsų įgaliotiniai važinės po grafystes 
skaičiuodami avis, galbūt kartu jie gali prisaikdinti piemenis, ką manote? 
Ir tuos artojus, dar neišmokusius rašyti? O gal ir griovyje rastas šliund- 
ras? 

Vyskupas kalba taip aistringai, kad Kromvelis nenoromis prapliumpa 
juoku. 

- Milorde, prisaikdinsiu tuos, kurių priesaika būtina paveldėjimo teisei 
ir šalies vienybei užtikrinti. Karalius turi pavaldinius ir taikos teisėjus, o 
lordai iš tarybos duos pavyzdį. 

- Prisieks ir vyskupai. Tikiuosi, jie bus sukalbami? - viliasi Henrikas. 

— Mums reikia naujų vyskupų, - taria Ana. Mini savo draugą Hju Lati- 
merį ir jo draugą Roulandą Li. Vadinasi, galvoje ji turi savo sąrašą. Liza 
konservuodavo daržoves. Ana skiria kunigus. 

- Latimeris? - purto galvą Stivenas, bet negali garsiai apkaltinti kara- 
lienės palankumu eretikams. - Roulandas Li, jeigu neklystu, savo gyvenime 
niekada nėra sakęs pamokslo. Kai kurie žmonės ateina į bažnyčią tik 
vedami garbės troškimo. 

- Ir visaip stengiasi tai nuslėpti, - priduria Tomas. 

— Aš ne pats pasirinkau kelią, - atsako Stivenas, - bet, Dievas mato, 
Kromveli, sąžiningai juo einu. 

Kromvelis pažvelgia į Aną. Jos akyse piktdžiuga. Nepraleidžia nė vieno 
žodelio. 

Henrikas prabyla: 

- Milorde Vinčesteri, jūs ilgai išbuvote kitoje Lamanšo pusėje kaip pa- 
siuntinys. 

- Tikiuosi, Jūsų Didenybė sutiks, kad tik jo labui. 

- Iš tiesų, bet tuo pat metu nepaisėte savo vyskupijos reikalų. 

— Kaip ganytojas turėtumėte prižiūrėti savo aveles, - priduria Ana, - 
galbūt jas suskaičiuoti. 

Jis nusilenkia. 

— Mano avelės aptvare ir visiškai saugios. 

Ką gi dar gali padaryti karalius? Išspirti vyskupą laiptais žemyn ar liep- 
ti tarnams jį išvesti? 

- Vis dėlto nenoriu jūsų trukdyti, - sumurma karalius, - galite nevaržo- 
mas vykti į savo vyskupiją. 

Šuo, pasiruošęs pulti į kovą, baisiai smirda. Dabar toks kvapas tvyro 
kambaryje. Ana susiraukusi nusisuka, o Stivenas deda ranką ant krūtinės, 
lyg prieš išleisdamas nagus norėtų pašiaušti kailį ir atrodyti didesnis. 

- Atvyksiu pas Jūsų Didenybę po savaitės, - taria jis, o žodžiai išsiver- 
Žia iš jo gelmių tarsi urzgesys. 

Henrikas prapliumpa juokais: 

— O kol kas mums tiks ir Kromvelis. Mums patinka jo elgesys. 

Išėjus Vinčesteriui Ana vėl prisiglaudžia prie karaliaus, šaudo akimis į 
šalis, lyg norėdama atskleisti jam kokią paslaptį. Jos kiklikas vis dar tvirtai 
surištas, o padėtį išduoda tik kiek pabrinkusios krūtys. Niekas dar oficialiai 
neskelbė, kad karalienė laukiasi, nes moterų kūnai yra neprognozuojami, 
todėl visko dar gali nutikti. Bet rūmai jau žino, kad ji nešioja paveldėtoją, 
taip ji ir pati tvirtina. Apie obuolius dabar niekas nekalba. Viskas, ko ji 
troško laukdamasi princesės, dabar kelia jai pasibjaurėjimą, todėl spėjama, 
kad bus berniukas. Bilis, kurį Kromvelis ketina pristatyti parlamentui, ne- 
pranašauja jokios nelaimės, kaip atrodo Anai, tik sutvirtina jos padėtį šia- 
me pasaulyje. Šiais metais jai sukaks trisdešimt treji. Ir kaip jis galėjo tiek 
metų juoktis iš plokščios jos krūtinės ir geltonos odos? Dabar, tapusi kara- 

liene, net jam ji atrodo gražuolė. Veidas - tarsi iš skulptūros, galva maža 
kaip katytės, kaklas žėri mineralų atspalviais, lyg apibarstytas aukso spal- 
vos pudra. 

- Be abejonės, Stivenas yra ryžtingas pasiuntinys, bet negaliu jo laikyti 
šalia savęs, - atsidūsta Henrikas. - Patikėdavau jam pačias slapčiausias 
naujienas, o dabar jis nuo manęs nusigręžė. 

Karalius purto galvą. 

— Nedėkingumo negaliu pakęsti. Ir neištikimybės. Štai kodėl jus taip 
vertinu. Nepalikote likimo valiai seno savo šeimininko ištikus nelaimei. 
Man tai pati geriausia rekomendacija, - kalba taip, tarsi Volsio nelaimių 
šaltinis būtų kas nors kitas, tarsi kardinolas žlugo nugriaudėjus perkūnui iš 
giedro dangaus. - Dar mane nuvylė Tomas Moras. 

— Kai rašysite bilį prieš apsišaukėlę Barton, įrašykite šalia Fišerio dar ir 
Morą, - priduria Ana. 

Kromvelis purto galvą. 

- Nieko nebus. Parlamentas nepatvirtins. Prieš Fišerį turime užtektinai 
įrodymų, be to, jis nepatinka Bendruomenių rūmams. Kalba su jais, tarsi 
jie būtų turkai. O Moras atvyko pas mane dar prieš suimant Barton ir įro- 
dė, kad niekaip nėra su tuo susijęs. 

— Bet tai jį išgąsdintų, - tvirtina Ana. - Noriu, kad jis bijotų. Baimė 
žlugdo žmogų, spėjau įsitikinti. 


Trys valandos po pietų. Įneša žvakes, o Kromvelis patikrina Ričardo 
žurnalą: jo laukia Džonas Fišeris. Reikia atrodyti įtūžusiam. Bando galvoti 
apie Gardinerį, bet nuo tokių minčių tik juokas ima. 

— Užsidėkite kaukę, - perspėja Ričardas. 

— Nepatikėsi, kad Gardineris skolingas man pinigų. Sumokėjau už jo 
įšventinimo Vinčesterio vyskupu apeigas. 

— Pareikalaukite jo grąžinti pinigus, sere. 

— Bet jau paėmiau jo namus ir perdaviau karalienei. Jis vis dar sielvar- 
tauja. Nenoriu spausti Stiveno prie sienos. Turiu palikti jam galimybę atsi- 
traukti. 

Vyskupas Fišeris sėdi kaulėtas rankas padėjęs ant juodmedžio lazdos. 

— Labas vakaras, milorde, - taria Kromvelis, - kodėl esate toks patiklus? 

Vyskupas nustebęs, kad pradėjo ne nuo maldos, bet pats kažką sumur- 
ma po nosimi. 

— Siūlyčiau prašyti karaliaus atleidimo. Pabrėžkite savo metus ir senat- 
vinį lengvabūdiškumą. 

— Bet aš nežinau, kuo esu prasikaltęs. O kad ir ką galvotumėte, nesu 
dar visai kvaištelėjęs. 

— O aš manau, kad kvaištelėjęs. Kaipgi kitaip būtumėte įtikėjęs ta apsi- 
šaukėle Barton? Juk pamatęs gatvėje lėlių vaidinimą neimsite šaukti: „Ak, 
kaip mikliai lankstosi medinės jų kojytės! Pažvelkite, kaip jos mojuoja ran- 
komis! Paklausykite, kaip pučia trimitą!“ Juk taip nedarytumėte, ar ne? 

— Nemanau, kad kada nors esu matęs lėlių vaidinimą, - liūdnai prabyla 
Fišeris. - Bent jau ne tokį, apie kurį pasakojate. 

- Bet jūs į tokį patekote, milorde vyskupe! Apsidairykite. Visa tai vie- 
nas didžiulis vaidinimas. 

- Bet daugelis patikėjo ja, - ramiai aiškina Fišeris, - net pats Varhamas, 
tuometis Kenterberio arkivyskupas. Dešimtys, šimtai religingų ir išsilavi- 
nusių žmonių. Jie buvo jos stebuklų liudininkai. Kodėl ji negalėjo perduoti 
žinios, gautos iš dangaus? Juk žinome, kad Viešpats savo valią apreiškia per 
savo tarnus. Pranašas Amosas sakė... 

- Nekiškite man to Amoso. Ji grasino karaliui. Numatė jo mirtį. 

— Numatyti ne tas pats, kaip trokšti, ką jau kalbėti apie sąmokslus. 

— Bet niekada nenumatė to, ko pati nenorėjo. Sėdėdavo su karaliaus 
priešais ir pasakodavo, kaip viskas turėtų būti. 

- Jeigu turite omeny lordą Ekseterį, - taria vyskupas, - jam jau atleista, 
kaip ir ledi Gertrūdai. Jeigu jie būtų nusikaltę, karalius būtų iškėlęs jiems 
bylą. 

- Tai nesusiję. Henrikas nori susitaikyti ir nori būti gailestingas. Gali 
būti, kad bus gailestingas ir jums, bet turite pripažinti savo kaltę. Ekseteris 
nieko nerašė prieš karalių, o jūs rašėte. 

— Kur? Parodykite. 

- Jūs pasirašinėjote kitu vardu, milorde, bet manęs neapgausite. Dau- 
giau jūs nieko neišspausdinsite. 

Fišeris pakelia galvą, matyti, kaip po oda kruta kaulai, rankoje spau- 
džia lazdą, kurios rankena yra paauksuotas delfinas. 

— Jūsų spaustuvininkai iš kitų šalių dabar dirba man. Mano draugas 
Stivenas Voenas pasiūlė jiems geresnį atlyginimą. 

- Jūs persekiojate mane dėl skyrybų, - pareiškia Fišeris. - Ne dėl Elž- 
bietos Barton, o dėl to, kad karalienė Kotryna paprašė mano patarimo ir 
aš jį daviau. 

— Kai prašau laikytis įstatymų, sakote, kad jus persekioju. Nemėginkite 
nukreipti kalbos nuo pranašės, nes galiu jus nusiųsti ten, kur ji, ir užrakinti 
gretimoje kameroje. Ar būtumėte ja patikėjęs, jeigu savo vizijose dar seniau 
ji būtų regėjusi, kad Ana bus karūnuota, ir pareiškusi, kad dangus laimina 
naują karaliaus santuoką? Dedu galvą, tokiu atveju būtumėte pavadinęs ją 
ragana. 

Fišeris purto galvą ir vėl suka kalbą į šalį: 

- Žinote, visada klausiau savęs, ar Evangelijoje minima Marija Magda- 
lietė yra ta pati Marija, Martos sesuo. Elžbieta Barton tvirtino, kad tikrai 
taip. Neturėjo nė menkiausios abejonės. 

Kromvelis juokiasi. 

— Na, tai artimiausi jos pažįstami, kuriuos ji reguliariai aplanko. Ne 
kartą su Švenčiausiąja Mergele valgė viralą iš vieno dubens. Paklausykite, 
milorde, šventas paprastumas kitados tikrai buvo vertybė, bet dabar kiti 
laikai. Vyksta karas. Jeigu gatvėse nežygiuoja imperatoriaus kareiviai, tai 
dar nereiškia, kad nekariaujame ir kad nesate priešo stovykloje. 

Vyskupas tyli, supasi ant taburetės ir prunkšteli. 

— Dabar suprantu, kodėl Volsis priėmė jus į tarnybą. Esate chuliganas, 
kaip ir jis. Jau keturiasdešimt metų esu kunigas ir dar niekada nemačiau 
tokių bedievių, kaip šių dienų valdovai ar velnio apsėsti jų patarėjai. 

— Susirkite, - sako Kromvelis, - atsigulkite į lovą. Nuoširdžiai jums 
patariu. 


Bilis dėl pranašės ir jos sąjungininkų turto konfiskavimo ir jų, kaip 
piliečių, teisių atėmimo pristatomas Lordų rūmams šeštadienio rytą, vasa- 
rio 21 dieną. Ten įrašytas Fišerio vardas ir - Henriko nurodymu - Tomo 
Moro. Kromvelis vyksta į Tauerį pas Barton norėdamas išsiaiškinti, ar ji 
nori prieš mirtį dar ką nors pasakyti. 

Pranašė išgyveno šią žiemą, kai ją tampė po šalį ir kiekviename mieste- 
lyje vertė atlikti išpažintį stovint prie ešafoto ir pučiant lediniam žiemos 
vėjui. Kromvelis atsineša žvakę ir mato ją susmukusią ant taburetės kaip 
prastai surištą skarmalų ryšulį. Oras šaltas ir troškus. Ji pakelia akis ir sako, 
tarsi jie būtų tęsę neseniai pradėtą pokalbį: 

— Marija Magdalietė kalba, kad turiu mirti. 

„Galbūt, - mąsto Kromvelis, - ji bendravo su manimi mintyse.“ 

— O datą paminėjo? | 

— Norite žinoti? - klausia ji. 

Tomas galvoja, ar Barton žino, kad parlamentas, pasipiktinęs, jog į są- 
rašą įtrauktas Moras, gali atidėti bilio patvirtinimą iki pavasario. 

- Labai malonu, kad mane aplankėte, pone Kromveli. Čia nieko ne- 
vyksta. 

Jos neišgąsdino net pačios ilgiausios, pačios subtiliausios Kromvelio 
apklausos. Jis išbandė visas gudrybes, kad tik įtrauktų į šį reikalą Kotryną, 
bet veltui. 

— Ar jus čia gerai maitina? 

- Na taip. Ir drabužius išskalbia. Bet aš vis prisimenu, kaip vaikščioda- 
vau į Lambetą ir lankydavau arkivyskupą. Žiūrėdavau į upę, pirmyn atgal 

zujančius žmones, kraunamas valtis. Kaip manote, ar mane sudegins? Lor- 
das Odlis sakė, kad ne, - kalba, lyg Odlis būtų senas jos draugas. 

- Tikiuosi, bausmė bus kiek švelnesnė. Viskas karaliaus valioje. 

- Naktimis lankausi pragare. Ponas Liuciferis rodė man kėdę, padarytą 
iš žmonių kaulų ir apmuštą ugnies pagalvėlėmis. 

- Skirta man? 

— Ne, dėl Dievo meilės, ji skirta karaliui. 

— Volsio daugiau nematėte? 

— Kardinolas toje pačioje vietoje, tai yra tarp negimusiųjų, - sustoja, 
o jos mintys vėl kažkur nuklysta. - Sako, kad kūnas sudega per valandą. 
Mane išgarsins Mergelė Marija. Maudysiuosi ugnyje, kaip kiti maudosi ba- 
seine. Man nebus karšta, - žiūri Tomui į veidą, bet pamačiusi jo išraišką 
nusisuka. - Kartais į malkas deda parako, ar ne? Kad greičiau degtų. O kiek 
dar žmonių degins kartu su manimi? 

Šešis, išvardija juos. 

— Galėjo būti ir šešiasdešimt, suprantate? Visus juos pražudė jūsų tuš- 
tybė. 

Tai sakydamas Tomas susimąsto. Turbūt tiesa, kad ir jų tuštybė pražu- 
dė ją. Barton mielai su savimi pasiglemžtų dar šešiasdešimt žmonių, sunai- 
kintų Ekseterių ir Polų šeimas, nes taip jos šlovė dar labiau išaugtų. Bet 
kodėl ji nemini Kotrynos kaip sąmokslo dalyvės? Kokia nauda pranašui 
pražudyti karalienę? „Man nereikėjo taip subtiliai su ja elgtis, - svarsto 
Kromvelis, - reikėjo palaužti nepasotinamą jos garbės troškimą.“ 

— Ar dar kada nors jus pamatysiu? O gal dalyvausite, kai kęsiu laužo 
liepsnas? 

— Tas sostas, kėdė iš žmonių kaulų... Geriau apie tai patylėkite, kad ne- 
išgirstų karalius. 

— Manau, jam derėtų žinoti, kas jo laukia po mirties. O kaip jis gali dar 
labiau mane nubausti, nei nubaudė dabar? 

— Gal nori pareikšti, kad esi nėščia? 

— Kąjūs - juokiatės? - išrausta. - Aš nesu nėščia. 

— Bet kuriam Žmogui patarčiau bet kokiomis priemonėmis laimėti 
nors kelias savaites. Pasakykite, kad kelionėje su jumis žiauriai elgėsi, kad 
sargyba jus išniekino. 

— Tuomet turėsiu įvardyti, kas tai tokie, ir tuos žmones irgi ims teisti. 

Tomas užjausdamas purto galvą. 

— Kalinę prievartaujantis sargybinis nesako jai savo vardo. 

Bet kokiu atveju jai toks planas nepatiko. Kromvelis išeina. Taueris yra 
kaip mažas miestas, ten jau girdimas įprastas ryto šurmulys. Jį sveikina sar- 

gyba ir pinigų kalyklos darbuotojai, o karaliaus gyvulių prižiūrėtojas sako, 

kad metas šerti gyvulius, nes jie ėda gana anksti, ir siūlo Kromveliui prisidėti. 

— Nuoširdžiai dėkoju, - atsako Tomas, - gal kitą kartą. 

Pats jis dar nevalgęs, be to, truputį pykina. Iš narvų sklinda pasenusio 
kraujo dvokas ir girdėti kriuksėjimas bei duslus riaumojimas. Aukštai ant 
sienos, kitoje upės pusėje, nematomas sargybinis švilpauja seną melodiją, 
paskui užtraukia priedainį. Dainuoja apie linksmą miškininką. 

Kromvelis ieško savo valtininkų. Galvoja, ar pranašė serga, o jeigu taip, 
ar išgyvens iki bausmės. Patekusi jo globon ji niekada nebuvo skriaudžia- 
ma, tik varginama. Nemiegodavo naktį ar net kelias, bet ne ilgiau nei jis 
pats, tvarkydamas karaliaus reikalus. Dėl to, mąsto jis, neėmė nieko apkal- 
binėti. Devinta valanda, dešimtą laukia pietūs su Norfolku ir Odliu. Tomas 
bent tikisi, kad jie nepradės riaumoti ir smirdėti kaip gyvuliai. Iš po debesų 
nedrąsiai išlenda šalta saulė, virš upės driekiasi garų kamuoliai, rūko gar- 
banos. 

Vestminsteryje hercogas veja visus tarnus šalin. 

- Jeigu norėsiu išgerti, pats įsipilsiu. Eikite, dinkite man iš akių. Ir už- 
darykite duris! O jeigu šnipinėsite pro rakto skylutę, gyviems nulupsiu kai- 
lį ir pasūdysiu. 

Kromvelis drąsiai prisistumia kėdę ir sėdasi. 

— O jeigu atsiklaupsiu prieš jį ant kelių ir imsiu maldauti? „Dėl Dievo 
meilės, - sakysiu, - Henrikai, išbraukite Tomą Morą iš konfiskacijos ir tei- 
sių atėmimo bilio.“ 

— Ojeigu visi prieš jį atsiklaupsime? - teiraujasi Odlis. 

- Ir Kranmeris taip pat. Neleisime jam pabėgti iš šio žavaus spektaklio. 

— Karalius prisiekinėja, - pasakoja Odlis, - kad jeigu biliui nepritars, 
jis pats atvyks į parlamentą, jeigu prireiks, ir į abu rūmus, ir primygtinai 
pareikalaus jį priimti. 

- Ir pralaimės, - įsiterpia hercogas, - visiems matant. Dėl Dievo meilės, 
Kromveli, neleiskite jam to daryti. Jis žinojo, kad Moras prieš jį nusistatęs, 
ir leido jam nušliaužti į Čelsį ir puoselėti ten neįkainojamą savo sąžinę. 
Kertu lažybų, kad Moro kraujo reikalauja mano dukterėčia. Ji jo nekenčia. 
Na žinote, moteriškas kerštas. 

— Manau, kad ir karalius ant jo pyksta. 

— O tai jo silpnybė, - aiškina Norfolkas. - Koks jam skirtumas, kaip jį 
vertina Moras“ 

— Pavadinote karalių silpnu, - keistai šypsosi Odlis. 

— „Pavadinote karalių silpnu?“ - palinksta į priekį hercogas ir išrėkia 
Odliui į veidą, tarsi būtų kalbanti šarka: - Nejaugi lordas kancleris ėmė 
kalbėti savo balsu?! Juk paprastai laukiate, kol ką nors pasakys Kromvelis, 
o paskui „čik čirik, taip, sere, ne, sere, kaip pasakysite, Kromveli . 

Atsiveria durys ir įeina ponas Rioteslis. 

- Kaip Dievą myliu, - rėžia hercogas, - jeigu turėčiau arbaletą, šaučiau 
tiesiai jums į galvą. Juk liepiau nieko nejleisti! 

- Čia Vilas Rouperis. Su uošvio laiškais. Moras nori žinoti, ką su juo 
darysite, sere, jeigu pripažįstate, kad įstatymų jis nepažeidė. 

- Perduokite Vilui, kad dabar kaip tik repetuojame, kaip pulti ant kelių 
prieš karalių ir prašyti, kad jis išbrauktų Morą iš sąrašo. 

Hercogas gurkšteli vyno, kurio pats įsipylė, ir su trenksmu deda taurę 
ant stalo. 

- Kardinolas mėgdavo sakyti, kad Henrikas greičiau atiduos pusę ka- 
ralystės, nei atsisakys savo kaprizų. 

- Vis dėlto aš jį įkalbinėju... Juk ir jūs, lorde kancleri? 

— Kurgi ne, - vaiposi hercogas. - Jeigu Kromvelis įkalbinėja, tai ir 
kancleris įkalbinėja. Čik čirik, čik čirik. 

Rioteslis žiūri išsigandęs ir labai nedrąsiai klausia: 

- Ar galiu pakviesti Vilą? 

— Tai mes sutarėme? Klaupsimės ant kelių? 

— Be Kranmerio aš neisiu, - pareiškia hercogas. - Kodėl pasaulietis tu- 
rėtų alinti savo sąnarius? 

— Gal pakvieskime ir Safolką? - siūlo Odlis. 

- Ne. Jo sūnus miršta. Paveldėtojas, - nusišluosto lūpas. - Iki aštuonio- 
likos metų beliko mėnuo, - čiupinėja šventuosius medalionus ir relikvi- 
jas. - Brandonas turi tik vieną sūnų, kaip ir aš. Kaip ir jūs, Kromveli. Ir 
Tomas Moras. Tik vieną sūnų, Tesuteikia Viešpats Čarlzui jėgų, teks jam 
tikėtis vaikų iš naujos žmonos, - leipsta juokais. - Jeigu galėčiau savo žmo- 
ną išleisti į pensiją, aš irgi vesčiau kokią mielą penkiolikmetę. Bet tokia 
netekėtų už manęs. 

Odlis muistosi ir rausta. 

- Milorde, jūs jau dvidešimt metų vedęs, ir gana sėkmingai. 

- Žinau ir be jūsų. Tai tas pats, kas sulįsti į seną odinį maišą, - kaulėta 
hercogo ranka nusileidžia. - Suorganizuokite man skyrybas, Kromveli, ką? 
Sugalvokite su milordu arkivyskupu kokią priežastį. Pažadu, kad dėl to ne- 
bus jokių aukų. 

— O kada buvo aukų? - klausia Rioteslis. 

- Juk ketiname pražudyti Tomą Morą, ar ne? Galandame peilį pasenu- 
siam Fišeriui. 

— Saugok Dieve, - lordas kancleris atsistoja ir pasitaiso mantiją, - bet 
apie mirties bausmę čia nė kalbos negali būti. Moras ir Ročesterio vyskupas 
tebuvo bendrininkai. 

— Ką gi, - taria Rioteslis, - tai irgi gana rimtas nusikaltimas. 

Norfolkas gūžteli pečiais. 

— Nužudyti dabar ar vėliau, koks skirtumas. Moras vis tiek neprisieks. 
Fišeris irgi. 

— Esu įsitikinęs, kad prisieks, - tvirtina Odlis, - mes pateiksime negin- 
čijamas išvadas. Joks sveikai mąstantis žmogus neatsisakys prisiekti būsi- 
mam paveldėtojui dėl savo karalystės saugumo. 

— Vadinasi, Kotryna irgi turi prisiekti, - sako hercogas, - kad mano 
dukterėčios vaikai valdytų be jokių kliūčių. O Marija? Nejaugi ir ji turės pri- 
siekti? O jeigu atsisakys, ką esate numatęs? Su kilnojamąja užtvara nutemp- 
site jas į Taiberną ir pakarsite, jų giminaičio imperatoriaus džiaugsmui? 

Kromvelis su Odliu susižvalgo. 

— Milorde, nereikėtų prieš pietus gerti tiek daug vyno, - prabyla Odlis. 

— Ak, čik čirik, čik čirik. 


Prieš savaitę jis buvo Hatfilde aplankyti dviejų karališkų damų, Ko- 
trynos ir karaliaus dukters Marijos. 

— Tik, gink Dieve, nesupainiok titulų, - tarė Gregoriui dar prieš atvyks- 
tant. 

— Turbūt gailiesi, kad nepasiėmei Ričardo, - atsiliepė Gregoris. 

Kromvelis nenorėjo palikti Londono, kai parlamente verda tokie gin- 
čai, bet karalius jį perkalbėjo: po dviejų dienų jis vėl bus čia. Henrikas nori, 
kad Tomas savo akimis pamatytų, kaip jos ten gyvena. Sniegas tirpsta, ke- 
liais bėga upeliai, o giraitėse, kur saulės gerokai mažiau, balos vis dar apsi- 
traukusios ledu. Įjojus į Harfordšyrą trumpam pasirodo saulė, šen bei ten 
žydi laukinės kryklės, pranašaujančios ilgos žiemos pabaigą. 

— Anksčiau čia dažniau atvykdavau. Tada rūmai priklausė kardinolui 
Mortonui. Pasibaigus teismo sesijai ir atšilus orams jis persikeldavo 
čionai, o kai man buvo devyneri ar dešimt, dėdė Džonas kartais sodindavo 
mane į vežimą su sūriais ir pyragais, kad saugočiau juos kur nors ilgiau 
sustojus. 

— Neturėjote sargybinių? 

— Būtent sargybinių jis ir bijodavo. 

— Ouis custodiet ipsos custodes? Kas saugos sargus? 

— Aišku, kad aš. 

— Ką būtum daręs? 

— Nežinau, gal juos apkandžiojęs. 

Senas plytų fasadas yra mažesnis, nei jam atrodė, bet su vaikystės pri- 
siminimais taip visados būna. Pažai su vyrais išbėga į kiemą, arklininkai 
nusiveda arklius, jų laukia karštas vynas, triukšmas ir betikslis bėgioji- 
mas - anksčiau jį sutikdavo visai kitaip. Nešioti vandenį bei malkas ir kurti 

krosnis - sunkus darbas vaikui, bet jis nenorėjo pasiduoti ir dirbo kartu su 
kitais vyrais, purvinas ir alkanas, kol kas nors pastebėdavo, kad jis vos pas- 
tovi ant kojų, ar iš tiesų nualpdavo. 

Šiam keistam ūkiui vadovauja seras Džonas Šeltonas, bet Kromvelis 
parinko laiką, kai jo nėra namie. Jis nori pasikalbėti su moterimis, o ne 
klausytis, kaip po vakarienės Šeltonas postringauja apie arklius, šunis ir 
savo jaunystės žygdarbius. Bet žengdamas per slenkstį ima gailėtis savo 
sprendimo, nes žemyn laiptais paskubomis leidžiasi ledi Brajan, vienaakio 
Fransio motina, prižiūrinti mažąją princesę. Jai jau beveik septyniasdešimt, 
jau seniai yra senelė. Kromvelis mato, kaip kruta jos lūpos, o greitai jau gali 
atskirti ir jos balsą: 

- Jos Šviesybė miegojo iki vienuolikos, iki vidurnakčio klykė, gerokai 
išvargo, paskui valandėlę nusnūdo, prabudo zirzianti, paraudusiais žan- 
dais, įtarė karštligę, prabudino ledi Šelton, pakvietė gydytojus, jau kalasi 
dantukai, klastingas metas, davė gurkšnį raminamųjų, prieš aušrą nurimo, 
devintą prabudo, pavalgė... 

— O, pone Kromveli! - sušunka ledi Brajan. - Nejaugi čia jūsų sūnus! 
Koks mielas jaunas vaikinas, telaimina jį Dievas. Koks gražus jo veidas, 
turbūt paveldėjo iš mamytės. Kiek jam metų? 

— Tiek, kad jau pats gali kalbėti. 

Ledi Brajan šypsodamasi atsisuka į Gregorį, tarsi norėdama paskaityti 
jam kokį vaikišką eilėraštuką. Įeina ledi Šelton. 

- Laba diena, ponai, - trumpa pauzė, ar karalienės teta turi nusilenkti 
karaliaus brangenybių saugotojui? Pagalvojusi nusprendžia, kad nereikia. - 
Tikiuosi, ledi Brajan jau viską papasakojo apie savo globotinę. 

- Taip, bet man įdomi ir jūsų nuomonė. 

— O pats nenorite aplankyti ledi Marijos? 

— Norėčiau, bet tik gavęs jos leidimą. 

- Žinoma. Einu pas ją be ginklų, nors mano dukterėčia karalienė pa- 
taria pasinaudoti kumščiais. 

Ji žvelgia į Kromvelį mėgindama atspėti, kokį įspūdį jam paliko jos žo- 
džiai, ore tvyro įtampa. Ir kaip moterims tai pavyksta? Žinoma, šio triuko 
galima išmokti. Tomas ne tiek mato, kiek jaučia, kaip jo sūnus atsitraukia 
ir atsiremia į bufetą, kuriame puikuojasi gana didelė princesės Elžbietos 
auksinių ir sidabrinių lėkščių kolekcija. 

Ledi Šelton aiškina: 

- Man įsakyta, jeigu ledi Marija manęs neklausys, - cituoju savo duk- 
terėčios žodžius, - mušti ją kaip tikrą pavainikę. 

— O, Dievo Motina! - dejuoja ledi Brajan. - Aš irgi auklėjau Mariją, ir 
tada jau buvo baisi užsispyrėlė. Jeigu nuo tų laikų nepasikeitė, muškite ją 

iš visų jėgų. Bet iš pradžių turbūt norėsite pamatyti mažylę, ponai? Eime 
su manimi... 

Ji griebia Gregorį už alkūnės ir nesustodama tarška: 

- Juk tokiam mažam vaikeliui karščiavimas gali bet kuo baigtis. Gali 
prasidėti tymai, sergėk Dieve, arba raupai. Kai šešių mėnesių kūdikis karš- 
čiuoja, gali prasidėti... 

Matyti, kaip tvinksi kraujas ledi Brajan gerklėje. Plepėdama kartkartė- 
mis apsilaižo lūpas ir nuryja. 

Dabar Kromvelis supranta, kam Henrikas jį čia atsiuntė. To, kas čia 
vyksta, laiške nesurašysi. 

Jis klausia ledi Šelton: 

- Nejaugi norite pasakyti, kad karalienė laiške liepė mušti ledi Mariją? 

— Ne. Tai buvo žodiniai nurodymai, - užbėga į priekį. - Kaip manote, 
ar turėčiau jiems paklusti? 

— Pasikalbėsime akis į akį, - sumurma Tomas. 

— Gerai, kodėl gi ne, - atsako ji per petį. 

Mažytė Elžbieta įvyniota į kelis audeklo sluoksnius, kumščiai paslėpti. 
Ir gerai, nes vaizdas toks, kad trokšta duoti kam nors į akį. Iš kepuraitės 
kyšo rausvai gelsvi plaukeliai, akys budriai seka kiekvieną svečių judesį. 
Jis dar niekada nematė, kad lovytėje gulintis kūdikis būtų taip lengvai įžei- 
džiamas. 

- Arji panaši į karalių? - teiraujasi ledi Brajan. 

Kromvelis dvejoja, norėdamas įtikti abiem pusėms. 

— Tiek, kiek gali būti panašus kūdikis. 

- Tikėkimės, kad ji nepaveldės tėvelio raumenų, - priduria ledi Šel- 
ton. - Jis juk dar pastambėjo, ar ne? 

- Visi sako, kad panaši, išskyrus Džordžą Ročfordą, - ledi Brajan pa- 
linksta virš lopšio. - Jis sako, kad ji gryna Bolin. 

- Juk žinome, kad mano dukterėčia beveik trisdešimt metų gyveno 
būdama skaisti, - taria ledi Šelton. - Bet net Anai nepavyko pagimdyti iš 
Šventosios Dvasios. 

- Ir plaukai! - priduria Tomas. 

— Žinau, - atsidūsta ledi Brajan. - Neįžeidžiant Jos Šviesybės ir su visa 
pagarba Jo Didenybei, ji šviesiaplaukė, kaip paršiukas, - pakelia vaiko ke- 
puraitę ir mėgina paslėpti po ja mergaitės plaukelius. Kūdikis susiraukia ir 
tarsi priešgyniaudamas ima žagsėti. 

- Ji gali būti kieno tik nori, - piktai Žiūri į ją Gregoris. 

Ledi Šelton prisidengia burną norėdama nuslėpti šypseną. 

- Ar norite pasakyti, Gregori, kad visi kūdikiai vienodi? Eime, pone 
Kromveli. 

Ima jį už rankios ir veda šalin. Ledi Brajan lieka pervystyti princesės, 
nes ši vėl viską nuspardė. Per petį Tomas sako: 

— Dėl Dievo meilės, Gregori. 

Žmonės net už švelnesnes kalbas yra patekę į Tauerį. 

Kromvelis sako poniai Šelton: 

— Nesuprantu, kaip Marija gali būti pavainikė. Jos tėvai, kai ji gimė, 
gyveno teisėtoje santuokoje. 

Ji sustoja ir kilsteli antakius. 

— Ar galite tai pakartoti mano dukterėčiai karalienei? Turiu omeny 
tiesiai į akis. 

- Jau pasakiau. 

- Ir kaip ji sureagavo? 

- Žinote, ledi Šelton, jeigu būtų turėjusi rankoje kirvį, turbūt būtų pa- 
mėginusi nukirsti man galvą. 

— Aš irgi jums kai ką pasakysiu. Jeigu pageidausite, galėsite perduoti 
mano giminaitei. Jeigu Marija tikrai būtų pavainikė, skurdžiausio bežemio 
Anglijos džentelmeno pavainikė, vis tiek prižiūrėčiau ją kaip tikra motina, 
nes ji nuostabi mergaitė, ir reikia turėti akmeninę širdį, kad nejaustum jai 
gailesčio. 

Ji greitai žingsniuoja į centrinius rūmų kambarius, o jos šleifas velkasi 
akmeninėmis grindimis. Pakeliui jie sutinka senus Marijos tarnus, kurių 
veidus Kromvelis šiek tiek prisimena. Ant jų švarkų nauji lopai, kur Marijos 
emblemą neseniai pakeitė karaliaus emblema. Tomas apsižvalgo ir viską 
atpažįsta. Stabteli ties pagrindiniais laiptais. Anksčiau jam neleisdavo jais 
bėgioti. Tokiems kaip jis berniukams, nešiojantiems malkas ar anglis, bū- 
davo kiti laiptai. Kartą jis sulaužė taisyklę ir pasiekė laiptų viršų, kažkas iš 
tamsos smogė jam kumščiu į veidą. Kas ten tykojo? Nejaugi pats kardinolas 
Mortonas? 

Paliečia šaltą kaip kapas akmenį, ant kurio vynmedžio lapai susipynę 
su nežinomos gėlės lapeliais. Ledi Šelton žiūri į jį šypsodamasi ir negali su- 
prasti, ko jis čia stovi. 

- Galbūt prieš einant pas ledi Mariją reikėtų nusimesti kelionės dra- 
bužius? Kitaip ji gali įsižeisti. 

— Ojei uždelsite, irgi supyks. Bet kokiu atveju ras, kuo jus apkaltinti. 
Man jos tikrai gaila, bet su ja ne taip jau paprasta. Neateina nei pietų, nei 
vakarienės, nes nenori sėdėti žemiau mažosios princesės. O mano dukterė- 
čia karalienė liepė, kad maisto nenešiotų jai asmeniškai į kambarį, išskyrus 
truputį duonos pusryčiams. 

Prieina prie uždarytų durų. 

— Ar vis dar šią patalpą vadinate mėlynuoju kambariu? 

— Tavo tėvas jau yra čia buvęs, - sako ji Gregoriui. 

- Jis visur buvęs, - atkerta Gregoris. 

- Sėkmės jums, džentelmenai. Beje, nevadinkite jos ledi Marija. 

Kambarys ilgas, beveik be jokių baldų, o prie slenksčio tarsi pasiunti- 
nys vaiduoklis juos pasitinka šaltis. Mėlynų gobelenų nėra, tinkuotos sie- 
nos plikos. Marija sėdi prie vos rusenančios ugnies - susikūprinusi, maža 
ir dar labai jauna. 

- Atrodo kaip elfė Malekin, - šnabžda Gregoris. 

Vargšė Malekin, valgo tik naktį ir gyvena vien duonos trupiniais ir 
obuolių lupenomis. Kartais, jeigu pavyksta anksti atsikelti ir ramiai nusi- 
leisti laiptais, gali pamatyti ją sėdinčią pelenuose. 

Marija pakelia akis ir netikėtai jos veidelis nušvinta. 

- Pone Kromveli, - atsistoja, žengia žingsnį pirmyn ir vos nesuklumpa 
tarp drabužių klosčių. - Kiek laiko praėjo nuo tada, kai paskutinį kartą 
mačiau jus Vindzore? 

— Sunku pasakyti, - rimtu balsu atsako Tomas. - Per tuos metus nepa- 
prastai išgražėjote, madam. 

Ji prunkšteli, jai jau beveik aštuoniolika. Paskui ima dairytis ir suglu- 
musi žiūri į taburetę, ant kurios ką tik sėdėjo. 

— Gregori, - sako Tomas, ir jo sūnus puola gaudyti buvusios princesės, 
kol ji dar nespėjo atsisėsti šalia taburetės. Gregorio judesys panašus į šokį, 
net ir iš jo gali būti kokia nors nauda. 

- Atsiprašau, kad verčiu jus stovėti. Galite, - mosteli ranka neaiškia 
kryptimi, - sėstis ant tos skrynios. 

- Manau, mums užteks jėgų pastovėti. O jums reikia atsisėsti, - Gre- 
gorio žvilgsnis toks, tarsi jis niekada nebūtų girdėjęs tokio švelnaus tėvo 
balso. - Juk jūsų nepalieka vienos sėdėti prie gęstančios ugnies? 

- Malkas atnešantis žmogus nenori vadinti manęs princese. 

- Arjums būtina su juo kalbėtis? 

— Ne, bet jeigu tylėsiu, jie tai supras kaip išsišokimą. 

Teisingai, svarsto Kromvelis, nereikia dirbtinai sunkinti sau gyvenimo. 

— Ledi Šelton minėjo, kad turite problemų dėl... pietų. Gal norite, kad 
atsiųsčiau gydytoją? 

— Turime čia vieną. Tiksliau, jį turi mažoji princesė. 

- Galiu atsiųsti profesionalų gydytoją. Jis nustatys jums mitybos režimą 
ir pareikalaus, kad sočius pusryčius atneštų čionai, į kambarį. 

— Mėsos? - klausia Marija. 

— Daug mėsos. 

— O ką galite atsiųsti? 

— Gydytoją Betsą. 

Jos veidas atrodo švelnesnis. 

- Prisimenu jį iš tų laikų, kai gyvenau savo rūmuose Ladlou. Kai buvau 
Velso princesė. Tokia esu ir dabar. Kodėl turėčiau atsisakyti teisės į sostą, 
pone Kromveli? Nejaugi tai teisėta? 

- Teisėta, jeigu taip nusprendžia parlamentas. 

- Bet yra ir aukštesnių įstatymų. Tai Dievo valia. Paklauskite vyskupo 
Fišerio. 

- Dievo valia man yra gana miglota, o vyskupo Fišerio visai nelaikau 
tinkamu Jo valios aiškintoju. O parlamento valia išdėstyta gana aiškiai. 

Ji prikanda lūpą ir nusisuka. 

— Girdėjau, kad gydytojas Betsas dabar eretikas. 

- Jis tiki tuo, kuo tiki ir jūsų tėvas karalius. 

Marija pakelia pilkas akis ir žiūrėdama tiesiai jam į veidą sako: 

- Savo tėvo nedrįsčiau vadinti eretiku. 

- Teisingai. Geriau, kad šiuos spąstus iš pradžių patikrintų jūsų draugai. 

— Nesuprantu, kaip galite būti mano draugu, jeigu draugaujate su Pem- 
bruko markize, - karaliene Anos vadinti ji nenori. 

— Minėtos damos padėtis tokia, kad jai nereikia draugų, tik tarnų. 

- Polas sako, kad esate šėtonas. Mano pusbrolis Redžinaldas Polas, ku- 
ris pabėgo į Genują. Jis sako, kad gimęs buvote toks pat, kaip ir kitos krikš- 
čioniškos sielos, bet paskui į jus įsikūnijo velnias. 

- Ar žinote, ledi Marija, kad buvau čia devynerių ar dešimties? Mano 
dėdė buvo Mortono virėjas, o aš buvau vargšas žliumbiantis vaikėzas, auš- 
tant rinkdavau gudobelės šakeles ir nusukinėdavau vištoms galvas, - kalba 
ypač rimtu tonu. - Kaip manote, ar tada į mane ir įlindo velnias? O gal 
kiek anksčiau, maždaug sulaukus metų, kai krikštijami vaikai? Man įdomu 
žinoti. 

Marija stebi Kromvelį šonu, vilki senamadišką moterišką gobtuvą, iš 
po šio žvelgia kaip arklys, kuriam buvo užmetę ant galvos maišą, bet jis 
nukrito. 

— Aš nesu šėtonas, o jūsų tėvas nėra eretikas, - švelniu balsu priduria 
Kromvelis. 

— O aš ne pavainikė, suprantate? 

- Žinoma, ne, - kartoja, ką jau sakė Anai Šelton. - Jums gimus jūsų tė- 
vai tikėjo, kad gyvena teisėtoje santuokoje, bet tai nereiškia, kad ji iš tikrųjų 
buvo teisėta. Ar suvokiate skirtumą? 

Ji smiliumi pasitrina panosę. 

— Taip, suprantu skirtumą, bet santuoka buvo teisėta. 

- Greitai atvyks karalienė aplankyti savo dukters. Jeigu paprasčiausiai 
parodytumėt jai pagarbą kaip savo tėvo žmonai... 

— Išskyrus tai, kad ji yra tėvo sugulovė... 

— ...tuomet jūsų tėvas pasiimtų jus atgal į rūmus, turėtumėte viską, ko 
stokojate dabar, ir visuomenės šilumą bei palaikymą. Paklausykite manęs, 
linkiu jums tik gero. Karalienei nereikia jūsų draugystės, tik išorinės pa- 
garbos. Prikąskite liežuvį ir padovanokite jai reveransą. Užtruks tik vieną 
akimirką, bet pakeis visą jūsų gyvenimą. Susitaikykite su ja, kol dar negimė 
antrasis jos vaikas. Jeigu gims sūnus, tada jai tikrai nebus reikalo su jumis 
taikytis. 

- Ji bijo manęs, - prabyla Marija, - ir bijos, net jeigu gims sūnus. Bijo, 
kad ištekėsiu ir mano sūnūs grasins jai. 

— Ar kas nors kalba su jumis apie vedybas? 

Ji dirbtinai ir skeptiškai nusijuokia ir tęsia: 

— Dar buvau žindomas kūdikis, kai mane ištekino į Prancūziją. Tada 
už imperatoriaus, paskui vėl į Prancūziją, už karaliaus, pirmo jo sūnaus, 
antro jo sūnaus, už visų jo sūnų, paskui vėl už imperatoriaus ar vieno iš jo 
pusbrolių. Mane piršo be jokio atokvėpio. Bet vieną dieną tikrai ištekėsiu. 

— Turbūt neketinate tekėti už Polo? 

Ji krūpteli, ir Kromvelis supranta, kad ji šį klausimą girdi jau ne pirmą 
kartą. Galbūt jį uždavė ankstesnė jos auklėtoja Margarita Pol, o gal Šapui, 
kuris per naktis iki pat aušros tyrinėja Anglijos aristokratijos kilmę ir nori 
sustiprinti jos pretenzijas, įrodyti jos teisėtumą bei ištekinti pusiau ispanę 
Tiudor už tikro Plantageneto. 

Kromvelis pasakoja: 

— Mačiau Polą. Pažinojau jį dar prieš tai, kai išvyko iš karalystės. Jums 
jis tikrai netinka. Kad ir kokį vyrą gautumėte, jam reikės tvirtos rankos 
kardui laikyti. O Polas yra kaip sena žmona, sėdinti kampe prie židinio 
ir bijanti namų dvasių. Jo venomis teka švęstas vanduo, be to, jis rauda 
gailiomis ašaromis, jeigu jo tarnas sutraiško musę. 

Ji nusišypso ir iškart prisidengia burną ranka. 

— Teisingai, - linkteli Tomas, - niekam nieko nepasakokite. 

— Aš negaliu skaityti, nematau raidžių, - sako Marija pro pirštus. 

— Ką, jums neduoda žvakių? 

— Ne, noriu pasakyti, kad mano regėjimas silpsta. Ir galvą nuolat skau- 
da. 

— Dažnai verkiate? 

Ji linkteli. 

— Gydytojas Betsas atneš vaistų. O iki tol tegu kas nors jums paskaito. 

— Taip ir yra. Jie skaito man Tindeilo Evangeliją. Ar žinote, kad vysku- 
pas Tanstolas ir Tomas Moras jo vadinamajame Testamente rado du tūks- 
tančius klaidų? Tai daug labiau eretiška nei visa šventoji musulmonų knyga. 

Pasakyta drąsiai, bet Tomas mato, kad jos akyse tvenkiasi ašaros. 

— Viską galima sutvarkyti, - guodžia jis. 

Marija atsistoja ir akimirką Kromveliui atrodo, kad ji. užsimiršusi tuo- 
jau puls jam į glėbį ir ims raudoti. 

— Gydytojas atvyks po kelių dienų. O iki tol liepsiu, kad jums pakūren- 
tų krosnį ir atneštų vakarienę. 

— Leiskite man pamatyti motiną. 

— Dabar karalius to neleidžia daryti. Bet jo nuomonė gali pasikeisti. 

— Mano tėvas myli mane. Tik ji, tik ta niekšė nuodija jam protą. 

— Ledi Šelton bus jums gera, jeigu tik leisite. 

— O kas man iš jos gerumo? Patikėkite, aš pergyvensiu Aną Šelton. Ir 
jos dukterėčią. Ir visus kitus, kurie kėsinasi į mano titulą. Tegu daro, ką no- 
ri. Aš jauna. Galiu palaukti. 

Kromvelis išeina, paskui jį ir Gregoris, nustebusių akių negalintis ati- 
traukti nuo merginos, kuri ir vėl sėdasi prie beveik užgesusios ugnies, su- 
deda rankas ir vėl ryžtasi laukti suakmenėjusiu veidu. 

- Tie jos triušių kailiniai, - prabyla Gregoris. - Toks įspūdis, kad juos 
kas nors kramsnojo. 

— Taip, ji tikra Henriko duktė. 

— O ar kas nors tuo abejoja? 

Kromvelis juokiasi. 

— Taip ir nesakiau. Įsivaizduok... Jeigu senoji karalienė būtų turėjusi 
meilužių, nebūtų buvę sunku jos atsikratyti, bet kaip apkaltinti moterį, kuri 
miegojo tik su vienu vyru? - staiga nutyla, nes net karščiausi karaliaus rė- 
mėjai jau beveik neprisimena, kad Kotryna buvo karaliaus Artūro žmo- 
na. - Tiksliau sakant, tik su dviem vyrais, - nužvelgia sūnų. - Marija nė 

— O, anot tavęs, turėjo? 

- Ledi Brajan sako, kad tu labai mielas vaikinas. O argi jaunai merginai 
tai nenatūralu? 

— Nepastebėjau, kad ji būtų bent kiek natūrali. 

— Surask ką nors, kas galėtų užkurti krosnį, o aš liepsiu paruošti vaka- 
rienę. Vargu ar karalius nori numarinti ją badu. 

— Tu jai patinki, - taria Gregoris, - ir tai gana keista. 

Jis supranta, kad sūnus kalba nuoširdžiai. 

— O argi tai neįmanoma? Man atrodo, kad ir dukterys mane mylėjo. 
Vargšelė Greisė, taip ir nežinau, ar ji suprato, kas esu. 

- Ji ėmė tave dievinti, kai padarei jai angelo sparnus. Sakė, saugos juos 
visą gyvenimą, - Gregoris nusisuka ir kalba taip, lyg bijotų tėvo. - Reifas 
kalba, kad greitai būsi antras žmogus karalystėje. Jis sako, kad toks ir esi, 

išskyrus titulą. Sako, karalius suteiks tau dar aukštesnes pareigas nei lordo 
kanclerio, net nei Norfolko. 

— Reifas truputį perdeda. Paklausyk, sūnau, niekam nepasakok apie 
Mariją. Net Reifui. 

— Ar išgirdau daugiau, nei reikėjo? 

— Kaip manai, kas nutiktų, jeigu rytoj karalius mirtų? 

- Visi labai liūdėtume. 

— Bet kas valdytų šalį? 

Gregoris linkteli link ledi Brajan ir kūdikio lopšyje. 

- Taip sako parlamentas. Arba dar negimęs karalienės sūnus. 

— Bet ar tai įmanoma realybėje? Negimęs kūdikis? Arba dar metų ne- 
sulaukusi duktė? O Ana taptų regente? Bolinams patiktų, užtikrinu. 

— Tada Ficrojus. 

— Ar būtina taip toli ieškoti? 

Gregorio akys vėl nukrypsta link ledi Marijos. 

— Būtent, - sako Kromvelis. - Ir dar, Gregori, labai gerai turėti planų 
pusmečiui į priekį arba metams, bet jie nieko verti, jeigu dar nesuplanavai 
rytdienos. 


Po vakarienės Kromvelis kalbasi su ledi Šelton. Ledi Brajan nuėjo mie- 
goti, bet greitai vėl nusileidžia. 

— Ryte būsite pavargusios. 

- Taip, - sutinka Ana Šelton duodama ženklą pasitraukti, - prabusime 
užtinusios, o pusryčius išmesime pro langą. 

Kai žiovaudami tarnai išeina, o žvakės baigia degti, jie persikelia į kitus 
kambarius, mažesnius ir šiltesnius, norėdami dar pabendrauti. 

— Davėte Marijai gerą patarimą, - taria ji. - Manau, jai to tikrai reikėjo, 
ir bijau, kad jos laukia sunkus metas. 

Ji kalba apie savo brolį Tomą Boliną, patį egoistiškiausią jo kada nors 
sutiktą Žmogų, taigi nenuostabu, kad Ana tokia godi, - iš tėvo tik ir girdė- 
davo kalbas apie pinigus ir apie tai, kaip įgyti pranašumą prieš kitus žmo- 
nes. Turbūt jis būtų pardavęs dukteris vergų turguje, jeigu tik kas būtų pa- 
siūlęs gerą kainą. 

Tomas įsivaizduoja save apsuptą tarnų su riestais rytietiškais kardais ir 
besiderantį dėl Merės Bolin. Paskui šypteli ir vėl sutelkia dėmesį į jos tetą. 
Ji atskleidžia nemažai savo šeimos paslapčių, o jis jai neišduoda jokių, nors 
ji mano, kad jų turi užtektinai. 

Kai Kromvelis ateina į savo kambarį, Gregoris jau miega, bet išgirdęs 
žingsnius apsiverčia ant kito šono. 

— Brangus tėveli, kur buvai? Ledi Šelton lovoje? 

Taip gali nutikti, bet tik ne su Bolinų moterimis. 

— Keistus sapnus sapnuoji. Ledi Šelton jau trisdešimt metų ištekėjusi. 

— Maniau, galėjau po vakarienės pasėdėti su Marija, - sumurma Grego- 
ris. - Tikiuosi, nieko blogo nepasakiau. Bet ji tokia pašaipi. Negalėčiau sė- 
dėti su ja prie vieno stalo, - vėl sujuda pūkų pataluose ir greitai užmiega. 


Kai senasis vyskupas Fišeris pagaliau ateina į protą ir ima maldauti 
karaliaus atleidimo, prašo atkreipti dėmesį į prastą jo sveikatą. Karalius 
tvirtina, kad savo bilio neatšauks, bet priduria, kad dažniausiai pasigaili tų, 
kurie pripažįsta savo kaltę. 

Pranašė bus pakarta. Apie kaulų kėdę Kromvelis nieko nesako, tik pra- 
neša Henrikui, jog ji jau liovėsi pranašavusi ir tikisi, kad Taiberne nevadins 
karaliaus melagiu stovėdama su virve ant kaklo. 

Kai jo patarėjai klaupiasi prieš karalių ir prašo, kad Tomo Moro vardas 
būtų išbrauktas iš bilio, Henrikas nusileidžia. Galbūt jis to ir telaukė - kad 
jo imtų maldauti. Anos čia nėra, nes priešingu atveju viskas būtų galėję pa- 
krypti visai kita linkme. 

Patarėjai pakyla ir nusivalę kelius išeina. Kromveliui atrodo, kad girdi, 
kaip iš jų juokiasi kardinolas, stovėdamas nematomame kambario kampe. 
Odlio garbė nenukentėjo, bet hercogas atrodo susijaudinęs, nes nepavyko 
pačiam atsistoti — tie sąnariai. Teko Kromveliui su Odliu jį pakelti. 

— O aš maniau, kad teks stovėti ten dar visą valandą, - atsidūsta Nor- 
folkas, - maldauti ir maldauti. 

— Pokštas tas, - taria Tomas Odliui, - kad Moras vis dar gauna pensiją 
iš valstybės iždo. Manau, laikas visa tai baigti. 

- Jis gavo laiko atsikvėpti. Meldžiu Dievą, kad persigalvotų. Beje, o sa- 
vo reikalus jis sutvarkė? 

- Viską, ką turi, užrašė vaikams. Taip man sakė Rouperis. 

— Ak, jūs, teisininkai! - stebisi hercogas. - O kas pasirūpins manimi, 
jeigu vieną dieną susirgsiu ir gulsiu į lovą? 

Nortolkas prakaituoja, Kromvelis lėtina žingsnį, Odlis irgi. Kol jie taip 
tuščiai leidžia laiką, juos kaip pavėluota mintis pasiveja Kranmeris. Krom- 
velis atsisuka ir ima arkivyskupą už rankos. Pastarasis dalyvauja visuose 
parlamento posėdžiuose - ant vyskupų suolelio, ant kurio pastaruoju metu 
kažkodėl labai daug laisvų vietų. 

Kol Kromvelis pristato parlamentui svarbius karaliaus bilius, popie- 
žius nusprendė pagaliau pareikšti savo nuomonę dėl karalienės Kotrynos 
vedybų. Ta nuomonė taip ilgai laukta, kad atrodė, jog Klemensas ir mirs jos 
neišsakęs. Anot popiežiaus, leidimas tuoktis yra tikras, vadinasi, vedybos 
tikros ir teisėtos. Imperatoriaus rėmėjai Romos gatvėse leidžia fejerverkus. 

O Henrikas savo pašaipą išreiškia šokiais. Ana irgi dar gali šokti, nors jos 
pilvas rodo, kad vasarą teks save pasaugoti. Tomas prisimena karaliaus 
ranką ant Lizos Seimūr juosmens. Nieko iš to neišėjo, Liza ne tokia jau 
kvaila. Dabar Henrikas sukinėjasi aplink mažąją Merę Šelton: mėto ją į orą, 
kutena, gnaibo ir veda iš proto savo komplimentais. Bet tai nieko nereiškia, 
jis mato, kaip Ana sujudina smakrą, nusigręžia ir patogiai įsitaisiusi krėsle 
kažką sumurma. Akys šelmiškos, šydas trumpai paliečia nepraustaburnio 
Fransio Vestono švarką. Aišku, kad Ana pasiryžusi kęsti Merę Šelton, net 
prie jos prisitaikyti. Geriau tegu karalius būna apsuptas giminaičių, jeigu 
nėra sesers. O kur Merė Bolin? Šalies pietuose, turbūt kaip ir jis laukia ne- 
sulaukia pavasario. 

Vasara ateina netikėtai, beveik be jokio pavasario, tiksliai pirmadienio 
rytą, balandžio 13 dieną, kaip besišypsantis tarnas. Odlis, Kromvelis ir ar- 
kivyskupas Lambete, pro rūmų langus ryškiai šviečia saulė. Tomas stovi ir 
žiūri žemyn į rūmų sodus. Būtent taip prasideda knyga „Utopija“ - sode 
šnekučiuojasi draugai. Apačioje šiluma džiaugiasi Hju Latimeris su kara- 
liaus kapelionais. Hju pakibęs ant dviejų savo studijų draugų kaklų, tad 
kojomis beveik nesiekia žemės. Iki visiškos laimės jiems tetrūksta futbolo 
kamuolio. 

— Pone Morai, - prabyla jis, - kodėl jums neišėjus į lauką ir nepasimė- 
gavus saule? Po pusvalandžio vėl jus pakviesime ir pasiūlysime prisiekti. 
Tikimės kitokio atsakymo. 

Kromvelis girdi, kaip Morui atsistojus sutraška sąnariai. 

— Tomas Hovardas dėl jūsų šliaužiojo keliais, - pasakoja Kromvelis. 
Atrodo, tai nutiko vos prieš kelias savaites. Darbas vakarais ir nuolatinės 
diskusijos rytais išvargino Kromvelį, bet kartu paaštrino pojūčius, ir jis 
puikiai jaučia, kad jam už nugaros stovintis Kranmeris tuojau pratrūks. 
Todėl ir nori išsiųsti Morą į lauką, kol dar nieko nenutiko. 

- Nežinau, ką, anot jūsų, gali man pakeisti pusvalandis, - atsako Moras 
ramiu, Žaismingu balsu. - Bet gal jis reikalingas jums? 

Moras paprašė parodyti Paveldėjimo akto kopiją. Odlis išvynioja doku- 
mentą, ir šis pradeda skaityti, nors jau skaitė jį dešimtis kartų. 

— Gerai, - prabyla Moras, - nors manau, kad pasakiau gana aiškiai. 
Prisiekti negaliu, bet netrukdysiu jūsų priesaikai ir nebandysiu atkalbinėti 
tų, kurie nori prisiekti. 

— To nepakanka. Ir jūs puikiai tai žinote. 

Moras linkteli, lėtai žengia link durų ir eidamas taip užkabina stalo 
kampą, kad Kranmeris krūpteli ir puola gaudyti bevirstančios rašalinės. 
Išėjęs užtrenkia duris. 

— Taigi? 

Odlis suvynioja statutą ir belsdamas juo į stalą žvelgia ten, kur ką tik 
stovėjo Moras. 

Kranmeris sako: 

- Paklausykite, turiu mintį. O jeigu leisime jam prisiekti slaptai? Jis 
prisieks, bet mes prižadėsime niekam apie tai nepasakoti? O jeigu negali 
duoti šios priesaikos, paklauskime, gal jam tiktų kokia kita? 

Kromvelis juokiasi. 

— Vargu ar su tuo sutiks karalius, - atsidūsta Odlis ir toliau beldžia į 
stalą. - Po viso to, ką padarėme dėl jo ir Fišerio. Jo vardas išbrauktas iš bi- 
lio. Fišeris gavo baudą, užuot buvęs įmestas į kalėjimą iki gyvos galvos. Ko 
dar jie nori? Mūsų pastangos tuoj atsisuks prieš mus pačius. 

— Tebūnie palaiminti taikdariai, - taria Kromvelis, nors jam taip norisi 
ką nors uždusinti. 

- Pasikalbėsime su Moru dar kartą, - siūlo Kranmeris. - Jeigu prisiekti 
nenorės, bent jau turės išdėstyti priežastis. 

Tyliai nusikeikęs Kromvelis atsitraukia nuo lango ir aiškina: 

— Žinome mes jo priežastis. Visa Europa žino. Jis prieš skyrybas. Neti- 
ki, kad karalius gali būti Bažnyčios vadovas. Bet ar taip galėtų pasakyti 
garsiai? Ne, patikėkite. Ar žinote, ko nepakenčiu? Nenoriu būti jo žaidimo 
dalimi, žaidimo, kurį jis pats ir sukūrė. Man nepatinka, kad gaištame lai- 
ką, kurį būtų galima praleisti geriau. Ir nudirbti ką nors galėjome pras- 
mingiau. Gyvenimas bėga, ir kol sulauksime šio spektaklio pabaigos, gali- 
me visiškai pasenti. O labiausiai nekenčiu pono Moro, sėdinčio žiūrovų 
salėje ir kikenančio, kai suklystu ir painioju žodžius, nes jis pats sukūrė 
visus vaidmenis. Kūrė juos daugelį metų. 

Kranmeris kaip tarnas įpila jam vyno, pasilenkia ir sako: „Štai.“ 

Puodelis arkivyskupo rankoje neišvengiamai įgauna sakramentinę 
prasmę: „Ne vandeniu skiestas vynas, o kažkoks neaiškus mišinys, tai Mano 
kraujas, tai panašu į Mano kraują, tai daugiau ar mažiau kažkas panašaus į 
Mano kraują, darykite tai Man atminti.“ Kromvelis padeda puodelį. Šiau- 
rės vokiečiai mėgsta stiprų likerį, jis dabar tikrai pagelbėtų. 

— Kvieskite Morą, - nurodo Kromvelis. 

Po akimirkos tarpduryje. šis jau stovi ir tyliai nusičiaudi. 

- Įeikite, - šypsodamasis prataria Odlis. - Argi taip turi įeiti herojus? 

— Dar kartą kartoju, kad jokiu būdu neketinu būti herojumi, - atsako 
Moras. - Jie nupjovė žolę, - vėl nusičiaudi ir kerėpliškai prisiartina, pasitai- 
so mantiją ir sėdasi į jam skirtą kėdę. Prieš tai sėstis buvo atsisakęs. 

- Taip daug geriau, - taria Odlis. - Žinojau, kad grynas oras bus jums 
į naudą, - pakelia akis lyg kviesdamas ir Kromvelį prieiti arčiau, bet šis 
leidžia suprasti, kad liks ten, kur stovi, atsirėmęs į palangę. 

— Kas čia darosi? - tęsia Odlis draugišku tonu. - Iš pradžių vienas ne- 
sėda, paskui kitas. Žiūrėkite, - stumteli link Moro popierių, - tai sąrašas 
kunigų, su kuriais buvome susitikę šiandien ir kurie jau prisiekė bei parodė 
jums pavyzdį. Be to, sutiko visi parlamento nariai. Kodėl nesutinkate jūs? 

Moras pakelia akis ir sako: 

— Čia netinkama vieta mums visiems. 

- Čia kur kas jaukiau nei ten, kur galite patekti, - perspėja Kromvelis. 

— Manau, tai bus ne pragaras, - šypsosi Moras. 

— Jei galvojate, kad prisiekęs save pasmerksite, tai kaipgi visi kiti? — 
Kromvelis staiga atsitraukia nuo sienos, čiumpa iš Odlio popierių, susuka 
ir pliaukšteli juo Morui per petį. - Ar jie visi pasmerkti? 

- Neatsakau už jų sąžinę, tik už savąją. Žinau tik tiek, kad jeigu prisiek- 
siu, būsiu pasmerktas. 

— Daugelis pavydėtų jums jūsų įžvalgų perteikti Dievo valią, - taria 
Kromvelis. - Beje, jūs su Viešpačiu jau seniai bendraujate kaip tikri bi- 
čiuliai, argi ne? Mane stebina jūsų įžūlumas. Kalbate apie Kūrėją kaip apie 
kaimyną, su kuriuo einate žvejoti sekmadienio popietėmis. 

Odlis palinksta į priekį ir ima kvosti: 

— Pasiaiškinkime. Nenorite prisiekti, nes sąžinė liepia elgtis kitaip? 

— Taip. 

— Ar galėtumėte pakomentuoti daugiau? 

- Ne. 

— Nesutinkate, bet nenorite atskleisti nesutikimo priežasties? 

- Taip. 

- Arjums nepriimtinas statutas, priesaikos forma, ar pati priesaikos idėja? 

— Leiskite neatsakyti. 

Įsiterpia Kranmeris: 

— Jeigu kalbama apie sąžinę, visuomet yra vietos abejonėms... 

- Bet juk tai ne kaprizas. Aš ilgai ir kruopščiai tariausi pats su savimi 
ir aiškiai išgirdau sąžinės balsą, - palenkia galvą ir šypsosi. - Ar jums taip 
nebūna, milorde? 

- Ir vis dėlto abejonių dažnai lieka. Jūs teologas, pripratęs prie diskusijų 
ir debatų. Nejaugi jums neįdomu, kodėl tiek daug mokytų vyrų mano vie- 
naip, o jūs kitaip? Viena aišku, kad pavaldinio pareiga paklusti karaliui. Jau 
anksčiau, prieš pradėdamas dirbti karaliaus taryboje, prisiekėte paklusti 
jam. Taigi kodėl nepaklūstate dabar? - Kranmeris mirksi. - Meskite bet 
kokias abejones ir prisiekite. 

Odlis atsilošia kėdėje ir užsimerkia, tarsi norėdamas pasakyti, kad 
niekas iš čia esančiųjų geriau nepasakys. 

Moras prabyla: 

— Kai buvote įšventintas ir paskirtas popiežiaus, arkivyskupe, prisiekė- 
te ištikimybę Romai, bet sako, kad per visą ceremoniją laikėte kumštyje 
nedidelį popierėlį, kur buvo parašyta, kad prisiekiate prieš savo valią. O gal 
tai netiesa? Sako, kad tekstą parašė ponas Kromvelis. 

Odlis staiga plačiai atsimerkia, jam atrodo, kad Moras rado būdą iš- 
sisukti. Buvusio lordo kanclerio šypsena slepia pyktį ir pagiežą. 

— Aš tokiais fokusais neužsiimsiu, - ramiai tęsia kalbą Moras, - nekvie- 
siu Viešpaties į šį lėlių spektaklį, ką jau kalbėti apie Anglijos tikinčiuosius. 
Sakote, jums pritaria dauguma. O aš tvirtinu, kad ji pritaria man. Sakote, 
jus palaiko parlamentas, o aš sakau, kad mano pusėje - angelai bei šventieji 
ir didžiulė minia mirusių krikščionių, visos kartos nuo tada, kai buvo įkur- 
ta Kristaus Bažnyčia, vienas nedalomas kūnas... 

— Ak, dėl Dievo meilės! - nesusilaiko Kromvelis. - Melas nesiliauja 
būti melu vien dėl to, kad jam tūkstantis metų. Vieningai jūsų Bažnyčiai 
nėra nieko maloniau, kaip persekioti savo pačios narius, deginti juos ir 
kapoti į gabalus, kai jie klauso savo sąžinės balso, prapjauti jiems pilvus ir 
viduriais šerti šunis. Kviečiate į pagalbą istoriją, bet ką jums reiškia istorija? 
Veidrodis, meilikaujantis Tomui Morui. Bet aš turiu kitą veidrodį, kuriame 
matau pasipūtusį ir pavojingą Žmogų, o pasukęs jį įžvelgiu žudiką, nes vie- 
nas Dievas težino, kiek žmonių pakišote po velėna. Jie labai kentėjo ir už 
kančias nesulaukė jokio atpildo. Nesate paprasta siela, todėl nemėginkite 
apsimetinėti. Ar žinote, kad gerbiau jus? Žinote, kad gerbiau jus nuo pat 
vaikystės? Lengviau būtų netekti sūnaus, stebėti, kaip jam nukerta galvą, 
nei matyti, kaip atsisakote priesaikos visų Anglijos priešų džiaugsmui. 

Moras pakelia galvą. Akimirką jų žvilgsniai susitinka, bet greitai vėl 
išsiskiria. 

— Gregoris - mielas jaunuolis. Nelinkėkite jam mirties. Jeigu jis ką nors 
padarė ne taip, gali pasitaisyti. Tą patį galiu pasakyti ir apie savo sūnų. Ko- 
kia iš jo nauda? Vis dėlto jis vertingesnis už bet kurį diskusinį klausimą. 

Sunerimęs Kranmeris purto galvą. 

— Tai nėra diskusinis klausimas. 

— Paminėjote savo sūnų, - taria Kromvelis. - Kas jam nutiks? O jūsų 
dukterims? 

— Patarsiu jiems prisiekti, jie ne tokie skrupulingi kaip aš. 

— Ne tai turiu omeny, ir jūs puikiai suprantate. Apgaudinėjate būsimas 
kartas. Norite pajungti juos imperatoriui? Jūs - ne anglas. 

- Pats neką rimtesnis anglas, - atkerta Moras. - Prancūzų kareivis, Ita- 
lijos bankininkas. Vos paaugęs pabėgote iš šios šalies gelbėdamasis nuo 
kalėjimo ar kilpos. Pasakysiu jums, kas esate, Kromveli: esate italas nuo 
galvos iki kojų, ir visos jų ydos ir aistros kaip ant delno, - atsilošia kėdėje 

ir dirbtinai nusikvatoja. - Tas nesiliaujamas jūsų linksmumas ir bičiulišku- 
mas. Žinojau, kad kada nors jis baigsis. Moneta, einanti iš rankų į rankas. 
Pasidabravimas jau nusidėvėjo ir pasirodė netaurusis metalas. 

Odlis iš pasitenkinimo šypsosi. 

— Regis, nesate girdėjęs apie pono Kromvelio laimėjimus pinigų kalyk- 
loje. Jo gaminami pinigai pačios aukščiausios kokybės. 

Odlis negali per daug rodyti dantų, kas nors juk turi išsaugoti ramybę. 
Kranmeris išblyškęs ir suprakaitavęs, mato, kaip prie Moro smilkinio pul- 
suoja kraujagyslė. 

Kromvelis tęsia: 

— Negalime paleisti jūsų namo. Man atrodo, šiandien esate ne savame 
kailyje. Užuot siuntę jus į Tauerį, paprašysime Vestminsterio abato palaikyti 
jus pas save. Ar sutinkate, milorde Kenterberi? 

Kranmeris linkteli, o Moras sako: 

— Pone Kromveli, nenorėčiau iš jūsų tyčiotis. Dabar suprantu, kad esate 
pats brangiausias ir rūpestingiausias mano draugas. 

Odlis duoda ženklą apsaugai. Moras lėtai pakyla, tarsi mintis apie areš- 
tą būtų suteikusi jam naujų jėgų, - visą vaizdą gadina jo įprotis čiupinėti 
savo mantiją, o bidzendamas vos nesusipainioja ir neparvirsta. Kromvelis 
prisimena Mariją iš Hatfildo, kuri atsistojusi iškart pamiršo, kur jos tabu- 
retė. Galiausiai Moras palieka kambarį. 

- Dabar mūsų draugas gavo tiksliai tai, ko norėjo, - taria Kromvelis. 

Priglaudžia delną prie lango ir ant seno kauburiuoto stiklo mato savo 
pirštų atspaudus. Prie upės susitelkė debesys, svarbiausia dienos dalis jau 
praėjo. Prie jo prieina Odlis ir dvejodamas atsistoja visai šalia. 

- Jeigu Moras būtų nurodęs, kurios priesaikos dalys jam nepriimtinos, 
būtume galėję kaip nors pakeisti priesaikos tekstą. 

— Pamirškite. Jeigu jis ims nurodinėti, jam galas. Tyla - vienintelė viltis, 
ir tai gana miglota. 

- Gal karalius ir ryžtųsi kompromisui, - dvejoja Kranmeris, - bet bi- 
jau, kad tam nepritars karalienė. Beje, - sako jis tyliai, - o kodėl turėtų? 

Odlis uždeda ranką Kromveliui ant peties. 

— Brangus mano Kromveli, - taria jis, - kas gali suprasti Morą? Jo 
draugas Erazmas patarė jam laikytis kuo toliau nuo valdžios, nes tai ne 
jo sritis. Ir jis buvo teisus. Jam nereikėjo imtis dabartinių mano pareigų. 
Lordu kancleriu tapo tik norėdamas įgelti Volsiui, kurio ypač neapkentė. 

— Dar Erazmas patarė jam laikytis kuo toliau nuo teologijos, - priduria 
Kranmeris. - O gal aš klystu? 

— Kaipgi galite klysti? Moras išspausdino visus savo draugų laiškus. 
Išnaudoja net draugų priekaištus: „Štai, žiūrėkite, koks aš sąžiningas, nieko 

neslepiu. Gyvena viešą gyvenimą, kiekvieną savo mintį fiksuoja popie- 
riuje. Iki šiol jo gyvenime nebuvo nieko privataus. 

Odlis praveria langus. Kambarį užlieja paukščių čiulbesys - šviesi, 
džiugi strazdo giesmė. 

— Manau, kad dabar rašo šios dienos ataskaitą, - prataria Kromvelis, - 
ir pasiųs ją spausdinti į kitas šalis. Europos akyse pasirodysime kvailiai ir 
engėjai, o jis - nekalta auka ir nuostabių aforizmų autorius. 

Odlis tapšnoja jam per petį. Nori paguosti. Bet argi tai įmanoma? Jis — 
nepaguodžiamas ponas Kromvelis, nesuprantamas ir galbūt nepažeidžia- 
mas ponas Kromvelis. 


Kitą dieną jį kviečia karalius. Kromvelis spėja, kad Henrikas nori iš- 
plūsti jį dėl to, jog nepavyko prisaikdinti Moro. 

— Kas mane lydės į tą fiestą? - klausia jis. - Ponas Sadleris? 

Vos Kromveliui atvykus Henrikas griežtu rankos mostu liepia tarnams 
išeiti ir palikti juos vienus. Veidas juodas kaip tamsiausia audra. 

— Kromveli, argi esu jums blogas valdovas? 

Tomas pradeda kalbėti... maloniai, kukliai... Jeigu nepateisino kokių 
konkrečių lūkesčių, prašo atleisti. 

Taip gali šnekėti valandų valandas. Išmoko iš Volsio. 

Henrikas prabyla: 

— Milordui arkivyskupui atrodo, kad neatsilyginu jums pagal nuo- 
pelnus. 

Karaliaus tonas kaip nusivylusio žmogaus, kurį ne taip suprato. 

— Esu pagarsėjęs savo dosnumu, - atrodo aiškiai suglumęs. - Tapsite 
mano sekretoriumi. Gausite už tai deramą atlygį. Nesuprantu, kodėl to ne- 
padariau anksčiau. Bet sakykite - kai klausiau apie lordus Kromvelius, ku- 
rie kitados gyveno Anglijoje, atsakėte, kad nesate su jais niekaip susijęs. Ar 
jūs tuo įsitikinęs? 

— Atvirai sakant, tikrai apie tai negalvojau. Man nereikia nei kito žmo- 
gaus apsiausto, nei jo herbo. Kitaip jis gali prisikelti iš kapo ir demaskuoti 
mane kaip vagį. 

— Milordas Norfolkas sako, kad pabrėžiate žemą savo kilmę norėdamas 
paerzinti jį, - Henrikas ima Tomą už rankos. - Kad ir kur nuo šiol važiuo- 
čiau, - nors, turint omeny dabartinę karalienės padėtį, šią vasarą toli ne- 
keliausiu, - jums bus paruošti kambariai šalia manųjų, kad galėtume pasi- 
kalbėti, kai tik man to prireiks, o jeigu įmanoma, parinks susieinančius, 
kad nereikėtų jūsų kviesti per tarpininką, - šypsosi dvariškiams, kurie tik 
rausta ir nieko nesako. - Tenutrenkia mane žaibas, jeigu sąmoningai jūsų 
nepaisiau. Žinau, kas tikrieji mano draugai. 

Gatvėje Reifas kartoja: 

— „Tenutrenkia mane žaibas...“ Kokia baisi priesaika. 

Jis stipriai apkabina savo šeimininką. 

— Ką gi, geriau vėliau nei niekada. Noriu kai ką jums pasakyti, kol dar 
nepasiekėme namų. 

— Sakyk. Tikiuosi, kad tai geros naujienos? 

Prieina vienas džentelmenas ir sako: 

— Pone karališkasis sekretoriau, jūsų barkas pasiruošęs nuplukdyti jus 
į namus. 

— Reikėtų įsigyti namą šalia upės, - svarsto Kromvelis, - kaip Moras. 

— Ir palikti Ostin Frajersą? - stebisi Reifas. - Prisiminkite teniso aikš- 
telę, sodus. 

Karalius viską suruošė slaptai. Gardinerio herbą nuėmė ir sudegino, 
o šalia Tiudorų vėliavos pakabino Kromvelio herbą. Tomas pirmą kartą 
įlipa į savo barką, o Reifas ima pasakoti naujienas. Vos juntamai sūpuojasi 
valtis. Vėliavos nukarusios, rytas ramus ir ūkanotas, o šviesos paliesta oda, 
audiniai ar jauni medžių lapeliai blizga kaip kiaušinio lukštas. Švelniai švy- 
ti visas pasaulis, kvepia vandeniu ir žaluma. 

- Jau praėjo pusmetis nuo mano vedybų, - prabyla Reifas, - ir niekas 
apie tai nežino, tik jūs dabar. Vedžiau Eleną Bar. 

— Dieve švenčiausias, po mano namų stogu. Ką tu padarei? 

Reifas ramiai viską išklauso: ji neturi nei turto, nei ryšių, nei padėties 
visuomenėje, galėjo vesti turtingą paveldėtoją. 

— Tik nieko kol kas nesakyk savo tėvui! Jis gali supykti ir pagalvoti, kad 
visai nepaisiau tavo interesų. O jeigu vieną dieną atsiras jos vyras? 

- Juk sakėte jai, kad ji laisva, - Reifas taria drebėdamas. 

— Kuris iš mūsų yra visiškai laisvas? 

Tomas prisimena, ką buvo sakiusi Elena: „Ar galėsiu dar kartą ište- 
kėti? Nors kas mane imtų?“ Prisimena, kaip ji ilgai ir prasmingai žiūrėjo 
į jį, tik jis nesugebėjo perprasti to žvilgsnio. Elena galėjo nors ir per galvą 
verstis, jis nebūtų pastebėjęs. Jo mintys buvo kažkur kitur, o pokalbis buvo 
baigtas. Jeigu pats būtų prieš ją neatsilaikęs, kas būtų galėjęs pasmerkti To- 
mą dėl vedybų su vargše skalbėja, net su gatvės elgeta? Žmonės būtų pasa- 
kę, kad to norėjo pats Kromvelis - gražuolės kūno, tad nenuostabu, kad jis 
nekreipė jokio dėmesio į turtingas miesto našles. Tomui nereikia pinigų, 
jam nereikia ryšių, jis gali viską sau leisti, nes šiandien yra karaliaus sekre- 
torius, o rytoj Kas žino. 

Jis žvelgia žemyn į vandenį, tai rudą, tai skaidrų, nutviekstą saulės, bet 
nuolat judantį. Gelmėse plaukioja žuvys, auga dumbliai, kaulėtas rankas 
judina skenduoliai. Į purviną gargžduotą krantą išmeta diržų sagčių, stiklo 

šukių, nedidelių monetų su nusitrynusiu karaliaus atvaizdu. Dar būdamas 
berniukas kartą jis rado pasagą. Arklys upėje? Jam tai atrodė labai ver- 
tingas radinys, bet tėvas tarė: 

- Jeigu pasagos neštų laimę, berniuk, tuomet aš būčiau Kokanijos ka- 
ralius. 


Iš pradžių Tomas eina į virtuvę pranešti Terstonui naujienų. 

— Na, - ramiai reaguoja virėjas, - juk bet kokiu atveju dirbate savo dar- 
bą, - kikena. - Vyskupas Gardineris sprogs iš pykčio. Jo kogalviai sudegs 
jo paties taukuose, - nuima nuo padėklo kraujuotą skudurą. - Matote šias 
putpeles? Net vapsva turi daugiau mėsos. 

— Gal patroškinti su graikišku vynu? - svarsto Kromvelis. 

— Ką, tris tuzinus? Švaistysime gerą vyną. Bet jeigu pageidaujate, pada- 
rysiu. O čia nuo lordo Lilo iš Kalė. Kai vėl jam rašysite, paprašykite arba 
siųsti riebesnių, arba visai nesiųsti. Nepamiršite? 

— Užsirašysiu, - rimtu veidu taria Kromvelis. - Gali būti, kad nuo šiol 
taryba rinksis čia, jeigu posėdyje nenorės dalyvauti karalius. Prieš tai rei- 
kės juos pamaitinti. 

- Teisingai, - krizena virėjas, - gal ant plonų Norfolko kojyčių atsiras 
nors kiek daugiau mėsos. 

- Terstonai, daugiau galėsite nesipurvinti rankų, turite užtektinai pa- 
galbininkų. Užsisegsite auksinę grandinę ir vaikščiosite pasipūtęs. 

— Oarjūs taip elgiatės? - ant padėklo nukrinta negyva višta, Terstonas 
pakelia akis ir valosi nuo pirštų plunksnas. - Ne, jau geriau aš pats. Kitaip 
reikalai gali pakrypti į blogą pusę. Nesakau, kad taip bus, bet prisiminkite 
kardinolą. 

Kromvelis prisimena Norfolką: „Liepkite jam vykti į šiaurę, nes kitaip 
surasiu jį bet kur ir sudraskysiu savo paties dantimis.“ Prisimena ir posakį 
homo homini lupus - žmogus žmogui vilkas. 


— Taigi, - kalba Reifui po vakarienės, - jau turi vardą, pone Sadleri. 
Esi puikus pavyzdys, kaip niekais paversti savo ateitį. Tėvai rodys tave savo 
sūnums. 

— Negalėjau nieko su savimi padaryti, sere. 

— Kaip tai negalėjai? 

— Beprotiškai ją myliu, - prisipažįsta Reifas kiek įmanoma sausesniu 
balsu. 

— Kas tai per jausmas? Panašus į stipriausią pyktį? 

- Taip, galbūt. Jautiesi gerokai gyvesnis. 

— Nemanau, kad galiu būti gyvesnis labiau nei dabar, koks esu. 

Įdomu, svarsto Kromvelis, ar kardinolas buvo kada nors įsimylėjęs. Be- 
je, o kodėl jis dar abejoja? Apie nežabotą Volsio aistrą pačiam sau žinojo 
visa Anglija. 

- Sakykite, tą vakarą, kai buvo karūnuota karalienė... - jis papurto gal- 
vą ir peržvelgia ant stalo gulinčius popierius: laiškai nuo Halo mero. 

- Pasakysiu viską, ko paprašysite, - prižada Reifas. - Negaliu suprasti, 
kodėl iškart nepasipasakojau. Bet mano žmonai Elenai atrodė, kad geriau 
niekam apie tai neprasitarti. 

— Kaip suprantu, dabar ji laukiasi, todėl slėpti nebėra prasmės, taip? 

Reifas išrausta. 

— Tą vakarą, kai atvykau į Ostin Frajersą, kad nuvežčiau ją pas Kran- 
merio žmoną... Ji nulipo laiptais, - jo akys juda, tarsi vėl ją regėtų, - ji nulipo 
be kepuraitės, o jūs iš paskos, pasišiaušęs ir piktas, kad išvežu ją iš namų... 

— Taip, - tęsia Reifas nevalingai glostydamas plaukus, tarsi dabar tai ką 
nors pakeistų. - Visi buvo išėję švęsti. Tada pirmą kartą pasimylėjome, bet 
tai nebuvo ištvirkavimas. Ji prisiekė visą gyvenimą būti su manimi. 

Labai gerai, mąsto Kromvelis, kad priglaudė savo namuose ne bejaus- 
mį jaunuolį, galvojantį tik apie save. Tas, kuris neturi entuziazmo, nepažįs- 
ta ir džiaugsmo. Bet jo namuose Reifas gali nesidrovėdamas pasinerti į sa- 
vo fantazijas. 

- Klausyk, Reifai, tai... Dievas regi, kvailystė, bet dar ne katastrofa. Pa- 
sakyk tėvui, kad mano paaukštinimas garantuoja tavo karjerą. Žinoma, jis 
tryps kojomis ir riaumos, būtent taip elgiasi tėvai. Jis rėks, kad prakeikia tą 
dieną, kai atidavė savo berniuką į tuos ištvirkusius Kromvelio namus. Bet 
mes jį nuraminsime. Po truputį. 

Iki šiol Reifas stovėjo, bet dabar sėdasi ant taburetės, deda rankas ant 
galvos, atsilošia ir su palengvėjimu atsidūsta. Nejaugi jis taip bijojo? Krom- 
velio? 

— Kai tavo tėvas pirmą kartą pamatys Eleną, viską supras, jeigu tik jis 
ne... 

Jeigu kas? Reikia būti mirusiam ir palaidotam, kad nepastebėtum 
nuostabaus jos kūno, švelnių akių. 

— Reikia tik nurišti tą storos drobės prijuostę ir aprengti ją kaip ponią 
Sadler. Turbūt norėsi ir nuosavų namų. Padėsiu tau, nors man labai trūks 
mažų vaikų. Jau spėjau prie jų prisirišti ir juos pamilti, Mersė irgi. Jeigu no- 
ri, kad tavo vaikas būtų pirmas naujuose namuose, galime palikti juos čia. 

— Dėkoju. Elena nesiskirs su jais. Mes jau viską aptarėme. 

Turbūt Ostin Frajerse daugiau niekada nebus mažų vaikų, mąsto Krom- 
velis: „Na, nebent kai atsitrauksiu nuo karaliaus reikalų ir imsiu pirštis, ir 
kai išmoksiu išgirsti moterį, kai ji kreipiasi į mane.“ 

— O norėdamas nuraminti savo tėvą pasakyk jam, kad nuo šiol būsi 
šalia karaliaus, kai savo pareigų negalėsiu eiti aš. Ponas Rioteslis tegu seka 
diplomatus ir skaičiuoja, toks darbas kaip tik klastingai jo prigimčiai. 
Ričardas bus vyriausiasis namuose ir mano biure, kai manęs nebus, o mes 
kaip dvi tūpčiojančios auklės tarnausime Henrikui ir pildysime kiekvieną 
jo užgaidą, - juokiasi. - Esi iš prigimties džentelmenas. Karalius gali pasi- 
kliauti tavimi ir paskirti kamerheru, o tai būtų naudinga ir man. 

- To visai nesitikėjau, - Reifas nudelbia akis. - Žinau, kad niekada ne- 
galėsiu pristatyti Elenos rūmams. 

- Tokiame pasaulyje negalėsi. Ir nemanau, kad jis mūsų gyvenime pa- 
sikeis. Bet tu jau pasirinkai savo gyvenimo kelią ir tik nepradėk dėl to at- 
gailauti. 

- Negalėjau to nuo jūsų slėpti, - aistringai sako Reifas, - nors jūs ir taip 
viską žinote. 

— Na, iki tam tikros ribos. 

Reifui išėjus Kromvelis imasi įprastų vakaro darbų: vienas po kito po- 
pieriai gula į jiems skirtas vietas. Visus jo bilius parlamentas patvirtino, 
bet visada atsiras naujas bilis. Jeigu kuri įstatymus, ieškai didžiausios žo- 
džių galios. Kaip ir burtažodžiai, jie lemia įvykių eigą realiame pasaulyje, 
bet veikia tik tada, jeigu žmonės jais tiki. Jeigu įstatymas numato bausmę, 
reikia, kad jis turėtų galią bausti: ne tik vargšus, bet ir turtingus, ne tik 
žmones prie Škotijos pasienio ir Velso pelkių, bet ir Kornvalio, Sasekso bei 
Kento gyventojus. Priesaikos tekstą sukūrė jis kaip ištikimybės Henrikui iš- 
bandymą ir yra pasiryžęs prisaikdinti visus miestų bei kaimų vyrus ir visas 
nors kiek įtakingesnes moteris - turtingas našles ir žemvaldes. Jo žmonės 
išvaikščios visas dykvietes ir viržynus, kad tie, kurie nors ką nors girdėjo 
apie Aną Bolin, pripažintų sosto įpėdiniu jos įsčiose esantį kūdikį. Jeigu 
žmogus žino, kad karalius yra Henrikas, tegu prisiekia, ir visai nesvarbu, 
jeigu dabartinį karalių sumaišys su jo tėvu ar kokiu kitu Henriku. Liaudis 
neprisimena savo valdovų, jų atvaizdas ant monetų, kurių jis rasdavo upės 
dumble, tebuvo vos pirštais juntamas nelygumas, ir net nusinešęs monetas 
į namus bei nušveitęs jas negalėdavo pasakyti, kieno atvaizdas ant jų iš- 
kaltas. 

— Gal karaliaus Cezario? 

— Duok pažiūrėti, - sakydavo Valteris ir iškart su pasibjaurėjimu mes- 
davo monetą šalin pareikšdamas, kad tai tik alavinis fartingas vieno iš ka- 
ralių, kovojusių su prancūzais. 

— Eik uždarbiauti ir mesk iš galvos visus tuos cezarius. Kai Adomas gu- 
lėjo lopšyje, Cezaris jau buvo senas. 

Jis norėjo padainuoti „Kas buvo džentelmenas, kai Adomas arė, o Ieva 

verpė , bet Valteris būtų jį pasivijęs ir kaip reikiant pamokęs, - tai maišti- 
ninkų daina, o su jais kalba trumpa. Kai Tomas buvo berniukas, maištavę 
kornvaliečiai buvo sukišti į negilius kapus, bet visada atsiras kitų kornva- 
liečių. O už Kornvalio, anapus visos Anglijos karalystės, anapus įmirkusių 
Velso pelkių ir pasienio su Škotija, yra kitų kraštų, kuriuos vargu ar pasieks 
jo Žmonės. Kas gali prisaikdinti namų dvasias ir vaiduoklius, gyvenančius 
tvorose ir drevėse, dar miškuose pasislėpusius laukinius? Kas prisaikdins 
nišose besimeldžiančius šventuosius ir šventų šulinių dvasias, kurių bal- 
sai skamba susilieję su krintančių lapų šlamesiu, ne laiku gimusius kūdi- 
kius, užkastus į nešvęstą žemę? Kas prisaikdins visus tuos nematomus 
mirusiuosius, kurie sklando žiemomis prie kalvių ir židinių, mėgindami 
sušildyti plikus savo kaulus? Jie irgi yra jo šalies gyventojai - daugybė mi- 
rusių kartų, vagiančių šviesą iš gyvųjų. Bekraujės šeimininkų ir tarnų, vie- 
nuolių ir kekšių, kunigų ir atsiskyrėlių šmėklos, ryjančios gyvąją Angliją ir 
čiulpiančios jos ateities syvus. 

Kromvelis įdėmiai žiūri į popierius, gulinčius ant stalo, bet jo mintys 
toli nuo čia. Jo dukra Anė sakė: „Aš pasirinksiu Reifą.“ Tomas paremia gal- 
vą rankomis ir užsimerkia, prieš save regi Anę Kromvel, dešimties ar vie- 
nuolikos, kresną ir ryžtingą, kaip vyrai iš herbų, mažos jos akys nemirksi, 
užtikrintos dėl savo ateities. 

Jis pasitrina akis, pasklaido popierius. Kas tai? Sąrašas. Skrupulinga 
raštininko ranka, visi žodžiai aiškiai įskaitomi, bet prasmės beveik nėra: 


Du kilimai. Vienas supjaustytas gabalais. 

7 paklodės. 2 pagalvės. 1 čiužinys. 

2 negilios lėkštės, 4 dubenys, 2 lėkštutės. 

Vienas nedidelis dubuo, sveriantis 12 svarų, po 4 pensus už svarą; priorės 
įsigytas už 4 šilingus. 


Pavarto popierių mėgindamas suprasti, iš kur jis atsirado. Paskui suvo- 
kia, kad žiūri Elžbietos Barton turto, likusio vienuolyne, aprašą. Visas as- 
meninis išdavikės turtas atiteko karaliui: stora lenta, buvusi vietoj stalo, 
trys pagalvių užvalkalai, dvi žvakidės, penkių šilingų vertės apsiaustas. 
Sena mantija atiduota jauniausiai jos vienuolyno vienuolei. Kita vienuolė 
Alisa gavo lovos užtiesalą. 

Kartą jis tarė Morui, kad pranašystės jos nė kiek nepraturtino. Užsirašo 
pastabą - perduoti Elžbietai Barton pinigų korikui sumokėti. Jai beliko 
penkios dienos. Paskutinis žmogus, kurį pamatys lipdama laiptais, bus jos 
egzekutorius su ištiesta letena. Jeigu ji jam nesumokės, kentės daug ilgiau, 
nei įprasta. Ji žino, kiek laiko dega žmogaus kūnas, bet nežino, per kiek 

laiko pakaruoklis uždūsta pakabintas ant kilpos. Anglija negailestinga 
vargšams. Tenka mokėti už viską, net už tai, kad tau sulaužytų kaklą. 

Prisiekė Tomo Moro šeima. Kromvelis pats viską stebėjo, o ledi Alisa 
leido aiškiai suprasti, kad laiko Kromvelį atsakingą už negebėjimą perkal- 
bėti jos vyro: 

— Paklauskite jo, ką jis, dėl Dievo meilės, sau mano. Paklauskite, ar 
jam atrodo protinga palikti žmoną vieną. Nebus kam patarti sūnui, ap- 
saugoti dukterų, ir visi mes priklausysime nuo pono Tomo Kromvelio 
malonės. 

— Na štai, taip jūs ir sakėte, - sušnibždėjo Megė pusiau šypsodamasi, 
nulenkė galvą ir abiem rankomis suspaudė jam delną. - Mano tėvas labai 
šiltai apie jus kalbėdavo. Apie jūsų mandagumą ir šiurkštumą, kurį irgi lai- 
ko Dievo siųsta malone. Jis tiki, kad jūs jį suprantate. Kaip ir jis supranta jus. 

— Mege? Galite žiūrėti man į akis? 

Dar vienas moters veidas, vos galintis atlaikyti sunkų gobtuvą. Megė 
nervingai timpčioja šydą, tarsi jie stovėtų pučiant stipriam vėjui ir šis ga- 
lėtų ją apsaugoti. 

— Galiu įkalbėti karalių palaukti dieną kitą. Nemanau, kad jis nori ma- 
tyti jūsų tėvą Taueryje. Kiekvieną akimirką jis laukia nors menkiausios 
užuominos... 

— Dėl kapituliacijos? 

— Dėl paramos. Ir tada... joks atpildas nebus per didelis. 

- Abejoju, kad karalius gali pasiūlyti tokį atpildą, kurio jis siekia, - įsi- 
terpia Vilas Rouperis, - deja. Eime, Mege, reikia nuvesti tavo motiną prie 
upės, kol ji dar nepradėjo kelti skandalo, - Rouperis ištiesia ranką. - Žino- 
me, kad nesate kerštingas, sere. Nors Viešpats mato, kad jis niekada nebu- 
vo jūsų draugas. 

- Juk ir pats anksčiau buvote Biblijos gerbėjas. 

— Žmonių nuomonės keičiasi. 

— Visiškai su jumis sutinku. Perduokite tai savo uošviui. 

Kartūs Žodžiai atsisveikinant. „Neleisiu Morui ir jo šeimai mėgautis 
iliuzija, neva jie mane supranta, - svarsto. - Kaip mane gali suprasti, kai 
savo motyvų nežinau net aš pats?“ 

Pasižymi: „Ričardas Kromvelis turi prisistatyti Vestminsterio abatui ir 
palydėti kalinį Tomą Morą į Tauerį.“ 

Mąsto: „O ko aš dvejoju? 

Duokime jam dar vieną dienelę.“ 

1534 metų balandžio 15 diena. Kromvelis kviečia raštininką, kad su- 
tvarkytų ir surūšiuotų jo rytdienos popierius, o pats lieka prie židinio. Vi- 
durnaktis, žvakės baigia degti. Ima vieną ir lipa į viršų, kur didžiulėje jo 

lovoje patogiai įsitaisęs knarkia Kristofas. „Dieve brangus, - svarsto To- 
mas, - mano gyvenimas juokingas.“ 

— Kelkis, - taria pašnibždomis, o kai Kristofas nesikelia, pradeda varty- 
ti jį pirmyn atgal, tarsi kočiotų tešlą pyragui. Berniukas pagaliau prabunda 
ir ima vapėti prancūziškai. 

— Mano pone, nežinojau, kad tai jūs. Sapnavau, kad esu tešla. Atleiskite 
man, esu visiškai girtas, šventėme gražiosios Elenos ir laimingojo Reifo 
vedybas. 

Vaikis pakelia dilbį, sugniaužia kumštį ir rodo patį nepadoriausią ges- 
tą, paskui ranka nevalingai nukrinta ant krūtinės, neišvengiamai užsiveria 
akių vokai ir paskutinį kartą žagtelėjęs jis vėl krinta miegoti. 

Kromvelis nutempia Kristofą į jo gultą. Dabar vaikis sunkus, kaip įmi- 
tęs buldogas, niurna, bamba, bet nepabunda. 

Tomas numeta į šalį drabužius ir meldžiasi. Paskui deda galvą ant pa- 
galvės, bet iš galvos niekaip neišeina: „7 paklodės, 2 pagalvės, 1 čiužinys.“ 
Užmiega vos užgesus žvakei. Sapne jį aplanko duktė Anė. Nuliūdusi pakelia 
kairę ranką norėdama parodyti, kad neturi jokio vestuvinio žiedo. Susuka 
ilgus savo plaukus ir apsivynioja kaip kilpą aplink kaklą. 


Vidurvasaris. Moterys skuba į karalienės apartamentus su švariomis 
drobėmis. Jų veidai sutrikę, atrodo priblokštos, eina taip greitai, kad su- 
pranti, jog geriau jų nestabdyti. Kuriama ugnis ir deginamos kraujuotos 
paklodės. Jeigu yra ką slėpti, moterys patikimai saugo paslaptį. 

Tą naktį, atsirėmęs į lango angą, po aštriomis kaip durklas žvaigždėmis 
Henrikas ima kaltinti Kotryną. 

— Man atrodo, kad ji linki man blogo. Jos įsčios nesveikos. Visus tuos 
metus ji apgaudinėjo mane, negalėjo išnešioti berniuko, o jos gydytojai ir ji 
pati puikiai tai žinojo. Ji tvirtina, kad vis dar myli mane, bet iš tiesų griau- 
na mano gyvenimą. Ateina pas mane naktimis, šaltomis rankomis ir šalta 
širdimi, ir gulasi tarp manęs ir mano mylimos moters. Uždeda ranką ant 
mano pasididžiavimo, o jos delnas atsiduoda kapais. 

Lordai ir damos duoda tarnaitėms ir pribuvėjoms pinigų ir klausia, ko- 
kios lyties buvo kūdikis, bet moterų atsakymai skirtingi. Net ir neaišku, kas 
blogiau: gimusi mergaitė ar dėl persileidimo negimęs berniukas. 

Vidurvasaris. Visame Londone dega laužai, kiekvieną trumpą vasaros 
naktį. Gatvėmis išdidžiai žingsniuoja drakonai, pučia dūmus ir barškina 
mechaniniais sparnais. 

II 


Krikščioniškojo pasaulio žemėlapis 
1534-1535 


— Norite Odlio pareigų? - klausia jo Henrikas. - Tik pasakykite. 

Vasara baigėsi. Imperatorius nepasirodė. Popiežius Klemensas mirė, o 
kartu su juo pranyko ir jo sprendimai. Žaidimą vėl reikia pradėti iš naujo. 
Kromvelis paliko duris praviras, nedidelį plyšelį, kad naujasis Romos vys- 
kupas galėtų bendrauti su Anglija. Jis pats geriau užtrenktų duris aklinai, 
bet šiuo atveju asmeninius interesus reikia palikti nuošaly. 

Tomas įtemptai svarsto, ar lordo kanclerio pareigos duotų kokios nors 
naudos. Būtų neblogai turėti šiltą vietelę teismų hierarchijoje, be to, kodėl 
gi ne pačią aukščiausią? 

- Nenoriu kelti problemų Odliui. Jeigu Jūsų Didenybė juo patenkintas, 
tuomet aš irgi. 

Prisimena, kaip dėl lordo kanclerio pareigų Volsis būdavo pririštas 
prie Londono, kai karalius kur išvykdavo. Kardinolas aktyviai dalyvaudavo 
teismuose, bet teisininkų ir taip pakanka. 

- Tik pasakykite, kas, jūsų manymu, geriau, - taria Henrikas. - Kran- 
meris prašo manęs klausyti jūsų, ir jeigu reikalingos kokios pareigos, mo- 
kesčiai, muitai, įstatymo projektas ar karaliaus proklamacija, duoti jums. 

Teismo archyvų viršininko vieta tuščia. Tai senos pareigos, susijusios su 
viena svarbiausių Anglijos kanceliarijų. Visi tie išsimokslinę vyrai, dažniau- 
siai vyskupai, seniai gulintys kapuose po marmuriniais antkapiais, ant kurių 
lotyniškai iškaltos jų dorybės, tapo jo pirmtakais. Jis niekada anksčiau nesi- 
jautė toks kupinas jėgų, kaip dabar, kai skina nuo medžio šį sultingą vaisių. 

— Buvote teisus dėl kardinolo Farnezės, - prabyla Henrikas, - dabar tu- 
rime naują popiežių. Nors jei pasakyčiau Romos vyskupą, tikrai laimėčiau 
lažybas. 

— Na štai, - taria Kromvelis šypsodamasis, - Kranmeris teisus, klausy- 
kite mano patarimų. 

Rūmai linksminasi sužinoję, kaip Romos gyventojai atšventė popie- 
žiaus mirtį. Jie iškasė jį iš po žemių ir tampė jo lavoną gatvėmis. 

Archyvo pastatas Kanclerio skersgatvyje yra pats keisčiausias, kokį 
Kromveliui kada nors teko matyti. Jame tvyro pelėsių, puvenų ir žvakių 
lajaus kvapas. Iškart už kreivo fasado nusidriekia siaurų koridorių su že- 
momis durimis labirintas. Įdomu, ar mūsų protėviai buvo neūžaugos, ar 
paprasčiausiai nemokėjo tinkamai paremti lubų? 

Namą prieš tris šimtus metų pastatė tuometis valdovas Henrikas kaip 
prieglaudą žydams, panorusiems pereiti į katalikybę. Jeigu jie pasiryždavo 
šiam žingsniui, - 0 tai suprantama, jeigu norėjo išsigelbėti nuo persekioji- 
mo, - visą savo turtą turėjo atiduoti karaliui. Tai teisinga, nes būtent kara- 
lius užtikrino jiems pragyvenimą iki gyvenimo pabaigos. 

Priekyje Kromvelio į namo gilumą bėga Kristofas. 

- Žiūrėkite! - braukia pirštu per didžiulį voratinklį. 

- Suardei jo namus, beširdi berniuk, - Tomas žiūri į sudžiūvusią Ariad- 
nės auką: koja, sparnas. - Eime, kol jis nesugrįžo. 

Praėjus penkiasdešimčiai metų nuo prieglaudos įkūrimo žydai buvo 
išvaryti iš karalystės. Bet prieglauda niekada nebuvo visiškai tuščia, net 
dabar čia gyvena dvi moterys. 

— Aplankysiu jas, - taria Kromvelis. 

Kristofas stuksena į sienas ir sijas, tarsi žinotų, ko ieško. 

— Ar tik neneši kudašiaus? - pasigardžiuodamas klausia Kromvelis. — 
Jeigu į tavo stuksenimą kas nors atsakys? 

— Jėzau Kristau, - žegnojasi berniukas, - čia turbūt mirė koks šimtas 
žmonių, žydų ir krikščionių. 

Už plokštinio sienų apkalo tikrai ilsisi smulkučiai pelių griaučiai — 
šimtai kartų, kitados šmirinėjusių po namus, o paskui radusių čia amži- 
ną atilsį. Ore gali justi čia klestinčių jų palikuonių kvapą. Tai būtų darbo 
Marlinspaikui, jeigu tik pavyktų jį pagauti. Kardinolo katinas jau sulaukė- 
jo, dykinėja po Londono sodus, priviliotas karpių iš vienuolynų tvenkinių 
kvapo, ir kas žino, galbūt vaikšto į kitą upės pusę pasitrinti į kekšių krū- 
tines, kvepiančias rožių lapeliais ir ambra. Įsivaizduoja, kaip Marlinspaikas 
murkia, rangosi ir nenori eiti namo. 

— Įdomu, - kalba jis Kristofui, - kaip aš galiu būti teismo archyvo vir- 
šininkas, jeigu nesuvaldau net paprasto katino. 

- Popieriai neturi letenų, nepabėgs, - Kristofas spardo medinį slenks- 
tį. - Matote“ Jis visas sutrešęs. 

Ar Tomas paliks patogius namus Ostin Frajerse dėl mažyčių langelių 
su iškrypusiomis langinėmis ir girgždančių grindų bei skersvėjų? 

— Nuo čia arčiau iki Vestminsterio, - atsidūsta jis. 

Vaitholas, Vestminsteris ir upė, su karaliaus sekretoriaus barku že- 
myn iki Grinvičo ir aukštyn iki Hamptono rūmų. „Aš dažnai grįšiu į Ostin 

Frajersą, - sako pats sau, beveik kas dieną. Dabar Kromvelis stato sau- 
gyklą visiems karaliaus jam patikėtiems aukso dirbiniams, kuriuos greitai 
būtų galima paversti grynais pinigais. Brangenybės bus atvežamos gatvė- 
mis paprastais vežimais, kad nepatrauktų praeivių dėmesio, žinoma, su 
tinkama apsauga. Taurės bus sudėtos į specialiai joms skirtas minkštas 
odines dėžutes. Vazos ir indai keliaus brezentiniuose maišuose, įvynioti į 
baltą vilnonį audinį, po septynis pensus už jardą. Brangenybės bus įsuktos 
į šilką ir sudėtos į skrynias su naujomis blizgančiomis spynomis, nuo kurių 
raktus turės tik Kromvelis. Didžiuliai perlai spinduliuoja vandenyno vėsą, 
o safyrai - Indijos karštį. Kai kurie brangakmeniai primena vaisius, nuraš- 
kytus karštą vasaros popietę kaime: granatai - dygiąsias slyvas, rožiniai 
deimantai - erškėtuoges. 

Alisa sako: 

— Dėl saujelės tokių brangakmenių nugalėčiau bet kurią krikščioniš- 
kojo pasaulio karalienę. 

— Kaip gerai, kad karalius nepažįsta tavęs, Alisa. 

Įsikiša Džo: 

— O man labiau rūpėtų užsienio prekybos leidimai. Arba armijos su- 
tartys. Kažkas gerokai uždirbo per karus su Airija. Pupelės, miltai, salyklas, 
arkliena... 

— Pagalvosiu, kaip galėčiau tau padėti, - linkteli Kromvelis. 

Namas Ostin Frajerse išnuomotas devyniasdešimt devyneriems me- 
tams. Ten dar gyvens jo proanūkiai - kokie nors nežinomi Londono gy- 
ventojai. Virš durų kabės jo herbas. Tomas uždeda ranką ant pagrindinių 
laiptų turėklų ir žiūri į dulkių atspindžius nuo aukštutinio lango. Kada pas- 
kutinį kartą taip stovėjo? Hatfilde, metų pradžioje, žvelgdamas aukštyn ir 
klausydamas Mortono namų šurmulio. Jeigu jis važiavo į Hatfildą, grei- 
čiausiai ten lankėsi ir Tomas Moras. Galbūt jo mažus žingsnelius girdėdavo 
viršutiniame aukšte? 

Vėl ima galvoti apie kumštį, smogusį tarsi iš niekur. 

Iš pradžių Kromvelis norėjo pervežti į Kanclerio skersgatvį visus do- 
kumentus ir raštininkus, tada Ostin Frajersas vėl taptų tikrais namais. Bet 
kam? Paėmė Lizos „Valandų knygą, kai ką pataisė ir papildė ten, kur Liza 
fiksuodavo šeimos įvykius. Greitai Reifas persikels į savo naujuosius namus 
Haknyje, Ričardas irgi netoliese statosi namą, gyvens ten su žmona Fran- 
se. Alisa išteka už jo globotinio Tomo Roterhamo. Jos brolis Kristoferis 
įšventintas į dvasininkus ir turi savo parapiją. Užsakyti Džo vestuviniai 
drabužiai, ji žengs prie altoriaus su jo draugu Džonu ap Raisu, teisininku ir 
teologu, kurį jis gerbia ir kuriuo pasitiki. Jis daug padarė savo artimiesiems, 
mąsto Kromvelis, nė vienas nėra vargšas, nelaimingas ar neturintis vietos 

po saule. Tomas dvejoja ir stebi šviesą - tai aukso spalvos, tai mėlyną už- 
slinkus debesiui. Jeigu kas nors nori nusileisti ir su juo pasikalbėti, tegu tai 
daro dabar. Jo dukters Anės žingsniai būdavo triukšmingi. „Ane, - pasa- 
kytų jai, - kodėl tau neapsivyniojus savo kanopų šaliku? Greisė tyli kaip 
plazdanti dulkelė... Jos buvo, bet štai jų nebėra. 

„Liza, nusileisk.“ 

Bet Liza tyli, nei pasilieka, nei išeina. Ji visada ir su juo, ir ne su juo. 
Tomas nusisuka. Ar šis namas virs prekybos kontora? Visi jo namai laikui 
bėgant tapo kontoromis. Jo namai ten, kur jo popieriai ir raštininkai, kitu 
metu jo namai šalia karaliaus, kad ir kur šis būtų. 

Kristofas taria: 

- Jeigu jau kraustomės į archyvo pastatą, esu labai laimingas, brangus 
šeimininke, kad nepaliekate manęs čia. Be jūsų jie pravardžiuotų mane 
sraigės smegenimis ir ropės galva. 

— Na, - žiūri į Kristofą, - tavo galva tikrai kaip ropės. Ačiū, kad atkrei- 
pei mano dėmesį. 

Įsikūręs naujoje vietoje Kromvelis galvoja, kad situacija visai nebloga. 
Tomas pardavė du savo dvarus Kente, bet karalius davė jam vieną Mon- 
bei Šorediče ir ketina nuomotis aplink Ostin Frajersą esančią žemę, kurią 
vėliau ketina apjuosti aukšta siena. Jau paruošti keturių dvarų žemėtvarkos 
planai: po vieną Bedfordšyre bei Linkolnšyre ir du Esekse. Pastaruosius 
nori perleisti Gregoriui. Bet visa tai smulkmenos, palyginti su tuo, ką jis 
dar nori pasiekti arba ką bus jam skolingas karalius. 

O dabar Tomo išlaidos silpnesnių nervų žmogų turbūt nuvarytų į ka- 
pus. Henriko norams įgyvendinti reikia žmonių ir pinigų. Išlaidos kara- 
liaus patarėjams milžiniškos, o juk daugelis jų neišlenda iš lombardo ir 
kiekvieną mėnesį ateina pas jį prašydami užlopyti jų sąskaitas. Kromvelis 
žino, kam ir kada skolinti, be to, Anglijoje atsiskaitoma ne vien pinigais. 
Jis jaučia, kad aplink jį mezgamas sudėtingas gautų ir duotų paslaugų vo- 
ratinklis. Norintieji priartėti prie karalius turi už tai sumokėti, o jis dabar 
arčiau karaliaus nei bet kuris kitas šalies gyventojas. Iš lūpų į lūpas per- 
duodama malda: „Padėk Kromveliui ir jis padės tau. Būk jam ištikimas, 
uolus bei dirbk jo naudai ir neliksi be atlygio.“ Tie, kurie jam tarnauja, 
bus paaukštinti ir apsaugoti. Jis geras draugas ir puikus šeimininkas - taip 
apie jį kalba visur ir visi. O kitu atveju tik užgauliojimai. Tėvas buvo kalvis, 
nedoras aludaris, jis buvo airis, jis buvo nusikaltėlis, jis buvo žydas, buvo 
paprastas prekiautojas vilna, avių kirpėjas, o dabar tapo burtininku, nes 
kaipgi kitaip būtų gavęs šitokią valdžią? Šapui apie Kromvelį rašo impe- 
ratoriui: „Jo vaikystė ir jaunystė - vis dar paslaptis, bet jis gana malonus, 

o jo namai spindi prabanga. Kalba daugybe kalbų, iškalbingumo jam ne- 
trūksta, nors jo prancūzų kalba, - priduria, - tėra patenkinama.“ 

„Tau ir tiek užtenka, - mąsto Tomas. 

Pastaraisiais mėnesiais taryba dirbo be atokvėpio. Sunkių visos vasaros 
derybų rezultatas - taikos sutartis su škotais, bet sukilo airiai. Tik Dublino 
pilis ir Voterfordas liko ištikimi karaliui, o sukilę lordai siūlo imperato- 
riaus kariuomenei savo paslaugas ir uostus. Airija - skurdžiausia Anglijos 
teritorija, kurios pajamos nepadengia net karaliaus kariuomenės toje sa- 
loje išlaidų, bet išeiti iš ten negalima, nes greitai į tą vietą ateitų kiti. Ten 
beveik nepaisoma įstatymų, airiai mano, kad už žmogžudystę galima atsi- 
pirkti pinigais. Kaip ir velsiečiai, žmogaus gyvybę vertina galvijais. Žmo- 
nes skurdina mokesčiai, konfiskuojamas jų turtas, grobiamos žemės, o kur 
dar paprasčiausios vagystės vidury dienos. Pamaldūs anglai nevalgo mėsos 
trečiadieniais ir penktadieniais, o apie airius juokaujama, kad jie pasnin- 
kauja ir visas kitas dienas. Jų lordai yra žiaurūs despotai, klastingi ir per- 
mainingi, užkietėję feodalai, prievartautojai ir įkaitų grobėjai. Sąjungos su 
Anglija nė kiek nebrangina, niekam nenori tarnauti ir labiau vertina jėgą 
nei įstatymus. O klanų vadai nepripažįsta jokių savo valdžios ribų. Sako, jų 
žemėje jiems priklauso viskas: kiekvienas paparčiais apaugęs šlaitas ir eže- 
ras, viržynai, pievų žolė ir ją glostantys vėjai, kiekvienas gyvūnas ir kiek- 
vienas žmogus. Kartais atima iš žmonių duoną ir šeria ja medžioklinius 
savo šunis. 

Suprantama, kad tokie vadai nenori būti anglais, nes Anglija neleistų 
jiems turėti vergų. Norfolko hercogas vis dar turi vergų savo žemėje, ir net 
kai teismas liepia juos išlaisvinti, hercogas tikisi už tai atlygio. Karalius siū- 
lo išsiųsti Norfolką į Airiją, bet hercogas atsako, kad ir taip be jokio reikalo 
praleido ten daugybę mėnesių ir sugrįš ten su sąlyga, jeigu jam pastatys 
tiltą, kad galėtų savaitės gale sugrįžti namo nesušlapęs kojų. 

Kromvelis kovoja su Norfolku tarybos salėje. Hercogas garsiai šaukia, 
o Kromvelis sėdi sukryžiavęs rankas ir stebi hercogą. Reikia išsiųsti į Dub- 
liną jaunąjį Ficrojų, siūlo jis tarybai. Tegu pasimoko karaliavimo meno - į 

— Gal turėtume vykti į Airiją, sere? - teiraujasi Ričardas. 

— Manau, kad mano žygiai jau baigėsi. 

— O aš norėčiau būti kariu. Kiekvienas vyras bent kartą gyvenime turė- 
tų išbandyti, ką reiškia kariauti. 

— Kalbi savo senelio žodžiais. Lankininko ap Evano. Bet kol kas sutelk 
visą dėmesį į turnyrus. 

Ričardas spėjo pasirodyti kaip sunkiai nugalimas varžovas. Primena 
Kristofo žodžius - smūgis, ir viskas baigta. Galima pamanyti, kad riterių 

menas - jo prigimtis, kaip ir garsių lordų, su kuriais teks kovoti. Ričardas 
apsirengęs Kromvelio herbo spalvų drabužiais, ir tai patinka karaliui, kaip 
ir visi kiti drąsūs ir stiprūs vyrai. Pats Henrikas dėl skaudamos kojos vis 
dažniau lieka žiūrovu. Kai apima skausmas, jis puola į paniką, tai galima 
matyti iš jo akių, o sopuliui ėmus slūgti nenustygsta vietoje. Nežinoda- 
mas, kaip jausis rytoj, karalius vengia organizuoti didžiulius, brangiai kai- 
nuojančius turnyrus. Bet jeigu vis dėlto išjoja į lauką, - kokia jo patirtis, 
koks ūgis ir svoris, puikūs arkliai ir liepsninga kovotojo aistra, - dažniau- 
siai laimi. Norėdamas išvengti nelaimingų atsitikimų renkasi žinomus var- 
ŽOvus. 

Henrikas taria: 

- Prieš dvejus trejus metus lankydamasis Vokietijoje imperatorius juk 
irgi skundėsi skausmais šlaunyje, ar ne? Sako, kad dėl prasto oro. Jo valdos 
tokios didelės, kad jam nieko nereiškia pakeisti klimatą. O aš, nukeliavęs 
nuo vieno savo karalystės galo iki kito, jokių klimato pokyčių nepajusiu. 

— Manau, kad Dubline kur kas blogiau. 

Praradęs bet kokią viltį Henrikas žiūri į pliaupiantį lietų. 

- Kai joju gatvėmis, žmonės šaukia man. Atsikelia iš griovių ir rėkia, 
kad paimčiau Kotryną atgal. Nejaugi jiems patiktų, jeigu pradėčiau kištis į 
jų asmeninį gyvenimą? 

Net pasitaisius orui karaliaus baimės nepranyksta. 

- Ji pabėgs ir sutelks prieš mane didžiulę armiją, - nerimsta jis. - Kot- 
ryna, iš jos visko galima tikėtis. 

- Ji sakė man, kad niekur nebėgs. 

- Nejaugi tikite, kad ji niekada nemeluoja? Žinau, kad meluoja. Turiu 
įrodymų. Melavo ir dėl savo nekaltumo. 

„Na taip, žinoma, - mąsto Kromvelis, nes ši tema jam jau seniai pa- 
bodo. 

Regis, Henrikas netiki ginkluota apsauga, spynomis ir raktais. Mano, 
kad imperatoriaus Karolio pasamdytas angelas bet kokiu atveju sužlugdys 
jo karalystę. Keliaudamas kartu ima didžiulę geležinę spyną, kurią ant jo 
kambario durų kabina specialiai tam skirtas tarnas. Jo maistą prieš valgant 
ragauja, o lovą tikrina, ar nėra ten kokių paslėptų ginklų, pavyzdžiui, 
užnuodytų adatų. Bet Henrikas vis tiek bijo, kad jį nužudys miegantį. 


Ruduo. Tomas Moras neteko daug svorio, iš buvusio storuliuko liko 
mažas liesas žmogelis. Kromvelis leidžia Antonijui Bonviziui perduoti ka- 
liniui maisto. 

- Tiesą sakant, jūs Lukoje nemokate gaminti. Aš ir pats jam ką nors 
perduočiau, bet jeigu jis susirgs, žinote, ką žmonės pasakys. 

- Jam patinka patiekalai iš kiaušinių. O ar mėgsta dar ką nors, nežinau. 

— Pieno pudingus, - atsidūsta Kromvelis. - Nenuostabu, kad jis toks 
sudžiūvęs, - šypsosi, - juk šiandien neuždrausta valgyti mėsą. 

— Pažįstu jį jau keturiasdešimt metų, - taria Bonvizis, - visą gyvenimą, 
Tomazai. Juk nenorite jo kankinti? Pažadėkite, jeigu galite, kad niekas jo 
nekankins. 

— Kodėl manote, kad aš toks pats, kaip ir jis? Nejaučiu jokio poreikio 
daryti jam spaudimą. Tai jo šeimos ir draugų darbas. Kaip manote? 

— Ar negalima būtų paprasčiausiai palikti jį ramybėje? Pamiršti? 

- Žinoma, jeigu karalius leis. 

Tomas leidžia Megei Rouper aplankyti kalinį Taueryje. Tėvas su dukra 
vaikšto soduose susikibę. Kartais Kromvelis stebi juos pro komendanto na- 
mų langelį. 

Lapkritį tapo aišku, kad tokia politika negalima. Viskas pasisuko prieš 
jį. Tai panašu, kai benamį šunį iš gailesčio priglaudi savo namuose, o šis 
įsikimba dantimis tau į ranką. 

Megė pasakoja: 

- Jis sakė man ir prašė perduoti draugams, kad daugiau neturės reikalų 
su jokiomis priesaikomis, o jeigu išgirsime, jog prisiekė, vadinasi, buvo 
žiaurumu priverstas tai padaryti. Jeigu taryba gaus dokumentą su jo para- 
šu, tegu visi žino, kad tai klastotė. 

Dabar iš Moro reikalaujama prisiekti ir pripažinti Viršenybės aktą, ku- 
riame minimi visi įgaliojimai ir titulai, karaliaus patvirtinti per pastaruo- 
sius dvejus metus. Bet, kaip daugelis teigia, dėl to karalius dar netampa 
Bažnyčios vadovu. Jame teigiama, kad karalius yra ir visada bus Bažnyčios 
vadovas. Jeigu žmonės nemėgsta naujų idėjų, tegu vadovaujasi senosiomis. 
Jeigu nori precedentų, Kromvelis jų turi. Antras potvarkis, įsigaliosiąs po 
Naujųjų metų, apibrėžia išdavystę. Išdavystė neigti Henriko titulus ar galias, 
plūsti jį raštu ar žodžiu, vadinti eretiku ar atskalūnu. Įstatymas suteiks teisę 
suimti vienuolius, skleidžiančius paniką ir teigiančius, kad ispanai tuojau 
išsilaipins ir karūnuos ledi Mariją. Bus galima suimti kunigus, kurie per 
pamokslą aiškiai kalba prieš karaliaus valdžią ir tvirtina, kad Henrikas vi- 
sus savo pavaldinius nusitemps paskui save į pragarą. Argi monarchas per 
daug reikalauja prašydamas savo pavaldinių kalbėti mandagiai? 

Bausti už žodžius - tai kažkas naujo, kalba Tomui daugelis, o jis atkerta, 
kad ne, tai sena praktika: „Mes tik suteikėme formą tam, ką teisėjai jau se- 
niai apibūdino kaip nerašytus įstatymus. Tai paaiškinimo priemonė. Esu 
tik už aiškiai suprantamus įstatymus.“ 

Morui atsisakius prisiekti antrą kartą rengiamas bilis dėl jo turto kon- 
fiskavimo ir perdavimo karaliui. Apie laisvę dabar negali būti nė kalbos. 

Tiksliau sakant, niekas negali padėti Morui, išskyrus jį patį. Kromvelio pa- 
reiga aplankyti suimtąjį ir pranešti, kad nuo šiol jam draudžiama priimti 
lankytojus ir vaikščioti sode. 

— Šiuo metų laiku nėra į ką žiūrėti, - Moras pro viršutinį langą žvelgia į 
siaurą pilką dangaus juostą. - Ar galiu skaityti knygas, rašyti laiškus? 

— Kol kas taip. 

- Ar mano tarnas Džonas Vudas gali likti su manimi? 

— Taip, Žinoma. 

- Retkarčiais jis atneša man visokiausių naujienų. Sako, karaliaus ka- 
riuomenę Airijoje užpuolė prakaitavimo epidemija. Taip vėlai. 

Ne tik prakaitavimo, bet ir maro epidemija. Tik jis to nesako Morui, 
kaip ir to, kad visa Airijos kampanija tėra gėdinga nesėkmė ir pinigų švais- 
tymas, - reikėjo paklausyti Ričardo ir vykti ten pačiam. 

- Epidemija daugybę nusineša į kapus, - pasakoja Moras, - ir taip grei- 
tai, pačiame jėgų žydėjime. O jeigu kas liks gyvas, nebeturės jėgų kovoti 
su laukiniais airiais, esu tuo įsitikinęs. Prisimenu, kai šia liga susirgusi vos 
nemirė Megė. O jūs sirgote? Ne, jūs juk niekada nesergate, ar aš neteisus? — 
beprasmiškai plepa, paskui pakelia galvą. - Sakykite, kokios naujienos iš 
Antverpeno? Sako, Tindeilas ten. Sako, kad slepiasi Anglijos pirklių na- 
muose ir nedrįsta išeiti į gatvę. Sako, jis kalėjime, beveik kaip aš. 

Tai tiesa, bent jau iš dalies. Tindeilas triūsė skurde ir nežinomybėje, o 
dabar jo pasaulis susitraukė iki mažyčio kambarėlio. Tuo metu mieste im- 
peratoriaus įsakymu spaustuvininkams įspaudžia įdagą arba išduria akis, 
brolius ir seseris žudo dėl tikėjimo, vyrams kerta galvas, moteris laidoja gy- 
vas. Europoje vis dar veikia platus Moro tinklas, paremtas pinigais. Krom- 
velis įtaria, kad Moro žmonės seka Tindeilą jau kelis mėnesius, bet net 
pasitelkęs visą savo išmonę ir Stiveno Voeno pagalbą Tomas nesugebėjo 
išsiaiškinti, kurie iš anglų, atvykstančių į tą judrų prekybos miestą, yra Mo- 
ro agentai. | 

- Tindeilui būtų saugiau Londone, - priduria Moras, - čia jį saugotumė- 
tejūs, paklydėlių gynėjas. Tik pažiūrėkite, kas dedasi Vokietijoje. Juk mato- 
te, Tomai, kur mus veda erezija. Ji veda į Miunsterį, argi ne? 

Miunsteryje valdžią užgrobė sektantai ir anabaptistai. Baisiausias koš- 
maras - kai prabundi paralyžiuotas ir galvoji, kad mirei, - yra tikra pa- 
laima, palyginti su įvykiais Vokietijoje. Burmistrai išvaryti iš tarybų, jų 
vietas užėmė vagys ir lunatikai, teigiantys, kad atėjo paskutinės dienos ir 
visi turi pasikrikštyti iš naujo. Su tuo nesutinkantys miestiečiai buvo nuo- 
gi išvaryti už miesto sienų mirti ant sniego. Dabar miestą apgulė jo pa- 
ties valdovas vyskupas, ketinantis palaužti žmones badu. Sako, gynėjai 
tėra daugiausia moterys ir vaikai, juos iš baimės drebėti verčia kažkoks 

siuvėjas Bokelsonas, pats karūnavęs Jeruzalės karalių. Sklinda gandai, kad 
Bokelsono draugai pritaria daugpatystei, kaip patariama Senajame Testa- 
mente, o daugelis moterų verčiau pasirinko mirtį ant kilpos ar upėje ne- 
norėdamos būti išprievartautos prisidengus Abraomo įstatymais. Tie pra- 
našai plėšikauja vidury dienos teigdami, kad viskas dabar bendra. Sako, jie 
įsiveržė į turtingųjų namus, sudegino jų laiškus, supjaustė paveikslus, maz- 
gojo grindis gražiausiais gobelenais ir suplėšė visus dokumentus, kuriuose 
buvo fiksuojama, kas ką valdo, kad negrįžtų seni laikai. 

— Utopija, - atsako Kromvelis, - ar ne? 

— Girdėjau, kad jie degina knygas iš miestų bibliotekų. Ugnyje sudegė 
visas Erazmas. Kokie velniai galėjo sudeginti mieląjį Erazmą? Bet neabe- 
jotinai, neabejotinai, - Moras linkteli, - tvarka Miunsteryje greitai bus at- 
kurta. Esu įsitikinęs, kad Heseno princas Filipas, geras Liuterio draugas, 
paskolins gerajam vyskupui pabūklų ir artilerininkų, taip vienas eretikas 
sunaikins kitą eretiką. Matote, broliai susipešė tarpusavyje. Kaip pasiutę 
apsiseilėję šunys drasko vienas kitam vidurius vos susitikę. 

— Pasakysiu jums, kuo viskas baigsis Miunsteryje. Kas nors iš gynėjų 
neatsispirs ir pasiduos. 

— Taip manote? Atrodo, norite lažintis. Deja, niekada nebuvau aistrin- 
gas lošėjas kortomis, o dabar visus mano pinigus turi karalius. 

— Toks žmogus, siuvėjas, užgrobia valdžią keliems mėnesiams... 

- Prekiautojas vilna, kalvio sūnus, užgrobia valdžią keliems mėnesiams! 

Kromvelis atsistoja ir paima juodos vilnos apsiaustą su ėriukų odos 
pamušalu. Moro akys blizga - „aha, jau bėgate“. Ir iškart įprastu tonu, tarsi 
svečiui po vakarienės, taria: 

— Nejaugi jau ketinate eiti? Gal pabūsite dar minutėlę? 

Paskui pakelia smakrą ir klausia: 

— Tai aš daugiau nepamatysiu Megės? 

Balse tuštuma ir skausmas, prasiskverbiantis iki pat širdies gelmių. 
Kromvelis atsigręžia, ramiai ir šaltai atsako: 

— Jums tereikia ištarti kelis žodžius, štai ir viskas. 

— Ak, kelis žodžius. 

— Ojeigu nenorite ištarti, aš juos užrašysiu. Tereikės pasirašyti ir karalius 
bus patenkintas. Atsiųsiu savo barką, kuris pristatys jus atgal į Čelsį, prie pat 
jūsų sodo galo. Ir nors sakote, kad dabar nėra į ką žiūrėti, priėmimas tikrai 
būtų šiltas. Ledi Alisa laukia, jėgas grąžintų vienas jos iškeptas pyragas. 
Tik įsivaizduokite, ji stovi šalia jūsų ir stebi, kaip valgote, o vos nusivalote 
burną, ima jus ant rankų, bučiuoja į riebaluotas nuo avienos lūpas ir sako: 
„Ak, brangusis, kaip tavęs pasiilgau!“ Veda jus į savo miegamąjį, užrakina 
duris, įsideda raktą į kišenę ir plėšia nuo jūsų drabužius, kol liekate tik su 

marškiniais, iš po kurių kyšo mažos išbalusios kojytės, - sutikite, moteris 
šiuo atveju turi teisę. Kitą dieną - gerai pagalvokite - atsikeliate prieš aušrą, 
skubate į gerai pažįstamą celę ir čaižote save botagu, prašote atnešti duonos 
ir vandens, aštuntą valandą jau dėvite savo ašutinę, o ant viršaus - seną 
vilnonę mantiją, tą pačią kraujo spalvos su skyle... Kojos ant taburetės, 
o vienintelis sūnus atneša jums paštą... Griebiate savo mylimo Erazmo 
antspaudą. Perskaitęs laiškus galite kėblinti į lauką, - sakykime, kad ten 
saulėta diena, - ir gėrėtis savo paukščiais narveliuose bei lapute vištidėje. 
Sakote sau: „Ir aš buvau kalinys, bet vėl esu laisvas, nes ponas Kromvelis 
parodė man išeitį...“ Nenorite? Nenorite iš čia ištrūkti? 

— Galėtumėte parašyti pjesę, - nustebęs taria Moras. 

— Kodėl gi ne, - juokiasi Kromvelis. 

- Kur kas geriau už Čoserį. Žodžiai. Žodžiai. Tik žodžiai. 

Jis atsisuka ir įdėmiai pažvelgia į Morą. Tarsi būtų pasikeitęs apšvieti- 
mas ir atsivėręs langas į kitą šalį, kur pučia šalti vaikystės vėjai. 

— Ta knyga... ar tai buvo žodynas? 

— Atsiprašau? - Moras suraukia antakius. 

— Buvau pakilęs laiptais Lambete... minutėlę... užbėgęs laiptais nešda- 
mas jums truputį alaus ir kvietinės duonos, jeigu kartais prabustumėte 
naktį alkanas. Buvo septinta valanda vakaro. Jūs skaitėte, o kai pakėlėte 
akis, uždengėte knygą rankomis, - rodo, kaip tai buvo, - tarsi norėdamas ją 
apsaugoti. „Pone Morai, - paklausiau, - kas tai per knyga?“ O jūs atsakėte: 
„Žodžiai, žodžiai, tik žodžiai.“ 

— Kada tai buvo? - Moras pakreipia galvą. 

— Atrodo, kad man buvo septyneri. 

— Ne, nesąmonė, - švelniu balsu taria Moras. - Kai jums buvo septy- 
neri, jūsų dar nepažinojau, nors... - susiraukia, - jūs turbūt buvote... o aš 
ruošiausi... 

— Ruošėtės išvykti į Oksfordą. Neprisimenate? Beje, o kodėl turėtumė- 
te? Pagalvojau, kad pasijuokėte iš manęs. 

— Ak, labai gali būti, jeigu tik iš viso toks susitikimas buvo. O dabar 
ateinate pasijuokti iš manęs. Kalbate apie Alisą ir mano mažytes išbalusias 
kojas. 

— Man atrodo, kad ten buvo žodynas. Ar tikrai nieko neprisimenate? 
Na... mano barkas jau laukia, o laikyti šaltyje irkluotojų nenoriu. 

— Dienos čia labai ilgos, o naktys dar ilgesnės. Skauda krūtinę, kvėpuoti 
darosi vis sunkiau. 

- Tuomet pirmyn į Čelsį! Jus aplankys gydytojas Betsas: „Ajajai, Tomai, 
kam taip save skriaudžiate? Užspauskite nosį ir išgerkite šį neskanų mišinį.“ 

— Kartais atrodo, kad neišgyvensiu iki rytojaus. 

— Martinai? - praveria duris. 

Martinui trisdešimt, šviesūs plaukai po kepure gerokai praretėję, jis 
malonaus veido, dažnai šypsosi. Gimė Kolčesteryje, tėvas buvo siuvėjas, o 
skaityti išmoko iš Viklifo Evangelijos, kurią tėvas slėpė ant stogo po šiau- 
dais. Tai naujoji Anglija, kur Martinas gali ištraukti seną knygą ir parodyti 
kaimynams. Turi brolių, visi jie evangelikai. Žmona greitai turi pagimdyti 
trečią vaiką. 

— Yra naujienų? 

— Kol kas jokių. Bet jūs sutiksite būti krikštatėviu? Jeigu gims berniu- 
kas, bus Tomas, o jeigu mergaitė, jūs išrinksite jai vardą, sere. 

— Greisė, - taria jis. Iš jo tikimasi piniginės dovanos, kuri galėtų užtik- 
rinti vaikui ateitį. Jis atsisuka į ligonį, kuris vėl susmuko ant savo stalo. 

— Seras Tomas sako, - tęsia Kromvelis, - kad naktimis jam sunku kvė- 
puoti. Atnešk čiužinių, pagalvių, ką tik rasi. Tegu patogiai įsitaiso, gal bus 
lengviau. Noriu suteikti jam visas galimybes apmąstyti savo padėtį, paro- 
dyti ištikimybę karaliui ir eiti namo. O dabar linkiu abiem gero vakaro. 

— Noriu parašyti laišką, - pareiškia Moras. 

- Žinoma. Jums atneš rašalo ir popieriaus. 

— Noriu parašyti Megei. 

— Parašykite jai ką nors žmoniško. 

Moro laiškai nėra žmoniški. Jie gali būti adresuoti dukrai, bet iš tiesų 
skirti jo draugams Europoje. 

— Kromveli? - Moro balsas priverčia grįžti. - Kaip laikosi karalienė? 

Moras visada tikslus, niekada nepasakys - karalienė Kotryna. O gal turi 
omeny Aną? Bet ką galima atsakyti? Kromvelis išeina. Siaurame langelyje 
mėlyną prieblandą pakeitė pilkuma. 


Girdėjo jos balsą iš gretimo kambario, tylų, nepermaldaujamą. Ir įpy- 
kusio Henriko riksmą: „Tai ne aš! Ne aš!“ 

Prieškambaryje monsinjoras Tomas Bolinas, siauras jo veidas įsitem- 
pęs. Kai kurie Bolinų pakalikai susižvalgo - Fransis Vestonas, Fransis Braja- 
nas. Kampe, bandydamas būti kuo mažiau pastebimas, tūno liutnininkas 
Markas Smitonas. Ir ką gi jis ten veikia? 

Čia dar ne šeimos konklava - Džordžas Bolinas yra Paryžiuje kaip dery- 
bininkas. Kilo mintis ištekinti mažytę Elžbietą už Prancūzijos karaliaus sū- 
naus. Bolinai mano, kad jiems tikrai pavyks. 

— Kas gi taip nuliūdino karalienę? - teiraujasi Kromvelis nustebęs, ta- 
rytum ji būtų ramiausia iš visų moterų. 

- Ledi Keri, ji... tai yra, tiksliau sakant, jai nutiko... - prabyla Ves- 
tonas. 

- Persisotinusi tų šunsnukių, - prunkščia Brajanas. 

— Ką, o jūs nežinojote? - Kromveliui malonu regėti sunerimusius jų 
veidus. - Maniau, tai šeimos reikalas. 

Jam mirksi Brajano akies tvarstis, šiandien jis geltonas. 

- Jūs turbūt labai kruopščiai ją sekėte, Kromveli? 

— O man šiuo klausimu nesisekė, - atsidūsta Bolinas. - Ji tvirtina, kad 
vaiko tėvas yra Viljamas Stafordas ir kad ji yra už jo ištekėjusi. Jūs pažįstate 
Stafordą, ar ne? 

- Šiek tiek. Ką gi, - linksmai kalba Kromvelis, - ką darysime toliau? 
Markai, muzikos nereikės, todėl gali eiti ten, kur būsi naudingesnis. 

Šalia karaliaus tik Henris Norisas, o su karaliene - Džeinė Ročford. 
Platus Henriko veidas išbalęs. 

— Madam, kaltinate mane tuo, ką padariau dar nepažinodamas jūsų. 

Kiti irgi atėjo ir stovi jam už nugaros. Henrikas tęsia: 

— Milorde Viltšyrai, nejaugi negalite suvaldyti savo dukterų? 

— Kromvelis žinojo, - sako Brajanas leipdamas juokais. | 

Užsikirsdamas monsinjoras pradeda kalbą - jis, Tomas Bolinas, iškal- 
bingu subtilumu pagarsėjęs diplomatas. 

— Kodėl ji turėtų lauktis vaiko nuo Stafordo? Netikiu, kad tai jo vaikas. 
Jis sutiko ją vesti tik trokšdamas garbės. Ką gi, jis apsiskaičiavo, nes daugiau 
jo ir kojos rūmuose nebus, ir jos. Tegu nors ir keliais atšliaužia pas mane, 
nesiklausysiu jos. Tegu dvesia iš bado. 

Jeigu Ana būtų jo žmona, svarsto Kromvelis, išeitų iš namų visam va- 
karui. Veidas kaip laukinės, be to, negali ramiai nusėdėti, dabar geriau aš- 
trius daiktus laikyti kuo toliau nuo jos. 

— Ką daryti? - šnabžda Norisas. 

Džeinė Ročford stovi atokiau prie gobelenų, kur medžiuose tupi nim- 
fos, - jos sijono apsiuvas įmerktas į kažkokį pasakų upelį, o šydas liečia de- 
besį, pro kurį vogčiomis žvilgčioja deivė. Ji pakelia galvą, veide - santūrus 
triumfas. 

Galėjo pakviesti arkivyskupą, svarsto Kromvelis. Prie jo Anai tikrai 
nebūtų kilęs noras šaukti ir trypti kojomis. O dabar ji pagriebė Norisą už 
rankovės. Ką visa tai reiškia? 

— Mano sesuo nori mane paerzinti. Galvoja, kad vaikščios po rūmus 
su didžiuliu savo pilvu, gailėsis manęs ir tyčiosis iš manęs, nes praradau 
savo vaiką. 

- Esu įsitikinęs, kad jeigu pažvelgsime į problemą giliau... - pradeda 
jos tėvas. 

- Eik lauk! - šaukia ji. - Palik mane ir perduok poniai Staford, kad ji 
daugiau nėra mūsų šeimos narė. Aš jos nepažįstu. Ji nuo šiol ne Bolin. 

— Eikite, Viltšyre, - prabyla Henrikas mokytojo tonu, tarsi žadėdamas 
mokiniui rimbo. - Pasikalbėsime vėliau. 

— Jūsų Didenybe, ar šiandien netvarkysime jokių reikalų? - nekaltu 
balsu klausia Kromvelis, o Henrikas juokiasi. 


Šalia jo bėga ledi Ročford. Jis nelėtina žingsnio, tad jai tenka prilaikyti 
sijoną. 

— Ar tikrai žinojote, pone sekretoriau? Ar pasakėte tik norėdamas pa- 
žiūrėti į jų veidus? 

- Jūs per gera man. Nuo jūsų nieko nenuslėpsi. 

- Laimė, sugebu atspėti ledi Keri taktiką. 

— Arjūs ją demaskavote? 

„O kas daugiau? - svarsto jis. - Kai jos vyras Džordžas išvykęs, nebėra 
kas ją sektų.“ 

Ant Merės lovos šūsnis šilko - ryškiai raudono, oranžinio, skaisčiai 
raudono, tarsi čiužinys degtų. Ant taburečių ir palangių palaidi nėščių mo- 
terų drabužiai, susipynusios juostos ir neporinės pirštinės. Ar čia tik ne tos 
pačios žalios kojinės, kurias ji buvo atidengusi iki pat kelio, kai vieną dieną 
bėgo pas jį ir pasiūlė ją vesti? 

— Viljamas Stafordas, ką? - stovi Kromvelis tarpduryje. 

Merė išsitiesia, skruostai išraudę, rankoje aksominė šlepetė. Dabar, kai 
paslapties nebeliko, ji atlaisvino savo korsažą. 

— Ačiū, Džeine, nešk čionai. 

- Atsiprašau, pone, - Džeinė Seimūr eina pro jį pirštų galiukais su pil- 
nu glėbiu sulankstytų skalbinių. Iš paskos berniukas tempia geltoną odinę 
skrynią. 

— Dėk čia, Markai. 

- Žiūrėkite, pone sekretoriau, - prabyla Smitonas, - noriu būti naudingas. 

Džeinė atsiklaupia prie skrynios ir atvožia dangtį. 

— Gal įdėti batisto? 

-— Batisto nereikia. Kur kitas batas? 

— Patariu paskubėti, - perspėja ledi Ročford. - Jeigu tave pamatys dėdė 
Norfolkas, paims lazdą. Tavo karališkoji sesuo mano, kad vaiko tėvas - ka- 
ralius. Ji sako, o kodėl juo turi būti Viljamas Stafordas? 

— Ana viską žino, - purkšteli Merė, - tarsi ji ką nors apskritai nutuoktų 
apie vedybas. Perduokite jai, kad Viljamas myli mane. Perduokite, kad jis 
rūpinasi manimi, ir tik jis visame pasaulyje. 

Kromvelis pasilenkia ir šnabžda: 

— Ponia Seimūr, o aš ir nežinojau, kad buvote ledi Keri draugė. 

- Jai niekas daugiau nepadės, - galvą laiko nuleistą, sprandas paraudęs. 


468 


— Tie lovos užtiesalai, - tarsteli Merė, - nuimkite juos. 

Tomas mato, kad ant jų išsiuvinėtas jos vyro Vilo Kerio herbas, nors 
jau septyneri metai, kai Vilo nebėra: „Galiu juos nuardyti.“ 

Žinoma, kokia nauda iš numirėlio su jo emblemomis. 

— Kur mano paauksuotas dubuo? Ročtord, gal tu paėmei? - spiria į gel- 
toną skrynią, visą išpuoštą sakalais iš Anos herbo. - Jeigu mane pamatys su 
šia skrynia, atims ją ir visą mano turtą išvers ant kelio. 

- Jeigu palauktumėte valandėlę, - pataria Kromvelis, - atsiųsčiau jums 
kitą skrynią. 

— Su užrašu „Tomas Kromvelis ? Labai gaila, bet valandos laukti nega- 
liu. Ir štai kas! - ima plėšti nuo lovos paklodes. - Suriškite ryšulius. 

— Fui, - prabyla Džeinė Ročford, - ir bėgti kaip tarnaitei, pavogusiai 
sidabrą? Beje, Kente tau šių daiktų tikrai neprireiks. Stafordas turi fermą, 
jeigu neklystu. Arba nedidelį dvarą. Beje, gali juos parduoti, anksčiau ar 
vėliau tikrai teks. 

— Brangus mano brolis pagelbės, kai tik grįš iš Prancūzijos. Jis nepaliks 
manęs likimo valiai. 

- Leiskite nesutikti. Lordas Ročfordas, kaip ir aš, supyks, kad užtraukei 
gėdą visai savo giminei. 

Merė atsisuka į ją ir ištiesia ranką kaip nagus išleidusi katė. 

— Tai daug geriau už tavo vedybų dieną, Ročford. Panašu į dovanų pil- 
ną namą. Tu nemoki mylėti, nežinai, kas yra meilė, gali tik pavydėti tiems, 
kurie žino, ir džiūgauti dėl jų vargų. Esi niekam tikusi nelaiminga moteris, 
kurios neapkenčia jos vyras. Man tavęs gaila, gaila ir sesers Anos. Nenorė- 
čiau susikeisti su ja vietomis, geriau jau gulėsiu doro vargšo džentelmeno 
lovoje, kuris mane myli, nei būsiu karalienė ir mėginsiu išlaikyti prie savęs 
vyrą senomis kekšių gudrybėmis. Taip, aš žinau, nes karalius pasakojo 
Norisui, kaip Ana stengiasi jam įtikti, ir patikėkite - vaiko tokiais metodais 
tikrai nesusilauksi. Dabar ji bijo kiekvienos rūmų moters. Ar matėte ją, ar 
matėte ją pastaruoju metu? Septynerius metus siekė karalienės karūnos, ir 
sergėk Dieve, kad tik neišsipildytų jos maldos. Ji manė, kad kiekviena diena 
bus kaip per jos karūnavimą, - sunkiai kvėpuodama Merė įkiša ranką į 
savo mantą ir meta Džeinei Seimūr porą rankovių. - Paimk jas, brangioji, 
kartu su mano palaiminimu. Rūmuose tik tavo širdis tyra. 

Išeidama Džeinė Ročford smarkiai užtrenkia duris. 

— Tegu eina, - šnabžda Džeinė Seimūr, - pamirškite ją. 

- Laimingos kelionės! - atkerta Merė. - Džiaugiuosi, kad nepradėjo 
raustis mano daiktuose ir siūlyti kainos, - tyloje jos žodžiai perskrieja 
kambarį kaip į spąstus papuolę paukščiai, kurie iš baimės plaka sparnais 
ir dergia ant sienų. 

Karalius pasakojo Norisui, kaip Ana stengiasi jam įtikti. Naktimis ji 
pasitelkia visą savo išmonę. Tomas perfrazuoja - o kaipgi kitaip? Galėtų 
kirsti lažybų, kad Norisas klausėsi kiekvieno žodelio. Jėzau Kristau, kas per 
žmonės! Už durų ištempęs ausis stovi Markas. 

— Markai, jeigu stovėsi ten kaip ant kranto išmesta žuvis, liepsiu tave 
įdaryti ir iškepti. 

Berniukas pabėga. 

Ponios Seimūr paruošti ryšuliai primena paukščius su palaužtais spar- 
nais. Kromvelis viską perriša - ne šilko kilpelėmis, o jau tvirta virve. 

— Ar visada nešiojatės virvę, pone sekretoriau? 

- Ak, mano meilės poemų knyga, ji pas Šelton! - sušunka Merė ir išbė- 
ga iš kambario. 

— Knygą reikia paimti, - pritaria jis, - nes Kente niekas eilėraščių ne- 
rašo. 

- Ledi Ročford pasakytų jai, kad sonetais šiltas nebūsi. Beje, man niekas 
niekada sonetų nerašė, - prabyla Džeinė, - taigi negaliu nei patvirtinti, nei 
paneigti. 

„Liza, - mąsto Kromvelis, - nuimk nuo manęs šaltą savo ranką. Nejaugi 
pavydi man tos mažos mergaitės, tokios lieknos ir negražios?“ 

— Džeine... - atsisuka jis. 

— Pone sekretoriau? - palenda po čiužiniu, paskui atsisėda, ištraukia iš 
po savęs sijoną, laikydamasi už lovos atsistoja ir pakėlusi rankas ima nu- 
segti užuolaidas. 

— Lipkite žemyn, pats viską padarysiu. Paskui ponią Staford atsiųsiu 
vežimą. Pati ji tikrai visko nenusiveš. 

— Pati susitvarkysiu. Nukabinti užuolaidas - ne karaliaus sekretoriaus 
darbas. 

- Karaliaus sekretorius dirba visus darbus. Keista, kad nesiuvu karaliui 
marškinių. 

Džeinė siūbuoja virš jo, o jos kojos paskendusios pūkų pataluose. 

— Karalienė Kotryna siuva. Bent jau kol kas. 

— Kilminga našlė Kotryna. Leiskitės. 

Ji nušoka žemyn, padurkai pakyla. 

— Netgi po to, kas tarp jų nutiko, praeitą savaitę atsiuntė naują siuntinį. 

— Man atrodo, kad karalius uždraudė jai siųsti siuntinius. 

— Ana sako, kad juos reikia suplėšyti ir panaudoti... na, žinote kur. 
Tualetuose. Jis supyko. Galbūt jam nepatinka šis žodis. 

— Tiesa. 

Karalius nemėgsta šiurkščios kalbos ir išmetė ne vieną dvariškį, mėgi- 
nusį papasakoti kokį nešvankų anekdotą. 

- Ar tiesa, ką sako Merė? - teiraujasi Kromvelis. - Kad karalienė bijo. 

- Dabar jis dūsauja dėl ponios Šelton. Na, juk pats puikiai žinote. 

— Bet tai visiškai normalu. Karalius privalo būti galantiškas, kol pasieks 
tokį amžių, kai užsivilks ilgą mantiją ir sėdės prie židinio su savo kape- 
lionais. 

— Pamėginkite tai paaiškinti Anai, nes jai sunku suprasti. Ji norėjo iš- 
siųsti Šelton kur nors kitur, bet nesutinka jos tėvas ir brolis. Šelton yra jų 
giminaitė, ir jeigu Henrikas ko nors dairosi, tegu tai būna kas nors iš savų. 
Kraujomaiša dabar tokia populiari. Dėdė Norfolkas sakė, norėjau pasakyti, 
Jo Šviesybė... 

— Viskas gerai, - taria Tomas suglumęs, - aš irgi jį taip vadinu. 

Džeinė prisidengia ranka burną. Jos pirštai visai kaip vaiko, mažyčiai 
blizgantys nagučiai. 

— Prisiminsiu tai būdama kaime, kai neturėsiu jokių pramogų. O jis ar 
sako „brangus giminaitis Kromvelis“? 

— Paliekate rūmus? 

Neabejotinai ji ketina ištekėti už kokio kaimo gražuolio. 

- Tikiuosi, kad po kokių trijų mėnesių mane paleis. 

Į kambarį supykusi įsiveržia Merė. Prie jau gerai matomo pilvo spau- 
džia dvi išsiuvinėtas pagalves, laisvoje rankoje laiko paauksuotą dubenį, 
kuriame jos eilėraščių knyga. Meta pagalves ant žemės ir atgniaužia kumštį, 
iš jo kaip žaidimo kauliukai į dubenį pabyra sidabrinės sagos. 

— Visa tai buvo pas Šelton. Kad ją kur nelabasis. 

— Vis tiek karalienė manęs nemėgsta, - sako Džeinė. - Be to, jau pasiil- 
gau Vilko dvaro. 


Naujųjų metų proga karaliui Kromvelis užsakė pas Hansą miniatiūrą 
ant veleno - pavaizduota, kaip soste sėdintis Saliamonas sveikina Šebos 
karalienę. 

— Tai alegorija, - aiškina Tomas, - karalius gauna Bažnyčios vaisius ir 
savo Žmonių pagarbą. 

Hansas žiūri į jį deginančiu žvilgsniu. 

- Viską supratau. 

Paskui daro eskizus. Saliamonas sėdi visa savo didybe, o prieš jį stovi 
Šeba, kurios veido žiūrovas nemato. 

— Ar galite mintyse regėti jos veidą? - klausia Kromvelis. 

— Sumokėjote už pakaušį, štai jį ir turite, - Hansas pasitrina kaktą ir 
nurimsta. - Taip, matau ją. 

— Kaip eilinę gatvėje sutiktą moterį? 

— Ne visai. Greičiau tai moteris iš vaikystės prisiminimų. 

Sėdi abu prie gobeleno, kurį Kromveliui padovanojo karalius. Daili- 
ninkas įdėmiai jį tyrinėja. 

- Ta moteris ant sienos. Ji priklausė Volsiui, paskui karaliui, dabar jums. 

— Užtikrinu, kad realiame gyvenime ji neegzistuoja, - na, nebent Vest- 
minsteris turi kokią slaptą ir labai atsargią kekšę. 

- Žinau, kas ji, - pabrėžtinai linkteli Hansas sučiaupęs lūpas, o akys 
kandžiai blizga kaip šuns, kuris nugvelbė nosinaitę, kad paskui jį palaks- 
tytum. - Girdėjau kalbant Antverpene. Kodėl nepasikviečiate jos čionai? 

- Ji ištekėjusi, - Kromvelis nepatenkintas, kad kažkas Antverpene ap- 
tarinėja asmeninius jo reikalus. 

— Manote, ji pas jus nevažiuos? 

— Praėjo daug metų. Aš pasikeičiau. 

— Taip, dabar esate turtingas. 

— Ką apie mane kalbėtų, jeigu nuviliočiau kito vyro moterį? 

Hansas gūžteli pečiais. Tie vokiečiai tokie sausi ir abejingi. Moras sako, 
kad liuteronai bažnyčioje sanguliauja. 

— Beje, - tarsteli Hansas, - esmė ta... 

— Kokia esmė, kas? 

Jis vėl gūžteli pečiais. 

— Nieko! Pasodinsite mane į kankinimų suolą ir pareikalausite atsa- 
kymo? 

— Aš taip nedarau. Tik gąsdinu. 

— Gerai, - ramiai tęsia Hansas, - kalbu apie visas moteris, svajojančias 
už jūsų ištekėti. Visos Anglijos žmonos turi sudariusios sąrašus, už ko no- 
rėtų ištekėti nunuodijusios savo vyrus. O jūs - kiekvieno sąrašo viršuje. 

Laisvalaikio akimirkomis - jų per savaitę pasitaiko dvi ar trys - Tomas 
varto archyvinius dokumentus. Nors žydai išvyti iš karalystės, niekada ne- 
žinai, kokius benamius bastūnus gali atplukdyti čionai potvynio bangos, 
per tris šimtus metų pastatas buvo tuščias vos mėnesį. Apžvelgia buvusių 
prižiūrėtojų ataskaitas, smalsiai tyrinėja pašalpų raštelius, kuriuos heb- 
rajiškomis raidėmis parašė buvę namo gyventojai. Kai kurie iš jų, veng- 
dami londoniečių, praleido tarp šių sienų penkiasdešimt metų. Vaikštant 
kreivais koridoriais vis dar girdėti jų žingsniai. 

Kromvelis eina aplankyti dviejų likusių gyventojų. Tai dvi tylios ir bud- 
rios pagyvenusios moterys, Kotryna Vetli ir Merė Kuk. 

— Kuo užsiimate* 

— Meldžiamės. 

Jos atidžiai žiūri į Tomą mėgindamos suprasti, geri ar blogi jo ketini- 
mai. Jų veidai byloja: jos nieko neturi, išskyrus savo gyvenimo istorijas, bet 
kodėl turėtų jam pasakoti? 

Kromvelis dovanoja joms paukštienos, nors nežino, ar jos ima maistą 
iš ne Žydo rankų. Artėjant Kalėdoms Kenterberio vienuolyno vyresnysis 
buvo atsiuntęs jam dvylika Kento obuolių, kiekvienas įvyniotas į pilką dro- 
bę. Reta rūšis, ypač tinkanti su vynu. Obuolius atiduoda atsivertusioms 
žydėms kartu su vynu, kurį pats parinko. 

— 1353 metais, - pasakoja jis, - šiuose namuose buvo tik viena moteris. 
Graudu įsivaizduoti, kad ji čia gyveno visiškai vieniša. Paskutinė jos gyve- 
namoji vieta buvo Ekseteris. Įdomu žinoti, kaip ji ten pateko. Jos vardas 
buvo Klarisija. 

— Mes nieko apie ją nežinome, - prabyla Kotryna, o gal Merė. - Būtų 
keista, jeigu ką nors žinotume, - pirštų galiukais tikrina obuolius nesupras- 
dama, kad tai didžiulė retenybė. Geriausia dovana, kokią galėjo sugalvoti 
vienuolyno vyresnysis. 

- Jeigu jie jums nepatinka, - priduria Kromvelis, - dar turiu keptų 
kriaušių. Kažkas atsiuntė man penkis šimtus. 

— Turbūt jis labai nori, kad atkreiptumėte į jį dėmesį, - sako Kotryna 
ar Merė. 

— Penki šimtai svarų būtų kur kas geriau, - priduria jos draugė. 

Moterys juokiasi, bet jų juokas šaltas. Tomas suvokia, kad niekada ne- 
ras su jomis bendros kalbos. Jam patinka vardas „Klarisija, reikėjo pasiū- 
lyti jį kalėjimo prižiūrėtojo dukrai. Taip galima pavadinti svajonių moterį, 
kurią matai kiaurai. 

Baigęs naujametę dovaną karaliui Hansas sako: 

— Pirmą kartą nutapiau jo portretą. 

— Tikiuosi, greitai nutapysite kitą. 

Hansas žino, kad Kromvelis turi anglišką Bibliją, beveik baigtą vertimą. 
Prideda pirštą prie lūpų: dar per anksti apie tai kalbėti, galbūt kitais metais. 

- Jeigu dedikuosite paveikslą Henrikui, - klausia Hansas, - ar jis neat- 
sisakys? Norėčiau nutapyti jį antraštiniame lape kaip Bažnyčios vadovą vi- 
sa savo didybe. 

Hansas lėtai vaikšto po kambarį garsiai skaičiuodamas išlaidas - po- 
pierius, spausdinimas - ir galimas pajamas. Lukas Kranachas tapo antrašti- 
nius lapus Liuteriui. 

— Martyno ir jo žmonos paveikslų kopijas jis parduoda krepšiais. Tik 
visi Kranacho personažai panašūs į kiaules. 

Tiesa. Netgi tie sidabro spalvos nuogaliai su mielais kiauliškais veidais, 
juodadarbių kojomis ir kremzlėtomis ausimis. 

- Jeigu piešiu Henriką, turbūt teks jį pagražinti. Parodyti, koks jis buvo 
prieš penkerius, o gal net prieš dešimtį metų. 

— Užteks ir penkerių. Kitaip pamanys, kad iš jo tyčiojatės. 

Hansas lėtai braukia pirštu per gerklę, palanksto kojas per kelius, iškiša 
liežuvį kaip pakaruoklis. Atrodo, kad peržvelgia mintyse visus egzekucijos 
būdus. 

— Reikės pavaizduoti nepriekaištingą didenybę. 


-w ve 


Metų gale ateina šaltis ir keista žalsvo vandens šviesa apgaubia Temzę 
ir miestą. Laiškai švelniai krinta ant Tomo stalo tarsi didžiulės snaigės: teo- 
logijos daktarai iš Vokietijos, pasiuntiniai iš Prancūzijos, Merė Bolin iš sa- 
vo tremties Kente. 

- Tik paklausyk, - kalba Ričardui atplėšęs laišką, - Merei reikia pinigų. 
Sako, supranta, kad yra neapdairi, kad meilė atėmė jai sveiką protą. 

— Vadinasi, meilė? 

Jis skaito. Ji nė kiek nesigaili, kad ištekėjo už Viljamo Stafordo. Sako, 
būtų galėjusi gauti ir kitų, turtingų ir tituluotų, vyrų: „Bet jis toks doras ir 
sąžiningas, kad jeigu būčiau laisva ir galėčiau rinktis, užtikrinu, pone sek- 
retoriau, geriau jau elgetaučiau kartu su juo, nei būčiau žymiausia krikš- 
čioniškojo pasaulio karalienė.“ 

Ji nedrįsta rašyti savo seseriai karalienei. Arba tėvui, dėdei ar broliui. 
Visi jie per daug žiaurūs. Todėl ji rašo jam... Įdomu, ar Stafordas stebėjo 
pro petį, kai ji rašė šį laišką? O ji galbūt kikeno ir galvojo: „Tomas Kromvelis, 
kitados buvau pažadinusi jo viltis.“ 

- Jau beveik neprisimenu, kad turėjau vesti Merę, - burbteli Ričardas. 

— Tada buvo kiti laikai, ne taip, kaip dabar. 

Ričardas laimingas, kad pavyko išsisukti be Bolinų. Bet dėl Anos Bolin 
vedybų visas krikščioniškasis pasaulis apvirto aukštyn kojomis, ir tik tam, 
kad lopšyje atsirastų rausvas paršiukas. O gal tikrai Henrikas jau persiso- 
tino ir visas šis sumanymas prakeiktas? 

— Pakvieskite Viltšyrą. 

— Čionai, į archyvo pastatą? 

— Atvyks ir čionai, tik sušvilpk. 

Kromvelis subtiliai pažemins Viltšyrą ir privers skirti Merei kasmetę 
rentą. Ji sąžiningai dirbo tėvui, todėl dabar jis turi skirti jai išlaikymą. Ri- 
čardas sėdės kampe ir viską užrašys. O Bolinas prisimins senus laikus, še- 
šerių ar septynerių metų senumo įvykius. Praeitą savaitę Šapui pareiškė 
Kromveliui, kad šioje karalystėje jis dabar kaip kardinolas, netgi daugiau. 


Kalėdų išvakarėse Kromvelio aplankyti ateina Moro žmona Alisa. Švie- 
sa aštri kaip seno peilio ašmenys, ir esant tokiam apšvietimui Alisa atrodo 


pasenusi. 

Jis sveikina ją kaip princesę ir veda į vieną iš savo kambarių, naujai 
apkaltą plokštėmis ir perdažytą, kur suremontuotame židinyje dega kaitri 
ugnis. Kvepia pušų šakelėmis. 

— Ar čia ir švenčiate? 

Dėl jo Alisa pasistengė: susirišo plaukus ir paslėpė po moteriška skry- 
bėlaite, papuošta sėklų dydžio perlais. 

— Anksčiau čia atsiduodavo pelėsiais ir būdavo didžiulė netvarka. Ma- 
no vyras sakydavo, - vartoja būtąjį laiką, - mano vyras sakydavo: „Užra- 
kinkite ryte Kromvelį giliai požemyje, ir kai grįšite vakare, jis sėdės minkš- 
toje sofoje ir valgys vieversių liežuvius, o visi kalėjimo prižiūrėtojai bus 
skolingi jam pinigų.“ 

- Arjis tikrai norėjo užrakinti mane požemyje? 

- Na kąjūs, tik garsiai samprotaudavo, - Alisa nerimsta. - Pagalvojau, 
gal galėtumėte suorganizuoti mano susitikimą su karaliumi. Žinau, kad 
moterims jis visada geras ir su jomis mandagus. 

Tomas purto galvą. Jeigu jis nuves Alisą pas karalių, ši papasakos, kaip 
jis atvykdavo į Čelsį ir vaikščiodavo su Moru sode. Sugadins karaliui nuo- 
taiką, privers vėl galvoti apie Morą, kurį dabar Henrikas jau primiršo. 

— Karalius turi daugybę reikalų su Prancūzijos pasiuntiniais. Be to, 
šiais metais nori surengti didžiulę šventę. Tad teks bendrauti su manimi. 

— Buvote mums labai geras, - sako nenoriai, - klausiu savęs - kodėl? 
Jūsų veiksmai visada slepia kokią gudrybę. 

— Toks gimiau, - atsako Tomas, - negaliu nieko pakeisti. Alisa, kodėl 
jūsų vyras toks užsispyręs? 

— Suprantu jį neką daugiau nei Švenčiausiąją Trejybę. 

— Tai ką darysime? 

— Reikėtų, kad jis išdėstytų karaliui savo argumentus. Asmeniškai susi- 
tikęs. Jeigu tik karalius iš anksto pažadėtų atšaukti visus kaltinimus. 

— Turite omeny, duotų leidimą išduoti valstybę? Karalius to negali pa- 
daryti. 

- Šventoji Agniete! Tomas Kromvelis kalba apie tai, ko negali karalius! 
Esu mačiusi, kaip pasipūtęs gaidys vaikšto diendaržyje, kol vieną dieną 
ateina tarnaitė ir nusuka jam galvą. 

- Tokie šios žemės įstatymai. Šalies papročiai. 

— O aš maniau, kad Henrikas aukščiau visų įstatymų. 

— Mes gyvename ne Konstantinopolyje, ponia Alisa. Beje, aš nieko ne- 
turiu prieš turkus. Šiomis dienomis sveikiname musulmonus, kol jie laiko 
surišę imperatoriui rankas. 

— Daug pinigų aš neturiu, - pasakoja Alisa, - kiekvieną savaitę turiu 
surasti penkiolika šilingų jam išlaikyti. Bijau, kad jis peršals. Jis nerašo 

tų pirma jo žmona, paklausčiau, ar Megė tokia buvo nuo pat gimimo. Ži- 
note, ji labai uždara. Viską apie save ir jį laiko paslaptyje. Pasakė man, kad 
jis davė jai savo marškinius, kad ji išplautų kraują, dar pasakojo, kad po 
drabužiais vilkėjo ašutinę. Jis dėvėjo ją, kai susituokėme, maldavau, kad 
mestų šią praktiką, ir maniau, kad jis manęs paklausė. Bet iš kur galėjau ži- 
noti? Miegodavo vienas ir užsklęsdavo duris skląsčiu. Jeigu jam niežėdavo, 
aš nieko nežinodavau, kasydavosi pats. Bet kokiu atveju tai buvo jųdviejų 
reikalas, man niekas nieko nepasakodavo. 

— Alisa... 

— Negalvokite, kad nieko jam nejaučiu. Jis mane vedė ne tam, kad gy- 
ventų kaip kastratas. Tai yra retkarčiais mes susieidavome, - ji išrausta, 
daugiau iš pykčio nei gėdos. - Todėl jaučiu, jeigu jam šalta ar jis alkanas, 
juk mes vieno kraujo. Nerimauju dėl jo kaip dėl vaiko. 

— Jeigu galite, Alisa, ištraukite jį iš ten. 

— Moras jūsų rankose, o ne manosiose, - liūdnai šypsosi. - Ar Gregoris 
sugrįžo per šventes? Kartais sakau savo vyrui, kad noriu, jog Gregoris Krom- 
velis būtų mano berniukas. Įdėčiau jį į cukrinį pyragą ir visą suvalgyčiau. 


Per Kalėdas Gregoris atvyksta į namus su laišku nuo Roulando Li. Vys- 
kupas rašo, kad vaikinas yra tikras lobis ir gali grįžti į namus kada pano- 
rėjęs. 

- Ar vėl turiu pas jį važiuoti? - klausia Gregoris. - O gal mano mokslai 
pasibaigė? 

— Kitais metais tobulinsi savo prancūzų kalbą. 

— Reifas sako, kad mane auklėja kaip princą. 

— Taip, esi vienintelis mano sūnus. 

- Brangus tėveli... - Gregoris pakelia savo mažą šuniuką, apkabina 
ir uosto jo kailį prie kaklo, paskui palaukia ir tęsia: - Reifas ir Ričardas 
kalba, kad kai baigsiu mokslus, tu apvesdinsi mane su kokia sena turtinga 
našle, turinčia gerą palikimą ir juodais dantimis, o ji nuvargins mane savo 
gašlumu ir valdys mane vėzdu, savo ūkį paliks man, o jos vaikai neapkęs 
manęs ir vieną dieną mane ras lovoje negyvą. 

Spanielis Gregorio rankose nenustygsta, žiūri į šeimininką geromis, 
apskritomis, nustebusiomis akimis. 

- Jie erzina tave, Gregori. Jeigu pažinočiau tokią moterį, pats ją vesčiau. 

— Tavęs tai ji neužvaldytų. Be to, ji turėtų didžiulį elnių parką, kuriame 
būtų patogu medžioti. O jos vaikai bijotų tavęs, net jeigu būtų suaugę vy- 
rai, - panašu, kad vaikinas truputį nusiramino. - Kas čia per žemėlapis? 
Indijos? 

- Tai pasienis su Škotija, - ramiai aiškina Tomas, - Hario Persio val- 
dos. Prieik arčiau, žiūrėk. Šias žemes už skolas jis atidavė kreditoriams. 
Negalima taip visko palikti, nes neaišku, kas dabar gina pasienį. 

— Sako, kad jis serga. 

— Serga arba išprotėjo, - abejingai tęsia Kromvelis, - neturi paveldėto- 
jo, o su žmona gyvena beveik atskirai, todėl nepanašu, kad kada nors jį 
turės. Susipyko su savo broliais, o karaliui skolingas daugybę pinigų. Tad 
būtų protinga, kad jo turtus perimtų karalius. Aš jam viską paaiškinčiau. 

— Nejaugi nori atimti iš jo grafystę? - Gregoris atrodo suglumęs. 

— Ką nors jam paliksime. Nereikės po pasaulį elgetauti. 

— Ar tai dėl kardinolo? 

Haris Persis buvo sustabdęs kardinolą Keivude, pakeliui į pietus. Įėjo 
su raktais rankoje, apsitaškęs kelionės purvais, ir tarė: „Milorde, turiu 
suimti jus už tėvynės išdavimą.“ Kardinolas atsakė: „Pažvelkite man į akis, 
aš nebijau nė vieno gyvo žmogaus.“ 

— Gregori, - taria Tomas, - eik, pažaisk su Bela ir pasimokyk su ja pran- 
cūzų. Juk ji nuo ponios Lil iš Kalė. Aš ilgai neužtruksiu. Turiu apmokėti ka- 
ralystės sąskaitas. 

Eilinis siuntinys į Airiją: žalvarinės patrankos ir geležiniai sviediniai, 
grūstuvai ir semtuvės, serpentino milteliai ir keturi centneriai sieros, penki 
šimtai kukmedžio lankų ir du bareliai lanko templių, po du šimtus kastu- 
vų, semtuvų, laužtuvų, kirtiklių ir arklenų, šimtas kirvių, tūkstantis pasagų 
ir aštuoni tūkstančiai vinių. Kalvis Kornelis negavo pinigų už lopšį, ku- 
rį padirbino paskutiniam karaliaus vaikui, tam, kuris taip ir neišvydo šio 
pasaulio šviesos. Jis prašo dvidešimties šilingų, sumokėtų Hansui už nu- 
pieštus ant lopšio Adomą ir Ievą, ir dar jam reikia atlyginti išlaidas už baltą 
atlasą, paauksuotas juosteles bei kutus ir sidabrą, iš kurio padaryti rojaus 
obuoliai. 

Iš Florencijos Tomas bando išsinuomoti arkebuzų Airijos kampanijai. 
Jie, kitaip nei anglai, neatsisako kovoti miške ar kalnuotoje vietovėje. 

Karalius linki Kromveliui sėkmės Naujųjų metų proga. O Kromvelis 
galvoja, kad sėkmė čia niekuo dėta. Iš visų dovanų Henrikui labiausiai pa- 
tiko Šebos karalienė, vienaragio ragas ir prietaisas apelsinų sultims spausti 
su auksine raide H. 


Naujųjų metų pradžioje karalius suteikia jam titulą, kokio dar niekas 
niekada nėra turėjęs, - religinio vietininko, arba patarėjo Bažnyčios klau- 
simais. Karalystėje jau daugiau kaip treji metai sklinda gandai, kad vienuo- 
lynai bus uždaryti. Dabar Kromvelis turi teisę lankyti, tikrinti ir reformuoti 
vienuolynus, o jeigu reikia, uždaryti. Vargu ar yra bent viena abatija, su 

kurios reikalais jis nebūtų susipažinęs arba tarnaudamas pas Volsį, arba iš 
kas dieną ateinančių laiškų, - kai kurie vienuoliai skundžiasi šiurkščiu sa- 
vo vyresniųjų elgesiu, skandalais ar išdavystėmis, kiti nori eiti aukštesnes 
pareigas ir primena, kad bus iki grabo lentos skolingi, jeigu Kromvelis juos 
užtars. 

Pasiuntinio Šapui jis klausia: „Ar teko kada nors būti Šartro katedroje? 
Eini labirintu, išklotu grindyse, ir atrodo, kad jis neturi jokios prasmės, bet 
žengdamas tiksliai juo patenki tiesiai į centrą. Ten, kur ir turėtum būti.“ 

Oficialiai Kromvelis su pasiuntiniu labai mažai bendrauja. O neoficialiai 
Šapui siunčia jam kubilą gero alyvuogių aliejaus. Kromvelis atsidėkoja kas- 
truotais gaidžiais. Pasiuntinį lydi tarnas, nešantis parmezano. Šapui atrodo 
liūdnas ir sušalęs. 

— Vargšė jūsų karalienė turi sutikti Kalėdas Kimboltone. Ji taip bijo 
karalių supančių patarėjų eretikų, kad liepė visą maistą gaminti jos pačios 
kambaryje. O Kimboltonas labiau primena arklidę nei dvarą. 

— Nesąmonė, - atrėžia Kromvelis ir duoda pasiuntiniui taurę šilto vyno 
su prieskoniais. - Mes neseniai pervežėme ją iš Bakdeno, nes ji skundėsi, 
kad ten drėgna. Kimboltono dvaras tikrai neprastas. 

- Jums taip atrodo todėl, kad ten storos sienos ir platus juosiantis grio- 
vys, - kambarį užlieja medaus ir cinamono kvapas, židinyje traška degan- 
čios malkos, sienas puošiančios žalios šakelės skleidžia savitą dervos aro- 
matą. - O princesė Marija serga. 

— Na, princesė Marija visada serga. 

- Todėl ja būtina pasirūpinti! - vis dėlto Šapui švelnina toną. - Jeigu ji 
galėtų susitikti su motina, joms abiem būtų daug geriau. 

- Taip, būtų daug lengviau pabėgti. 

- Jūs beširdis, - Šapui gurkšteli vyno. - Ar žinote, kad imperatorius 
pasiruošęs tapti jūsų draugu? - reikšminga pauzė, paskui pasiuntinys atsi- 
dūsta ir tęsia: - Sklinda kalbos, kad Ana išėjo iš proto, o Henrikas nusižiū- 
rėjo kitą moterį. 

Kromvelis giliai įkvepia ir pradeda kalbėti. Kitoms moterims Henrikas 
neturi laiko. Be perstojo skaičiuoja savo pinigus. Darosi vis uždaresnis ir 
nenori, kad parlamentas žinotų jo pajamas. Kromveliui labai sunku įtikinti 
jį skirti nors truputį universitetams, sumokėti statybininkams ar paaukoti 
vargšams. Karaliaus galvoje vien artilerija. Amunicija. Laivų statyba. Švy- 
turiai. Fortai. 

Šapui persikreipia, nes supranta, kad jį maitina pasakomis, - jei nesu- 
prastų, nepatirtų jokio malonumo. 

— Ar jau galiu rašyti savo šeimininkui, kad Anglijos karalius mąsto tik 
apie karą ir nė kiek apie meilę? 

— Nebus jokio karo, nebent jį pradės imperatorius. Bet kai turkai lipa 
jam ant kulnų, vargu ar jis dabar turės tam laiko. Žinoma, jo skrynios yra 
neišsemiamos, todėl gali nušluoti mus nuo žemės paviršiaus kada tik pa- 
norėjęs, - šypsosi, - bet kokia jam iš to nauda? 

Žmonių likimus dažnai lemia dviejų žmonių pokalbis mažame kam- 
barėlyje. Tereikia pamiršti karūnavimus, kardinolų konklavas, pompastiką 
ar procesijas. Būtent taip keičiasi pasaulis: į kitą vietą pastumiama žaidi- 
mo figūrėlė, plunksnos brūkštelėjimas, keičiantis frazės prasmę, atodūsis 
moters, kuri ką tik praėjo pro šalį ir paliko ore apelsino žiedų ar rožių van- 
dens kvapą, jos ranka, liečianti lovos užuolaidą, tylus kūnų prisilietimas. 
Karalius, visuomet matantis visumą, dabar turi mokytis tvarkyti smulkme- 
nas. Kaip išmintingo tėvo sūnus jis pažįsta visas Anglijos šeimas ir žino 
apie jų turtus. Galvoje turi visą informaciją apie jų valdas, iki mažiausio 
upelio ar miškelio. Dabar, kai jo žinion pereina ir Bažnyčios turtas, turi Ži- 
noti ir jo vertę. Įstatymas dėl to, kas ką valdo, kaip ir daugelis kitų įstatymų, 
tapo tikra painiava ir primena polipais apaugusį laivo korpusą ar apsama- 
nojusį stogą. Teisininkų yra daugiau, negu reikia, o ar daug reikia proto, kad 
nuvalytum ten, kur rodo? Tegu anglai būna prietaringi, tegu bijo ateities ir 
nesupranta, kas yra Anglija, bet sudėti ir atimti jie tikrai moka. Vestmins- 
teryje plunksnomis skrebena tūkstantis raštininkų, bet Kromveliui atrodo, 
kad Henrikui reikia naujų žmonių, naujų struktūrų, naujo mąstymo. Tuo 
tarpu po visą šalį vaikšto Kromvelio komisijos nariai. „Baigsiu darbą per 
šešis mėnesius", - sako jis. Tiesa, anksčiau niekas to nėra bandęs, bet ir iki 
šiol Kromvelis jau nuveikė tiek, kad kitas apie tai net svajoti nedrįstų. 

Vieną pavasario pradžios dieną Tomas atvyksta iš Vestminsterio visas 
sužvarbęs. Veidą gelia, sušalęs į kaulą. Aiškiai atsimena tą dieną, kai jo tė- 
vas trankė jį į grindinio akmenis. Jis nori grįžti į Ostin Frajersą, nes ten 
pastatė nemažai krosnių, todėl visuose namuose šilta. O čia šilta tik kai kur. 
Be to, norisi būti tarp savų sienų. | 

Ričardas pareiškia: 

— Juk negalite kiekvieną dieną dirbti po aštuoniolika valandų. 

— Kardinolas galėdavo. 

Naktį jis sapnuoja, kad atsidūrė Kente. Tikrina sąskaitas Beihamo aba- 
tijos, kurią Volsio nurodymu reikia uždaryti. Aplinkui tokie priešiški vie- 
nuolių veidai, kad jis nusikeikia ir sako Reifui: 

— Pakuok sąskaitų knygas ir krauk ant mulų, susipažinsime su jomis po 
vakarienės išgėrę sauso burgundiško vyno. 

Pats vidurvasaris. Jie joja ant arklių, iš paskos kiūtina mulas. Pasirinko 
kelią per apleistus vienuolyno vynuogynus, paskui per miško tankmę ir 
žaliuojančias pievas iki pat slėnio pabaigos. 

— Esame kaip du vikšrai, šliaužiantys salotos lapu, - taria jis Reifui. 

Išjoja į saulės apšviestą erdvę ir netikėtai prieš akis iškyla Skotnio pi- 
lies bokštas. Saulės nutviekstos gelsvai pilkos pilies sienos mirguliuoja nuo 
vandens griovio atspindžių. 

Kromvelis pabunda. Sapnavo Kentą, gal iš tiesų ten buvo? Ant odos vis 
dar jaučia saulės šviesos šilumą. Šaukia Kristofą. 

Nieko nenutinka. Jis guli ramiai, niekas neateina. Dar anksti, iš namo 
apačios nesklinda jokie garsai. Langinės užvertos, pro jas į vidų mėgina 
prasiskverbti žvaigždės. Tomui atrodo, kad jis nekvietė Kristofo, tik susap- 
navo. 

Gregorio mokytojai atsiuntė visą pluoštą sąskaitų. Prie jo lovos stovi 
kardinolas, apsirengęs ceremonijų drabužiais. Paskui Volsis virsta Kristofu, 
šis atveria langines ir klausia: 

— Pone, ar jums karštinė? 

— Na taip, itališkoji, - taria Kromvelis, tarsi tai būtų vieni niekai. 

— Ar pakviesti gydytoją italą? - klausia Kristofas abejodamas. 

Čia ir Reifas. Visi namiškiai čia. Su jais Čarlzas Brandonas. Jam atrodo, 
kad Brandonas tikras, bet paskui įeina jau miręs Morganas Viljamsas ir 
Viljamas Tindeilas, kuris sėdi dabar pasislėpęs Antverpene ir bijo išlįsti į 
gatvę. Laiptai skamba nuo plienu kaustytų tėvo batų. 

Ričardas Kromvelis šaukia: 

— Gal galite tyliau! 

Iš Ričardo balso aišku, kad jis velsietis, - įprastą dieną to nepastebėdavo, 
mąsto Kromvelis ir užsimerkia. Vos praplėšęs akis mato aplink zujančias 
moteris, permatomas kaip driežai, judinantys uodegas. Anglijos karalienės, 
išpuikusios gyvatės su juodomis iltimis, velka grindimis krauju įmirkusius 
savo drabužius ir čežančius sijonus. Jos žudo ir valgo savo vaikus, tai visi 
žino. Iščiulpia jų kaulų smegenis, kol šie dar negimę. 

Kažkas klausia, ar jis nenori atlikti išpažinties. 

— O ar privalau? 

— Taip, sere, kitaip pamanys, kad esate sektantas. 

„Bet mano nuodėmės yra mano galia, - mąsto jis, - nuodėmės, kurių 
kiti nesugebėjo padaryti. Tvirtai spaudžiu jas prie krūtinės, jos mano. O į 
Paskutiniojo teismo dieną ateisiu su sąrašu. Viešpatie, tarsiu, turiu čia pen- 
kiasdešimt punktų, gal kiek daugiau.“ 

- Jeigu privalau išpažinti nuodėmes, tegu ateina Roulandas. 

Vyskupas Li dabar Velse, sako jam. Kol atvyks, gali praeiti kelios dienos 
ar net daugiau. 

Ateina Betsas su kitais gydytojais, jų būrį atsiuntė pats karalius. 

— Tai karštinė, kurią pasigavau Italijoje, - aiškina Tomas. 

— Tebūnie taip, - suraukęs antakius žvelgia į jį daktaras Betsas. 

- Jeigu mirštu, pakvieskite Gregorį. Turiu kai ką jam pasakyti. O jeigu 
ne, netrukdykite jo. 

— Kromveli, - prataria Betsas, - jūsų net su patranka neužmuši. Jeigu 
laivas su jumis ims skęsti, bangos išmes jus į krantą. 

Jie kalba apie jo širdį, o Tomas slapta klausosi ir pyksta: „Mano širdies 
knyga yra asmeninė knyga, tai ne užsakymų knyga, palikta ant prekysta- 
lio, kad kiekvienas pro šalį einantis raštininkas ten ką nors prikeverzotų.“ 
Duoda išgerti vaistų. Greitai jis vėl grįžta prie savo sąskaitų knygų. Eilutės 
slysta iš akių, o skaičiai susilieja. Kai tik susumuoja vieną stulpelį, bend- 
ra suma dingsta ir vėl reikia viską pradėti iš naujo. Bet jis vis bando, vis 
sumuoja, kol nuodų ar vaistų poveikis susilpnėja ir jis prabunda. Deja, 
prieš akis vis dar sąskaitų knygų puslapiai. Tomas ilsisi taip, kaip ir reikia, 
galvoja Betsas, bet jo galvoje su rankytėmis ir kojytėmis vaikšto iš sąskai- 
tų knygų išlipę skaičiai. Kažkas neša malkas virtuvės krosniai, bet mėsi- 
ninkui atnešta elniena vėl virsta elniais, nekaltai trinančiais nugaras į me- 
džio žievę. Paukščiai giesmininkai vėl apauga plunksnomis ir skrenda ant 
šakelių, kurių dar nenupjovė malkoms. Įdarui skirtas medus grįžo atgal 
pas bites, o bitės grįžo į avilį. Kromvelis jau girdi šurmulį namo apačioje, 
bet tai kiti namai, kitoje šalyje: skamba iš rankų į rankas perduodamos mo- 
netos, ant akmeninių grindų girgžda medinės skrynios. Tomas girdi savo 
paties balsą, kažką pasakojantį Patnio kalba, Toskanos dialektu, prancūzo 
kareivio ir darkyta lotynų kalba. Gal tai Utopija? Šios salos centre yra Amau- 
rotas, dar vadinamas sapnų miestu. 

Jis jau pavargo galvoti, kas tai per pasaulis. Pavargo šypsotis nemato- 
mam priešui. 

Iš kontoros įžengia Tomas Eiveris. Atsisėda prie Kromvelio, paima jo 
ranką. Dar ateina Hju Latimeris ir pradeda skaityti psalmes. Šalia stovi 
Kranmeris ir tarsi netikėdamas savo akimis žiūri į savo bičiulį. Galbūt bijo, 
kad Kromvelis nesuvokdamas gali paklausti, kaip laikosi jo žmona Grėtė. 

Kristofas taria: 

— Norėčiau, kad čia būtų velionis kardinolas, jis tai tikrai jus paguostų. 
Volsis buvo geras žmogus. 

— Ką tu apie jį Žinai? 

— Aš apvogiau jį, sere. Nejaugi nežinojote? Pavogiau auksinius jo indus. 

Kromvelis bando atsisėsti. 

— Kristofai, tai tu tas mažas berniukas iš Kompjenė? 

— Taip, tai aš. Nešiodavau aukštyn žemyn karštą vandenį voniai ir kiek- 
vieną kartą tuščiame kibire išsinešdavau auksinį indą. Man labai gaila, kad 
jį apvogiau, nes jis buvo toks geras. „Ir vėl su savo kibiru, Fabrisijau, - taip 

mane vadindavo Kompjenė. - Duokite šiam vargšam vaikui pietus.“ Taip 
pirmą kartą paragavau abrikosų. 

— Kaip tavęs nepagavo? 

— Pagavo mano šeimininką, profesionalų vagį, ir įspaudė jam įdagą. O 
aš, kaip matote, gana lengvai išsisukau. 

— Prisimenu, prisimenu Kalė, alchemikus, atminties mašiną. Gvidas 
Kamilas kuria ją Pranciškui, kad šis būtų išmintingiausias karalius pasau- 
lyje, bet tas kvailys vis tiek neišmoks ja naudotis. 

- Jis kliedi, - konstatuoja Betsas, - temperatūra kyla. 

Tačiau Kristofas neatlyžta: 

— Ne, užtikrinu jus, kad Paryžiuje gyvena žmogus, sukūręs sielą. Tai 
pastatas, bet jis gyvas. Viduje daugybė lentynų, o ant jų guli pergamentai, 
rašto pavyzdžiai. Jie tarsi raktai, atveriantys dėžę su raktu, o kitoje dėžėje - 
kitas raktas, bet visi raktai ne iš metalo, o dėžės ne iš medžio. 

— Tuomet iš ko gi jie? - kažkas klausia. 

Jie iš dvasios. Būtent jie ir liks, jeigu visas knygas sudegins. Jie leidžia ne 
tik prisiminti praeitį, bet ir matyti ateitį, matyti visas formas ir papročius, 
kokie tik kada nors pasirodys Žemėje. 

Betsas sako, kad jis visas dega. Prisimena Mažąjį Bilnį, kai šis prieš mirtį 
laikė ranką virš žvakės liepsnos norėdamas sužinoti, kaip jam skaudės. 
Ugnis nudegino sulysusią jo kūno dalį, todėl visą naktį jis verkšleno kaip 
vaikas ir čiulpė apdegusią ranką, o ryte Noridžo miesto sargybiniai nuvedė 
jį į tą vietą, kur jų protėviai degino lolardus. Net kai jo veidas visai apdegė, 
jam vis dar kaišiojo katalikybės simbolius: medžiaga apsvilo ir užsidegė, 
juodaakės madonos kaip rūkytos silkės ėmė kvepėti dūmais. 

Mandagiai ir keliomis kalbomis Tomas prašo vandens. 

- Tik nedaug, - nurodo gydytojas Betsas, - mažais gurkšneliais. 

Jis girdėjęs apie salą Ormūzą, sausiausią karalystę pasaulyje, kur nėra 
nei medžių, nei javų, tik druska. Stovėdamas viduryje į visas puses per tris- 
dešimt mylių matai pelenų lygumas, už kurių yra perlais padengtas pajūris. 

Naktį ateina dukra Greisė. Ji visa švyti, o šviesa sklinda iš blizgančių 
jos plaukų. Ramiai, nemirksėdama žiūri į tėvą iki pat ryto. Paskui atveria 
langines, žvaigždės blėsta, o blyškiame danguje kartu pasirodo saulė ir mė- 
nulis. 

Taip praeina savaitė. Tomui geriau ir jis nori, kad atneštų jo popierius, 
bet gydytojai neleidžia. Kas bus toliau, klausia jis Ričardo, o šis sako: 

- Sere, daug ko mus išmokėte, esame jūsų mokiniai. Sukūrėte mąstančią 
mašiną, kuri veikia kaip gyva, nėra reikalo prižiūrėti ją kiekvieną minutę ar 
kiekvieną dieną. Sako, karalius Henrikas dejuoja, lyg pats sirgtų: „Na kurgi 
tas Kromvelis?“ 

Ateina žinia iš rūmų. Henrikas ketina aplankyti Kromvelį, nes jeigu tai 
karštligė iš Italijos, tikrai neužsikrės. 

Kromvelis negali tuo patikėti. Kai prakaitavimo epidemija buvo palau- 
žusi Aną, karalius pabėgo nuo jos, o juk tai buvo nutikę per patį meilės 
įkarštį. 

Tomas prašo pakviesti Terstoną. 

Jį maitina dietiniu valgiu, pavyzdžiui, kalakutiena. 

— O dabar paruošime... na, tarkim, paršelį, įdarytą ir pakeptą taip, kaip 
kartą mačiau per popiežiaus kviestinius pietus. Reikės viščiukų mėsos, ly- 
dytų kiaulės taukų, ožkos kepenų, viskas turi būti smulkiai supjaustyta. 
Dar paprastųjų pankolių sėklų, mairūno, mėtų, imbiero, sviesto, cukraus, 
graikinių riešutų, vištos kiaušinių ir truputį šafrano. Kai kurie dar deda 
sūrio, bet Londone reikiamos rūšies vis tiek nerasi, be to, jis nėra būtinas. 
Jeigu ko nors neturite, eikite pas Bonvizio virėją, šis tikrai turės. 

Ir priduria: 

- Priorui Džordžui perduokite, jog neleistų į gatvę savo vienuolių, kol 
čia lankysis karalius, jeigu nenori, kad juos tučtuojau reformuotų. 

Kromvelis įsitikinęs, jog viskas turi vykti iš lėto, kad žmonės suvoktų 
reformų naudą. Dvasininkų jokiu būdu nereikia išmesti į gatvę. Prie Tomo 
namų vartų gyvenantys vienuoliai yra savo ordino gėda, bet jie puikūs kai- 
mynai. Jie atsisakė vienuolyno valgyklos, o iš jų kambario langų vakarais 
sklinda linksmos vakarienės garsai. Bet kurią dieną galima sutikti jų minią 
prie Šulinio su dviem kibirais, iškart už vartų. Abatijos bažnyčia labiau 
primena turgų, kur prekiaujama viskuo, netgi mėsa. Rajone gausu jaunų 
viengungių iš Italijos prekybos namų, metams atvykstančių į Londoną. To- 
mas dažnai juos vaišina ir žino, kad pakilę nuo stalo (ir išplepėję daugybę 
naudingos informacijos apie rinką) jie eina tiesiai į vienuolyną, kur ener- 
gingos Londono merginos slepiasi nuo lietaus ir laukia klientų. 


Balandžio 17 dieną Kromvelį aplanko karalius. Auštant pila kaip iš ki- 
biro. Dešimtą valandą gerokai aprimsta. Tomas jau atsikėlęs ir kyla nuo 
krėslo. 

— Brangus mano Kromveli, - Henrikas bučiuoja jį į abu skruostus, ima 
už rankų ir (kad negalvotų, jog yra vienintelis stiprus vyras karalystėje) 
ryžtingai sodina atgal. 

— Sėdėkite ir nesiginčykite, - taria Henrikas. - Nors kartą gyvenime su 
manimi nesiginčykite, pone sekretoriau. 

Namo šeimininkės, Mersė ir jo brolienė Džoana, šventės metu pasipuo- 
šusios kaip Volsinghamo madonos. Jos žemai lenkiasi, o virš jų Henrikas, 
neformaliai apsirengęs, su sidabro brokato švarku, didžiule aukso grandine 

ant krūtinės, ant pirštų indiški smaragdai. Jis dar gerai nesuvokia Kromve- 
lio šeimos giminystės ryšių, ir tai jam su kaupu atleistina. 

— Pono sekretoriaus sesuo? - klausia Henrikas Džoanos. - Ne, atleiski- 
te. Dabar prisimenu, kad netekote sesers Betės maždaug tada, kai mirė ir 
mano mylimoji sesuo. 

Išgirdusios iš karalius lūpų tokią paprastą frazę apie pastarąsias netek- 
tis moterys apsiverkia, o Henrikas nušluosto abiem ašaras ir štai jos vėl 
šypsosi. Mažąsias nuotakas, Alisą ir Džo, karalius apsuka ore, tarsi jos būtų 
drugeliai, bučiuoja jas į lūpas ir sako apgailestaujantis, kad nepažinojo jų 
būdamas berniukas. 

— Ar pastebėjote, pone sekretoriau, - atkreipia dėmesį karalius, - kad 
kuo senesnis esi, tuo gražesnės atrodo merginos? 

— Ką gi, - atsako Kromvelis, - tuomet senatvė irgi turi savo pranašumų: 
sulaukus aštuoniasdešimties bet kuri apsileidėlė atrodys kaip tikras perlas. 

- Jūs juk dar labai jaunas, - suokia Mersė karaliui kaip kokiam geram 
kaimynui. 

Henrikas ištiesia rankas ir tarsi pozuodamas susirinkusiai kompanijai 
taria: 

— Liepą bus keturiasdešimt penkeri. 

Visi prityla, o Henrikas netveria džiaugsmu. Vaikšto po kambarį, ap- 
žiūrinėja paveikslus ir klausia, kas per žmonės juose. Žiūri į Anzelmą, Še- 
bos karalienę. Visus prajuokina, kai paima ant rankų Belą ir ima šnekėti su 
ja baisia ponios Lil prancūzų kalba: 

— Ponia Lil atsiuntė karalienei šuniuką, dar mažesnį, - šuo pakreipia 
galvą ir pastato ausis tarsi klausdamas, ko iš jo norima. - Todėl karalienė 
pavadino jį Purkua. 

Kai karalius pradeda kalbėti apie Aną, jo balsas skamba saldžiai kaip 
medus, o moterys šypsosi laimingos, kad jis rodo tokį santuokinės meilės 
pavyzdį. 

- Juk jūs žinote, Kromveli, matėte ant jos rankų. Karalienė jį visur ne- 
šiojasi. Kartais, - reikšmingai linkteli, - kartais man atrodo, kad jį myli 
labiau už mane. Taip, esu antroje vietoje po šuns. 

Kromvelis sėdi ir šypsosi, bet valgyti nenori. Stebi, kaip karalius pietau- 
ja iš sidabrinių indų, pagamintų pagal Hanso eskizus. 

Henrikas mandagiai kreipiasi į Ričardą, vadina jį giminaičiu ir prašo 
pabūti šalia, o visiems kitiems sako išeiti, nes nori pasikalbėti su savo pata- 
rėju akis į akį. 

— O kas bus, jeigu Pranciškus pasielgs vienaip ar kitaip, gal reikėtų pa- 
čiam plaukti pas jį ir susitarti? O jūs ar plauktumėte kartu, kai pasveiksi- 
te? Kas bus, jeigu airiai ar škotai taps nevaldomi ir teks kariauti kaip Vo- 

kietijoje, o valstiečiai patys karūnuos save karaliais? Jeigu apsišaukėliai 
pranašai ar Karolis nuvers mane ir pasodins į sostą Kotryną? Ji narsi, be to, 
liaudis ją myli, nes, Dievas mato, nemyliu aš. 

- Jeigu taip nutiks, - guodžia Kromvelis, - atsikelsiu nuo šios kėdės ir 
išeisiu į gatvę su kalaviju rankoje. 

Sočiai papietavęs karalius sėdi šalia ir pasakoja apie save. Gaivi ir lie- 
tinga balandžio diena sužadino jo prisiminimus apie tėvo mirtį. Pasakoja 
apie savo vaikystę: 

— Gyvenau Elthamo rūmuose, ten buvo juokdarys pravarde Žąsinas. 
Kai man buvo septyneri, Londoną užpuolė maištaujantys kornvaliečiai, 
vadovaujami milžino, atsimenate? Tėvas nusiuntė mane į Tauerį, kad ten 
būčiau saugus. „Išleisk mane! - šaukiau. - Aš noriu kovoti!“ Nebijojau mil- 
žino iš vakarų, bet bijojau savo senelės Margaritos Bofor, nes jos veidas bu- 
vo kaip giltinės, o kai paimdavo mane už rankos, visas kūnas nutirpdavo. 

— Kai buvome jauni, - tęsia karalius, - mums nuolat kartodavo, kad 
močiutė pagimdė mūsų tėvą būdama trylikos. Jos praeitis buvo kaip virš 
mūsų kybantis kardas. „Hari, tu juokiesi per gavėnią? Kai aš, būdama vos 
vyresnė už tave, pagimdžiau didįjį Tiudorą? Ką, Hari, tu šoki? Hari, tu Žai- 
di su kamuoliu?“ - visas jos gyvenimas buvo viena didžiulė pareiga. Sa- 
vo namuose Vokinge ji laikė dvylika skurdžių, o kartą privertė mane atsi- 
klaupti su dubeniu ir numazgoti jiems pageltusias kojas. Gerai dar, kad jų 
neapvėmiau. Kiekvieną rytą penktą valandą pradėdavo melstis, klaupdavosi 
ant pagalvėlės ir vaitodavo nuo sąnarių skausmo. O kai būdavo kokia nors 
šventė, vestuvės, krikštynos ar šiaip kokios linksmybės, žinote, ką ji dary- 
davo? Kiekvieną kartą? Be jokios išimties? Ji raudodavo. 

— Princas Artūras buvo jai viskas - jos akių šviesa ir šventasis angelas. 
Kai vietoj jo karaliumi tapau aš, ji atsigulė ir mirė iš pykčio. O ar Žinote, 
ką man pasakė prieš mirdama? - Henrikas prunkšteli. - „Paklusk visiems 
vyskupo Fišerio reikalavimams!“ Gaila, kad nepaprašė vyskupo paklusti 
man! 

Karaliui išėjus prie jo prisėda Džoana. Jie kalbasi tyliai, nors pokalbis 
nėra slaptas. 

— Ką gi, viskas praėjo sėkmingai. 

— Reikės apdovanoti virėjus. 

- Visi tarnai kaip reikiant pasistengė. Kokia aš laiminga, kad pamačiau 
karalių. 

— Ar jis tavęs nenuvylė? 

— Nemaniau, kad jis toks švelnus. Dabar suprantu, kodėl Kotryna taip 
dėl jo kovojo - ne tik dėl karūnos, kurią laiko teisėta savo nuosavybe, bet 
ir dėl tokio vyro. Jo sunku nepamilti. 

Staiga įeina Alisa ir sako: 

— Keturiasdešimt penkeri! Maniau, jis gerokai vyresnis. 

— Turbūt atsigultum su juo už saują granatų, - šaiposi Džo. - Pati taip 
sakei. 

—- Otuuž eksporto licencijas. 

— Liaukitės, merginos! - netekęs kantrybės sušunka Kromvelis. - O, 
kad jus girdėtų jūsų vyrai. 

— Mūsų vyrai žino, kas esame, - taria Džo. - Esame vertos pačios savęs, 
argi ne? Juk drovių mažų mergaičių Ostin Frajerse niekas neieško. Keista, 
kaip dėdė mūsų dar neapginklavo. 

— Mane varžo papročiai, kitaip būčiau išsiuntęs jus į Airiją. 

Kai jos įsiaudrinusios išeina iš kambario, Džoana pasilenkia. 

— Nepatikėsi, ką dabar papasakosiu. 

— Pamėgink. 

- Henrikas tavęs bijo. 

Jis purto galvą. Kas gi gali išgąsdinti Anglijos liūtą? 

— Prisiekiu. Kad būtum matęs jo veidą, kai pasakei, kad paimsi kardą 
į rankas. 


Jo aplankyti atvyksta Norfolko hercogas. Visas kiemas dunda, kai tar- 
nai bando suvaldyti pliumažu papuoštą jo arklį. 

— Kepenys, ar ne? Mano kepenys niekam tikusios, o per pastaruosius 
penkerius metus raumenys visai sunyko. Tik pažiūrėkite! - rodo kaulėtą 
savo ranką. - Išbandžiau visus karalystės gydytojus, ir nė vienas nežino, 
kokia liga mane kankina. Bet niekada nepamiršta atsiųsti sąskaitų. 

Norfolkas - tai Kromvelis puikiai žino - niekada nemoka už gydymą. 

- Taip, dar diegliai, - tęsia kalbą hercogas, - dėl jų šiame gyvenime 
jaučiuosi kaip skaistykloje. Kartais visą naktį prasėdžiu ant naktipuodžio. 

- Jūsų Šviesybė turėtų laisviau žvelgti į gyvenimą, - pataria Reifas. 
Neryti maisto vienu prisėdimu, turi jis omeny. Ir nelakstyti visą laiką ap- 
siputojusiam kaip pašto arkliui. 

— Aš bandau, patikėkite. Dukterėčia aiškiai pasakė, kad nenori matyti 
nei manęs, nei mano kompanijos. Išvykstu į savo namus Keninghole, Hen- 
rikas visada gali ten mane rasti. Tegu Viešpats kuo greičiau jus pagydo, 
pone sekretoriau. Sako, kad šv. Valteris padeda, kai tik darbas nesiseka. 
O šv. Ubaldas gydo galvos skausmus, pats įsitikinau, - kažko ieško švarko 
kišenėje. - Atnešiau jums popiežiaus palaimintą medalioną. Atsiprašau, 
Romos vyskupo, - deda ant stalo, - pagalvojau, gal neturite. 

Hercogui išėjus Reifas paima medalioną. 

- Greičiausiai prakeiktas. 

Girdi, kaip ant laiptų hercogas gailiai šaukia: 

— Maniau, kad jis bus vos gyvas! Man sakė, kad jis jau miršta! 

— Na, šiaip taip išprašėme, - taria Kromvelis Reifui. 

— Taip, kaip Safolką, - išsiviepia šis. 

Henrikas taip ir negavo trisdešimties tūkstančių svarų, kuriuos turėjo 
jam sumokėti Safolkas kaip baudą už tai, kad vedė jo seserį. Retkarčiais 
karalius tuos pinigus prisimena, prisiminė ir dabar. Norėdamas grąžinti 
skolas Brandonas turėjo atiduoti savo žemes Oksfordšyre bei Berkšyre ir 
dabar gyvena kukliame name šalies pietuose. 

Kromvelis užsimerkia. Jį apima palaima pagalvojus, kad privertė nešti 
kudašių du hercogus. 

Pasirodo kaimynas Šapui. 

— Pranešiau savo ponui, kad jus aplankė karalius. Imperatorius labai 
nustebo, kad karalius atvyko į privačius namus, netgi ne į lordo. O aš rašau 
jam: „Kad žinotumėte, kiek Kromvelis dėl jo padarė.“ 

— O, kad jis turėtų tokį tarną, - atsidūsta Kromvelis, - bet, Eustachijau, 
jūs, senas šventeiva, dar pašoksite ant mano kapo. 

— Brangus mano Tomai, su kuo ginčyčiausi, jeigu jūsų nebūtų? 

Tomas Eiveris nematant gydytojams atneša Kromveliui Luko Pačolio 
knygą apie šachmatus su užduotimis. Greitai jis viską išsprendžia, o ant tuš- 
čių lapų netgi užrašo kelias savo sukurtas užduotis. Atneša paštą ir Krom- 
velis sužino, kokių nelaimių nutiko šalyje ir svetur pastaruoju metu. Sako, 
kad siuvėjas iš Miunsterio, Jeruzalės karalius, turintis šešiolika žmonų, su- 
sipyko su viena iš jų ir nukirto jai galvą turgaus aikštėje. 

Tomas pamažu grįžta į šį pasaulį. Partrenk jį ir jis atsikels. Jo patikrinti 
atėjo mirtis, apžiūrėjo, pūstelėjo į veidą ir išėjo. Iš drabužių matyti, kad jis 
sulyso, todėl kurį laiką jaučiasi lengvas kaip pūkelis, neprisirišęs prie šio 
pasaulio, o kiekviena diena dovanoja naujų galimybių. Bolinai nuoširdžiai 
sveikina jį nugalėjus ligą. Taip ir turėtų būti, nes kas jie būtų be jo. Sutikęs 
Kromvelį Kranmeris tapšnoja per petį ir iš visos širdies spaudžia ranką. 

Kol Tomas sveiko, karalius nusikirpo plaukus. Jam pasirodė, kad dėl to 
bus mažiau pastebima, jog jis plinka, deja. Ištikimi patarėjai pasielgė taip 
pat, ir greitai tai tapo jų draugystės simboliu. 

- Kaip Dievą myliu, sere, - taria ponas Rioteslis. - Jeigu nebūčiau bijo- 
jęs jūsų anksčiau, tai tikrai būčiau išsigandęs dabar. 

— Riotesli, - atsako Kromvelis, - jūs gi ir anksčiau manęs bijodavote. 

Ričardas, nuolat dalyvaujantis turnyruose ir dėl to trumpai kerpantis 
plaukus, kad šie nekyšotų iš po šalmo, išoriškai nė kiek nepasikeitė. O ap- 
sikirpęs Rioteslis atrodo protingesnis, jeigu tai iš viso įmanoma, Reifas — 
ryžtingesnis ir budresnis. Ričardas Ričas jau nepanašus į berniuką. Platus 

Safolko veidas įgavo keistų nekaltumo bruožų. Monsinjoras kiek apgau- 
lingai asketiškas. O Norfolko pokyčių niekas nepastebi. 
— O kokie jo plaukai buvo prieš tai? - klausia Reifas. Plieno spalvos 
plaukų kuokštai sutvirtina jo galvą, tarsi būtų prilipdyti karo inžinierių. 
Mada žaibo greitumu plinta po šalį. Kai į archyvo pastatą ryžtingai įžen- 
gia Roulandas Li, Kromveliui atrodo, kad link jo artėja patrankos sviedinys. 
Jo sūnaus akys didelės ir ramios, vis dar aukso spalvos. Motina, meiliai 
paglosčiusi vaikiškas jo garbanas, apsiverkdavo. 
— Nejaugi? - stebisi Gregoris. - Neprisimenu. 


Balandžio pabaigoje teisiami keturi išdavikai vienuoliai. Jiems pakar- 
totinai buvo siūloma prisiekti, bet jie atsisakė. Jau praėjo metai nuo pra- 
našės mirties. Karalius buvo gailestingas jos pasekėjams, bet dabar nelinkęs 
nusileisti. Visos bėdos prasidėjo Londono Čarterhause, kur asketai miego- 
davo ant šiaudų. Prie jų vėliau buvo prisidėjęs ir Tomas Moras, kol atrado, 
kad jo gebėjimų reikia pasauliui. To išdavikų lizdo apžiūrėti buvo nuvykęs 
ir Kromvelis, tik aplankęs nepaklusnią Siono bendruomenę. Kalbėjo ra- 
miai, kalbėjo šiurkščiai, grasino ir prašė, buvo atsiuntęs apsišvietusių dva- 
sininkų, kad tie paaiškintų karaliaus reikalavimus, buvo susitikęs su nepa- 
tenkintais bendruomenės nariais ir prašęs jų sekti savo brolius. Bet viskas 
veltui. Visi kaip susitarę tvirtino: „Eikite ir leiskite mums ramiai numirti.“ 

Jeigu jie tikisi iki gyvenimo galo išsaugoti sielos ramybę, labai klysta, 
nes įstatymas išdavikams numato pačią griežčiausią bausmę - gyvas žmo- 
gus bus skrodžiamas viešumoje ir jo viduriams paruoštos karštos žarijos. 
Tai pati baisiausia iš visų mirčių - skausmas, įniršis ir pažeminimas. Patys 
aršiausi maištininkai praranda sąmonę dar prieš tai, kai egzekutorius pra- 
deda savo darbą su peiliu rankoje. Prieš mirdamas nuteistasis regi savo 
draugų mirtį, o kai jį numeta žemyn nuo kartuvių, jis kaip gyvulys ima 
šliaužioti ratais ant kraujuotų lentų. 

Vienuolių egzekucijoje karaliui turi atstovauti Viltšyras ir Džordžas 
Bolinas, dar ir Norfolkas, kurį buvo ištempę bambantį iš kaimo ir liepę 
kaip pasiuntiniui vykti į Prancūziją. Iš pradžių Henrikas pats norėjo stebėti 
egzekuciją, nes dvariškiai tokiais atvejais dėvi kaukes ir sėdi ant arklių tarp 
miesto pareigūnų bei nudriskusios prastuomenės, kuri šimtais suplūsta 
pažiūrėti reginio. Bet tokio ūgio karaliui bus sunku pasislėpti net su kauke, 
be to, jis bijo Kotryną palaikančių demonstracijų, - bet kurioje driskių mi- 
nioje vis atsiranda jos gerbėjų. 

- Vietoj manęs vyks jaunasis Ričmondas, - nurodo Henrikas. - Galbūt 
vieną dieną jam teks kovoje ginti savo sesers titulą, tegu pratinasi prie 
skerdynių garsų ir vaizdų. 

Vėlai vakare, egzekucijos išvakarėse, Ficrojus aplanko Kromvelį. 

— Brangus pone sekretoriau, vykite vietoj manęs. Labai prašau. 

— O ar galite rytoj ryte vietoj manęs susitikti su karaliumi? Pagalvokite 
apie tai, - atsako jis tvirtai ir ramiai. - Jei jums pasidarys bloga, nukrisite 
rytoj nuo arklio ar apsivemsite prie savo uošvio, jis to niekada nepamirš. 
Jeigu vis dar norite miegoti šalia savo mylimos nuotakos, įrodykite, kad 
esate vyras. Nenuleiskite nuo hercogo akių ir elkitės taip kaip jis. 

Kitą dieną po visko Kromvelį aplanko pats Norfolkas. 

— Kromveli, prisiekiu savo gyvybe, kad vienas vienuolis dar šaukė, kai 
jam išplėšė širdį. „Jėzau! - šaukė jis. - Jėzau, apsaugok mus, vargšus anglus!“ 

— Ne, milorde, tai neįmanoma. 

— Tikrai žinote? 

— Žinau iš patirties. 

Hercogas krūpteli. Na ir puiku, tegu galvoja, kad ir jis pats praeityje 
išplėšdavo žmonių širdis. 

- Galbūt jūs ir teisus, - Norfolkas persižegnoja, - turbūt tai buvo balsas 
iš minios. 


Vienuolių egzekucijos išvakarėse Kromvelis išrašė leidimą Margaritai 
Rouper, pirmą per kelis mėnesius. Žinoma, svarsto jis, Margarita bus šalia 
tėvo, kai vienuolius ves į bausmės vietą. Aišku, kad ims graudinti tėvą, sa- 
kys: „Karalius karingai nusiteikęs, prisiek, kaip prisiekiau aš, ir viskas bus 
gerai. Pasakyk sau mintyse, kad ši priesaika netikra, sukryžiuok pirštus už 
nugaros, svarbiausia, pasikviesk Kromvelį ar kokį kitą karaliaus pareigūną, 
ištark priesaikos žodžius ir eik namo.“ 

Bet jo taktika nepasiteisino. Ji stovėjo su savo tėvu prie lango sausomis 
akimis, kai abitais vilkinčius išdavikus vedė į Taiberną. „Vis užmirštu, — 
mąsto Kromvelis, - kad Moras negaili nei savęs, nei kitų. Aš tai jau tikrai 
būčiau apsaugojęs savo mergaites nuo tokio reginio, to tikėjausi ir iš Moro. 
Tokiam žmogui net sava duktė yra priemonė savo apsisprendimui sutvir- 
tinti. Jeigu Megė nepasiduos, nepasiduos ir jos tėvas, o ji tikrai nepasiduos.“ 

Kitą dieną jis vėl vyksta aplankyti Moro. Pliaupia lietus, po kojomis ba- 
los, sienas sunku atskirti nuo vandens, o vėjas už kampo švilpia kaip žiemą. 


»-v-- 


Nusimetęs šlapius drabužius kalbasi su kalėjimo prižiūrėtoju Martinu, 


»v-- 


— Ar kada nors atkreipėte dėmesį, kad vienas jo petys yra aukštesnis 
už kitą? 

— Tai dėl pernelyg dažno rašymo, - aiškina Kromvelis, - viena alkūnė 
ant stalo, kitos pusės petys nuleistas. 

— Bet kokiu atveju jis primena suolo gale sėdintį mažytį sulinkusį 
kuprių. 

Moras užsiaugino barzdą ir dabar panašus į Miunsterio pranašus, nors 
toks palyginimas turbūt jį gerokai įsiutintų. 

- Pone sekretoriau, kaip reagavo karalius į žinias iš užsienio? Sako, im- 
peratoriaus armija jau žygiuoja. 

— Taip, bet greičiausiai į Tunisą, - žvilgteli į lietų už lango. - Jeigu būtu- 
mėte imperatorius, nejaugi Tunisą išmainytumėte į Londoną? Paklausyki- 
te, atėjau ne pasiginčyti. Noriu įsitikinti, ar jums viskas gerai. 

— Girdėjau, prisaikdinote mano juokdarį Henrį Patinsoną, - sako Mo- 
ras ir juokiasi. 

— O vakar mirę vienuoliai pasekė jūsų pavyzdžiu ir atsisakė prisiekti. 

— Leiskite paaiškinti. Nesu joks pavyzdys. Esu toks, koks esu, ir nieko 
daugiau. Tam aktui neprieštarauju. Nesu nusistatęs ir prieš tuos, kurie tą 
aktą sukūrė. Nekritikuoju priesaikos ir prisiekiančiųjų. 

- Taip, žinoma, - sėdasi ant skrynios, kurioje Moras laiko savo daik- 
tus, - bet žinote, kad tokie žodžiai teisėjų neįtikins. Jeigu iš viso byla juos 
pasieks. 

— Atėjote man grasinti. 

— Imperatoriaus žygiai išvedė karalių iš kantrybės. Jis nori atsiųsti pas 
jus komisiją, kuri užduos aiškius klausimus dėl jo titulo. 

— Kurgi ne, jūsų draugai greitai ras kelią į tiesą. Odlis? Ir Ričardas Ri- 
čas? Paklausykite, nuo pat pirmos dienos Taueryje ruošiuosi mirčiai nuo 
jūsų - taip, jūsų - arba gamtos rankos. Prašau tik ramybės ir tylos, kad 
galėčiau pasimelsti. 

— Norite tapti kankiniu? 

— Ne, aš tik noriu grįžti į namus. Esu silpnas, Tomai. Esu silpnas, kaip 
ir visi kiti. Noriu, kad karalius pripažintų mane nuolankiu savo tarnu, toks 
esu iki dabar. 

— Niekada nesupratau, kur yra riba tarp aukos ir savižudybės. 

- Ją apibrėžė Kristus. 

- Ar palyginimas jūsų nestebina? 

Tyla. Skambi, provokuojanti Moro tyla, aidinti nuo visų sienų. Moras 
sako, kad myli Angliją ir bijo, kad ji nebūtų pasmerkta. Žiauriam savo 
Dievui siūlo sandėrį: „Bus geriau, jeigu vienas žmogus mirs už visus kitus 
žmones.“ 

„Ką gi, pasakysiu jums, - mąsto Kromvelis. - Derėkitės, jeigu norite. 
Atsiduokite budeliui, jeigu pageidaujate. Žmonėms į tai nusispjauti. Šian- 
dien gegužės 5-oji. Po dviejų dienų atvyks komisija. Paprašysime jūsų sėstis, 
jūs atsisakysite. Stovėsite ir žiūrėsite į mus kaip koks dykumos vienuolis, o 

mes sėdėsime apsimuturiavę nuo vasaros šaltuko. Išdėstysiu, ką reikia, jūs 
atsakysite, kaip visada. Galbūt laimėsite. Išeisiu ir paliksiu jus, ištikimą pa- 
valdinį, kaip pats sakote, kol jums barzda užaugs iki kelių, o akis uždengs 
voratinkliai.“ 


Toks jo planas, bet įvykiai eina savo eiga. Kromvelis klausia Ričardo, ar 
istorijai žinomas koks nors šlykštus Romos vyskupas, pasirinkęs savo kvai- 
lystėms tokį netinkamą laiką? Farnezė paskelbė, kad Anglija turės naują 
kardinolą - vyskupą Fišerį. Henrikas įtūžo ir prisiekė, kad išsiųs Fišerio 
galvą į Italiją pasitikti kardinolo kepurės. 

Birželio trečia diena. Kromvelis pats vyksta į Tauerį su Viltšyru kaip 
Bolinų pasiuntiniu ir Čarlzu Brandonu, kuris tikrai daug mieliau rinktųsi 
žvejybą. Ričas turės užrašinėti, o Odlis - juokauti. Vėl drėgna ir Brandonas 
atkreipia dėmesį, kad tai gali būti pati blogiausia iš visų vasarų. 

- Taip, - atsidūsta Kromvelis, - gerai, kad Jo Didenybė nėra prietaringas. 

Visi juokiasi, tik Safolkas kažko dvejoja. 

Kai kas sako, kad 1533-iaisiais bus pasaulio pabaiga. Apie praeitus me- 
tus taip pat buvo kalbama. O kodėl ne šiais? Visada kas nors pasiryžęs įro- 
dyti, kad tuoj bus galas, ir išvadinti savo kaimyną antikristu. Iš Miunsterio 
pranešama, kad Apokalipsė jau atėjo. Apgulusieji miestą reikalauja besąly- 
giškos kapituliacijos, o apgultieji grasina masine savižudybe. 

- Jėzau švenčiausias, kas čia per vieta? - stebisi Brandonas valydamas 
lietaus vandenį nuo kepurės. - Ar ši aplinka neslegia jūsų? 

- Juk mes visą laiką čia, - gūžteli pečiais Ričas, - tai vienokiu, tai kito- 
kiu reikalu. Ponas sekretorius reikalingas ir pinigų kalykloje,-ir karaliaus 
brangenybių saugykloje. 

Martinas atveria duris ir Moras tučtuojau iškiša galvą. 

— Šiandien arba „taip“, arba „ne“, - rėžia Kromvelis. 

- Net nepasisveikinsite ir nepaklausite, kaip laikausi? - kažkas davė 
Morui šukas barzdai sušukuoti. - Kokios žinios iš Antverpeno? Ar Tindeilą 
jau sugavo“ 

— Tai su jūsų byla nesusiję, - taria lordas kancleris, - atsakinėkite į 
klausimus apie priesaiką. Apie statutą. Ar jis teisėtas? 

— Sako, kad išėjo į gatvę ir jį sugavo imperatoriaus kariai. 

- Žinojote iš anksto? - šaltai klausia Kromvelis. 

Tindeilą sugavo ne šiaip sau, jį kažkas išdavė. Kažkas išviliojo jį iš sau- 
gios prieglaudos, ir Moras puikiai žino, kas tai padarė. Kromvelis mato sa- 
ve iš šalies, tokį pat lietingą rytą, einantį per kambarį, - kaip pastato kalinį 
ant kojų ir prievarta išgauna iš jo agento vardą. 

- Jūsų Šviesybe, - taria jis Safolkui, - atrodote įsiutęs, būkite ramesnis. 

— Aš? - stebisi Brandonas, o Odlis juokiasi. 

— Dabar velnias Tindeilas gaus, ko nusipelnęs, - prabyla Moras. - Im- 
peratorius jį sudegins. O karalius nė nemėgins jo gelbėti, nes Tindeilas ne- 
pritarė naujoms jo vedyboms. 

— Gal manote, kad Tindeilas šiuo atveju teisus? - klausia Ričas. 

— Kalbėkite! - griežtai, bet gana ramiai paliepia Odlis. 

Moras sunerimęs, liežuvis pinasi, į Odlį nekreipia jokio dėmesio ir kal- 
ba tik su Kromveliu. 

- Negalite manęs priversti atsakinėti. Jeigu turėčiau priekaištų jūsų 
viršenybės aktui, nors jo ir nepripažįstu, jūsų priesaika taptų dviašmeniu 
kardu, nes pasakęs „taip pražudyčiau sielą, o pasakęs „ne“ - kūną. Todėl 
nesakysiu nieko. 

— Kai tardėte tuos, kuriuos vadinate eretikais, išsisukinėjimo negalėjote 
pakęsti. Priversdavote juos kalbėti, o jeigu nekalbėdavo, kankindavote. Jei- 
gu jie privalėdavo atsakinėti, kodėl jūs negalite? 

- Tai visai kitokia situacija. Eretiką versdavau atsakinėti vadovauda- 
masis teisynu, visa krikščioniškojo pasaulio galybe. O čia man grasinate 
vienu vieninteliu įstatymu, vienu neseniai priimtu nurodymu, kurio nepri- 
pažįsta jokios kitos šalys. 

Kromvelis stebi, kaip Ričas užrašinėja, paskui nusisuka. 

— Pabaiga visada tokia pati. Jiems laužas, jums - ešafotas. 

- Jeigu tik karalius pasigailės jūsų, - priduria Brandonas. 

Moras suvirpa, stipriai sugniaužia kumščius. Kromvelis abejingai žvel- 
gia į kalinį. Štai išeitis - išgąsdinti Morą ilgai trunkančia mirtimi. Nors pats 
puikiai supranta, kad taip nedarys, ir ši mintis ima graužti jį kaip nuodai. 
Krikščioniškasis pasaulis jau visai kitoks. 

— Pone sekretoriau, - prabyla Ričas, - Fišeris daug drąsesnis už šį kalti- 
namąjį. Fišeris sako, ką galvoja, ir prisiima atsakomybę už savo veiksmus. 
Pone Tomai, galėtumėte tapti aiškiu išdaviku, jeigu tik išdrįstumėte. 

— Jūs klystate, - švelniu balsu kalba Moras, - ne mano reikalas veržtis 
link Dievo. Laukiu, kol Dievas pašauks mane. 

— O jūs gana užsispyręs, - taria Odlis, - bet mes netaikysime metodų, 
kuriuos taikėte kitiems žmonėms, - atsistoja. - Paklusdami karaliaus valiai 
perduodame bylą teismui. 

- Viešpatie, kurs esi danguje! Ką blogo galiu padaryti kalinamas šioje 
skylėje? Niekam nekenkiu ir niekam nieko pikto nelinkiu. Nejaugi to nepa- 
kanka Žmogui gyvybei išsaugoti... 

- Nedarote nieko blogo? - pertraukia Kromvelis netikėdamas savo 
ausimis. - O Beinhamas, prisimenate jį? Konfiskavote jo turtą, vargšę jo 

žmoną uždarėte kalėjime, pasodinote jį ant kankinimo suolo, paskui įme- 
tėte į vyskupo Stokslio rūsį. Vėliau nusivežėte į savo namus ir dvi dienas 
laikėte pririštą prie baslio, tada vėl nusiuntėte pas Stokslį, kur jį visą savaitę 
daužė ir žemino, bet jums vis tiek dar nebuvo gana. Nusiuntėte vargšelį į 
Tauerį, vėl pririšote prie stulpo, ir galiausiai jo kūnas buvo taip sužalotas, 
kad į deginimo vietą jį nešė ant neštuvų. O sakote, Tomai Morai, kad nie- 
kam nieko blogo nedarote. 

Ričas pradėjo rinkti nuo stalo Moro popierius, nes įtariama, kad jis 
susirašinėja su Fišeriu. Būtų neblogai, jeigu pavyktų įrodyti ir Fišerio iš- 
davystę. Iš pradžių Moras mėgina uždengti popierius ranka, bet paskui tik 
gūžteli pečiais ir ją atitraukia. 

— Imkite, jeigu taip norite. Juk ir taip skaitote viską, ką parašau. 

- Jeigu greitai nepakeisite savo nuomonės, - perspėja Kromvelis, - pri- 
valėsime atimti plunksnas ir popierius. Ir knygas. 

Moras susigūžia ir pradeda kramtyti lūpą. 

— Jeigu jau taip reikia, imkite viską dabar. 

— Gėdykitės, - prataria Safolkas. - Mes jums ką, tarnai, pone Morai? 


— Viskas dėl manęs, - prabyla Ana, o jis žemai lenkiasi. - Kai pagaliau 
iškvosite, kas kankina tokią jautrią Moro sąžinę, paaiškės, kad pagrindinė 
priežastis - tai aš, jis nenori manęs pripažinti karaliene. 

Ana maža, išblyškusi ir pikta. Ilgi pirštai sulenkti, akys blizga. 

Prieš tęsdamas Kromvelis turi dar priminti Henrikui praėjusių metų 
nelaimę, atkreipti dėmesį, kad ne bet kuris karaliaus noras taip paprastai 
įgyvendinamas. Lordas Dakras, vienas šiaurinių lordų, praeitą vasarą buvo 
apkaltintas išdavyste, nes sudarė slaptą sandėrį su škotais. Kaltinimo suma- 
nytojai neformaliai buvo Klifordų šeima, seni Dakrų priešai ir varžovai, 
turintys Bolinų užnugarį, nes Dakrai atvirai palaikė buvusią karalienę. 
Veiksmas vyko Vestminsterio rūmuose, teismui vadovavo Norfolkas kaip 
karalystės perų teismo pirmininkas, o Dakrą pagal jo titulą teisė dvidešimt 
lordų. Ir... privėlė klaidų. Galbūt visas sumanymas buvo klaidingas, nes 
Bolinai norėjo daug ir greitai. Galbūt Kromvelis padarė klaidą, kad pats 
nesiėmė vadovauti procesui, - manė, jog bus geriau likti antrame plane ir 
neerzinti aristokratų, kurie ir taip griežia ant jo dantį, nes nepatenkinti, kad 
nekilmingas išsišokėlis eina tokias pareigas. O gal kaltas buvo Norfolkas, 
nesugebėjęs vadovauti procesui. Vienaip ar kitaip, kaltinimai buvo panai- 
kinti, o karalius labai nustebo ir įniršo, nes visai nesitikėjo tokios teismo 
baigties. Karaliaus sargyba nugabeno Dakrą atgal į Tauerį, o Kromvelį pa- 
siuntė ten sudaryti sandorio, kuris galiausiai sužlugdytų Dakrą. Teisme 
gindamasis Dakras kalbėjo septynias valandas, o Kromvelis gali kalbėti 

ištisą savaitę. Dakrą apkaltino nuslėpus išdavystę, o ne pačia išdavyste. Su- 
mokėjęs už karaliaus malonę dešimt tūkstančių svarų Dakras tapo laisvu 
elgeta. 

Karalienė nerimsta - nori, kad ką nors vis tiek nubaustų. Įvykiai Pran- 
cūzijoje klostosi ne taip, kaip norėtųsi. Sako, kad išgirdęs Anos vardą 
Pranciškus prunkščia. Ji įtaria, ir yra teisi, kad jos tarną Kromvelį labiau 
domina draugystė su vokiečių hercogais nei sąjunga su Prancūzija, bet 
dabar ne metas ginčytis, be to, karalienė sako, kad nenurims, kol bus gyvas 
Fišeris ir Moras. Dabar ji nervingai vaikšto po kambarį, visai nepanaši į 
karalienę, ir vis dėbteli į Henriką, paliečia jo rankovę, ranką, o šis visai 
nekreipia į ją dėmesio, tarsi būtų paprasta musė. Kromvelis stebi. Šiandien 
tai vienokia pora, rytoj bus kitokia. Kartais dievina vienas kitą, kartais 
elgiasi kaip visai svetimi. Beje, skausmingiausia stebėti jų burkavimą. 

— Dėl Fišerio viskas paprasta, - aiškina Kromvelis, - nes jo nusižen- 
gimai gana aiškūs. O dėl Moro... Moralės požiūriu mūsų kaltinimai ne- 
priekaištingi - niekas neabejoja jo ištikimybe Romai ir jo neapykanta Jūsų 
Didenybei kaip Bažnyčios vadovui. Vis dėlto teisės požiūriu ši byla gana 
kebli ir Moras nepraleis progos pasinaudoti bet kokia teisine ar procesine 
gudrybe. Apkaltinti jį nebus lengva. 

Henrikas tarsi nubunda. 

— Nejaugi manote, kad pasamdžiau jus spręsti lengvų užduočių? Jėzau, 
atleisk man už mano paprastumą. Suteikiau jums tokias pareigas, apie ku- 
rias jūsų kilmės Žmonės nė sapnuoti nesapnuodavo per visą karalystės isto- 
riją, - pažemina balsą. - O gal manote, kad dėl gražaus veido? Dėl malonios 
kompanijos? Laikau jus, pone Kromveli, dėl to, kad esate suktas kaip lapė. 
Bet nemėginkite šildytis mano užantyje. Žinote mano valią. Vykdykite. 

Išeidamas Tomas jaučia kambaryje tvyrančią tylą. Ana eina prie lango, 
o Henrikas įdėmiai žiūri į jo pėdas. 


Vos tik įeina Ričas, virpantis nuo kažkokių neatskleistų paslapčių, 
Kromvelis nori pritrėkšti jį kaip musę, bet greitai susitvardo ir ima trinti 
rankomis kaip laimingiausias Londone žmogus. 

— Na, sere, paėmėte knygas? O jis kaip? - teiraujasi Kromvelis. 

- Jis užvėrė langines, o kai paklausiau kodėl, atsakė, kad prekių nėra, 
todėl jis uždaro parduotuvę. 

Sunku įsivaizduoti Morą, sėdintį tamsiame kambaryje. 

- Žiūrėkite, sere, - Ričas duoda kažkokį popierių, - mes pabendravome 
ir aš viską užrašiau. 

- Pamėginkime suvaidinti, - Kromvelis sėdasi, - aš būsiu Moras, o 
jūs - Ričas. 

Ričas negali patikėti savo akimis. 

— Ar užverti langines? Juk veiksmas vyksta tamsoje, ar ne? 

— Aš nenorėjau... - svyruodamas tęsia Ričas, - palikti jo nepabandęs 
paskutinį kartą. 

- Gerai, turite savo taktiką. Bet kodėl jis sutiko kalbėtis su jumis ir ne- 
sutiko su manimi? 

— Nes aš jam nieko vertas. Tuščia vieta. 

— O iš tiesų esate vyriausiasis prokuroras, - pašaipiai taria Kromvelis. 

— Taigi pradėjome kalbėtis. 

— Ar kaip Linkolno smuklėje po sočios vakarienės? 

- Tiesą sakant, ėmiau jo gailėtis. Jis pasiilgo bendravimo, o jūs žinote, 
kaip sunku jį sustabdyti. Sakau jam: „Įsivaizduokite, kad parlamentas pa- 
tvirtina aktą, kuriame teigiama, kad aš, Ričardas Ričas, esu Anglijos kara- 
lius. Ar pripažintumėte mane karaliumi?“ Jis nusijuokė. 

— Ką gi, tai tikrai mažai tikėtina. 

— Aš primygtinai klausiau ir jis atsakė: „Taip, kilnusis Ričardai, aš jus 
pripažįstu, nes jus pripažino parlamentas, o prisiminęs pastarųjų laikų 
įvykius nenustebsiu prabudęs karaliaus Kromvelio karalystėje, nes jeigu 
siuvėjas gali tapti Jeruzalės karaliumi, kodėl vaikinas iš kalvės negali tapti 
Anglijos karaliumi?“ 

Ričardas nutyla norėdamas įsitikinti, ar pašnekovas nesupyko. 

- Kai tapsiu karaliumi Kromveliu, tu būsi hercogas. Beje, o kokia pasa- 
kojimo esmė? Gal jos iš viso nėra? 

— „Jūs pateikėte pavyzdį, - tarė Moras, - o aš dabar pateiksiu savąjį. Įsi- 
vaizduokite, kad parlamentas patvirtins aktą, jog nuo šiol Dievas nėra Die- 
vas.“ Toks aktas neturės jokios galios, atsakiau, nes parlamentas neturi tei- 
sės spręsti tokių klausimų. „Na štai, jaunasis mano bičiuli, - tarė Moras, - 
štai ir supratote situacijos absurdiškumą.“ Tada sustojo ir pažvelgė į mane 
taip, lyg norėtų pasakyti, kad mums verčiau grįžti į realų pasaulį. Tada aš 
pasiūliau aptarti tarpinį variantą: „Juk žinote, kad parlamentas paskelbė 
karalių Bažnyčios vadovu. Kodėl nepripažįstate šio sprendimo, o mane 
karaliumi pripažįstate?“ - „Čia skirtingi atvejai, - tarė jis kaip mažam vai- 
kui. - Pirmas yra pasaulietinės valdžios klausimas ir parlamentas turi teisę 
pareikšti savo nuomonę, oO antras siejasi su dvasiniais dalykais, todėl par- 
lamentas šiuo atveju neturi teisės kištis.“ 

— Popiežininkas prakeiktas, - rėžia Kromvelis žiūrėdamas į Ričą. 

— Taip, sere. 

- Žinau, kad taip mano, nors niekada garsiai apie tai nesakė. 

- Jis sakė, kad šiai ir kitoms šalims galioja aukščiausias įstatymas, ir 
jeigu parlamentas nusižengia Dievo įstatymui... 

— Popiežiaus įstatymui, nes jam tai akivaizdžiai vienas ir tas pats. Ko- 
dėl nuolat tyrinėja savo sąžinę? Ogi dieną naktį tikrina, ar ji neprieštarauja 
Romos Bažnyčios nuomonei. Tai jo paguoda, jo vedlys. Man atrodo, jeigu 
jis atvirai neigia parlamento galias, neigia ir karaliaus titulą. O tai jau išda- 
vystė. Ir vis dėlto, - gūžteli pečiais, - kiek dar mums reikės su juo vargti? 
Ar galime įrodyti, kad atsisakymas yra piktavališkas? Jis sakys, kad mes 
plepėjome norėdami tempti laiką, svarstėme spekuliatyvius atvejus ir nag- 
rinėjome žodžius, neturinčius juridinės galios. 

— Prisiekusieji to nesupras. Jie privers Tomą pripažinti savo paties žo- 
džius. Bet kokiu atveju jis žinojo, kad tai ne studentų debatai. 

— Tiesa, Taueryje tokių ginčų nebūna. 

— Viską užrašiau kiek galima tiksliau, - Ričas duoda Kromveliui savo 
užrašus. 

— O liudininkų ar turite? 

— Kalėjimo sargai tai įeidavo, tai išeidavo, pakavo knygas ir dėjo į spe- 
cialiai joms skirtas dėžes, nes knygų jis turėjo tikrai nemažai. Negalite kal- 
tinti manęs nerūpestingumu, sere, nes iš kur galėjau žinoti, kad jis iš viso 
su manimi kalbės? 

- Aš jūsų nekaltinu, - Kromvelis atsidūsta. - Iš tiesų, Ričardai, esate 
mano numylėtinis. Ar galėsite pakartoti mano žodžius teisme? 

Ričardas kiek abejodamas linkteli. 

— Pažadėkite, kad pakartosite, Ričardai. Arba kad nieko nesakysite. 
Jeigu bijote, kad pritrūks drąsos, pasakykite tai dabar. Jeigu pralaimėsime 
dar vieną teismo procesą, su pragyvenimo šaltiniu galėsime atsisveikinti. 
Ir visas darbas nueis perniek. 

- Žinote, jis niekada neatsispyrė pagundai pabrėžti jaunatviškų mano 
silpnybių, - priduria Ričas, - minėdavo mane savo pamoksluose kaip blo- 
gą pavyzdį. Tegu kitą pamokslą sako prie kartuvių. 


Vakarą prieš Fišerio mirtį Kromvelis vėl ateina pas Morą. Su juo pati- 
kima apsauga, bet į kalinio kamerą eina vienas. 

- Jau pripratau prie užvertų langinių, - vos ne linksmai šneka Moras. - 
Ar jūs nieko prieš pasėdėti prieblandoje? 

— Nebijokite saulės, jos nėra. 

- Volsis girdavosi, kad gali pakeisti orą, - tyliai kikena. - Gerai, kad 
atvykote, Tomai, kai daugiau nebeturime apie ką kalbėtis. O gal turime? 

- Rytoj ryte sargyba išsives vyskupą Fišerį. Bijau, kad jus gali pažadinti. 

— Būčiau prastas krikščionis, jeigu nebudėčiau kartu su juo, - šypsena 
staiga dingo. - Girdėjau, kad karalius kiek sušvelnino jam bausmę. 

— Jis labai senas ir silpnas. 

- Dedu visas pastangas, - perdėm mandagiai šneka Moras, - bet grei- 
čiau, nei nulėmė gamta, nepasensi. 

- Klausykite, - Kromvelis persisveria per stalą ir paėmęs Moro ranką 
tvirtai suspaudžia kaip tikras kalvis, o Moras net krūpteli ant sausos kaip 
popierius savo odos pajutęs tvirtus lyg replės priešininko pirštus. - Klau- 
sykite, kai atvyksite į teismą, pulkite ant kelių ir prašykite karaliaus ma- 
lonės. 

- O kam man to reikia? - klausia nustebęs Moras. 

- Jis ne žiaurus pabaisa, ir jūs tai puikiai žinote. 

— Nejaugi? Anksčiau toks tikrai buvo, bet paskui jį ėmė supti kiti žmo- 
nės ir jis pasikeitė. 

— Malonės prašymai jį visada labai sujaudina. Nepažadu, kad jis išgel- 
bės jums gyvybę, jeigu neprisieksite. Bet gali sušvelninti jums bausmę, kaip 
ir Fišeriui. 

— Kas nutiks kūnui, nėra jau taip svarbu. Man teko laimė džiaugtis gy- 
venimu. Dievas buvo man geras ir nesiuntė sunkių išbandymų. O dabar, kai 
išbandymų metas atėjo, negaliu jo nuvilti. Dažnai tyrinėdavau savo sielą ir 
man ne visada patikdavo tai, ką ten rasdavau. Jeigu paskutinę gyvenimo 
akimirką man vadovaus budelis, tebūnie. Viskas Dievo valioje. 

- Ar laikysite mane sentimentaliu, jeigu pasakysiu, kad nenoriu matyti 
jūsų žudiko rankose? - jokio atsakymo. - Nejaugi nebijote skausmo? 

— Na taip, labai bijau, nesu toks drąsus ir stiprus kaip jūs, todėl mintyse 
iki mažiausių smulkmenų vis įsivaizduoju, kaip viskas vyks. Bet skausmas 
truks neilgai, o paskui Dievas neleis jo prisiminti. 

— Džiaugiuosi, kad nesu toks kaip jūs. 

— Be abejonės. Kitaip būtumėt sėdėjęs mano vietoje. 

— Noriu pasakyti, kad mano protas nukreiptas į pasaulį anapus. Kaip 
suprantu, nematote galimybių pakeisti šį pasaulį. 

— O jūs matote? 

Koks nepagarbus klausimas. Į langą beldžia kruša. Abu krūpteli, o ne- 
rimstantis Kromvelis atsistoja. Jis daug mieliau išeitų į lauką ir stebėtų, kaip 
nyksta vasara, nei sėdėtų prie uždarų langinių ir spėliotų, kas ten lauke. 

— Kitados buvau kupinas vilčių, - prabyla Kromvelis, - bet atrodo, kad 
pasaulis galiausiai palaužė mano jėgas. O gal tai tik dėl prasto oro. Sekda- 
mas jūsų pavyzdžiu pradedu galvoti, kad reikia susitraukti iki mažyčio 
šviesos taškelio ir tarsi žvakę po stiklu saugoti vienišą savo sielą. Aplinkui 
regiu skausmo ir pažeminimo vaidinimą, neišmanymą, beprasmius ištvir- 
kavimus, skurdą ir neviltį, o dar tas lietus - lietus, krintantis ant Anglijos ir 
pūdantis javus, gesinantis šviesą žmonių akyse ir kartu mokslo šviesą. Kas 
gali garantuoti, kad Oksfordas nėra didžiulė bala, o Kembridžo nenuplovė 

lietaus vanduo? Kas privers vykdyti įstatymus, jeigu teisėjai iš visų jėgų 
mėgina išsikapstyti iš vandens? Praeitą savaitę žmonės maištavo Jorke. O 
kaip nemaištaus, jeigu javai neužderėjo ir du kartus pabrango, palyginti 
su praėjusiais metais. Mano pareiga - žiūrėti, kad maištininkai būtų dera- 
mai nubausti, nes kitaip visa šiaurė sukils su žirklėmis bei ietimis ir išskers 
vieni kitus. Nuoširdžiai tikiu, kad pasitaisius orui pasitaisyčiau ir aš. Bū- 
čiau geresnis, jeigu gyvenčiau valstybėje, kur dažnai šviečia saulė, o jos 
gyventojai turtingi ir laisvi. Jeigu mūsų šalis būtų tokia, pone Morai, jums 
nereikėtų taip karštai už mane melstis, kaip dabar. 

— Kaip drįstate taip kalbėti? - klausia Moras. 

Žodžiai, žodžiai, tik žodžiai. 

- Žinoma, meldžiuosi už jus. Iš visos širdies meldžiuosi, kad pama- 
tytumėte savo klaidas. Viliuosi, kad kai susitiksime danguje, visi mūsų ne- 
sutarimai bus pamiršti. Bet dabar būtų juokinga tikėtis, kad jie staiga ding- 
tų. Jūsų užduotis - nužudyti mane. O manoji - išlikti gyvam. Toks mano 
vaidmuo ir tokia mano pareiga. Viskas, ką turiu, yra mažytė atrama, ir ta 
atrama yra Tomas Moras. Jeigu norite ją atimti, imkite. Bet nesitikėkite, 
kad atiduosiu ją savo noru. 

- Jeigu norite užrašyti ginamąją kalbą, liepsiu atnešti popieriaus ir ra- 
šalo. 

— Niekada nesiliausite mėginęs, ar ne? Ne, pone sekretoriau, mano gy- 
nyba čia, - baksnoja į kaktą, - saugiai paslėpta nuo Tomo Kromvelio. 

Koks keistas ir tuščias kambarys be Moro knygų ir kupinas šešėlių. 

— Martinai, atneškite žvakių! - šaukia Kromvelis. 

— Ar rytoj ateisite? Dėl vyskupo? 

Jis linkteli, nors Fišerio mirties jis nematys. Taisyklės reikalauja, kad 
žiūrovai priklauptų ant kelių ir nusiimtų kepures, kai siela atsiskiria nuo 
kūno. 

Martinas atneša žvakių ir klausia: 

— Dar ko nors? 

Koljis stato žvakidę ant stalo, abu tyli. Tyli ir jam išėjus. Moras sėdi susi- 
kūprinęs ir žiūri į liepsną. Iš kur žinoti, ar Moras nenori daugiau kalbėti, ar 
ruošiasi kalbai. Yra tyla prieš audringą kalbą ir tyla vietoj kalbos. Negalima 
pradėti griežtu teiginiu, reikia įsiterpti su švelnia abejone: jeigu... galbūt... 
0 gal... 

- Žinote, jeigu būčiau karalius, palikčiau jus čia, - prabyla Kromvelis, - 
iki gyvenimo pabaigos. Atgailauti už nekaltų žmonių gyvybes. 

Temsta. Tarsi kalinys būtų išėjęs iš kambario ir palikęs tik savo šešėlį. 
Skersvėjis vos neužpučia žvakės liepsnos. Tuščias stalas, prie kurio jie sėdi, 
dabar primena altorių, o kam skirtas altorius, jeigu ne aukojimui? 

Pagaliau Moras nutraukia tylą. 

— Jeigu po teismo, jeigu karalius nesušvelnins, jeigu visu įstatymo 
griežtumu... Tomai, kas čia dedasi? Atrodytų, perpjovus pilvą žmogus tu- 
rėtų mirti dėl kraujo išsiliejimo, bet taip nėra... Nejaugi jie turi kokį spe- 
cialų įrankį žmogui pjaustyti? 

— Man labai gaila, kad laikote mane tokių dalykų ekspertu. 

Bet ar tik ne pats prasitarė Norfolkui, kad išplėšė žmogui širdį? 

— Tai egzekutorių paslaptis, - aiškina Kromvelis, - kurią jie kruopščiai 
saugo, kad žmonės bijotų. 

— Norėčiau mirti greitai. Prašau tik to. 

Supdamasis ant taburetės Moras pravirksta ir ima visas virpėti nuo gal- 
vos iki kojų. Daužo ranka į tuščią stalą, o Kromveliui išėjus sako: 

— Martinai, atneškite vyno. Labai prašau. 

Ir toliau verkia daužydamas stalą. 

Kitą kartą jis susitiks su Moru Vestminsterio rūmuose. 


Teismo dieną upės išsilieja iš krantų, Temzė irgi patvinsta ir kunkuliuo- 
ja kaip kokia pragaro upė nešdama į prieplaukas įvairiausias šiukšles. 

Ir vėl Anglija prieš Romą, gyvieji prieš mirusiuosius. 

Teismui vėl vadovaus Norfolkas. Kromvelis pasakoja hercogui, kaip 
viskas turi vykti. Ankstesnieji kaltinamojo akto punktai bus panaikinti: jie 
susiję su tam tikrais žodžiais, pasakytais tam tikru metu apie aktą ir prie- 
saiką, ir su išdavikišku Moro bei Fišeriu sąmokslu, - jie susirašinėjo, deja, 
jų laiškai greičiausiai sunaikinti. 

— Kai ateis eilė ketvirtam kaltinamojo akto punktui, išgirsime vyriau- 
siojo prokuroro kaltinimus. Tai atitrauks Moro dėmesį, nes vos pamatęs 
jaunąjį Ričą jis visada įsiunta ir ima vardyti jo nuodėmes. 

Hercogas pakelia antakį ir vardija: 

— Alkoholis, muštynės, moterys, kauliukų žaidimas. 

Norfolkas kasosi šeriuotą savo smakrą. 

— Pastebėjau, kad tokie skystablauzdžiai gražuoliai nuolat pešasi. No- 
ri įrodyti, kad yra tikri vyrai. O mums, seniems plokščiaveidžiams chu- 
liganams, gimusiems su šarvais, to visiškai nereikia. 

- Teisingai, - tęsia Kromvelis, - esame tyliausi iš visų Žemės gyventojų. 
Dabar, milorde, paprašysiu įdėmiai manęs paklausyti. Dar viena klaida 
kaip su Dakru būtų paskutinė. Taigi pirmieji kaltinamojo akto punktai 
bus panaikinti. O toliau prisiekusieji suklus. Beje, parinkau puikius prisie- 
kusiuosius. 

Morą teis jo bendraamžiai londoniečiai, vienos iš Londono kompanijų 
pirkliai. Tai patyrę žmonės, besilaikantys visų miesto prietarų. Kaip ir visi 

londoniečiai, užtektinai prisižiūrėjo, kokia godi ir pasipūtusi Bažnyčia, ir 
labai nemėgsta, jeigu kas nors draudžia jiems skaityti Bibliją gimtąja kalba. 
Tai žmonės, pažįstantys Morą jau daugiau kaip dvidešimt metų. Žino, kaip 
jis našle pavertė Lusę Petit. Žino, kad sužlugdė Hamfrio Monmuto verslą, 
nes jo namuose svečiavosi Tindeilas. Žino, kad jų namuose pilna jo šnipų, 
tai yra mokinių, kuriuos jie augina kaip tikrus savo vaikus, arba tarnų, ku- 
rie yra tokie artimi, kad dažnai melstis klaupiasi kartu su šeimininkais. 

- O Džonas Parnelis? - vienintelis vardas kelia Odliui abejonių. - Dėl 
jo gali ne taip suprasti. Parnelis neapkenčia Moro nuo tų laikų, kai Moras 
apkaltino jį lordo kanclerio teisme. 

— Žinau šią bylą. Moras viską sugadino: neperskaitė iki galo dokumen- 
tų, nes buvo labai užimtas. Mat rašydavo meilės laiškelius Erazmui arba riš- 
davo kokį vargšą liuteroną prie stulpo Čelsyje. Ko tikitės, Odli? Gal norite, 
kad pasikviesčiau prisiekusiuosius iš Velso, Kamberlando ar kitų karalystės 
vietų, kur Moras garbinamas? Privalau susitvarkyti su londoniečiais, kitaip 
planas gali neišdegti. 

— Nežinau, Kromveli, - purto galvą Odlis. 

- Jis gudrus vyrukas, - taria hercogas. - Kai Volsis prarado karaliaus 
pasitikėjimą, sakiau: „Įsidėmėkite jį, jis gudrus vyrukas. Norint jį pralenkti, 
reikia rytais keltis labai anksti.“ 


Vakare prieš teismą, Kromveliui sėdint Ostin Frajerse ir sklaidant po- 
pierius, tarpduryje pasirodo trumpai kirpta jauno londoniečio galva. 

— Užeik, Dikai Perseri. 

Dikas apsižvalgo. Jis prižiūri urzgiančius anglų veislės dogus, kurie 
saugo namus naktį, bet namo viršuje niekada nėra buvęs. 

- Sėskis, nebijok, - pripila jam vyno į Venecijos meistrų taurę, kuri 
kitados priklausė kardinolui, - paragauk. Viltšyras atsiuntė, nors man jis 
nelabai patinka. 

Dikas labai atsargiai paima taurę. Vynas šiaudų ar vasaros saulės spal- 
vos. 

— Sere, ar galiu rytoj eiti su jumis į teismą? 

— Vis dar skaudu? 

Dikas - tas pats berniukas, kurį Moras visiems matant išplakė Čelsyje 
už tai, kad šis pasakė, jog ostija yra paprasčiausias gabalas duonos. Tada 
jis dar buvo visai mažas, nors ir dabar dažnai elgiasi kaip vaikas. Sako, tik 
atvykęs į Ostin Frajersą sapnuodamas verkdavo. 

- Pasiskolink iš ko nors livrėją ir nepamiršk ryte nusiplauti rankų bei 
veido. Nenoriu, kad užtrauktum man gėdą. 

Išgirdęs žodį „gėda“ berniukas visas atgyja. 

— Aš juk ne dėl skausmo. Visi jo esame paragavę, sere, ypač nuo savo 
tėvų. 

— Tiesa, mano tėvas mušdavo mane taip, lyg būčiau metalo lakštas. 

— Aš dėl to, kad jis mane išrengė. Prie moterų. Stebint poniai Alisai 
ir jaunoms merginoms. Maniau, kad kuri nors iš jų užtars mane, bet kai 
nutraukė man kelnes, visos ėmė juoktis. Ir kol mane plakė, nesiliovė juo- 
kusios. 

Dažnai pasakojama apie jaunas nekaltas mergeles, kenčiančias nuo 
lazdą ar kirvį pakėlusio vyro, bet šiuo atveju istorija visai kitokia: vaiko 
sėdmenys sugrubę nuo šalčio, mažytis jo kapšelis ir varpa vos įžiūrimi, na- 
mų damos kikena, tarnai šaiposi, o kraujuojančių botago randų ant nuga- 
ros vis daugėja. 

— Viskas baigta, neverk, - Kromvelis atsistoja, o Dikas Perseris įremia 
trumpai kirptą savo galvą jam į petį ir rauda iš gėdos ir palengvėjimo, kad 
greitai jo kankintojas keliaus pas šventąjį Petrą. Diko tėvą Džoną Perserį 
Moras pražudė dėl to, kad tas turėjo savo namuose vokiškų knygų. Krom- 
velis spaudžia berniuką prie savęs, jaučia jo kraujo tvinksnius, įsitempusius 
raumenis ir šnabžda nieko nereiškiančius paguodos žodžius, kaip savo vai- 
kams, kai tie dar buvo maži, arba spanieliui, kai jam buvo užmynęs ant uo- 
degos. Jis jaučia, kad patogumai gali priklausyti nuo vienos ar kelių blusų. 

— Niekada jūsų nepaliksiu, - prabyla berniukas stipriai apkabindamas 
šeimininką. - Turbūt puikiai atrodysiu su livrėja. Kada išeisime? 


Anksti. Kartu su savo pagalbininkais Kromvelis pirmas atvyksta į 
Vestminsterio rūmus, nes neduok Dieve, jeigu paskutinę minutę iškils ko- 
kių kliūčių. Salėje ima rinktis teisėjai, o kai atveda Morą, jo išvaizda visus 
pribloškia. Buvimas Taueryje dar niekam neišėjo į gera, bet Moro atvejis 
ypatingas: sudžiūvęs, susivėlusia žila barzda, atrodo kaip septyniasdešimt- 
metis. 

— Galima pamanyti, kad jį ten badu marino, - šnabžda Odlis. - Bet ko- 
kiu atveju mano sąžinė švari, nes jam ten tikrai nieko netrūko. 

Džonas Parnelis linkteli jam, o Ričardas Ričas, kartu teismo teisėjas ir 
liudininkas, šypsosi. Odlis liepia atnešti kėdę teisiamajam, bet Moras sėda- 
si ant paties kraštelio — įsitempęs, kovingas. Kromvelis žiūri, ar kas nors 
pasiruošęs viską užrašyti. 

Žodžiai, žodžiai, tik žodžiai. 

„Aš prisimenu jus, Tomai Morai, - galvoja Dikas, - bet jūs manęs ne- 
prisimenate. Net nepastebėjote, kai įėjau.“ 

Į Vilko dvarą 
1535-yjų liepa 


Vakare prieš Moro mirties bausmę dangus išsigiedrija, Kromvelis 
vaikšto sode su Ričardu ir Reifu. Pro plonus debesis žvelgia sidabrinė saulė. 
Lietuje primirkusios vaistažolės visai nekvepia, drabužius kedena žvarbus 
vėjas, kartais stipresniais gūsiais trenkia į sprandą, paskui pasuka kryptį ir 
tėškia į veidą. 

Reifas pasakoja, kad taip būna prie jūros. Vaikinai eina Kromveliui iš 
abiejų pusių, gana arti, lyg šeimininkui grėstų banginių, piratų ir sirenų 
pavojus. 

Nuo teismo praėjo penkios dienos, daug naujų darbų buvo atlikta, bet 
jie gerai prisimena visas smulkmenas ir dalijasi atmintin įsismelkusiais įs- 
pūdžiais: vyriausiasis prokuroras rašo paskutinius kaltinamojo akto punk- 
tus, Moras prunkščia, kai vienas raštininkas suklysta rašydamas lotyniškai, 
šalti ir ramūs Bolinų veidai - tėvo ir sūnaus, sėdinčių ant teisėjų suolelio. 
Moras nė karto nepakėlė balso, sėdėjo Odlio atneštoje jam kėdėje ir įdėmiai 
klausėsi, galvą truputį pakreipęs į kairę pešiojo rankovę. Visi aiškiai matė, 
kaip nustebo Ričas, kai jį užsipuolė Moras. Jis netgi žengė žingsnį atgal ir 
atsirėmė į stalą. 

— Seniai jus pažįstu, Ričai, kitaip nepradėčiau su jumis ginčytis, - Mo- 
ras atsistoja, balse juntama stipri panieka. - Pažįstu jus nuo pat jūsų jau- 
nystės - kortuotojas ir kauliukų žaidėjas, negerbiamas net savo paties na- 
muose... 

- Prisiekiu šventuoju Julijonu! - sušunka teisėjas Ficdžeimsas (jis visa- 
da taip sako), paskui atsisukęs į Kromvelį tyliai taria: - Nesuprantu, ką jis 
norėjo tuo pasiekti? 

Teisėjams tai nepatiko, nors niekada negali žinoti, kas jiems patiks ir 
kas nepatiks. Jie nusprendė, kad Moras išgirdo savo paties žodžius, štai ir 
užvirė. Žinoma, Ričo reputacija jiems irgi nebuvo paslaptis, bet argi alko- 
holis, lošimas kauliukais ir peštynės nėra jaunam žmogui priimtiniau už 
pasninkavimą, maldas ir saviplaką? Moro tiradą griežtai pertraukia Nor- 
folkas: 

— Užteks apie jo charakterį. Ką galite pasakyti nagrinėjamu klausimu? 

Ar tik ne tą akimirką Moras persigalvojo? Jis ėmė tvardytis, užsitraukė 
nuslydusią mantiją, patylėjo ir sugniaužė kumščius. 

- Nesakiau to, ką teigia Ričas. O jeigu ir sakiau, tai be jokio pykčio, to- 
dėl remiantis įstatymu esu nekaltas. 

Kromvelis pastebėjo, kaip Parnelio veidu perbėgo šypsena. Menki juo- 
kai su londoniečiu, kuris įsivaizduoja, kad jį laiko kvailiu. Odlis ar bet kuris 
kitas teisėjas galėtų paaiškinti prisiekusiesiems, kad būtent taip argumen- 
tuoja teisininkai. Bet jiems nereikia teisininkų argumentų, jiems reikia tie- 
sos: „Sakėte taip ar ne?“ 

Džordžas Bolinas palinksta į priekį: 

— Ar gali kaltinamasis pateikti savą pokalbio versiją? 

Moras šypsodamasis atsisuka, tarsi sakydamas: „Puikus ėjimas, jauna- 
sis pone Džordžai.“ 

— Mūsų pokalbio neužrašiau. Neturėjau nei popieriaus, nei rašalo, nes 
juos iš manęs atėmė. Jeigu prisimenate, milorde Ročfordai, Ričas būtent ir 
atėjo pas mane norėdamas atimti rašymo priemones. 

Moras vėl liovėsi kalbėjęs ir pažvelgė į prisiekusiuosius lyg tikėdamasis 
aplodismentų, bet į jį žvelgė akmeniniai veidai. 

Ar tai buvo lūžio taškas? Jie galėjo patikėti Moru, nes jis - buvęs lordas 
kancleris, o Ričas - visiems pažįstamas švaistūnas. Niekada negali žinoti, ką 
galvoja prisiekusieji, nors prieš teismą Kromvelis su jais padirbėjo panau- 
dodamas visas savo įtikinėjimo galias. „Aš nežinau, - dėstė Kromvelis, - 
kokių gynybos priemonių imsis Moras, bet vargu ar suspėsime viską baigti 
iki pusiaudienio. Todėl tikiuosi, kad visi gerai papusryčiavote. Kai pasi- 
trauksite parengti galutinio sprendimo, neskubėkite, bet jeigu užtruksite 
daugiau kaip dvidešimt minučių, - aš pas jus užsuksiu. Teisinio pobūdžio 
abejonėms išsklaidyti.“ 

Jiems užteko penkiolikos minučių. 

Dabar, liepos 6 dienos vakarą, Šv. Godelvos (nekaltos jaunosios Briu- 
gės žmonos, kurią piktas vyras nuskandino tvenkinyje) šventės dieną, 
Kromvelis žiūri sode į dangų ir jaučia, kad pasikeitė oras, pakvipo rudeniu. 
Saulė trumpam išlindo ir vėl pasislėpė. Iš Esekso pusės plaukiantys debesys 
primena bokštus ir dantytas sienas, grūdasi virš miesto, uždengia įmir- 
kusius laukus, peršlapusias ganyklas ir patvinusias upes, plaukia virš var- 
vančių vakarų dalies miškų ir toliau, į Airijos pusę. Ričardas pakelia savo 
kepurę nuo levandų lysvės ir krato nuo jos vandenį, veidus ima kutenti 
pirmieji lietaus lašai. 

— Metas eiti, turiu parašyti keletą laiškų. 

— Nesėdėkite šiandien iki išnaktų. 

- Klausau, seneli Reifai, išgersiu pieno, suvalgysiu duonos riekę, sukal- 
bėsiu maldą ir eisiu miegoti. Ar galiu paimti savo šuniuką? 

- Tikrai ne! Kad visą naktį lakstytumėt ir kitus žadintumėt? 

Taip, praeitą naktį Kromvelis beveik nemiegojo. Vidurnaktį jam ding- 
telėjo mintis, kad Moras turbūt miega nežinodamas, jog tai paskutinė jo 
naktis šiame pasaulyje. Mirtininkui apie bausmę praneša tik tos pačios die- 
nos rytą. „Vadinasi, už jį nemiegosiu aš, - svarsto. 

Jie paskubomis įeina į namus, vėjas užtrenkia duris. Reifas ima jo ran- 
ką ir taria: 

- Juk Moro tyla niekada nebuvo tikra tyla, ar ne? 

Tai buvo šauksmas apie išdavystę, bylojimas apie smulkias priekabes, 
prieštaravimus ir švelnias dviprasmybes. Tai buvo paprastų ir aiškių žodžių 
baimė ar nerimas, kad tokius žodžius galima iškreipti. Moro žodynas prieš 
mūsų žodyną. Tyla gali būti pilna žodžių. Liutnios korpusas saugo visus 
tuo instrumentu sugrotus garsus, kaip ir violos stygos slepia harmoniją. 
Sudžiūvęs vainiklapis vis dar kvepia, o tuščiame name, kai išeina jo gyven- 
tojai, vis dar aidi vaiduoklių balsai. 


Kažkas, greičiausiai ne Kristofas, padėjo ant jo stalo sidabrinę vazą su 
rugiagėlėmis. Tamsiai melsvi vainiklapiai primena Tomui šio ryto šviesą, 
vėlyvą liepos aušrą, apsiniaukusį dangų. Penktą valandą Morą turėjo išsi- 
vesti Tauerio sargyba. 

Girdi, kaip į kiemą vienas po kito atlekia pasiuntiniai. Keblus darbas, 
galvoja Kromvelis, tvarkyti mirusio žmogaus reikalus. Ką gi, mąsto jis, vai- 
kystėje prižiūrėjo jaunus džentelmenus Mortono namuose, bet šiandien 
paskutinis kartas. Jis įsivaizduoja, kaip auštant pila į odinį maišą silpno 
alaus nuosėdas ir karpo nudegusius žvakių dagčius. 

Girdi balsus salėje ir nekreipdamas į juos dėmesio grįžta prie laiškų. 
Riulio vyskupas prašo kokios šiltos vietelės savo draugui. Jorko meras rašo 
apie užtvankas ir žuvų tinklus, Hamberio ir Uzo vandenys visiškai švarūs. 
Lordo Lilo laiškas iš Kalė pilnas kažkokių beprasmių pasiteisinimų: „Aš 
pasakiau, o jis taip, tada aš taip.“ 

Prieš akis vėl iškyla Tomas Moras, daug tikresnis nei realiame gyvenime. 
Galbūt nuo šiol jis visada bus čia: tokio budraus proto ir toks nepalaužiamas, 
kaip paskutinę teismo valandą. Odlį taip pradžiugino prisiekusiųjų verdiktas, 
kad ėmė skaityti nuosprendį net nepaklausęs kaltinamojo, ar nori dar ką nors 
pasakyti. Ficdžeimsas pliaukštelėjo jam per ranką, o Moras net pašoko nuo 
kėdės, kad jį sustabdytų. Jis daug ką norėjo pasakyti. Kalbėjo skambiu balsu, 
kandžiu tonu, o akys ir gestai visai nepriminė teisiškai jau mirusio žmogaus. 

Bet jis nepasakė nieko naujo, bent jau Kromveliui. 

— Vadovaujuosi savo sąžine, - skelbė Moras, - o jūs vadovaukitės savą- 
ja. Mano sąžinė šnabžda man, dabar kalbėsiu visiškai atvirai, kad jūsų sta- 
tutas neteisėtas, - Norfolkas urzgia, - ir kad jūsų valdžia beprasmė. 

Norfolkas vėl užriaumoja: 

— Dabar jūsų pyktis kaip ant delno. 

Parnelis nusijuokė, o prisiekusieji susižvalgė, ir kol visa Vestminsterio 
salė gaudė, Moras dar kartą pakartojo išdavikiškus savo teiginius: 

— Mano sąžinė atliepia daugumos nuomonę, todėl žinau, kad ji kužda 
tiesą. Prieš Henriko karalystę turiu visas kitas krikščioniškojo pasaulio ka- 
ralystes. Prieš kiekvieną jūsų vyskupą turiu šimtus šventųjų. Prieš vieną jū- 
sų parlamentą turiu Bažnyčios susirinkimus, kuriems jau tūkstantis metų. 

- Išveskite jį, viskas baigta, - rėžė Norfolkas. 

Antradienis, aštunta valanda. Į langą beldžia lietus. Kromvelis pradeda 
skaityti Ričmondo hercogo laišką. Vaikinas skundžiasi, kad Jorkšyre, kur jį 
neseniai atsiuntė, nėra elnių parko, todėl jis neturi kur su draugais pame- 
džioti. Ak, vargšas mažytis hercogėlis, ir kaipgi Kromvelis gali palengvinti 
jo kančias? Viena našlė juodais dantimis, kurią jis ketina įpiršti Gregoriui, 
turi nemažai medžioklei tinkamų plotų, gal tegu kunigaikštėlis skiriasi su 
Norfolko dukterimi ir veda tą pagyvenusią ponią? Nustumia Ričmondo 
laišką, atsispyręs pagundai tėkšti jį ant žemės, ir ima kitą. Imperatorius su 
savo laivynu paliko Sardiniją ir nuplaukė link Sicilijos. Švč. Mergelės Ma- 
rijos bažnyčios kunigas sako, kad Kromvelis yra sektantas ir jis jo nė kiek 
nebijo. Na ir kvailys. Lordas Haris Morlis siunčia jam kurtą. Praneša, kad 
iš Miunsterio apylinkių bėga žmonės, dalis jų Anglijos link. 

- Kaltinamasis, teismas prašo karaliaus sušvelninti jums mirties baus- 
mę, - pratarė Odlis. 

Paskui palinko prie Kromvelio ir tyliai paklausė: 

— Pone sekretoriau, ar ką nors jam žadėjote? 

— Prisiekiu visu savo gyvenimu, ne, bet karalius turbūt pasigailės j jo. 

- Kromveli, - prabilo Norfolkas, - juk pasistengsite įkalbėti karalių? 
Jūsų jis tikrai paklausys, o jeigu ne, pulsiu ant kelių ir pats jo maldausiu. 
Koks stebuklas - malonės prašantis Norfolkas. 

Kromvelis pakėlė galvą norėdamas pažiūrėti, kaip išveda Morą, bet šis 
jau buvo pranykęs iš akių, aukštaūgiai sargybiniai spėjo jį išvesti, o apačioje 
jų jau laukė paruošta valtis. Morui tai atrodė lyg grįžimas į namus: pažįs- 
tamas kambarys su siauru langeliu, tuščias stalas, žvakė, užvertos langinės. 

Langas vėl sudreba, Tomas išsigąsta ir prisimena, kad neuždarė langi- 
nės. Jau ketina eiti, bet į kambarį įbėga Reifas su knyga rankoje. 

- Šią maldaknygę Moras turėjo su savimi iki paskutinių savo gyvenimo 
dienų. 

Kromvelis apžiūri knygą, jokių kraujo dėmių, paskui atverčia ir gerai 
papurto. 

— Jau tikrinau, - sako Reifas. 

Joje Moras užrašė savo vardą. Kai kurie sakiniai pabraukti. Pavyzdžiui, 
„Neminėk mano jaunystės nuodėmių“. Kaip gaila, kad jis prisiminė Ričardo 
Ričo nuodėmes. 

— Ar nusiųsti ją poniai Alisai? 

— Ne. Gali pagalvoti, kad ji ir yra viena iš tų nuodėmių. Be to, ji ir taip 
užtektinai prisikentėjo. Paskutiniame savo laiške jis netgi neatsisveikino, — 
užverčia maldaknygę. - Nusiųsk ją Megei, turbūt tai ir yra jai skirta. 

Visi namai ant kojų: vėjas ties pakraigėmis, vėjas kaminuose, žvarbus 
skersvėjis prie kiekvienų durų. 

- Leiskite man užkurti krosnį, - siūlo Reifas. 

Kromvelis papurto galvą. 

- Perduok Ričardui, kad rytoj ryte nueitų prie Londono tilto ir pasikal- 
bėtų su darbų vadovu. Ateis ponia Rouper ir prašys, kad leistų palaidoti jos 
tėvo galvą. Tegu darbų vadovas paima pinigus ir leidžia jai daryti, ką nori. 
Ir tegu laiko liežuvį už dantų. 

Kartą Italijoje, kai dar buvo visai jaunas, Tomui teko prisidėti prie lai- 
dojimo darbininkų komandos. Ne savo valia, tiesiog nebuvo kito pasirin- 
kimo. Jie apvyniojo veidus medžiaga ir užkasė savo draugus į nepašventin- 
tą žemę, paskui pasišalino nešini ant savo batų puvėsių kvapu. 

„Kas blogiau, - svarsto jis, - laidoti savo dukteris ar priversti jas rūpin- 
tis tavo palaikais? 

— Kažkas dar buvo... - susiraukęs žiūri į popierių krūvą. - Reifai, ką 
dar pamiršau? 

— Vakarienę? 

— Vėliau. 

— Lordą Lilą? 

- Su juo jau išsiaiškinau. Išsiaiškinau dėl Hamberio ir šmeižikiško 
kunigo iš Švč. Mergelės Marijos bažnyčios. Su pastaruoju ne išsiaiškinau, 
o įrašiau jį į sąrašą, - juokiasi. - Juk žinai, ko man reikia? Atminties ma- 
šinos. 

Sako, Gvidas paliko Paryžių. Spruko į Italiją ir paliko mašiną pusiau 
baigtą. Kalbama, kad kelias savaites prieš kelionę nei kalbėjo, nei valgė. Jo 
bičiuliai tvirtina, kad išėjo iš proto išsigandęs savo paties kūrinio galių - 
puolė į dieviškumo bedugnę. O priešai teigia, jog pro įrenginio plyšius ir 
įtrūkimus ėmė lįsti demonai ir taip jį išgąsdinę, kad jis pabėgęs iš namų 
naktį vienais marškiniais, neturėdamas kelionei net duonos plutos ar sūrio 
gabalėlio, palikęs visas savo knygas ir mago drabužius. 

Jeigu Gvidas tikrai paliko Prancūzijoje savo užrašus, juos būtų galima 
nupirkti. Galima pamėginti ieškoti jo Italijoje, bet ar verta? Greičiausiai 
taip niekas ir nesužinos, kas tai buvo per išradimas. Spausdinimo mašina, 
pati rašanti knygas? O gal protas, mąstantis apie patį save? Ką gi, jeigu ma- 
šina neatiteko jam, Prancūzijos karalius irgi matys ją kaip savo ausis. 

Tomas ima į rankas plunksnakotį. Nusižiovauja, padeda atgal ir vėl pa- 
ima. „Turbūt kada nors mane ras negyvą prie stalo, - svarsto jis, - kaip 
Petrarką. Poetas parašė daugybę neišsiųstų laiškų, rašė Ciceronui, kuris 
mirė prieš tūkstantį du šimtus metų. Rašė Homerui, kurio gal iš viso nebu- 
vo, 0 man užtenka lordo Lilo, žuvų tinklų ir imperatoriaus galionų, besi- 
blaškančių po Viduržemio jūrą.“ 

Petrarka rašo: „Tarp dviejų plunksnos panardinimų į rašalinę praeina 
kiek laiko, ir aš skubu, skubu į mirties nagus. Visi pamažu mirštame - aš 
rašydamas, jūs skaitydami, o kiti klausydami ar nusukę galvą, visi pamažu 
mirštame.“ 

Ima kitą laiškų šūsnį. Kažkoks Batkokas prašo leidimo įvežti 100 dide- 
lių statinių dažinės mėlžolės. Haris Persis vėl serga. Jorkšyro valdžia su- 
gaudė visus maištininkus ir padalijo į dvi dalis: vieni bus teisiami už muš- 
tynes viešoje vietoje ir netyčinius žudymus, kiti už tyčinius žudymus ir 
prievartavimus. Prievartavimus? Nuo kada badaujantys maištininkai ėmė 
prievartauti moteris? Beje, tai juk Jorkšyras. 

— Reifai, atnešk man karaliaus kelionės planą. Patikrinsiu maršrutą ir 
baigsiu. Prieš miegą galėsime pasiklausyti muzikos. 

Šią vasarą rūmai vyksta į vakarus, iki pat Bristolio. Kad ir lietus, karalius 
pasiruošęs kelionei. Išvyks iš Vindzoro, keliaus per Redingą, Misendeną, 
Abingdoną, paskui per Oksfordšyrą. 

- Išvykę iš Londono visi greičiausiai pralinksmės, - taria jis Reifui. — 
Jeigu kaimo oras bus palankus, karalienė turėtų grįžti namo su dideliu 
pilvu. 

— Keista, - atsidūsta Reifas, - kad karalius kiekvieną kartą kupinas vil- 
ties. Iš kur tiek jėgų? Kitas jau seniai būtų numojęs ranka. 

- Jeigu mes išvyksime iš Londono aštuonioliktą dieną, galime pavyti 
juos Sadlyje. Kaip manai? 

— Geriau išvykti anksčiau. Pagalvokite apie kelius. 

— Manai, jų netrumpinsime? 

Taip, upes galima kirsti tik tiltais, o šalutiniais keliais neišvažiuosi. La- 
bai praverstų geresni žemėlapiai. Net kardinolo laikais jis klausdavo savęs, 
ar galima imtis šio sumanymo. Žemėlapių yra, jeigu juos apskritai galima 
pavadinti žemėlapiais: laukuose stovi pilys su gražiai išpieštomis danty- 
tomis sienomis, medžioklės plotų ir parkų ribas žymi apkarpytų medžių 

eilės, tarp kurių vaikšto elniai ir šernai. Todėl nenuostabu, kad Nortumbriją 
Gregoris buvo supainiojęs su Indija, nes tie žemėlapiai visai nepraktiški. 
Pavyzdžiui, juose nenurodyta šiaurės kryptis. Būtų naudinga žinoti, kur yra 
tiltai, atstumus tarp jų, kiek toli nuo tavęs yra jūra. Bėda ta, kad žemėlapiai 
visada yra praėjusių metų. O Anglija nuolat keičiasi, uolos trupa, smėlėtos 
seklumos pamažu slenka, sausoje žemėje prasiveržia šaltiniai. Kol miegame, 
keičiasi kraštovaizdis, kuriuo važiuojame, ir net šalies istorija: mirusiųjų 
veidai pamažu susilieja su kitais veidais, kaip kalvų viršūnės rūke. 

Kai jam buvo maždaug šešeri, vienas jo tėvo mokinys iš metalo atliekų 
kalė vinis, pačias paprasčiausias, karsto dangčiui užkalti. Žaizdro ugnyje 
įkaitusios vinys buvo ryškiai oranžinės. 

— O kam reikia užkalti mirusiuosius? 

Mokinys akimirką stabtelėjo, paskui dviem gerais smūgiais formuoda- 
mas vinių galvutes atsakė: 

— Kad baisūs numirėliai neišlįstų ir neimtų mūsų persekioti. 

Dabar jis žino, kad viskas ne taip. Tai gyvieji persekioja mirusiuosius. 
Iš kapų išverčia ilgus kaulus bei kaukoles ir bruka žodžius tarsi akmenis į 
barškančias jų burnas: mes redaguojame jų kūrinius, perrašome jų gyveni- 
mus. Tomas Moras paskleidė gandus, kad prie gėdos stulpo pririštas Maža- 
sis Bilnis uždegus ugnį išsižadėjo savo tikėjimo. Jam neužteko sudeginti 
Bilnio, reikėjo atimti ir jo mirtį. 

Šiandien Morą prie ešafoto lydėjo Hamfris Monmutas, neseniai išrink- 
tas Londono šerifu. Jis per daug geras, kad džiaugtųsi apsikeitusiais vaid- 
menimis. Bet gal galima pasidžiaugti dėl jo? 

Moras prie ešafoto, aiškiai jį mato. Su paprastu pilku savo tarno Džono 
Vudo apsiaustu. Kažką sako budeliui, turbūt juokauja. Šluostosi nuo veido 
ir barzdos lietaus lašus. Nusimeta lietuje primirkusį apsiaustą, priklaupia, 
lūpos šnabžda paskutinę maldą. 

Kaip ir visi kiti liudininkai, Tomas uždengia veidą apsiaustu, atsiklau- 
pia ir tik išgirdęs pasibjaurėjimą keliantį kirvio, kertančio kūną, garsą 
drįsta pakelti galvą. Kūnas tarsi atšoko nuo smūgio ir sukniubo kaip senų 
drabužių šūsnis, kurios viduje - jis puikiai žino - dar pulsuoja kraujas. 
Kromvelis persižegnoja. 

- Taigi karalius, - taria Kromvelis, - iš Glosterio pasuko į Tornberį, 
paskui pas Nikolą Poinzą į Airon Aktoną. Ar Poinzas supranta, į ką įsipai- 
niojo? Iš ten į Bromhamą... 

Neseniai vienas kitos šalies mokslininkas parašė Britanijos kroniką, 
bet neįtraukė karaliaus Artūro motyvuodamas, kad jo apskritai nebuvo. 
Argumentas gana rimtas, bet Gregoris sako, kad istorikas klysta. Nes jeigu 
būtų teisus, kaip bus su Avalonu? Kaip bus su kardu akmenyje? 

— Reifai, ar tu laimingas? - klausia Kromvelis. 

— Su Elena? - išrausta Reifas. - Taip, sere. Joks vyras dar nebuvo toks 
laimingas. 

- Žinojau, kad tavo tėvas nusiramins vos ją išvydęs. 

— Dėl to turiu dėkoti jums, sere. 

Iš Bromhamo - dabar tik rugsėjo pradžia - į Vinčesterį. Paskui pas 
vyskupą Voltamą, tada į Oltoną, o iš ten - į Farnhamą. Dėlioja maršrutą. 
Reikia suplanuoti taip, kad spalio pradžioje karalius vėl būtų Vindzore. 
Viename puslapyje scheminis žemėlapis, Anglija aptaškyta rašalu, apačioje 
surašyti miestai ir datos. 

— Lieka dar keturios penkios dienos. Puiku. Kas pasakė, kad aš neatos- 
togauju? 

Ties žodžiu „Bromhamas“ puslapio krašte jis deda tašką ir brėžia nuo 
jo per visą puslapį ilgą liniją. 

- Iki Vinčesterio turėsime keletą dienų, Reifai. Žinai ką? O kodėl mums 
neaplankius Seimūrų? 

Užsirašo. 

Rugsėjo pradžia. Penkios dienos. Vilko dvaras. 

Autorės pastabos 


Nemažoje viduramžių Europos dalyje Naujieji metai oficialiai prasi- 
dėdavo kovo 25-ąją, Apsireiškimo švč. Mergelei Marijai dieną, kai angelas 
pranešė, kad ji pagimdysianti kūdikėlį Jėzų. 1522 metais Venecija Nau- 
juosius metus paskelbė sausio 1 dieną, ja pasekė ir kitos Europos šalys, o 
Anglija laukė iki pat 1752 metų. Šioje knygoje, kaip ir daugelyje istorinių 
romanų, metai skaičiuojami nuo sausio 1 dienos, kuri buvo švenčiama kaip 
viena iš dvylikos Kalėdų dienų, jos metu buvo keičiamasi dovanomis. 

Rūmų ceremonijų meistras Džordžas Kavendišas po Volsio mirties pa- 
sitraukė gyventi į šalies gilumą, o 1554 metais, kai buvo karūnuota Marija, 
pradėjo rašyti knygą „Velionis kardinolas Tomas Volsis, jo gyvenimas ir 
mirtis. Ji buvo perspausdinta daugybę kartų, ją galima rasti internete, kur 
pateikiama originali ortografija. Tai ne visada tikslus, bet labai jaudinantis, 
gyvas ir įdomus pasakojimas apie Volsio karjerą ir su ja susijusį Tomo 
Kromvelio vaidmenį. Knygos įtaka Šekspyrui neabejotina. Knygai parašyti 
Kavendišui prireikė ketverių metų, jis mirė tik atėjus į sostą Elžbietai. 

Padėka 


Norėčiau padėkoti Dilait Nil už valų kalbą, Leslei Vilson už vokiečių 
kalbą ir poniai iš Norfolko už flamandų kalbą. Guadai Ebeil už paskolintą 
dainą, o Juditai Flanders - už pagalbą, kai negalėdavau patekti į Britų biblio- 
teką. Dėkoju daktarui Kristoferiui Hėjui, kad pakvietė mane nuostabių pie- 
tų Volsio salėje Kristaus bažnyčioje. Janui Rodžersui už bendrą piligrimystę 
į Kenterberį ir apsilankymą bare „Kranmerio herbas“ Asloktone. Džeraldui 
Makjuenui už tai, kad visur mane vežiojo ir neprikaišiojo, kad esu visa pa- 
sinėrusi į darbą. Savo agentui Bilui Hamiltonui ir leidėjams už paramą ir 
padrąsinimą. Ir, svarbiausia, daktarei Merei Robertson, kuri profesionaliai 
tyrinėja Kromvelio gyvenimą, o kol rašiau šią knygą, nuolat skatino mane 
ir padėjo patarimais, kantriai išklausydavo paviršutiniškų mano hipotezių 
ir galiausiai pripažino mano nupieštą Kromvelio portretą. Šią knygą ir savo 
meilę bei padėką skiriu jai. 

